ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙ**΄**

Τετάρτη 30 Απριλίου 2025

Αθήνα, σήμερα στις 30 Απριλίου, ημέρα Τετάρτη και ώρα 10.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-4-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΘ΄ συνεδριάσεώς του, της Παρασκευής 11 Απριλίου 2025)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Μαρία Αθανασίου, Βουλευτή Β2΄ Δυτικού Τομέα Αθηνών, τα ακόλουθα:

Η Βουλευτής Μαγνησίας της K.O. «ΝΕΑ ΔΗΜΟΚΡΑΤΙΑ» κυρία Ζωή (Ζέττα) Μακρή κατέθεσε αναφορά προς τον Υπουργό Υποδομών & Μεταφορών, με την οποία ο Αγροτικός Συνεταιρισμός Ζαγοράς Πηλίου, με επιστολή του ζητά να ξεκινήσουν άμεσα οι εργασίες για την αποκατάσταση των ζημιών του οδικού δικτύου Χορευτού–Ζαγοράς–Πηλίου, που πλήττει ευθέως τους μηλοπαραγωγούς της περιοχής, καθώς αναγκάζονται να μεταφέρουν την παραγωγή τους μέσω του κατεστραμμένου κεντρικού οδικού άξονα.

Η Βουλευτής Δωδεκανήσου της K.O. «ΝΕΑ ΔΗΜΟΚΡΑΤΙΑ» κυρία Τσαμπίκα (Μίκα) Ιατρίδη κατέθεσε αναφορά προς τους Υπουργούς Υγείας, Τουρισμού και Υποδομών & Μεταφορών, με την οποία το Επιμελητήριο και φορείς της Δωδεκανήσου, με κοινή επιστολή τους επισημαίνουν την ανάγκη για μόνιμη παρουσία ιατρού, στο Διεθνή Αερολιμένα Ρόδου «Διαγόρας» και αιτείται την επίλυση του θέματος.

Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Γεώργιος Καρασμάνης κατέθεσε αναφορά προς τους Υπουργούς Αγροτικής Ανάπτυξης & Τροφίμων και Εθνικής Οικονομίας & Οικονομικών, με την οποία οι Αγροτικοί Συνεταιρισμοί Πέλλας, με επιστολή τους ζητούν λύση στα προβλήματα που αντιμετωπίζει η καλλιέργεια σπαραγγιών στο Νομό Πέλλας, εξαιτίας των δυσμενών καιρικών συνθηκών του έτους 2025 και αιτείται απάντησης.

Ο Βουλευτής Ηρακλείου της K.O. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Φραγκίσκος (Φρέντυ) Παρασύρης κατέθεσε αναφορά προς τους Υπουργούς Εθνικής Άμυνας και Υγείας, με την οποία η Ένωση Στρατιωτικών Περιφερειακής Ενότητας Ηρακλείου, με επιστολή της ζητά την ένταξη των Στελεχών των Ενόπλων Δυνάμεων στα συμβεβλημένα φαρμακεία του ΕΟΠΥΥ, για την εκτέλεση συνταγών φαρμάκων και αιτείται απάντησης.

Ο Βουλευτής Α΄ Ανατολικής Αττικής της K.O. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Εμμανουήλ (Μανώλης) Χριστοδουλάκης κατέθεσε αναφορά προς τους Υπουργούς Περιβάλλοντος & Ενέργειας, Προστασίας του Πολίτη και Υποδομών & Μεταφορών, με την οποία το Δίκτυο Κατοίκων Ντράφι Αττικής, με επιστολή εκφράζει την αγωνία του για την έξαρση των διαρρήξεων, την έλλειψη αστυνόμευσης και άλλα σοβαρά προβλήματα που αντιμετωπίζουν και δυσχεραίνουν την καθημερινότητά τους και αιτείται απάντησης.

Ο Βουλευτής Δράμας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Θεόφιλος Ξανθόπουλος κατέθεσε αναφορά προς τον Υπουργό Υγείας, με την οποία ο Ιατρικός Σύλλογος Έβρου, με ανακοίνωσή του ενημερώνει για την κατάσταση "ασφυξίας" στην οποία όπως τονίζεται, έχει περιέλθει το Νοσοκομείο του Διδυμοτείχου, εξαιτίας της αδιαφορίας της Κυβέρνησης.

Ο ΣΤ’ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Α΄ Θεσσαλονίκης κ. Ιωάννης Δελής και Β΄ Θεσσαλονίκης κ. Λεωνίδας Στολτίδης, της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κατέθεσαν αναφορά προς τον Υπουργό Υγείας, με την οποία το Σωματείο Εργαζομένων και ο αναπληρωτής Διοικητής του Γενικού Νοσοκομείου-Κέντρου Υγείας Γουμένισσας Κιλκίς, με επιστολές τους ζητούν να αποκατασταθεί άμεσα και με ασφάλεια η λειτουργία των δύο ανελκυστήρων του νοσοκομείου.

Η Βουλευτής Αχαΐας της Κ.Ο. «ΝΕΑ ΑΡΙΣΤΕΡΑ» κυρία Αθανασία (Σία) Αναγνωστοπούλου κατέθεσε αναφορά προς τον Υπουργό Αγροτικής Ανάπτυξης & Τροφίμων, με την οποία η Κοινοπραξία Επιβατηγών Οχηματαγωγών Σαλαμίνος, με Δελτίο Τύπου εκφράζει τις έντονες διαμαρτυρίες της ως προς την απόφαση της Λιμενικής Αρχής Πάτρας, σύμφωνα με την οποία μειώνονται τα δρομολόγια, μεταξύ Ρίου και Αντιρρίου και ζητά η γραμμή να επανέλθει σε μια φυσιολογική κατάσταση, όπου τα πλοία θα λειτουργούν υπό συνθήκες ελεύθερου και υγιούς ανταγωνισμού και θα παρέχουν ασφαλείς, σταθερές και ποιοτικές θαλάσσιες υπηρεσίες.

Ο Βουλευτής Β΄ Θεσσαλονίκης της Κ.Ο. «ΝΙΚΗ» κ. Νικόλαος Παπαδόπουλος κατέθεσε αναφορά προς τον Υπουργό Εθνικής Οικονομίας & Οικονομικών, με την οποία η Πανελλήνια Ομοσπονδία Αστυνομικών Υπαλλήλων, εκφράζει τη διαμαρτυρία της για τη διαφορετική αντιμετώπιση του ειδικού μισθολογίου μεταξύ Σωμάτων Ασφαλείας και Ενόπλων Δυνάμεων, με αποτέλεσμα οι οποιεσδήποτε μελλοντικές αυξήσεις, να μην είναι ίδιες και καθολικές για όλους τους ένστολους.

Η Ανεξάρτητη Βουλευτής Βοιωτίας κυρία Παναγιού (Γιώτα) Πούλου κατέθεσε αναφορά προς τον Υπουργό Εθνικής Οικονομίας και Οικονομικών, με την οποία ο Σύλλογος Εργαζομένων στις Δ.Ο.Υ. Νομών Βοιωτίας και Εύβοιας, με επιστολή του ενημερώνει σχετικά με την καθιέρωση ενός μοντέλου κεντρικοποιήσεων των φορολογικών υπηρεσιών, που ήδη εφαρμόζεται στην Αττική και τη Θεσσαλονίκη και προβλέπεται να επεκταθεί σε όλη τη χώρα, το οποίο όμως θα έχει κατά τη γνώμη του επιζήμιες οικονομικές και κοινωνικές επιπτώσεις στις τοπικές κοινωνίες.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώθηκε η ανάγνωση των αναφορών.

Κυρίες και κύριοι συνάδελφοι, έχω την τιμή να ανακοινώσω προς το Σώμα τα εξής:

Οι Υπουργοί Εθνικής Άμυνας, Εθνικής Οικονομίας και Οικονομικών, Εξωτερικών, Εσωτερικών, Παιδείας, Θρησκευμάτων και Αθλητισμού, Υγείας, Προστασίας του Πολίτη, Ανάπτυξης, Εργασίας και Κοινωνικής Ασφάλισης, Δικαιοσύνης, Πολιτισμού, Μετανάστευσης και Ασύλου, Κοινωνικής Συνοχής και Οικογένειας, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 15.4.2025 σχέδιο νόμου: «Ρύθμιση υγειονομικών θεμάτων των Ένοπλων Δυνάμεων και λοιπές διατάξεις».

Οι Υπουργοί Υγείας, Εθνικής Οικονομίας και Οικονομικών, Εσωτερικών, Παιδείας, Θρησκευμάτων και Αθλητισμού, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Ψηφιακής Διακυβέρνησης, καθώς και οι Αναπληρωτές Υπουργοί Εθνικής Οικονομίας και Οικονομικών και Υγείας κατέθεσαν στις 16.4.2025 σχέδιο νόμου: «Σύσταση και οργάνωση νομικού προσώπου δημοσίου δικαίου με την επωνυμία “Σύλλογος Διαιτολόγων-Διατροφολόγων Ελλάδος” και άλλες διατάξεις».

Παραπέμφθηκαν στις αρμόδιες Διαρκείς Επιτροπές.

Επίσης, η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Υγείας «Σύσταση και οργάνωση νομικού προσώπου δημοσίου δικαίου με την επωνυμία “Σύλλογος Διαιτολόγων-Διατροφολόγων Ελλάδος” και άλλες διατάξεις».

Θα σας αναγνώσω τώρα τις εξής αιτήσεις απουσίας στο εξωτερικό που απευθύνονται προς τον Πρόεδρο της Βουλής:

Είναι του κ. Ιωάννη Σαρακιώτη, από 24 Απριλίου ως 2 Μαΐου 2025, του κ. Θεόδωρου Ρουσόπουλου από 28 Απριλίου έως 6 Μαΐου 2025, του κ. Στυλιανού Πέτσα από 2 Μαΐου έως 3 Μαΐου 2025, του κ. Χάρη Θεοχάρη από 29 Απριλίου έως 30 Απριλίου 2025, του κ. Χρήστου Στυλιανίδη από 2 Μαΐου έως 6 Μαΐου 2025, της κυρίας Μαρίας-Ελένης Σούκουλη από 2 Μαΐου έως 5 Μαΐου 2025, του κ. Γεωργίου Μουλκιώτη από 1 Μαΐου έως 6 Μαΐου 2025, του κ. Κομνηνού Δελβερούδη από 2 Μαΐου έως 3 Μαΐου 2025, της κυρίας Θεοπίστης Πέρκα από 29 Απριλίου έως 4 Μαΐου 2025, του κ. Νικολάου Βρεττού από 2 Μαΐου έως 3 Μαΐου 2025, του κ. Νίκου Παναγιωτόπουλου από 30 Απριλίου έως 4 Μαΐου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τις ζητηθείσες άδειες.

Τον λόγο τώρα έχει ο Πρόεδρος της Βουλής, ο κ. Νικήτας Κακλαμάνης.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ)

**ΠΡΟΕΔΡΟΣ (Νικήτας Κακλαμάνης):** Καλημέρα σας. Σε όσους δεν έχω δει να ευχηθώ «χρόνια πολλά», «Χριστός Ανέστη».

Έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύουν, στις 28-04-2025, ποινική δικογραφία που αφορά στον πρώην Υφυπουργό Υποδομών και Μεταφορών, Ιωάννη Κεφαλογιάννη, ποινική δικογραφία που αφορά στον πρώην Υφυπουργό Υποδομών και Μεταφορών, Μιχαήλ Παπαδόπουλο, ποινική δικογραφία που αφορά στον πρώην Υπουργό Υποδομών και Μεταφορών, Κωνσταντίνο Καραμανλή, και ποινική δικογραφία που αφορά στους διατελέσαντες Υπουργούς Υποδομών και Μεταφορών κατά το χρονικό διάστημα από 1-01-2016 έως και 28-02-2023.

Σχετικά τώρα με την τελευταία δικογραφία, που μόλις σας ανακοίνωσα -ήδη από εχθές ενημέρωσα και τη Διάσκεψη των Προέδρων- αφορά το σύνολο της μέχρι σήμερα σχηματισθείσας ανακριτικής δικογραφίας για την υπόθεση των Τεμπών σε ηλεκτρονική μορφή, με εξαίρεση ένα μικρό απόσπασμα που είναι σε χαρτί. Όπως αντιλαμβάνεστε, πρόκειται για υλικό ογκωδέστατο δεκάδων χιλιάδων σελίδων. Για να δώσουμε πρόσβαση με τον καλύτερο δυνατό τρόπο σε όλους τους εκπροσώπους των κομμάτων, αλλά και σε μεμονωμένους Βουλευτές που θα έχουν δικαίωμα να κρατήσουν τις σημειώσεις τους, χωρίς όμως αντίγραφα ή φωτογραφίες από κανέναν, κάνουμε κάτι για πρώτη φορά στην ιστορία της Βουλής.

Υπενθυμίζω ότι σε όλες τις προηγούμενες αντίστοιχες περιπτώσεις ακόμη και αν η δικογραφία ήταν χιλιάδων σελίδων, η πρόσβαση δινόταν κάθε φορά σε έναν εκπρόσωπο από κάποια Κοινοβουλευτική Ομάδα και οι υπόλοιποι ανέμεναν σε λίστα για να λάβουν γνώση. Αυτή την φορά διαμορφώσαμε την Αίθουσα 168, Αίθουσα «Παύλος Μπακογιάννης», με δέκα τερματικά, ένα για κάθε Κοινοβουλευτική Ομάδα καθώς και ένα για τους ανεξάρτητους Βουλευτές, ώστε να μπορούν ταυτόχρονα να βλέπουν το σύνολο της δικογραφίας, που μας διαβιβάστηκε σε ηλεκτρονική μορφή.

Η Αίθουσα αυτή, πλην σήμερα που θα ανοίξει από τις 11.00΄ για να δούμε τις τελευταίες τεχνικές λεπτομέρειες, θα είναι επτά ημέρες την εβδομάδα από τις 9.00΄ το πρωί μέχρι τις 21.00΄ το βράδυ. Το λέω προς ενημέρωση των Κοινοβουλευτικών Ομάδων. Και όπως καταλαβαίνετε, έκανα μία διευρυμένη ερμηνεία του αντίστοιχου άρθρου που ήταν στην Αίθουσα 131 με τη γνωστή διαδικασία που όλοι γνωρίζουμε. Ελπίζω ότι αυτό θα εκτιμηθεί από όλους τους συναδέλφους και θα τηρήσουν τα προβλεπόμενα από τον Κανονισμό.

Τέλος, η Βουλή αποτελεί χώρο ελεύθερης διακίνησης ιδεών, αποτελεί χώρο ελεύθερης πολιτικής αντιπαράθεσης. Δεν αποτελεί χώρο ελεύθερης διακίνησης ύβρεων. Κάνω για πρώτη και τελευταία φορά την επισήμανση αυτή και ελπίζω ότι ουδείς εκ των τριακοσίων με πρώτον εμένα, δεν θα φέρει το Προεδρείο στη δύσκολη θέση να εφαρμόσει από τούδε και στο εξής τα προβλεπόμενα εκ του Κανονισμού για τέτοιες περιπτώσεις.

Σας ευχαριστώ …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Νικήτας Κακλαμάνης):** Ένα λεπτό, κυρία Κωνσταντοπούλου. Εγώ τελειώνω εδώ και ό,τι θέλετε, θα πάρετε τον λόγο. Έχει έρθει ο Υπουργός.

Συνεχίζει ο κ. Γεωργαντάς. Εγώ ήθελα να κάνω αυτές τις ανακοινώσεις και θα ζητήσετε τον λόγο, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τον ζήτησα ήδη.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, αν και στη συγκεκριμένη ανακοίνωση που έγινε, δεν προβλέπεται κάποια συζήτηση, παρακαλώ για πείτε μου τι θέλετε να αναφέρετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά από δύο χρόνια και δύο μήνες διαβιβάζεται πλέον στη Βουλή με τον πλέον επίσημο τρόπο η ποινική δικογραφία που αφορά το έγκλημα των Τεμπών και έχει τον χαρακτήρα αυτή η διαβίβαση μιας πραγματικής γροθιάς στο στομάχι απέναντι στις μεθοδεύσεις της συγκάλυψης…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, συγγνώμη, επί της διαδικασίας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Έχω ένα νομοσχέδιο που πρέπει να συζητηθεί σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο…

**ΠΡΟΕΔΡΕΥΩΝ (Γεώργιος Γεωργαντάς):** Ακούστε με λίγο. Δεν μπορεί ο καθένας να λέει όποτε θέλει ό,τι θέλει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο. Γιατί με διακόπτετε;

**ΠΡΟΕΔΡΕΥΩΝ (Γεώργιος Γεωργαντάς):** Ακούστε με λίγο, δεν προβλέπεται συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει ανακοινωθεί ποινική δικογραφία.

**ΠΡΟΕΔΡΕΥΩΝ (Γεώργιος Γεωργαντάς):** Δεν προβλέπεται να σας δώσω τον λόγο σε αυτήν τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σοβαρά μιλάτε;

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως, σοβαρά μιλάω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού το λέει ότι δεν προβλέπεται;

**ΠΡΟΕΔΡΕΥΩΝ (Γεώργιος Γεωργαντάς):** Έγινε μία ανακοίνωση. Ό,τι έχει να κάνει με την ανακοίνωση του Προέδρου, στη Διάσκεψη των Προέδρων ή με όποιο άλλο μέσο προβλέπεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, κύριε Γεωργαντά; Πόσο μπάζωμα ακόμα;

**ΠΡΟΕΔΡΕΥΩΝ (Γεώργιος Γεωργαντάς):** Σήμερα υπάρχει συζήτηση του νομοσχεδίου στην ημερήσια διάταξη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πόσο μπάζωμα ακόμα; Πόσο μπάζωμα ακόμα;

**ΠΡΟΕΔΡΕΥΩΝ (Γεώργιος Γεωργαντάς):** Σήμερα υπάρχει ένα νομοσχέδιο να συζητηθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε μου παρακαλώ τον λόγο. Δεν έχετε δικαίωμα να στερείτε τον λόγο σε πολιτική Αρχηγό.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο. Επειδή είστε πολιτική Αρχηγός, δεν σημαίνει ότι μπορείτε να παίρνετε τον λόγο όποτε θέλετε, σε όποια διαδικασία θέλετε. Δεν προβλέπεται συζήτηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα;

**ΠΡΟΕΔΡΕΥΩΝ (Γεώργιος Γεωργαντάς):** Στην ανακοίνωση του Προέδρου της Βουλής δεν προβλέπεται συζήτηση…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …σε κάθε διαδικασία προβλέπεται…

**ΠΡΟΕΔΡΕΥΩΝ (Γεώργιος Γεωργαντάς):** Μετά εάν ζητήσουν τον λόγο και όλοι οι άλλοι, τι θα κάνουμε; Θα κάνουμε συζήτηση για ποιο θέμα; Πείτε μου ποιο είναι το θέμα το οποίο θα συζητήσουμε. Έχουμε μια ημερήσια διάταξη σήμερα. Σας έδωσα τον λόγο να πείτε κάτι επί της διαδικασίας.

Παρακαλώ σας δίνω τον λόγο για δύο λεπτά, μόνο εάν έχετε να πείτε κάτι επί της διαδικασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί της διαδικασίας, κύριε Πρόεδρε.

Αυτό το οποίο κάνετε είναι καθαρή λογοκρισία για να μην ακουστούν αυτά που πρέπει να ακουστούν για την ποινική δικογραφία, που μόλις ανακοινώθηκε ελλιπέστατα. Η ανακοίνωση του κ. Κακλαμάνη ήταν κομμένη και ραμμένη για να ελέγξετε το τι θα ανακοινωθεί. Και αυτήν τη στιγμή προσπαθείτε να μην μιλήσει κανείς, προκειμένου να μην δοθεί η πραγματική διάσταση σε αυτό που έχει συμβεί.

Διαβιβάστηκε ποινική δικογραφία από τον Εφέτη Ειδικό Ανακριτή στις 25 Απριλίου. Αποδείχθηκε περίτρανα ότι όταν λειτουργεί η διαδικασία, η δικογραφία από την επόμενη εργάσιμη βρίσκεται στη Βουλή και όχι όπως συνήθως κάνατε, να την θάβετε στα συρτάρια της Εισαγγελίας του Αρείου Πάγου την οποία ελέγχετε και του Υπουργείο Δικαιοσύνης, το οποίο ελέγχετε. Είστε σε πάρα πολύ δύσκολη θέση γιατί την αμέσως προηγούμενη ημέρα που λειτούργησε η Ολομέλεια της Βουλής στις 11 Απριλίου, μπαζώσατε μια άλλη ποινική δικογραφία, την ποινική δικογραφία που αφορά τις ενέργειες συγκάλυψης της Κυβέρνησης.

Και αυτήν τη στιγμή είστε προ των ευθυνών σας, γιατί επί δύο χρόνια και δύο μήνες προσπαθούσατε να αποφύγετε αυτήν τη στιγμή, τη στιγμή δηλαδή που τελειώνουν τα ψέματα, διαβιβάζεται από την ίδια την ανακριτική αρχή ολόκληρη η ποινική δικογραφία και ελέγχεται η Κυβέρνηση της Νέας Δημοκρατίας για κακουργήματα.

Ελέγχεται ο Πρωθυπουργός, ελέγχεται ο κ. Καραμανλής, ελέγχονται στελέχη σας και προσπαθείτε με νύχια και με δόντια να περιχαρακώσετε τον έλεγχο αυτό ακόμη και στερώντας το λόγο σε πολιτική Αρχηγό, για να μην ακουστεί τίποτα παραπάνω εκτός από αυτά που έχετε προγραμματίσει και θέλετε, την ώρα που ο κόσμος εμβρόντητος παρακολουθεί τις μεθοδεύσεις εγκληματικής οργάνωσης τριγωνικών συναλλαγών και διαχείρισης του δημοσίου χρήματος για επικοινωνιακούς και οικονομικούς σκοπούς, που εφαρμόζετε επί τόσα χρόνια με την «Ομάδα Αλήθειας».

Αυτήν τη στιγμή εκείνο το οποίο όλοι καταλαβαίνουμε είναι -και απευθύνομαι όχι βεβαίως σε αυτούς οι οποίοι δεν θέλουν να ακουστεί τίποτα εδώ μέσα, απευθύνομαι στην Αντιπολίτευση- είναι επιβεβλημένο τα κόμματα της Αντιπολίτευσης να μην συρθούν σε νέες μεθοδεύσεις της Κυβέρνησης, η οποία θέλει να καλύψει τα ίχνη της, αλλά να συνεννοηθούν και να υποβληθεί κοινή αίτηση προανακριτικής επιτροπής, που θα περιλαμβάνει τον κ. Μητσοτάκη, που είναι κατ’ εξοχήν υπόλογος ποινικά, που θα περιλαμβάνει τον κ. Καραμανλή, που είναι κατ’ εξοχήν υπόλογος ποινικά, που θα περιλαμβάνει κάθε υπόλογο κυβερνητικό πρόσωπο της παρούσας και προηγούμενων κυβερνήσεων και που δεν θα δώσει κανένα πάτημα στην Κυβέρνηση να μπαζώσει διαδικασίες.

Έχω απευθύνει ευθεία και ανοιχτή πρόσκληση σε όλα τα κόμματα της Αντιπολίτευσης και στους Αρχηγούς τους. Αυτή δεν είναι μια στιγμή κομματικών υπολογισμών. Είναι μια στιγμή κοινωνικής, ηθικής, πολιτικής ευθύνης.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, απέναντι στις νέες μεθοδεύσεις που ήδη οργανώνονται, να κάνουν δηλαδή ό,τι έκαναν με τον Τριαντόπουλο στην ποινική δικογραφία των Τεμπών, απέναντι σε αυτές τις μεθοδεύσεις να αρθούμε στο ύψος της ευθύνης μας.

Εγώ καλώ τους Αρχηγούς της Αντιπολίτευσης την επόμενη Δευτέρα στις 5 Μαΐου να συναντηθούμε σε συμβούλιο αντιπολίτευσης και να συμφωνήσουμε για την κατάθεση αιτήματος προανακριτικής επιτροπής, όπως επιβάλλεται. Και καλώ την Κυβέρνηση να τοποθετηθεί εάν έχει την πρόθεση να καταθέσει η ίδια αίτημα προανακριτικής επιτροπής, εάν ο κ. Μητσοτάκης έχει την πρόθεση να θέσει τον εαυτό του στη διάθεση κάθε αρμόδιας αρχής και της προανακριτικής επιτροπής και εάν θα δεχθείτε, κύριοι της Κυβέρνησης με πρώτο τον κ. Μητσοτάκη, την άρση του απορρήτου των επικοινωνιών σας με βάση την τροπολογία και τον νόμο που εσείς φέρατε και εσείς επικαλείστε, ώστε να αποκαλυφθεί πλήρως ποιοι ακριβώς επί χρόνια και όλο το τελευταίο διάστημα…

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν σας ευχαριστώ καθόλου.

**ΠΡΟΕΔΡΕΥΩΝ (Γεώργιος Γεωργαντάς):** Δεν χρειάζεται να με ευχαριστήσετε. Δεν έχω ανάγκη τις ευχαριστίες σας. Ολοκληρώσατε, κυρία Πρόεδρε. Έχετε μετά δικαίωμα ομιλίας. Μετά την τοποθέτηση των εισηγητών έχετε δικαίωμα ομιλίας. Σας αφαιρώ τον λόγο. Ολοκληρώσατε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ, κύριε Γεωργαντά.

**ΠΡΟΕΔΡΕΥΩΝ (Γεώργιος Γεωργαντάς):** Μετά τους εισηγητές δικαιούστε να πάρετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κρύψτε τον πανικό σας.

**ΠΡΟΕΔΡΕΥΩΝ (Γεώργιος Γεωργαντάς):** Εκτός Κανονισμού σας έδωσα τον λόγο. Παρακαλώ, μιλάτε ήδη επτά λεπτά. Εκτός Κανονισμού σας έδωσα τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι εκτός Κανονισμού. Μας ανακοινώσατε ακόμα και άδειες απουσίας στο εξωτερικό.

**ΠΡΟΕΔΡΕΥΩΝ (Γεώργιος Γεωργαντάς):** Εκτός Κανονισμού σας έδωσα τον λόγο. Παρακαλώ, δεν θα το συνεχίσουμε, ολοκληρώσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έπρεπε να ντρέπεστε.

**ΠΡΟΕΔΡΕΥΩΝ (Γεώργιος Γεωργαντάς):** Μετά τις εισηγήσεις μπορείτε να ξαναπάρετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό που κάνετε είναι φασισμός.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, να μην γράφεται τίποτα από ό,τι λέει η κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Υγείας «Σύσταση και οργάνωση νομικού προσώπου δημοσίου δικαίου με την επωνυμία «Σύλλογος Διαιτολόγων-Διατροφολόγων Ελλάδος» και άλλες διατάξεις».

Η Διάσκεψη των Προέδρων αποφάσισε στη συνεδρίασή της της 29ης Απριλίου 2025 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο θα λάβει πρώτη η εισηγήτρια της Νέας Δημοκρατίας κυρία Ασημίνα Σκόνδρα για δεκαπέντε λεπτά. Παρακαλώ, να ανοίξει το σύστημα της ηλεκτρονικής εγγραφής.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι εννέα μαθήτριες και μαθητές και τέσσερις συνοδοί εκπαιδευτικοί από το 141ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρία συνάδελφε, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, χρόνια πολλά και Χριστός Ανέστη. Βεβαίως μετά τις ημέρες αυτές, τις άγιες του Πάσχα, ξεκινήσαμε σήμερα ακούγοντας την Πρόεδρο, την κυρία Κωνσταντοπούλου, η οποία εν τέλει πριν καν διαβαστούν οι χιλιάδες σελίδες που ήρθαν εδώ ως δικογραφία από κανέναν η κυρία Κωνσταντοπούλου έβγαλε πορίσματα και μας είπε ήδη σήμερα εδώ το κατηγορητήριο κ.λπ.

Επί του νομοσχεδίου τώρα, κύριε Πρόεδρε, η Νέα Δημοκρατία κυβερνά με νομοθετικές πρωτοβουλίες, με πράξεις και έργα, όχι με θεωρίες και σχεδιασμούς επί χάρτου, με πολιτική βούληση και σταθερό χέρι στο τιμόνι, το σταθερό χέρι του Κυριάκου Μητσοτάκη, του Πρωθυπουργού που έχει αποδείξει ότι η Ελλάδα μπορεί να προχωρά με σωστό και γρήγορο βηματισμό, με μεταρρυθμίσεις και αποτελεσματικότητα, μπορεί να δημιουργεί και να προοδεύει. Αυτό είναι το πρόσημο της δικής μας διακυβέρνησης. Όπου υπήρχε χάος μπαίνει τάξη, όπου υπήρχε σιωπή διατυπώνουμε λόγο, όπου υπήρχε αναρχία χτίζουμε θεσμούς. Δημιουργούμε προοπτικές και εκσυγχρονίζουμε το κράτος.

Και στην υγεία η εικόνα καθημερινά αλλάζει προς το καλύτερο. Ο Άδωνις Γεωργιάδης και σύσσωμη η ηγεσία του Υπουργείου με γνώση και ευθύνη δίνει μάχες και προβαίνει σε τομές τις οποίες άλλοι όχι μόνο δεν έκαναν, αλλά ούτε καν τόλμησαν να σχεδιάσουν και προχωρά χωρίς αναβολές, χωρίς δικαιολογίες και καθυστερήσεις.

Με το παρόν νομοσχέδιο του Υπουργείου Υγείας με τον τίτλο «Σύσταση και οργάνωση νομικού προσώπου δημοσίου δικαίου με την επωνυμία «Σύλλογος Διαιτολόγων-Διατροφολόγων Ελλάδος» και άλλες διατάξεις» προωθούμε τη θεσμική ωρίμανση των διαιτολόγων-διατροφολόγων της χώρας μας. Δίνουμε υπόσταση, ρόλο, φωνή και κύρος σε έναν επιστημονικό κλάδο με καθοριστική σημασία για τη δημόσια υγεία. Βάζουμε κανόνες εκεί που υπήρχε ανομία. Θωρακίζουμε την επιστήμη απέναντι στον ερασιτεχνισμό. Αποκλείουμε τους επαγγελματίες της αυθαιρεσίας. Θέτουμε πλαίσιο και εγγυήσεις όσο η Αντιπολίτευση αναμασά συνθήματα, υπόσχεται τα πάντα σε όλους χωρίς κοστολόγηση χωρίς ενδοιασμό.

Όμως η κοινωνία γνωρίζει πια. Άκουσε να υπόσχονται παραδείσους και είδε να παραδίδουν χάος. Βλέπει ότι ζουν μέσα στην άρνηση. Αποφεύγουν τις ευθύνες και δεν αρθρώνουν σοβαρές και εφικτές προτάσεις, φοβούμενοι το πολιτικό κόστος. Κινούνται με πυξίδα μόνο το κομματικό όφελος. Χαρακτηρίζονται όμως και από μια απέραντη μικροψυχία. Γιατί παρόλο που γνωρίζουν δεν έχουν την παρρησία να παραδεχτούν τα θετικά που έχουν γίνει σε όλους τους τομείς και βεβαίως και στην υγεία, για την οποία συζητάμε. Γιατί έγιναν πολλά και θετικά, αγαπητοί συνάδελφοι, στη δημόσια υγεία. Όχι όλα, γι’ αυτό και συνεχίζουμε να προσπαθούμε. Εσείς όμως διαρρηγνύετε τα ιμάτιά σας ότι το ΕΣΥ διαλύθηκε.

Ας μας απαντήσει κάποιος πώς γίνεται το διαλυμένο, κατά πως λέτε εσείς, ΕΣΥ να εξυπηρετεί καθημερινά πάνω από ογδόντα δύο χιλιάδες συμπολίτες μας, να απευθύνονται σε αυτό και να βρίσκουν ανταπόκριση είκοσι πέντε εκατομμύρια περίπου ασθενείς ετησίως. Σταματήστε λοιπόν την προπαγάνδα και την παραπληροφόρηση διότι αφενός προσβάλλετε χιλιάδες γιατρούς, νοσηλευτικό προσωπικό και όλους όσους εργάζονται άοκνα και σε δύσκολες πολλές φορές συνθήκες για τη δημόσια υγεία, αφετέρου κλονίζετε την εμπιστοσύνη των συμπολιτών μας σε αυτό καθ’ αυτό το ΕΣΥ. Εκτός αν στόχος που χρεώνετε σε εμάς είναι τελικά ζητούμενο δικό σας, δηλαδή να υποβαθμιστεί το ΕΣΥ, να χάσει την αξιοπιστία του και οι πολίτες να στραφούν στην ιδιωτική υγεία.

Κυρίες και κύριοι συνάδελφοι, στο νομοσχέδιο που συζητάμε καθιερώνεται με σαφήνεια η έννοια της διαιτολογικής και της διατροφολογικής πράξης, διαχωρίζοντας την επιστημονική φροντίδα των ασθενών από απλές διατροφικές συμβουλές. Οι διαιτολογικές πράξεις εντάσσονται στο σύστημα υγείας, αποζημιώνονται και προϋποθέτουν επιστημονική τεκμηρίωση και συνεργασία με ιατρούς. Αντίθετα, οι διατροφολογικές πράξεις απευθύνονται σε υγιείς πολίτες χωρίς κλινική διάσταση.

Κατοχυρώνονται τα επαγγελματικά δικαιώματα των πτυχιούχων, ενώ καθιερώνεται κώδικας δεοντολογίας με στόχο τη διασφάλιση της επιστημονικής ποιότητας και της προστασίας των πολιτών. Για όσους παραβιάζουν τη νομιμότητα προβλέπονται διοικητικές και ποινικές κυρώσεις. Δεν θα είναι πια ανεκτή η αντιποίηση επαγγέλματος, δεν θα είναι πια αποδεκτό να δραστηριοποιούνται στην υγεία όσοι δεν έχουν τις νόμιμες προϋποθέσεις. Το κράτος αποκτά τον ρυθμιστικό ρόλο και τον έλεγχο που πρέπει.

Το σχέδιο νόμου του Υπουργείου Υγείας δεν είναι μια τυπική ρύθμιση. Είναι η απάντηση της πολιτείας σε μια χρόνια εκκρεμότητα, είναι η θεσμική και οργανωτική αναγνώριση ενός επιστημονικού κλάδου που για δεκαετίες λειτουργούσε χωρίς θεσμική κάλυψη, χωρίς επαγγελματική εκπροσώπηση, χωρίς πλαίσιο. Με την ψήφισή του ιδρύεται για πρώτη φορά στη χώρα μας το νομικό πρόσωπο δημοσίου δικαίου με την επωνυμία «Σύλλογος Διαιτολόγων-Διατροφολόγων Ελλάδος», ένας φορέας ενεργός όχι διακοσμητικός, ένας σύλλογος με αποστολή τη διασφάλιση της επιστημονικής αρτιότητας, τη στήριξη των επαγγελματιών, την προστασία των πολιτών από πρακτικές παραπληροφόρησης και αντιποίησης του επαγγέλματος.

Σε μια εποχή που οι διατροφικές διαταραχές, όπως η βουλιμία αφενός και η νευρική ανορεξία αφετέρου, ταλαιπωρούν πολλά άτομα και μάλιστα σε μικρές ηλικίες προβάλλει ακόμα εντονότερη η αξία της υγιεινής διατροφής. Άλλωστε η Κυβέρνηση επενδύει στην πρόληψη γενικότερα και η διατροφή είναι κομβικό σημείο για τη διασφάλιση της υγείας, αλλά και για τη μείωση του δημοσιονομικού κόστους θεραπείας ασθενών που σχετίζονται με το σωματικό βάρος. Σύμφωνα με στοιχεία ειδικά για την παχυσαρκία η παρέμβαση από επαγγελματίες του κλάδου μπορεί να επιφέρει έως 1,9 δις ευρώ όφελος σε βάθος πενταετίας. Μελέτες αναφέρουν πως για κάθε ένα ευρώ που επενδύεται στη διατροφική συμβουλευτική η κοινωνία απολαμβάνει επιστροφή έως και 63 ευρώ. Κατά συνέπεια είναι μέγιστης σημασίας να διασφαλιστεί η απρόσκοπτη πρόσβαση του πληθυσμού στους πλέον αρμόδιους επιστήμονες για θέματα διατροφής.

Κυρίες και κύριοι συνάδελφοι, στην Ελλάδα σήμερα υπάρχουν περίπου έξι χιλιάδες απόφοιτοι διαιτολόγοι-διατροφολόγοι. Από αυτούς τρεισήμισι χιλιάδες περίπου ασκούν το επάγγελμα, αλλά εν τέλει στους συλλόγους είναι εγγεγραμμένοι μόνο δυόμισι χιλιάδες. Αντιλαμβάνεστε λοιπόν ότι η θέσπιση του Σ.Δ.Δ.Ε. δεν αποτελεί ένα αποσπασματικό μέτρο, αλλά εξορθολογεί τη δεδομένη άναρχη κατάσταση.

Όμως το παρόν νομοσχέδιο δεν περιορίζεται στη ρύθμιση ενός επαγγέλματος. Περιλαμβάνει και σημαντικές θεσμικές παρεμβάσεις στο Εθνικό Σύστημα Υγείας. Πρώτον, παρατείνεται για δύο χρόνια η πρόσβαση ανασφάλιστων και ευάλωτων νεφροπαθών και σε ιδιωτικές μονάδες αιμοκάθαρσης και τεχνητού νεφρού συμβεβλημένες με τον ΕΟΠΥΥ. Μειώνονται έτσι οι καθυστερήσεις και η ταλαιπωρία των ήδη επιβαρυμένων νεφροπαθών και των οικογενειών τους.

Δεύτερον, ιδρύονται τρία νέα νοσοκομεία, Κομοτηνής, Σπάρτης, Παιδιατρικό Θεσσαλονίκης, μέσω δωρεάς του Ιδρύματος Σταύρος Νιάρχος, ενισχύοντας την περιφερειακή ισονομία στην υγεία. Παράλληλα μέχρι τη λειτουργία των ανωτέρω νοσοκομείων συστήνεται στο Υπουργείο Υγείας προσωρινή διοικούσα επιτροπή για την ομαλή και ταχεία υλοποίηση των δωρεών. Εδώ θέλω να ευχαριστήσω το Ίδρυμα Σταύρος Νιάρχος για τις μεγάλες και διαρκείς ευεργεσίες του.

Τρίτον, συστήνεται ενιαίο νομικό πρόσωπο δημοσίου δικαίου στο οποίο εντάσσονται τα Νοσοκομεία «Αττικόν» και «Αγία Βαρβάρα» για αποσυμφόρηση του «Αττικόν» και βελτίωση της ποιότητας υπηρεσιών. Ενισχύεται ο ρόλος του πρώτου ως τριτοβάθμιου νοσοκομείου της Β΄ Υγειονομικής Περιφέρειας. Το «Αττικόν» σε κάθε εφημερία του το επισκέπτονται περίπου χίλιοι ασθενείς. Οι αρχικές του προδιαγραφές όμως δεν επιτρέπουν την υγειονομική εξυπηρέτηση τόσο μεγάλου όγκου ασθενών. Αντιθέτως, στο γειτονικό Νοσοκομείο «Αγία Βαρβάρα» η προσέλευση είναι πολύ μικρή, οπότε η ενοποίησή τους και η ανάλογη στελέχωσή τους μόνο όφελος και καλύτερες υπηρεσίες μπορεί να σημαίνουν. Σύμφωνα με τον σχεδιασμό στο Νοσοκομείο «Αγία Βαρβάρα» θα λειτουργούν πανεπιστημιακές κλινικές που έχουν σχέση με τη γυναίκα και το παιδί, δηλαδή γυναικολογικές, μαιευτικές και παιδιατρικές.

Τέταρτον, ρυθμίζεται η συγκρότηση των συμβουλίων κρίσης επιλογής και αξιολόγησης ιατρών κλάδου ΕΣΥ καθώς και των συντονιστών διευθυντών για θέσεις των δομών παροχής υπηρεσιών ψυχικής υγείας του Εθνικού Δικτύου Υπηρεσιών Ψυχικής Υγείας, επιταχύνοντας έτσι την κάλυψη θέσεων σε ψυχιάτρους και ψυχολόγους.

Πέμπτον, δίνεται δυνατότητα πρόσληψης επικουρικού προσωπικού ΔΕ πληρωμάτων ασθενοφόρων στο ΕΚΑΒ και σε αποφοίτους ΙΕΚ και σε ΣΑΕΚ, ενισχύοντας έτσι το ΕΚΑΒ προς εξυπηρέτηση πάντα των συμπολιτών μας.

Έκτο, κατοχύρωση ιατρικών δεδομένων από τους θεράποντες ιατρούς ΕΣΥ ή ιδιωτικού τομέα στον ηλεκτρονικό φάκελο υγείας του ασθενούς και πρόσβαση σε αυτόν από την Ομάδα Υποστήριξης Θρέψης, ώστε να εξασφαλίζεται η ολοκληρωμένη διατροφική υποστήριξη των νοσηλευόμενων ασθενών.

Έβδομο, προβλέπεται μηνιαία αποζημίωση 2.100 ευρώ πλέον των μηνιαίων αποδοχών για ιατρούς που μετακινούνται στο Γενικό Νοσοκομείο Θήρας, διασφαλίζοντας έτσι την ιατρική κάλυψη της περιοχής.

Όγδοο, δίνεται δυνατότητα παραμονής εντός του δημοσίου υγειονομικού μηχανισμού μέχρι τις 31-12-2028 έμπειρου επιστημονικού προσωπικού παρά τη συμπλήρωση του εξηκοστού έβδομου έτους της ηλικίας τους.

Ένατο, παρατείνεται η ισχύς της απόφασης του διοικητικού συμβουλίου του ΕΟΠΥΥ περί καθορισμού διάρθρωσης των τμημάτων της αυτοτελούς Διεύθυνσης Ελέγχου Συμβάσεων Παροχών έως την έκδοση του προεδρικού διατάγματος περί οργανισμού του ΕΟΠΥΥ.

Δέκατο, καθορίζεται ο τρόπος παραμονής των ειδικευόμενων ιατρών στις μονάδες ψυχικής υγείας του Εθνικού Δικτύου Υπηρεσιών Ψυχικής Υγείας, η οποία είναι επιβεβλημένη για τη διασφάλιση της αναγκαίας στελέχωσής τους.

Εντέκατο, επιπροσθέτως συμπεριλαμβάνεται διάταξη του Υπουργείου Παιδείας που αφορά τη συγκρότηση τοπικών συμβουλίων επιλογής των διευθύνσεων πρωτοβάθμιας και δευτεροβάθμιας εκπαίδευσης για τις περιπτώσεις που ο διευθυντής εκπαίδευσης ασκεί καθήκοντα περιφερειακού διευθυντή ή λείπει, όπως και διάταξη του Υπουργείου Εργασίας και Κοινωνικής Ασφάλισης που ορίζει ότι η επιτελική δομή ΕΣΠΑ του Υπουργείου δύναται να είναι ο διαχειριστής έργου υπόλογος για πληρωμές έργων του ΑΠΔΕ του οικείου φορέα χρηματοδότησης, δηλαδή του ΙΕΚΑ για χρονικό διάστημα έως τέλος του 2025, διασφαλίζοντας έτσι την απρόσκοπτη υλοποίηση έργων.

Αγαπητοί συνάδελφοι, το παρόν νομοσχέδιο είναι πολλαπλώς σημαντικό. Πρώτον, γιατί η σωστή διατροφή δεν είναι μόνο θέμα εικόνας και αισθητικής, έχει να κάνει με τη δημόσια υγεία. Δεύτερον, γιατί τα επαγγελματικά δικαιώματα πρέπει να διασφαλίζονται και οι πολίτες να προστατεύονται. Τρίτον, γιατί η αντιποίηση επαγγέλματος και η παράβαση του κώδικα δεοντολογίας πρέπει να επιφέρει και τις ανάλογες κυρώσεις. Τέταρτον, γιατί απαιτείται διεπιστημονική συνεργασία μεταξύ επαγγελματιών και θεσμών. Πέμπτο, γιατί οι επιμέρους διατάξεις ενίσχυσης του ΕΣΥ εξασφαλίζουν καθολική πρόσβαση σε υπηρεσίες υγείας, αξιοπρεπείς συνθήκες, επιστημονική τεκμηρίωση, στήριξη των αδυνάτων.

Ψηφίζοντάς το οργανώνουμε, προστατεύουμε, κατοχυρώνουμε, κάνουμε την επιστήμη ασπίδα, όχι εμπόρευμα. Ενισχύουμε την υγεία με κανόνες και με δομές, όχι με υποσχέσεις. Ενισχύουμε την κοινωνική συνοχή. Αναβαθμίζουμε το ΕΣΥ. Προστατεύουμε τους ευάλωτους. Είναι μοχλός προόδου. Και βεβαίως αποδεικνύουμε ότι η πολιτική της Νέας Δημοκρατίας παράγει αποτελέσματα. Η Κυβέρνηση του Κυριάκου Μητσοτάκη για ό,τι δεσμεύεται το τηρεί. Δεν υπόσχεται, αλλά παραδίδει με επιτελική λογική και πίστη στις δυνατότητες των Ελληνίδων και των Ελλήνων. Ασκούμε μια πολιτική που στηρίζεται σε αρχές και αξίες και όχι σε αυταπάτες.

Όσο για την Αντιπολίτευση συνεχίζει τη χιλιοφορεμένη μέθοδο των καταγγελιών και της κατήχησης με άριστη επίδοση στις ανέξοδες κορώνες. Επιδιώκει παντοιοτρόπως να μην αλλάξει τίποτα, στασιμότητα στα πάντα. Γιατί την πρόοδο τη φοβάται, τρέμει μπροστά στην αξιολόγηση, τη λογοδοσία, τον ορθολογισμό.

Κυρίες και κύριοι συνάδελφοι, αυτό το νομοσχέδιο αφορά την υγεία, την ποιότητα ζωής, μια κοινωνία με κανόνες και μια Ελλάδα που χτίζει το αύριο. Καλώ λοιπόν όλα τα κόμματα να το υπερψηφίσουν.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, ευχαριστώ πολύ για τη συνέπεια στο χρόνο.

Τον λόγο τώρα έχει από το ΠΑΣΟΚ Κίνημα Αλλαγής ο ειδικός εισηγητής, ο κ. Τσίμαρης.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στο παρόν νομοσχέδιο το κύριο αντικείμενο πραγματεύεται τη σύσταση και οργάνωση νομικού προσώπου δημοσίου δικαίου με την επωνυμία «Σύλλογος Διαιτολόγων-Διατροφολόγων Ελλάδος». Η νομοθετική αναγνώριση και ρύθμιση του επαγγέλματος των διαιτολόγων-διατροφολόγων ικανοποιεί ένα πάγιο διαχρονικό αίτημα των διαιτολόγων-διατροφολόγων της χώρας, καθώς αντιμετωπίζεται η ανάγκη δημιουργίας ενός επίσημου πανελληνίου επαγγελματικού φορέα με αντικείμενο την προαγωγή και τη διασφάλιση παροχής υψηλής ποιότητας υπηρεσιών στο κοινωνικό σύνολο τόσο σε υγιείς όσο και σε ασθενείς μέσω της διατροφής.

Η ίδρυση ενός ενιαίου και επίσημου φορέα δημοσίου δικαίου θα καλύψει ένα θεσμικό κενό ενισχύοντας την αξιοπιστία και την ποιότητα των παρεχόμενων υπηρεσιών στον κρίσιμο τομέα της διατροφής. Η διαιτολογική-διατροφική υποστήριξη είναι απαραίτητη σε πολλές παθήσεις, όπως ο διαβήτης, οι καρδιοπάθειες, οι νεφρικές και γαστρεντερικές παθήσεις, η παχυσαρκία, αλλά και για τη γενικότερη πρόληψη και προαγωγή της υγείας και της ευημερίας του πληθυσμού. Ειδικά για τους χρόνιους ασθενείς ή αυτούς που βρίσκονται σε φάση ανάρρωσης η εξατομικευμένη διατροφική παρέμβαση και παρακολούθηση μπορεί να επιφέρει άμεσα οφέλη στην υγεία τους. Η ανάγκη για εύκολη πρόσβαση σε εξειδικευμένους διαιτολόγους- διατροφολόγους που θα συνεργάζονται με τους υπόλοιπους επαγγελματίες υγείας είναι επιτακτική για την αποτελεσματική θεραπεία και αποκατάσταση των ασθενειών.

Ένας από τους στόχους του Εθνικού Συστήματος Υγείας θα πρέπει να είναι και η ορθή αντιμετώπιση της πολυνοσηρότητας και των χρονίων παθήσεων. Όλες άλλωστε οι ευρωπαϊκές χώρες αναγνωρίζουν την ανάγκη μεταρρύθμισης των συστημάτων υγείας για την αντιμετώπιση αυτών των νέων αναγκών. Οι καρδιακές παθήσεις κι ο διαβήτης είναι από τις κορυφαίες χρόνιες ασθένειες και αιτίες θανάτου οι οποίες πολλές φορές είναι και αποτέλεσμα παχυσαρκίας. Στην Ελλάδα το φαινόμενο της παχυσαρκίας είναι ιδιαίτερα έντονο. Η χώρα μας είναι πρώτη στην Ευρωπαϊκή Ένωση στην παιδική παχυσαρκία και στις πρώτες θέσεις στην παχυσαρκία ενηλίκων. Το 63% των Ελλήνων ηλικίας άνω των 18 είναι υπέρβαροι ή παχύσαρκοι.

Η επένδυση στη διατροφή και στους εξειδικευμένους επιστήμονες του κλάδου των διαιτολόγων-διατροφολόγων συνιστά μία διαχρονική, αποτελεσματική και οικονομικά συμφέρουσα πολιτική υγείας. Ο ρόλος του διαιτολόγου-διατροφολόγου συμβάλλει σημαντικά στη βελτίωση υγείας του πληθυσμού και στη μείωση του κόστους περίθαλψης. Ειδικά για την παχυσαρκία, μια από τις μεγαλύτερες προκλήσεις της εποχής μας, η παρέμβαση από επαγγελματίες του κλάδου μπορεί να αποφέρει έως και 2 δισεκατομμύρια ευρώ όφελος για την κοινωνία και γενικότερα για την οικονομία της χώρας μας σε βάθος πενταετίας.

Η συνεργασία των διαιτολόγων-διατροφολόγων με άλλους επαγγελματίες και με τους ασθενείς είναι θεμελιώδης για την επιτυχία ενός ολοκληρωμένου προγράμματος διατροφικής φροντίδας. Άρα, η καθολική ενσωμάτωση των διαιτολόγων- διατροφολόγων στο υγειονομικό σύστημα μέσω διεπιστημονικών ομάδων που θα συνεργάζονται για την καλύτερη φροντίδα των ασθενών είναι επιβεβλημένη τόσο στην πρωτοβάθμια όσο και στη δευτεροβάθμια.

Η σωστή διατροφή είναι σημαντική τόσο για την πρόληψη όσο και για την αποτελεσματική διαχείριση των ασθενειών. Η απρόσκοπτη πρόσβαση του πληθυσμού σε τέτοιες υπηρεσίες θα ενισχύσει στο πλαίσιο της πρόληψης, αλλά και της αντιμετώπισης των σοβαρών ζητημάτων που έχουν οι χρόνιοι ασθενείς. Και για να επιτευχθεί αυτός ο στόχος, απαραίτητη προϋπόθεση είναι η θεσμική ενσωμάτωσή τους στην πρωτοβάθμια και δευτεροβάθμια φροντίδα υγείας, καθώς επίσης και η επαρκής στελέχωση των δομών υγείας με ικανό αριθμό εξειδικευμένων επαγγελματιών, ώστε να διασφαλίζεται η ποιοτική και έγκαιρη παροχή διατροφικής φροντίδας. Κατά τη διάρκεια των επιτροπών, όμως, διαπιστώσαμε καθ’ ομολογίαν σας ότι η κάλυψη των θέσεων διαιτολόγων-διατροφολόγων στα νοσοκομεία και τις υπόλοιπες δομές δημόσιας υγείας δεν είναι και η πρώτη σας προτεραιότητα και αυτό έρχεται σε αντίθεση με τις ανακοινώσεις σας περί πολιτικής απόφασης του Υπουργείου για την ανάδειξη της διατροφικής πολιτικής.

Μπορείτε να μας απαντήσετε, κύριε Υπουργέ, αν οι οργανικές θέσεις στα δημόσια νοσοκομεία είναι σε αναλογία 1 προς 80, όπως επιτάσσουν οι διεθνείς προδιαγραφές και ακόμα αν είστε σε θέση να μας πείτε πόσες από αυτές είναι καλυμμένες και σε ποια νοσοκομεία υπάρχουν κενά; Γιατί εμείς, κύριε Υπουργέ, από μια πρόχειρη έρευνα που κάναμε, διαπιστώσαμε ότι πάνω από είκοσι πέντε νοσοκομεία σε όλη την Ελλάδα δεν έχουν διατροφολόγο-διαιτολόγο και ειδικότερα δε, όπως αναφέρθηκε και στις επιτροπές, στα νησιά. Αλλά ακόμα και σε αυτά τα νοσοκομεία που διαθέτουν διαιτολόγο-διατροφολόγο η κατάσταση είναι αποκαρδιωτική. Ενδεικτικά αναφέρω τα δύο μεγάλα κρίσιμα αντικαρκινικά νοσοκομεία της χώρας, τα οποία αντιμετωπίζουν σοβαρά ζητήματα υγείας και θα πρέπει να διαχειριστούν καχεκτικούς ασθενείς και ασθενείς με διατροφικές διαταραχές. Μιλάμε δηλαδή για τον «Άγιο Σάββα», όπου υπάρχει ένας διαιτολόγος και για το Νοσοκομείο Μεταξά όπου είναι μόλις δύο. Θεωρείτε ότι αυτή η κάλυψη είναι αρκετή και η πρέπουσα με τη σοβαρότητα των ζητημάτων που πρέπει να διαχειριστούν αυτά τα νοσοκομεία; Γιατί η διατροφική υποστήριξη αποτελεί κρίσιμο στοιχείο και συστατικό για τη βέλτιστη εξέλιξη της νοσηλείας και της μείωσης του χρόνου παραμονής στο νοσοκομείο. Και γνωρίζετε πάρα πολύ καλά τι σημαίνει η μείωση του χρόνου παραμονής στις μονάδες νοσηλείας.

Αναφερθήκατε στις επιτροπές στην προσπάθεια του Υπουργείου για αντιμετώπιση της παχυσαρκίας στο γενικό πληθυσμό και στην καταπολέμηση της παιδικής παχυσαρκίας. Πώς άραγε πιστεύετε ότι μπορεί να γίνει αυτό, όταν το κόστος προμήθειας και αγοράς φρούτων, λαχανικών, ελαιόλαδου, δηλαδή των τριών βασικών συστατικών της μεσογειακής διατροφής, τα τελευταία χρόνια έχει υπερδιπλασιαστεί; Η παχυσαρκία και η κακή διατροφή σχετίζεται με τη φτώχεια και τις ανισότητες. Και όπως έδειξε έρευνα του Χαροκόπειου Πανεπιστημίου, ο επιπολασμός της παχυσαρκίας στο Κερατσίνι είναι 20,3% και στο Χαλάνδρι 2,7%. Και αυτό δείχνει το πόσο σημαντικό ρόλο παίζουν οι κοινωνικές ανισότητες στην εμφάνιση της νόσου και πόσο σημαντική είναι, όπως είπα πριν, η ένταξη των διατροφολόγων στο Δημόσιο και κυρίως στην πρωτοβάθμια φροντίδα υγείας.

Και όχι μόνο αυτό. Πώς θα καταπολεμήσετε την παιδική παχυσαρκία, όταν αυτήν τη στιγμή που μιλάμε δεν υπάρχουν στους βρεφονηπιακούς σταθμούς θεσμοθετημένες θέσεις διαιτολόγων για την κατάρτιση και επίβλεψη των προγραμμάτων διατροφής, αλλά και την παροχή οδηγιών προς τους γονείς, και εσείς ως Κυβέρνηση θεωρείτε ότι η συμβουλευτική από τους διατροφολόγους είναι πολυτέλεια; Γι’ αυτό και παρότι ο διαιτολόγος-διατροφολόγος αποτελεί επάγγελμα υγείας, οι παρεχόμενες υπηρεσίες υπάγονται αδικαιολόγητα σε ΦΠΑ 24%, γεγονός που αυξάνει το κόστος για τους λήπτες και λειτουργεί αποτρεπτικά στην πρόσβαση σε αυτούς.

Αναμένουμε και την διόρθωση της διατύπωσης του άρθρου 26, όπου ορίζεται η διατροφολογική πράξη. Για την καλύτερη τεκμηρίωση θα πρέπει να διορθωθεί ως εξής: «Η διαιτολογική πράξη να ασκείται αποκλειστικά από διαιτολόγους- διατροφολόγους κατόχους βεβαίωσης ασκήσεως επαγγέλματος, για να αποδίδεται στον καθένα από τους συμμετέχοντες στη συμπλήρωση ιατρικού φακέλου τα δέοντα». Ας αποσαφηνίσουμε εξαρχής τις συγκεχυμένες έννοιες. Το προλαμβάνειν κρείττον εστί του θεραπεύειν.

Η αντιμετώπιση της παχυσαρκίας και η μάχη κατά της παιδικής παχυσαρκίας δεν μπορούν να στηριχθούν μόνο σε χρηματοδοτικά προγράμματα της Ευρωπαϊκής Ένωσης. Απαιτείται εθνική στρατηγική και συλλογική προσπάθεια στη βάση της αναβάθμισης της δημόσιας υγείας, που ένας πυλώνας της είναι και η σωστή διατροφή, αλλά αυτό ενταγμένο μέσα στο σύστημα δημόσιας περίθαλψης και του Δημοσίου και όχι αποκλειστικά στην ατομική ευθύνη. Και όπως αναγνωρίζεται και στο παρόν νομοσχέδιο, σωστή διατροφή και ορθή διατροφική πολιτική χωρίς διαιτολόγους-διατροφολόγους μέσα σε δομές δημόσιας υγείας δεν υπάρχει.

Στις λοιπές διατάξεις του νομοσχεδίου συμπεριλαμβάνεται και η αναδιάταξη του νοσοκομειακού χάρτη της Δυτικής Αττικής. Ουσιαστικά, αφορά την ενσωμάτωση του Γενικού Νοσοκομείου «Αγία Βαρβάρα» στον οργανισμό του Πανεπιστημιακού Νοσοκομείου «Αττικόν». Το Νοσοκομείο «Αττικόν» σε κάθε εφημερία του το επισκέπτονται περίπου 1.000 ασθενείς και εισάγονται πολύ λιγότεροι από 200. Από τις προσελεύσεις αυτές το 50% των ασθενών είναι εκτός του Νομού Αττικής. Αυτό αποδεικνύει ότι έχουμε πολύ σοβαρές ελλείψεις στην πρωτοβάθμια και δευτεροβάθμια περίθαλψη και της περιοχής πέριξ του Πανεπιστημιακού Νοσοκομείου «Αττικόν» κυρίως στη Βοιωτία, στη Στερεά Ελλάδα και στην Πελοπόννησο, που είναι η προέλευση των περισσότερων ασθενών.

Με την εισαγωγή νέων κλινικών δεν θα λύσουμε το πρόβλημα, θα ανατρέψουμε απλώς την τράπουλα. Και αυτό δείχνει τον τρόπο που σκέφτεστε. Δεν σχεδιάζετε. Έρχεστε πάντα και δράττετε πυροσβεστικά. Η έκλειψη των ράντζων θα επέλθει μόνο με την αντιμετώπιση του προβλήματος εν τη γενέσει του, δηλαδή την αναδιάταξη της πρωτοβάθμιας φροντίδας υγείας καθώς και την επαρκή στελέχωση τόσο της πρωτοβάθμιας όσο και των δευτεροβάθμιων νοσοκομείων των γειτονικών νομών.

Και ποια είναι η απάντησή σας σε αυτό; Δηλώσατε στις επιτροπές ότι σκοπεύετε να προσφέρετε στη Δυτική Αθήνα ένα ολοκληρωμένο –το τονίζω, ολοκληρωμένο- νοσοκομείο για τη μητέρα και το παιδί και με αυτόν τον τρόπο θα διασφαλίσετε και θα απελευθερώσετε κλίνες, έτσι ώστε να μην υπάρχουν ράντζα στο «Αττικόν». Πώς προέκυψε αυτό; Γιατί τον Απρίλιο του 2023 ο Πρωθυπουργός κατά την προεκλογική περίοδο επισκεπτόμενος την περιοχή είχε δεσμευτεί για αυτόνομη λειτουργία του συγκεκριμένου νοσοκομείου με χειρουργεία ημέρας, κέντρο αποκατάστασης και έμφαση στην πρωτοβάθμια υγεία.

Και αν αυτός είναι νέος σχεδιασμός, πού φαίνεται; Στην Αιτιολογική Έκθεση δεν υπάρχει ούτε μία γραπτή αναφορά σε αυτό. Δεν έχουμε σχεδιασμό για την αναδιάταξη δομών υγείας στη Δυτική Αττική. Αυτά θέλουν τεκμηρίωση και μελέτες. Και δεν έχουμε δει καμία, παρά μόνο προφορικές αναφορές.

Θα θέλαμε, για να μην θεωρήσουμε ότι είναι κάτι που προέκυψε την τελευταία στιγμή, να περιέλθει σε γνώση του Σώματος η πρόταση εισήγησης της διοίκησης του «Αττικόν», την οποία μας αναφέρατε, κύριε Υπουργέ, στις επιτροπές. Και η πρόταση αφορά τη μετατροπή του «Αγία Βαρβάρα» σε νοσοκομείο γυναίκας και παιδιού.

Έχουμε θέσει πολλά θέματα στις επιτροπές, όπως το πώς θα αντιμετωπιστεί η επάρκεια ειδικοτήτων που χρειάζεται να υποστηρίξουν αυτές τις κλινικές τόσο για την αντιμετώπιση των επειγόντων περιστατικών όσο και με το τι θα γίνει για τις απεικονιστικές εξετάσεις που θα χρειάζονται αυτοί οι ασθενείς που θα νοσηλεύονται σε αυτό το παράρτημα ή τι θα γίνεται με τις ιατρικές γνωματεύσεις και ανάγκες εξέτασης από άλλες ειδικότητες.

Επιπλέον, αν λάβουμε υπόψη ότι έχουμε περίπου εκατό τριάντα νοσηλευτές μείον στις οργανικές θέσεις του «Αττικόν», χώρια αυτές που υπάρχουν κενές στο «Αγία Βαρβάρα», το ζήτημα που τίθεται είναι πώς θα αναπτύξουμε δύο νοσοκομεία τα οποία έχουν ήδη κενές οργανικές θέσεις, χωρίς να έχουμε ένα χρονοδιάγραμμα προσλήψεων.

Είμαστε επιφυλακτικοί για το όλο εγχείρημα, γιατί η αναβάθμιση ενός νοσοκομείου που δεν προκύπτει από ολοκληρωμένες μελέτες –έτσι φαίνεται αυτό μέχρι τώρα- δείχνει ακόμα μία προχειρότητα. Και γι’ αυτό που θα προκύψει θα υπάρχει πολύ μικρή δυνατότητα να βελτιωθεί εφόσον δεν σχεδιαστεί σωστά από την αρχή.

Φυσικά, δηλώνουμε επιφυλακτικοί γιατί έχουμε δει τι έχει συμβεί με την δωρεά του Ιδρύματος Αγγελικούση, την Ψυχιατρική Κλινική Εφήβων «Ιωάννης Αγγελικούσης» του Νοσοκομείου Δυτικής Αττικής «Αγία Βαρβάρα», με το πλήρες ανακαινισμένο και σύγχρονο κτίριο «Κοπανάρη», το οποίο εγκαινιάστηκε από την κυρία Αναπληρώτρια Υπουργό Υγείας κυρία Μίνα Γκάγκα το 2022 και δεν έχει λειτουργήσει έως τώρα.

Δηλώνουμε επιφυλακτικοί, γιατί έχουμε δει τον τρόπο με τον οποίο νομοθετείτε, όπως αποδείχτηκε και με το ζήτημα της απαλλαγής του πρώην Διοικητή του Γενικού Νοσοκομείου Μεταξά και μελών του Διοικητικού Συμβουλίου από τον καταλογισμό ποσού μέχρι ενός εκατομμυρίου ευρώ σε ένα άρθρο νομοσχεδίου, το οποίο υπερψήφισε η κοινοβουλευτική πλειοψηφία των κομμάτων προκειμένου να διευθετηθούν πρακτικά ζητήματα εύρυθμης λειτουργίας των νοσηλευτικών ιδρυμάτων, και το οποίο νομοσχέδιο –νόμος, άρθρο- λειτούργησε ως «δούρειος ίππος» για ξέπλυμα των οικονομικών ατασθαλιών που η Εθνική Αρχή Διαφάνειας είχε αποδώσει τόσο στον πρώην Διοικητή όσο και στα μέλη του Διοικητικού Συμβουλίου του Νοσοκομείου Μεταξά.

Όσον αφορά την ίδρυση εποπτικού οργάνου –θα αναφερθώ και στα υπόλοιπα άρθρα- για την παρακολούθηση της υλοποίησης των συμβάσεων που έχουν συναφθεί με το Ίδρυμα Σταύρος Νιάρχος, αυτή η ίδρυση ενός εποπτικού οργάνου στο Υπουργείο με διορισμό νέου διοικητή απλά δείχνει την εμμονή σας στο μοντέλο του σοβιετικού καπιταλισμού.

Το μόνο για το οποίο νοιάζεστε είναι η εξυπηρέτηση των δικών σας παιδιών. Γιατί δεν βλέπουμε καμία σημασία στο συγκεκριμένο όργανο. Την παρακολούθηση μπορούν να την κάνουν οι διοικήσεις των νοσοκομείων με τη βοήθεια του Υπουργείου. Επίσης, το ότι έχει καθυστερήσει η υλοποίηση αυτών των δράσεων δεν οφείλεται στο ότι δεν υπάρχει συντονισμός, αλλά στο ότι για τρία χρόνια εσείς δεν κάνατε τίποτα.

Με τη διάταξη περί παραμονής στην υπηρεσία του επιστημονικού προσωπικού του ΕΣΥ κλάδων Πανεπιστημιακών Βιολόγων, Χημικών κλπ., εξυπηρετούνται φυσικά πρόσωπα πολλά από τα οποία έχουν διευθυντικές θέσεις. Αυτές οι θέσεις είναι με ανάθεση, χωρίς κρίση. Είναι δηλαδή πολιτικά δέσμιοι.

Η αξιοκρατία απαιτεί να προκηρύσσονται οι θέσεις ταυτόχρονα με την όποια παράταση, λόγω εύρυθμης λειτουργίας του Ιδρύματος, να χάνουν τα διοικητικά- διευθυντικά τους καθήκοντα οι εν λόγω εργαζόμενοι και με την πλήρωση των προκηρυχθέντων θέσεων να λύεται η σύμβασή τους.

Αυτές οι προϋποθέσεις πρέπει ρητώς να αναφέρονται στον νόμο. Μόνο με αυτόν τον τρόπο θα μπορέσουμε να προσελκύσουμε νέους επιστήμονες στο δημόσιο σύστημα υγείας.

Έχουμε διαπιστώσει τι έχει συμβεί όσον αφορά την εφαρμογή αντίστοιχης διάταξης για τους διευθυντές, όπου παρόλο που εμείς ως ΠΑΣΟΚ είχαμε δηλώσει ότι θα πρέπει να προκηρύσσεται η θέση και τα στελέχη που παραμένουν πέρα των εξήντα επτά ετών να χάνουν τη διοίκηση της κλινικής και να αναλαμβάνει ο επόμενος τη τάξει, δεν υιοθετήθηκε από την Κυβέρνησή σας και το αποτέλεσμα είναι να αντιμετωπίζουμε παραιτήσεις επιμελητών Α΄ και Β΄, οι οποίοι θεωρούν ότι δεν υπάρχει τύχη στο σύστημα υγείας, γιατί θα καθυστερήσει πολύ η εξέλιξή τους.

Όσον αφορά την επιλογή των συντονιστών διευθυντών, σας έχω θέσει και μέσα στις επιτροπές το ερώτημα το οποίο δεν απαντήθηκε για το πότε το Υπουργείο θα ξεκινήσει τη διαδικασία προκήρυξης θέσεων συντονιστών διευθυντών για όλο το ΕΣΥ.

Πώς θα στελεχώσουμε το σύστημα με αυτές τις πρακτικές; Τα κίνητρα δεν είναι πάντα, ξέρετε, οικονομικά. Και αυτό αποδεικνύεται από τις ελλείψεις που έχει το Νοσοκομείο Θήρας και τη διάταξη που φέρνετε. Γιατί οι εργαζόμενοι στο Νοσοκομείο Θήρας πληρώνονται πολύ περισσότερο από το ΕΣΥ και πάλι οι θέσεις δεν πληρούνται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό, κύριε Πρόεδρε.

Τέλος, θα αναφερθώ και στη διάταξη για τα προσόντα πρόσληψης του επικουρικού προσωπικού ειδικότητας ΔΕ Πληρωμάτων των ασθενοφόρων του ΕΚΑΒ και των κέντρων υγείας.

Εδώ κινείται προς τη σωστή κατεύθυνση. Υπάρχει, όμως, η ένστασή μας, την οποία έχουμε δηλώσει και στα προηγούμενα νομοσχέδια, για τη συμμετοχή προπτυχιακών φοιτητών στα πληρώματα ΕΚΑΒ. Τα πληρώματα πρέπει να στελεχώνονται μόνο από πιστοποιημένους διασώστες όλων των ΙΕΚ ή ΣΑΕΚ. Και θα θέλαμε να μας θέσετε το ακριβές χρονοδιάγραμμα της τροποποίησης του Προεδρικού Διατάγματος 8522, ώστε να αποκατασταθεί η ισονομία για τις αντίστοιχες προσλήψεις και να έχουμε μεγάλη δεξαμενή κόσμου που να είναι ικανοί και αυξημένη κινητροδότηση, για να συμμετάσχουν ως διασώστες του ΕΚΑΒ στις μόνιμες θέσεις, ώστε να καλυφθούν οι ανάγκες τους.

Όσον αφορά την τροπολογία που καταθέσατε χθες το βράδυ, αυτή γράφει: «Τίτλοι ιατρικών εξειδικεύσεων που έχουν απονεμηθεί στις Ηνωμένες Πολιτείες της Αμερικής σε Έλληνες γιατρούς ή γιατρούς υπηκόων άλλων κρατών μελών της Ευρωπαϊκής Ένωσης από τις αρμόδιες επιτροπές των οικείων αμερικάνικων συμβουλίων ιατρικών ειδικοτήτων αναγνωρίζονται ως αντίστοιχες των θεσμοθετημένων στην Ελλάδα ιατρικών εξειδικεύσεων, με απόφαση του Υπουργού Υγείας».

Το ερώτημα που τίθεται εδώ, και που αφορά και με το μέλλον, είναι στις κλασικές ειδικότητες, ναι, το καταλαβαίνω, υπάρχουν όμως ειδικεύσεις και εξειδικεύσεις που δεν αντιστοιχούν με αυτές στην Ελλάδα. Τι θα γίνει με αυτές; Θα υπάρξει τροποποίηση, θα υπάρξει «παράθυρο» ή θα αφορά όλους όσοι έχουν μία άδεια ασκήσεως επαγγέλματος στην Αμερική;

Το δεύτερο ερώτημα είναι γιατί μόνο στην Αμερική και όχι και σε άλλες χώρες που έχουν εξίσου καλά συστήματα υγείας; Μήπως είναι «φωτογραφική» η διάταξη;

Ειδικότητες και υποειδικεύσεις οι οποίες δεν υπάρχουν στην Ελλάδα και στην Ευρωπαϊκή Ένωση και πέρναγαν από ΚΕΣΥ θα αναγνωρίζονται κι αυτές αυτόματα, χωρίς να υπάρχει κάτι αντίστοιχο; Θέλουμε διευκρίνηση. Αν εννοείτε ως αντίστοιχο ό,τι υπάρχει μέχρι τώρα και αναγνωρίζεται στην Ελλάδα να αντιστοιχεί εκεί, το βλέπουμε. Αν είναι θέματα τα οποία δεν υπάρχουν στην Ελλάδα αναγνωρισμένα σε αντίστοιχες υποειδικότητες ή έχουν άλλο αντικείμενο, θέλουμε να μας πείτε το πώς θα κινηθείτε.

Τελειώνω, κύριε Πρόεδρε.

Η εφαρμογή του νομοσχεδίου απαιτεί μια σειρά από περαιτέρω ενέργειες, κυρίως την επάρκεια και εξασφάλιση επαγγελματιών διατροφολόγων σε δημόσιες και νομικές δομές και τη διασφάλιση ότι η διατροφική αξιολόγηση, παρέμβαση και παρακολούθηση θα ενσωματωθούν πλήρως στο σύστημα υγείας ως κομμάτι της ολιστικής φροντίδας των ασθενών.

Υπερψηφίζουμε επί της αρχής και αναμένουμε διορθωτικές παρεμβάσεις και διευκρινήσεις στα επιμέρους ζητήματα που θέσαμε.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, είκοσι ένα μαθήτριες και μαθητές και δύο συνοδοί εκπαιδευτικοί από το 6ο Δημοτικό Σχολείο Παλαιού Φαλήρου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο ειδικός αγορητής από τον ΣΥΡΙΖΑ, ο κ. Ανδρέας Παναγιωτόπουλος.

Ορίστε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Τα έδρανα, απ’ ό,τι φαίνεται, είναι άδεια. Μάλλον πρέπει να μάθουμε να μιλάμε και σε άδεια έδρανα και να έχουμε και ενθουσιασμό, απ’ ό,τι φαίνεται. Από τη Νέα Δημοκρατία δεν είναι κανείς. Από εμάς δεν είναι κανείς. Χαιρετίσματα στους δικούς μας!

Καλούμαστε σήμερα, κύριε Υπουργέ, να συζητήσουμε και να ψηφίσουμε το σχέδιο νόμου του Υπουργείου Υγείας, με τίτλο «Σύσταση και οργάνωση νομικού προσώπου δημοσίου δικαίου με την επωνυμία «Σύλλογος Διαιτολόγων-Διατροφολόγων Ελλάδας» και άλλες διατάξεις». Kαι αυτό μετά από μία αστραπιαία διαδικασία στην Επιτροπή Κοινωνκών Υποθέσεων, νομιμοφανή μεν, αλλά δυστυχώς για άλλη μία φορά κενή ουσίας, συζήτησης, βελτίωσης και πραγματικής επεξεργασίας, αφού όλα έγιναν με τέτοιες ταχύτητες ούτως ώστε οι συμμετέχοντες Βουλευτές, πολλώ δε μάλλον τα πρόσωπα εκτός Κοινοβουλίου, δηλαδή οι εμπλεκόμενοι φορείς, δεν είχαν την απαραίτητη άνεση χρόνου να παραστούν και φυσικά να προετοιμαστούν και να τοποθετηθούν όπως θα ήθελαν και όπως θα έπρεπε.

Και αυτό συμβαίνει διότι η πολιτική αλαζονεία που διαποτίζει και τον Υπουργό Υγείας, αλλά και όλο το κυβερνητικό επιτελείο, με πρώτο τον Πρωθυπουργό, σας δίνει το πάτημα να καταχράστε τους θεσμούς και να περιγελάτε τους κανόνες της χρηστής διακυβέρνησης.

Ωστόσο, αυτό το είχατε πάρει από το 41%, το προηγούμενο, αλλά αυτό δεν υπάρχει σήμερα. Και φαίνεται ότι βιάζεστε να εφαρμόσετε γρήγορα-γρήγορα το πρόγραμμά σας, επειδή το υλοποιείτε με μεγάλη ζέση και πίστη στις εργαλειοθήκες του νεοφιλελευθερισμού, στον οποίο ομνύετε.

Εν πάση περιπτώσει, έστω και έτσι, «στο τσακ μπαμ», που λέει και ο λαός, καλούμαστε να το συζητήσουμε σήμερα στην Ολομέλεια της Βουλής.

Η σύσταση ενός νομικού προσώπου δημοσίου δικαίου για τους ιδιώτες επιστήμονες της διαιτολογίας-διατροφολογίας είναι ένα δίκαιο και αυτονόητο αίτημα των ίδιων των σωματείων του κλάδου που το έθεταν διαχρονικά. Είναι θετικό το ότι σήμερα γίνεται δεκτό έστω και με καθυστέρηση και πλέον θεσπίζεται.

Είναι και άλλοι κλάδοι που πρέπει να τακτοποιηθούν. Φυσικά δεν είναι μόνο οι διαιτολόγοι που ζητούν την ορθή ρύθμιση και εποπτεία του κράτους. Είναι αρκετοί άλλοι επιστημονικοί κλάδοι που το ζητούν επιμόνως, όπως εν προκειμένω οι ψυχολόγοι, για τους οποίους θα ήθελα από τον Υπουργό Υγείας να δεσμευτεί σήμερα ότι θα πράξει το ίδιο και θα συστήσει και εκεί νομικό πρόσωπο δημοσίου δικαίου, αν και ο κ. Βαρτζόπουλος, απ’ ό,τι είδα στην τοποθέτησή του προχθές, ήταν θετικός σε αυτό. Αυτό κατάλαβα.

Συμφωνούμε λοιπόν με τα δύο πρώτα μέρη του νομοσχεδίου που αφορούν στη ρύθμιση του πεδίου για την ορθή και ασφαλή άσκηση του επαγγέλματος των ιδιωτών επιστημόνων του κλάδου της διαιτολογίας και διατροφολογίας με τη σύσταση ενός νομικού προσώπου δημοσίου δικαίου, τον καθορισμό της επιστημονικής πράξης, τη δυνατότητα θέσπισης κώδικα δεοντολογίας και επαγγελματικών καθηκόντων.

Υπάρχει όμως ένα σημείο στο οποίο έχουμε παρατηρήσει ένα κενό και αφορά την περίπτωση των αθλητικών επιστημόνων με ειδίκευση στη διατροφολογία και για το οποίο καταθέσαμε και σχετική τροπολογία. Συγκεκριμένα, θέλουμε να κατοχυρώσουμε και να θωρακίσουμε τις προβλέψεις του προεδρικού διατάγματος 219/2006 περί καθορισμού των όρων και των προϋποθέσεων ίδρυσης και λειτουργίας ιδιωτικών γυμναστηρίων ή ιδιωτικών σχολών εκμάθησης αθλημάτων, σύμφωνα με τα οποία οι ειδικοί αθλητικοί επιστήμονες με ειδίκευση στην αθλητική διατροφή μπορούν να συντάσσουν και να παρακολουθούν διατροφολογικά προγράμματα στο πλαίσιο της νόμιμης λειτουργίας ιδιωτικών γυμναστηρίων ή ιδιωτικών σχολών εκμάθησης αθλημάτων. Αυτό τους το επαγγελματικό δικαίωμα κατοχυρώνει η κατατεθείσα τροπολογία που είναι ένα εύλογο αίτημα που έχει κριθεί αμετάκλητα από το Συμβούλιο της Επικρατείας και πρέπει να εμπεδωθεί μέσω του προωθούμενου σχεδίου νόμου, καθώς είναι δίκαιο και λογικό.

Περιμένουμε πράγματι, κύριε Υπουργέ, να δεχτείτε την τροπολογία αυτή, καθότι τακτοποιεί τα πράγματα και σ’ αυτόν τον τομέα, διότι είναι και ετών δράση αυτή.

Η ρύθμιση που προβλέπει το νομοσχέδιο είναι το πρώτο βήμα προς την κατεύθυνση της διασφάλισης της ορθής άσκησης του επαγγέλματος, αλλά και της υγείας του πληθυσμού ο οποίος δέχεται τις υπηρεσίες των διαιτολόγων- διατροφολόγων. Από εκεί και πέρα απαιτείται έλεγχος και εποπτεία εκ μέρους του Υπουργείου Υγείας, αλλά και μέσω των πειθαρχικών συμβουλίων που προβλέπονται στο νομικό πρόσωπο δημοσίου δικαίου, ειδάλλως η πολυπόθητη ρύθμιση θα μείνει ατελής.

Ταυτόχρονα και όπως επαρκέστατα αναπτύχθηκε και τεκμηριώθηκε κατά τη διάρκεια των συνεδριάσεων της Επιτροπής Κοινωνικών Υποθέσεων, υπάρχει άμεση ανάγκη μιας σοβαρής και ολοκληρωμένης δημόσιας πολιτικής υγείας η οποία θα παρέμβει αποτελεσματικά στο πρόβλημα της κακής διατροφής των Ελλήνων και των Ελληνίδων μέσα από ένα σύγχρονο και ισχυρό Εθνικό Σύστημα Υγείας και συγκεκριμένα μέσα από μια μεταρρυθμισμένη και ολιστική πρωτοβάθμια φροντίδα υγείας μέσω του θεσμού του οικογενειακού γιατρού και των διεπιστημονικών ομάδων υγείας, των ΤΟΜΥ, στις οποίες θα πρέπει οπωσδήποτε να συμπεριληφθούν και οι διαιτολόγοι-διατροφολόγοι.

Μιας και αναφέρθηκα στις τοπικές ομάδες υγείας, πείτε μας, κύριε Υπουργέ –διότι βλέπω ότι το αποφεύγετε- τι ακριβώς σκοπεύετε να κάνετε σε αυτό το θέμα. Έχω ρωτήσει κατ’ επανάληψη στο παρελθόν, αλλά δεν έχω πάρει ξεκάθαρη απάντηση για το πώς θεωρείτε ότι πρέπει να λειτουργήσουν οι τοπικές μονάδες υγείας, τι ρόλο πρέπει να παίξουν στο Εθνικό Σύστημα Υγείας και ποια θα πρέπει να είναι η παρέμβασή τους μέσα στην κοινωνία όσον αφορά την πρόληψη και όλη αυτήν τη δουλειά που είναι εντεταλμένες να κάνουν. Αν λοιπόν πράγματι ενδιαφέρεστε για τη διατροφή των Ελλήνων, πείτε μας τι σκοπεύετε να κάνετε και αν στις ΤΟΜΥ θα βάλετε διατροφολόγους και εν γένει στην πρωτοβάθμια φροντίδα υγείας, διότι δεν αρκεί ο ιδιωτικός τομέας για τη διαχείριση της πληθυσμιακής βόμβας, των κρίσιμων ζητημάτων της παχυσαρκίας, της υπερβαρότητας και των άλλων σχετικών διατροφικών διαταραχών.

Μας το έχετε ομολογήσει σε πλείστες όσες περιπτώσεις ότι είστε ένθερμος ιδεολογικός υποστηρικτής της ιδιωτικής πρωτοβουλίας και πράγματι είστε ειλικρινής, διότι δεν το κρύψατε ποτέ. Εντούτοις, είστε Υπουργός Υγείας και η θεσμική σας αρμοδιότητα είναι να ενισχύετε και να βελτιώνετε το Εθνικό Σύστημα Υγείας. Εσείς ζείτε σε μια φενάκη και ισχυριστήκατε πρόσφατα ότι το ΕΣΥ βρίσκεται σε καλύτερη κατάσταση από ποτέ. Προφανώς προσπαθείτε να πείσετε πρώτον και κύριον τον εαυτό σας για κάτι τέτοιο και κατόπιν ελπίζετε με τα φίλα προς εσάς προσκείμενα μέσα μαζικής ενημέρωσης ότι θα πείσετε και το καλόπιστο τηλεοπτικό κοινό περί τούτου.

Δυστυχώς όμως για τους κατοίκους της Ελλάδας η κατάσταση είναι εντελώς διαφορετική. Τα είπα και στις Επιτροπές, επαναλαμβάνω όμως και σήμερα τα στοιχεία, διότι οι έρευνες, οι μελέτες που τα τεκμηριώνουν αυτά είναι αδιάσειστα στοιχεία τα οποία πρέπει να παραθέτουμε και δεν είναι αυθαίρετα στοιχεία.

Πάρτε την έρευνα την πρόσφατη για λογαριασμό του Πανελλήνιου Ιατρικού Συλλόγου. Το 61,1% των πολιτών εμφανίζεται δυσαρεστημένο από τις υπηρεσίες του ΕΣΥ. Στην ίδια έρευνα 1.100.000 πολίτες ρωτήθηκαν αν τα τελευταία δύο-τρία χρόνια η ποιότητα των παρεχόμενων από το ΕΣΥ υπηρεσιών έχει βελτιωθεί ή αν έχει χειροτερεύσει. Τι απάντησαν; Το 55% απάντησε ότι έχει χειροτερεύσει. Δεν πάει λοιπόν καθόλου καλά η αξιολόγηση των ίδιων των ασθενών, αυτών που λαμβάνουν υπηρεσίες υγείας από το ΕΣΥ, γιατί εσείς κόπτεστε κιόλας για την αξιολόγηση στο δημόσιο. Ορίστε η αξιολόγηση. Γίνεται από τους ασθενείς προς το Εθνικό Σύστημα Υγείας. Τη λαμβάνετε υπόψη σας;

Όμως, τι θεωρείτε εσείς αξιολόγηση; Το πώς θα αξιολογήσετε για να απολύσετε κόσμο από το δημόσιο. Εξάλλου έχετε ιστορία σ’ αυτό, δεδομένου ότι παλιότερες υπουργικές αποφάσεις και νομοθετικές ρυθμίσεις του Πρωθυπουργού ως Υπουργός Διοικητικής Μεταρρύθμισης που μας έστελνε ήταν το 15% των αξιολογουμένων δημοσίων υπαλλήλων να είναι κάτω από τη βάση. Έτσι το αντιλαμβάνεστε. Δεν ξέρω πώς σκέφτεστε και πώς θεωρείτε ότι πρέπει να συνεχίσετε και αν αυτό το μοντέλο της αξιολόγησης μπορεί να περάσει μέσα στην κοινωνία για να γίνει αποδεκτό.

Η Ελλάδα κατέχει τη δεύτερη θέση μεταξύ των κρατών-μελών της Ευρωπαϊκής Ένωσης σε ανικανοποίητες ανάγκες υγείας. Το 12% του πληθυσμού δηλώνει πως δεν καλύπτει ανάγκες της υγείας του, με βασικότερη αιτία το κόστος των υπηρεσιών, όπως λέει το 9,5% του πληθυσμού και με δεύτερη αιτία τις μεγάλες λίστες αναμονής, όπως λέει το 1,5% του πληθυσμού. Μάλιστα ο ένας στους πέντε κατοίκους χαμηλού εισοδήματος αυτής της χώρας δηλώνει ότι δεν μπορεί να καλύψει τις βασικές ανάγκες της υγείας του. Την ίδια στιγμή είμαστε τελευταίοι εντός Ευρωπαϊκής Ένωσης στη δημόσια δαπάνη για την υγεία, καθότι αφιερώνουμε το 5,5% του ΑΕΠ στην υγεία, ενώ ο ενωσιακός μέσος όρος είναι στο 9%.

Με τέτοια δημόσια δαπάνη για την υγεία, λοιπόν, είναι μαθηματικά βέβαιο ότι το ΕΣΥ δεν ανθεί όπως λέτε εσείς, κύριε Υπουργέ, αλλά καταρρέει, όχι όμως και ο ιδιωτικός τομέας της υγείας, ο οποίος ανθίζει με μια πρωτόγνωρη κερδοφορία και μαζί με αυτόν και οι ασφαλιστικές εταιρείες όπου φροντίζετε και αυτές να ανθούν.

Υπό αυτό το πρίσμα το γεγονός είναι ότι το 35% των αναγκών υγείας των ανθρώπων της Ελλάδας πληρώνεται στον ιδιωτικό τομέα, όταν ο ενωσιακός μέσος όρος -αφού θέλετε έτσι να τα συγκρίνουμε- είναι 15%. Αν από αυτά τα δεδομένα βγάζετε το συμπέρασμα, κύριε Υπουργέ, ότι είμαστε στην καλύτερη κατάσταση, να σηκώσω τα χέρια ψηλά.

Θυμήθηκα μία από τις περισπούδαστες δοξασίες της νεοφιλελεύθερης σχολής, στο βωμό της οποίας θύετε νυχθημερόν εσείς. Όταν σε μία χώρα αυξάνονται οι πτωχοί, αυτό σημαίνει ότι ταυτόχρονα αυξάνεται και ο πλούτος της. Άρα, κύριε Υπουργέ, όσο επιδεινώνονται τα στοιχεία για το ΕΣΥ και το επίπεδο υγείας των κατοίκων της Ελλάδας, εσείς τόσο καυχάστε ότι τα κάνετε όλα καλά και ότι ζούμε σ’ έναν παράδεισο ισότιμης και καθολικής πρόσβασης όλων ανεξαιρέτως σε δωρεάν και υψηλής ποιότητας υπηρεσίες υγείας.

Το τρίτο μέρος του νομοσχεδίου ερανίζει άσχετες μεταξύ τους διατάξεις σχετικά με την υγεία. Μερικές είναι θετικές αλλά υπάρχουν και διατάξεις που μας βρίσκουν πραγματικά αντίθετους.

Με το άρθρο 31 για άλλη μια φορά το Υπουργείο Υγείας παραδέχεται ανερυθρίαστα την αδυναμία να επιλύσει τα κρίσιμα προβλήματα του ΕΣΥ και τελικά τα μεταφέρει στον ιδιωτικό τομέα υγείας. Μια λύση που όμως κοστίζει πολύ περισσότερο στον ελληνικό λαό. Φυσικά το ζητούμενο είναι όλοι οι νεφροπαθείς της χώρας να έχουν άμεση και εύκολη πρόσβαση στην αιμοκάθαρση και τελικά με τη διάταξη αυτή και έστω για δύο χρόνια καλύπτει την ανάγκη αυτή. Ωστόσο πόσο θα μας κοστίσει; Μήπως θα κόστιζε λιγότερο αν φροντίζατε να λύσετε το πρόβλημα της υποστελέχωσης και της έλλειψης λειτουργικού ιατροτεχνολογικού εξοπλισμού στις μονάδες αιμοκάθαρσης του ΕΣΥ; Και φυσικά το πρόβλημα των νεφροπαθών απαιτεί μια μόνιμη και όχι παροδική, όπως προβλέπει η παράγραφος 2 του άρθρου.

Στο 33, η αποθέωση της ανάλγητης νεοδεξιάς πολιτικής σας για το ΕΣΥ. Αυτό που θέλετε να κάνετε στο νοσοκομείο της Αγίας Βαρβάρας είναι εκτρωματικό. Σας το έχουν στοιχειοθετήσει όλα τα σωματεία των εργαζομένων. Αλλά τι λέω; Εσείς απεχθάνεστε τον συνδικαλισμό και τους εργαζόμενους. Αυτό μας στοίχισε πολύ, όπως σας είπα και προχτές. Διότι αν ακούγατε τα συνδικαλιστικά σωματεία δεν θα είχαμε το έγκλημα των Τεμπών. Ακούστε τους, λοιπόν, εδώ έστω και τώρα. Δεν έχετε ούτε εσείς να χάσετε, ούτε η κοινωνία. Γιατί οι εργαζόμενοι είναι η ψυχή του κάθε ιδρύματος, της κάθε δομής του Εθνικού Συστήματος Υγείας. Αυτοί είναι που σηκώνουν το βάρος. Αυτοί είναι που υποδεικνύουν την καλύτερη λύση για τον καλύτερο τρόπο επίλυσης των μεγάλων προβλημάτων και ιδιαιτέρως των υποβαθμισμένων περιοχών.

Eδώ, λοιπόν, σας καταθέτω και καταθέτω και στα Πρακτικά τι λέει το σωματείο εργαζομένων του νοσοκομείου Αττικόν. Λέει ότι όλα αυτά τα οποία επιχειρείτε αποτελούν απλώς υποβάθμιση της παιδιατρικής περίθαλψης στην περιοχή. Και αφού τόσο κόπτεστε, λοιπόν, για τα παιδιατρικά και είναι σωστά και πρέπει να το κάνετε, κύριε Υπουργέ, ανακοινώστε και εξαγγείλετε καινούργιο παιδιατρικό νοσοκομείο στην περιοχή εκεί που να τα περιλαμβάνει όλα και όχι αποσπασματικές λύσεις, εμβαλωματικές λύσεις που οι υπάρχουσες υποδομές δεν μπορούν να σηκώσουν.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάνετε τώρα εκεί; Αποκόπτετε ουσιαστικά κλινικές από το Εθνικό Σύστημα Υγείας. Τα είπαμε αναλυτικά και στις επιτροπές. Πώς είναι δυνατόν να υποστηριχθούν αυτά τα τμήματα ξεκομμένα από τον κορμό του νοσοκομείου; Αλλά εξυπηρετείτε και άλλα συμφέροντα εκεί πέρα. Και με το πρόσχημα ότι θα αποκτήσετε κλίνες και άλλες για την παθολογική κλινική θεωρείτε ότι θα λύσετε το πρόβλημα. Δεν λύνετε κανένα πρόβλημα απλά δημιουργείτε καινούργια. Και απορώ πώς προχωράτε σε τέτοιες πρόχειρες εμβαλωματικές λύσεις. Ενισχύστε, λοιπόν την πρωτοβάθμια φροντίδα υγείας της περιοχής για να ανακουφιστεί το Αττικόν και προγραμματίστε, σύμφωνα με τα επιδημιολογικά δεδομένα και τις ανάγκες υγείας της περιοχής, ίδρυση καινούργιου νοσοκομείου.

(Στο σημείο αυτό χτυπάει το κουδούνι λήξης της ομιλίας του κυρίου Βουλευτή)

Ένα λεπτό, κύριε Πρόεδρε.

Στο 34, εμείς επιμένουμε και θα επιμένουμε πάντα για την αναγκαιότητα το ΕΣΥ να έχει δημόσιο χαρακτήρα και όχι ιδιωτικο-οικονομικό. Γι’ αυτό διαφωνούμε τα τρία νέα νοσοκομεία που κατασκευάζονται να έχουν τη νομική μορφή ιδιωτικού δικαίου.

Το 38 αναφέρεται στα προσόντα διορισμού των πληρωμάτων των ασθενοφόρων ως επικουρικού προσωπικού. Τα είπαμε και αυτά. Δεν είναι δυνατόν να καλύψετε τις ανάγκες του ΕΚΑΒ με φοιτητές. Αυτό νομίζω ότι είναι απαράδεκτο, ότι είναι επικίνδυνο, ότι δεν καλύπτει απλώς επείγουσες ανάγκες, όπως κάνατε την προηγούμενη φορά με τους στρατιωτικούς, τους υπαλλήλους των δήμων κλπ, διότι έτσι δεν επιλύετε τίποτα. Θέλει μόνιμη και σταθερή σχέση εργασίας, θέλει αμοιβή αντάξια των αναγκών και των υπηρεσιών που ένας άνθρωπος και ένας υπάλληλος έχει.

Στο 41 επίσης βλέπουμε πάλι να ποντάρετε και να στηρίζεστε στους συνταξιούχους. Αυτό νομίζω -τα έχω πει πολλές φορές, κύριε Υπουργέ και το ξέρετε- ότι είναι απαράδεκτο. Καλή η εμπειρία αλλά από εκεί και πέρα ο δυναμισμός, ο ενθουσιασμός, η όρεξη και τα νιάτα δεν μπορούν να υποκατασταθούν. Και σε τελική ανάλυση δεν μπορεί το ΕΣΥ να στηριχθεί σε ανθρώπους εβδομήντα χρονών που θα κατέχουν και διευθυντικές θέσεις. Γι’ αυτό έχουμε αντιδράσεις και αντιρρήσεις από τον Πανελλήνιο Ιατρικό Σύλλογο και από τα άλλα όργανα.

Στο άρθρο 42 εμείς διαφωνούμε με την κατάργηση της ΥΠΕΔΥΦΚΑ και βεβαίως ενός οργανισμού ο οποίος θα είναι όργανο του διοικητή του ΕΟΠΥΥ όπου κατ’ εντολήν θα δρα και θα δουλεύει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε. Μια φράση παρακαλώ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μάλιστα, κύριε Πρόεδρε, έχετε δίκιο.

Καταθέσαμε άλλη μία τροπολογία που αφορά το υπόλοιπο επιστημονικό προσωπικό πλην ιατρών, όπως έγινε στον ιατρικό κόσμο του ΕΣΥ. Για την αυτοτελή φορολόγηση των εφημεριών του και των άλλων υπερωριακών αποδοχών του να ισχύσει και για τα υπόλοιπα υγειονομικά επαγγέλματα, θα έλεγα. Τους οδοντιάτρους, τους βιολόγους, τους βιοχημικούς, τους μοριακούς βιολόγους κλπ. Ενώ κατ’ αρχάς είμαστε υπέρ της ψήφισής του και της τακτοποίησης όλων αυτών των διαιτολόγων με νομικό πρόσωπο δημοσίου δικαίου, κρατάμε ακόμη επιφύλαξη, κύριε Πρόεδρε, για να τοποθετηθούμε συνολικά διότι έχουμε σοβαρές επιφυλάξεις με αυτά τα οποία επιχειρούνται με τις υπόλοιπες διατάξεις που επιχειρείτε να βάλετε.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα οκτώ μαθήτριες και μαθητές και τρεις συνοδοί εκπαιδευτικοί από το 15ο Δημοτικό Σχολείο Αχαρνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από το Κομμουνιστικό Κόμμα Ελλάδας, ο ειδικός αγορητής, κ. Λαμπρούλης.

Παρακαλώ, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Επιτρέψτε μου πριν μπούμε στην ουσία της σημερινής συζήτησης, που αφορά βέβαια το νομοσχέδιο, ένα σχόλιο σε ό,τι αφορά την ανακοίνωση του Προέδρου της Βουλής σχετικά με την διαβίβαση στη Βουλή των δικογραφιών για τους πρώην Υπουργούς Μεταφορών, κ. Καραμανλή και κ. Σπίρτζη που επιβεβαιώνει ότι για το κύριο έγκλημα στα Τέμπη, αυτό δηλαδή της σύγκρουσης των τρένων, ευθύνεται η διαχρονική πολιτική των κυβερνήσεων και της Ευρωπαϊκής Ένωσης που αντιμετωπίζει την ασφάλεια ως κόστος. Απέναντι σε αυτές τις εξελίξεις θα αποτελεί πρόκληση από τη μεριά της κυβερνητικής πλειοψηφίας μία διαδικασία fast track στη Βουλή με εικονικές παραπομπές, μάλιστα με πλημμεληματικού χαρακτήρα αδικήματα και με παράκαμψη της έρευνας της Βουλής, όπως έγινε εξάλλου και στην υπόθεση του Τριαντόπουλου.

Το δεύτερο έχει να κάνει με την αυριανή μέρα. Αύριο Πρωτομαγιά, ημέρα της εργατικής τάξης, των αγώνων της και των τεράστιων θυσιών στην πάλη για να νικήσει το δίκαιο, για να γίνει παρελθόν το σύστημα της μισθωτής σκλαβιάς. Η Πρωτομαγιά διδάσκει ότι οι μόνες θυσίες που έχουν αξία είναι στον αγώνα για μια άλλη κοινωνία, στη σύγκρουση με στόχο την ανατροπή της εξουσίας των καπιταλιστών. Αυτός ο μεγάλος σκοπός γέννησε τους εργάτες του Σικάγο το 1886, γέννησε τους 200 κομμουνιστές της Καισαριανής που την 1η Μάη του 1944 εκτελέστηκαν από τους ναζί κατακτητές με τη συμβολή των ντόπιων συνεργατών τους. Αυτός ο μεγάλος σκοπός εμπνέει και σήμερα στον αγώνα για μια ζωή με σύγχρονα δικαιώματα και κατακτήσεις για την εργατική λαϊκή πλειοψηφία. Προϋπόθεση γι’ αυτό: να βγει από τη μέση η πηγή κάθε αδικίας, η καπιταλιστική ιδιοκτησία και εξουσία και η οργάνωση της οικονομίας με σκοπό το μέγιστο κέρδος των καπιταλιστών που το μόνο που προσφέρει είναι πόλεμοι εγκλήματα, εκμετάλλευση και αδικία. Απέναντι στην ουτοπία ότι μπορεί να διορθωθεί ο καπιταλισμός, η ανάγκη της εποχής μας είναι η ανατροπή του. Η πάλη για τον σοσιαλισμό, η πρόταση διεξόδου του Κ.Κ.Ε. Γι’ αυτή, λοιπόν, την κοινωνία αξίζει να παλέψουμε με κάθε θυσία, με όλες μας τις δυνάμεις. Καλούμε όλες και όλους και από αυτό το Βήμα στην απεργία της Πρωτομαγιάς. Όλοι, λοιπόν, στις απεργιακές συγκεντρώσεις.

Στα του νομοσχεδίου: Όπως τοποθετηθήκαμε και στην Επιτροπή, το βασικό ζήτημα, κατά τη γνώμη μας, είναι οι στόχοι, οι ίδιοι οι στόχοι, αλλά και ο προσανατολισμός του νέου Νομικού Προσώπου Δημοσίου Δικαίου, οι αρμοδιότητες που καλείται να ασκεί και να υλοποιεί, μέσα όμως σε ένα συγκεκριμένο πολιτικό πλαίσιο. Και δεν πρόκειται για μια οργάνωση συνδικαλιστική, αλλά στην ουσία -όπως αναφέρεται εξάλλου και στο νομοσχέδιο, στον σκοπό και στις αρμοδιότητες στα σχετικά άρθρα- θα αποτελεί ένα συμβουλευτικό όργανο του εκάστοτε Υπουργού Υγείας, της εκάστοτε Κυβέρνησης, για θέματα διαιτολογίας και διατροφολογίας.

Μάλιστα, όπως επίσης αναφέρεται μέσα στο νομοσχέδιο, αυτό το νομικό πρόσωπο θα συμμετέχει, μέσα από την παρουσία του σε Επιτροπές αρμόδιων οργάνων, στη χάραξη της πολιτικής υγείας της χώρας και συγχρόνως, μέσω συνεργασίας με δημόσιους και ιδιωτικούς φορείς, ιδίως Υπουργεία, ΟΤΑ –δήμους, δηλαδή- πανεπιστημιακά ιδρύματα και νοσοκομεία, ενωσιακούς και διεθνείς οργανισμούς, με μη κερδοσκοπικούς φορείς, θα συμμετέχει στην εφαρμογή και στην υλοποίηση της εθνικής πολιτικής για τη διατροφή, την πρόληψη, την αντιμετώπιση της παχυσαρκίας και άλλα.

Συνεπώς στην ουσία, το νέο νομικό πρόσωπο και ακόμα ένα νομικό πρόσωπο έρχεται να προστεθεί σε αντίστοιχα άλλα, άλλων επιστημονικών τομέων. Αυτό, λοιπόν, και το νέο Νομικό Πρόσωπο Δημοσίου Δικαίου θα αποτελεί έναν ακόμα μοχλό προώθησης της εφαρμοζόμενης αντιλαϊκής πολιτικής. Αυτό θα το ψηφίσετε. Έτσι δεν είπατε, κύριε Παναγιωτόπουλε; Και εσείς, κύριε Τσίμαρη και οι υπόλοιποι, ενδεχομένως.

Θα προωθεί, μάλλον, την εφαρμογή ακριβώς αυτής της αντιλαϊκής πολιτικής στον χώρο της υγείας, στα ζητήματα διαιτολογίας – διατροφολογίας, που εφαρμόζουν συνειδητά τόσο η παρούσα Κυβέρνηση όσο και όλες οι προηγούμενες, με βάση τις κατευθύνσεις και τη στρατηγική της Ευρωπαϊκής Ένωσης, δηλαδή τη λειτουργία των δημόσιων νοσοκομείων με ιδιωτικοοικονομικά κριτήρια ως επιχειρήσεις που πουλάνε υπηρεσίες και παραπέρα, η ενίσχυση της κερδοφορίας των ιδιωτικών επιχειρήσεων υγείας.

Αυτό σημαίνει αυτό που όλοι σας -όλοι σας, μα όλοι σας- από όποια θέση και αν είστε είτε Κυβέρνηση είτε αντιπολίτευση, όλα τα άλλα κόμματα, και κλίνετε σε όλες τις πτώσεις την ανταγωνιστικότητα των δημόσιων νοσοκομείων προς τον ιδιωτικό τομέα. Να λειτουργούν, δηλαδή, με βάση τους νόμους της αγοράς. Και προκειμένου να είναι κερδοφόρο ένα νοσοκομείο, είτε στο δημόσιο είτε στον ιδιωτικό τομέα, αφενός αναγκάζει τους ασθενείς-πελάτες να πληρώνουν ακριβά είτε απευθείας είτε μέσω των ασφαλιστικών ταμείων -ΕΟΠΥΥ κ.λπ.- και αφετέρου, πρέπει να έχει φθηνότερους εργαζόμενους, με χαμηλούς μισθούς, μειωμένα ασφαλιστικά, εργασιακά δικαιώματα.

Να, λοιπόν, πώς προκύπτει ο ολοένα και αυξανόμενος αριθμός των συμβασιούχων επικουρικών, των ΙΔΟΧ ορισμένου χρόνου, τα μπλοκάκια και φυσικά ελάχιστες προσλήψεις μόνιμου προσωπικού και ειδικά στις ειδικότητες των διαιτολόγων - διατροφολόγων, όπου δεν υπάρχει ούτε για δείγμα στα Κέντρα Υγείας -Πρωτοβάθμια Φροντίδα Υγείας κατά τα άλλα- να μην πούμε για τα νοσοκομεία.

Αυτόν, λοιπόν, τον σκοπό εξυπηρετούν επίσης, η εντατικοποίηση της εργασίας, οι μισθοί λιτότητας, οι απολύσεις στον ιδιωτικό τομέα, η μη εφαρμογή των συλλογικών συμβάσεων εργασίας. Και ακριβώς στη βάση αυτής της αντεργατικής αντιλαϊκής πολιτικής δεν μπορούμε να μιλάμε γιατί δεν μπορεί να υπάρξει ουσιαστική αναβάθμιση των διαιτολόγων, των διατροφολόγων, μέσα σε υπηρεσίες υγείας πρόνοιας που λειτουργούν με στόχο το κέρδος.

Την ίδια ώρα, μόνο ως κακόγουστο αστείο ακούγεται όταν μιλάτε για την αξία -το ακούσαμε και στις Επιτροπές, και σε άλλες Επιτροπές Κοινωνικών Υποθέσεων, σε σχετικές συζητήσεις για τα ζητήματα διατροφής, παχυσαρκίας κ.λπ.- της υγιεινής διατροφής. Είναι σωστό να γίνεται συζήτηση, όμως, αλήθεια πέστε μας, σε ποιους απευθύνεστε; Σε εκατοντάδες χιλιάδες οικογένειες που ζουν με μισθούς και συντάξεις στα τάρταρα ή και από το κοινωνικό μέρισμα, με την ακρίβεια στα ύψη, τη φοροληστεία -άμεση και ιδίως έμμεση- να γονατίζει τη λαϊκή οικογένεια και ο κατάλογος είναι μακρύς. Όταν είναι γνωστό, επίσης, τοις πάσι -και το γνωρίζετε και εσείς ως Κυβέρνηση πάρα πολύ καλά- πως η ποιοτική διατροφή συνδέεται άμεσα με το εισόδημα και τις συνθήκες ζωής ενός ανθρώπου. Η δε παχυσαρκία είναι ένα σύνθετο πρόβλημα που απαιτεί τη συμβολή διαφόρων ειδικοτήτων.

Και φυσικά, την ίδια ώρα που διατροφολόγοι, διαιτολόγοι δεν υπάρχουν ούτε για δείγμα στα Κέντρα Υγείας, στην Πρωτοβάθμια Φροντίδα Υγείας, δηλαδή. Αλήθεια, πώς ακριβώς θα μπορέσει η λαϊκή οικογένεια, τα παιδιά της, να γυμναστούν όταν όλα τα προγράμματα σωματικής άσκησης, ακόμα και στους δήμους, είναι επί πληρωμή; Όταν από τα σχολεία λείπουν καθηγητές φυσικής αγωγής, όταν μία οικογένεια πρέπει να βάλει το χέρι βαθιά στην τσέπη για πιστοποιητικά από γιατρούς ή για συνδρομές σε αθλητικούς συλλόγους και άλλα πολλά.

Τα ανωτέρω, λοιπόν, αποτελούν ένα μέρος του γενικότερου ζητήματος που αφορά συνολικά στην πρόληψη και τη δημόσια υγεία και αναδεικνύουν πως δεν πρόκειται ούτε τώρα αλλά ούτε και στο μέλλον να αντιμετωπιστούν με ουσιαστικό τρόπο τα σύγχρονα προβλήματα και οι ανάγκες των λαϊκών οικογενειών. Διότι αυτά, σύμφωνα με τις κατευθύνσεις και τους στόχους της Ευρωπαϊκής Ένωσης, που την έχετε όλοι σας κορώνα στο κεφάλι σας, της λεγόμενης βιώσιμης και αειφόρου ανάπτυξης, που όλοι σας ομνύετε, αποτελούν κόστος για το κεφάλαιο και το κράτος που αυτό υπηρετεί. Εμποδίζει την ανταγωνιστικότητα και την κερδοφορία των επιχειρηματικών ομίλων. Αυτή είναι η αιτία του περιορισμού στο ελάχιστο των κρατικών δαπανών, η διατήρηση των ελάχιστων -έως ανύπαρκτων- δημόσιων υποδομών, η αύξηση της ατομικής ευθύνης των λαϊκών στρωμάτων για την πρόληψη και τη δημόσια υγεία, ο εξαναγκασμός σε πληρωμές στην ιδιωτική επιχειρηματική δράση, η υπονόμευση -ακόμα περισσότερο- του ενιαίου χαρακτήρα των υποδομών και υπηρεσιών με τις παντός είδους υποδομές του δημόσιου, ιδιωτικού και του λεγόμενου φιλανθρωπικού τομέα, από τις οποίες, όμως, οι λαϊκές οικογένειες θα πρέπει να ψάξουν για να αγοράσουν υπηρεσίες, πληρώνοντας άμεσα ή έμμεσα μέσω των ασφαλιστικών ταμείων.

Όλα αυτά, λοιπόν, δεν βελτιώνουν, αλλά οδηγούν σε ακόμα μεγαλύτερη διάσταση ανάμεσα στις σημερινές δυνατότητες της επιστήμης, της τεχνολογίας, του εξειδικευμένου προσωπικού και στην αξιοποίησή τους προς όφελος, ποιου; Των ίδιων των λαϊκών αναγκών, του ίδιου του λαού μας. Έτσι, λοιπόν, τόσο οι διαιτολόγοι όσο και οι διατροφολόγοι, θα πρέπει να γνωρίζουν πως τα προβλήματά τους δεν αντιμετωπίζονται με συμβουλευτικά όργανα και συμμετοχή σε κοινωνικούς διαλόγους. Στην ουσία, με αυτόν τον τρόπο που επιλέγει η Κυβέρνηση, εκβιάζονται να γίνουν συνένοχοι και συνυπεύθυνοι για την πολιτική που εφαρμόζεται, αφού και στο προτεινόμενο νομοσχέδιο, στο Νομικό Πρόσωπο Δημοσίου Δικαίου που θα συσταθεί, θα λειτουργήσει ως μηχανισμός ενσωμάτωσης των διαιτολόγων και διατροφολόγων στην εφαρμοζόμενη πολιτική.

Έτσι, λοιπόν, η λεγόμενη αναβάθμιση του επαγγέλματος των διαιτολόγων – διατροφολόγων, όπως προβάλλεται και στη συζήτηση από την πλευρά της Κυβέρνησης, στη βάση των συνθηκών και των όρων λειτουργίας του προωθούμενου νομικού προσώπου, θα τροφοδοτήσει τη διαφοροποίηση ανάμεσα στους διατροφολόγους - διαιτολόγους, την οικονομική ισχυροποίηση τμημάτων αυτών. Και αυτό θα συμβεί διότι οι κανόνες της αγοράς αντικειμενικά ωθούν τη συγκέντρωση της δραστηριότητας σε λίγους και ισχυρότερους, γεγονός που δεν ταυτίζεται και με το αντίστοιχο επιστημονικό επίπεδο του κλάδου.

Εξάλλου, αυτό ήδη -και το γνωρίζετε- γίνεται και έχει γίνει σε άλλους κλάδους. Συνεπώς, εάν το κράτος ήθελε να αναβαθμίσει τον συγκεκριμένο κλάδο των διαιτολόγων - διατροφολόγων, θα εξασφάλιζε δωρεάν όλα όσα απαιτούνται για τη συνεχή επιμόρφωση αυτών των εργαζομένων και συγχρόνως τη δωρεάν παροχή των εργασιών τους, των υπηρεσιών τους, στα θέματα διατροφής κ.λπ. Αυτό, λοιπόν, όχι μόνο δε γίνεται, αλλά κινείται στην αντίθετη κατεύθυνση και φαίνεται από την κατοχύρωση, για παράδειγμα, άσκησης του ιδιωτικού έργου. Αυτό εξάλλου προτάσσει στην επιχειρηματολογία η Κυβέρνηση και αυτό ακούσαμε από την Εισηγήτρια της και στις Επιτροπές, ενώ τα υπόλοιπα κόμματα δεν λέτε κουβέντα.

Φαίνεται, επίσης, από την πρόβλεψη για κοστολόγηση των αντίστοιχων εργασιών των διαιτολόγων – διατροφολόγων. Και μάλιστα, με το νομοσχέδιο αυτό φτάνετε ακόμα και στο σημείο της δέσμευσης έναντι ποινής των μελών, προκειμένου να υλοποιούν τις αποφάσεις και κατευθύνσεις του νομικού προσώπου. Που σημαίνει ότι όποια αντίθεση, στην ιδιωτική επιχειρηματική δράση για παράδειγμα, θα αποτελεί στοιχείο ποινής. Να, λοιπόν, πώς ένας ακόμα κλάδος, αυτός της διαιτολογίας – διατροφολογίας, που είναι χρήσιμος, αναγκαίος, σημαντικός στον τομέα της πρόληψης θεραπείας και αποκατάστασης, υποτάσσεται με πιο οργανωμένο τρόπο στους κανόνες της αγοράς και στην ατομική ευθύνη για όσους έχουν ανάγκη, να πρέπει να πληρώνουν για να έχουν.

Αναφορικά με τις άλλες διατάξεις στα άλλα άρθρα του νομοσχεδίου τοποθετηθήκαμε και στην κατ’ άρθρον συζήτηση στην Επιτροπή. Θα θέλαμε, όμως, να επαναλάβουμε το αίτημά μας που εκφράζουμε από την πρώτη συνεδρίαση στην πρώτη επιτροπή, για απόσυρση του άρθρου 33 που αφορά, φυσικά, το Νοσοκομείο «Αγία Βαρβάρα».

Με βάση όσα ακούσαμε και από τον Υπουργό έως τώρα, πρόκειται για επικίνδυνο σχέδιο στο όνομα μείωσης των ράντζων στο Αττικό, όπως επιχειρηματολόγησε και προπαγανδίζει ο Υπουργός και η Κυβέρνηση. Αφορά επί της ουσίας μια απλή μεταφορά υφιστάμενων κλινικών –παιδιατρική, παιδοχειρουργική, μονάδα παίδων – νεογνών, τη γυναικολογική κ.λπ.- και όχι δημιουργία νέων δομών στο Νοσοκομείο «Αγία Βαρβάρα». Και μάλιστα η μεθόδευση αυτή συνιστά υποβάθμιση της δημόσιας παιδιατρικής περίθαλψης, παρά τις μεγαλόστομες και ηχηρές διακηρύξεις του Υπουργού για ίδρυση πανεπιστημιακού νοσοκομείου για τη γυναίκα και το παιδί.

Σας προκαλούμε να πείτε πού υπάρχει στον κόσμο τέτοιο αυτόνομο κέντρο που δεν υποστηρίζεται από άλλες ειδικότητες. Ειδικότερα, όταν στις συγκεκριμένες κλινικές γίνονται μοναδικές, σε επίπεδο λεκανοπεδίου, ιατρικές πράξεις από εξειδικευμένα ιατρεία, όπως για παράδειγμα ΩΡΛ. Πώς θα γίνονται για παράδειγμα οι ενδοσκοπήσεις, βρογχοσκόπηση, γαστροσκόπηση ή αν θέλετε και παθολογικών καταστάσεων που προκύπτουν στην επίτοκο κατά τη διάρκεια της εξέλιξης ενός τοκετού. Πού θα κάνουν οι παιδιατρικοί ασθενείς των μονάδων τομογραφίες, εργαστηριακούς ελέγχους, όταν δεν υπάρχουν ακτινολογικά τμήματα και εργαστήρια σε εικοσιτετράωρη βάση; Με μετακινήσεις από δομή σε δομή; Οι νέες παθολογικές πτέρυγες που λέει ο Υπουργός ότι θα ανοίξουν, θα προκύψουν μεταφερόμενοι σε άλλες κλινικές που προείπαμε, από το «Αττικόν» δηλαδή στο «Αγία Βαρβάρα». Άρα, οι νέες πτέρυγες ή η επέκταση των υφιστάμενων -δεν ξέρω τι θα κάνει- στο «Αττικόν», με τι προσωπικό θα λειτουργούν, όταν είναι γνωστό πως στο «Αττικό» τώρα –τώρα- υπάρχουν κενά εκατόν τριάντα νοσηλευτών. Ναι ή όχι; Τα οποία θα πρέπει να καλυφθούν για να μπορεί να καλύπτει το Νοσοκομείο τα όρια ασφαλείας λειτουργίας του. Φανταστείτε σε τι κατάσταση βρίσκεται.

Και βέβαια οι προσλήψεις, οι οποίες δεν φτάνουν για να καλυφθούν τα κενά που προκύπτουν πια από τις παραιτήσεις και συνταξιοδοτήσεις του προσωπικού.

Τώρα, αν θέλετε ως Κυβέρνηση -όπως και οι προηγούμενες κυβερνήσεις δεν είναι αθώες του εγκλήματος που συντελείται και στην υγεία αλλά και στο συγκεκριμένο ζήτημα του Λοιμωδών του Νοσοκομείου-, να λύσετε το πρόβλημα των ράντζων, θα προχωρούσατε. Σας το προτείναμε από την πρώτη Επιτροπή και βέβαια και οι φορείς και τα λοιπά. Πλήρη επαναλειτουργία του Λοιμωδών ως σύγχρονο νοσοκομείο, με δικό του οργανισμό, πλήρως ανεπτυγμένο και στελεχωμένο με όλο το αναγκαίο μόνιμο προσωπικό, ενίσχυση των αναγκαίων δημόσιων δομών στο επίπεδο της Πρωτοβάθμιας Φροντίδας Υγείας, που όψιμα –όψιμα- ανακαλύψατε πως η προσέλευση –λέει- και το στοίβαγμα -αυτά παρακολουθούμε όλο το προηγούμενο διάστημα, αυτή είναι η προπαγάνδα σας- ότι οφείλεται στις ελλείψεις, στην υπολειτουργία, στην υποστελέχωση κατ’ επέκταση κ.λπ. της Πρωτοβάθμιας Φροντίδας Υγείας. Γι’ αυτό, λέει, φτιάξανε και τρία, τέσσερα –διορθώστε με αν κάνω λάθος στον αριθμό- κέντρα υγείας όπου θα υποδέχονται, βγαίνετε και λέτε με φανφάρες για 10.000 περιστατικά στην πρωτοβάθμια Φροντίδα Υγείας. Είμαστε στον 21ο αιώνας, 2025, και τώρα ανακαλύψατε τη σπουδαιότητα και την αναγκαιότητα του ρόλου της Πρωτοβάθμιας Φροντίδας Υγείας; Κοροϊδευόμαστε τώρα; Μόνο ντροπή προκαλεί αυτό, αλλά εδώ ντρέπεται και η ντροπή με αυτά που κάνετε.

Η ρύθμιση, λοιπόν, που θα ψηφίσετε με αυτό το άρθρο, το άρθρο 33, βάζει ταφόπλακα στους αγώνες των εργαζομένων στα νοσοκομεία της περιοχής φυσικά και όχι μόνο, των κατοίκων, των φορέων, των δημοτικών αρχών, που διεκδικούν χρόνια τώρα -και έως τώρα- την επαναλειτουργία του Νοσοκομείου «Αγία Βαρβάρα», ενώ οι εργαζόμενοι που έχουν απομείνει θα γίνουν μπαλάκι μεταξύ νοσοκομείων, ανάλογα με τις διαθέσεις της Κυβέρνησης, του Υπουργείου και της υγειονομικής περιφέρειας.

Εμείς σας ζητούμε, για ακόμα μία φορά, να αποσύρετε το άρθρο 33, κύριοι του Υπουργείου. Καταψηφίζουμε το νομοσχέδιο επί της αρχής, κύριε Πρόεδρε και βέβαια θα τοποθετηθούμε για την τροπολογία που έχει καταθέσει το Υπουργείο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα πέντε μαθήτριες και μαθητές και τέσσερις συνοδοί εκπαιδευτικοί από το 1ο Γυμνάσιο Μαρκοπούλου Μεσογαίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η ειδική αγορήτρια από την Ελληνική Λύση, κυρία Μαρία Αθανασίου.

Παρακαλώ, κυρία συνάδελφε, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Χριστός Ανέστη, μιας και είναι η πρώτη μας Ολομέλεια.

Κύριε Πρόεδρε, κύριοι συνάδελφοι, κύριοι Υπουργοί, το υπό ψήφιση νομοσχέδιο, το οποίο σύμφωνα με τον τίτλο του σχετίζεται με τον επαγγελματικό κλάδο διαιτολόγων – διατροφολόγων, στην ουσία, αφορά στην επαναφορά του Νοσοκομείου «Αγία Βαρβάρα» σε λειτουργία, όχι όμως ως αυτοτελές ίδρυμα, αλλά ως παράρτημα του «Αττικού» Νοσοκομείου, αλλά σε καθεστώς μερικής λειτουργίας και υπό τη φύση υποκαταστήματος. Θα αναφερθούμε σε αυτό στο οικείο άρθρο.

Άρθρο 2, αντικείμενο: Το παρόν άρθρο ορίζει τη σύσταση Νομικού Προσώπου Δημοσίου Δικαίου με την επωνυμία Σύλλογος Διαιτολόγων - Διατροφολόγων Ελλάδος και τη ρύθμιση των οργανωτικών, διοικητικών και λοιπών ζητημάτων που απαιτούνται για να λειτουργήσει ομαλά.

Στο άρθρο 4 «Σκοπός - αρμοδιότητες», όμως, αναφέρεται ότι για την εκπλήρωση του σκοπού του ο Σύλλογος μπορεί να συνεργάζεται με δημόσιους και ιδιωτικούς φορείς της χώρας, όπως επί παραδείγματι υπουργεία, οργανισμούς τοπικής αυτοδιοίκησης, πανεπιστημιακά ιδρύματα και νοσοκομεία, καθώς και με διεθνείς οργανισμούς και μη κερδοσκοπικούς φορείς. Θα μπορεί, επίσης, να υποβάλει αιτήματα προς το Υπουργείο Υγείας αναφορικά με το κατά πόσο εφαρμόζονται οι νομοθετικές και κανονιστικές διατάξεις οι οποίες εκδίδονται από τα όργανα της διοίκησης και να συνάπτει προγραμματικές συμβάσεις και μνημόνια συνεργασίας με δημόσιους και ιδιωτικούς φορείς. Ο Σύλλογος μπορεί, λοιπόν, να συνεργάζεται με ιδιωτικούς φορείς και φορείς μη κερδοσκοπικού χαρακτήρα.

Μας προβληματίζει, όμως, το ερώτημα: Με ποιους ιδιωτικούς φορείς θα μπορεί να συνεργάζεται και να συνάπτει προγραμματικές συμβάσεις και μνημόνια συνεργασίας; Ποιος θα ελέγχει τη σύναψη και εφαρμογή αυτών των συμβάσεων; Παρότι ορίζεται ότι η λειτουργία του Συλλόγου δεν επιβαρύνει τον κρατικό προϋπολογισμό, ωστόσο οι ιδιωτικοί φορείς και οι μη κερδοσκοπικοί οργανισμοί, με τους οποίους ο Σύλλογος θα συμβάλλεται, πολύ πιθανό είναι ότι θα ενισχύονται οικονομικά από την πολιτεία. Ακόμη όμως κι αν δεν συμβεί αυτό, ο ίδιος ο σκοπός του Συλλόγου είναι σκοπός δημοσίου συμφέροντος και συγκεκριμένα, η ενίσχυση του Δημοσίου Εθνικού Συστήματος Υγείας, οπότε και η οικονομική δραστηριότητα του Συλλόγου, όπως χορηγίες, συμβάσεις, προγραμματικές συμφωνίες, έχουν αντίκτυπο και στα δημόσια οικονομικά. Κατά συνέπεια, απαιτείται διαφάνεια και σύνεση.

Προβληματιζόμαστε, όμως, στο κατά πόσον τα Νομικά Πρόσωπα Ιδιωτικού Δικαίου, καθώς και οι μη κερδοσκοπικοί φορείς είναι διατεθειμένοι να υπηρετήσουν αυτό το πνεύμα σύνεσης.

Στο άρθρο 5 «Μέλη» δεν γίνεται αναφορά σε αποφοίτους ΙΕΚ διατροφολόγους, οι οποίοι είναι πιστοποιημένοι από τον ΕΟΠΠΕΠ. Δεν καθορίζεται ποια θα είναι τα επαγγελματικά τους δικαιώματα. Επίσης, δεν γίνεται ειδική αναφορά για αποφοίτους πανεπιστημίων διατροφολογίας, μη διαιτολογίας, ξένων πανεπιστημίων. Βέβαια, είναι ανάγκη να διαφυλαχθεί το επάγγελμα από επιτήδειους οι οποίοι δεν πληρούν τις ουσιαστικές, αλλά και τυπικές προϋποθέσεις που μπορεί να φέρουν σε κίνδυνο ακόμα και ζωή ασθενών.

Στο άρθρο 13 «Πειθαρχικά παραπτώματα και πειθαρχικές ποινές» προβλέπεται ότι ένας διαιτολόγος - διατροφολόγος μπορεί να τιμωρηθεί πειθαρχικά αν παραβιάζει τα επαγγελματικά του καθήκοντα ή φέρεται με τρόπο που δεν ταιριάζει στο επάγγελμα. Σε περίπτωση, μάλιστα, τέλεσης κακουργήματος ή πλημμελήματος, που δεν ταιριάζει με το επάγγελμά του, αυτό θα θεωρείται επίσης πειθαρχικό παράπτωμα. Το θέμα είναι το αν θα συσταθούν προσηκόντως τα αρμόδια πειθαρχικά όργανα ώστε να μπορεί να εφαρμοστεί το παρόν άρθρο στην πράξη.

Επίσης, προβλέπεται ότι τα ποσά τα οποία συγκεντρώνονται από πρόστιμα ενισχύουν το ταμείο του Συλλόγου. Είναι γενικό αίτημα εν προκειμένω η χρηστή διαχείριση των πόρων από το Σύλλογο.

Στο άρθρο 26 «Διαιτολογική, διατροφολογική πράξη». Η διατύπωση της παραγράφου 1, σημεία α, β και ιδίως γ του άρθρου 26 του νομοσχεδίου περί καθορισμού διαιτολογικής, διατροφολογικής πράξης, είναι εξαιρετικά ευρεία και γενική, με αποτέλεσμα να μην αφήνει κανένα ουσιαστικό περιθώριο άσκησης δραστηριοτήτων στο πεδίο της γενικότερης διατροφής από άλλους επαγγελματίες που δεν φέρουν την ιδιότητα του διαιτολόγου - διατροφολόγου.

Αποτέλεσμα της ως άνω υπερβολικά ευρείας διατύπωσης είναι να καθίσταται πρακτικά αδύνατη οποιαδήποτε δραστηριότητα συμβουλευτικής υποστήριξης ή ενημέρωσης του πληθυσμού σε θέματα γενικής διατροφής, ευεξίας, πρόληψης και αυτορρύθμισης από άλλους νόμιμους ασκούντες επαγγέλματα, όπως απόφοιτοι ΙΕΚ Διατροφής, αναγνωρισμένων σχολών Κέντρου Δια Βίου Μάθησης από το Υπουργείο Παιδείας και άλλοι επαγγελματικοί κλάδοι.

Επίσης, παραβιάζεται η αρχή της αναλογικότητας και περιορίζεται υπέρμετρα η οικονομική και επαγγελματική ελευθερία χιλιάδων πολιτών, χωρίς επαρκή αιτιολόγηση του μέτρου.

Τέλος, προκαλείται ανατροπή της δικαιολογημένης εμπιστοσύνης πολιτών που καλόπιστα εκπαιδεύτηκαν και δραστηριοποιήθηκαν στη διατροφή, εκτός της στενής ιατρικής ή κλινικής διαιτολογίας, καθώς δημιουργεί de facto καθεστώς αποκλειστικότητας για τους αδειοδοτημένους διαιτολόγους-διατροφολόγους σε κάθε ζήτημα που αφορά τη διατροφή, ακόμη και σε επίπεδο γενικής εκπαίδευσης πρόληψης και ευεξίας, κάτι που έρχεται σε αντίθεση με τη λειτουργία πλήθους αναγνωρισμένων επαγγελματικών πεδίων.

Πέραν αυτού, ρωτούμε την Κυβέρνηση: Πόσες δημόσιες δομές διαθέτουν διαιτολόγο-διατροφολόγο, πόσες εξ αυτών των δομών βρίσκονται στα μεγάλα αστικά κέντρα, καθώς και πόσες δομές βρίσκονται στην περιφέρεια, καθώς επίσης και πόσα και ποια νοσοκομεία της περιφέρειας, καθώς και τον ακριβή αριθμό αυτών που έχουν προσληφθεί στο ΕΣΥ με αυτή την ειδικότητα. Τέλος, ρωτούμε την Κυβέρνηση: Πόσοι διαιτολόγοι-διατροφολόγοι λείπουν από το ΕΣΥ; Πώς έχει προγραμματίσει να συμπληρώσει τον αριθμό αυτών που λείπουν;

Το άρθρο 29 προστατεύει τον κλάδο από επίδοξους σφετεριστές, ωστόσο πλήττει άμεσα ή έμμεσα επαγγελματίες που δραστηριοποιούνται μεταξύ άλλων στους τομείς της φυσικοπαθητικής, των συμβουλών διατροφής, της διατροφικής υποστήριξης, τους αποφοίτους ΙΕΚ Διαιτολογίας Διατροφής, καθώς και άλλους κλάδους.

Ιδιαίτερη αναφορά πρέπει να γίνει στο γεγονός ότι στην Ελλάδα λειτουργούν πολυάριθμα εκπαιδευτικά κέντρα, ιδιωτικά και δημόσια ΙΕΚ, καθώς και άλλοι αδειοδοτημένοι φορείς επαγγελματικής κατάρτισης, Κέντρα Δια Βίου Μάθησης με εγκεκριμένες άδειες από το Υπουργείο Παιδείας, τα οποία παρέχουν προγράμματα σπουδών και επαγγελματικής εξειδίκευσης στον τομέα της διατροφής και της ευεξίας. Οι χιλιάδες απόφοιτοι αυτών των προγραμμάτων, έχοντας ολοκληρώσει σπουδές που αναγνωρίστηκαν επίσημα από το κράτος, επένδυσαν οικονομικά και χρονικά για να δραστηριοποιηθούν νόμιμα στην παροχή διατροφικής συμβουλευτικής και υποστήριξης ευεξίας. Υπολογίζεται ότι περίπου οκτώ χιλιάδες επαγγελματίες δραστηριοποιούνται στο ευρύτερο πεδίο που σήμερα απειλείται με αποκλεισμούς από τις ρυθμίσεις του άρθρου 26 αυτού του νομοσχεδίου.

Η γενική απαγόρευση της διατροφικής παρέμβασης σε μη αδειοδοτημένους διαιτολόγους περιορίζει κάθε δυνατότητα άσκησης υπηρεσιών εκπαίδευσης και ευεξίας στον υγιή πληθυσμό. Πολλοί επαγγελματίες έχουν ήδη εκπαιδευτεί σε εγκεκριμένα προγράμματα και δραστηριοποιούνται για χρόνια καλόπιστα, καθώς υπάρχει πρόνοια από την πολιτεία με την ύπαρξη σχετικών κωδικών αριθμών δραστηριότητας για τον συγκεκριμένο επαγγελματικό κλάδο. Τούτο συνεπάγεται σημαντική απώλεια εισοδήματος και απειλή βιωσιμότητας για εκατοντάδες μικρές επιχειρήσεις και αυτοαπασχολούμενους.

Η αρχή της αναλογικότητας, άρθρο 25 παράγραφος 1 του Συντάγματος, απαιτεί κάθε νομοθετική ρύθμιση να επιτυγχάνει τον επιδιωκόμενο σκοπό με το ηπιότερο δυνατό μέσο και να μην πλήττει αδικαιολόγητα τα δικαιώματα τρίτων. Η πλήρης απαγόρευση δραστηριοτήτων συμβουλών διατροφής, ευεξίας και συναφών πεδίων παραβιάζει τη θεμελιώδη αυτή αρχή, καθώς δεν διαχωρίζει μεταξύ κλινικής πράξης και μη θεραπευτικής υποστήριξης.

Επιπλέον, η αρχή της δικαιολογημένης εμπιστοσύνης του πολίτη, που κατοχυρώνεται τόσο στο ελληνικό όσο και στο ευρωπαϊκό δίκαιο, επιβάλλει το κράτος να προστατεύει τους πολίτες που καλόπιστα οργάνωσαν την επαγγελματική τους δραστηριότητα σύμφωνα με το προϋπάρχον καθεστώς. Η αιφνίδια και πλήρης ανατροπή των συνθηκών, χωρίς τη μέριμνα για ρύθμιση της άσκησης των δραστηριοτήτων τους, συνιστά παραβίαση αυτής της θεμελιώδους αρχής.

Αναδεικνύουμε την προσβολή των επαγγελματικών δικαιωμάτων των συναφών κλάδων, καθώς και την ευθεία παραβίαση της αρχής της χρηστής διοίκησης. Πώς, λοιπόν, η πολιτεία χορηγεί κωδικό αριθμό δραστηριότητας, τον ΚΑΔ, σε συναφείς κλάδους που δίνεις άδεια άσκησης επαγγέλματος; Πώς η πολιτεία δέχεται να ανοίξει κάποιος επαγγελματικά βιβλία, να υπόκειται σε εισφορές και φορολόγηση και την επόμενη στιγμή το ίδιο πρόσωπο να τον θεωρεί σφετεριστή και αξιόποινο;

Στο Μέρος Γ΄ τώρα, «λοιπές διατάξεις αρμοδιότητας Υπουργείου Υγείας». Στο άρθρο 31 οι ανασφάλιστοι ασθενείς και οι ευάλωτες κοινωνικές ομάδες με χρόνια νεφρική νόσο τελικού σταδίου. Αυτοί οι ασθενείς και όσοι ανήκουν σε ευάλωτες κοινωνικές ομάδες που πάσχουν από χρόνια νεφρική ανεπάρκεια τελικού σταδίου μπορούν πλέον να ενταχθούν σε συμβεβλημένες με τον ΕΟΠΥΥ ιδιωτικές δομές με σκοπό να απαλλαγούν να απολαμβάνουν την ενδεδειγμένη θεραπεία της νεφρικής λειτουργίας με αιμοκάθαρση, από τη στιγμή κατά την οποία αυτοί δεν μπορούν να εξυπηρετούνται από προγράμματα τακτικής αιμοκάθαρσης σε μονάδα τεχνητού νεφρού δημόσιου νοσοκομείου το οποίο να βρίσκεται στον τόπο διαμονής τους.

Και ερωτάμε: Γιατί να μην μπορεί να παράσχει την εν λόγω υπηρεσία κάθε δημόσιο νοσοκομείο; Θα επιβαρυνόταν το δημόσιο πολύ λιγότερο. Επίσης, όπως οι εκπρόσωποι των εξωκοινοβουλευτικών φορέων τόνισαν με έμφαση ότι οι νεφροπαθείς ούτως ή άλλως υφίστανται τεράστια ταλαιπωρία τις ημέρες της αιμοκάθαρσης διότι είναι αναγκασμένοι να μετακινούνται από νοσοκομείο σε νοσοκομείο, ανάλογα με το ποιο είναι διαθέσιμο εκείνη την ημέρα. Πέραν αυτού, όταν φτάνουν στο νοσοκομείο υφίστανται άλλη ταλαιπωρία πολύωρης αναμονής μέχρι να εξυπηρετηθούν, εξαντλούμενοι ακόμη περισσότερο. Ας σκεφτούμε, λοιπόν, ότι αυτή η διαδικασία επαναλαμβάνεται δύο με τρεις ημέρες την εβδομάδα.

Η Κυβέρνηση αντί να τους διευκολύνει και να τους ανακουφίσει, δεν ενισχύει τους κρατικούς φορείς. Αντιθέτως τους διατηρεί υποβαθμισμένους και υπολειτουργούντες. Από την άλλη πλευρά, η Κυβέρνηση επιδεικνύει προθυμία στο να συνάπτει συμβάσεις με ιδιώτες με ειδικούς όρους. Για παράδειγμα τους εξαιρεί από τις κρατήσεις του rebate και του clawback. Έτσι δημιουργεί διάσταση μεταξύ δημοσίου και ιδιωτικού τομέα. Σπρώχνουν τους ασθενείς προς τον ιδιωτικό τομέα εκμεταλλευόμενοι το επείγον της κατάστασης τους.

Στο άρθρο 33 αναδιάταξη νοσοκομειακού χάρτη Δυτικής Αττικής καταργείται το ενιαίο νομικό πρόσωπο δημοσίου δικαίου με την επωνυμία Γενικό Νοσοκομείο Νίκαιας-Πειραιά «Άγιος Παντελεήμων», Γενικό Νοσοκομείο Δυτικής Αττικής «Αγία Βαρβάρα» και οι οργανικές μονάδες διασπώνται και αναδιοργανώνονται. Η αποκεντρωμένη οργανική μονάδα «Δυτική Αττική Αγία Βαρβάρα» εντάσσεται ως αποκεντρωμένη οργανική μονάδα του «Αττικόν» και γίνονται εφεξής νομικό πρόσωπο δημοσίου δικαίου του ΕΣΥ με την επωνυμία Πανεπιστημιακό Γενικό Νοσοκομείο «Αττικόν», Γενικό Νοσοκομείο Δυτικής Αττικής «Αγία Βαρβάρα». Προς τι αυτή η αναδιοργάνωση; Μόνο τη γραφειοκρατία ενισχύσει.

Πέρα όμως αυτού, το σημαντικότερο ζήτημα είναι ότι το νοσοκομείο «Αγία Βαρβάρα» σχεδιάζεται να λειτουργήσει ως παράρτημα του «Αττικού» με σκοπό να το αποσυμφορήσει. Ωστόσο, η Κυβέρνηση τώρα επιλέγει να το επαναφέρει μερικώς, επιλογή η οποία μας βρίσκει αντίθετους. Ζητούμε πλήρη επαναφορά όλων των κλινικών του νοσοκομείου γιατί για να αποσυμφορηθεί το «Αττικό» στα σοβαρά μόνο έτσι γίνεται.

Διαφωνούμε κυρίως διότι ένα νοσοκομείο δεν μπορεί να λειτουργήσει μερικώς, δεν μπορούν να λειτουργούν μόνο ορισμένες κλινικές του, ούτε πολύ περισσότερο να δανείζεται προσωπικό από άλλα νοσοκομεία για τις υπόλοιπες βασικές του λειτουργίες.

Η Κυβέρνηση οφείλει να λάβει υπόψη της ότι όταν έκλεισε η «Αγία Βαρβάρα» το νοσοκομείο ήταν σε πλήρη λειτουργία -και το γνωρίζω γιατί δούλεψα εκεί πέντε χρόνια- όλες του οι κλινικές και ο πληθυσμός απολάμβανε νοσοκομείο σε λειτουργία. Ας μας εξηγήσει, λοιπόν, η Κυβέρνηση πώς μπορεί να λειτουργεί μόνο το γυναικολογικό, μαιευτήριο και παιδιατρικό τμήμα ενός νοσοκομείου και να μην έχει καρδιολόγο ή παθολόγο ή άλλο τμήμα και κλινική. Μα, οι γυναικολογικές και παιδιατρικές κλινικές φιλοξενούν πρόσωπα νεαρών ηλικιών. Οι λεχώνες είναι νέες γυναίκες. Τι θα γίνει αν μια λεχώνα ή μία επίτοκος παρουσιάσει επιπλοκές; Θα ψάχνει στα τηλέφωνα να βρει αιματολόγο, καρδιολόγο, παθολόγο, νευρολόγο κι όταν βρεθεί διαθέσιμος να ξεκινήσει από το Χαϊδάρι για να φτάσει στην «Αγία Βαρβάρα», για να αντιμετωπίσει περιστατικά στα οποία το κάθε δευτερόλεπτο είναι κρίσιμο; Για φανταστείτε μια ετοιμόγεννη να χάσει το παιδί της είτε να χαθεί μια ζωή μητέρας ή νεογνού γιατί δεν μπορούσαν να επικοινωνήσει η γραμματεία του άλλου νοσοκομείου. Θα κινδυνεύσει η ζωή του μωρού ή της μητέρας του για το τίποτε; Είναι φρικτό το ενδεχόμενο, αλλά δυστυχώς πολύ ρεαλιστικό. Τελικώς, δεν πρόκειται για αναδιοργάνωση, αλλά για απορρύθμιση.

Η θέση της Ελληνικής Λύσης είναι σαφής και ξεκάθαρη. Ναι, να επαναλειτουργήσει το «Αγία Βαρβάρα» αλλά πλήρως, με όλες του τις κλινικές. Πρέπει να είναι ανεξάρτητο και όχι παράρτημα. Η εξυπηρέτηση των ασθενών και των νοσηλευομένων δεν μπορεί να ακολουθεί ούτε να υπόκειται σε γραφειοκρατικά τερτίπια και διοικητικά κατασκευάσματα. Το νοσοκομείο πρέπει να είναι νοσοκομείο και όχι να μισολειτουργεί. Αλλιώς, καθίσταται επικίνδυνο και δεν επιτελεί τον σκοπό του. Κι επειδή ο κύριος Υπουργός μας είπε ότι και αυτοί που τον συμβούλεψαν είναι γιατροί κι αυτοί, εγώ θέλω να πω ότι όλοι οι γιατροί δεν είμαστε ίδιοι και δεν έχουμε ούτε τις ίδιες βλέψεις ούτε τα ίδια συμφέροντα. Για να μην το πω απλώς ότι εδώ κοιτάνε να «βουτήξουν» κρεβάτια.

Στο άρθρο 34 ιδρύονται τρία νοσοκομεία, στην Κομοτηνή, τη Σπάρτη και τη Θεσσαλονίκη τα οποία ορίζονται ότι αποτελούν νομικά πρόσωπα ιδιωτικού δικαίου δυνάμει των κυρωμένων με νόμους από 6/9/2018 συμβάσεων δωρεάς μεταξύ του Ιδρύματος «Σταύρος Νιάρχος» και του ελληνικού Δημοσίου.

Επιπρόσθετα, προβλέπεται ότι μέχρι την έναρξη λειτουργίας των τριών νέων νοσοκομείων συστήνεται στο Υπουργείο Υγείας επταμελής προσωρινή διοικούσα επιτροπή, με τον Πρόεδρο της είναι ο κύριος συντονιστής παρακολούθησης της πορείας των έργων. Ο Πρόεδρος λαμβάνει μηνιαία αποζημίωση που αντιστοιχεί στο ποσό των τακτικών μεικτών μηνιαίων αποδοχών και αποζημιώσεων των διοικητικών των υγειονομικών περιφερειών, ποσό που ανέρχεται σε 5.121 ευρώ μεικτά, πέραν της αποζημίωσης για τα έξοδα μετακίνησης διαμονής και διατροφής.

Διαφωνούμε με τη νεοεισαγόμενη επταμελή προσωρινή διοικούσα επιτροπή. Περιττά έξοδα, αχρείαστες δαπάνες, αρμοδιότητες κατασκευασμένες προς εκπλήρωση προεκλογικών υποσχέσεων, αρμοδιότητες οι οποίες κάλλιστα μπορούν να εξυπηρετηθούν από το υπάρχον προσωπικό χωρίς επιπλέον κονδύλια. Ας αξιοποιήσει η Κυβέρνηση τους χιλιάδες μετακλητούς είτε τις ήδη υπάρχουσες διοικήσεις των κατά τόπους υγειονομικών υπηρεσιών.

Στο άρθρο 40 η προτεινόμενη διάταξη ρυθμίζει το ζήτημα της μετακίνησης γιατρών κλάδου ΕΣΥ για την κάλυψη των αυξανομένων αναγκών του Γενικού Νοσοκομείου Θήρας μέσω ανώνυμης εταιρείας μονάδων, ΑΕΜΥ ΑΕ. Η μετακίνηση μπορεί να διαρκέσει ως και έναν μήνα με δυνατότητα ανανέωσης σε εξαιρετικές περιπτώσεις.

Η Ελληνική Λύση δεν θεωρεί αυτές τις μετακινήσεις ως ενδεδειγμένη λύση στην αντιμετώπιση των ελλείψεων στο Νοσοκομείο Θήρας. Απαιτούνται λύσεις μόνιμες και αποτελεσματικές. Χρειάζεται στελέχωση, μόνιμο προσωπικό σε ένα νησί το οποίο δέχεται εκατοντάδες χιλιάδες επισκεπτών και αποτελεί παγκόσμιο προορισμό. Δεν μπορεί να δυσφημίζεται η πατρίδα μας εξαιτίας της άρνησης της Κυβέρνησης να εφαρμόζει λύσεις υπεύθυνες και βιώσιμες, οι οποίες θα προάγουν τη δημόσια υγεία.

Τέλος, δηλώνουμε την αντίθεσή μας στο να έχει η ΑΕΜΥ ΑΕ, μια ανώνυμη εταιρεία δηλαδή, την ευθύνη λειτουργίας ενός δημόσιου νοσοκομείου. Η πολιτική αυτή προαγάγει την ιδιωτικοποίηση της δημόσιας υγείας.

Θα κλείσω με το άρθρο 41 που σίγουρα είναι χρήσιμη η προσφορά υπηρεσιών των προσώπων, αλλά όχι με τον σκοπό να στελεχώνουν τη δημόσια υγεία, αλλά με τον σκοπό να μεταλαμπαδεύουν γνώση και εμπειρία στους νεότερους. Σε ποιους νεότερους, όμως; Οι πιο πολλοί νέοι ζουν και εργάζονται στο εξωτερικό. Οι νεότεροι βγάζουν τους διαγωνισμούς προσλήψεως άγονους και με το δίκιο τους. Οι προοπτικές είναι απαγορευτικές. Για όσους συμπληρώνουν το 67ο έτος της ηλικίας τους και παρατείνεται η παραμονή τους στην υπηρεσία θα έπρεπε να γίνεται μόνο για εκπαιδευτικούς λόγους και όχι για να καλύψουν μόνιμες ανάγκες λόγω ελλείψεων του ΕΣΥ.

Κύριοι, είναι γεγονός ότι η πολιτική της Κυβέρνησης στον τομέα της δημόσιας υγείας είναι προβληματική και τούτο επιβεβαιώνεται για άλλη μια φορά από το παρόν νομοσχέδιο το οποίο έχει ανακρίβειες, ασάφειες και κενά. Αυτό δείχνει τη διάθεση της Κυβέρνησης να ρυθμίζει κατά ένα ποσοστό και μόνο τις εκκρεμότητες της δημόσιας υγείας και τούτο με διάθεση να ρυθμίζει τα κενά με παρατάσεις θητείας, με μετακινήσεις, με μερική λειτουργία των νοσοκομείων, βλέπε Αγία Βαρβάρα. Αυτό, όμως, δεν προάγει τη δημόσια υγεία ως δημόσιο αγαθό, αλλά ωθεί τους ασθενείς προς τους ιδιώτες. Σε αυτήν την πολιτική η Ελληνική Λύση είναι και θα είναι αντίθετη.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από την Νέα Αριστερά ο ειδικός αγορητής, ο κ. Οζγκιούρ Φερχάτ. Παρακαλώ, κύριε συνάδελφε, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με δεδομένη την ιδιαίτερη σημασία της διατροφής στη διατήρηση της υγείας, στη βελτίωση του ανοσοποιητικού συστήματος, στην πρόληψη ασθενειών, στην ευεξία και στην ψυχική υγεία, κρίνουμε θετική τη θεσμοθέτηση νομικού προσώπου δημοσίου δικαίου συλλόγου διαιτολόγων διατροφολόγων. Πρόκειται για μια θεσμοθέτηση που έπρεπε να έχει γίνει εδώ και χρόνια, καθώς θα συμβάλλει στην προάσπιση, στην προαγωγή και στην ανάπτυξη της δραστηριότητας των διαιτολόγων διατροφολόγων ώστε να παρέχονται οι απαραίτητες υπηρεσίες υψηλής ποιότητας στους πολίτες.

Επόμενο βήμα πρέπει να είναι η στελέχωση όλων των κενών στα δημόσια νοσοκομεία, καθώς απαιτείται η συμμετοχή των διαιτολόγων διατροφολόγων στα εξωτερικά ιατρεία παχυσαρκίας στις κλινικές στην ανίχνευση των διατροφικών κινδύνων και στην οργάνωση των προμηθειών του νοσοκομείου. Οι προκλήσεις που καλούμαστε να αντιμετωπίσουμε είναι μεγάλες καθώς μια αιτία πολλών σοβαρών ασθενειών είναι η παχυσαρκία. Δυστυχώς στην Ελλάδα επτά στους δέκα Έλληνες ζουν με μη υγιές βάρος, ζουν με υπέρβαρο είτε με παχυσαρκία. Οι προβλέψεις για το μέλλον είναι απογοητευτικές τόσο στους ενήλικες, στους εφήβους και στα παιδιά.

Αξίζει να αναφερθούμε και στο τεράστιο θέμα της νευρικής ανορεξίας. Μάλιστα ένα υψηλό ποσοστό, 30% των νέων, νοσεί από κάτι που βρίσκεται στο φάσμα διατροφικών διαταραχών. Οι διατροφικές διαταραχές, όμως, όπως και πολλά ακόμη συνδέονται άμεσα με τη φτώχεια και τις ανισότητες. Χαρακτηριστικά να αναφέρουμε ότι σε μελέτη που πραγματοποιήθηκε το 2022 φάνηκε η διαφορά σε δύο αστικές περιοχές της πρωτεύουσας με διαφορετικό εισοδηματικό και μορφωτικό επίπεδο. Για παράδειγμα, στο Κερατσίνι το ποσοστό παχυσαρκίας των παιδιών είναι περίπου στο 20%, ενώ στο Χαλάνδρι, κύριε Υπουργέ, είναι στο 2%.

Επιπλέον, φάνηκε μεγαλύτερος επιπολασμός στις ημιαστικές και αγροτικές περιοχές. Γι’ αυτό είναι πιο επίκαιρο από ποτέ το μήνυμα «αλλάζουμε συστήματα για να ζούμε με υγεία». Πρέπει να αλλάξουμε συστήματα διακυβέρνησης και συστήματα υγείας. Χωρίς επομένως την πολιτική βούληση για μείωση των ανισοτήτων και της φτώχειας, ενίσχυση της πρόληψης και της δημόσιας υγείας, επιστημονικές μελέτες διατροφικών συνηθειών, στοχευμένες παρεμβάσεις στην κοινότητα, στα σχολεία και σε ομάδες υψηλού κινδύνου με διεπιστημονική προσέγγιση και συμμετοχή διαιτολόγων διατροφολόγων, ενίσχυση του κλάδου των διαιτολόγων διατροφολόγων στα νοσοκομεία, τα προβλήματα δεν πρόκειται να αντιμετωπιστούν.

Σε αυτό το σημείο θα ήθελα να προσθέσω και τη σωματική άσκηση ως αποτελεσματική παρέμβαση για την πρόληψη και τη θεραπεία χρόνιων παθήσεων, καθώς και για τη βελτίωση της ποιότητας ζωής. Μάλιστα καταθέσαμε τον Φεβρουάριο ερώτηση προς το Υπουργείο σας για την ένταξη της σωματικής άσκησης στη συνταγογράφηση μέσω των ιατρικών υπηρεσιών και η απάντηση που λάβαμε είναι ότι το συγκεκριμένο θέμα βρίσκεται υπό επεξεργασία στο κεντρικό συμβούλιο υγείας.

Είναι θετικό βήμα ότι έχει συγκροτηθεί από το ΚΕΣΥ ομάδα εργασίας για την ιατρική δραστηριότητα της συμπληρωματικής ιατρικής-θεραπευτικής άσκησης. Πρέπει άμεσα να ληφθούν πρωτοβουλίες ώστε να αποκτήσουν οι πολίτες πρόσβαση στα επιστημονικώς τεκμηριωμένα οφέλη της άσκησης.

Θα ήθελα σε αυτό το σημείο να καταθέσω στα Πρακτικά την ερώτηση που είχαμε καταθέσει, αλλά και την απάντηση της κ. Αγαπηδάκη.

(Στο σημείο αυτό ο Βουλευτής κ. Οζγκιούρ Φερχάτ καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο νομοσχέδιο μπαίνουν και άλλες διατάξεις που καμία σχέση δεν έχουν με το θέμα των διαιτολόγων διατροφολόγων. Νομοθετείται προσωρινή διοικούσα επιτροπή για την παρακολούθηση της ολοκλήρωσης των τριών νοσοκομείων στην Κομοτηνή, τη Σπάρτη και το Πανεπιστημιακό Παιδιατρικό Θεσσαλονίκης. Εκτός του ότι εύλογα αναρωτιόμαστε για τον σκοπό και τον λόγο σύστασης της συγκεκριμένης επιτροπής ως Νέα Αριστερά είμαστε αντίθετοι στην υπονόμευση από την Κυβέρνησή σας του δημόσιου χαρακτήρα των νοσοκομείων με τη μετατροπή της αρχικής σύμβασης της δωρεάς. Προκειμένου να εξυπηρετήσετε το πολιτικό σας σχέδιο για συμπράξεις δημόσιου ιδιωτικού τομέα και ιδιωτικοποιήσεις στην υγεία, σπεύσατε να αλλάξετε το νομικό καθεστώς από νομικά πρόσωπα δημοσίου δικαίου που είναι όλα τα νοσοκομεία του ΕΣΥ σε νομικά πρόσωπα ιδιωτικού δικαίου εν μία νυκτί. Αυτό που με επιτυχία καταφέρατε είναι οι μεγάλες καθυστερήσεις στην παράδοση των τριών απολύτως απαραίτητων νοσοκομείων.

Συγκεκριμένα, το Γενικό Νοσοκομείο Κομοτηνής, που το παρακολουθώ γιατί ανήκει στην εκλογική μου περιφέρεια, θα είχε ολοκληρωθεί από το 2023. Εσείς το μεταθέσατε για το 2025. Σε κάθε περίπτωση βέβαια δηλώνουμε ότι παρακολουθούμε με αμείωτο ενδιαφέρον την πορεία υλοποίησης του έργου.

Η αδιαφορία σας για το εθνικό σύστημα υγείας επιβεβαιώνεται και από το οριστικό κλείσιμο του Γενικού Νοσοκομείου Δυτικής Αττικής και τη λειτουργία του ως παράρτημα του Γενικού Νοσοκομείου «Αττικόν» όπου θα μεταφερθούν κάποιες κλινικές και τα στελεχώνετε από το ήδη υπάρχον εξαντλημένο προσωπικό. Εξυγίανση!

Πάγια θέση μας είναι ότι κανένα δημόσιο νοσοκομείο δεν περισσεύει. Επιπλέον, οι διασυνδέσεις νοσοκομείων στην πράξη όπως είδαμε δεν λειτούργησαν. Το Νοσοκομείο Δυτικής Αττικής πρέπει να λειτουργήσει ως αυτόνομο, σύγχρονο, πλήρως εξοπλισμένο και στελεχωμένο νοσοκομείο.

Για το Νοσοκομείο Θήρας, το οποίο εγκαταλείψαμε τώρα και αφού έχει ξεκινήσει η τουριστική περίοδος, κάνετε προσπάθεια να ενισχύσετε όχι βέβαια με προσλήψεις μόνιμου προσωπικού, αλλά με μετακινήσεις, όπως έχετε συνηθίσει να κάνετε τα τελευταία χρόνια. Οι υγειονομικοί σε εξαντλητικές εφημερίες, μετακινήσεις, υπερεργασία, «εντέλλεσθαι» και στα πρόθυρα της απόλυτης εξουθένωσης. Είναι και το παράδειγμα του ιατρού που έχασε τη ζωή του μετά από τριάντα έξι ώρες στο νοσοκομείο που υπηρετούσε.

Το ΕΚΑΒ, που επίσης η υποστελέχωση έχει χτυπήσει κόκκινο, συνεχίζετε να αντιμετωπίζετε με προχειρότητα την ιδιαίτερης σημασίας εμπλοκή εξειδικευμένου και καλά εκπαιδευμένου προσωπικού στο σημείο του περιστατικού μέχρι τη μεταφορά σε μονάδα υγείας, επεκτείνοντας την πρόσληψη επικουρικού προσωπικού σε όσους δεν έχουν καν ολοκληρώσει τον κύκλο σπουδών.

Και βέβαια για την παράταση του εργασιακού βίου πέραν των 67 ετών του επιστημονικού μη ιατρικού προσωπικού που υπηρετεί στο ΕΣΥ, τι να πούμε; Εκτός του ότι προοιωνίζει εργασία μέχρι τα βαθιά γεράματα, αποτελεί και αντικίνητρο ώστε να προσέλθουν νέοι στο δημόσιο σύστημα υγείας.

Δυστυχώς, κάθε νομοσχέδιο για την υγεία που έχετε ψηφίσει, κάθε διάταξη που φέρνετε έχει ολέθρια αποτελέσματα στο δημόσιο σύστημα υγείας και υποβαθμίζει τις παρεχόμενες υπηρεσίες προς τους πολίτες. Μόνο τα περιστατικά των τελευταίων ημερών καταδεικνύουν ότι το ΕΣΥ βρίσκεται στη χειρότερη θέση από την ίδρυσή του. Να μιλήσουμε για τη γυναίκα που θα έκανε επέμβαση για καρκίνο στο Γενικό Νοσοκομείο Αλεξάνδρα και πήρε φωτιά λόγω σφαλμάτων στον εξοπλισμό, όπως είπατε; Για τον τραυματιοφορέα στο Γενικό Νοσοκομείο Νίκαιας που έχασε τη ζωή του από ανακοπή, ενώ έκανε διπλοβάρδια; Για το Γενικό Νοσοκομείο Δράμας όπου οι καρκινοπαθείς δίνουν τη μάχη μόνοι τους, καθώς υπάρχει μόνο ένας ογκολόγος; Για το Βενιζέλειο Νοσοκομείο Ηρακλείου που υπέβαλαν ομαδική παραίτηση οι ιατροί της πνευμονολογικής κλινικής καταγγέλλοντας την αδυναμία ασφαλούς στήριξης και λειτουργίας της κλινικής με τέσσερις μόνο ειδικευόμενους ιατρούς; Το παράδοξο είναι ότι εξάρετε μόνοι σας το έργο σας στην υγεία, χωρίς να ακούτε τους εργαζόμενους που φωνάζουν για τις απαράδεκτες συνθήκες που επικρατούν στο ΕΣΥ και τους πολίτες που δηλώνουν δυσαρεστημένοι. Εξάρετε όμως το έργο σας γιατί έχετε πετύχει τους στόχους σας. Έμμεση ιδιωτικοποίηση με μετακύλιση του κόστους στους πολίτες εξαιτίας της εγκατάλειψης του δημόσιου συστήματος υγείας.

Η χώρα μας είναι πρωταθλήτρια στις ιδιωτικές δαπάνες. Πληρώνουμε το 35% ενώ ο μέσος Ευρωπαίος διαθέτει μονάχα το 15%. Προώθηση συμπράξεων δημόσιου-ιδιωτικού τομέα στα νοσοκομεία, όπως απαιτούν οι ασφαλιστικές εταιρείες. Εκχώρηση φιλέτων του ΕΣΥ σε ιδιωτικά συμφέροντα όπως απαιτούν τα μεγάλα funds της υγείας. Αυτοί είναι οι λόγοι, κυρίες και κύριοι της Κυβέρνησης που σας ώθησαν στην αλλαγή του νομικού καθεστώτος των τριών νοσοκομείων και στον σχεδιασμό των κτιριακών παρεμβάσεων και ανακαινίσεων. Και εν τέλει η κάλυψη των ελάχιστων υγειονομικών αναγκών από το δημόσιο και περαιτέρω ενίσχυση των υγειονομικών ανισοτήτων.

Σε αντίθεση με αυτό το σχέδιο, εμείς παλεύουμε για ένα δημόσιο σύστημα υγείας που θα υπηρετεί τη στρατηγική της καθολικής κάλυψης του πληθυσμού, της εξάλειψης των ανισοτήτων και της παροχής ποιοτικών υπηρεσιών υγείας. Θα αγωνιζόμαστε για ένα νέο ΕΣΥ πραγματικά δημόσιο και κοινωνικό, που θα εγγυάται στη πράξη ισότιμη, δωρεάν και ποιοτική φροντίδα για όλους. Διεκδικούμε γενναία και μακροπρόθεσμη επένδυση στο ανθρώπινο δυναμικό του ΕΣΥ και στρατηγική σύγκλισης με τον ευρωπαϊκό μέσο όρο στις δημόσιες δαπάνες υγείας στο 7,5% του ΑΕΠ. Συμφωνούμε με το παρόν νομοσχέδιο όσον αφορά τους διαιτολόγους-διατροφολόγους και όσον αφορά το νομικό πρόσωπο δημοσίου δικαίου. Όμως επί της αρχής δεν συμφωνούμε με τις κυβερνητικές επιλογές σας στον χώρο της υγείας. Γι’ αυτό και καταψηφίζουμε το παρόν νομοσχέδιο.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, και για τη συνέπεια στον χρόνο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Αλίμου Αττικής.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής από την Κοινοβουλευτική Ομάδα της Νίκης ο κ. Νικόλας Παπαδόπουλος.

Παρακαλώ, κύριε συνάδελφε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ πολύ, κύριε Πρόεδρε.

Χριστός Ανέστη σε όλους τους συναδέλφους, στο Σώμα. Πραγματικά, κύριε Πρόεδρε, δεν καταλαβαίνουμε τι γίνεται από τη μια μέρα στην άλλη. Χθες τελειώσαμε τις επιτροπές. Σήμερα βλέπουμε να συνεχίζεται η τρομοκράτηση του ελληνικού λαού. Ξαφνικά τον Αύγουστο του 2023 ανακοινώσατε τις νέες αστυνομικές ηλεκτρονικές ταυτότητες. Είδαμε ουρές έξω από τα αστυνομικά τμήματα, να προλάβουν οι άνθρωποι να ανανεώσουν τις παλιές ταυτότητες που είχαν. Καταθέτω και το δημοσίευμα για να δείτε πώς κάθε νόμος που φέρνετε εδώ είναι για να τρομοκρατηθεί ο κόσμος.

(Στο σημείο αυτό ο Βουλευτής κ. Νικόλαος Παπαδόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ταλαιπωρία στον ελληνικό λαό. Πριν λίγες μέρες, ένα βράδυ μετά την 25η Μαρτίου, όπως ο φίλος σας ο σουλτάνος λέει «θα έλθω ξαφνικά ένα βράδυ», ήρθατε σε άσχετο νομοσχέδιο και φέρατε τροπολογία στη Βουλή με την οποία επιβάλλετε τον προσωπικό αριθμό. Σας μεταφέρω λοιπόν και εγώ την αγωνία και την αγανάκτηση χιλιάδων Ελλήνων Ορθόδοξων Χριστιανών, ευσεβών, ιερέων και μοναχών. Λένε «Δεν θα πάρουμε τον προσωπικό αριθμό ό,τι και αν κοστίσει».

Αναρωτιέμαι πού είναι η Αριστερά που είχε προβλήματα με τα φακελώματα. Και αυτά τα φακελώματα είναι παρωνυχίδα μπροστά σε αυτό που ετοιμάζει η Κυβέρνηση Μητσοτάκη. Επίσης, πού είναι η Αριστερά, ο κ. Κουτσούμπας, η κ. Κωνσταντοπούλου όταν κυνηγήθηκαν οι αριστεροί, όταν κυνηγηθήκαμε εμείς, οι υγειονομικοί;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Θα έρθει.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Που είστε; Εργαζόμενοι ήμασταν και εμείς.

Πριν λίγες μέρες λοιπόν σε ένα Προεδρικό Διάταγμα μετατρέψατε όλα τα οικόπεδα και τους οικισμούς κάτω των δύο χιλιάδων κατοίκων σε αγροτεμάχια. Αυτό είναι πολύ σημαντικό για τα εθνικά μας θέματα, ακούστε το. Απαξιώνεται δηλαδή η περιουσία του Έλληνα. Δεν θα υπάρχει πλέον στα χωριά μας οικόπεδο οικοδομήσιμο. Ο Έβρος διαλύεται με αυτό το μέτρο και οι παραμεθόριες περιοχές για να μη χτιστούν άλλα σπίτια στα χωριά, που ήδη έχουν ερημώσει, να εγκλωβιστούν οι εναπομείναντες Έλληνες μέσα στις μεγάλες πόλεις. Αποφάσεις πραγματικά πονηρές και μισάνθρωπες για τον ελληνικό λαό. Κάθε τέτοια νέα μέτρα στα καταστήματα, υποχωρητικότητες, συνεχείς αλλαγές στο φορολογικό σύστημα, αλλαγές στην ασφάλιση, στις εργασιακές συνθήκες παντού. Μια Κυβέρνηση που ο ελληνικός λαός δεν ξέρει πραγματικά τι του ξημερώνει.

Κι εγώ λοιπόν αφού φέρνετε τέτοιο νομοσχέδιο θα αναφερθώ πρώτα σε μερικά θέματα που πραγματικά ενδιαφέρουν τον ελληνικό λαό. Πριν από μερικές ημέρες, οι συνάδελφοι θα το έχουν παρατηρήσει, το πλέον έγκριτο επιστημονικό περιοδικό Nature, καταλήγει σε ένα συμπέρασμα κόλαφο για την Κυβέρνηση σας αναφορικά με τη διαχείριση της covid-19 πανδημίας. Λέει ότι διαπιστώθηκε από την ανάλυση των σχετικών στοιχείων ότι σε πέντε μεγάλα νοσοκομεία της Αττικής το 45% των θανάτων εκείνης της σκοτεινής περιόδου, που όλα τα έσκιαζε η φοβέρα και τα πλάκωνε η σκλαβιά, οφείλονταν στον κορωνοϊό, ενώ προέρχονταν από άλλες αιτίες. Επίσημο περιοδικό. Δηλαδή κοροϊδεύατε, τρομοκρατούσατε τον ελληνικό λαό. Και αυτό εσείς το θεωρείτε κάτι εντελώς φυσιολογικό και αποδεκτό. Τα συστημικά μέσα μαζικής ενημέρωσης σκοπίμως αποσιωπούν και υποβιβάζουν αυτήν τη συγκλονιστική επιστημονική διαπίστωση που αν ζούσαμε σε μια πραγματική δημοκρατία θα ήταν ικανή να ρίξει κυβέρνηση.

Είμαι περίεργος να δω αν η ηγεσία του Αρείου Πάγου θα επιδείξει τα απαραίτητα αντανακλαστικά, δίνοντας παραγγελίες για αναζήτηση ευθυνών και στη συνέχεια των πορισμάτων της επιστημονικής αυτής μελέτης. Η αλήθεια, όμως, είναι ότι θα μπορούσε να περιμένει κανείς κάτι άλλο, όπως να λειτουργήσουν οι δημοκρατικοί θεσμοί σε μια χώρα που έχει μετατραπεί σε Φαρ Ουέστ και όταν πέφτουν πυροβολισμοί με καλάσνικοφ ακόμα και σε πυκνοκατοικημένες περιοχές και η ηγεσία της Αστυνομίας απλώς περιορίζεται στο να διατυπώσει ότι αποτελούν ξεκαθάρισμα λογαριασμών αντίπαλων και ανταγωνιστικών ομάδων της νύχτας; Τι γίναμε; Το άντρο της παρανομίας έγινε η Ελλάδα; Η ασφάλεια των πολιτών, κύριοι, ακόμα και μέσα στην κατοικία τους είναι πλέον όνειρο θερινής νυκτός, ενώ η δική σας Κυβέρνηση περί άλλων τυρβάζει, την ενδιαφέρουν μόνο τα ολιγοπώλια, οι φίλοι σας, τα συμφέροντα που έχετε βαλθεί να εξυπηρετείτε, ακόμα και σε αυτό το νομοσχέδιο που εξετάζουμε σήμερα, αδιαφορώντας για τις ζωτικές ανάγκες των Ελλήνων πολιτών.

Θα αναφερθώ λοιπόν κι εγώ στο ΕΣΥ της Νέας Δημοκρατίας, με ένα χθεσινό δημοσίευμα -είδα ότι το ανέφερε και ο συνάδελφος- από το Ertnews Ηρακλείου, που αναφέρεται στην ομαδική παραίτηση όλων των πνευμονολόγων από το Βενιζέλειο Νοσοκομείο. Ομαδική παραίτηση τεσσάρων πνευμονολόγων, καθώς αδυνατούν όπως λένε οι συνάδελφοι να ανταπεξέλθουν στις τόσο αντίξοες συνθήκες. Το δημοσίευμα αυτό αναφέρεται και στα νέα του Ηρακλείου όσο και στην ΕΡΤ Ηρακλείου. Το μέλος της τριμελούς επιτροπής του Νοσοκομείου Γιατρός Στεφανάκη Ευαγγελία. Επίσης, αναφέρονται τα εξής συγκλονιστικά, για να δείτε πού βρίσκεται το ΕΣΥ. Οριακή, λέει, λειτουργία των τμημάτων, οι εφημερίες καλύπτονται με γιατρούς από το ΠΑΓΝΗ.

Αναισθησιολογικό: ένας αναισθησιολόγος μόνο στο νοσοκομείο. Τι να κάνει ένας άνθρωπος; Ακτινολογικό: τεράστια έλλειψη τεχνολόγων, αναμένονται τρεις, τέσσερις αποχωρήσεις τους επόμενους μήνες. Χειρουργεία: τρεις χειρουργικές αίθουσες κλειστές, λίστες αναμονής εκτός ελέγχου. Η Μονάδα Εντατικής Θεραπείας: τρεις κλίνες κλειστές, λόγω έλλειψης ιατρονοσηλευτικού προσωπικού έξι κενές θέσεις. Στεφανιογράφος: κλειστός ενάμιση χρόνο. Αυτό είναι εγκληματικό, σας το λέω λόγω της ειδικότητας. Γιατί δεν παίρνετε δύο νοσηλευτές; Είναι θέματα ζωής. Παθαίνει ένας έμφραγμα, τον βλέπεις στην στεφανιογραφία, του ανοίγεις το αγγείο και επιβιώνει ο άνθρωπος. Η νοσηλευτική υπηρεσία έχει άμεση ανάγκη για τουλάχιστον εξήντα άτομα και χρωστούμενες πάνω από είκοσι χιλιάδες ημέρες.

Τελικά, κυρίες και κύριοι, όταν λειτουργεί η δικαιοσύνη -το είπα και χθες στην Επιτροπή- είναι πολύ σπουδαίο πράγμα. Είναι μεγάλο πράγμα να λειτουργεί η δικαιοσύνη, όταν κάνει σωστά τη δουλειά της. Χιλιάδες, δεκάδες, εκατοντάδες, εκατομμύρια Ελλήνων μας υποχρεώθηκαν να εμβολιαστούν με τα πειραματικά εμβόλια της ευθανασίας και όσοι αρνηθήκαμε, λοιδορηθήκαμε, βρεθήκαμε εκτός δουλειάς, σε αναστολή, δεκατέσσερις ολόκληρους μήνες εγώ και άλλοι συνάδελφοι χωρίς ούτε ένα ευρώ, χωρίς δικαίωμα εργασίας, χωρίς ασφαλιστική κάλυψη, χωρίς εισόδημα, ενώ παιδεραστές, κατάδικοι, επίορκοι υπάλληλοι από τον νομοθέτη λαμβάνουν τον μισό τους μισθό.

Ακόμα, να ξέρετε, επτακόσιες οικογένειες -για εσάς τους κεντρικούς και τους αριστερούς το λέω- είναι υπό διωγμό από το Υπουργείο Υγείας. Δείτε τους, επτακόσιες οικογένειες ακόμα δεν έχουν προσληφθεί για τα πιστεύω τους, παρόλο που επιστημονικά κατέρρευσε το αφήγημα.

Υπάρχει, όμως, Θεός και υπάρχουν ακόμη ακέραιοι δικαστές. Όπως χθες είδαμε, ανακοινώθηκε απόφαση Διοικητικού Πρωτοδικείου Αθηνών, όπου κατέφυγε πολίτης, διεκδικώντας αποζημίωση από τις παρενέργειες που υπέστη από τον εμβολιασμό του. Το δικαστήριο δέχτηκε την αγωγή, αναγνώρισε την υποχρέωση του εναγόμενου Ελληνικού Δημοσίου να καταλάβει στον ενάγοντα το συνολικό ποσό των 50.000 ευρώ.

Ακούτε, κυρίες και κύριοι; Έχετε, πράγματι, κάθε λόγο να φοβάστε, γιατί υπάρχουν ακόμα έντιμοι και ακέραιοι δικαστές.

Χθες απευθύνθηκα και στον κ. Πλεύρη και στον κ. Γεωργιάδη, που όταν εδώ μέσα έθεσα το ζήτημα της αποκατάστασης των αδικιών σε βάρος των υγειονομικών και των επικουρικών, που δεν εμβολιάστηκαν, αυτοί δεν το αποδέχτηκαν και υπερασπίστηκαν μάλιστα το συγκεκριμένο εμβόλιο που έκανε τη ζημιά, ο Πρωθυπουργός στον Σρόιτερ, ο Υπουργός Υγείας με ύφος χιλίων καρδιναλίων μου επιτέθηκε και με λοιδόρησε σε σχετική ερώτηση και είπε ότι «εγώ είμαι ιστορικός» και ανέλαβε να μου κάνει μάθημα για τα εμβόλια με απύθμενο θράσος.

Ο δυστυχισμένος αυτός άνθρωπος πήρε 50.000, αλλά να ξέρετε οι σωματικές παρενέργειες και αναπηρίες, αλλά και η ηθική βλάβη δεν αποζημιώνονται με χρήματα. Η υγεία του είναι σε πολύ κακή κατάσταση.

Ακόμη επτάμισι χιλιάδες υγειονομικοί αναμένουμε να μας αποκαταστήσετε, όπως επανειλημμένως με ακούσατε να το λέω.

Και ένα άλλο μεγάλο ζήτημα, που ήθελα να θέσω πριν πω για το νομοσχέδιο που διεξοδικά το έχω αναλύσει, είναι προφανέστατα βέβαιο ότι η Κυβέρνηση Μητσοτάκη δεν θα κάνει βήμα πίσω. Είναι πιστή στα κελεύσματα της νέας τάξης πραγμάτων και στις εντολές που εκτελεί από τα αφεντικά της. Μετά την ψήφιση του νόμου των ομοφυλόφιλων, που ήταν και αυτό χρέος να το κάνει και τις τεκνοθεσίες, ο δεύτερος μεγάλος στόχος του Πρωθυπουργού και της Κυβέρνησης είναι μία ακόμα εφαρμογή υποχρεωτικότητας, μια υποχρεωτικότητα που θα οδηγήσει σε ψηφιακό ολοκληρωτισμό και ψηφιακή φυλακή. Όπως σας είπα στις 26/3, έτσι ξαφνικά σε άσχετο νομοσχέδιο, νύχτα, ήρθε η Κυβέρνηση της Νέας Δημοκρατίας και ψήφισε το νόμο περί προσωπικού αριθμού, της αρέσουν οι «ξαφνικίτιδες» φαίνεται. Άφησε τώρα εμάς τους υγειονομικούς και έπιασε τους ένστολους, τους αστυνομικούς, δηλαδή, τους στρατιωτικούς και τους πυροσβέστες. Αφού πρώτα αυτές οι ομάδες εξαθλιώθηκαν οικονομικά, τώρα τους καταδικάζει σε υποχρεωτική λήψη προσωπικού αριθμού και ηλεκτρονικής ταυτότητας.

Να πω δύο πράγματα μόνο για τα ψέματα της Κυβέρνησης. Είπε ότι είναι υποχρέωση της ευρωπαϊκή. Όχι, είναι ψέματα. Οι περισσότερες ευρωπαϊκές χώρες δεν έχουν καν υποχρεωτική ταυτότητα. Η Γερμανία, η Ιρλανδία, η Ολλανδία, το Ηνωμένο Βασίλειο απλώς έχουν έγγραφα ταυτοποίησης, ακόμα και το δίπλωμα οδήγησης.

Δεύτερο ψέμα, είπε ο Πρωθυπουργός ότι δεν θα έχουν τσιπάκι. Τελικά, έχουν δύο τσιπάκια. Είναι παράνομες, γιατί το ΣτΕ του ’19 με απόφασή του -το ΣτΕ έχει θέση συνταγματικού νόμου- ψήφισε ότι οι ταυτότητες πρέπει να είναι μόνο όργανα ταυτοποίησης, ενώ εδώ έχουν γίνει μέσα από παραθυράκια και τροπολογίες όργανα ψηφιακής διακυβέρνησης. Έχουμε, δηλαδή, πλήθος αποφάσεων τις τελευταίες δεκαετίες, ακόμα από το ’80 και εντεύθεν, από την εκκλησία της Ελλάδος, από την εκκλησία της Κρήτης, από την ιερά κοινότητα του Αγίου Όρους και από πολλούς άλλους φορείς. Το Άγιο Όρος και χθες εξέδωσε ανακοίνωση που αναφέρεται στην άρση της υποχρεωτικότητας της λήψης προσωπικού αριθμού. Γιατί, αγαπητοί μου, όσοι δεν γνωρίζουν οι ηλεκτρονικές ταυτότητες ελάχιστα μας απασχολούν, αλλά είναι ένα μέσο που αν κουμπώσουν με τον ψηφιακό αριθμό, γίνονται τότε ένα υπερόπλο ψηφιακής διακυβέρνησης και ολοκληρωτισμού. Απορώ εσείς πώς το ανέχεστε αυτό το φακέλωμα.

Λείπει ο Υπουργός Υγείας. Σε παλαιότερα βίντεο διερρήγνυε ο Υπουργός Υγείας τα ιμάτιά του και έλεγε ότι αν έρθει η ταυτότητα, που θα ενώνει όλα σε μία κάρτα, δηλαδή αριθμό ταυτότητας, ΑΜΚΑ, ΑΦΜ, ιατρικό ιστορικό, ποινικό ιστορικό, δεν θα την πάρω στον αιώνα. Γιατί δεν θα την πάρει; Διότι ο πολίτης αριθμοποιείται. Γίνεται από προσωπικότητα αριθμός, επέρχεται το αριθμο-βάπτισμα, που λέμε και εμείς, χάνεις στην ουσία το όνομα το όνομά σου και όλα τα κομπιούτερ του πλανήτη με το πάτημα ενός κουμπιού θα γνωρίζουν τα πάντα για σένα. Ο πολίτης γίνεται ένας γυάλινος πολίτης, ευάλωτος σε κυβερνοεπιθέσεις, αφού χάκερ μπορούν ανά πάσα στιγμή να έχουν πρόσβαση στα δεδομένα.

Ξέρετε ποιοι είναι οι καλύτεροι χάκερ στον κόσμο; Οι γείτονές μας, οι Τούρκοι. Θα ξέρουν πού είναι οι στρατιωτικοί μας, τι κάνουν, τι αλλεργίες έχουν, κλπ.

Πρόσφατα, αγαπητοί μου, έχουμε το παράδειγμα ότι 2,5 εκατομμύρια Ελλήνων πολιτών από τα ΑμεΑ έχουν χακαριστεί. Από τη δική σας παράταξη βγήκε αυτό το νέο. Από την Ελληνική Εταιρεία Τοπικής Αυτοδιοίκησης και Ανάπτυξης εκλάπησαν ευαίσθητα προσωπικά δεδομένα από 2,5 εκατομμύρια πολίτες. Πρόστιμο επέβαλε η Αρχή Προστασίας Δεδομένων στο Υπουργείο Προστασίας του Πολίτη για την παντελή έλλειψη νομοθετικού πλαισίου για την προστασία των ευαίσθητων δεδομένων, που εκθέτουν τους πολίτες στο μαγικό κόσμο του διαδικτύου.

Και τέλος, γιατί δεν σέβονται και εμάς, γιατί δε σέβονται την ορθόδοξη εκκλησία; Και σας παραπέμπω στην προχθεσινή ανακοίνωση της ιεράς κοινότητας του Αγίου Όρους, που ζητά να γίνει προαιρετική η εφαρμογή του προσωπικού αριθμού. Δώστε και σε εμάς μια εναλλακτική, όπως δίνετε στους Μάρτυρες του Ιεχωβά. Τι έχουν οι ορθόδοξοι και πρέπει να είναι πάντα υπό το καθεστώς της καρπαζιάς σ’ αυτήν τη χώρα;

Άλλωστε, εμείς αυτά τα ξέρουμε, κύριε Πρόεδρε, εδώ και δύο χιλιάδες χρόνια. Μας τα φανέρωσε ο Ιωάννης ο Θεολόγος στο δέκατο τρίτο κεφάλαιο της Αποκάλυψης, ο οποίος είπε ότι εάν δεν πάρετε αυτόν τον αριθμό που θα σας δώσουν ούτε να αγοράσετε ούτε τα πουλήσετε θα μπορείτε. Το ίδιο ισχυρίστηκε και ένας δικός σας αξιωματούχος, πρώην αστυνομικός, που είπε ότι ούτε σπίρτα δεν θα μπορείτε να αγοράσετε.

Για το εν λόγω νομοσχέδιο, στο οποίο αναφέρθηκα διεξοδικά, θέλω να πω τα εξής. Συμφωνούμε μόνο ότι πρέπει να θεσμοθετηθεί αυτό το πλαίσιο των διαιτολόγων και των διατροφολόγων. Είπαμε και αναλύσαμε για την παχυσαρκία και για τη σημασία της διατροφής. Βέβαια, η παχυσαρκία, όπως όλοι ξέρετε, ξεκινάει πρώτα από εδώ και από τις συνθήκες που επικρατούν της οικονομίας.

Βέβαια, αναφέραμε στην παντελή έλλειψη της Πρωτοβάθμιας Φροντίδας Υγείας πόσο επιβαρύνονται τα νοσοκομεία. Αναφερθήκαμε στα διοικητικά συμβούλια, έτσι όπως τα αναφέρει το εν λόγω νομοσχέδιο διαφωνούμε. Ορίζετε εσείς και στα τρία αυτά της Κομοτηνής, της Σπάρτης και στο Παιδιατρικό στο Φίλυρο το διοικητή, τις απολαβές. Διαφωνούμε κάθετα με τα άρθρα, τα οποία θέλετε να διατηρείτε τους συνταξιούχους έως θανάτου, τους γιατρούς να δουλεύουν. Δεν έχουμε τίποτα με τους συναδέλφους συνταξιούχους, αλλά όταν τους διατηρείτε σε διοικητικές θέσεις είναι σαν να ρίχνετε σφαλιάρα στο Εθνικό Σύστημα Υγείας, γιατί πολύ απλά δεν θα το προσεγγίσουν οι νεαροί γιατροί. Θα πουν ότι αφού εκεί έχουμε ισόβιο διοικητή και διευθυντή, γιατί να πάμε εμείς; Θα πάμε κάπου αλλού σε μια χώρα που μας σέβεται.

Το ίδιο και δεν θέλουμε να διατηρηθούν επιπλέον οι ειδικευόμενοι σε ορισμένα τμήματα. Σας είναι τόσο δύσκολο να καταλάβετε το αυτονόητο; Και το αυτονόητο, αγαπητοί μου, τι είναι; Να κάνετε προσλήψεις προσωπικού, να δώσετε κίνητρα. Είδατε ότι ακόμη και στο Νοσοκομείο της Θήρας που δώσατε μόνο οικονομικά κίνητρα δεν έπιασε. Ο άνθρωπος θέλει να τον σέβεσαι. Ο άνθρωπος θέλει ανάπτυξη, θέλει να σέβεσαι τη δουλειά του και να τον ανταμείβεις ανάλογα, να έχει μια επαγγελματική εξέλιξη, μια επιστημονική εξέλιξη. Αυτά όλα δεν φάνηκαν σε αυτά τα νομοσχέδια που είδαμε μέχρι στιγμής.

Επίσης, θα ήθελα να αναφερθώ και στο θέμα του ΕΚΑΒ, το οποίο είναι πολύ σημαντικό και όλους μας αφορά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Μισό λεπτό και τελειώνω.

Να ξέρετε ότι όλοι μας εν δυνάμει θα χρειαστούμε πληρώματα του ΕΚΑΒ. Ο πρώτος που θα έρθει να παραλάβει ένα σοβαρό ατύχημα, ένα σοβαρό γεγονός, ένα μεγάλο έμφραγμα, ένα εγκεφαλικό είναι πολύ σπουδαίο να ξέρει καλά τη δουλειά του. Από αυτόν εξαρτάται η επιβίωση. Και βλέπω ότι τα πληρώματα του ΕΚΑΒ δεν σας ενδιαφέρουν καθόλου. Τα έχετε απαξιώσει τελείως. Με έναν μήνα ο άλλος, τον κάνετε πλήρωμα του ΕΚΑΒ. Είναι δυνατόν να μην είναι κανείς άρτια εκπαιδευμένος ή να είναι ημιμαθής; Για να δείτε, δηλαδή, πόσο υποτιμάτε την ανθρώπινη ζωή.

Σας θυμίζω ότι αν πιαστεί μια κομμώτρια να εργάζεται σε ένα κομμωτήριο χωρίς δίπλωμα έχουμε κυρώσεις. Είναι δυνατόν να θέλετε να δικαστείτε από έναν φοιτητή της νομικής ή να χειρουργηθείτε από έναν φοιτητή της ιατρικής; Αυτά είναι απαράδεκτα πράγματα.

Το «ΠΑΡΩΝ» είναι το περισσότερο που μπορεί να δώσει η παράταξή μας σε αυτό το νομοσχέδιο. Είδαμε ότι υπάρχουν επιπλέον άρθρα και τροπολογίες και θα επιφυλαχθούμε στη δευτερολογία μας.

Ευχαριστώ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα πέντε μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Μαρκοπούλου Μεσογαίας, το Β΄ Τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, ανακοινώνεται στο Σώμα ότι ο Πρόεδρος της Κοινοβουλευτικής Ομάδος «ΝΙΚΗ» και οκτώ Βουλευτές του κόμματός του κατέθεσαν σήμερα 30 Απριλίου 2025 πρόταση νόμου: «Ρύθμιση περί προαιρετικότητας χορήγησης προσωπικού αριθμού».

Παραπέμπεται στην αρμόδια Διαρκή Επιτροπή.

Τον λόγο έχει τώρα ο ειδικός αγορητής από την Πλεύση Ελευθερίας κ. Μπιμπίλας.

Παρακαλώ, κύριε συνάδελφε.

**ΣΠΥΡΙΔΩΝ ΜΠΙΜΠΙΛΑΣ:** Καλημέρα και χρόνια πολλά σε όσους δεν είχα την ευκαιρία να συναντήσω στις επιτροπές, μιας και ήμασταν πάρα πολύ λίγοι αυτές τις ημέρες.

Θα ξεκινήσω κάνοντας μια μικρή αναφορά σε αυτά που ζήσαμε χθες στην τέταρτη συνεδρίαση της Επιτροπής Κοινωνικών Υποθέσεων, όσο βρισκόμασταν εκεί.

Ο απαράδεκτος δημόσιος διαπληκτισμός και καβγάς με μορφή πεζοδρομίου μεταξύ του πρώην Υπουργού κ. Πολάκη, που ξέρουμε όλοι και για το φιλανθρωπικό του έργο, και του νυν Υπουργού κ. Γεωργιάδη ο οποίος όντως μας έχει βοηθήσει πολλαπλώς στο ΤΑΣΕΗ -γιατί τα καλά πρέπει να τα λέμε- μόνο στιγμή της Ελληνικής Βουλής δεν μπορεί να χαρακτηριστεί.

Οι απαράδεκτοι προσβλητικοί χαρακτηρισμοί, οι προσωπικές επιθέσεις, τα υβρεολόγια και οι απειλές μας προκαλούν εμετό. Όχι, κύριοι, δεν συνάδει αυτή η εικόνα με αυτό που υποτίθεται ότι είναι το Ελληνικό Κοινοβούλιο.

Εμείς, που μπήκαμε για πρώτη φορά στη Βουλή, νιώσαμε ναυτία, νιώσαμε ότι αυτό δεν μας αντιπροσωπεύει. Το καυτηριάζουμε και να ξέρετε ότι με αυτήν σας την τακτική αποθαρρύνετε εμάς από το να θέλουμε να βρισκόμαστε εδώ. Τόσο ωμά, τόσο σκληρά θα σας το πω. Ντρέπομαι που ήμουν παρών ακόμα μια φορά σε ένα τέτοιου είδους επεισόδιο.

Φροντίστε να συμμορφωθείτε με τους κανόνες του πολιτισμού, της ευπρέπειας και της ευγενούς πολιτικής αντιπαράθεσης, γιατί αυτή η εικόνα που βγαίνει προς τα έξω θα κάνει τους πολίτες να απομακρυνθούν οριστικά από τη συμμετοχή στα κοινά και στο τέλος θα βγαίνει κυβέρνηση από ένα –πιθανό- 20% του πληθυσμού που θα επιμένει να ψηφίζει.

Αυτό σας καλύπτει; Σας αρέσει; Δεν γκρινιάζω, αλλά είναι η κραυγή απελπισίας ενός ευαίσθητου καλλιτέχνη απέναντι σε αυτό που μόνο η λέξη «αίσχος» θα μπορούσε να χαρακτηρίσει. Αναγκαστήκαμε οι περισσότεροι να φύγουμε μέσα από την Αίθουσα για να σταματήσει αυτός ο απαράδεκτος καβγάς. Έλεος πια με αυτές τις πρακτικές!

Και αν σας κάνουμε κριτική είναι για να γίνεται καλύτεροι και να υπάρξει πολιτισμός μέσα στο Κοινοβούλιο, που είναι ο καθρέφτης του λαού. Μετά μην παραξενεύεστε που ο κόσμος κάτω κάνει αυτά που κι εσείς κάνετε εδώ μέσα.

Η Αντιπολίτευση δεν είναι πάντα στείρα, είναι εποικοδομητική και είναι αναγκαία για να διορθώνει, να προσθέτει, να υπενθυμίζει και να επικροτεί πολλές φορές. Γι’ αυτό και γκρινιάξαμε και είχαμε δίκιο. Στη Διακαινήσιμο εβδομάδα, όπου όλοι έλειπαν και επαληθεύτηκαν οι φόβοι που τους διατύπωσα και ως εκπρόσωπος της Πλεύσης Ελευθερίας, φοβηθήκαμε ότι δεν θα έρθουν οι φορείς. Από τους δεκαεπτά λοιπόν φορείς ήρθαν μόνο οι δέκα και στην Αίθουσα ήμασταν ελάχιστοι Βουλευτές την πρώτη φορά και μόνο τρεις την επομένη. Άρα, είχαμε δίκιο που εκφράσαμε αυτούς τους φόβους.

Με αυτή την έννοια λοιπόν ήταν καιρός να δοθεί η απαραίτητη προσοχή στο τεράστιο και ογκώδες θέμα της διατροφής. Ορθά σημείωσε η Πρόεδρος του Πανελληνίου Συλλόγου Διαιτολόγων Διατροφολόγων κ. Πρεβέντη πως για κάθε ένα ευρώ που επενδύει το κράτος στη διατροφική συμβουλευτική, η κοινωνία απολαμβάνει επιστροφή έως και 63 ευρώ, πως η παρέμβαση των επαγγελματιών διαιτολόγων-διατροφολόγων στο μεγάλο ζήτημα της παχυσαρκίας μπορεί να επιφέρει έως και 1,9 δισεκατομμύρια όφελος σε βάθος πενταετίας.

Δεν είναι η πρώτη φορά που θα ακουστεί από αυτό το έδρανο ότι οφείλουμε όλοι να στρέψουμε την προσοχή μας στην πρόληψη και όχι μόνο στη θεραπεία. Η πρόληψη σώζει ζωές, σώζει και το κράτος, δηλαδή εμάς τους ίδιους που είμαστε το κράτος, από τα περιττά έξοδα και τις δαπάνες για να θεραπεύει αυτούς που με επιπολαιότητα δεν φροντίζουν καλά την υγεία τους.

Γι’ αυτό τονίσαμε στις προηγούμενες συνεδριάσεις την ανάγκη επιδότησης των εργαζομένων για τις προληπτικές εργαστηριακές εξετάσεις. Ναι, έχουμε δωρεάν προληπτικούς ελέγχους για κολονοσκόπηση, παραδείγματος χάρη, για καρκίνο του μαστού για τις γυναίκες, για το PSA για τους άνδρες, αλλά η κολονοσκόπηση γράφεται από τον EOΠYY και για να πραγματοποιηθεί σε δημόσιο νοσοκομείο πρέπει να έχεις κερδίσει τον πρώτο αριθμό του λαχείου ή να «έχεις τον Θεό μπάρμπα», όπως είπα και ξαναείπα και όπως λέει και ο λαός. Τα ραντεβού είναι δύσκολα, μπορεί να φτάσουν και τους οκτώ μήνες. Έως τότε ποιος ξέρει αν θα ζει ο ασθενής που ήδη θα έχει κάποιο πρόβλημα. Είμαστε σοβαροί; Μπορεί να γίνει δωρεάν, αλλά αν δεν βρίσκεις ραντεβού, πληρώνεις αναγκαστικά στον ιδιωτικό τομέα έως και 220 ευρώ κατά περίπτωση. Πού να τα βρει ο άθλια αμειβόμενος με 650 ή 800 ευρώ μηνιαίως όταν έχετε αφήσει ανεξέλεγκτα τα ενοίκια και χωρίς αιδώ οι ιδιοκτήτες αυξάνουν κάθε τόσο το ζητούμενο ποσό;

Θα σας πω ένα παράδειγμα για μένα και δεν θέλω να περιαυτολογώ, αλλά αναγκάζομαι. Έχω ενοικιαστή που ουσιαστικά τον επιδοτώ, αφού άνθρωπος δεν έχει τα απαραίτητα προς το ζην. Βάζω εικονικά, για διαμέρισμα 7ου ορόφου με θέα, με τιμές αγοράς πάνω από 600 ευρώ, ότι εισπράττω εικονικά 150 ευρώ, αφού δεν έχω δικαίωμα να δηλώσω ότι τον φιλοξενώ. Βάζω λοιπόν ότι εισπράττω 150 ευρώ. Ουδείς έλεγχος γίνεται αν αυτά τα χρήματα πράγματι μπαίνουν σε έναν λογαριασμό. Τα εισπράττω δηλαδή χωρίς να τα εισπράττω και πληρώνω φόρο γι’ αυτά που δεν εισπράττω. Αναγκάζομαι να περιαυτολογήσω. Πόσοι όμως άλλοι φιλεύσπλαχνοι το κάνουν αυτό; Αντίθετα, όλοι αυξάνουν τα ενοίκια εις βάρος των ανθρώπων που δεν έχουν να πληρώσουν.

Αυτό το κράτος του χάους σας αρέσει; Πώς να κάνουν εξετάσεις; Πώς να πληρώσουν στον ιδιωτικό τομέα άνθρωποι που δεν μπορούν να ζήσουν, πόσο μάλλον άνθρωποι που δεν μπορούν εξαιτίας της ανεξέλεγκτης ακρίβειας να πληρώσουν για μια σωστή διατροφή που θα τους διατηρήσει την υγεία τους;

Γι’ αυτό κάθε φορά που μιλάω τονίζω ότι εδώ δεν μπορεί να υπάρχουν αυτοί οι μισθοί και έξω να αποφασίζονται από εδώ μέσα οι μισθοί και οι συντάξεις πείνας, γιατί αυτοί οι άνθρωποι έχουν πληρώσει τα ταμεία τους και με τις προηγούμενες κυβερνήσεις που έγινε χορός πάνω σε αυτά τα ταμεία έχασαν και τις συντάξεις τους.

Αυτό είναι μια μεγάλη ντροπή και να το σκεφτείτε. Διαφορετικά, θα συνεχίσει, όπως είπα και στην επιτροπή, να είναι διαχρονικό ένα μονόπρακτο θεατρικό έργο του Δημήτρη Ψαθά με τον τίτλο: «Οι τρελοί της εποχής». Γράφτηκε στη διάρκεια της ναζιστικής κατοχής, τότε που ο κόσμος πεινούσε, και πρωτοπαίχτηκε τον Απρίλιο του 1944. Ο κεντρικός χαρακτήρας, ο Αγησίλαος Φουκαράς, πηγαίνει στο ψυχιατρείο νομίζοντας πως είναι τρελός. Είναι δημόσιος υπάλληλος, ταμίας, και περνάνε από τα χέρια του πολλά λεφτά, αλλά αυτός λαμβάνει μονάχα τον μισθό του που δεν τον φτάνει ούτε για να φάει. Έχει τρελαθεί από τη φτώχεια και αγοράζει νοερά τα ψάρια και τα κρέατα, τα τρώει νοερά, τα πληρώνει νοερά, τα τηγανίζει νοερά και στο τέλος πεθαίνει κιόλας.

Μετά από ογδόντα χρόνια οι Έλληνες βρίσκονται, δυστυχώς, και πάλι σε κακά χάλια. Οπωσδήποτε υπάρχει μια πρόοδος, δεν λέμε ότι δεν υπάρχει πρόοδος, αλλά δυστυχώς δεν είναι αρκετή.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Επομένως, βεβαίως και να συσταθεί ο Σύλλογος Διαιτολόγων-Διατροφολόγων Ελλάδος ως νομικό πρόσωπο δημοσίου δικαίου, βεβαίως και να κατοχυρωθεί περισσότερο η ειδικότητα, βεβαίως και να καταργηθεί ο ΦΠΑ από τις αποδείξεις των διατροφολόγων-διαιτολόγων, για να μειωθεί η τιμή της επίσκεψης στα γραφεία τους και να πηγαίνουν περισσότεροι άνθρωποι, αφού το χρειάζονται. Όμως, δεν έχει νόημα να αυξηθούν οι επισκέψεις των διατροφολόγων, αλλά η πρόταση διατροφής που γράφουν να μην μπορεί να υλοποιηθεί, γιατί πολύ απλά δεν μπορεί να αγοράσει τα τρόφιμα ο πελάτης.

Θα εξακολουθώ να μιλάω για την ακρίβεια των προϊόντων, μέχρι να μειωθούν οι τιμές. Είναι υπερβολική η αύξηση των τιμών των εγχώριων προϊόντων που συνοδεύουν την ιστορία μας από τότε που άρχισε να γράφεται η ιστορία, όπως για παράδειγμα το λάδι. Θα συνεχίσω να κρούω τον κώδωνα του κινδύνου, γιατί; Διότι, για να πετύχει αυτό το μεγάλο εγχείρημα του Υπουργείου Υγείας, σχετικά με τη διατροφή, πρέπει να εντάξουμε την καλή διατροφή στο διαιτολόγιο των Ελλήνων. Αυτό για να γίνει, θέλει γενναία μείωση των τιμών.

Επίσης, θέλει καλή ποιότητα των τροφίμων, ελέγχους στα εστιατόρια, στις λαχαναγορές, στα σουπερμάρκετ, στους αγρούς. Ο έλεγχος αυτός δεν είναι κακός. Ο έλεγχος των προϊόντων της αλυσίδας της διατροφής είναι κάτι θεμιτό, κάτι που θα βελτιώσει την ποιότητα της ζωής μας, όπως επίσης και το να ελέγχονται και τα προϊόντα που εισάγει η χώρα μας. Δεν μπορεί να κυκλοφορούν στην αγορά μας τούρκικες ντομάτες με απαγορευμένα φυτοφάρμακα.

Αντιλαμβάνεστε πως όλα αυτά τα θέματα της διατροφής είναι αλληλένδετα. Η καλή διατροφή είναι ο παρονομαστής για την καλή υγεία και αυτό φαίνεται, γιατί στις φτωχότερες συνοικίες της Αθήνας, όπως είναι το Κερατσίνι, η Δραπετσώνα η παχυσαρκία είναι σε πολύ υψηλότερο ποσοστό απ’ ό,τι είναι στην Κηφισιά ή στο Χαλάνδρι που ο κόσμος έχει λεφτά και αγοράζει τα βιολογικά προϊόντα. Όπως είπα και στις επιτροπές, χρησιμοποιήστε εμάς, τους ηθοποιούς, τους καλλιτέχνες και κάντε διαφημιστικά σποτ. Εμείς προσφερόμαστε δωρεάν για τα σποτ αυτά. Φτιάξτε τα, για να μπορέσει να αντιληφθεί ο κόσμος τη σπουδαιότητα όσων λέμε κι εμείς και εσείς.

Τώρα, για κάποια ειδικά άρθρα αναλύσαμε πολλά στις επιτροπές και θα τα ξαναπούμε εδώ. Ειδικά, για το άρθρο 29 για τους συνταξιούχους, αφού σύμφωνα με τις διατάξεις του ν.578/2023 αναμορφώθηκε το θεσμικό πλαίσιο της απασχόλησης των συνταξιούχων οι οποίοι δύνανται, αφού τηρήσουν τις νόμιμες διατυπώσεις, να συνεχίσουν να απασχολούνται μετά τη συνταξιοδότησή τους. Ως εκ τούτου, το στοιχείο του β΄ εδαφίου της παραγράφου 2 προτείνεται να τεθεί ως εξής: Αυτός είναι συνταξιούχος και συνεχίζει να παρέχει εργασία ή να αυτοαπασχολείται, δίχως την τήρηση των διατάξεων της κείμενης ασφαλιστικής νομοθεσίας.

Για το άρθρο 31, στο θέμα των ασθενών με χρόνια νεφρική νόσο τελικού σταδίου, το Υπουργείο Υγείας οφείλει να μεριμνήσει με τον καλύτερο τρόπο για την αιμοκάθαρσή τους. Η πρότασή σας με το παρόν νομοσχέδιο, δηλαδή, να διενεργείται η τακτική αιμοκάθαρσή τους σε ιδιωτική δομή, μπορεί να δώσει ανάσα στον εβδομαδιαίο γολγοθά τους. Είναι απαραίτητο, όμως, να υπάρχει μια πολιτική στάση προστασίας προς αυτούς τους ανθρώπους που δεν θα έχει ημερομηνία λήξης. Δηλαδή, το διάστημα των δύο ετών δίνει μία λύση περιορισμένης χρονικής διάρκειας. Το είπε και το παραδέχθηκε και ο ίδιος ο κύριος Υπουργός, δεν δίνει μόνιμη λύση. Και σε αυτό το σημείο, πρέπει να δώσει περισσή προσοχή και το παρόν στο Υπουργείο Υγείας, αλλά και κάθε Υπουργείο. Ακούσαμε με μεγάλη προσοχή τον εκπρόσωπο των ανθρώπων που έχουν αυτό το πρόβλημα στην επιτροπή.

Για το άρθρο 33 σωστά αναφέρεστε στην αναδιάταξη του νοσοκομειακού χάρτη της Αττικής, εφόσον πρόκειται να βοηθήσει στην κάλυψη των ασθενών που συνωστίζονται ακόμα και σε ράντζα εν έτει 2025, πράγμα απαράδεκτο και αξιοκατάκριτο, αφού δεν λειτουργεί σωστά η πρωτοβάθμια και λόγω της έλλειψης του προσωπικού και λόγω του κινδύνου νοσοκομειακών λοιμώξεων. Δεν πάμε καλά και αυτό είναι πασιφανές, εάν κρίνουμε και από τη φλόγα και την έκρηξη που προκλήθηκε εν ώρα χειρουργικής επέμβασης στο Νοσοκομείο «Αλεξάνδρα» και προκάλεσε εγκαύματα σε εβδομηντάχρονη ασθενή. Ποιος έλεγξε αυτά τα μηχανήματα; Τα έλεγξε ποτέ κανείς;

Το ζητούμενο είναι να ανοίξει το νοσοκομείο, όπως ζητούν οι νοσοκομειακοί. Αλλά θα λυθεί το πρόβλημα; Χρειάζεται προσοχή, όπως επισημάναμε, στις μετακινήσεις του προσωπικού των νοσοκομείων, ώστε να υπάρχει ασφάλεια και να μπορούν να τελούν απρόσκοπτα το έργο τους. Επίσης, να γίνουν κτιριακές επιδιορθώσεις και ανακατασκευές, γιατί υπάρχουν σοβαρότατες ελλείψεις και στα κτίρια, όπως και στα κρεβάτια. Νομίζουμε ότι πρέπει να επαναλειτουργήσει η «Αγία Βαρβάρα», όπως το ζητούν πολλοί και να είναι πληρέστατο το νοσοκομείο.

Για το άρθρο 34 αναφέρεστε στην ίδρυση πολλών νοσοκομείων που θα προκύψουν από σύμβαση δωρεών του Κοινωφελούς Ιδρύματος Σταύρος Νιάρχος και του ελληνικού δημοσίου και που θα αποτελέσουν παράδειγμα προς μίμηση. Μακάρι το ελληνικό δημόσιο να ήταν σε τέτοια θέση που να μην χρειάζεται αυτές τις δωρεές και να ήταν αυτάρκες, αλλά αυτό από αρχαιοτάτων χρόνων ήταν ένα πραγματικό γεγονός.

Όσον αφορά τώρα στο άρθρο 38, που κάνει λόγο για τα προσόντα πρόσληψης επικουρικού προσωπικού επιδόματος ΔΕ, πληρωμάτων ασθενοφόρων του ΕΚΑΒ και κλάδου ΔΕ πληρωμάτων ασθενοφόρων στο Εθνικό Κέντρο Άμεσης Βοήθειας, είναι σημαντικό να κατέχουν οι υποψήφιοι τη βεβαίωση επαγγελματικής κατάρτισης αυτής της ειδικότητας.

Όπως είπα και στη συνεδρίαση μας, για το ίδιο νομοσχέδιο είναι πιο ασφαλές να υπάρχει μια τακτική προτεραιότητας στη λήψη των υποψηφίων. Θα ξαναυποστηρίξω πως γνώμη μας είναι να προσαρμοστεί αυτό το άρθρο, ώστε μόνο αν εξαντληθεί ο πίνακας των έμπειρων διασωστών που διαθέτουν το πτυχίο τους και τις αντίστοιχες πιστοποιήσεις, τότε και μόνο τότε να προσληφθούν άτομα από τον πίνακα των φοιτητών που έχουν περατώσει α΄, β΄ ή γ΄ εξάμηνο. Είναι σημαντικό να υπάρχει ένας διαχωρισμός, μεταξύ των υποψηφίων. Πρώτα να προσληφθούν όσοι έχουν τα διπλώματα και μετά να προσληφθούν όσοι έχουν περατώσει κάποιο εξάμηνο των σπουδών τους. Και φυσικά, και στο κομμάτι αυτό να υπάρχει σειρά προτεραιότητας. Δηλαδή, οι αμέσως μετά υποψήφιοι να είναι όσοι τελείωσαν το γ΄ εξάμηνο, μετά το β΄ και τελευταίοι όσοι τελείωσαν το α΄.

Σαφέστατα αυτή η διάταξη του νομοσχεδίου μεταθέτει μέρος ευθύνης και στους εκπαιδευτές αυτής της ειδικότητας που διδάσκουν στα ΙΕΚ, καθώς είναι απαραίτητο να διδάξουν στους φοιτητές από την αρχή των σπουδών τους κάποια βασικά πράγματα, για να ασκήσουν το λειτούργημα αυτού του διασώστη και του πληρώματος του ασθενοφόρου. Επιπλέον, είναι σημαντικό να προσεχθεί ο τρόπος που θα συντάσσονται οι βάρδιες των εργαζομένων, όταν προσληφθούν. Δηλαδή, να εργάζονται την ίδια βάρδια ένας διασώστης εμπειρότατος με τις κατάλληλες πιστοποιήσεις, μαζί με αυτόν, που ενδεχομένως, να μην έχει ολοκληρώσει τις σπουδές του. Το Σωματείο Εργαζομένων ΕΚΑΒ ορθότητα εξέφρασε την άποψη, πως αυτή η διάταξη του νομοσχεδίου θα βοηθήσει την ενίσχυση του προσωπικού του ΕΚΑΒ, αλλά θα είναι μια προσωρινή λύση. Για να καλυφθούν τα κενά, θα πρέπει να γίνουν μόνιμες προσλήψεις πιστοποιημένων κατόχων άδειας ασκήσεως επαγγέλματος διασώστες-πληρώματα ασθενοφόρου. Αν θέλουμε να είναι το επίπεδο των παρεχόμενων υπηρεσιών στον πολίτη υψηλό, μόνο αυτό πρέπει να γίνει. Και βέβαια, να βρεθεί ένας τρόπος να λυθεί το θέμα της στέγασης στα νησιά και στις δυσπρόσιτες περιοχές.

Για το άρθρο 40 για το Νοσοκομείο Θήρας, αν και το μέτρο φέρνει κάποιο αποτέλεσμα, θεωρούμε ότι χρειάζονται μονιμότερες λύσεις για ένα νησί που και τον χειμώνα έχει πάρα πολύ κόσμο. Το είδαμε τώρα με τον κίνδυνο των σεισμών πόσοι πολλοί φύγανε από το νησί. Άδειασε το νησί και ευτυχώς ξαναγέμισε τώρα.

Για το άρθρο 41 κάνετε λόγο για δυνατότητα παραμονής εντός του δημοσιονομικού μηχανισμού μέχρι τον Δεκέμβρη του ’28 του έμπειρου επιστημονικού προσωπικού, παρά τη συμπλήρωση του 27ου έτους. Άρα, οι συγκεκριμένοι έμπειροι επιστήμονες έχουν την επιλογή να πάρουν σύνταξη στα εβδομήντα. Μήπως αυτό, όμως, είναι ένας κακός οιωνός, μια αρχή να αυξηθεί το όριο συνταξιοδότησης, ενώ θα έπρεπε να κατέβει; Και μήπως αυτό κάνει τους νέους να αποθαρρύνονται και να φεύγουν προς το εξωτερικό;

Για το άρθρο 44. Κάνετε λόγο για τη μεταφορά του υπολοίπου ημερών της κανονικής αδείας από το έτος ’23. Γνωρίζετε ότι πολλές φορές πρόκειται για υγειονομικούς υπαλλήλους οι οποίοι δεν μπορούν να πάρουν άδειες, λόγω έλλειψης προσωπικού. Βεβαίως και είμαστε σύμφωνοι γι’ αυτή τη μεταφορά και βεβαίως να οριστεί νόμος για τις μεταφορές κανονικών αδειών σε βάθος περισσότερων χρόνων, τουλάχιστον τριετίας, κατά το οποίο πρότασή μας είναι να ισχύει για όλους τους δημοσίους υπαλλήλους όχι μόνο για τους υγειονομικούς.

Είναι καλό να γνωρίζει ο πολίτης -και να ελπίζει- πως αν δεν τα κατάφερε να πάει κάπου φέτος, μπορεί να το πετύχει την άλλη χρονιά. Είναι θετικό συναίσθημα η ασφάλεια και πως το δικαίωμα του για κανονική άδεια δεν θα καταπατηθεί. Ας δώσουμε, λοιπόν, αυτή τη χαρά και τη σιγουριά στους συμπολίτες μας και ας δώσουμε όχι μόνο την ελπίδα ότι μπορεί να πετύχουν αυτό που θέλουν, αλλά την πεποίθηση πως θα τα καταφέρουν γιατί υπάρχουν οι κατάλληλες συνθήκες. Δεν είναι σωστό να χάνουν την άδεια που δικαιούνται.

Αυτά προς το παρόν και ελπίζουμε να εισακούσετε αυτά που με τόσο αγάπη και ενδιαφέρον υπερτονίσαμε.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο ειδικός αγορητής των Σπαρτιατών, κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ κυρία Πρόεδρε, κύριοι Υπουργοί, κυρίες και κύριοι συνάδελφοι. Χριστός Ανέστη και χρόνια πολλά! Είναι η πρώτη φορά που μιλάω στην ολομέλεια μετά τη Λαμπρή και θα ξεκινήσω λέγοντας το εξής, επειδή μιλάμε για υγεία. Εχθές, λοιπόν, για πρώτη φορά το Διοικητικό Πρωτοδικείο Αθηνών επιδίκασε αποζημίωση εις βάρος του ελληνικού δημοσίου για έναν συμπολίτη μας, ο οποίος εμβολιάστηκε με το ASTRAZENECA και δυστυχώς εμφάνισε σοβαρές παρενέργειες και πιο συγκεκριμένα το σύνδρομο Guillain-Barre.

Αυτό τι αποδεικνύει; Πλέον για πρώτη φορά έχουμε δικαστική αναγνώριση ότι τα εμβόλια προκαλούν σοβαρές παρενέργειες και ουσιαστικά αποτελεί την καλύτερη απάντηση σε όσους έλεγαν ότι όσοι μιλούσαν για παρενέργειες ήταν ψεκασμένοι, συνωμοσιολόγοι, άτομα τα οποία δεν ενδιαφέρονταν για τους άλλους, θέλουν να πεθαίνουν και διάφορα τέτοια.

Δυστυχώς όσοι ήμασταν κατά της υποχρεωτικότητας είχαμε πει το εξής, ότι θα πρέπει να υπάρχει η αρχή της ενημερωμένης συναίνεσης, να ενημερώνεται ο κάθε υποψήφιος για εμβολιασμό για τα ρίσκα, για τα προβλήματα, τις παρενέργειες, για το αν τον ωφελεί ή όχι και να αποφασίζει ελεύθερα και όχι υπό το κράτος, υπό την πίεση προστίμων στους ανεμβολίαστους άνω των εξήντα, όχι υπό το κράτος αναστολών χωρίς αποζημίωση, όπως έγινε για τους υγειονομικούς και όχι υπό τη βία του αποκλεισμού από την κοινωνική ζωή. Λοιπόν αυτό αποτελεί την καλύτερη απάντηση. Και φυσικά να ξέρουν όλοι ότι θα υπάρξει και νέα σειρά αγωγών, διότι πλέον έχουμε δεδικασμένο και ξέρω ότι πάρα πολλοί συμπολίτες μας θα διεκδικήσουν το δίκιο τους, γιατί υπέστησαν σοβαρή ζημιά από τα εμβόλια. Αυτό το λέω προς πάσα κατεύθυνση.

Αφού τώρα τελειώσαμε αυτή την παρένθεση, να πω και για το νομοσχέδιο. Το παρόν σχέδιο νόμου τιτλοφορείται «Σύσταση και οργάνωση νομικού προσώπου δημοσίου δικαίου με την επωνυμία «Σύλλογος Διαιτολόγων - Διατροφολόγων Ελλάδος».

Να πω ότι το συγκεκριμένο νομοσχέδιο εισήχθη με μια τρομερή βιασύνη, μια τρομερή σπουδή ακόμα και την εβδομάδα διακαινησίμου, με αποτέλεσμα πολλοί συνάδελφοι να μην μπορούμε να τα βρούμε γιατί ήμασταν στην περιφέρεια, με αποτέλεσμα πολλοί φορείς να μην μπορέσουν να μεταβούν. Και γενικότερα δεν μπορώ να καταλάβω γιατί υπήρξε τόσο μεγάλη βιασύνη. Ήταν κάτι το οποίο δεν μπορούσα να το εξηγήσω. Αν θα εισερχόταν αυτή την εβδομάδα, τι θα γινόταν; Δεν καταλαβαίνω.

Επίσης, να πω ότι παρά το γεγονός ότι ασχολείται με τη δημιουργία ενός Συλλόγου Διαιτολόγων-Διατροφολόγων, εμπεριέχει και πάρα πολλές άλλες διατάξεις που αφορούν το ΕΣΥ, οι οποίες είναι και άσχετες με το νομοσχέδιο. Και θέλω να πω μάλιστα, να σταματήσει αυτή η νομοθετική πρακτική σε ένα νομοσχέδιο που έχει κάποιο τίτλο, να βάζουμε άσχετες διατάξεις. Καλό θα είναι να υπάρχει μια ενότητα στη νομοθεσία και αν θέλουμε να κάνουμε κάποιες ρυθμίσεις για το ΕΣΥ, ας φέρουμε ένα ενιαίο νομοσχέδιο.

Επί του νομοσχεδίου τώρα. Πράγματι είναι θετικό το γεγονός ότι επιτέλους η ελληνική πολιτεία ιδρύει έναν Σύλλογο Διαιτολόγων-Διατροφολόγων. Και μάλιστα μου κάνει πολύ μεγάλη εντύπωση και έκπληξη το γεγονός ότι επί δεκαετίες το ελληνικό κράτος είχε αφήσει αρρύθμιστο αυτόν τον τομέα με αποτέλεσμα να υπάρχει μία σκιώδης κατάσταση στον τομέα των Διαιτολόγων-Διατροφολόγων, να υπάρχουν άτομα τα οποία δεν είχαν τις απαραίτητες γνώσεις, την απαραίτητη πιστοποίηση, τα απαραίτητα πτυχία, με αποτέλεσμα να επικρατεί μία άναρχη κατάσταση.

Βέβαια θέλω να πω το εξής. Οι διαιτολόγοι-διατροφολόγοι είναι πράγματι πάρα πολύ απαραίτητοι. Η παχυσαρκία δυστυχώς στην Ελλάδα τόσο σε επίπεδο ενηλίκων όσο και παιδιών έχει υψηλές θέσεις στην Ευρώπη. Αυτό οφείλεται κυρίως πρώτον στην κακή ζωή που κάνουμε εμείς οι Έλληνες. Δυστυχώς, οι περισσότεροι από εμάς δεν γυμναζόμαστε, έχουμε κακή διατροφή, επίσης δεν έχουμε καλή ενημέρωση για τη διατροφή και κυρίως λόγω οικονομικών, κοινωνικών ανισοτήτων. Δυστυχώς, τα φτωχότερα στρώματα της κοινωνίας δεν έχουν πρόσβαση σε καλής ποιότητας τρόφιμα με αποτέλεσμα να καταναλώνουν κακής ποιότητας τρόφιμα είτε τρόφιμα από ταχυφαγεία, γιατί είναι φθηνότερα και δεν έχουν τα χρήματα –να το πω έτσι- να αγοράσουν κάτι καλύτερο. Το αποτέλεσμα είναι να έχουμε σε πάρα πολλές φτωχές περιοχές και των Αθηνών και Θεσσαλονίκης υψηλό ποσοστό παχυσαρκίας στις φτωχότερες συνοικίες.

Αυτό για μένα δεν είναι παράδοξο. Είναι μια άσχημη πραγματικότητα, την οποία θα πρέπει να δει το ελληνικό κράτος, θα πρέπει να βοηθήσει τους Έλληνες πολίτες τόσο με ενημέρωση όσο και με κίνητρα ώστε να καταναλώνουν υγιέστερα τρόφιμα. Διότι δυστυχώς η παχυσαρκία θα συνεχίσει να υφίσταται.

Βέβαια θα ήθελα να πω ότι πέρα από τους διαιτολόγους και τους διατροφολόγους, το θέμα της παχυσαρκίας είναι διεπιστημονικό για μένα και θα πρέπει να υπάρχει συνεργασία και με άλλους επιστημονικούς φορείς όπως της ιατρικής. Δεν θα πρέπει να είναι αποκλειστικό προνόμιο των διαιτολόγων και διατροφολόγων. Δεν τους υποτιμώ. Θεωρώ ότι θα πρέπει όντως οι διαιτολόγοι και οι διατροφολόγοι να στελεχώσουν και τα νοσοκομεία και τα σχολεία και όλες τις υπηρεσίες και να παρέχουν συμβουλές. Θα πρέπει όμως να υπάρχει μια διεπιστημονική συνεργασία και όχι να υπάρχει ένα μονοπώλιο -να το πω έτσι- επιστημονικής ενημέρωσης από έναν και μόνο κλάδο.

Στο κεφάλαιο Α΄ και Β΄ ιδρύεται ο συγκεκριμένος Σύλλογος, προβλέπονται οι καταστατικές αρχές του, τα πειθαρχικά όργανα και κυρίως ο τρόπος λειτουργίας. Δεν έχουμε, να σας πω την αλήθεια, αντιρρήσεις. Θα θέλαμε μόνο να πούμε κάποια πράγματα. Έχω μόνο μία ένσταση για τα πειθαρχικά συμβούλια. Το πειθαρχικό συμβούλιο προβλέπεται ότι θα διορίζεται από το Υπουργείο Υγείας. Εμείς θέλαμε να διορίζεται από τον Σύλλογο, να αποτελείται από μέλη του Συλλόγου.

Και δεύτερον, θα ήθελα να πω ότι έχουμε έναν προβληματισμό για τις ποινικές κυρώσεις αντιποίησης επαγγέλματος διαιτολόγων. Εάν διαβάσει κάποιος τη διατύπωση, θα βγάλει το εξής συμπέρασμα, ότι αν κάποιος άνθρωπος επιστήμων, κάποιος άλλος κλάδος, δώσει κάποια διατροφική συμβουλή ή εκτελέσει κάποια πράξη που θεωρείται ότι εμπίπτει στις αρμοδιότητες των διαιτολόγων και διατροφολόγων, κινδυνεύει να υποστεί ποινικές κυρώσεις. Δηλαδή αν εγώ πάω στον παθολόγο μου –το είπα και χθες στην επιτροπή- και του ζητήσω να μου δώσει μία συμβουλή υγείας και μέσα σε αυτή τη γνωμάτευση έχει και κάποιες συμβουλές διατροφής, ενδεχομένως αυτός ο άνθρωπος να έχει πρόβλημα, να θεωρηθεί ότι αντιποιείται τον κλάδο των διαιτολόγων και διατροφολόγων.

Επίσης, είχαμε θέσει και το ερώτημα τι θα συμβεί με κάποιες ιστοσελίδες ή κάποια blogs, τα οποία παρέχουν συμβουλές ευζωίας, δίνουν κάποιες συμβουλές διατροφής, χωρίς να είναι διαιτολόγοι. Τι θα συμβεί; Θα πηγαίνει ο Σύλλογος Διαιτολόγων και Διατροφολόγων, θα κάνει παρέμβαση και θα λέει να ασκηθεί ποινική δίωξη σε αυτούς ανθρώπους; Αυτό να ξέρετε ότι είναι κάτι πάρα πολύ σημαντικό. Θεωρείτε ότι κάνουν αντιποίηση; Είναι κάτι σοβαρό για μένα και θα πρέπει να το δούμε. Θα πρέπει να μην υπάρξει παρερμηνεία και να υπάρξει διασταλτική ερμηνεία του συγκεκριμένου άρθρου, γιατί πολλές φορές όταν υπάρχει διασταλτική ερμηνεία, υφίστανται πάρα πολλοί άνθρωποι αδικίες. Και είναι πάρα πολύ σημαντικό.

Επίσης, στο άρθρο 33 το οποίο αφορά την αναδιάταξη του νοσοκομειακού χάρτη δυτικής Αττικής, πλέον προβλέπεται η μερική επαναλειτουργία του Νοσοκομείου «Αγία Βαρβάρα», που είχε κλείσει. Ουσιαστικά με αυτό το άρθρο έχουμε μια έμμεση παραδοχή πως κάποια νοσοκομεία κακώς έκλεισαν λόγω μνημονιακών υποχρεώσεων. Αποδεικνύεται, λοιπόν, πως αυτά τα νοσοκομεία δεν έπρεπε να κλείσουν. Έπρεπε να παραμείνουν σε λειτουργία, διότι –ξέρετε- το κλείσιμό τους επέφερε επιδείνωση των παροχών υγείας στους πολίτες. Εδώ μάλιστα να πω πως ό,τι ισχύει για την «Αγία Βαρβάρα» και τη δυτική Αττική, ισχύει και για τη Θεσσαλονίκη, όπου δυστυχώς λόγω μνημονιακών υποχρεώσεων έκλεισαν τα Νοσοκομεία «Λοιμωδών» και «Παναγία». Και δυστυχώς όταν υπήρξε έξαρση του κορωνοϊού, δεν υπήρχε νοσοκομείο λοιμωδών να το αντιμετωπίσει, με αποτέλεσμα να υπάρχει συνεχώς πίεση στο σύστημα υγείας.

Και μου κάνει πολύ μεγάλη εντύπωση ότι μας έλεγαν συνεχώς επί κορωνοϊού ότι υπάρχει μεγάλη πίεση στο σύστημα υγείας και κανένας όμως δεν φρόντισε να επαναλειτουργήσουν τα νοσοκομεία, να στελεχωθούν με γιατρούς και κυρίως να ενισχύσει την πρωτοβάθμια φροντίδα υγείας. Εάν τα είχαμε όλα αυτά, δεν θα ασκούνταν τόσο μεγάλη πίεση στο σύστημα υγείας και ούτε θα χρειαζόταν να επιβάλλουμε συνεχώς απαγορεύσεις μετακίνησης, lock down, μετακινήσεις με sms και διάφορα άλλα μέτρα αστυνομικού χαρακτήρα.

Για μένα προσωπικώς η αντιμετώπιση των επιδημιών και των ασθενειών ξεκινάει πάντοτε από τη σωστή οργάνωση του συστήματος υγείας, από την επάνδρωση νοσοκομείων και κυρίως από την κατάλληλη εκπαίδευση των γιατρών και των νοσηλευτών. Εάν δεν τα έχουμε αυτά εδώ, πάντοτε θα έχουμε μονίμως πρόβλημα.

Επίσης θα ήθελα να πω ότι έχουμε ιδιαίτερο προβληματισμό για το κατά πόσον, αυτός ο νέος χάρτης, αυτή η νέα δημιουργία του νοσοκομείου που θα είναι μερικώς στελεχωμένο και εξοπλισμένο, θα ωφελήσει τους πολίτες. Πολύ φοβάμαι ότι θα υπάρξει μεγάλο πρόβλημα και ενδεχομένως να έχουμε και μια εγκατάλειψη γιατρών από άλλα νοσηλευτικά ιδρύματα. Είναι για μας πάρα πολύ σημαντικό.

Το λέω, γιατί πραγματικά βλέπω ότι προσπαθεί το Υπουργείο Υγείας να διορθώσει τα κακώς κείμενα, όμως τα κάνει μερικώς και αποσπασματικώς και πολύ φοβάμαι ότι θα έχουμε τα αντίθετα αποτελέσματα.

Επίσης στο άρθρο 34 μιλάμε για ίδρυση νοσοκομείων βασισμένα στην ιδιωτική πρωτοβουλία, στο Ίδρυμα «Σταύρος Νιάρχος». Για μας, ναι, είναι καλοδεχούμενα να ιδρύονται νέα νοσοκομεία. Το έχουμε πάρα πολλές φορές. Κάποια στιγμή, όμως, θα πρέπει το ελληνικό κράτος να φροντίσει για τη στελέχωσή τους. Δεν είναι μόνο ζητούμενο να ιδρύεις νοσοκομεία, πρέπει να είναι και επαρκώς στελεχωμένα. Διότι δυστυχώς πάρα πολλοί Έλληνες γιατροί φεύγουν στο εξωτερικό. Τα έχουμε πει ξανά και ξανά. Αντί να δώσουμε κίνητρα να παραμείνουν εδώ, έχουμε αυτήν τη στιγμή 20.000 επιστήμονες της ιατρικής, οι οποίοι δυστυχώς επέλεξαν να φύγουν στο εξωτερικό γιατί η Ελλάδα δεν τους δίνει ευκαιρίες.

Θα πρέπει λοιπόν να δώσουμε κάποια κίνητρα ώστε αυτοί οι άνθρωποι να επαναπατριστούν και κυρίως να φροντίσουμε να γίνονται εγκαίρως και τάχιστα προσλήψεις στο ΕΣΥ, ώστε να καλύπτονται τα οργανικά κενά. Διότι το να ιδρύεις νοσοκομεία –πρέπει να δημιουργηθούν- χωρίς να υπάρχει επαρκής στελέχωση, είναι εκ των ουκ άνευ. Θα έχουμε νοσοκομειακές μονάδες που δεν θα λειτουργούν ορθώς.

Ένα άλλο που θα ήθελα να πω είναι για ένα άρθρο το οποίο αφορά την παραμονή κάποιων ειδικοτήτων στο ΕΣΥ, οι οποίοι έχουν υπερβεί το 67ο έτος της ηλικίας τους και πιο συγκεκριμένα των κλάδων ΠΕ Βιολόγων, ΠΕ Χημικών και κλάδου Βιοχημικών και ΠΕ Βιοχημικών. Θέλω να πω λοιπόν ότι δεν θα πρέπει το ΕΣΥ να βασίζεται μόνο στην καλή διάθεση, την εμπειρία και την καλή προαίρεση κάποιων ανθρώπων που έχουν υπερβεί το 67ο έτος της ηλικίας τους. Διότι αυτοί οι άνθρωποι ναι μεν έχουν εμπειρία, ναι μεν έχουν τη διάθεση -δεν είμαι ρατσιστής με τις ηλικίες- όμως λόγω ηλικίας πολλές φορές φοβάμαι ότι δεν θα μπορέσουν να ανταπεξέλθουν στον φρενήρη ρυθμό των εφημεριών του ΕΣΥ. Δεν είναι ρατσιστικό. Είναι μια πραγματικότητα.

Θα πρέπει λοιπόν το Υπουργείο Υγείας να φροντίσει να στελεχώσει με νέο αίμα το Εθνικό Σύστημα Υγείας και όχι να βασιζόμαστε μόνο -έχει γίνει και σε άλλα νομοσχέδια- στην καλή διάθεση, την εμπειρία κάποιων ανθρώπων που ναι μεν έχουν την επιθυμία -δεν το αμφισβητώ, θέλουν όντως να προσφέρουν- όμως πολλές φορές ίσως να μην μπορέσουν να ανταπεξέλθουν στους ρυθμούς του ΕΣΥ. Είναι κάτι πάρα πολύ σημαντικό.

Επίσης θέλω να πω ότι το ίδιο ισχύει για την παράταση της παραμονής ειδικευόμενων γιατρών τομέα ψυχικής υγείας. Όταν είχε έρθει το νομοσχέδιο ψυχικής υγείας, σας είχαμε πει ότι δεν θα πρέπει να βασιζόμαστε μόνο σε ειδικευόμενους γιατρούς αλλά σε έμπειρους ιατρούς και όχι να εξαρτάται η λειτουργία του τομέα ψυχικής υγείας από ειδικευόμενους, οι οποίοι ναι μεν έχουν τις γνώσεις, όμως πολλές φορές τους λείπει η εμπειρία. Θα πρέπει να είναι καταρτισμένοι και επαρκώς εκπαιδευμένοι.

Θα ήθελα να πω πως σε γενικές γραμμές το νομοσχέδιο έχει κάποια θετικά στοιχεία στο πρώτο μέρος και στο δεύτερο, έχει όμως και κάποιες προβληματικές διατάξεις στο τρίτο μέρος που αφορούν το ΕΣΥ, οι οποίες, κατά την άποψή μου, είναι για ακόμη μια φορά αποσπασματικές και δείχνουν τα σοβαρά προβλήματα του ΕΣΥ. Εμείς λοιπόν, δεδομένων των συνθηκών, δεν μπορούμε να το υπερψηφίσουμε. Θα μείνουμε στο «παρών» διότι ναι μεν συνδυάζει κάποια θετικά στοιχεία για τους διαιτολόγους-διατροφολόγους, όμως εμείς έχουμε έντονες διαφωνίες με κάποιες διατάξεις που αφορούν το ΕΣΥ.

Θα ήθελα να πω και κάτι για το Υπουργείο Υγείας. Καλό θα είναι κάποια στιγμή να γίνει μια ολιστική αντιμετώπιση του φαινομένου της παχυσαρκίας. Να γίνει ενημέρωση των πολιτών, να υπάρχει μια σειρά από σποτ, να το πω έτσι, αλλά και μια ενημέρωση των πολιτών για την υγιεινή διατροφή και κυρίως να ενημερωνόμαστε όλοι οι Έλληνες για το τι είναι καλό για την υγεία μας. Διότι, ξέρετε, η παχυσαρκία συνδέεται τόσο με τις χρόνιες παθήσεις όπως και επίσης με την ψυχική μας υγεία. Γι’ αυτόν τον λόγο θα ήταν καλό να δοθούν κίνητρα και να υπάρξει σωστή ενημέρωση.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώθηκαν οι τοποθετήσεις των εισηγητών και ειδικών αγορητών και για τρία λεπτά θα πάρει τον λόγο η Υφυπουργός κ. Ράπτη επί τροπολογίας και μετά θα ακολουθήσει ο Πρόεδρος του ΣΥΡΙΖΑ-Προοδευτική Συμμαχία.

**ΕΛΕΝΑ ΡΑΠΤΗ (Υφυπουργός Κοινωνικής Συνοχής και Οικογένειας):** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, με την τροπολογία που καταθέσαμε στην Ολομέλεια της Βουλής θέλουμε να διασφαλίσουμε ότι τα Κέντρα Κοινωνικής Πρόνοιας δεν θα στερηθούν ένα μέρος από το έμπειρο προσωπικό που για χρόνια προσφέρει τις υπηρεσίες του σε ευάλωτες κοινωνικές ομάδες, σε συνανθρώπους μας που βρίσκονται σε ανάγκη.

Συγκεκριμένα δίνουμε τη δυνατότητα στα Κέντρα Κοινωνικής Πρόνοιας όλων των περιφερειών, όπως και στο ΚΕΑΔΔ και στο Θεραπευτήριο Χρόνιων Παθήσεων Ευρυτανίας, να ανανεώσουν τις συμβάσεις ορισμένου χρόνου που έχουν υπογραφεί μετά από κοινές υπουργικές αποφάσεις των Υπουργείων Εθνικής Οικονομίας και Εσωτερικών το 2022 και το 2023.

Πρόκειται για συμβάσεις που είτε έχουν λήξει τους προηγούμενους μήνες είτε πρόκειται να λήξουν μέσα στους επόμενους. Οι συμβάσεις αφορούν περίπου σε εκατόν τέσσερα άτομα και η ανανέωσή τους κρίνεται αναγκαία, ώστε το ανθρώπινο αυτό δυναμικό να συνεχίσει να προσφέρει απρόσκοπτα τις υπηρεσίες του, οι ίδιοι οι φορείς, οι οποίοι αποτελούν τη ραχοκοκαλιά της κοινωνικής πρόνοιας, να ανταποκριθούν στις αυξημένες ανάγκες τους και οι ωφελούμενοι να εξακολουθούν να λαμβάνουν την απαραίτητη περίθαλψη και φροντίδα. Κυρίες και κύριοι, για τους παραπάνω λόγους προτείνω να υπερψηφίσετε την τροπολογία.

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο Πρόεδρος του ΣΥΡΙΖΑ-Προοδευτική Συμμαχία κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Ευχαριστώ, κυρία Πρόεδρε.

Κύριε και κυρίες Υπουργοί, κύριοι και κυρίες Βουλευτές, θα αναφερθώ και στη συνέχεια αναλυτικά, αλλά δεν μπορώ να μην ξεκινήσω από τη δικογραφία που ανακοινώθηκε σήμερα στη Βουλή για τα Τέμπη και να θυμίσω ότι ο ΣΥΡΙΖΑ-Προοδευτική Συμμαχία έχει ζητήσει και έχει απαιτήσει εδώ και δύο χρόνια να έρθουν όλα τα στοιχεία στη Βουλή, κάτι το οποίο έχει καθυστερήσει πάρα πολύ. Είναι προφανές ότι θα τη διαβάσουμε αναλυτικά και θα τοποθετηθούμε για όλα όσα περιγράφονται. Γιατί ο βασικός μας στόχος και η δέσμευσή μας είναι να αποδοθούν ευθύνες για το έγκλημα της σύγκρουσης, αλλά και για το έγκλημα της συγκάλυψης, που ακολούθησε, όσο ψηλά και αν βρίσκονται.

Θέλω εκ των προτέρων να πω και στους Βουλευτές της Συμπολίτευσης, αλλά και στην Κυβέρνηση να μη διανοηθούν να συνεχίσουν ή να επιχειρήσουν την παράνομη μεθόδευση που ακολούθησαν στην προανακριτική Τριαντόπουλου για να κουκουλώσουν ευθύνες, γιατί αυτό έχει αποτυπωθεί πολύ αρνητικά στην ελληνική κοινωνία.

Σημειώνω βέβαια προκαταβολικά, μιας και είναι λίγη ώρα που άνοιξε η πρόσβαση στη δικογραφία, ότι εμείς έχουμε ζητήσει να έρθουν στη Βουλή όλα τα στοιχεία της δικογραφίας και όλες οι πραγματογνωμοσύνες, έτσι ώστε να υπάρχει πλήρης εικόνα, γιατί έχουμε μία επιφύλαξη για το τι τελικά θα έρθει και έχει έρθει στη Βουλή και γιατί πρέπει το κατηγορητήριο να είναι συγκεκριμένο για όλες τις χρονικές περιόδους και όχι γενικό και αόριστο. Γιατί αυτό έρχεται σε αντίθεση με τη βούληση της κοινωνίας και την απόφαση της κοινωνίας, που απαιτεί αλήθεια και δικαιοσύνη. Και γιατί η Κυβέρνηση έχουμε όλοι αναγνωρίσει, και το ξέρουν πολύ καλά οι πολίτες, ότι επιχειρεί να μπαζώσει την αλήθεια και να μην αποδοθεί δικαιοσύνη. Και το μεγάλο πρόβλημα αξιοπιστίας στην Κυβέρνηση και στη δικαιοσύνη είναι γιατί οι πολίτες δεν εμπιστεύονται ότι θα αποδοθεί δικαιοσύνη για αυτό το μεγάλο έγκλημα.

Όμως οφείλω να αναφερθώ ταυτόχρονα και στην αυριανή μέρα, στην Πρωτομαγιά. Πρέπει να τονίσω εδώ, από το Βήμα της Βουλής, ότι είναι μια μέρα αγώνα για τα δικαιώματα των εργαζομένων, αλλά και για τα θύματα των αγώνων για την κατοχύρωση των δικαιωμάτων των εργαζομένων. Να σημειώσω ότι την τελευταία εξαετία εξαιτίας της καταστροφικής πολιτικής της Νέας Δημοκρατίας η θέση των εργαζομένων και έχει υποβαθμιστεί, αλλά και οι συνθήκες δουλειάς έχουν επιδεινωθεί. Υπάρχουν πλέον τα ευέλικτα ωράρια, οι απλήρωτες υπερωρίες, η υποστελέχωση και η υποβάθμιση του ΣΕΠΕ και κυρίως η αποδυνάμωση των συλλογικών συμβάσεων εργασίας και των συλλογικών διαπραγματεύσεων.

Σήμερα στη χώρα μας το ποσοστό κάλυψης των εργαζομένων από συλλογική σύμβαση είναι μόλις λίγο κάτω από 30%, ενώ στην υπόλοιπη Ευρώπη είναι διπλάσιο. Αναρωτιέμαι, δεν ήθελε ο κ. Μητσοτάκης να μας κάνει η Ευρώπη; Γιατί είμαστε στο μισό του ποσοστού συλλογικών συμβάσεων της Ευρωπαϊκής Ένωσης; Πού είναι λοιπόν ο ευρωπαϊσμός σας και η αριστεία σας; Και εδώ είμαστε το μαύρο πρόβατο; Δυστυχώς, όταν η Ευρώπη βάζει στόχο το 80% εμείς να είμαστε κάτω από το 30%;

Και μην ξεχνάμε ότι έχουμε και ρεκόρ ατυχημάτων, συνδέεται εν μέρει με το δικό σας Υπουργείο. Πώς γίνεται να έχουμε ρεκόρ εργατικών ατυχημάτων το 2025, κάτι το οποίο σημαίνει ένα εργατικό ατύχημα ανά ημέρα εργασίας και ένα δυστύχημα, μία απώλεια ανθρώπινης ζωής, ανά δύο μέρες εργασίας; Αυτή είναι η ελληνική πραγματικότητα. Η χώρα μας κάνει βήματα πίσω με ευθύνη της Κυβέρνησης. Εδώ δεν μιλάμε για αριθμούς, μιλάμε για ανθρώπινες ζωές και κάνει τραγικό αυτό τον απολογισμό. Οι επιλογές της Κυβέρνησης είναι και εγκληματικές, αλλά και ανάλγητες για τους ανθρώπους του μόχθου και της εργασίας.

Τα αυριανά αιτήματα των εργαζομένων, που θα μας βρουν δίπλα τους στους δρόμους όλης της Ελλάδας, δεν αφορούν μόνο την εργασία. Αφορούν και την επιβίωση όλων των νοικοκυριών της χώρας. Το ερώτημα πλέον που τίθεται σε ευρύτερες κοινωνικές ομάδες και τάξεις είναι αν μπορούν να ζήσουν με αξιοπρέπεια. Η Κυβέρνηση Μητσοτάκη και στον τομέα της υγείας αμφισβητεί και μάλλον έχει ακυρώσει τον όρο «αξιοπρέπεια» στη ζωή της ελληνικής κοινωνίας. Δεν υπάρχει σήμερα αξιοπρέπεια για την πλειοψηφία της ελληνικής κοινωνίας. Η ακρίβεια των ολιγοπωλίων, τα υπέρογκα ενοίκια, τα τραγικά προβλήματα στην παιδεία, στην υγεία και την πρόνοια από τη μια μεριά ροκανίζουν το εισόδημα και από την άλλη μεριά αμφισβητούν το αύριο των Ελλήνων και των Ελληνίδων. Το εισόδημα δεν φτάνει για τον μήνα και καραδοκούν οι ανασφάλειες για τα μεγάλα δημόσια αγαθά, όπως περιέγραψα. Ζούμε πλέον σε μια κοινωνία φτωχών εργαζομένων. Πλέον το εισόδημα δεν αρκεί. Ο μισθός του εργαζόμενου -φανταστείτε τους άνεργους, τους νέους, τους χαμηλοσυνταξιούχους- αλλά και ο μισθός δεν αρκεί, δεν φτάνει για να καλύψει τις ανάγκες και δύο εργαζομένων στην οικογένεια, δεν φτάνει.

Οι ανακοινώσεις του κ. Μητσοτάκη εσπευσμένα μετά το Πάσχα ήταν ιδιαίτερα αποκαλυπτικές για το ποια είναι η οικονομική πραγματικότητα στην Ελλάδα. Ας τις πάρουμε με τη σειρά. Πρώτα το θηριώδες πλεόνασμα 11,4 δισεκατομμύρια ευρώ. Δηλαδή 11,4 δισεκατομμύρια ευρώ δημόσια έσοδα πάνω από τα προϋπολογισμένα και αναγκαία δημόσια έξοδα, πέρα από την κριτική που μπορεί να κάνουμε στο θέμα των εξόδων, στις αναθέσεις, στη διαφθορά, αλλά ακόμα και από αυτά 11,4 δισεκατομμύρια παραπάνω. Το ερώτημα λοιπόν είναι προς τους Υπουργούς: Γιατί να στερεύεις την οικονομία και τα νοικοκυριά με μια άδικη φορολογική πολιτική; Γιατί να αντλείς από την οικονομία και την κοινωνία 11,4 δισεκατομμύρια ευρώ πάνω από τα έξοδα της κυβέρνησης και του προϋπολογισμού;

Είναι μια απόδειξη ότι η Κυβέρνηση αυτή αδιαφορεί για τη συντριπτική πλειοψηφία του ελληνικού λαού και ταυτόχρονα ότι είναι και ανεπαρκής για τη δημοσιονομική διαχείριση, γιατί το παίζουν και οι άριστοι!

Δεύτερο συμπέρασμα: Είναι αποκαλυπτικό το από πού προέρχονται αυτά τα υπερέσοδα, αυτό το υπερπλεόνασμα. Δεν είναι από την αναγκαία φορολόγηση του πλούτου, της αισχροκέρδειας, των καρτέλ. Αυτά τα δισεκατομμύρια, κύριοι Υπουργοί, μια χαρά αναπαύονται στα πλούσια και εύπορα ταμεία των καρτέλ.

Ήταν 4,7 δισεκατομμύρια ευρώ τα κέρδη των τραπεζών το 2024. Φορολόγηση επιπλέον; Καμία. Καμία έκτακτη φορολόγηση. Από πού, λοιπόν, είναι τα υπερέσοδα; Και εδώ νομίζω ότι είναι αποκαλυπτική η έκθεση της ΑΑΔΕ, την οποία θα καταθέσω στα Πρακτικά, μόλις διαβάσω ορισμένα στοιχεία από αυτήν.

Πρώτον, από τα 11,4 δισεκατομμύρια τα 7.123.000 είναι από αύξηση φόρων σε σχέση με το 2023, που ήταν πάλι επιβαρυμένο στα φορολογικά έσοδα. Και προσέξτε, τα 3.575.000 είναι από τους φόρους επί αγαθών και υπηρεσιών, δηλαδή από έμμεσους άδικους φόρους. Δεν είναι τόσα τα έσοδα. Αυτή είναι η αύξηση των άδικων έμμεσων φόρων, δηλαδή τα παραπάνω από πέρυσι, από το 2023, συγκριτικά. Και μάλιστα, τα 2,62 δισεκατομμύρια ευρώ είναι αύξηση -κρατηθείτε- 16,31% των εσόδων από ΦΠΑ σε σχέση με το 2023. Δηλαδή, έρχεται η Κυβέρνηση και λόγω της ακρίβειας την οποία έχει στηρίξει, της αισχροκέρδειας, να εισπράξει περισσότερο άδικο φόρο ΦΠΑ από τις ευάλωτες κυρίως κοινωνικές ομάδες 16% περισσότερο από 2023.

Γιατί μπαίνει πάντα ένα ερώτημα: Πώς δημιουργήθηκε αυτό το θηριώδες υπερπλεόνασμα; Δεύτερη απόδειξη, λοιπόν, ότι αυτό το πλεόνασμα είναι και κοινωνικά άδικο και αναπτυξιακά επιζήμιο και παρήχθη με αποκλειστικό γνώμονα τα συμφέροντα των λίγων και ισχυρών.

Καταθέτω την έκθεση της ΑΑΔΕ. Πιστεύω ότι δεν αμφισβητείτε την έκθεση του κ. Πιτσιλή.

(Στο σημείο αυτό ο Πρόεδρος του ΣΥΡΙΖΑ-Προοδευτική Συμμαχία κ. Σωκράτης Φάμελλος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά τα δισεκατομμύρια, λοιπόν, δεν είναι χρήματα που έπεσαν από τον ουρανό που μια καλή κυβέρνηση δημιούργησε απόθεμα. Είναι ο ιδρώτας και το αίμα του εργαζόμενου, του μικρομεσαίου, του συνταξιούχου. Είναι το αποτέλεσμα της ακρίβειας, που είναι μια στρατηγική επιλογή της Κυβέρνησης του κ. Μητσοτάκη και μιας αδίστακτης φοροεπιδρομής που τσακίζει τα νοικοκυριά.

Τι άλλο, όμως, απέδειξε με τις ανακοινώσεις για το πλεόνασμα ο κ. Μητσοτάκης; Τρίτον, ότι είναι απίστευτα υποκριτής. Συγγνώμη, αλλά ο κ. Μητσοτάκης δεν ήταν αυτός που τον έχουν απαθανατίσει σε πάρα πολλές στιγμές να μιλάει για άδικη πολιτική υπερπλεονασμάτων και για καταστροφική πολιτική επιδομάτων; Τώρα τι έγινε; Όλα αυτά ξαφνικά έγιναν καλά; Μήπως αν αλλάζετε καρέκλα και από αντιπολίτευση γίνεστε κυβέρνηση αλλάζει και η πραγματικότητα, αλλάζουν και οι αξίες σας; Ναι, είναι προφανές, γιατί η αξία σας είναι να πιάσετε την καρέκλα, να διαχειριστείτε την εξουσία, τα ρουσφέτια, τις αναθέσεις. Και τώρα, λοιπόν, που είναι χρήσιμα τα επιδόματα για την καρέκλα του και ο Μητσοτάκης τα αγαπάει και ο κ. Χατζηδάκης. Γιατί; Για να καλύψουν τη φοροκλοπή την οποία οι ίδιοι οργανώνουν.

Το τέταρτο συμπέρασμα, όμως, είναι ακόμα πιο επικίνδυνο. Η ανακοίνωση μόνο των επιδομάτων τι σημαίνει, κυρίες και κύριοι Βουλευτές; Σημαίνει ότι η Κυβέρνηση θα αφήσει την ίδια φοροεπιδρομή, δηλαδή θα συνεχίσει και το 2025 να υπεραντλεί έσοδα πόρους από τα νοικοκυριά και τις επιχειρήσεις, να στερεύει δηλαδή την οικονομία και να φτωχαίνει τα νοικοκυριά; Αυτή είναι η αριστεία. Διαπιστώνει λάθος δημοσιονομικό σχέδιο, επιβεβαιώνει την ανεπάρκειά του να το διαχειριστεί, υπεραντλεί φόρους από την κοινωνία και την αγορά και συνεχίζει το ίδιο λάθος. Το ερώτημα είναι: Έστω τώρα, εκ των υστέρων, γιατί δεν ανακοίνωσε αλλαγή στους φορολογικούς συντελεστές των έμμεσων φόρων; Αφού είναι αποδεδειγμένο από την ΑΑΔΕ ότι ένα μεγάλο ποσοστό και τμήμα των υπερεσόδων είναι από τους άδικους έμμεσους φόρους και το ΦΠΑ. Τα ελάχιστα επιδόματα της ντροπής –γιατί είναι ελάχιστα- είναι μόνο και μόνο, για να κρύψουν τη φοροκλοπή που γίνεται από τους πολίτες και ότι η χώρα μας βουλιάζει στην ακρίβεια, στην ανασφάλεια και στην αδικία.

Μίλησε ο κ. Μητσοτάκης για ενίσχυση των χαμηλοσυνταξιούχων. Πρώτο ερώτημα: Γιατί δεν είναι όλοι οι χαμηλοσυνταξιούχοι στα επιδόματα; Πολύ χαμηλά, πολύ μικρά, πολύ αργά. Αλλά γιατί δεν είναι όλοι; Και πόσα είναι αυτά; Είναι 20 ευρώ το μήνα. Και πώς μπορεί να στηριχθεί ένας χαμηλοσυνταξιούχος με αυτό το κύμα ακρίβειας με 20 ευρώ το μήνα;

Και, επίσης, μίλησε για στήριξη των ενοικιαστών. Αναγνωρίζει πρώτα απ’ όλα ότι ούτε οι χαμηλοσυνταξιούχοι τα βγάζουν πέρα ούτε οι ενοικιαστές με τη δική του πολιτική. Αλλά ποια είναι η ενίσχυση των ενοικιαστών; Είναι ένα νοίκι το οποίο ψευδώς είπε; Όχι, δεν είναι ένα νοίκι. Αν διαιρέσετε με τους ωφελούμενους -και κάντε την άσκηση, το ξέρετε- αποδεικνύεται ότι το επίδομα δεν είναι ένα νοίκι κι αυτό είναι 20 ευρώ το μήνα επίσης. Αυτή είναι η ενίσχυση, όταν έχετε εκθέσει την κοινωνία στην ακρίβεια και στο ράλι των ενοικίων; Γιατί εσείς τα έχετε δημιουργήσει αυτά; Την τελευταία εξαετία έχουν γίνει.

Δεν αλλάζει, λοιπόν, τίποτα, ενώ η στεγαστική κρίση συνθλίβει κυριολεκτικά την αγωνία και την ανάγκη μιας νέας οικογένειας να βρει ένα σπιτικό, να ξεκινήσει μια νέα ζωή. Την ώρα, λοιπόν, που τα ενοίκια εκτοξεύονται και το κόστος ζωής είναι δυσβάσταχτο ο κ. Μητσοτάκης επιλέγει να αφήσει την ακρίβεια, να μη φορολογήσει τα υπερκέρδη, να αφήσει το ράλι των ενοικίων και να συνεχίσει και την φοροεπιδρομή, άρα την φτωχοποίηση των ευάλωτων κοινωνικών ομάδων. Αναγνωρίζει τα προβλήματά του εμμέσως, πάει να τα καλύψει με επιδόματα, αλλά επιλέγει να μην αλλάξει τη λανθασμένη πολιτική.

Το πέμπτο πολύτιμο συμπέρασμα των ανακοινώσεων είναι τι δεν θέλει να κάνει. Δεν θέλει να υλοποιήσει ρεαλιστικές, δίκαιες και επεξεργασμένες νομοτεχνικά προτάσεις, παραδείγματα συγκεκριμένα, αλλά και προτάσεις που έχουν κατατεθεί και εδώ στη Βουλή πολύ συγκεκριμένα από τον ΣΥΡΙΖΑ- Προοδευτική Συμμαχία:

Μείωση ακόμα και αναστολή του ΦΠΑ για κάποιο διάστημα στα βασικά καταναλωτικά προϊόντα. Γίνεται τώρα. Υπάρχουν τα πλεονάσματα, υπάρχει η δυνατότητα. Κακώς προέκυψαν από τις ευάλωτες κοινωνικές ομάδες, αλλά γίνεται. Γιατί δεν προχωράτε να το κάνετε;

Μείωση του ειδικού φόρου κατανάλωσης στα καύσιμα.

Και επίσης, ολική επιστροφή του ειδικού φόρου κατανάλωσης στο αγροτικό πετρέλαιο. Γίνεται, εφαρμόζεται. Το έχουμε καταθέσει εδώ επεξεργασμένο. Γιατί δεν προχωράτε;

Φορολόγηση των υπερκερδών στις τράπεζες, στην ενέργεια, στις μεγάλες εφοδιαστικές αλυσίδες. Γίνεται. Γιατί δεν το κάνετε; Θέσπιση και καταβολή της δέκατης τρίτης σύνταξης την οποία είχε νομοθετήσει ο ΣΥΡΙΖΑ και κατήργησε ο κ. Μητσοτάκης μόλις ανέλαβε την κυβέρνηση. Γιατί δεν το κάνετε;

Κατάργηση της προσωπικής διαφοράς, αλλά και κατάργηση της εισφοράς αλληλεγγύης για όλους τους συνταξιούχους. Γίνεται, είναι βιώσιμο. Υπάρχει πλεόνασμα, ακόμα και με αρνητικό τρόπο συλληφθέν. Γιατί δεν το κάνετε;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Υλοποίηση δημόσιας πολιτικής στέγης. Γιατί εδώ και έξι χρόνια έχει σταματήσει κάθε δημόσια πολιτική για τη στέγη; Γιατί δεν υπάρχει προγραμματισμός για την προσφορά κατοικιών, κοινωνικής κατοικίας, εργατικής κατοικίας, φοιτητικής εστίας; Για ποιον λόγο δεν προχωράει καθόλου αυτή η πολιτική, με αποτέλεσμα να μην υπάρχει προσφορά και να τρέχει το ράλι των ενοικίων; Για ποιον λόγο δεν υπάρχει, λοιπόν, πολιτική με ανακατεύθυνση των πόρων του Ταμείου Ανάκαμψης, με νέες οικογένειες στο πρόγραμμα, με μείωση των επιτοκίων των στεγαστικών δανείων, με ουσιαστική επιδότηση ενοικίου, με φοιτητικές εστίες, αλλά και με ρύθμιση της αγοράς του Airbnb και της Golden Visa. Για ποιον λόγο δεν υπάρχουν όλα αυτά; Γιατί θέλετε να τρέχει η στεγαστική κρίση, να εξελίσσεται με ένα ράλι τιμών.

Το υπερπλεόνασμα, όμως, αποδεικνύει ότι υπάρχει και η δυνατότητα μιας άλλης βιώσιμης και κοινωνικά δίκαιης πολιτικής. Με τα αποτελέσματα του 2024 -σας προειδοποιούμε- δεν μπορείτε να ξαναρωτήσετε πού θα βρείτε τα λεφτά, για να κάνετε πολιτική. Γιατί εσείς βρήκατε τα λεφτά από τους ευάλωτους αφήνοντας χωρίς φορολογία τα καρτέλ και αυτούς που πλουτίζουν εις βάρος της κοινωνίας! Και ακόμα και τώρα δεν θέλετε να εφαρμόσετε κοινωνικά δίκαιες πολιτικές.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Εσείς, λοιπόν, αποδείχθηκε και ότι είστε δημοσιονομικά ανεπαρκείς -καμία αριστεία, μην ξαναχρησιμοποιήσετε τέτοιον όρο- αλλά και ότι επιβουλεύεστε το εισόδημα των πολιτών. Γιατί αυτά τα 11,4 δισεκατομμύρια είναι μια κλοπή από τα νοικοκυριά και τις μικρομεσαίες επιχειρήσεις της Ελλάδας.

Η Κυβέρνηση, όμως, δεν ενδιαφέρεται ούτε για την κοινωνική δικαιοσύνη και για την ασφάλεια δικαίου. Διότι, εκτός από όλα αυτά που σας περιέγραψα, τώρα βάζει στο μάτι και την ακίνητη περιουσία των μικροϊδιοκτητών. Και αυτό είναι δεν είναι νέο, γιατί εξελίσσεται εδώ και έξι χρόνια -και θα σας το αποδείξω αυτό- αλλά είναι ένα καινούργιο επεισόδιο. Με μία αιφνιδιαστική και εν κρυπτώ έκδοση προεδρικού διατάγματος, του π.δ.129/2025 του Υπουργείου Περιβάλλοντος και Ενέργειας για τους οικισμούς κάτω των 2.000 κατοίκων τι δημιουργεί η Κυβέρνηση; Ένα πλαίσιο αποκλεισμού από το δικαίωμα οικοδομησιμότητας για χιλιάδες ιδιοκτησίες σε όλη τη χώρα. Χρησιμοποιεί ως δικαιολογία το αδιέξοδο που η ίδια δημιούργησε στο Συμβούλιο Επικρατείας. Γιατί εμείς παρακολουθούμε ότι όλα αυτά τα προβλήματα και οι αποφάσεις που επικαλούνται του Σ.τ.Ε. προέκυψαν τώρα από δικές σας επιλογές τις οποίες θα σας αναφέρω μία μία. Και έτσι έρχονται με αιτιολογία τη δική τους ανεπάρκεια και αποφάσεις του Σ.τ.Ε να δημιουργήσουν αναστάτωση στους μικροϊδιοκτήτες και τους δήμους με ένα προεδρικό διάταγμα το οποίο είναι σκόπιμα διφορούμενο και ελλιπές.

Μήπως αυτός είναι ο πραγματικός στόχος της Κυβέρνησης, κυρίες και κύριοι Βουλευτές, δηλαδή να δημιουργήσει προβλήματα στη μικρή ιδιοκτησία, ώστε να εγκαταλείψουν τους οικισμούς οι πολίτες, να αχρηστευτούν τα ακίνητά τους και να γίνουν βορά στο real estate στο οποίο βάζει πλάτη ο κ. Μητσοτάκης; Για σκεφτείτε το λιγάκι.

Έρχεστε ακόμη μια φορά, μετά τα δημοσιεύματα και την κοινωνική αναστάτωση και τον κοινοβουλευτικό έλεγχο που έχουμε κάνει εμείς από την αρχή, να δημιουργήσετε τώρα νέα προβλήματα.

Προσέξτε. Παραδέχτηκε ο Υπουργός και ο Γενικός Γραμματέας του ΥΠΕΝ πως θα χρειαστεί επιπλέον νομοθέτηση. Δηλαδή, δημιούργησαν το πρόβλημα με τις αποφάσεις του Σ.τ.Ε, με δικά τους ελλείμματα, ήρθαν στη συνέχεια με ένα αιφνιδιαστικό προεδρικό διάταγμα να μεγαλώσουν το πρόβλημα και τώρα λένε ότι θα το ξαναδιορθώσουμε με επόμενη νομοθετική ρύθμιση. Ράβε και ξήλωνε, δουλειά να μη σου λείπει! Αλλά, ανεπάρκεια! Και ταυτόχρονα, τα «κοράκια» περιμένουν για τη μικρή ιδιοκτησία, που δεν θα έχει πλέον δικαίωμα οικοδομησιμότητας.

Το λάθος που επαναλαμβάνεται δεν είναι λάθος, είναι σχέδιο, κυρίες και κύριοι Βουλευτές. Τι έκαναν, δηλαδή; Θυμηθείτε την πρώτη περίοδο Χατζηδάκη -Οικονόμου στο Υπουργείο Περιβάλλοντος και Ενέργειας 2019-2020, τότε που προχώρησαν τον σχεδιασμό για την εκτός σχεδίου δόμηση. Θυμηθείτε στη συνέχεια το λάθος του νέου οικοδομικού κανονισμού, που οδήγησε στην εμπλοκή του Συμβουλίου Επικρατείας. Και ταυτόχρονα, θυμηθείτε ότι για έξι χρόνια τι δεν κάνουν; Δεν κάνουν αυτό που κάνει όλη η Ευρώπη, τον χωρικό πολεοδομικό σχεδιασμό.

Όταν για έξι χρόνια δεν προχωράς δρομολογημένα πολεοδομικά και χωρικά σχέδια, αφήνεις ανεξέλεγκτες τις χρήσεις γης. Και τώρα, χωρίς προστασία και οργάνωση, αφήνεις τους μικροϊδιοκτήτες στα νύχια των επιτήδειων. Αυτό ουσιαστικά κάνετε. Είναι προφανής ο στόχος σας. Και ο κ. Παπασταύρου αποδεικνύεται άξιος διάδοχος του κ. Χατζηδάκη.

Βέβαια, δεν θα μπορούσαμε να περιμένουμε τίποτα άλλο από την Κυβέρνηση που εδώ και έξι χρόνια καταπατά το κράτος δικαίου, για να εξυπηρετήσει τα συμφέροντα που την κρατούν στην εξουσία.

Αναρωτιέμαι αν αυτό είναι το νέο κύμα εκσυγχρονισμού που έλεγε ο κ. Μητσοτάκης στις προγραμματικές δηλώσεις: Υποκλοπές, υποβάθμιση Ανεξάρτητων Αρχών, διαφθορά, ρουσφέτια, μαύρο πολιτικό χρήμα, έλλειψη δικαιοσύνης και σοβαρά ελλείμματα στην ηγεσία της Δικαιοσύνης. Ζούμε σε μια περίοδο αμφισβήτησης των θεσμών και η Κυβέρνηση ευθύνεται πολύ σοβαρά γι’ αυτό.

Το έγκλημα των Τεμπών και η συγκάλυψή του αποτελεί την κορωνίδα της παραβίασης κάθε έννοιας και διαδικασίας δικαίου. Πέρασαν δύο χρόνια -το είπα και στην αρχή της ομιλίας μου- και ακόμα είμαστε στην αρχή και της διαδικασίας της Βουλής. Το ερώτημα είναι «γιατί;». Γιατί καθυστερούμε τόσο πολύ; Η απάντηση είναι πολύ απλή για την κοινωνία. Δεν αναρωτιέται πλέον, η κοινωνία ξέρει και πιστεύει ότι ο κ. Μητσοτάκης κάνει ό,τι μπορεί μαζί με την Κυβέρνησή του για να κρύψει τις ευθύνες του και για το έγκλημα της σύγκρουσης και για το έγκλημα της συγκάλυψης.

Δεν ήταν κυβέρνηση η Νέα Δημοκρατία, Υπουργός ο κ. Καραμανλής και Πρωθυπουργός ο κ. Μητσοτάκης εκείνο το βράδυ που δύο τρένα κινούνταν με πολύ υψηλή ταχύτητα στην ίδια γραμμή -γιατί αυτό είναι η αιτία της σύγκρουσης του δυστυχήματος και της τραγικής απώλειας των ανθρώπινων ζωών-, ενώ υπήρχε διπλή γραμμή;

Δεν ήταν η Κυβέρνηση του κ. Μητσοτάκη εκείνη την περίοδο που είχε καταστραφεί το τοπικό σύστημα τηλεδιοίκησης, δεν υπήρχε σύστημα προειδοποίησης και δεν είχε αποκατασταθεί από την Κυβέρνηση της Νέας Δημοκρατίας; Αυτά δε συνέβησαν κατά την περίοδο διακυβέρνησης της Νέας Δημοκρατίας; Γιατί τα κρύβετε;

Ευθύνεστε, κύριοι της Κυβέρνησης, γιατί εσείς, με κεντρική ευθύνη των κ. Μητσοτάκη και Καραμανλή, μεθοδεύσατε να έχουμε έναν σιδηρόδρομο διαλυμένο, υποστελεχωμένο, χωρίς στοιχειώδη μέτρα ασφάλειας, αγνοώντας όλες τις επίσημες γραπτές προειδοποιήσεις. Και ευθύνεστε επίσης γιατί, ενώ υποσχεθήκατε στην κοινωνία πλήρη διερεύνηση, στην πράξη την κοροϊδέψατε με τερτίπια:

Πρώτον, μια παρωδία εξεταστική επιτροπή, για την οποία ο κ. Μητσοτάκης τελικά αποδέχτηκε ότι δεν ήταν μια καλή στιγμή. Και ρωτώ, αν δεν ήταν μια καλή στιγμή η παρωδία εξεταστικής, τι ήταν η προανακριτική Τριαντόπουλου, η fast truck των τριών συνεδριάσεων; Και παράνομη και αντισυνταγματική και σαφώς μια ακόμα χειρότερη στιγμή για το Ελληνικό Κοινοβούλιο!

Τι ήταν ο τραγέλαφος με το πόρισμα του ΕΟΔΑΣΑΑΜ; Θυμίζω. Ήταν το πόρισμα που ήταν «ευαγγέλιο» για στελέχη της Κυβέρνησης όταν ανακοινώθηκε και μέσα σε έναν μήνα το έκαναν κουρελόχαρτο οι ίδιοι, γιατί δεν τους βόλευε. Και μέσα σε μία μέρα ξανάλλαξαν θέση. Και αυτό, όμως, είναι ένα έγκλημα κατά της δημοκρατίας, γιατί υποβαθμίζουν τη Βουλή και τους θεσμούς.

Και αυτό, κυρίες και κύριοι Βουλευτές, μας αφορά όλους. Η υποβάθμιση της Βουλής δεν αφορά μόνο τη Νέα Δημοκρατία. Είναι ένα σοβαρό πρόβλημα απέναντι στους πολίτες και στην κοινωνία και πρέπει να το διαχειριστούμε όλοι μαζί. Γιατί; Γιατί με ευθύνη του κ. Μητσοτάκη και όλων των Υπουργών και του παριστάμενου υπάρχει αρνητικό αποτύπωμα πλέον στη δημοκρατία της χώρας. Και αυτό παραμένει το αποτύπωμα. Η Κυβέρνηση θα πέσει, αλλά το αποτύπωμα θα πρέπει να το αποκαταστήσουμε με δημοκρατικούς όρους όλοι και όλες μαζί που θα αναλάβουμε την ευθύνη.

Και τώρα που ήρθε ακόμη μια δικογραφία, μεγάλη, απ’ ό,τι ακούμε, και επί της ουσίας του προβλήματος, στη Βουλή, τι θα κάνει η Κυβέρνηση; Θα κάνει προανακριτική σύμφωνα με το Σύνταγμα και τον Κανονισμό της Βουλής ή θα ξανακάνει αντισυνταγματικές και παράνομες μεθοδεύσεις για να συγκαλύψει ευθύνες; Γιατί σε αυτό είστε έμπειροι, είστε άριστοι, στο να κάνετε παράνομες και αντισυνταγματικές μεθοδεύσεις για να κουκουλώσετε τις ευθύνες σας.

Εμείς θέλουμε να είμαστε ξεκάθαροι. Επιμένουμε από την αρχή να ελεγχθούν όλοι και όλες για όλα τα πιθανά αδικήματα, χωρίς περιορισμούς. Και εγώ προσωπικά έχω δεσμευτεί εδώ από αυτό το Βήμα ότι θα στηρίξουμε κάθε διαδικασία και έρευνα στη Βουλή.

Το ερώτημα βέβαια που μπαίνει είναι γιατί δεν στηρίζουν άλλα κόμματα όλες τις προτάσεις που έχουν έρθει είτε για προανακριτικές είτε για εξεταστικές. Δεν είμαστε όλοι ίδιοι. Εμείς είπαμε ότι δεν βάζουμε κάποια προαίρεση. Όλα! Γιατί; Γιατί εμείς οφείλουμε να είμαστε η φωνή της κοινωνίας και της Δικαιοσύνης, επειδή δεν είστε η φωνή της κοινωνίας και της δικαιοσύνης, αλλά και επειδή -το λέω σοβαρά- η κοινωνία απαιτεί δικαιοσύνη. Και υπάρχει σοβαρό πρόβλημα στη χώρα μας με τις επιλογές της ηγεσίας της Δικαιοσύνης με ευθύνη της Κυβέρνησης. Γιατί κι αυτός είναι ένας ομφάλιος λώρος που πρέπει να κοπεί, αυτός της Κυβέρνησης με την ηγεσία της Δικαιοσύνης.

Από τη μεριά μας έχουμε ζητήσει να γίνει έλεγχος σε όλους τους εμπλεκόμενους σε όλες τις κατευθύνσεις και να επεκταθεί και την περίοδο διακυβέρνησης του ΣΥΡΙΖΑ. Αλλά, αν χρειάζεται, και πριν. Μην το φοβάστε. Για την 717 ζητήσαμε να επεκταθεί. Δεν το δεχτήκατε. Δεν το ξεχνάμε. Εμείς λέμε όλοι να ελεγχθούν.

Ο Χρήστος Σπίρτζης, ο ίδιος αυτοβούλως, πριν από έναν μήνα ξανά ζήτησε ενεργοποίηση άρθρου του Συντάγματος, για να ελεγχθεί για δικογραφίες που στρέφονται εναντίον του και αφορούν το έγκλημα των Τεμπών.

Και εμείς και εγώ προσωπικά έστειλα επιστολή στον Πρόεδρο της Βουλής, γιατί και εμείς και εγώ προσωπικά θέλω να μην υπάρχει καμία σκιά και να αποδοθούν όλες οι ευθύνες.

Το ερώτημα είναι γιατί δεν προχωράνε οι διαδικασίες αυτές. Δεν προχωράνε οι συνταγματικές προβλέψεις και υπάρχουν αντισυνταγματικές μεθοδεύσεις να μην γίνονται σωστές προανακριτικές. Αυτό πρέπει να το απαντήσετε στην κοινωνία.

Εμείς κάνουμε βήματα για να υπάρχει η αποκάλυψη, γιατί δεν φοβόμαστε την αλήθεια και τη θέλουμε, την επιδιώκουμε, να μάθουμε και εμείς από την έρευνα και τις δικογραφίες. Εσείς όμως τη διαδικασία την αναζητείτε μόνο à la carte. Και αυτό είναι ένα ερώτημα που το θέτω και προς τις άλλες κοινοβουλευτικές ομάδες, για να κάνουμε αυτή την υπέρβαση.

Πάντως, απέναντι στην Κυβέρνηση -γιατί δεν είμαστε όλοι ίδιοι- θέλω να το πω ξεκάθαρα. Εδώ είναι η ειδοποιός διαφορά μας. Εδώ είναι τι σημαίνει «τιμούμε τον όρκο μας». Εδώ αποδεικνύεται ποιος στηρίζει τη δημοκρατία, ποιος στηρίζει τη Δικαιοσύνη, ποιος στηρίζει την κοινωνία. Δεν είμαστε όλοι ίδιοι.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Εσείς είναι η Κυβέρνηση των υποκλοπών, αλλά και των τριγωνικών συναλλαγών, η Κυβέρνηση των «γαλάζιων παιδιών» και των γαλάζιων ουρανών.

Πολύ καλά καταλαβαίνετε, κυρίες και κύριοι Βουλευτές, ότι αναφέρομαι στην εταιρεία Blue Skies, στην εταιρεία στην οποία βρήκαν απάνεμο καταφύγιο τα κομματικά στελέχη της Νέας Δημοκρατίας και προσωπικοί συνεργάτες του κ. Μητσοτάκη. Σημερινοί Υπουργοί, εκπρόσωποι της Νέας Δημοκρατίας, κεντρικά στελέχη του Ευρωπαϊκού Λαϊκού Κόμματος την ίδια στιγμή που δούλευαν στη Νέα Δημοκρατία σπάζοντας ρεκόρ στις υπερωρίες και σε ένα τρελό κυνήγι προπαγάνδας και επίθεσης - δολοφονίας χαρακτήρων, ήταν στο απάνεμο λιμάνι της Blue Skies και αμείβονταν.

Μιλάμε για ένα ξεκάθαρο σκάνδαλο παράνομης χρηματοδότησης πολιτικού κόμματος που θα έπρεπε αυτεπάγγελτα ως αδίκημα να έχει κινητοποιήσει ήδη τη Δικαιοσύνη.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Το καταθέτω και από το Βήμα της Βουλής, γιατί είναι ένα ερώτημα προς τη Δικαιοσύνη. Πόσο θα περιμένει να ελέγξει έναν φάκελο και μια υπόθεση που έχει παράνομη χρηματοδότηση κόμματος και, ταυτόχρονα, πιθανά και φοροαποφυγή και πολλά άλλα προβλήματα μαύρου πολιτικού χρήματος;

Πόσο προκλητικό όμως είναι να αποκαλύπτεται ότι ένα κόμμα που χρωστάει δανεικά και αγύριστα 500 εκατομμύρια ευρώ και πάνω από δάνεια πληρώνει στελέχη του με τριγωνικές συναλλαγές σε εταιρείες ειδικού σκοπού;

Μας είπανε: «Μα, είναι ιδιώτης που πληρώνει ιδιώτη». Ναι, αλλά δεν είπαν το άλλο μισό. Ιδιώτης πληρώνει ιδιώτη με δημόσια χρήματα, για να κάνει τη δουλειά του κ. Μητσοτάκη, να κάνει τη δουλειά της Νέας Δημοκρατίας. Αυτό είναι σκάνδαλο. Είναι αδίκημα. Είναι έγκλημα. Και είναι αριστεία στη διαφθορά. Σε αυτό είστε πρωταθλητές, στην αριστεία στη διαφθορά, είτε για τα του κόμματός σας είτε για τα ρουσφέτια και τις αναθέσεις που κάνετε με δημόσιο χρήμα.

Η διαφάνεια στη χρηματοδότηση των κομμάτων είναι καταλυτικός παράγοντας για τη δημοκρατία. Και αυτό η Κυβέρνηση το παραβιάζει ακόμη μια φορά σε όλα τα πεδία της δημοκρατίας.

Όσο όμως εκτεθειμένοι είστε στα θέματα της δημοκρατίας το ίδιο εκτεθειμένοι είστε και στα θέματα της υγείας, όπου υπάρχει υπερπλεόνασμα προβλημάτων τώρα στο Εθνικό Σύστημα Υγείας.

Ο πολίτης, μέσα στη γενικότερη ανασφάλεια του, περιμένει τουλάχιστον να έχει ένα καταφύγιο για την υγεία του, να έχει ένα Εθνικό Σύστημα Υγείας που να μπορεί να πάει, για να μπορέσει να έχει δωρεάν και αξιοπρεπή πρόσβαση, να γνωρίζει πως αν χρειαστεί νοσοκομείο, αν βρεθεί σε κίνδυνο η υγεία του, δεν θα είναι μόνος και αβοήθητος.

Αυτό το αίσθημα ασφάλειας που οφείλει να εγγυάται η πολιτεία, αυτό το έχει κατεδαφίσει και ο σημερινός Υπουργός έχει κεντρική ευθύνη στην κατεδάφιση αυτής της απαραίτητης εγγύησης προς τον πολίτη.

Στερεί η Νέα Δημοκρατία από τους πολίτες την ισότιμη και ποιοτική και δωρεάν περίθαλψη. Γιατί; Διότι κάθε μέρα έχουμε ένα ΕΣΥ εξουθενωμένο, ένα δημόσιο σύστημα που καταρρέει με ξεκάθαρη πολιτική επιλογή. Δυστυχώς το ΕΣΥ νοσεί βαριά με τραγικές ελλείψεις σε ιατρικό και νοσηλευτικό προσωπικό, με εγκατάλειψη υποδομών, υποχρηματοδότηση, μαζικές παραιτήσεις γιατρών και τους πολίτες να καλούνται να πληρώνουν από την τσέπη τους για να έχουν την υγεία τους και αυτό φαίνεται και από τα στοιχεία του ΟΟΣΑ. Πιστεύω ότι δεν το αμφισβητεί αυτό η πολιτική ηγεσία του Υπουργείου Υγείας.

Για ποιον λόγο η χώρα μας είναι πρώτη στην Ευρώπη στις ανικανοποίητες ανάγκες ιατρικής περίθαλψης λόγω κόστους; Δεν θέλουμε να γίνουμε Ευρώπη; Εμείς βέβαια το θέλουμε πρώτα από όλους, αλλά αυτοί έτσι λένε ψευδώς. Στην Ευρώπη λοιπόν οι ανικανοποίητες ανάγκες περίθαλψης λόγω κόστους είναι κατά μέσο όρο 1%. Στην Ελλάδα είναι στο 9,4% των πολιτών. Η Ελλάδα είναι πρώτη στις δαπάνες υγείας ως ποσοστό του ΑΕΠ, στις ιδιωτικές δαπάνες υγείας, αυτά που βάζουν οι πολίτες από την τσέπη τους 40% και ο μέσος όρος της Ευρωπαϊκής Ένωσης είναι 15%. Αυτή είναι η απόκλιση από το ευρωπαϊκό κεκτημένο. Αυτή είναι η απόδειξη του πώς μας διώχνουν από την Ευρώπη με τις πολιτικές τους οι κύριοι Μητσοτάκης και Γεωργιάδης. Από τη βόρεια Ελλάδα και τα σύνορά μας μέχρι τα νησιά του Αιγαίου και την Κρήτη το Εθνικό Σύστημα Υγείας είναι σε βαθιά κρίση. Δεκάδες είναι τα προβλήματα που αποδεικνύουν την εγκατάλειψη. Τελευταίο και αδιανόητο είναι αυτό το περιστατικό στο «Αλεξάνδρα» όπου καρκινοπαθής υπέστη εγκαύματα κατά τη διάρκεια εγχείρησης από βλάβη του εξοπλισμού.

Κύριε Γεωργιάδη, δεν αρκεί η συγγνώμη σας. Δεν λύνονται τα προβλήματα εκ των υστέρων με μία συγγνώμη. Γνωρίζετε πολύ καλά ποιος ευθύνεται για την ανεπαρκή συντήρηση των εγκαταστάσεων και του εξοπλισμού και για την εγκατάλειψη των υποδομών.

Να το πω πολύ απλά: Ο κ. Γεωργιάδης με τον κ. Μητσοτάκη στέλνουν με σχέδιο τους πολίτες στα ιδιωτικά θεραπευτήρια με υπέρογκο κόστος, υποβαθμίζοντας υποδομές, εργασία και υποστήριξη στα δημόσια νοσοκομεία.

Δική σας δεν είναι η επιλογή για τις μετακινήσεις ιατρών και υγειονομικού προσωπικού με «εντέλλεσθε» για την κάλυψη κενών, με αποτέλεσμα νέα προβλήματα; Δικό σας δεν είναι το αποτέλεσμα των μαζικών παραιτήσεων που λαμβάνουν τη μορφή χιονοστιβάδας; Στο «Βενιζέλειο» 45 παραιτήσεις νομίζω ότι ανέδειξε πρόσφατα με ανακοίνωσή του ο Πανελλήνιος Ιατρικός Σύλλογος. Είναι ψέματα; Δικές σας επιλογές δεν είναι οι υποαμειβόμενοι υγειονομικοί και οι εξουθενωμένοι από τις αλλεπάλληλες εφημερίες; Είκοσι έξι εφημερίες σε ένα μήνα χρειάστηκε να καλύψει αναισθησιολόγος στο νοσοκομείο της Φλώρινας. Σε άλλη χώρα έγινε, με άλλον Υπουργό Υγείας;

Είναι καθαρό ότι τοποθετηθήκατε σε αυτήν τη θέση για να ολοκληρώσετε το γκρέμισμα που είχατε ξεκινήσει και αφήσατε στη μέση το 2014. Το σχέδιό σας είναι η πλήρης ιδιωτικοποίηση της υγείας και αν επιβιώνει σήμερα το ΕΣΥ, αυτό το οφείλουμε αποκλειστικά στις προσπάθειες των εργαζομένων που εμείς οφείλουμε να τους ευχαριστήσουμε. Αυτό είναι το πραγματικό χειροκρότημα, όχι το υποκριτικό χειροκρότημα το δικό σας, γιατί την ίδια εικόνα εγκατάλειψης τη βλέπουμε παντού στην πρωτοβάθμια υγεία, της οποίας η υποβάθμιση είναι μια αιτία ερήμωσης της υπαίθρου. Επιλέξατε να απαξιώσετε συστηματικά την πρωτοβάθμια υγεία για να στερήσετε από τους πιο ευάλωτους πολίτες τη δυνατότητα της φροντίδας και αυτή η επιλογή δεν είναι μόνο, αν θέλετε, ένα στοιχείο ανισότητας.

Να το πούμε απλά: Το να μην έχεις τον γιατρό σου δεν είναι μόνο αδικία. Το να μην έχεις τον γιατρό σου στην ύπαιθρο, στα ακριτικά σύνορα, σε ένα μικρό νησί είναι και μια αιτία του δημογραφικού προβλήματος και της εγκατάλειψης της υπαίθρου της χώρας μας, άρα είναι ένα μεγάλο εθνικό θέμα το οποίο δημιουργούν ο κ. Γεωργιάδης και ο κ. Μητσοτάκης.

Ανοίγω μια μικρή παρένθεση για να αναφερθώ στο συγκεκριμένο νομοσχέδιο, λέγοντας ότι είναι ένα εύλογο αίτημα του κλάδου των διαιτολόγων- διατροφολόγων η συγκρότηση και σύσταση του νομικού προσώπου, αλλά το ερώτημα είναι γιατί δεν κάνετε το ίδιο και με έναν εξίσου ευαίσθητο σημαντικό κλάδο που είναι αυτός των ψυχολόγων που νομίζω ότι είναι ο μοναδικός από τα επαγγέλματα υγείας που δεν έχει το αντίστοιχο νομικό πρόσωπο δημοσίου δικαίου.

Εδώ οφείλω να πω, βλέποντας και τον αρμόδιο Υφυπουργό, ότι έχουμε σοβαρή ανησυχία για τη μεγάλη απορρύθμιση της δημόσιας ψυχικής υγείας, από την κατεδάφιση θα έλεγα εγώ, τη ναρκοθέτηση των κέντρων πρόληψης και των κοινοτήτων ψυχικής υγείας, διότι με την ιδιωτικοποίηση της ψυχικής υγείας του επιχειρεί η Κυβέρνηση δημιουργούνται τεράστια κοινωνικά προβλήματα, προβλήματα ζωής, ελπίδας, ανάσας για ευάλωτους συνανθρώπους μας που μένουν μόνο στα νύχια κερδοσκόπων του κλάδου της ψυχικής υγείας. Αυτό έγινε μετά τον ν.5129/2024.

Κυρίες και κύριοι Βουλευτές, η υπεράσπιση της δημόσιας υγείας για εμάς είναι ταυτόχρονα υπεράσπιση της κοινωνίας, της κοινωνικής συνοχής και της δημοκρατίας. Χρειαζόμαστε ένα νέο Εθνικό Σύστημα Υγείας που να ξεκινάει από τα βασικά. Πρώτον, χρηματοδότηση. Γιατί είμαστε 2% κάτω από τον ευρωπαϊκό μέσο όρο; Και ποιον λόγο; Ευρώπη δεν θέλετε; Γιατί δεν το κάνουμε τώρα που έχετε υπερπλεόνασμα με τη δική σας ανάγνωση; Εμείς λέμε σήμερα 7,5% του ΑΕΠ χρηματοδότηση για ένα δημόσιο ισχυρό Εθνικό Σύστημα Υγείας για όλους και για όλες. Αυτό είναι μια πολιτική δημοκρατίας. Γιατί δεν το κάνετε;

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Αξιοπρέπεια στην εργασία για όλα τα επαγγέλματα υγείας. Αυξήσεις στις αμοιβές των γιατρών, των νοσηλευτών, του υγειονομικού προσωπικού, ένταξη στα βαρέα και ανθυγιεινά, μονιμοποίηση των συνταξιούχων και 15.000 νέες προσλήψεις που απαιτεί το ΕΣΥ με αξιοποίηση τεχνολογίας προς όφελος των πολιτών και όχι των κερδών, γιατί η υγεία δεν είναι προνόμιο, δεν είναι αριθμοί. Η υγεία είναι δικαίωμα και αυτό το δικαίωμα εμείς θα το υπερασπιστούμε.

Κυρίες και κύριοι Βουλευτές, είναι προφανές από όλα αυτά που έχω πει ότι απαιτείται να αλλάξουμε πολιτική στη χώρα μας γρήγορα, άμεσα και για να γίνει αυτό δεν αρκούν τα ωραία και μεγάλα λόγια, αλλά πρέπει να συγκρουστούμε με ένα άδικο σύστημα πολιτικής και οικονομικής εξουσίας, γιατί για να πλουτίζουν κάποιοι και για να κρατάνε κάποιοι τις καρέκλες τους και να τακτοποιούν τα ρουσφέτια τους, η χώρα μας οπισθοχωρεί και γι’ αυτό χρειάζεται μια άλλη πολιτική, για να προστατευτούν οι εργαζόμενοι και να διασφαλιστούν τα δικαιώματά τους, για να ανατρέψουμε τη φοροεπιδρομή, να φορολογηθούν τα καρτέλ και να σπάσει η κυριαρχία των καρτέλ, για να παταχθεί η ακρίβεια, για να στηριχθούν οι συνταξιούχοι, οι μη προνομιούχοι, τα ευάλωτα κοινωνικά στρώματα, οι νέοι μας, για να υπάρχει αποτελεσματική πολιτική στέγασης, για να υπάρχουν υποδομές και υπηρεσίες υγείας που μας αξίζουν. Είναι αίτημα της κοινωνίας να πάψει πια αυτό το αίσθημα ανασφάλειας στην καθημερινότητα, στην εργασία, στη στέγη, στην υγεία, στην παιδεία, στην οικονομία.

Γι’ αυτόν τον λόγο ο ΣΥΡΙΖΑ-Προοδευτική Συμμαχία έχει επιστρέψει και είναι εδώ με σοβαρές, τεκμηριωμένες προτάσεις, αλλά και με αγωνιστικό διεκδικητικό πνεύμα που αύριο θα αποδειχθεί ξανά στους δρόμους της χώρας σε αυτόν τον αγώνα που ποτέ δεν είναι ανεπίκαιρος. Η Εργατική Πρωτομαγιά μάς τον θυμίζει. Υπάρχει άλλος δρόμος και άλλο παραγωγικό μοντέλο και άλλη πολιτική για τα δημόσια αγαθά όπως είναι η υγεία και η παιδεία και αυτός είναι ένας δρόμος κοινωνικής δικαιοσύνης και αλληλεγγύης που σέβεται πρώτα απ’ όλα τον κόπο του λαού και την αξιοπρέπεια της κοινωνίας.

Ο κ. Μητσοτάκης ούτε θέλει ούτε μπορεί να αλλάξει πορεία. Υπηρετεί άλλες προτεραιότητες, τους λίγους και τους ισχυρούς. Όσο κι αν προσπαθεί το Μαξίμου με επιδόματα να εξωραΐσει την εικόνα, η αλήθεια δεν κρύβεται. Ο λαός βλέπει, ο λαός θυμάται, ο λαός δεν ξεχνά και ο λαός δεν σας εμπιστεύεται.

Εμείς έχουμε ένα ιστορικό καθήκον να δώσουμε φωνή στους αδύνατους, να δώσουμε ελπίδα στους νέους, να δώσουμε προοπτική στην κοινωνία. Γι’ αυτόν τον λόγο καταθέσαμε και προς την προοδευτική αντιπολίτευση 10+1 συγκεκριμένες προτάσεις για την ανατροπή αυτής της πολιτικής, εφαρμόσιμες, τεκμηριωμένες, που συνδέονται και με ένα άλλο μοντέλο πολιτικής στη χώρα μας, ένα ολοκληρωμένο σχέδιο για την επόμενη μέρα, γιατί στους πολίτες πρέπει να πούμε και συγκεκριμένα τι πρέπει να αλλάξουμε, γιατί είναι εγκλωβισμένοι στα αδιέξοδα και στο ότι δεν υπάρχει εναλλακτική από τον κ. Μητσοτάκη. Το σχέδιο αυτό απευθύνεται πρώτα απ’ όλα στους προοδευτικούς πολίτες, σε όλη την κοινωνία, αλλά είναι ανοιχτό και για συζήτηση. Πάντως η κοινωνία απαιτεί μια άλλη οικονομία που δεν θα είναι στα χέρια των ολιγαρχών, δίκαιη φορολογία, υγεία, παιδεία και στέγη για όλους και δεν πρέπει και δεν έχουμε να διαλέξουμε ανάμεσα σε φτώχεια ή μιζέρια. Θέλουμε ζωή, θέλουμε δικαιοσύνη, θέλουμε αλήθεια, θέλουμε πρόοδο για όλους και για όλες.

Φτάνει πια με την κοροϊδία. Η χώρα μας πρέπει να προχωρήσει μπροστά. Αυτή είναι η πρόταση του ΣΥΡΙΖΑ-Προοδευτική Συμμαχία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τρεις μαθήτριες και μαθητές και επτά συνοδοί εκπαιδευτικοί από τα Δημοτικά Σχολεία Αμμοχωρίου και Περάσματος Φλώρινας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Γεωργιάδη, έχετε τον λόγο για πέντε λεπτά για μια παρέμβαση.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κυρία Πρόεδρε. Χριστός Ανέστη.

Θα μου επιτρέψετε με πολύ σεβασμό στον κύριο Πρόεδρο του ΣΥΡΙΖΑ –ήδη απεχώρησε απ’ αυτή την Αίθουσα- να δώσω μερικές πολύ σύντομες και περιεκτικές απαντήσεις. Πρώτα από όλα μια γενική αναφορά. Το λέω γιατί του έχω εκτίμηση προσωπική. Δεν τον θεωρώ ασήμαντο πολιτικό.

Έρχεται ένας αρχηγός κόμματος ο οποίος έχει καταφέρει να είναι στις δημοσκοπήσεις περίπου 12 με 13 μονάδες κάτω από το ποσοστό που πήρε το κόμμα του στις εθνικές εκλογές και ταυτόχρονα ενώ έχει αυτή την πραγματικότητα τα παρουσιάζει στην Ελλάδα όλα μαύρα. Αυτή η Κυβέρνηση τα κάνει όλα λάθος. Οι εργαζόμενοι περνάνε χειρότερα. Τα εισοδήματα είναι λιγότερα. Τα νοσοκομεία είναι κατεστραμμένα. Αίσθημα δικαιοσύνης δεν υπάρχει. Τίποτα δεν δουλεύει σωστά. Είμαστε πρώτοι σε ατυχήματα. Φτώχεια, δυστυχία και η Νέα Δημοκρατία προηγείται του ΣΥΡΙΖΑ στη χτεσινή δημοσκόπηση 24 μονάδες.

**ΓΕΩΡΓΙΟΣ ΚΑΡΑΜΕΡΟΣ:** Άσε που θα μας πεις τώρα πώς θα το κάνουμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εάν πράγματι όλα αυτά συμβαίνουν και πράγματι προηγούμαστε 24 μονάδες του ΣΥΡΙΖΑ τότε κάτι δεν κάνετε καθόλου καλά. Ή αυτά που λέτε, όπως τα λέτε, δεν είναι έτσι ή κάτι δεν κάνετε καθόλου καλά. Και τα δύο όμως ταυτόχρονα δεν μπορεί να συμβαίνουν. Πιστεύω πραγματικά ότι θα ήσασταν πολύ πιο επιτυχημένοι στον ρόλο σας στην Αντιπολίτευση αν καθόταν με μία πιο εργώδη προσπάθεια και προσπαθούσατε να πείτε: «Αυτό πηγαίνει καλά. Αυτό δεν πηγαίνει». Αυτό θα μας βοηθούσε και εμάς να γίνουμε καλύτεροι στη διακυβέρνηση αλλά κι εσάς να γίνετε περισσότερο πειστικοί. Δεν σας προβληματίζει ότι ενώ τα παρουσιάζετε όλα κατάμαυρα είμαστε 24 μονάδες μπροστά; Δεν σας προβληματίζει; Μη σας προβληματίσει. Αφήστε το.

**ΓΕΩΡΓΙΟΣ ΚΑΡΑΜΕΡΟΣ:** Μας προβληματίζει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε τώρα σε μια δεύτερη παρατήρηση. Δείτε πώς η ζωή εκδικείται. Κάνετε μία προσπάθεια εδώ και πολλές μέρες να πλήξετε την «Ομάδα Αλήθειας» με όλες αυτές τις δήθεν αποκαλύψεις και διαγωνίζεστε με τον κ. Κανελλάκη ποιος θα μιλήσει περισσότερο για μαύρο χρήμα, για τις τριγωνικές συναλλαγές και διάφορα τέτοια. Άκουγα τον κ. Κασσελάκη να λέει τα ίδια. Πρώτα από όλα θέλω να υπενθυμίσω ότι ο πρώην Πρόεδρος σας κ. Κασσελάκης είχε κατηγορήσει τον πρώην πρώην Πρόεδρό σας, τον κ. Τσίπρα, ότι έπαιρνε σακούλες με μαύρα λεφτά. Υπήρξε κάποιος από τον ΣΥΡΙΖΑ που στα σοβαρά βγήκε να απαντήσει για τις καταγγελίες του πρώην προέδρου σας για τον πρώην πρώην Πρόεδρό σας;

**ΓΕΩΡΓΙΟΣ ΚΑΡΑΜΕΡΟΣ:** Τα πήρε πίσω.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ότι τα πήρε πίσω είναι αδιάφορο για την κοινή γνώμη. Ότι είπε και ότι έγραψε για μαύρα λεφτά και μαύρα ταμεία έχω κρατήσει screenshot…

**ΓΕΩΡΓΙΟΣ ΚΑΡΑΜΕΡΟΣ:** Ούτε έτσι διατυπώθηκε και κακώς το επαναλαμβάνεις. Κακώς το λες έτσι. Κάνεις ό,τι κάνει η «Ομάδα Αλήθειας».

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία Πρόεδρε, παρακαλώ. Δεν διέκοψα κανέναν. Παρακαλώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Καραμέρο, μην κάνετε διάλογο παρακαλώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Συγκρατηθείτε.

Κάνετε λοιπόν, μια προσπάθεια να πλήξετε την «Ομάδα Αλήθειας» για ποιο λόγο; Διότι η «Ομάδα Αλήθειας» είναι ένα πολύ χρήσιμο εργαλείο ενημέρωσης της κοινής γνώμης.

**ΓΕΩΡΓΙΟΣ ΚΑΡΑΜΕΡΟΣ:** Παίρνουμε συμβάσεις.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε, λοιπόν, να πάρουμε ένα μικρό δείγμα του τι έγινε σήμερα. Χθες προκάλεσα τον κ. Πολάκη για το αν θα πάει στο δικαστήριο να δικαστεί για την συκοφαντική δυσφήμιση μετά την αθώωση των παιδιών στο ΚΕΕΛΠΝΟ τους οποίους εσείς απολύσατε από το ΚΕΕΛΠΝΟ. Εσείς, η Κυβέρνηση ΣΥΡΙΖΑ τους απέλυσε. Απεδείχθησαν πλήρως και ομοφώνως αθώοι. Πήγε στο δικαστήριο και ζήτησε, κυρία Πρόεδρε, για έκτη φορά αναβολή. Δεν τη δέχτηκε τελικά το δικαστήριο και δικάστηκε ερήμην.

Ακούστε τώρα τι έκανε η «Ομάδα Αλήθειας» σήμερα. Βρήκε ένα βίντεο όπου ο κ. Πολάκης πριν λίγο καιρό όταν κατέβηκε για αρχηγός του ΣΥΡΙΖΑ έβγαινε σε διάφορες συνεντεύξεις, έλεγε ότι αν γίνει αρχηγός του ΣΥΡΙΖΑ και Πρωθυπουργός της χώρας θα ψηφίσει νόμο που θα απαγορεύεται να υπάρχει αναβολή σε δίκη πάνω από ένα μήνα. Και τον βάζει η «Ομάδα Αλήθειας» να λέει ο ίδιος «πρέπει να απαγορεύεται αναβολή πάνω από ένα μήνα. Και αν γίνω εγώ Πρωθυπουργός δεν θα γίνει ποτέ αναβολή πάνω από ένα μήνα». Και την ώρα που το παίζει η «Ομάδα Αλήθειας» είναι στο δικαστήριο και ζητάει έκτη φορά αναβολή, συνολικά για δύο χρόνια. Γι’ αυτό σας ενοχλεί η «Ομάδα Αλήθειας». Γιατί βγάζει τα ψέματα που λέτε και σας παρουσιάζει όπως πραγματικά είστε στην ελληνική κοινωνία. Και θα συνεχίσει να το κάνει γιατί στηρίζει ο κόσμος.

**ΓΕΩΡΓΙΟΣ ΚΑΡΑΜΕΡΟΣ:** Ο κόσμος και ο κρατικός ο κορβανάς.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Καραμέρε, συγκρατηθείτε. Συγκρατηθείτε, κύριε. Κανείς δεν διέκοψε τον κ. Φάμελλο και κανέναν από σας. Κάναμε μια ωραία συνεδρίαση μέχρι τώρα. Συγκρατηθείτε.

Πάμε, λοιπόν, στα της υγείας. Πρώτα απ’ όλα, για να μιλήσουμε λίγο σοβαρά, έρχεται ο Πρόεδρος του κόμματος που ήταν κυβέρνηση για πεντέμισι χρόνια ως πριν από έξι χρόνια, που έδινε για τα 128 νοσοκομεία της χώρας 1,5 δισεκατομμύριο και λέει σε μένα, νυν Υπουργό Υγείας, που δίνω για τα ίδια 128 νοσοκομεία 3,2 δισεκατομμύρια ότι δίνω λίγα χρήματα. Τώρα αυτό που κάνετε πιστεύετε ότι είναι λογικό; Έχει βάση αυτό που λέτε; Σήμερα στο Εθνικό Σύστημα Υγείας η Κυβέρνηση του Κυριάκου Μητσοτάκη δίνει πάνω από τα διπλάσια χρήματα, είναι πάνω από διπλάσιοι οι προϋπολογισμοί, από ό,τι από κυβερνήσεως «πρώτης φοράς Αριστεράς». Άρα, εσείς δεν μπορεί να λέτε για υποχρηματοδότηση.

Πάμε τώρα στο επιχείρημα. Τι είπε ο κ. Φάμελλος; Είναι ένα ωραίο επιχείρημα, λογικοφανές επιχείρημα και άκρως λαϊκίστικο επιχείρημα. Λέει: «Γιατί δε δίνουμε 7,5% του ΑΕΠ για την υγεία όπως είναι ο ευρωπαϊκός μέσος όρος; Δεν θέλετε να γίνουμε Ευρώπη; Να μας κάνετε Ευρώπη». Ακούστε τώρα γιατί αυτό το επιχείρημα είναι λογικοφανές αλλά είναι ψευδές. Έχουν οι χώρες της Ευρώπης πράγματι δυνατότητα να συγκρίνουν τα ποσοστά επί του ΑΕΠ στις διάφορες δαπάνες τους; Παραδείγματος χάριν, δίνουν οι άλλες χώρες της Ευρώπης που έχουν 7,5% για την υγεία 3% για την άμυνα όπως δίνει η Ελλάδα; Όχι. Θέλετε να πούμε ότι θα πάμε στους ευρωπαϊκούς μέσους όρους σε όλα; Υπάρχει άλλη χώρα της Ευρώπης που να δίνει για τις συντάξεις 15% του ΑΕΠ; Ξέρετε ποιος είναι ο ευρωπαϊκός μέσος όρος; Είναι 10% του ΑΕΠ. Αν λοιπόν υιοθετούσαμε την πρόταση του κ. Φάμελλου και λέγαμε «Θα πάμε να δίνουμε με βάση όρων ΑΕΠ τα ίδια που δίνουν οι άλλοι», θα πρέπει να κοπούν οι συντάξεις των Ελλήνων κατά το εν τρίτο. Κατά το εν τρίτο θα ήταν λιγότερη η σύνταξη που παίρνει κάθε συνταξιούχος κάθε μήνα. Αυτό είναι το επιχείρημα του κ. Φάμελλου. Άρα είναι απολύτως προφανές ότι τέτοιου τύπου σύγκριση είναι απολύτως λανθασμένη και δεν έχει καμία επαφή με την πραγματικότητα.

Τέλος, το αφήγημα ενός καταρρέοντος ΕΣΥ, πρώτον είναι απολύτως ψευδές. Το ΕΣΥ ασφαλώς και δεν καταρρέει. Προφανώς και έχει προβλήματα όπως όλα τα εθνικά συστήματα υγείας χωρών. Τις τελευταίες μέρες έχω ανεβάσει αναρτήσεις γιατί γράφονται άρθρα, παραδείγματος χάριν, για την Αυστραλία, για τον Καναδά, για το Ηνωμένο Βασίλειο ακόμα και για τη Γερμανία και την Ελβετία, για έλλειμμα γιατρών εκεί, για έλλειμμα νοσηλευτών, για διαμαρτυρίες, για χειρουργεία. Όλα αυτά γίνονται σε όλα τα εθνικά συστήματα υγείας του πλανήτη. Δεν υπάρχει κανένα σύστημα που να μην έχει τέτοια προβλήματα. Άρα, έχουμε και εμείς τα προβλήματα που έχουν και οι άλλοι. Έχουμε όμως σήμερα, κυρίες και κύριοι συνάδελφοι, περισσότερο υπηρετούν προσωπικό στο ΕΣΥ παρά ποτέ. Τον μεγαλύτερο προϋπολογισμό του ΕΣΥ παρά ποτέ. Ταυτόχρονα μέσω του Ταμείου Ανάκαμψης επιτελούμε το μεγαλύτερο πρόγραμμα κτιριολογικής ανακαίνισης των νοσοκομείων του ΕΣΥ και των Κέντρων Υγείας και αγοράς ιατροτεχνολογικού εξοπλισμού. Και όλα αυτά σε μία εποχή που χάρις στο πρόγραμμα Σπύρος Δοξιάδης -και να συγχαρώ την παρισταμένη Αναπληρώτρια Υπουργό Υγείας, κ. Αγαπηδάκη- ταυτόχρονα επιτελούμε το μεγαλύτερο πρόγραμμα προληπτικών διαγνωστικών εξετάσεων που έχει γίνει ποτέ στην Ελλάδα ίσως και σε όλη την Ευρώπη. Άρα, το να λέμε σε αυτή την εποχή ότι το ΕΣΥ καταρρέει, είναι ψέμα.

Όμως πέρα από το ψέμα κάνετε κάτι πολύ χειρότερο. Όταν όλη την ημέρα λέτε στη Βουλή ότι το ΕΣΥ καταρρέει και μάλιστα ακούγεται από τα χείλη ενός αρχηγού κόμματος όπως ο ΣΥΡΙΖΑ, τι κάνετε στην πραγματικότητα; Κάνετε το σέρβις, κάνετε τους πλασιέ της ιδιωτικής υγείας. Μη γελάτε, κύριε Μπάρκα. Μπορεί να μη θέλετε να το κάνετε. Εγώ δεν λέω ότι το κάνετε μετά δόλου. Το κάνετε από άγνοια.

**ΠΡΟΕΔΡΕΥΟΥΣΑ (Όλγα Γεροβασίλη):** Και ολοκληρώστε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Γιατί όταν ο καθένας λέει συνέχεια ότι το ΕΣΥ καταρρέει στην πραγματικότητα λέτε στον κόσμο «αν έχεις λεφτά μην πας στο ΕΣΥ, πήγαινε σε ένα ιδιωτικό νοσοκομείο, γιατί στο ΕΣΥ δεν θα βρεις την υγειά σου». Άρα, στην πραγματικότητα λειτουργείτε ως dealers της ιδιωτικής υγείας. Σας παρακαλώ πολύ σταματήστε να το κάνατε. Το ΕΣΥ δεν καταρρέει. Προβλήματα δεν υπάρχουν περισσότερα από ό,τι στα άλλα εθνικά συστήματα. Ανάλογα προβλήματα έχουμε με τους άλλους και αγωνιζόμαστε να τα λύσουμε. Σήμερα πάμε πραγματικά πολύ καλύτερα από ό,τι στο παρελθόν σε όλους τους δείκτες.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τρίλεπτη παρέμβαση ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία, κ. Μπάρκας.

Έχετε τρία λεπτά, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κυρία Πρόεδρε.

Κύριε Γεωργιάδη, αρχικά να σας καλωσορίσουμε στη δημόσια συζήτηση, «σφαίρα», για τα όσα συμβαίνουν στην κοινωνία, μιας και σας είχαν επιβάλλει σίγαση, ο Αρχηγός σας μάλλον, δεν ξέρω ποιοι, αλλά αφού σας δόθηκε αυτή η ευκαιρία στο υπό συζήτηση νομοσχέδιο, είπατε αυτά που είπατε. Καλώς ήρθατε.

Είπατε πολλά για την Ομάδα Αλήθειας και είναι γεγονός, κύριε Γεωργιάδη, ότι αν δεν ήσασταν Βουλευτής και συνεργάτης της Ομάδας Αλήθειας με διάφορες δημόσιες δηλώσεις για τη στήριξη αυτής της συγκεκριμένης ομάδας, είναι σίγουρο ότι θα είχατε θέση δίπλα στους τύπους αυτούς, στους δύο αυτούς κυρίους, οι οποίοι είναι οι διοργανωτές αυτού του site. Είναι γεγονός ότι θα μπορούσατε να δουλέψετε πάρα πολύ καλά στο πλάι τους ή ακόμα και ως επικεφαλής τους.

Είπατε πολλά, δεν είπατε, όμως, τίποτα, κύριε Γεωργιάδη, για τις τριγωνικές συναλλαγές οι οποίες καταγγέλλονται, όχι από τον ΣΥΡΙΖΑ, αλλά από δημοσιογράφους, από μεγάλα δημοσιογραφικά site και εφημερίδες για τον τρόπο με τον οποίο αυτή η συγκεκριμένη ομάδα κατά τα άλλα χρηματοδοτείται ή για το γεγονός ότι προβεβλημένα στελέχη της Κυβέρνησής σας ήταν κατά τα άλλα άτυποι συνεργάτες ή εργαζόμενοι της Ομάδας Αλήθειας, της Blue Sky, της Νέας Δημοκρατίας και όλου αυτού του τριγωνικού πράγματος.

Αναφερθήκατε, κύριε Γεωργιάδη, σε ένα βίντεο -δεν κατάλαβα καλά- το οποίο έκανε πριν από λίγο αυτή η συγκεκριμένη ομάδα για τον κ. Παύλο Πολάκη. Αλήθεια, κύριε Γεωργιάδη, πόσα βίντεο έχει κάνει για εσάς η Ομάδα Αλήθειας, για όσα έχετε πει κατά το παρελθόν; Πόσα βίντεο χρειάζονται για να αποκαλύψουν αυτά που έχετε πει για τον κ. Μητσοτάκη, τον Αρχηγό της Νέας Δημοκρατίας, για τον κ. Καραμανλή τον πρώην Πρόεδρο της Νέας Δημοκρατίας και Πρωθυπουργό, για στελέχη της Νέας Δημοκρατίας; Πόσα βίντεο θα χρειαστούν; Πόσα βίντεο έχει κάνει αυτή η ομάδα, η οποία κατά τα άλλα θέλει να δώσει την αλήθεια στη δημοσιότητα, θέλει να πει στον κόσμο όλη την αλήθεια.

Κοιτάξτε να δείτε, όσον αφορά την υγεία, θα μιλήσω και στην ομιλία μου. Κάνετε συγκρίσεις, κύριε Γεωργιάδη, οι οποίες θα έλεγα ότι δεν σας συμφέρουν. Λέτε ότι αυξήσατε τα χρήματα του προϋπολογισμού για την υγεία, όμως, εσείς εδώ επιχαίρετε ότι το ΑΕΠ αυξήθηκε, ότι έχουμε αύξηση του ΑΕΠ, ότι η οικονομία πηγαίνει καλά και πρέπει να σας δώσουμε και συγχαρητήρια για τον τρόπο με τον οποίο διαχειρίζεστε την ελληνική οικονομία. Κάντε μια συσχέτιση, πόσο τοις εκατό αυξήθηκε ο προϋπολογισμός σε σχέση με το 2019 και πόσο αυξήθηκε το ΑΕΠ, για να μπορούμε να συγκρίνουμε ίδια πράγματα. Τι χρήματα είχε εκείνη η Κυβέρνηση να διαχειριστεί και πόσα έδινε και πώς στήθηκε το ΕΣΥ. Αν θυμάμαι καλά, κύριε Γεωργιάδη, εσείς δεν ήσασταν που χαιρόσασταν δημόσια ότι κλείσατε επτά νοσοκομεία εν μέσω κρίσης; Εσείς δεν ήσασταν; Τώρα αλλάξατε τροπάριο; Τώρα είστε εσείς αυτός ο οποίος στηρίζει το δημόσιο σύστημα υγείας;

Δεν χρειάζεται, κύριε Γεωργιάδη, κανέναν από τον ΣΥΡΙΖΑ και κανέναν από την αντιπολίτευση η κοινωνία για να καταλάβει αν καταρρέει το δημόσιο σύστημα υγείας. Εγώ θα αναφερθώ διεξοδικά στην ομιλία μου σε σχέση με μια προσωπική εμπειρία που είχα μέσα στο Πάσχα και ελπίζω να είστε εδώ πέρα για να σας πω τι ακριβώς είδα και τι ακριβώς μου είπανε οι άνθρωποι οι οποίοι δουλεύουν μέσα, όχι στην Αθήνα που έχουν να αντιμετωπίσουν χιλιάδες κόσμου καθημερινά οι νοσηλευτές, οι γιατροί, οι τραυματιοφορείς, οι άνθρωποι που δουλεύουν στο ΕΚΑΒ, χιλιάδες, εκατομμύρια κόσμου στα δημόσια νοσοκομεία της χώρας μας, αλλά στην επαρχία όπου κατά τα άλλα θα έλεγε κανείς ότι αφού δεν υπάρχει κόσμος στην επαρχία, τα νοσοκομεία μπορούν να δουλεύουν καλύτερα. Θα σας πω διεξοδικά αργότερα. Αλλά, δεν χρειάζεται εμάς, κύριε Γεωργιάδη, για να καταλάβει ο κόσμος ότι το ΕΣΥ καταρρέει. Δεν είμαστε εμείς αυτοί οι οποίοι συμβάλλουμε στην ιδιωτική υγεία.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Μπάρκα.

**ΚΩΝΣΤΑΝΤΙΝΟΣ ΜΠΑΡΚΑΣ:** Ολοκληρώνω, κυρία Πρόεδρε.

Εσείς είστε, κύριε Γεωργιάδη, αλλά και η ίδια κοινωνία που καθημερινά διεκδικεί να υπάρχουν γιατροί και νοσηλευτές στα δημόσια νοσοκομεία, πηγαίνει εκεί για να μπορεί να βρει λύση στο πρόβλημά του, στο πρόβλημα υγείας που αντιμετωπίζει και δεν βρίσκει ανθρώπους. Αυτοί το καταλαβαίνουν, κύριε Υπουργέ, και αυτούς έχετε να αντιμετωπίσετε, όχι εμάς.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Χωρίς αμφιβολία, κυρίες και κύριοι, και το σημερινό νομοσχέδιο του Υπουργείου Υγείας είναι ενταγμένο στη συνολική πολιτική εμπορευματοποίησης και ιδιωτικοποίησης της δημόσιας υγείας, που έχει βέβαια για ευαγγέλιο η Κυβέρνησή σας. Δεν θα αναφερθώ αναλυτικά σε αυτό. Το έκανε ήδη ο ειδικός αγορητής του κόμματος μας.

Θέλω να ξεχωρίσω, όμως, ένα κρίσιμο ζήτημα το οποίο περιλαμβάνει το παρόν νομοσχέδιο και αφορά, φυσικά, το άρθρο για την αναδιάταξη του νοσοκομειακού χάρτη της Δυτικής Αττικής, σύμφωνα με την οποία το Νοσοκομείο «Αγία Βαρβάρα», γνωστό ως Λοιμωδών, εντάσσεται πλέον στο Νοσοκομείο «Αττικόν».

Όταν βέβαια μιλάμε για το Λοιμωδών, μιλάμε για ένα νοσοκομείο στη Δυτική Αττική που μέχρι το 2013 που το υποβαθμίσατε -ουσιαστικά το κλείσατε- εξυπηρετούσε εκατοντάδες χιλιάδες συνανθρώπους μας στις κλινικές του και με το ιατρικό νοσηλευτικό και υπόλοιπο προσωπικό του να δίνει πραγματικά τον καλύτερο εαυτό του για να προσφέρει στις λαϊκές οικογένειες της περιοχής εκεί.

Αντί, λοιπόν, να προχωρήσετε στην πλήρη επαναλειτουργία του, όπως διεκδικούν άλλωστε οι φορείς της περιοχής και από την Κυβέρνηση της Νέας Δημοκρατίας και του ΠΑΣΟΚ που το έκλεισε και από την Κυβέρνηση πριν, του ΣΥΡΙΖΑ, που το κράτησε κλειστό και τώρα ξανά εσείς συνεχίζετε τα ίδια, τι κάνετε; Βάζετε σε εφαρμογή ένα επικίνδυνο σχέδιο, όπως καταγγέλλει και το Σωματείο των Εργαζομένων στο «Αττικό» με την απλή μεταφορά από το «Αττικό» στο Λοιμωδών των ήδη υπαρχουσών κλινικών, όπως η παιδιατρική, η γυναικολογική και άλλες και όχι με δημιουργία νέων δομών. Αυτό, όμως, συνιστά υποβάθμιση.

Γιατί είναι υποβάθμιση και γιατί είναι επικίνδυνο το σχέδιό σας; Γιατί δεν μπορεί να νοσηλεύονται γυναίκες, μητέρες, παιδιά, χωρίς να υποστηρίζονται από άλλες ιατρικές ειδικότητες. Λέτε πως θέλετε να λύσετε το σοβαρό πρόβλημα των ράντζων. Προχωρήστε, λοιπόν, στην πλήρη επαναλειτουργία του Νοσοκομείου Λοιμωδών ως σύγχρονο νοσοκομείο, πλήρως ανεπτυγμένο, στελεχωμένο, με όλο το αναγκαίο μόνιμο προσωπικό, με τον δικό του οργανισμό και θα ενισχύσει τις αναγκαίες δημόσιες δομές στο επίπεδο της Πρωτοβάθμιας Φροντίδας Υγείας και αφήστε την κοροϊδία. Αποσύρετε τώρα το συγκεκριμένο άρθρο από αυτό το νομοσχέδιο που έχει προκαλέσει, πραγματικά, τόσες πολλές αντιδράσεις.

Σας καταθέτω μάλιστα και για τα Πρακτικά την ανακοίνωση του Σωματείου των Εργαζομένων στο Νοσοκομείο «Αττικόν».

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας, κ. Δημήτριος Κουτσούμπας, καταθέτει για τα Πρακτικά την προαναφερθείσα ανακοίνωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναλυτικά θα μιλήσουν και γι’ αυτά τα ζητήματα οι Βουλευτές μας.

Το ζήτημα, όμως, για το οποίο κυρίως θέλω εγώ να μιλήσω και πήρα τον λόγο σήμερα είναι η δικογραφία που κατατέθηκε στη Βουλή για τα Τέμπη. Η διαβίβαση της δικογραφίας στη Βουλή είναι μια ακόμα απόδειξη όχι μόνον των δεδομένων ευθυνών των τέως Υπουργών Μεταφορών Καραμανλή και Σπίρτζη, αλλά και για τον μεγάλο ένοχο για το κύριο έγκλημα στα Τέμπη, δηλαδή τη διαχρονική πολιτική του κράτους και των κυβερνήσεων που αντιμετωπίζει την ασφάλεια επιβατών και εργαζομένων ως κόστος για να στηρίζει τα κέρδη των ομίλων. Μένει, φυσικά, να δούμε και όσα συγκεκριμένα περιλαμβάνει αυτή η δικογραφία.

Όμως, εδώ που τα λέμε, δεν θα ανακαλύψουμε και την Αμερική, γιατί οι μεγάλες πολιτικές και ποινικές ευθύνες, οι κακουργηματικές ευθύνες των πρώην υπουργών, έχουν ήδη αποτυπωθεί -τουλάχιστον από εμάς- στο πόρισμα του ΚΚΕ για την Εξεταστική Επιτροπή, όσο επίσης και στη μήνυση των συγγενών των θυμάτων των Τεμπών και μάλιστα με πολύ αναλυτικό και στοιχειοθετημένο τρόπο.

Εκεί αποκαλύπτεται ότι οι τέως Υπουργοί γνώριζαν την τραγική κατάσταση στον σιδηρόδρομο και επέλεγαν να συνεχίσουν την ίδια εγκληματική πολιτική. Επομένως, ευθύνονται άμεσα για τα κακουργήματα πρώτον, της διατάραξης της ασφάλειας της συγκοινωνίας μέσων σταθερής τροχιάς, δεύτερο της ανθρωποκτονίας με δόλο και τρίτο, της έκθεσης χιλιάδων ανθρώπων σε κίνδυνο.

Γιατί γνώριζαν για την απαράδεκτη κατάσταση στον σιδηρόδρομο από τα σωματεία των εργαζομένων με τουλάχιστον ενενήντα τρία εξώδικα από στελέχη του σιδηροδρόμου που έφταναν ακόμα και σε παραίτηση τότε, από τα δεκάδες ατυχήματα-δυστυχήματα που είχαν συμβεί μέχρι τότε. Οι Υπουργοί όλων όσοι κυβερνήσατε εδώ μέσα διαφήμιζαν την δήθεν ασφάλεια, τον δήθεν εκσυγχρονισμό του σιδηροδρόμου, αντί να απαγορεύσουν τη λειτουργία του μέχρι να γίνει ασφαλής και να πάρουν όλα τα απαραίτητα μέτρα για να προστατεύσουν τον κόσμο.

Γιατί γνώριζαν πολύ καλά για τα απαιτούμενα έργα εγκατάστασης και συντήρησης των συστημάτων ασφαλείας στο σιδηροδρομικό δίκτυο και έδειξαν εγκληματικές παραλείψεις.

Γιατί γνώριζαν για τη ραγδαία μείωση των εργαζομένων, ειδικά μετά το «νόμο Ρέππα» το 2011, για το γεγονός ότι το προσωπικό εργαζόταν την περίοδο της ευθύνης τους με δυο-τρία ρεπό τον μήνα και δεν φρόντισαν για τη στελέχωση, για την επάρκεια του ανθρώπινου δυναμικού που εργαζόταν στους κρίσιμους για την ασφάλεια τομείς κίνησης και συντήρησης.

Γιατί γνώριζαν για την παντελή έλλειψη ειδικού σχεδίου διαχείρισης σιδηροδρομικών ατυχημάτων και δεν πήραν κανένα ουσιαστικό μέτρο για τη συγκρότηση, λειτουργία, άμεση υλοποίησή του στο πλαίσιο της κυβερνητικής πολιτικής.

Γιατί γνώριζαν όχι μόνο οι ίδιοι, αλλά και η Ευρωπαϊκή Ένωση για τον σιδηρόδρομο ότι είναι ωρολογιακή βόμβα. Κι όμως, λίγες μέρες πριν το έγκλημα, η Ευρωπαϊκή Ένωση πιστοποιούσε σε την ασφάλεια των μεταφορών από πλευράς Hellenic Train μέχρι τις 20 του Δεκέμβρη του 2027. Μάλιστα, η Ευρωπαϊκή Ένωση ασχολείται μόνο με τη Σύμβαση 717. Όμως, δεν είναι μόνο η Σύμβαση 717. Είναι και οι Συμβάσεις για το GSMR, οι Συμβάσεις για το ETCR, οι οποίες από το 2006 και το 2007 δεν έχουν υλοποιηθεί και γι’ αυτές η Ευρωπαία εισαγγελέας δεν λέει κουβέντα.

Έτσι, ούτε το στοιχειώδες λειτουργούσε, η φωτοσήμανση, ούτε η τηλεδιοίκηση, ούτε το GSMR για την επικοινωνία τουλάχιστον των δύο μηχανοδηγών, ούτε φυσικά το ETCS για το αυτόματο φρενάρισμα. Επί της ουσίας, δηλαδή, η ασφάλεια της κίνησης των αμαξοστοιχιών βασιζόταν και συνεχίζει να βασίζεται αποκλειστικά και μόνο στην εφαρμογή του γενικού κανονισμού κυκλοφορίας.

Όμως, χωρίς συστήματα ασφαλείας και με προσωπικό κάτω από το μισό του απαιτούμενου, που δουλεύει με εξαντλητικά ωράρια και με ελλιπή εκπαίδευση, όπως λένε οι κατευθύνσεις της Ευρωπαϊκής Ένωσης, είναι σαν να οδηγείτε με μαθηματική ακρίβεια και εν πλήρη γνώση αθώους ανθρώπους σε βέβαιο θάνατο, όπως και έγινε.

Φυσικά, ούτε οι μετέπειτα Υπουργοί και οι λοιποί κυβερνητικοί αρμόδιοι απαλλάσσονται από τις κακουργηματικές ποινικές ευθύνες τους για την εγκληματική κατάσταση στον σιδηρόδρομο που συνεχίζεται, δυστυχώς, και εκθέτει πάλι καθημερινά χιλιάδες ανθρώπους σε κίνδυνο. Γιατί και κανένα ουσιαστικό μέτρο δεν εφαρμόζεται και σουλατσάρουν ανενόχλητα τα επικίνδυνα φορτία και τα διάφορα νατοϊκά βαγόνια θανάτου. Κι όλα αυτά για να στηρίζονται τα κέρδη κάποιων ομίλων και τα συμφέροντα των λυκοσυμμαχιών σας, της Ευρωπαϊκής Ένωσης και του ΝΑΤΟ.

Φυσικά, παραμένουν και πρέπει να διερευνηθούν άμεσα και οι μεγάλες ευθύνες και του Πρωθυπουργού, όπως ήδη έχει θέσει το ΚΚΕ, ως επικεφαλής της Κυβέρνησης και θεσμικά υπεύθυνος για όλες αυτές τις εγκληματικές επιλογές στον σιδηρόδρομο. Κύριοι της Κυβέρνησης, σας το λέμε μια ακόμα φορά. Μην διανοηθείτε να προχωρήσετε σε άλλη μια κάλπικη προανακριτική διαδικασία με fast track διαδικασίες. Είστε γελασμένοι αν νομίζετε ότι επειδή έχετε το μαχαίρι ότι έχετε και το πεπόνι της ασφυκτικής, κυβερνητικά ελεγχόμενης προανακριτικής επιτροπής, ότι δεν αντιλαμβάνεται ο κόσμος ότι το πάτε σκοινί κορδόνι όπως στην περίπτωση του Τριαντόπουλου.

Εδώ και τώρα απαιτείται μια πραγματική προανακριτική που θα εξετάσει όλους τους μάρτυρες, θα έχει στη διάθεσή της και θα μελετήσει όλα τα στοιχεία, θα γίνεται με διαφανή και δημόσιο τρόπο, αφού πρόκειται για πολιτικά πρόσωπα, θα μπορεί να διευρύνει και να αναβαθμίσει το κατηγορητήριο για τα εξεταζόμενα πρόσωπα, αλλά και για όσα προκύψουν ευθύνες για να μην πέσουν στα μαλακά οι ένοχοι. Ούτε να διανοηθείτε να προβάλλετε το επιχείρημα των εξπρές διαδικασιών με το κάλπικο επιχείρημα δήθεν για να μην τεθεί θέμα παραγραφής. Είστε ήδη εκτεθειμένοι κι έχετε μεγάλες ευθύνες.

Έχετε μεγάλες ευθύνες όλα τα κόμματα που δεν δέχτηκαν την πρόταση του ΚΚΕ για ουσιαστική κατάργηση του άρθρου 86 του Συντάγματος και του νόμου «περί ευθύνης Υπουργών», ώστε να δικάζονται τα μέλη της κυβέρνησης όπως όλοι οι πολίτες. Είναι υπεύθυνη και η Κυβέρνηση που παρ’ όλη την αναθεώρηση του Συντάγματος δεν προχώρησε στην τυπική προσαρμογή του νόμου περί ευθύνης.

Με βάση αυτά, όπως φαίνεται καθόλου τυχαία δεν επέλεξε η Κυβέρνηση αυτή τη συγκεκριμένη χρονική στιγμή για να παρουσιάσει και μάλιστα με τυμπανοκρουσίες τις δήθεν εξαγγελίες της για τον σιδηρόδρομο. Την επέλεξε επειδή ακριβώς γνώριζε ότι αναμένεται η διαβίβαση της δικογραφίας για τους πρώην Υπουργούς στη Βουλή και ήθελε και με αυτόν τον τρόπο να ρίξει στάχτη στα μάτια του λαού ότι δήθεν διασφαλίζει την ασφάλεια των σιδηροδρόμων, όπως έλεγε κάποτε και ο κ. Καραμανλής, κουνώντας μάλιστα το δάχτυλο σε όποιον έθετε τέτοια ερωτήματα και κυρίως στις συνδικαλιστικές οργανώσεις που τα κατήγγειλαν.

Αυτό που διαπιστώσαμε, όμως, παρακολουθώντας προχθές τις συγκεκριμένες παρουσιάσεις είναι αυτό που μάλλον ξέραμε και περιμέναμε. Πρώτον, ότι είκοσι έξι μήνες μετά τα Τέμπη όχι μόνο δεν υπάρχει καμία ασφάλεια και σήμερα στις σιδηροδρομικές μεταφορές, αλλά τα απολύτως στοιχειώδη ίσως αρχίσουν να υπάρχουν σε δεκαπέντε μήνες από σήμερα. Δεύτερον, ότι και στον δήθεν νέο ΟΣΕ θα υπάρχουν και θα βασιλεύουν όλοι εκείνοι οι παράγοντες που υπήρχαν και στον παλιό και οδήγησαν στο έγκλημα των Τεμπών.

Και μόνο το γεγονός ότι το κυβερνητικό αφήγημα για το νέο ΟΣΕ είναι πως θα φτιαχτεί με μοντέλο ΔΕΗ νομίζουμε ότι τα λέει όλα. Επιβεβαιώνει, δηλαδή, πως θα φτιαχτεί με τα ίδια υλικά μιας εγκληματικής πολιτικής της απελευθέρωσης της Ευρωπαϊκής Ένωσης, που υπηρετείτε βέβαια όλα τα κόμματα εδώ μέσα, πλην του ΚΚΕ. Θα συνεχίζεται, δηλαδή, η κατάτμηση του σιδηροδρομικού έργου που οδήγησε σε εκείνο το εγκληματικό μπάχαλο. Θα εξακολουθεί η ιταλική κρατική εταιρεία ή όποια άλλη τελοσπάντων στο μέλλον να παρουσιάζεται ως επενδυτής στα ασφαλή τρένα, τη στιγμή που παίρνει επιδοτήσεις από το ελληνικό κράτος και αδειοδοτήσεις από την Ευρωπαϊκή Αρχή Σιδηροδρόμων για να έχει στο σιδηροδρομικό δίκτυο επικίνδυνα τρένα.

Αλλά ούτε και αυτό βέβαια είναι ελληνική πρωτοτυπία. Είναι ανατριχιαστικό αυτό που δήλωσε ο εκτελεστικός διευθυντής της κοινής επιχείρησης σιδηροδρόμων της Ευρώπης και ανέδειξε η ευρωκοινοβουλευτική ομάδα του ΚΚΕ ότι αυτήν τη στιγμή στο σιδηροδρομικό δίκτυο όλης της Ευρωπαϊκής Ένωσης κυκλοφορούν πέντε χιλιάδες βαγόνια κινούμενα φέρετρα που όπως είπε είναι για σκραπ ή για αναβάθμιση, για παλιοσίδερα δηλαδή. Τέτοιος κυνισμός! Όμως για παλιοσίδερα άλλους πρέπει να ξαποστείλει ο λαός μας. Για παλιοσίδερα πρέπει να στείλει ο ελληνικός λαός και όλοι οι λαοί της Ευρώπης θα λέγαμε αυτήν τη σάπια Ευρωπαϊκή Ένωση, τις κυβερνήσεις της και συνολικά τη σάπια και επικίνδυνη πολιτική σας. Η πολιτική σας είναι για σκραπ.

Για ακόμα μια φορά, με πρόσχημα την αξιολόγηση των εργαζομένων, επιχειρείτε να παρουσιάσετε εκείνους ως αποκλειστικούς υπαίτιους της τραγικής κατάστασης που επικρατεί και στον σιδηρόδρομο. Όταν όμως τα σωματεία τους σας προειδοποιούσαν για τα προβλήματα ασφαλείας, τους γράφατε στα παλιά σας τα παπούτσια, στη γνωστή λογική ότι γκρινιάζουν γιατί -λέει- είναι μίζεροι. Όταν απεργούν διεκδικώντας μέτρα ασφαλείας στα τρένα, βγάζετε τις απεργίες τους παράνομες, λες και δεν ξέρετε ότι οι τραγικές συνθήκες εργασίας που εσείς και οι προηγούμενες κυβερνήσεις έχετε διαμορφώσει είναι το έδαφος εκδήλωσης των όποιων ανθρώπινων λαθών.

Στην ίδια ακριβώς λογική κινούνται όμως και οι προτάσεις που παρουσίασε την ίδια μέρα με εσάς ο κ. Ανδρουλάκης στο ΠΑΣΟΚ, οι περισσότερες από τις οποίες αναμασούν αυτά τα περί αξιολόγησης και αξιοκρατίας, μόνο όμως για τους απλούς εργαζόμενους. Πρόκειται για τη γνωστή κυβερνητική λογική του ανθρώπινου λάθους -από την ανάποδη τώρα-, διατυπωμένη αυτήν τη φορά από τη βολική σας αντιπολίτευση. Για να μην πιάσουμε τώρα όλες τις ευθύνες των κυβερνήσεων του ΠΑΣΟΚ για την υποστελέχωση, την υποχρηματοδότηση και γενικά το μπάχαλο του ΟΣΕ, γιατί δεν θα τελειώσουμε ούτε το βράδυ. Όλα για το κέρδος. Αυτή θα είναι η λογική που θα διαπερνά τη λειτουργία και του νέου ΟΣΕ, όπως διαπερνά και κάθε πτυχή της κοινωνικής ζωής, συνθλίβοντας τις πραγματικές ανάγκες του λαού και της νεολαίας. Αυτό είναι που γεννά την αγανάκτηση και που έβγαλε όλο αυτόν τον κόσμο στον δρόμο όλο αυτό το προηγούμενο διάστημα.

Είναι γελασμένη η Κυβέρνηση αν νομίζει ότι ξεμπέρδεψε με αυτό, γιατί τα Τέμπη δήθεν θα ξεχαστούν. Όμως τα Τέμπη δεν πρόκειται να ξεχαστούν. Θα φροντίσουμε και εμείς γι’ αυτό. Δεν γίνεται να ξεχαστούν, γιατί βρίσκονται παντού γύρω μας. Βρίσκονται για παράδειγμα μέσα στους χώρους δουλειάς, όπου η εργατική τάξη μετράει έναν νεκρό κάθε τρεις μέρες, εξαιτίας της έλλειψης μέτρων υγείας και ασφάλειας, αλλά και εξαιτίας της εντατικοποίησης της μετατροπής του εργάσιμου χρόνου σε λάστιχο.

Και τι κάνετε εσείς; Ετοιμάζετε νέο αντεργατικό νομοσχέδιο, λες και δεν φέρατε αρκετά μέχρι τώρα για να δώσετε ακόμα περισσότερα εργαλεία στη μεγαλοεργοδοσία να αυξάνει τον εργάσιμο χρόνο κατά πως τη βολεύει. Αυτό έχετε να προσφέρετε εσείς και το σύστημά σας στους εργαζόμενους εκατόν τριάντα εννιά ολόκληρα χρόνια μετά την πρωτομαγιά του 1886 στο Σικάγο, όπου με αίμα τότε η εργατική τάξη διεκδίκησε αυτό που ήταν από τότε αναγκαίο και ρεαλιστικό, οκτώ ώρες εργασία, οκτώ ώρες ξεκούραση, οκτώ ώρες για ό,τι θέλουμε. Γι’ αυτό, λοιπόν, το σύνθημα που τόσο σας ενοχλεί, «τα κέρδη τους ή οι ζωές μας» θα το ακούσετε δυνατά και αύριο στις πρωτομαγιάτικες λαϊκές απεργιακές συγκεντρώσεις.

Εδώ μέσα έτσι κι αλλιώς θα το ξαναπούμε και για το συγκεκριμένο και για άλλα, η τοποθέτησή μας δεν τελειώνει εδώ. Συνεχίζεται κάθε μέρα, κάθε ώρα, κυρίως μέσα στους δρόμους του αγώνα.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα μαθητές και μαθήτριες και δύο εκπαιδευτικοί συνοδοί τους από το Γυμνάσιο Παραλίας Καλαμάτας.

Η Βουλή τούς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η Υφυπουργός, η κ. Χαραλαμπογιάννη, για να τοποθετηθεί επί της τροπολογίας.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Ευχαριστώ πάρα πολύ, κυρία Πρόεδρε.

Να ενημερώσω το Σώμα για το πέμπτο άρθρο της τροπολογίας. Σύμφωνα με τον ν.4765 όπως γνωρίζετε προβλέπεται πανελλήνιος γραπτός διαγωνισμός του ΑΣΕΠ κάθε δύο έτη. Ενόψει, λοιπόν, αυτού του πανελλήνιου γραπτού διαγωνισμού, αλλά και των διαγωνιστικών διαδικασιών που για τα επόμενα χρόνια διοργανώνει το ΑΣΕΠ, αιτήθηκε από τη Γενική Γραμματεία Εμπορίου να προμηθευτεί περίπου εννιακόσιους υπολογιστές. Ο διαγωνισμός έτρεξε κανονικά και τηρήθηκαν όλες οι προβλεπόμενες διαδικασίες, όμως όταν ανακηρύχθηκε ο προσωρινός μειοδότης είχαμε ενστάσεις οι οποίες βρίσκονται αυτήν τη στιγμή για εξέταση στην ΕΑΔΗΣΥ. Δεδομένου ότι η εξέταση της ΕΑΔΗΣΥ, η γνωμοδότηση, οι τυχόν δικαστικές διαμάχες θέτουν σε αόριστο χρόνο την έκβαση της υπόθεσης, γι’ αυτόν τον λόγο, λοιπόν, προκειμένου να διεξαχθεί ο επόμενος γραπτός διαγωνισμός επιλέχθηκε η λύση της μίσθωσης υπολογιστών, προκειμένου να γίνει ο πανελλήνιος γραπτός διαγωνισμός. Επομένως, με αυτήν την τροπολογία -εντός των ορίων που μας επιτρέπει φυσικά η ευρωπαϊκή νομοθεσία, αλλά πάνω από τα όρια της απευθείας ανάθεσης, δηλαδή από τις 30.000 πάμε στις 143.000- δίνουμε αυτήν την άμεση λύση προκειμένου να διεξαχθεί στον χρόνο που προβλέπεται κατά τον νόμο ο επόμενος γραπτός διαγωνισμός.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Ελληνικής Λύσης, ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κυρία Πρόεδρε και Χριστός Ανέστη και χρόνια πολλά για κάποιους άλλους. Εμείς οι χριστιανοί λέμε Χριστός Ανέστη.

Θα ήθελα ξεκινώντας για το Υπουργείο Υγείας, επειδή άκουσα πολλούς να μιλούν για τη διατροφή και τη διατροφολογία, ξέρετε όταν μιλάς για διατροφή στους οπαδούς της εντομοφαγίας και του τεχνητού κρέατος -γιατί η Νέα Δημοκρατία είναι οπαδός αυτών των επιλογών, υπό την έννοια ότι στο Ευρωπαϊκό Κοινοβούλιο ψηφίζει ό,τι έρχεται από τον φίλο της τον Μπιλ Γκέιτς και δεν είναι μια συνωμοσιολογία, είναι η πραγματικότητα, η εντομοφαγία είναι πλέον γεγονός, πέρασαν οι κοινοτικές οδηγίες-, είναι σαν να μιλάς για ειρήνη σε έναν έμπορο όπλων. Αυτό είναι. Μιλάμε για διατροφή όταν έχουν καθιερώσει να τρώμε έντομα, να τρώμε τεχνητό κρέας, σαν να μιλάς σε έναν ντίλερ όπλων για ειρήνη. Δεν γίνονται αυτά.

Από την άλλη ρωτώ τη Νέα Δημοκρατία, επειδή μιλάμε για διατροφή και υγεία. Είναι η ίδια Κυβέρνηση, αυτή η Κυβέρνηση που αρνείται πεισματικά να κάνει συνοριακούς ελέγχους στην Τουρκία, που μπαίνουν συνεχώς προϊόντα γεμάτα φυτοφάρμακα. Για ποια υγεία μιλάμε; Το είπε και ο κ. Μπιμπίλας, αν δεν κάνω λάθος, και εμείς κάναμε άπειρες παρεμβάσεις και στην Ευρωπαϊκή Ένωση με τον κ. Φράγκο, τον Ευρωβουλευτή μας, το πιέσαμε, τους ξαναλέμε κάντε ελέγχους στους Κήπους Έβρου. Βέβαια έτσι κερδίζεις και κάτι άλλο: Στηρίζεις τον πρωτογενή σου τομέα, στηρίζεις τον αγρότη, στηρίζεις τον κτηνοτρόφο, στηρίζεις τον μελισσοκόμο σου. Σου έρχεται μέλι με γλυκόζη από την Τουρκία και από την Κίνα και δεν κάνεις ούτε έναν έλεγχο. Έχει κάνει συναίνεση και η Ελλάδα ώστε το μέλι το ελληνικό να είναι έστω και 10% ελληνικό και συν 90% βουλγαρικό ή ρουμανικό.

Για ποια υγεία μιλάμε; Να πούμε και την αλήθεια, στη Νέα Δημοκρατία ούτε ένας έλεγχος δεν γίνεται στα σύνορα με τη Βουλγαρία. Μπαίνουν ρουμανικά αμνοερίφια, βουλγαρικά αμνοερίφια, μπαίνει γαλακτοκομικό προϊόν ανεξέλεγκτα, με αντιβιοτικά, με διαφόρου είδους –δεν ξέρω- φάρμακα που δίνουν στα διάφορα τετράποδα και δεν γίνεται έλεγχος. Ποια διατροφή; Αφού τρώμε τεχνητή τροφή, πλαστική τροφή. Και αυτό είναι αν θέλετε μία από τις αιτίες που οδηγούνται στα νοσοκομεία οι άνθρωποι, η κακή υγεία.

Να μην πω και το άλλο. Δεν ξέρω αν εφαρμόστηκε στην Ελλάδα, πάντως στην Ευρωπαϊκή Ένωση εφαρμόζεται. Φτάσαμε στο σημείο τα ληγμένα τρόφιμα να θεωρούνται ότι είναι καλά, αρκεί η τιμή τους να είναι χαμηλή. Δηλαδή αφού φτωχοποίησαν τους Ευρωπαίους και τους Έλληνες περνάνε και την ιστορία ότι αν μπορείς να πάρεις ένα ληγμένο τρόφιμο σε καλύτερη τιμή, πήγαινε πάρε το. Κανείς δεν ξέρει όμως αυτό αν είναι, κύριοι Υπουργοί, καλό ή κακό για την υγεία.

Εν πάση περιπτώσει, θα έλεγα το εξής, επειδή άκουσα για καρδιακά προβλήματα, για παχυσαρκία που δημιουργείται από την πλαστική τροφή. Δεν δημιουργείται μόνο από την πλαστική τροφή, παιδιά. Το πολύ το μακαρόνι, γιατί δεν έχουν λεφτά να πάρουν άλλα προϊόντα και φρούτα και διάφορα προϊόντα να φάνε. Πολύ μακαρόνι καταναλώνει ο Έλληνας. Και δεν είναι τυχαίο. Γελάμε, το ξέρω. Εμείς είμαστε καλοταϊσμένοι εδώ μέσα. Οι περισσότεροι τρώνε καλά. Και εγώ, δόξα τω Θεώ, καλά είμαι και το παιδί μου. Αλλά υπάρχουν και οι άλλοι Έλληνες, οι φτωχοί Έλληνες που δεν τρώνε καλά και δεν μπορούν να φάνε καλά και τους φτωχοποίησαν ΠΑΣΟΚ, Νέα Δημοκρατία και ΣΥΡΙΖΑ.

(Χειροκροτήματα από την πτέρυγα της Ελληνικής Λύσης)

Πάμε τώρα στα υπόλοιπα. Θέλουν να φέρουν από την Αμερική τους γιατρούς, θα τους φέρουμε, τι ωραία, τι καλά. Κι εγώ αναρωτιέμαι, δημιουργούμε ιατρικό προσωπικό στη χώρα, πηγαίνουν στο πανεπιστήμιο και αυτή η Κυβέρνηση μαζί και το ΠΑΣΟΚ και ο ΣΥΡΙΖΑ έδιωξαν χιλιάδες γιατρούς, χιλιάδες νοσηλευτές στο εξωτερικό. Αντί να είναι προτεραιότητα για να λύσουμε και το δημογραφικό μας πρόβλημα, να έρθουν αυτοί οι άνθρωποι πίσω, τα παιδιά μας, τα ελληνόπουλα, αυτοί θέλουν να φύγουν από την Αμερική. Φέρτε και από την Αφρική. Έτσι κι αλλιώς από την Αφρική φέρνετε και περνούν λαθραία κάθε μέρα όλοι αυτοί οι καλοί επιστήμονες, όπως έλεγαν και στη Νέα Δημοκρατία και στο ΠΑΣΟΚ και στον ΣΥΡΙΖΑ που θα δημιουργήσουν μια ανάπτυξη στη χώρα μας. Είναι όλοι επιστήμονες, καθηγητές πανεπιστημίου, όπως αυτός στον Κολωνό. Καθηγητής σεξουαλικής αγωγής ήταν ο άνθρωπος. Τι ήταν ; Ο άνθρωπος πήγε να βιάσει, να μάθει σεξουαλική αγωγή. Τα λέω αυτά γιατί αν δεν ήταν τραγικά, θα γελούσαμε. Αλλά είναι τραγικά.

Πάμε στα υπόλοιπα. Φέρατε εδώ για τους γιατρούς κάτι από την Αμερική. Φτιάξτε τουλάχιστον στα νησιά μας…

Κύριε Γεωργιάδη, είστε λαλίστατος, είστε δημοκόπος, το έχετε. Καλό είναι αυτό. Όχι δημαγωγός, δημοκόπος, γιατί συνηθίζετε να λέτε μισές αλήθειες πολλές φορές. Σας έβλεπα σε ένα παλαιότερο τουίτ που λέγατε ότι η Ελλάδα δεν μπορεί να προσεγγίσει μεγάλες εταιρείες, κύριε Γεωργιάδη, ή αυτοκινητοβιομηχανίες διότι είναι μικρή χώρα. Έτσι είπε ο Άδωνις. Και μαθαίνω ότι η Βουλγαρία κάνει αυτοκινητοβιομηχανία. Είναι φαίνεται μεγαλύτερη η Βουλγαρία από την Ελλάδα σε πληθυσμό. Είναι της Νέας Δημοκρατίας και της αλήθειας τα καμώματα αυτά. Λύστε λοιπόν το πρόβλημα του ιατρικού προσωπικού στα νησιά που δεν έχουν σπίτι να μείνουν οι άνθρωποι. Δάσκαλοι, καθηγητές, εκπαιδευτικοί δεν πάνε να μείνουν στα νησιά. Γιατί; Είναι πανάκριβα τα νοίκια. Λύστε τα βασικά προβλήματα του τόπου. Φέρτε γιατρούς που φύγανε και έχει λυθεί το πρόβλημα με το προσωπικό. Δώστε κίνητρα.

Δεν θα πω και για το άλλο. Μαθαίνω, μου είπε η κ. Αθανασίου ότι κατήγγειλαν οι εργαζόμενοι στο Αττικό ότι όλη αυτή η ιστορία της μεταφοράς, λέει, του γυναικολογικού, μαιευτικού, παιδιατρικού, ψυχιατρικού είναι για να βουτήξουν κάποιοι φίλοι σας καθηγητές κάποια κρεβάτια. Έτσι λένε, τα βουτάνε. Γιατί δεν τα ξέρουμε αυτά ότι συμβαίνουν στα πανεπιστημιακά νοσοκομεία; Δεν τα ξέρουμε αυτά; Τα ξέρουμε όλοι. Δηλαδή θα στέλνετε γιατρούς από το Αττικό στο Λοιμωδών. Ωραία. Και ερωτώ εγώ κάτι. Θα τρέχουν οι γιατροί που τρέχουν για εσωτερικά περιστατικά. Και αν θέλει μια αξονική ένα παιδάκι που είναι στο Λοιμωδών; Θα το μεταφέρουμε με τα ασθενοφόρα, με το αυτοκίνητο στο άλλο νοσοκομείο, στο Αττικό για να κάνει αξονική; Είναι μερικά πράγματα που δείχνουν ότι δεν το πάτε καλά το πράγμα. Εγώ δεν λέω. Εξυπηρετείτε τους ιδιώτες. Κι εγώ υπέρ του ιδιωτικού τομέα είμαι. Αλλά θέλω πάντοτε επιστασία από το κράτος, από την Κυβέρνηση γιατί το οικονομικό κίνητρο του ιδιώτη πολλές φορές περνάει στην αισχροκέρδεια. Και εκεί είναι ο κόφτης που λέγεται Κυβέρνηση. Φιλολαϊκή κυβέρνηση με εποπτεία και έλεγχο, την οποία δεν κάνετε.

(Χειροκροτήματα από την πτέρυγα της Ελληνικής Λύσης)

Δυστυχώς δεν κάνετε.

Πάμε σε αυτήν την ιστορία, το kids wallet.

Κύριε Γεωργιάδη, ποιος έδωσε το δικαίωμα να δώσετε το dna των παιδιών μας, των νεογνών σε ιδιώτες; Το είπατε προεκλογικά ότι θα το κάνετε. Πήγατε και δώσατε το dna των νεογνών, πέρασε εσχάτως, χωρίς να ρωτήσετε κανέναν. Τώρα κάνετε το kids wallet. Δηλαδή μας πηγαίνει στον μετα-άνθρωπο ο κ. Γεωργιάδης. Ειδική ηλεκτρονική εφαρμογή για κινητές συσκευές με την ονομασία kids wallet, προσβάσιμη μέσω της πύλης δημόσιας διοίκησης, αποθηκεύονται σε ψηφιακή μορφή τα στοιχεία δελτίου αστυνομικής ταυτότητας, επιδεικνύονται σε φορείς του δημοσίου τομέα, δικαστικές αρχές και νομικά πρόσωπα. Για σταθείτε, θέλετε να μας πάτε σε μια διαδικασία που δεν βλέπετε τι γίνεται γύρω σας. Πείτε ότι ξαφνικά έχουμε ένα black out για μία, δύο μέρες. Θέλετε να μας κάνετε όλους να καταργήσουμε και το χρήμα το κανονικό. Πώς θα αγοράσει ο άνθρωπος να φάει; Black out. Δεν έχει χρήμα ο άλλος. Πώς θα λειτουργήσει; Όλα ψηφιακά; Ξέρετε τι κινδύνους εγκυμονεί αυτή η ιστορία; Να πάμε στον μετα-άνθρωπο. Είναι οπαδός του μετα-ανθρώπου ο Πρωθυπουργός της χώρας. Είδε και τον Χαράρι στην Ακρόπολη -πώς λέγεται αυτός ο τύπος ο απίστευτος- μαζί με τον Σβαμπ. Τον είδε εκεί, δεν είναι συνωμοσιολογία, είναι πραγματικότητα, αφού έκανε και συνέντευξη και μίλησε για τον μετα-ανθρωπισμό. Δεν μας αρέσει ο άνθρωπος, πάμε στον μετα-ανθρωπισμό. Βαφτίζουν έννοιες και όρους. Και ρωτώ, οι Έλληνες θέλετε να τα βάλετε όλα σε ένα κινητό τηλέφωνο. Και εγώ λέω το εξής, αν μιάμιση μέρα έχουμε black out, κινητό τηλέφωνο δεν υπάρχει, τέλος η μπαταρία, πώς θα κινηθεί ο κόσμος; Γελάς. Το έχεις μάθει το παραμυθάκι. Ό,τι και να γίνει, βρέχει, χιονίζει, γι’ αυτόν βρέχει. Φτύνουν; Δεν πειράζει, βρέχει. Εγώ ρωτάω το αυτονόητο. Black out. Δεν υπάρχει χρήμα. Πλαστικά όλα, τα πάμε εκεί, ψηφιακά. Πώς θα επιβιώσει ο άνθρωπος; Είδαμε τι έγινε στην Ισπανία. Θα πούμε για την Ισπανία σε λίγο. Το πρόβλημα είναι ότι οι πολίτες βλέπουν το τυρί, δεν βλέπουν τη φάκα. Πηγαίνουμε σε ένα περίεργο έλεγχο. Αλλά όταν αντιδρούμε, μας λέτε ψεκασμένους, συνωμοσιολόγους και μετά δεν θα μπορεί να αντιδράσει κανένας. Δηλαδή θα το πω έτσι απλά, τα έχεις όλα στο κινητό σου. Χρωστάς το ρεύμα, σου κόβω το ρεύμα ό,τι ώρα θέλω. Αυτή είναι η ιστορία. Χρωστάς στην τράπεζα, σου κόβω τα πάντα μέσω κινητού τηλεφώνου. Αυτή είναι η ιστορία. Ψηφιακό το κράτος. Με δικαιολογία και άλλοθι την προστασία, λέει, των τίμιων πολιτών, οι οποίοι πληρώνουν την τράπεζα, πληρώνουν το ρεύμα τους, θα κόβουμε τους υπόλοιπους. Δηλαδή φτωχοποιήσαμε τον πολίτη, τον κάναμε να μην μπορεί να ανταπεξέλθει και τώρα του βάζουμε μηχανισμούς τέτοιους ώστε να του απαγορεύουμε ακόμα και να ζει αξιοπρεπώς. Σε αυτό είμαστε απέναντι. Απέναντι σε όλο αυτό.

Και βέβαια θα πω το εξής. Υποθηκεύσατε τα προσωπικά δεδομένα των παιδιών. Εύγε. Εύγε! Κοιτάχτε τι έγινε Άγιον Όρος που έστειλε και επιστολή που διαμαρτύρεται για την υποχρεωτική έκδοση προσωπικού αριθμού για όλους τους πολίτες. Και λέει προαιρετικά.

Την καταθέτω στα Πρακτικά την επιστολή του Αγίου Όρους από την επιστασία, γιατί είναι πολύ πιστός ο Άδωνις Γεωργιάδης.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πριν τις εκλογές επισκέφτηκε και το Άγιο Όρος. Δεν ξέρω πόσες φορές έχει πάει στη ζωή του. Έβγαλε και φωτογραφιούλες. Εντάξει, δεν είναι κακό αυτό. Αν και εγώ όταν πηγαίνει στο Άγιο Όρος, τρεις φορές τον χρόνο, δεν βγάζω φωτογραφίες. Είναι άλλη η δική μου συμπεριφορά και άλλη η δική τους. Και ο Χατζηδάκης το έκανε αυτό. Συνάντησε τον Ιερώνυμο πριν τις εκλογές για να πει εναντίον μου ο Ιερώνυμος κάτι που το χρησιμοποίησε η Νέα Δημοκρατία. Όλα αυτά είναι συμπτώσεις.

Πάμε παρακάτω. Είναι υποκριτικό να ακούω εδώ μέσα και το ΠΑΣΟΚ και τον ΣΥΡΙΖΑ και την Πλεύση Ελευθερίας και τα υπόλοιπα κόμματα να ομιλούν για προανακριτική στο θέμα των Τεμπών. Υποκριτικό, κύριοι. Υποκριτικότατο. Δεν θα γυρίσω στο 2023, όταν τα έλεγε η Ελληνική Λύση. Δεν θα γυρίσω εκεί. Και θέλω ο Υπουργός να εκτιμάει την ομιλία ενός Πολιτικού Αρχηγού. Θεωρώ αδιανόητο να μιλάει Πολιτικός Αρχηγός και να μιλάει στο κινητό ο Υπουργός από τα έδρανα. Να βγει έξω ο κ. Γεωργιάδης. Κύριε Υπουργέ τρίτη φορά το κάνετε. Ούτε μία, ούτε δύο. Δεν σέβεστε τον ομιλούντα, σεβαστείτε το Κοινοβούλιο. Αν θέλετε, κυρία Πρόεδρε, πείτε του να βγει έξω. Δεν μιλάω στον αέρα, απευθύνομαι στους Υπουργούς. Τα παίρνω και πάω σπίτι μου.

Λέω λοιπόν το εξής και το λέω στην Αντιπολίτευση. Διαμαρτύρεστε για την προανάκριση στα Τέμπη. Εγώ το ακούω αυτό. Αυτό, εκείνο, το άλλο, η κακιά κυβέρνηση, ο κακός πρωθυπουργός, οι κακοί υπουργοί.

Να ορίστε, το βλέπετε, φεύγει, πάει να μιλήσει στο τηλέφωνο. Είναι σημαντικότερο το τηλέφωνό του από το να ακούσει έναν Πολιτικό Αρχηγό. Αυτή είναι η αλαζονεία τους. Αυτή είναι η αλαζονεία κι ματαιοδοξία που στις επόμενες εκλογές τιμωρηθούν.

Έχουν έπαρση και αυτό αποδεικνύεται καθημερινά.

(Χειροκροτήματα από την πτέρυγα της Ελληνικής Λύσης)

Εν πάση περιπτώσει, λέω λοιπόν στην Αντιπολίτευση με πολλή συμπάθεια: «Γιατί διαμαρτύρεστε για την Προανακριτική στα Τέμπη»; Δεν θα πω τι κάναμε εμείς, το προσπερνώ ή τι υποστήκαμε εμείς από το ΠΑΣΟΚ όταν ο κ. Ανδρουλάκης με είπε «ψεκασμένο» όταν μίλησα για τα θέματα των Τεμπών, ούτε για τους υπολοίπους. Είχατε μια μοναδική ευκαιρία αυτήν την Κυβέρνηση να τη ρίξουμε όλοι μαζί κι εσείς αντί να τη ρίξετε, τη στηρίξατε. Πότε; Με τον γάμο των ομοφυλοφίλων. Τότε που σας λέγαμε «να τους ρίξουμε τώρα» κι εσείς τους στηρίξατε και στηρίξατε τον Μητσοτάκη.

(Χειροκροτήματα από την πτέρυγα της Ελληνικής Λύσης)

Τώρα θα είχε ξεκαθαρίσει η ιστορία των Τεμπών. Ναι, ήταν μια αφορμή. Μετά; Θα τον ρίχναμε και δεν θα υπήρχε η συγκάλυψη. Γιατί σήμερα σας έχω μια αποκάλυψη για τα Τέμπη, την οποία «τρέμει» η Κυβέρνηση. Την «τρέμει». Την Παρασκευή έρχονται τα μαντάτα για τα ψευτοβίντεο που παρουσιάζουν ως αληθή. Την Παρασκευή έρχονται τα μαντάτα. Μαντάτα, που αποδεικνύουν τα βίντεο του Καπερνάρου, ο οποίος σιώπησε από τότε -ξέρει τι κάνει- είναι «μαϊμουδένια», είναι «πέτσινα». Δεν είναι αληθινά. Είναι πραγματικά, από άλλη μέρα, όμως. Στήσανε ολόκληρο σκηνικό και θα αποδειχθεί την Παρασκευή.

Και δεν είναι μόνο τούτο. Απευθυνόμαστε στους Έλληνες και τους ρωτάμε: Πείτε ότι όλα αυτά που λέω εγώ είναι συνωμοσιολογικά. Εντάξει, είναι συνωμοσιολογία, είναι εικοτολογία, είναι θεωρία, είναι κάτι που φανταστήκαμε μόνοι μας. Ξεμπάζωσαν τον χώρο και τον μπάζωσαν ή όχι; Ναι. Καταστρέψανε το βιολογικό υλικό και δεν μπορούν να γίνουν τοξικολογικές εξετάσεις; Ναι. Εξαφανίστηκαν βίντεο; Ναι. Έκαναν πλαστά βίντεο; Έκαναν. Μονταρισμένα ηχητικά στο «Πρώτο Θέμα» και στην «Ομάδα Αλήθειας» -τα γνωστά παλικάρια τους- έκαναν; Έκαναν. Εξαφανίστηκαν στοιχεία από τις δικογραφίες; Ναι.

Κύριε Ανακριτά, πώς έχεις αυτό το δικαίωμα, μεγάλε Μπαϊκαμίδη, πώς λέγεσαι, να αρνείσαι σε έναν πατέρα να κάνει εκταφή του παιδιού του; Αυτό είναι βεβήλωση, είναι ιεροσυλία του πόνου του ανθρώπου. Σε ποια χώρα αρνείσαι την εκταφή του βλασταριού του; Πείτε μου εσείς. Για ποιον λόγο ο Ανακριτής αρνείται την εκταφή; Τι χρείαν έχει, κύριοι Υπουργοί, να αρνηθεί εκταφή ανθρώπου; Πείτε μου εσείς.

Πάμε στα υπόλοιπα, τώρα. Τα ξέρατε όλα. Από τις 21 Σεπτεμβρίου 2021- παίρνω τα στοιχεία, τα δίνω στη Βουλή, για τον ιστορικό του μέλλοντος- ξέρατε ότι ο σιδηρόδρομος είναι ανασφαλής, ότι κινδυνεύουν επιβάτες. Τα γνωρίζατε. Το ήξεραν και οι Υπουργοί και οι Υφυπουργοί και οι «γραμματείς και φαρισαίοι» και όλοι. Και τι πάτε να κάνετε, τώρα; Τώρα, πάτε να κάνετε μια ύψιστη ύβρη. «Μοντέλο Τριαντόπουλου στην υπόθεση προανακριτικής», είπε ο κ. Μαρινάκης. Και για τον Κώστα Καραμανλή.

Τέτοια Κυβέρνηση που να αγαπάει τα μοντέλα -όχι, τα άλλα μοντέλα- είναι «φιλομοντελιστές». Πώς μαζεύαμε και συλλέγαμε παλιά διάφορα πραγματάκια; Έτσι, βρήκαν το «μοντέλο Τριαντόπουλου».

(Χειροκροτήματα από την πτέρυγα της Ελληνικής Λύσης)

Διά πάσαν νόσον, «μοντέλο Τριαντόπουλου». Αυτό το μοντέλο είναι μοντέλο συγκάλυψης, μοντέλο διαφθοράς, μοντέλο απευθείας αναθέσεων. Είναι η Κυβέρνηση «μοντέλο» στον αφανισμό της χώρας.

Ακούστε τώρα τι πάει να κάνει η Νέα Δημοκρατία, κάτι που δεν ξέρει και δεν είπε κανείς, εδώ μέσα, κανένας Πρόεδρος κόμματος και μου φαίνεται περίεργο.

Θα σας πω το εξής. Τι θα πει στον ελληνικό λαό, ο Πρωθυπουργός; Θα σας πω εγώ: «Είμαι ο Αγαμέμνων και θα θυσιάσω τις Ιφιγένειες». Ποιες είναι οι «Ιφιγένειες»; Ο Υπουργός, ο άλλος και ο άλλος. «Γιατί θα θυσιάσω τις Ιφιγένειες»; Διότι, κύριε Άδωνι Γεωργιάδη, έχει ετοιμαστεί και ως «Αρτέμιδα» ο κ. Μητσοτάκης να βάλει το ελάφι και να πάρει την Ιφιγένεια και να φύγει.

Ακούστε, το κάνω έτσι, για να καταλάβουν κάποιοι τι πάει να κάνει η Νέα Δημοκρατία. Το παρασκήνιο ποιο είναι λοιπόν; Ο Πρωθυπουργός, ο «Αγαμέμνων», δήθεν θα θυσιάσει κάποιους και σκέφτεται να πάει και σε πρόωρες εκλογές, ταυτόχρονα. Γιατί λέω «δήθεν»; Γιατί υπάρχει η παραγραφή τον Σεπτέμβριο. Να, γιατί έχουν τις πρόωρες εκλογές στο μυαλό τους κάποιοι.

Θέλει να πείσει λοιπόν τον Κώστα Καραμανλή και τους υπόλοιπους, «τι μπορώ να κάνω, ρε παιδιά, έχουμε πρόβλημα, θα σας βγάλω από τα ψηφοδέλτια», γιατί κερδίζει πολιτικά. Αφαιρεί τον «καραμανλισμό» από τη Νέα Δημοκρατία, και τον τελευταίο Καραμανλή.

Ταυτοχρόνως όμως και ως «Άρτεμις» σας πάει για πλημμελήματα. «Σας σώζω, σας θυσιάζω ως «Αγαμέμνων», σας σώζω ως «Άρτεμις»». Κάνει εσωκομματική εκκαθάριση από τους Καραμανλήδες και θα πει στον ελληνικό λαό: «Εγώ, καθάρισα το κόμμα κι έστειλα στη Δικαιοσύνη αυτούς που έλεγαν οι άλλοι, οι κακοί, ότι ήταν υπαίτιοι». Όμως, τον Ιούλιο του 2019ο Πρωθυπουργός ψήφισε ο ίδιος έναν νόμο, αυτόν του Επιτελικού Κράτους, γεγονός που σημαίνει ότι υπεύθυνος για όλα αυτά είναι ο ίδιος ο Πρωθυπουργός. Άρα, και αυτός είναι συνυπεύθυνος και αυτός είναι κατηγορούμενος και όχι όλοι οι υπόλοιποι.

(Χειροκροτήματα από την πτέρυγα της Ελληνικής Λύσης)

Αυτό σημαίνει Επιτελικό Κράτος, κύριοι συνάδελφοι. Ο νόμος, αν τον διαβάσετε καλά, αυτό λέει. Αλλά, είπαμε, οι πρόωρες εκλογές είναι η παραγραφή. Σεπτέμβριο-Οκτώβριο είπε ο Βενιζέλος ο φίλος τους, ο φίλος του Αδώνιδος.

Ακούστε τώρα τι άλλο θέλουν για τα Τέμπη. Ακούστε τι έγινε σήμερα. Θέλουν όλους τους Υπουργούς για πλημμέλημα. Γιατί για πλημμέλημα, κύριοι συνάδελφοι; Ξέρει κανείς εδώ μέσα; Διότι από τους υφισταμένους ήδη διώκονται πολλοί εξ αυτών για κακουργήματα. Οι υφιστάμενοι των Υπουργών κατηγορούνται για κακουργήματα. Ο Υπουργός θα κατηγορηθεί για πλημμέλημα. Ξέρετε τι σημαίνει αυτό στη νομική επιστήμη, σύμφωνα με το άρθρο που υπάρχει μέσα; Αν υπάρχει παραπομπή πολιτικού προσώπου στο Ειδικό Δικαστήριο δύο τινά σημαίνουν; Πρώτον, δεν υπάρχει δεύτερος βαθμός, μια κι έξω. Δεν υπάρχει εφετείο, δεν υπάρχει τίποτα. Δεύτερον, όλοι οι υπόλοιποι που διώκονται για κακουργήματα συμπαρασύρονται στο πλημμέλημα του Υπουργού. Άρα, όσοι καταδικάζονται ή όσοι διώκονται για κακουργήματα θα πάνε κι αυτοί στο Ειδικό Δικαστήριο με πλημμέλημα. Το είπε σήμερα το πρωί ο Μαραγκουδάκης. Το αντιλαμβανόμαστε αυτό; Έχουμε καταλάβει γιατί η αγωνία της Νέας Δημοκρατίας να αλλάξει τον χάρτη και να το πάει για πλημμέλημα; Δεν ντρέπεται λίγο; Δεν ντρέπονται; Γι’ αυτό μας χτυπούν. Και γι’ αυτό βάζει η Νέα Δημοκρατία τα παπαγαλάκια της να χτυπούν την Ελληνική Λύση. Θέλουν ουσιαστικά να μας τσακίσουν, θέλουν να τσακίσουν την αλήθεια, να τσακίσουν την πραγματικότητα. Και η πραγματικότητα ήταν μία, είχαμε νεκρούς.

Από την πρώτη στιγμή λέγαμε ότι η Σύμβαση 717 ήταν η αφορμή. Από εκεί είναι το αίτιο του προβλήματος. Το μπάζωμα-ξεμπάζωμα ήταν η συγκάλυψη. Κι εκεί πρέπει να βρεθεί πραγματικά η πολιτική αξιοπρέπεια, η πολιτική φιλοκαλία, η πολιτική εντιμότητα. Να οδηγηθούν όλοι με αναβαθμισμένο κατηγορητήριο, και ο Πρωθυπουργός ο ίδιος, στο Ειδικό Δικαστήριο. Κι εκεί αν είναι αθώοι να το αποδείξουν. Τελεία και παύλα.

Καταθέτω και στα Πρακτικά τα εξής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα και κλείνω σε λίγο.

Κύριε Γεωργιάδη, ξαφνικά γίνατε και φιλοτραμπικός όπως έμαθα. Σας είδα, καλά τα πάτε. Συμφωνώ μαζί σας για τον Τραμπ, μια χαρά. Είστε στη γραμμή της Ελληνικής Λύσης, καλό αυτό. Έχω εδώ ρεπορτάζ από ένα Μέσο των Ηνωμένων Πολιτειών, και θα το καταθέσω στα Πρακτικά, και ένα tweet του Έλον Μασκ, συνέντευξη μαζί με την έρευνα του «Nature» που γίνεται στην Αμερική, διεθνούς φήμης περιοδικό, για τον covid, η οποία δείχνει ότι η Ελληνική Κυβέρνηση παρουσίασε θανάτους από covid πάνω από 45%.

Τα καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Υπουργείο Υγείας των Ηνωμένων Πολιτειών μάς επιβεβαίωσε ότι η πανδημία διέρρευσε από κινεζικό εργαστήριο. Θυμάμαι, κύριε Γεωργιάδη, ότι το είπα εδώ μέσα και ο Πρωθυπουργός με είπε «ψεκασμένο». Ήμουν εδώ και σηκώθηκε και είπε ότι αυτά που λέω είναι ψεκασμένες θεωρίες, το ότι διέφυγε από κινεζικό εργαστήριο. Και βγαίνει η επίσημη ιστοσελίδα του Υπουργείο Υγείας –τα έχω εδώ μπροστά μου- ότι ο κορωνοϊός είναι προϊόν βιολογικού εργαστηρίου. Ούτε μια συγγνώμη δεν είπε ποτέ ο Πρωθυπουργός γι’ αυτά που είπε για την Ελληνική Λύση. Ψεκασμένες θεωρίες, ε; Ορίστε, να η απόδειξη.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε και στα υπόλοιπα. Τώρα λοιπόν με εντολή του Προέδρου Τραμπ, τον οποίο συμπαθείτε, κύριε Γεωργιάδη, τελευταία, άνοιξε η ιστοσελίδα για τον κορωνοϊό επισήμως στις Ηνωμένων Πολιτείες. Προαναγγέλλονται διώξεις για όλους τους εμπλεκόμενους. Είναι η μεγαλύτερη δικαστική έρευνα στις Ηνωμένες Πολιτείες, λένε οι Αμερικανοί. Χθες ελληνικό δικαστήριο δικαίωσε για το εμβόλιο του AstraZeneca κάποιον που είχε παρενέργειες.

Θα σας πάμε αίμα με την ιστορία της υποχρεωτικότητας. Υποχρεώσατε τον ελληνικό λαό να κάνει εμβόλια χωρίς να είστε βέβαιοι για τις παρενέργειες. Λοιπόν, δεν θα σας καλύπτει η Ούρσουλα. Η Ούρσουλα σε λίγο θα φύγει. Ακούστε με που σας λέω. Τελειώνει το παραμύθι της Ούρσουλα. Εννοώ την Ούρσουλα φον ντερ Λάιεν, για να ξέρουμε τι λέμε.

Και για να καταλάβετε ποια Κυβέρνηση είστε και ποιους εκπροσωπείτε, κύριε Γεωργιάδη, να σας ρωτήσω το εξής. Αγοράσατε κτήριο της ΔΥΠΑ -όχι εσείς, η Κυβέρνησή σας- με 43.400.000 ευρώ το νέο κτήριο. Τα 35 εκατομμύρια από το Ταμείο Ανάκαμψης και 8.400.000 από εθνικούς πόρους.

Αυτά τα χρήματα, γιατί δεν τα δώσατε στους φτωχούς; Τόσα κτίρια έχει η Ελλάδα. Έχω εδώ την ανακοίνωση του Πανελλήνιου Συλλόγου Υπαλλήλων ΟΑΕΔ - τΟΕΕ - τΟΕΚ. Λένε οι εργαζόμενοι ότι υπάρχει κτίριο στην Αθήνα επί της οδού Πατησίων και στο Ολυμπιακό Χωριό που ρημάζει είκοσι χρόνια. Το καταθέτω για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί επαναλαμβάνεται η ίδια ιστορία με την ΑΑΔΕ, όπου πήγατε και αγοράσατε στην Συγγρού ένα τεράστιο κτίριο εκατομμυρίων ευρώ και τώρα επαναγοράζετε πάλι άλλο κτίριο; Εδώ λεφτά υπάρχουν; Εδώ λεφτά υπάρχουν όταν όλοι οι εργαζόμενοι είναι εναντίον της αγοράς; Ποιον φίλο εξυπηρετείτε για πείτε μου; Δεν δικαιολογείται αλλιώς. Εκατομμύρια αγοράζουν, δίνουν αναθέσεις, μίζες λεφτά παντού. Γιατί;

Και εδώ έχω μπροστά μου την απόφαση του Υπουργού για να αγοράσουν κτίρια. Λες και είναι δικά τους τα λεφτά, τα βρήκαν στην τσέπη του πατέρα τους. Καταθέτω την ανακοίνωση του Υπουργού για τα Πρακτικά.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πόσο αποτυχημένοι, όμως, είσαστε ως Κυβέρνηση απεδείχθη ότι κάνατε εγκλήματα με την ενέργεια. Τι έγινε, λοιπόν, στην Ισπανία, κύριοι, οπαδοί Νέα Δημοκρατία, ΠΑΣΟΚ και ΣΥΡΙΖΑ του Χρηματιστηρίου της Ενέργειας και της πράσινης απάτης;

Σας δείχνω την «Καθημερινή», εφημερίδα δικιά σας. Τι λέει εδώ; Διαβάζετε μια χαρά, μυωπία δεν έχετε, πρεσβυωπία δεν έχετε δόξα τω Θεώ μια χαρά. Λέει, λοιπόν, εδώ η «Καθημερινή» η σημερινή: «Το μάθημα του ισπανικού μπλακ άουτ για την Ελλάδα». Και αναφέρει ότι η υπερπροσφορά της αιολικής ενέργειας των ΑΠΕ οδήγησε σε μπούκωμα του δικτύου και μπλακ άουτ. Γιατί το λέει αυτό; Διότι η Ελλάς, δηλαδή τα αιολικά πάρκα και τα φωτοβολταϊκά δημιούργησαν ταλάντωση, λέει, η «Καθημερινή» και έγινε μπλακ άουτ είκοσι τέσσερις ώρες στην Ισπανία.

Στην Ελλάδα, του κ. Μητσοτάκη, του οπαδού της ανεμογεννήτριας, που καταστρέφει το φυσικό κάλος, τα απάτητα Άγραφα και όλους τους ορεινούς όγκους, πλην του σπιτιού του στα Ζαγοροχώρια -εξαίρεση είναι εκεί, συμπτωματικά είναι αυτό και όχι σύμπτωμα σήψης και διαφθοράς- θα πω το εξής. Η Ελλάδα παράγει υπερπαραγωγή αιολικής και φωτοβολταϊκής ενέργειας ικανή να δημιουργήσει τεράστιο μπλακ άουτ στη χώρα. Η μέση ετήσια ζήτηση είναι 7GW με 8GW, ενώ τα πράσινα πάρκα παράγουν 16GW. Δηλαδή, θέλουμε εμείς ετησίως 8GW και παράγουμε διπλάσια ποσότητα.

Και τι λέει πάλι η «Καθημερινή»; «Πετάξαμε σε τέσσερις μέρες 30GW για να μην γίνει μπλακ άουτ. Δηλαδή, πληρώνουμε ενέργεια, την ενέργεια του Μητσοτάκη, του αποτυχημένου, που έδωσε 22 δισεκατομμύρια σε ανεμογεννήτριες και φωτοβολταϊκά για να τα πάρουν οι πάροχοι ενέργειας, οι κολλητοί του αντί να τα δώσει στον ελληνικό λαό και κινδυνεύουμε με μπλακ άουτ, που ξαναπληρώνουμε τους παρόχους ενέργειας, Γιατί; Γιατί οι άνθρωποι δεν ξέρουν να σχεδιάζουν. Εγκληματούν εις βάρος της χώρας. Σπαταλούν χρήματα υπέρ των ολιγαρχών και όχι υπέρ των πολιτών και αυτό σε αντίθεση με τις υψηλές τιμές ενέργειας. Και το λέω και προειδοποιώ

(Χειροκροτήματα από την πτέρυγα της Ελληνικής Λύσης)

Και πάμε στην Ομάδα Αλήθειας. Ακούστε. Εγώ δεν είμαι εναντίον της Ομάδας Αλήθειας. Διαφωνώ με όλους σας. Όχι. Τα παιδιά -τους υπερασπίστηκε και ο Άδωνις Γεωργιάδης- ως μισθοφόροι κανονικοί, όπως είχαν οι Ρωμαίοι αυτοκράτορες τους μισθοφόρους και πραιτωριανούς, τους πλήρωναν αδρά -αυτοί είναι πραιτωριανοί, δεν είναι λεγεωνάριοι, πραιτωριανοί- για να κάνουν μια δουλειά και την κάνουν μια χαρά. Δολοφονούν χαρακτήρες, διασύρουν προσωπικότητες, μοντάρουν βίντεο, κόβουν βίντεο, όπως εμένα στην υπόθεση των τριών βαγονιών που χρησιμοποιούν όλοι.

Διάβαζα άρθρο της «Καθημερινής» εδώ μέσα και είπα για τρία βαγόνια που εξαϋλώθηκαν και έλεγα: «Ισχύει αυτό, Υπουργέ;». Και το κόβουν εκεί και λένε ότι εγώ το είπα αυτό. Για να καταλάβετε τι κάνει η Ομάδα Αλήθειας. Αυτή είναι η Ομάδα Αλήθειας.

Εγώ θα πω το εξής. Μια χαρά κάνει η Ομάδα Αλήθειας την δουλειά της. Το πρόβλημά μου είναι άλλο εμένα ότι έπαιρνε κρατικό χρήμα. Ο ιδιώτης δικαίωμά του είναι να στηρίζει όποια κυβέρνηση θέλει, όποιο κόμμα θέλει. Να δίνω, όμως, στον ιδιώτη τα λεφτά, να τα παίρνει με αναθέσεις, Τοπική Αυτοδιοίκηση, Υπουργεία να τα δίνει στην Ομάδα Αλήθειας, σε εργαζόμενους που δούλευαν στην Ομάδα Αλήθειας, τουλάχιστον αυτό είναι ανήθικο, αλλά είναι και παράνομο, γιατί έχει και μαύρο χρήμα εδώ, χρήμα που διοχετεύεται με εντολή κάποιων.

Άκουσα τον κ. Άδωνι Γεωργιάδη να λέει ότι η Ομάδα Αλήθειας δεν είναι κάτι κακό. Λέει την αλήθεια. Περιμένω, λοιπόν, από την Ομάδα Αλήθειας σήμερα στις 14.50΄, κύριε Γεωργιάδη, να ανεβάσει το βίντεο της δηλώσεώς σας για τον κ. Μητσοτάκη, όταν ήμασταν στο ίδιο κόμμα, στο ΛΑΟΣ, που λέγατε ότι θα δώσετε το αυτοκίνητο το δικό σας, γιατί τότε ο κ. Μητσοτάκης ήθελε να το δώσει πίσω το αυτοκίνητο, γιατί οι Έλληνες είναι φτωχοί. Πώς μιλούσατε για τον κ. Μητσοτάκη, τον «πορφυρογέννητο», «χα, χα που δεν δούλεψε ποτέ». Αυτό το βίντεο η Ομάδα Αλήθειας με αυτά που λέτε σήμερα για να δούμε εάν η Ομάδα Αλήθειας πραγματικά είναι Ομάδα Αλήθειας ή είναι ομάδα αλητείας και αήθειας.

(Χειροκροτήματα από την πτέρυγα της Ελληνικής Λύσης)

Να ανεβάσετε και τα βίντεο του κ. Μητσοτάκη τι έλεγε το ’18, το ’19 για τα πλεονάσματα, τα οποία είναι από την υπερφορολόγηση. Τότε είναι Ομάδα Αλήθειας, αλλιώς είναι ομάδα αήθειας και αλητείας.

Κλείνοντας, κύριοι συνάδελφοι, να πω το εξής, επειδή κάποτε ο κ. Γεωργιάδης, τα έλεγε καλά. Είδατε τι έγινε στη Σόλωνος; Ο κ. Γεωργιάδης είχε ένα μαγαζί κάποτε στη Σόλωνος. Συνάδελφοι παλιοί ήμασταν, βιβλιοπωλείο αυτός, βιβλιοπωλεία εγώ. Του το έκαψαν τριάντα με σαράντα φορές. Ούτε που θυμάται ο άνθρωπος. Εκεί είχε υποστεί τεράστια οικονομική ζημιά. Τότε κατηγορούσε την κυβέρνηση -και είχε απόλυτο δίκαιο- ότι δεν ένοιωθε ασφάλεια ο ίδιος και οι υπάλληλοί του. Κινδύνεψαν οι υπάλληλοι να καούν στο μαγαζί μέσα του κ. Γεωργιάδη. Αυτό είναι αληθές.

Προχθές, το βράδυ, λοιπόν, τρία κοριτσάκια κινδύνευσαν, κύριε Γεωργιάδη, να βιαστούν στις 22.00΄ το βράδυ της Παρασκευής. Αυτό που γευτήκατε εσείς ως ανασφάλεια, το γεύονται τώρα οι Έλληνες από έναν Πακιστανό ή Σύριο. Αυτοί οι περισσότεροι δηλώνουν Σύριοι και Παλαιστίνιοι για περνούν έτσι. Πήγε να βιάσει κοριτσάκια. Αυτοί οι άνθρωποι δεν πρέπει απλά να περνάνε τα σύνορα, πρέπει να τους κόβουμε τον τσαμπουκά για να μην τολμούν να πειράξουν γυναίκα. Δεν μπορούν να ζουν στην Ελλάδα αυτοί οι άνθρωποι. Και δεν πιστεύω να υπάρχει άνθρωπος που διαφωνεί σε αυτό που είπα.

(Χειροκροτήματα από την πτέρυγα της Ελληνικής Λύσης)

Κλείνοντας, θα σας πω κάτι, κύριε Γεωργιάδη. Φέρατε 550.000 χιλιάδες περίπου, από αυτούς οι 250.000 χιλιάδες είναι Πακιστανοί. Σήμερα, υπάρχει ένταση Ινδίας - Πακιστάν. Το Πακιστάν είναι φίλη - αδελφή χώρα της Τουρκίας. Φοβάμαι ότι δεν έχετε καταλάβει τι σημαίνει πέμπτη φάλαγγα, γιατί ξέρετε και καλά ιστορία. Ποιος μου εγγυάται ότι αυτοί οι άνθρωποι εδώ εάν συμβεί κάτι μεταξύ Ινδίας και Πακιστάν δεν θα λειτουργήσουν προβοκατόρικα, κάποιοι εξ αυτών πράκτορες, γιατί από λίγους ξεκινάει η ιστορία και θα έχουμε προβλήματα ως χώρα. Ρωτώ τώρα, προειδοποιώ. Δεν προβλέπω, ρωτώ.

Πάντως, η Νέα Δημοκρατία και ο Πρωθυπουργός και οι Υπουργοί είχαν μία απάντηση σ’ όλα αυτά που επιβεβαίωσαν την πολιτική μας παρουσία τα τελευταία χρόνια, συνωμοσιολόγοι, ψεκασμένοι. Μας λέγανε ψεκασμένους για τα εμβόλια, τώρα δικαιωνόμαστε και δικαστήριο ελληνικό αποζημιώνει για παρενέργειες της AstraZeneca Έλληνα, που υπέστη παρενέργειες και έμεινε ανάπηρος.

(Χειροκροτήματα από την πτέρυγα της Ελληνικής Λύσης)

Στην Αγγλία γίνεται το ίδιο. Μας έλεγαν συνωμοσιολόγους για τις ανεμογεννήτριες τα «φουρφουράκια». Στην Ισπανία έγινε μπλακ άουτ. Το έλεγα στον Πρωθυπουργό, μην γεμίζει με ανεμογεννήτριες την Ελλάδα. Όλοι μαζί ψηφίσατε και το ΠΑΣΟΚ και η Νέα Δημοκρατία και ο ΣΥΡΙΖΑ. Όταν σας λέγαμε για τη Σύμβαση 717 στον Πρωθυπουργό και για τη σύγκρουση στο μπάζωμα - ξεμπάζωμα μας έλεγαν συνωμοσιολόγους. Πάλι επιβεβαιωθήκαμε. Πάλι δικαιωθήκαμε. Θα δικαιωθούμε και στο τέλος και ας κάνουμε έναν απολογισμό.

Κύριοι συνάδελφοι, δυστυχώς, η χώρα είναι ανάποδη. Έχουμε μια Κυβέρνηση, που λέει ότι είναι φιλελεύθερη και ουσιαστικά επιβιώνει με σοβιετικού χαρακτήρα μέτρα, επιδόματα. Την επιλογή των επιδομάτων, την κατηγορούσαμε μαζί με τον Άδωνι Γεωργιάδη, όταν ήμασταν σε προγενέστερο χρόνο σε άλλο μετερίζι, λέγαμε ότι τα επιδόματα είναι σοβιετικού χαρακτήρα, όχι ότι είναι αχρείαστα, αλλά όταν είναι με δανεικά και με υπερφορολόγηση, σημαίνει ότι ξαναχρεώνεσαι για να δώσεις το επίδομα, το οποίο δεν το ξέρει ο Έλληνας. Η επιδοματική πολιτική και η έλλειψη σωστής πολιτικής οικονομικής για να παράγει πλούτο μια χώρα είναι η πλήρης απόδειξη αποτυχίας της Νέας Δημοκρατίας. Δεν χρειάζεται κάτι άλλο να πούμε, σοβιετικού χαρακτήρα, σταλινικού χαρακτήρα μεθόδους και μέσα.

Φτάσαμε σε μια Ελλάδα, που ψευτοαριστεροί, που μισούν την ιστορία και το έθνος των Ελλήνων βιοπορίζονται στον 21ο αιώνα με λογικές του 20ου αιώνα του ’45 -’49. Κουράστηκα να ακούω ψευτοαριστερούς να αναφέρονται στο φασισμό του ’45 -’49, να μου γυρίζουν πίσω, τους δεξιούς να μιλούν για Μελιγαλά. Αυτά είναι η ιστορία που διδάσκει ότι δεν πρέπει να ξανακάνουμε τα ίδια λάθη. Δεν υπάρχει Αριστερός και Δεξιός στον 21ο αιώνα. Υπάρχει ο γκλομπαλισμός και ο πατριωτισμός. Αποφασίστε με ποιους είστε. Με τους γκλομπαλιστές της Νέας Δημοκρατίας ή με τους πατριώτες της Ελληνικής Λύσης, τον πατριωτισμό τον υγιή, ο οποίος θέλει να δώσει μια άλλη διάσταση στην Ελλάδα και στους Έλληνες.

(Χειροκροτήματα από την πτέρυγα της Ελληνικής Λύσης)

Αυτοί οι δήθεν Αριστεροί τιμούν τον αγώνα των αριστερών του ’45 -’49

**ΠΡΟΕΔΡΕΥΟΥΣΑ (Όλγα Γεροβασίλη):** Θα παρακαλούσα, κύριε Πρόεδρε, να συντομεύετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ίσως το ψευτοαριστεροί να σας ενόχλησε. Δεν αναφέρομαι σε εσάς πάντως, να είστε σίγουρη. Γενικά το λέω.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μιλάει για το ’45-’49 με μια λαγνεία, για τους αγώνες των φτωχών Αριστερών και οι περισσότεροι έχουν Louis Vuitton. Πώς γίνονται αυτά; Τρώνε από το κεφάλαιο, τον καπιταλισμό. Ζούνε πλουσιοπάροχα ως μεγαλοαστοί. Είναι οι ίδιοι που πολεμούν τον καπιταλισμό στα λόγια, αλλά ταυτόχρονα, τον υπηρετούν και γεύονται το χρήμα και νέμονται τα καλά του καπιταλισμού. Μιλούν για την ιστορία της Αριστεράς στην Ελλάδα, επειδή βολεύονται, ενώ την ίδια στιγμή δεν θέλουν να μιλάμε για τον πατριωτισμό, το έθνος, τη γλώσσα, την ορθοδοξία, την πατρίδα, αυτά που αγαπάμε οι πραγματικοί Έλληνες, Δεξιοί και Αριστεροί.

(Χειροκροτήματα από την πτέρυγα της Ελληνικής Λύσης)

Αγωνίζονται για τα δικαιώματα των λαθρομεταναστών, αλλά όχι των Ελλήνων ιθαγενών και γηγενών. Εμείς αγωνιζόμαστε για τα δικαιώματα των Ελλήνων ιθαγενών και γηγενών και ζητάμε ανεκτικότητα για όλους τους άλλους. Να είμαστε ανεκτικοί απέναντι σε όλους. Να υπάρχει ισονομία και ισοπολιτεία, αλλά με μία συγκεκριμένη τοποθέτηση. Πρώτα η Ελλάδα, πρώτοι οι Έλληνες για να ξανακάνουμε περήφανη την Ελλάδα και περήφανους τους Έλληνες.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κύριος Υπουργός έχει τον λόγο, όπως δικαιούσθε, αλλά θα παρακαλούσα για πολύ λίγο, διότι η ώρα έχει πάει 15.00΄ και δεν έχουμε μπει ακόμα στον κατάλογο των Βουλευτών.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θέλω πάνω από ένα λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, ευχαριστώ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν θα μιλήσω συνολικά, θα τα πω στην ομιλία μου, μόνο επί προσωπικού.

Αγαπητέ κύριε Πρόεδρε, καταρχάς, Χριστός Ανέστη!

Επειδή με κατηγορήσατε για αλαζονεία και οφείλω να απολογηθώ για την κίνηση, εγώ δεν συνηθίζω να προσβάλω το Κοινοβούλιο κατά αυτόν τον τρόπο. Είχα, όμως, μια έλλειψη ενός συγγενικού και φιλικού μου προσώπου που έκανε μια σοβαρή εγχείρηση αφαίρεσης όγκου. Μου είχαν ζητήσει να επικοινωνήσω με τον γιατρό και να με ενημερώσει ο γιατρός όταν θα τελείωνε η εγχείρηση πώς πήγε, για να μην έχουν αγωνία. Το πρώτο τηλέφωνο ήταν ο γιατρός. Μετά έπρεπε να αποφασίσω εάν θα έπρεπε να βγω να πάρω τον σύζυγο να τον ενημερώσω ότι όλα πήγαν καλά και θα μου επιτρέψετε να σας πω ότι έκρινα ότι ήταν σημαντικό το να ενημερώσω τον άνθρωπο, ώστε να μην αγωνιά και να στερηθείτε της παρουσίας μου για δύο λεπτά. Άρα, νομίζω ότι με κατηγορήσατε υπερβολικά άδικα. Δεν το συνηθίζω, δεν έχω κανέναν λόγο να σας προσβάλω. Είστε εκλεγμένος Πρόεδρος Κοινοβουλευτικής Ομάδας από τον ελληνικό λαό και εγώ σέβομαι τις επιλογές του ελληνικού λαού, τον οποίο υπηρετώ. Άρα, σε ό,τι αφορά αυτό, το ξεκαθαρίζω.

Δεύτερο επί προσωπικού. Είπατε πολλές φορές «όψιμος υποστηρικτής του Τραμπ». Ακούστε, κύριε Βελόπουλε, τι πρόβλημα αντιμετωπίζω με τους πολιτικούς μου αντιπάλους. Επί πάρα πολλά χρόνια στην Αίθουσα αυτή διάφοροι συνάδελφοι της Αριστεράς με κατηγορούσαν ως υποστηρικτή του Τραμπ, καθώς ήμουν ο πρώτος πολιτικός που εν έτει 2016 είχα κάνει τη δήλωση ότι εάν ψήφιζα στην Αμερική, θα ψήφιζα Τραμπ με τα δύο χέρια.

Αυτή μου τη δήλωση του 2016 μου την έχει αναφέρει η πλευρά της Αριστεράς καμιά εκατοστή φορές αυτά τα δέκα χρόνια που έχουν μεσολαβήσει έκτοτε. Εσείς σήμερα με κατηγορείτε για το ακριβώς ανάποδο. Ε, αποφασίστε μεταξύ σας σε ποια πλευρά θέλετε να με βάλετε, για να μην χαλάμε τις καρδιές μας.

Τρίτον, για το νομοσχέδιο δεν είπατε απολύτως τίποτα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πώς δεν είπα;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επί της ουσίας του νομοσχεδίου, δεν είπατε απολύτως τίποτα.

Δηλαδή, η Ελληνική Λύση -για να το καταλάβω- δεν θέλει να γίνει το νομικό πρόσωπο δημοσίου δικαίου των διατροφολόγων-διαιτολόγων; Αυτό συζητάμε στο παρόν νομοσχέδιο, δεν συζητάμε όλα τα άλλα, τα οποία αναφέρατε. Το νομοσχέδιο σήμερα είναι για αυτό.

Ειλικρινά σας το λέω, μιλήσατε σαράντα λεπτά. Εάν η Ελληνική Λύση ψηφίζει και θέλει να γίνει το νομικό πρόσωπο δημοσίου δικαίου διατροφολόγων-διαιτολόγων ή όχι, εγώ προσωπικά δεν το κατάλαβα. Εάν σας αδικώ, σας ζητώ πραγματικά συγνώμη. Θα μπορούσατε να το διευκρινίσετε.

Τέλος, για την «Ομάδα Αλήθειας», ακούστε να δείτε. Το γεγονός ότι μετά από πάρα πολλά χρόνια πλήρους ιδεολογικής κυριαρχίας και επικράτησης στον δημόσιο λόγο της Αριστεράς, κατάφερε η παράταξη της Κεντροδεξιάς της Νέας Δημοκρατίας να αποκτήσει ένα μεγάλο επικοινωνιακό όπλο, αφού εσείς ως όψιμος Δεξιός -αυτό μπορώ να σας το πω, γιατί εμείς γνωριζόμαστε επί πολλά χρόνια και καλώς θυμάμαι ότι εγώ πάντα ήμουν δεξιός και εσείς πάντα ΠΑΣΟΚ- που είστε τώρα -έστω και σε αυτή τη δεκαετία, την πέμπτη της ζωής σας- χαίρεστε που η Δεξιά που τώρα αγαπάτε απέκτησε επιτέλους ένα ισχυρό επικοινωνιακό όπλο έναντι της Αριστεράς και έσπασε η «Ομάδα Αλήθειας» το μονοπώλιο της Αριστεράς στην ενημέρωση του ελληνικού λαού.

Θα έπρεπε να επιχαίρεστε για αυτό, για τη μεγάλη ιδεολογική μάχη την οποία, υποτίθεται, ότι δίνετε και να μας επιβραβεύετε για αυτό. Να λέτε, πώς το κάνατε στη Νέα Δημοκρατία και φτιάξατε μια τόσο επιτυχημένη ιστοσελίδα που καταφέρνει να κάνει τόσα εκατομμύρια προβολές κάθε μέρα και να ασχολείται όλη η Ελλάδα με αυτά που ανεβάζει η «Ομάδα Αλήθειας». Είναι πηγή επιτυχίας η «Ομάδα Αλήθειας» και όχι ζημίας και, προφανώς, δεν έχει χρήματα του ελληνικού λαού. Αυτά είναι όλα παραμύθια της Χαλιμάς, οι άνθρωποι δεν έχουν καμία σχέση ούτε έχουν πάρει ποτέ χρήματα από διαφημίσεις του ελληνικού λαού.

Για όλα τα υπόλοιπα θα απαντήσω στην ομιλία μου, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κυρία Πρόεδρε, τον λόγο παρακαλώ για ένα λεπτό.

**ΠΡΟΕΔΡΕΥΟΥΣΑ (Όλγα Γεροβασίλη):** Το δικαιούσθε και θα πάρετε τον λόγο, αλλά θα παρακαλέσω για πολύ λίγο εσείς και πολύ λίγο πάλι ο Υπουργός...

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, εγώ μετά θα αποχωρήσω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):**…αν δεν μας κάνει τη χάρη να μην απαντήσει, που δεν το βλέπω πολύ πιθανό αυτό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η μόνη δικαιολογία για αυτό που είπε ο κύριος Υπουργός ότι δεν είπα για το νομοσχέδιο, είναι ότι έλειπε από τη Βουλή. Εκείνη τη στιγμή μάλλον δεν ακούστηκε, γιατί λείπατε, οπότε τον δικαιολογώ.

Από την άλλη πλευρά, πρέπει να σας πω ότι την ώρα που μιλάμε εμείς εδώ, ένας από τους συναδέλφους μας, ο κ. Γραμμένος, είναι στο νοσοκομείο και κάνει εγχείρηση, αλλά εγώ κάθισα εδώ και σας άκουσα. Εντάξει, είναι ανθρώπινο αυτό που μας είπατε, αλλά δεν είναι δικαιολογία τώρα. Εμείς είμαστε εδώ, ενώ ο συνάδελφος, ο Βασίλης ο Γραμμένος εγχειρίζεται επί τέσσερις ώρες, για να τα λέμε όλα. Το προσπερνάμε, όμως.

Είπατε ότι μίλησα σαράντα λεπτά. Βάζετε πάλι ΦΠΑ, ειδικό φόρο, τριάντα λεπτά μίλησα. Άλλο σαράντα, άλλο τριάντα. Μίλησα τριάντα δύο λεπτά, εσείς λέτε ότι ήταν σαράντα. Σαράντα ήταν;

**ΠΡΟΕΔΡΕΥΟΥΣΑ (Όλγα Γεροβασίλη):** Εν πάση περιπτώσει, δεν είναι αυτό το θέμα μας, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μουλένε οι συνάδελφοι ότι δεν ήταν τόσο, κύριε Υπουργέ, αλλά δεν έχει σημασία, θα το δούμε, ας πω σαράντα! Δεν θα τα χαλάσουμε στα νούμερα τώρα, εδώ εσείς μιλάτε για πλεονάσματα από υπερφορολόγηση και το κάνετε λιβάνι τώρα για σαράντα λεπτά.

Πάμε στην ουσία τώρα. Είπατε, εάν κατάλαβα καλά, ότι η Αριστερά σας κατηγορούσε για δήλωση του 2016 σε σχέση με τον Τραμπ. Πάλι κάνετε λάθος. Μπερδεύετε την Αριστερά με τη Δεξιά. Λογικό, γιατί από ακροδεξιός, γίνεστε κεντρώος τώρα. Ψευτο-Αριστερά ήταν αυτοί που σας τα λέγανε, όχι Αριστερά. Τα έχετε μπερδέψει. Αλλά δεν σας κατηγορεί μόνο η ψευτο-Αριστερά, σας κατηγορεί και η πατριωτική παράταξη. Οι ρεπουμπλικανοί της Ελλάδος έβγαλαν ανακοίνωση εις βάρος σας ότι είναι πολύ αργά για δάκρυα, κύριε Γεωργιάδη, να το παίξετε τραμπιστής.

Πάμε τώρα και στο τελευταίο, για να κλείσουμε εδώ. Ξέρετε, κύριε Γεωργιάδη, εγώ θα το πω ευθέως, είναι γνωστό ότι τα ξέρετε όλα. Για εμάς, όμως, ισχύει κάτι απλό. Μεγαλύτερος ανόητος από αυτόν που τα ξέρει όλα, είναι αυτός που διαφωνεί μαζί του. Άρα, δεν θα διαφωνήσουμε μαζί σας. Οπότε, δεν θα αντιδικήσουμε καθόλου. Και όπως έλεγε και ο Τσέχωφ, ο έξυπνος θέλει να μαθαίνει κύριε Γεωργιάδη, ενώ κάποιοι άλλοι θέλουν να κάνουν τον δάσκαλο. Δεν θα πω τι λέει παρακάτω, για να μην ρίξω πιο κάτω το επίπεδο. Έχετε το ύφος του δασκάλου εδώ μέσα και θα σας το πω ευγενικά. Δεν κοσμεί ούτε περιποιεί τιμή αυτή η συμπεριφορά απέναντι στους συναδέλφους σας. Κουνάτε το δάχτυλο, συνεχώς πιάνεστε από λεπτομέρειες, ενώ θα μπορούσαμε να μιλάμε πιο πολιτισμένα.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Ελληνικής Λύσης κ. Κυριάκου Βελόπουλου)

Κλείνοντας δε, να πω το εξής για την Ομάδα Αλήθειας. Εγώ περιμένω τα βίντεο για τα πλεονάσματα του κ. Μητσοτάκη, για να πω ότι όντως κάνουν καλή δουλειά αντικειμενικά. Δεν είπα ότι δεν κάνουν καλή δουλειά. Μια χαρά είναι οι άνθρωποι. Όπλο, όμως, με κρατικό χρήμα, κ. Γεωργιάδη, έμμεσα, ξέρετε πώς λέγεται; Πληρωμένο πιστόλι λέγεται η «Ομάδα Αλήθειας». Το όπλο με κρατικώς πληρωμένο χρήμα. Πληρωμένα πιστόλια από την Κυβέρνηση.

Περιμένω το βίντεο με εκείνα τα χαχανητά σας από την Ομάδα Αλήθειας, όταν λέγατε για τον κ. Μητσοτάκη ότι είναι τεμπέλης, ανεπάγγελτος -κάπως το λέγατε- ότι δεν δούλεψε ποτέ στη ζωή του, πάμπλουτος, που τα βρήκε τα λεφτά. Για να το βάλουμε εκείνο το βίντεο μαζί με αυτά που λέτε σήμερα, για να δουν, αν θέλετε, την ποιότητα του ανδρός, τι λέει τη μία μέρα, τι λέει την άλλη μέρα, πώς κάνει αυτό που λέμε «κυβιστήσεις».

Γιατί προσωπικά θα σας πω το εξής: Έχετε δικαίωμα να αλλάζετε άποψη, είμαι σύμφωνος με αυτό, γιατί μιλήσατε για ΠΑΣΟΚ για μένα. Ναι, εγώ δεν λέω ότι δεν ήμουν ΠΑΣΟΚ, του πατριωτικού ΠΑΣΟΚ. Εσείς που λοιδορείτε το ΠΑΣΟΚ, παρακαλάτε το ΠΑΣΟΚ να συγκυβερνήσετε και δίπλα έχετε Υπουργούς σημιτικούς, τους δολοφόνους του καραμπαλισμού, τους δολοφόνους της παράταξης της Νέας Δημοκρατίας και είστε μαζί τους.

Σας ευχαριστώ πολύ. Δεν θα αντιδικήσω άλλο, γιατί δεν αντιδικώ με αυτούς που δεν συμπεριφέρονται κόσμια και, κυρίως, που κάνουν τους δασκάλους. Δάσκαλο δεν χρειάζομαι, είχα τον αείμνηστο Ηλία Γερακέα. Να είστε καλά!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κύριος Υπουργός έχει τον λόγο για ένα λεπτό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι εντυπωσιακός ο κύριος Πρόεδρος της Ελληνικής Λύσης, αυτός ο άνθρωπος που ανεβαίνει κάθε φορά στο Βήμα, μας κατηγορεί για τα πάντα, έχει γνώμη για τα πάντα, από τα εμβόλια μέχρι τις εκπομπές διοξειδίου του άνθρακα, από την πράσινη ενέργεια μέχρι τις γεωτρήσεις, από τις ασθένειες μέχρι τις εξειδικευμένες εγχειρήσεις.

Ξέρει τα πάντα διεθνώς, υπογείως, «εξωγηινίως» και υπεδάφως. Τα ξέρει όλα. Κατηγορεί εμένα ότι τα ξέρω όλα. Όχι, εγώ δεν τα ξέρω όλα. Το αντίθετο! Προσπαθώ πάντα να ακούω τις γνώμες των ειδικών στο κάθε θέμα. Για παράδειγμα, στα εμβόλια υποστήριζα την άποψη των ειδικών. Δεν έκανα τη δική μου πολιτική, γιατί δεν είμαι ειδικός.

Άρα, κύριοι της Ελληνικής Λύσης -έφυγε ο σεβαστός σας κύριος Πρόεδρος- το να κατηγορεί ο κ. Βελόπουλος κάποιους άλλους στη Βουλή και ότι τα ξέρουν όλα, αλλά και για ζητήματα ήθους, με συγχωρείτε, αλλά πάει πάρα πολύ.

Θα του έλεγα και διάφορα επί προσωπικού, αλλά θα κλείσω με αυτό που είπε για τα βίντεο. Οι ψηφοφόροι της Ελληνικής Λύσης -που θα βρήκαν προφανώς χαριτωμένες τις αναφορές του κ. Βελόπουλου για τα βίντεο, για το τι έλεγε για τον Μητσοτάκη κ.λπ.- δεν έχουν παρά να δουν τις εκπομπές του Γιώργου Καρατζαφέρη, ο οποίος κάθε μεσημέρι παίζει τα βίντεο του Κυριάκου Βελόπουλου, τι έλεγε πριν και τι λέει σήμερα, για σειρά θεμάτων, όχι για ένα, για σειρά θεμάτων.

Είναι πολύ χρήσιμα βίντεο, όχι για το ότι άλλαξε θέση ο κ. Βελόπουλος, ακόμη και για το θέμα της Νέας Δημοκρατίας, όταν παρακαλούσε τον Σαμαρά να έρθει στη Νέα Δημοκρατία που ξαφνικά την αγάπησε και μετά την ξαναντιπάθησε -αυτό δεν έχει σημασία- αλλά για το πόσο εύκολα ένας πολιτικός που έχει κάνει αυτό το πράγμα τετρακόσιες φορές και τον δείχνει κάθε μέρα το μεσημέρι η τηλεόραση, το κανάλι «ΑΡΤ», κάθεται και κάνει τέτοιους αναφορές για μένα. Αυτά τα λέω για να καταλάβετε την αξία των πραγματικών επιχειρημάτων.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα τέσσερις μαθήτριες και μαθητές και τρεις συνοδοί εκπαιδευτικοί από το Γυμνάσιο Παραλίας Καλαμάτας, Δεύτερο Τμήμα.

Η Βουλή καλωσορίζει και τα παιδιά και τους εκπαιδευτικούς στη Βουλή.

(Χειροκροτήματα από όλες τις πτέρυγες της Βουλής)

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε τον λόγο, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Για ποιον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Δεν έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Εξηγήστε μου για ποιον λόγο. Έχω δικαίωμα να κάνω τρεις παρεμβάσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Έκλεισε η αντιπαράθεση μεταξύ του Προέδρου σας και του Υπουργού.

**ΚΩΝΣΤΑΝΤΙΝΟΣ ΧΗΤΑΣ:** Πείτε μου για ποιον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Αργότερα θα πάρετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Δεν θα μου πείτε πότε θα κάνω παρεμβάσεις. Δεν θα μου υποδείξει το Προεδρείο πότε θα κάνω παρεμβάσεις. Αν είναι δυνατόν!

**ΠΡΟΕΔΡΕΥΟΥΣΑ (Όλγα Γεροβασίλη):** Δεν γίνεται να καθυστερήσουμε άλλο. Σας παρακαλώ!

**ΚΩΝΣΤΑΝΤΙΝΟΣ ΧΗΤΑΣ:** Κάνει υποδείξεις το Προεδρείο πότε θα κάνω παρέμβαση;

**ΠΡΟΕΔΡΕΥΟΥΣΑ (Όλγα Γεροβασίλη):** Αν κάνετε εσείς παρέμβαση, θα κάνει και ο κύριος Υπουργός παρέμβαση και θα φτάσουμε να νυχτώσουμε. Δεν γίνεται αυτό το πράγμα. Δεν γίνεται!

Τον λόγο έχει ο κ. Παπαθανάσης.

**ΚΩΝΣΤΑΝΤΙΝΟΣ ΧΗΤΑΣ:** Καινούργιο είναι αυτό; Έχω κάθε δικαίωμα.

**ΠΡΟΕΔΡΕΥΟΥΣΑ (Όλγα Γεροβασίλη):** Θα έπρεπε να παρεμβληθούν, μέχρι να μιλήσετε, άλλοι δύο Βουλευτές.

**ΚΩΝΣΤΑΝΤΙΝΟΣ ΧΗΤΑΣ:** Έχω κάθε δικαίωμα να πάρω τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Να το ζητήσετε και εσείς στην Διάσκεψη των Προέδρων.

Παρακαλώ, κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Χρόνια πολλά, Χριστός Ανέστη.

Κυρία Πρόεδρε, κύριε Υπουργέ, κυρίες και κύριοι συνάδελφοι, η σημερινή μας συζήτηση γύρω από το νομοσχέδιο του Υπουργείου Υγείας σηματοδοτεί μία ακόμη σημαντική πρωτοβουλία για την αναβάθμιση του Εθνικού μας Συστήματος Υγείας. Πρόκειται για μια συνεκτική και φιλόδοξη παρέμβαση που έρχεται να απαντήσει σε διαχρονικές ανάγκες του συστήματος, αλλά και σε σύγχρονες προκλήσεις, ενσωματώνοντας ρυθμίσεις με έντονο κοινωνικό, επιστημονικό και οργανωτικό χαρακτήρα.

Η προστασία του πολίτη, η ενίσχυση της πρόληψης και η θεσμική αναγνώριση των επαγγελματιών υγείας βρίσκονται στον πυρήνα αυτής της πρωτοβουλίας.

Κεντρικό και ιδιαίτερα σημαντικό σημείο του νομοσχεδίου είναι η σύσταση του Συλλόγου Διαιτολόγων Διατροφολόγων Ελλάδος ως Νομικού Προσώπου Δημοσίου Δικαίου, υπό την εποπτεία του Υπουργείου Υγείας. Πρόκειται για ένα διαχρονικό αίτημα του κλάδου, το οποίο πλέον γίνεται πράξη. Η δημιουργία ενός ενιαίου θεσμικά κατοχυρωμένου οργάνου δίνει τέλος στην πολυδιάσπαση και στη ρυθμιστική ασάφεια που χαρακτήριζε μέχρι σήμερα το επάγγελμα του διαιτολόγου διατροφολόγου. Ο νέος Σύλλογος δεν θα λειτουργεί απλώς ως θεσμικός εκπρόσωπος των επιστημών του κλάδου, θα αποτελεί εργαλείο διασφάλισης της ποιότητας, λογοδοσίας και επαγγελματικής δεοντολογίας. Εξασφαλίζεται έτσι η επιστημονικά τεκμηριωμένη και ασφαλής παροχή διατροφικής φροντίδας, η οποία δεν είναι απλώς επιθυμητή, αλλά απολύτως αναγκαία τόσο για την πρόληψη χρόνιων νοσημάτων όσο και για την υποστήριξη θεραπευτικών παρεμβάσεων.

Επιπλέον, μέσω της πρόβλεψης για ίδρυση περιφερειακών τμημάτων του Συλλόγου σε κάθε διοικητική περιφέρεια της χώρας, το νομοσχέδιο ενισχύει την αποκέντρωση. Οι υπηρεσίες και η εποπτεία φθάνουν πιο κοντά στον πολίτη, δίνοντας έμφαση στην εγγύτητα και την προσβασιμότητα. Παράλληλα, ο Σύλλογος αποκτά διοικητική και οικονομική αυτοτέλεια, χωρίς καμία επιβάρυνση του κρατικού προϋπολογισμού, ένα ακόμη δείγμα της σύγχρονης διοικητικής φιλοσοφίας που προτάσσει την ευθύνη και την αυτοοργάνωση των θεσμών.

Επίσης, το νομοσχέδιο ρυθμίζει με σαφήνεια τις προϋποθέσεις εγγραφής των μελών, τα επαγγελματικά δικαιώματα, τους κανόνες δεοντολογίας, αλλά και τη διαδικασία πειθαρχικού ελέγχου. Καθιερώνει δηλαδή ένα θεσμικό και ηθικό πλαίσιο λογοδοσίας που ενισχύει την εμπιστοσύνη του πολίτη προς τον επαγγελματία και εξασφαλίζει την ποιότητα στην παροχή υπηρεσιών υγείας.

Κυρίες και κύριοι συνάδελφοι, ιδιαίτερη μνεία αξίζει να γίνει και στη θεσμοθέτηση της ίδρυσης τριών νέων δημόσιων νοσοκομείων. Ανάμεσά τους είναι το Παιδιατρικό Νοσοκομείο στη Θεσσαλονίκη, μια εμβληματική πρωτοβουλία με τη στήριξη του Ιδρύματος Σταύρος Νιάρχος. Πρόκειται για το Πανεπιστημιακό Παιδιατρικό Νοσοκομείο Θεσσαλονίκης, το οποίο θα είναι το πρώτο αμιγώς παιδιατρικό νοσοκομείο εκτός Αθήνας, ένα υπερσύγχρονο νοσοκομείο και δύο νέα γενικά νοσοκομεία σε Κομοτηνή και Σπάρτη. Τα δύο τελευταία θα αντικαταστήσουν τα δύο υφιστάμενα νοσοκομεία που λειτουργούν στις περιοχές αυτές και τα οποία σήμερα στεγάζονται σε δύο από τις παλαιότερες νοσοκομειακές δομές της χώρας.

Τα τρία αυτά νοσοκομεία αναπτύσσονται στην περιφέρεια για να καλύψουν κενά και να προσφέρουν νέες υψηλές υπηρεσίες στους συμπολίτες μας. Δηλαδή στην περίπτωση των δύο γενικών νοσοκομείων, στόχος δεν είναι μόνο η αντικατάσταση των υφιστάμενων νοσοκομείων και η μετακόμιση τους σε σύγχρονες υποδομές, έχουν προστεθεί και νέες υπηρεσίες, όπως εξειδικευμένες χειρουργικές αίθουσες, Μονάδες Εντατικής Θεραπείας, ολοκληρωμένες απεικονιστικές παροχές, παιδιατρικές υπηρεσίες, καθώς και μονάδες ψυχικής υγείας.

Δεν μιλάμε απλώς για νέες κτιριακές υποδομές, μιλάμε για νέες εστίες ζωής, φροντίδας και επιστημονικής αριστείας που θα καλύψουν υπαρκτές ανάγκες στον παιδιατρικό χάρτη της χώρας και θα εξασφαλίζουν ποιοτικές υπηρεσίες υγείας, όχι μόνο στη Βόρεια Ελλάδα και τη Μακεδονία μας, αλλά και σε ολόκληρη τη χώρα.

Το νομοσχέδιο περιλαμβάνει ακόμη ρυθμίσεις για την ενίσχυση λειτουργίας των ήδη υπαρχόντων δημόσιων νοσοκομείων μέσω της στελέχωσης, της αναδιοργάνωσης των κλινικών και της ευελιξίας στη μετακίνηση ιατρικού προσωπικού σε περιοχές με αυξημένες ανάγκες, όπως χαρακτηριστικά στο Νοσοκομείο της Θήρας. Πρόκειται για μια προσέγγιση ολιστική και ρεαλιστική που δεν μένει στη θεωρία, αλλά εστιάζει στην καθημερινότητα του πολίτη και του επαγγελματία υγείας.

Πάμε στο παράδειγμα του Αττικού Νοσοκομείου. Δεν μπορεί κανείς να αμφισβητεί το πρόβλημα στο Νοσοκομείο «Αττικόν». Δεν είναι θεωρητικό, δεν είναι ιδεολογικό. Είναι υπαρξιακό για χιλιάδες συμπολίτες μας που δυσκολεύονται στην πρόσβαση. Θέλουμε να στηρίξουμε κάθε άνθρωπο που έχει ανάγκη το σύστημα υγείας. Το Νοσοκομείο «Αττικόν» έχει σχεδιαστεί για ογδόντα χιλιάδες επισκέψεις ετησίως και εξυπηρετεί πάνω από εκατόν εξήντα χιλιάδες. Αυτό δεν μαζεύεται με ευχές, συνθήματα ή θεωρίες. Χρειάζεται σχέδιο, αποφασιστικότητα και πολιτικό θάρρος.

Για το Νοσοκομείο «Αγία Βαρβάρα» η πρόταση για τη μεταφορά συγκεκριμένων κλινικών του Νοσοκομείου «Αγία Βαρβάρα» δεν είναι πολιτική έμπνευση του Υπουργού. Είναι πρόταση της ίδιας της Διοίκησης του Νοσοκομείου «Αττικόν», μετά από μελέτες. Εγώ εμπιστεύομαι τη Διοίκηση του Νοσοκομείου. Αν δεν ήταν καλό νοσοκομείο, δεν θα είχε τόση πίεση. Η πίεση αποδεικνύει την ποιότητά του.

Το «Αγία Βαρβάρα» είναι δίπλα στο «Αττικόν» και είναι μια υποχρησιμοποιούμενη υποδομή που στις καλύτερες μέρες του είχε πληρότητα περίπου στο 30%. Πόσο λογικό είναι να κρατάμε απενεργοποιημένη μια δομή δίπλα σε μία άλλη η οποία πιέζεται;

Η απάντηση λοιπόν, είναι η εξής: Απλή ανακατανομή πόρων και λειτουργιών. Όχι σε ιδεολογικές συγκρούσεις, όχι σε τεχνητές εντάσεις.

Τι απαντά η αντιπολίτευση για όλα αυτά; «Να μην κάνετε τίποτα, να κάνουμε άλλη μια μελέτη, να παραμείνουν όλα ως έχουν, να μην αλλάξει τίποτα», αλλά και το συγκλονιστικό «να καταργήσουμε τον καπιταλισμό». Ακούστηκε και αυτό!

Κανείς, επαναλαμβάνω κανείς, δεν απάντησε πώς θα φύγουν τα ράντζα από το «Αττικόν». Η μόνη ολοκληρωμένη πρόταση είναι αυτή που έχει σήμερα το Υπουργείο Υγείας και θα την παρουσιάσουμε με πλήρη διαφάνεια. Διότι για εμάς μετράει το αποτέλεσμα.

Η αλήθεια για το προσωπικό του Νοσοκομείου της Νίκαιας. Ακούστηκαν υπερβολές ακόμα και ανακρίβειες. Το άρθρο προβλέπει ότι με Υπουργική Απόφαση θα καθοριστεί ποιος εργαζόμενος θα πάει πού. Το Νοσοκομείο «Νίκαιας» δεν θα χάσει ούτε έναν εργαζόμενο. Ίσα ίσα προγραμματίζονται έργα αναβάθμισής του άνω των 15 εκατομμυρίων ευρώ.

Βέβαια, να αναφερθώ και στο μεγάλο σχέδιο: Νοσοκομείο για τη μητέρα και το παιδί. Ξεκινήσαμε από την ανάγκη αποσυμφόρησης του «Αττικόν» και καταλήγουμε σε κάτι πολύ μεγαλύτερο, τη δημιουργία ενός σύγχρονου νοσοκομείου για τη μητέρα και το παιδί στη δυτική Αττική που σήμερα υπολείπεται σοβαρά σε τέτοιες δομές. Δεν είναι ένα έργο διαχείρισης. Είναι ένα έργο υπέρβασης, σχεδιασμού και προοπτικής. Δεν μπορεί να διαφωνήσει κανείς σε αυτό. Αυτό το νομοσχέδιο δεν αποτελεί αποσπασματική παρέμβαση. Είναι μέρος ενός συνεκτικού, μακρόπνοου σχεδιασμού της Κυβέρνησής μας που υλοποιείται με συνέπεια, προγραμματισμό και βαθιά αίσθηση του καθήκοντος. Απαντά σε χρόνια προβλήματα με ρεαλισμό, στηρίζει τον επιστήμονα και πάνω από όλα υπηρετεί τον άνθρωπο.

Δεν κάνουμε κάτι πρόχειρο, δεν μεταθέτουμε ευθύνες. Παίρνουμε πρωτοβουλία, γιατί υπάρχει πρόβλημα και χρειάζεται λύση. Στηρίζουμε λύση με σχεδιασμό, πάνω και πέρα από συντεχνιακές λογικές ή μικροπολιτικές τακτικές. Η υγεία των πολιτών αποτελεί διακύβευμα και προτεραιότητά μας και επιταχύνουμε το βήμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια είναι η κ. Παναγιώτα Γρηγοράκου, Βουλευτής του ΠΑΣΟΚ - Κίνημα Αλλαγής.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, θα ξεκινήσω με μία δική σας φράση από την πρώτη συνεδρίαση της Επιτροπής Κοινωνικών Υποθέσεων σχετικά

με τη συζήτηση του παρόντος νομοσχεδίου. Είπατε, λοιπόν, αναφερόμενος στη δωρεά του Ιδρύματος Σταύρος Νιάρχος και το αναφέρω αυτολεξεί από τα Πρακτικά: «Εγώ δεν έχω δει ωραιότερο νοσοκομείο στη ζωή μου. Βλέπεις τις μακέτες, τα σχέδια. Εγώ έχω επισκεφθεί και πολλά από αυτά και μένεις έκπληκτος από την αρτιότητα αυτών των έργων». Αυτή, όμως, η φράση μάς θύμισε τη γνωστή ατάκα από το έργο «Απόψε αυτοσχεδιάζουμε» που αναφέρει πως η παράσταση δεν είναι τα φώτα, δεν είναι τα σκηνικά, είναι οι άνθρωποι, εμείς και εσείς. Και νομίζω πως ισχύει το ίδιο ακριβώς και για το Εθνικό Σύστημα Υγείας. Οι γιατροί και οι νοσηλευτές μας είναι ο κορμός του ΕΣΥ, είναι η βάση και τα θεμέλια για κάθε μακέτα και για κάθε σχέδιο. Και το Ίδρυμα Νιάρχος το γνωρίζει πολύ καλά αυτό και γι’ αυτόν το λόγο δεν υποσχέθηκε μόνο παράδοση των ωραίων κτιρίων. Αντίθετα, έθεσε ως όρο στη συμφωνία με το ελληνικό κράτος για την παράδοση της δωρεάς να έχουμε δεκαοκτώ μήνες πριν από την ολοκλήρωση των έργων, την πλήρη στελέχωση και λειτουργικότητα των νοσοκομείων που θα μεταβούν στη νέα κατάσταση.

Το καινούργιο λοιπόν νοσοκομείο της Σπάρτης που είναι δωρεά από το Ίδρυμα Σταύρος Νιάρχος θα έπρεπε μέχρι σήμερα να έχει ολοκληρωθεί. Προφανώς, δεν είμαστε εκεί. Ωστόσο, οφείλω να παραδεχτώ ότι, αν τη στιγμή αυτή υπάρχει ένα έργο δημόσιο το οποίο γίνεται στη Λακωνία, αυτό είναι το νοσοκομείο που γίνεται με τη δωρεά του Ιδρύματος Σταύρος Νιάρχος. Όμως, σήμερα δυστυχώς είναι η όγδοη μέρα του Απριλίου που δεν εφημερεύει παθολόγος στο Γενικό Νοσοκομείο Σπάρτης. Και σύμφωνα με τις εφημερίες και το πρόγραμμα το οποίο έχουμε δει για τον μήνα Μάιο, αυτό θα επαναληφθεί και για έξι τουλάχιστον ημέρες τον επόμενο μήνα. Τα όποια, λοιπόν, περιστατικά θα πρέπει από την πρωτεύουσα να πάνε στους Μολάους, νοτιότερα δηλαδή, ή στην Τρίπολη και την Καλαμάτα. Δεν ξέρω, λοιπόν, αν είμαστε δεκαοκτώ μήνες πριν την παράδοση του νέου νοσοκομείου, το οποίο φυσικά και η Λακωνία το έχει απόλυτη ανάγκη και το περιμένουμε πώς και πώς, αλλά αν είμαστε δεκαοκτώ μήνες πριν, τότε κάτι δεν πάει καθόλου καλά με το θέμα της στελέχωσης των νοσοκομείων μας. Και πολύ φοβάμαι πως και η επιτροπή που φτιάχνεται σήμερα δεν θα λύσει αυτό το πρόβλημα.

Θα ήθελα, όμως, με την ευκαιρία του παρόντος να μιλήσουμε λίγο και ειδικότερα για το τι ακριβώς συμβαίνει στις δημόσιες δομές υγείας του Νομού Λακωνίας. Για αρχή να μιλήσουμε για το νοσοκομείο των Μολάων, που, αν ρωτήσεις έναν γιατρό, θα σου πει «υποδομές έχουμε, γιατρούς δεν έχουμε». Και πράγματι, έχουμε επισκεφτεί αρκετές φορές το νοσοκομείο των Μολάων, το οποίο πραγματικά ό,τι αφορά και τις κτιριακές υποδομές, αλλά και τον ιατροτεχνολογικό εξοπλισμό, είναι πάρα πολύ καλύτερο σε σχέση με οποιαδήποτε άλλη δομή υγείας στον Νομό Λακωνίας.

Όμως, λείπουν γιατροί. Και όταν λέμε «γιατροί», εννοούμε πως λείπει παθολόγος, χειρουργός, ορθοπεδικός, ακτινολόγος, μικροβιολόγος και φυσικά λείπει και νοσηλευτικό προσωπικό. Και η πρόταση η οποία έχουμε είναι ότι θα πρέπει να ανοίγουν όλες οι κενές θέσεις μαζί. Και αυτό γιατί; Διότι όταν προκηρύσσεται μία θέση, όταν υπάρχουν περισσότερα κενά, τότε κανένας γιατρός δε θα εκδηλώσει ενδιαφέρον. Κανένας δεν θέλει να είναι και να εφημερεύει μόνος του. Κανένας δε θέλει να μετακινείται από τη Σπάρτη στους Μολάους και από τους Μολάους στη Σπάρτη.

Το Κέντρο Υγείας Βλαχιώτη, κέντρο υγείας το οποίο βρίσκεται στου Βλαχιώτη, δίπλα στη Σκάλα, στην καρδιά της παραγωγικής Λακωνίας. Επί δύο χρόνια εφημερεύει μόλις ένας γιατρός. Δύο μόνιμοι γιατροί υπάρχουν μόνο και στην προηγούμενη προκήρυξη που έγινε για τη θέση του παιδιάτρου δεν υπήρξε κανένα ενδιαφέρον. Λείπουν αγροτικοί γιατροί στο Κέντρο Υγείας Βλαχιώτη και φυσικά στα περιφερειακά ιατρεία του Δαφνίου, της Σκάλας, των Καρυών, της Γκοριτσάς και της Γλυκόβρυσης.

Όσον αφορά το Περιφερειακό Ιατρείο Δαφνίου μάλιστα, είχαμε αναφέρει εδώ και σε προηγούμενη ομιλία την επιστολή την οποία είχαν στείλει οι κάτοικοι του Δαφνίου που ζητούσαν έναν γιατρό. Πράγματι, η γιατρός ήρθε. Ωστόσο, μετά από λίγους μήνες ξεκίνησε η ειδικότητα της. Επομένως, έφυγε και πάλι το Περιφερειακό Ιατρείο Δαφνίου δεν έχει γιατρό.

Και εδώ βέβαια, σε ό,τι αφορά τα συγκεκριμένα περιφερειακά ιατρεία αλλά και το Κέντρο Υγείας Βλαχιώτη, δύο είναι τα τινά. Το πρώτο αφενός είναι ότι οι θέσεις των αγροτικών στις Καρυές, στη Σκάλα, αλλά και στο Κέντρο Υγείας Βλαχιώτη δεν έχουν χαρακτηριστεί ακόμα ως προβληματικές και άγονες. Και αυτό είναι πολύ βασικό, προκειμένου να μπορέσει να έρθει να έρθουν γιατροί και να στελεχώσουν το κέντρο υγείας. Από την άλλη, βέβαια, εξίσου παράλογο -και άμα το πεις αυτό σε κάποιον Λάκωνα πολίτη, θα πέσει πραγματικά από τα σύννεφα- είναι ότι στο Κέντρο Υγείας Βλαχιώτη ανήκουν το Περιφερειακό Ιατρείο Καρυών και το Περιφερειακό Ιατρείο Γκοριτσάς, τα οποία και τα δύο πασιφανώς είναι πολύ πιο κοντά στη Σπάρτη.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Για το Κέντρο Υγείας Γυθείου, το οποίο καλύπτει ένα πολύ μεγάλο μέρος του λακωνικού πληθυσμού -και φυσικά γνωρίζετε όλοι ότι το Γύθειο είναι μια περιοχή με μεγάλη τουριστική ανάπτυξη. Έχω εδώ στα χέρια μου την επιστολή που έστειλε ο Σύλλογος Φίλων του Κέντρου Υγείας Γυθείου, την οποία και σας διαβάζω ενδεικτικά. Αναφέρουν, λοιπόν, οι κάτοικοι του Γυθείου και μέλη του Συλλόγου Γονέων και Κηδεμόνων των μαθητών και των σχολείων όλων των βαθμίδων της περιοχής ότι δεν έχει αποκατασταθεί η θέση μικροβιολόγου αφήνοντας ένα μικροβιολογικό εργαστήριο χωρίς να λειτουργεί εδώ και πέντε χρόνια, δεν έχει αποκατασταθεί η θέση παιδιάτρου, με αποτέλεσμα παραπάνω από 2.000 παιδιά να μην μπορούν να καλυφθούν υγειονομικά από το Κέντρο Υγείας Γυθείου, έχουν παραμείνει δύο οδηγοί ασθενοφόρου που σε συνδυασμό με μία βάρδια προσωπικού του ΕΚΑΒ καλύπτουν μετά βίας το 20% των απαιτήσεων. Επίσης, ένας αποσπασμένος επιμελητής εδώ και ένα χρόνο στη νοσηλευτική μονάδα της Σπάρτης παραμένει εκεί δημιουργώντας περαιτέρω προβλήματα στην εύρυθμη λειτουργία του κέντρου υγείας. Και φυσικά, εδώ έχουμε γιατρούς υπηρεσίας υπαίθρου με τις προβλεπόμενες θέσεις να είναι δεκαεννιά, οι θέσεις που έχουν καλυφθεί είναι εννιά, εκ των οποίων οι τρεις έχουν μετακινηθεί μονίμως στο νοσοκομείο της Σπάρτης.

Καταθέτω στα Πρακτικά και τη σχετική επιστολή του κέντρου υγείας.

(Στο σημείο αυτό η Βουλευτής, κ.Παναγιώτα (Νάγια) Γρηγοράκου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρόεδρε, θα ήθελα λίγο την ανοχή σας, καθότι, εάν τα προβλήματα υγείας στον Νομό Λακωνίας δεν ήταν πολλά, δεν θα χρειαζόμουν το χρόνο, αλλά δυστυχώς είναι πάρα πολλά σε έναν νόμο που στηρίζει τη Νέα Δημοκρατία με 50%. Επομένως, νομίζω ότι θα μπορούσα να έχω λίγο την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ**: Για το Κέντρο Υγείας Καστορείου στις 12 Ιουνίου 2025 κατέθεσα ερώτηση με τίτλο «Δύο μόλις μέρες την εβδομάδα λειτουργεί το Κέντρο Υγείας Καστορείου με γιατρό». Η ερώτηση έχει μείνει αναπάντητη και μιλάμε τώρα για το Κέντρο Υγείας Καστορείου, το οποίο καλύπτει τους βόρειους δήμους του Νομού Λακωνίας, δήμους δηλαδή οι οποίοι έχουν συνολικά περί τους δυόμισι χιλιάδες μόνιμους κατοίκους και το καλοκαίρι έχουν και περισσότερους λόγω των τουριστών οι οποίοι έρχονται.

Σήμερα, λοιπόν, φαίνεται ότι στο Κέντρο Υγείας Καστορείου υπάρχουν καλυμμένες δύο θέσεις γενικών γιατρών ή παθολόγων, αλλά στην πραγματικότητα υπάρχει μόνο ένας ο οποίος πηγαίνει μια με δύο φορές την εβδομάδα στο Καστόρειο. Και για ποιον λόγο; Διότι αφενός μεν η μία γιατρός έχει μετακινηθεί μόνιμα στα ΤΕΠ της Σπάρτης, ενώ η δεύτερη καλύπτει το Κέντρο Υγείας Καστορείου, το Κέντρο Υγείας Σπάρτης και εφημερίες στη Μονάδα Νεφρού του Νοσοκομείου Σπάρτης. Και αυτό, όπως καταλαβαίνετε, συμπαρασύρει και το Κέντρο Υγείας Σπάρτης. Δηλαδή, στο κέντρο υγείας της πρωτεύουσας του Νομού Λακωνίας έχουμε μία γιατρό που δεν μπορεί να είναι όλες τις ημέρες στο Κέντρο Υγείας Σπάρτης, με αποτέλεσμα ο κόσμος να ταλαιπωρείται και να μην είναι δυνατό να γράφονται τα φάρμακα και φυσικά όλοι, ανασφάλιστοι και μη, να πηγαίνουν στο νοσοκομείο και να υπάρχει αυτή η συμφόρηση η οποία υπάρχει.

Άρα, λοιπόν, ο μεγάλος ασθενής, όπως έχουμε πει πολλές φορές, είναι το νοσοκομείο της Σπάρτης το οποίο απογυμνώνει το προσωπικό συστηματικά. Και φυσικά, όπως και στην προηγούμενη περίπτωση για το Κέντρο Υγείας Βλαχιώτη, έχουμε τα περιφερειακά ιατρεία Λογκανίκου, Γεωργιτσίου και Σελλασσίας, τα οποία αντί να ανήκουν στο Κέντρο Υγείας Καστορείου ανήκουν στο Κέντρο Υγείας Γυθείου.

Θα ήθελα να πω τελειώνοντας να πω και δυο λόγια για το ΕΚΑΒ. Εδώ θα φέρω ένα παράδειγμα, το ΕΚΑΒ Μολάων. Έχουμε οκτώ διασώστες -τρεις μόνιμους, πέντε επικουρικούς- και αντιλαμβάνεστε ότι, όταν θες να έχεις τρεις βάρδιες την ημέρα, μάλλον αυτοί οι άνθρωποι θυσιάζουν τα ρεπό τους, τις άδειες τους. Και φυσικά, να λάβουμε υπ’ όψιν και ένα πολύ δύσκολο οδικό δίκτυο το οποίο έχουμε στην περιοχή της Νότιας Λακωνίας. Άρα, λοιπόν, υπάρχει υποστελέχωση και για το ΕΚΑΒ σε έναν νόμο που είναι εξαιρετικά δύσκολο σε ό,τι αφορά τις υποδομές.

Κλείνοντας, κύριε Υπουργέ και κυρία Υπουργέ, ξέρω ότι η απάντηση σε όλα αυτά θα είναι η προκήρυξη η οποία λήγει στις 8 Μαΐου ελπίζοντας πως τα κίνητρα που θα έχουν δοθεί θα λειτουργήσουν θετικά και οι θέσεις που έχουν προκηρυχθεί δεν θα κηρυχθούν για άλλη μια φορά άγονες. Κανείς, όμως, σήμερα δεν ξέρει το αποτέλεσμα. Το μόνο το οποίο ξέρουμε εμείς, αλλά και οι Λάκωνες πολίτες, είναι ότι πραγματικά το Εθνικό Σύστημα Υγείας στη Λακωνία είναι σε μία πορεία κατάρρευσης. Και αυτό, πράγματι, παρά τις εντυπωσιακές μακέτες του καινούργιου νοσοκομείου.

Και θέλω να είμαι ξεκάθαρη. Προφανώς και θέλουμε και τις κτιριακές υποδομές και ευχαριστούμε γι’ ακόμα μια φορά το Ίδρυμα Σταύρος Νιάρχος, το οποίο κάνει ακόμα μια δωρεά στον Νομό Λακωνίας, το μέρος δηλαδή καταγωγής του μεγάλου ευεργέτη. Παρ’ όλα αυτά, όμως, σήμερα στη Λακωνία λείπουν οι πρωταγωνιστές. Λείπουν οι γιατροί, οι νοσηλευτές και οι διασώστες. Και όσο απουσιάζουν, τόσο πιο δραματική γίνεται η παράσταση για τους πολίτες που βρίσκονται στη θέση του ασθενή σε ένα έργο που δυστυχώς παίζεται καθημερινά σε επανάληψη. Γι’ αυτό και η πραγματική επένδυση για το ΕΣΥ δεν είναι τίποτα άλλο από τους ανθρώπους που το κρατούν ζωντανό.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Γρηγοράκου.

Θέλει τον λόγο ο Υπουργός για ένα λεπτό, για να καταθέσει κάτι, φαντάζομαι, και στη συνέχεια το λόγο θα πάρει ο Πρόεδρος της Νίκης, ο κ. Νατσιός.

Ορίστε, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτή τη στιγμή στην προκήρυξη για τη Λακωνία έχουμε έξι θέσεις γιατρών για το Νοσοκομείο Σπάρτης, μία θέση διευθυντή ΤΕΠ, δύο θέσεις για ΤΕΠ επιμελητή β΄ -τρεις θέσεις συνολικά ΤΕΠ-, μία θέση παιδιατρικής διευθυντή, μία θέση εσωτερική παθολογίας διευθυντή και μία θέση πνευμονολογίας διευθυντή. Και στους Μολάους, έχουμε δύο θέσεις, μία θέση αναισθησιολογίας διευθυντή και μία θέση ιατρικής βιοπαθολογίας.

Εξ όσων μου λέει η υπηρεσία, είναι οι περισσότερες προκηρύξεις ταυτόχρονες που έχουν γίνει ποτέ για τον Νομό Λακωνίας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κύριε Πρόεδρε, κύριε Νατσιέ, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος Δημοκρατικού Πατριωτικού Κινήματος ΝΙΚΗ):** Ευχαριστώ πολύ,κύριε Πρόεδρε.

Κυρίες και κύριοι συνάδελφοι, Χριστός Ανέστη!

Με κάθε υπευθυνότητα και συναίσθηση της ανάγκης για μια Ελλάδα ελεύθερη, χωρίς υποχρεωτικότητες και χωρίς «Μεγάλους Αδελφούς» και σκοτεινά παράκεντρα εξουσίας, γνωστοποιούμε στον ελληνικό λαό ότι η ΝΙΚΗ κατέθεσε πρόταση νόμου σύμφωνα με την οποία ο προσωπικός αριθμός καθίσταται προαιρετικός για τους Έλληνες πολίτες.

Η ηλεκτρονική διακυβέρνηση, όσο χρήσιμη και αν φαντάζει, δεν μπορεί ποτέ να καταστεί υποχρεωτική. Γιατί το χρήσιμο ποτέ δεν μπορεί να είναι υποχρεωτικό και οι πολίτες υπόδουλοι μιας υποτιθέμενης ευκολίας. Όπως έλεγε κι ο Αριστοτέλης, το ζητείν απανταχού το χρήσιμον ήκιστα αρμόζει τοις μεγαλοψύχοις και ελευθερίοις. Δηλαδή, δεν ταιριάζει, κατά τον σοφό Σταγειρίτη, σε ελεύθερους και μεγαλόψυχους ανθρώπους να ζητάνε παντού τη χρησιμότητα, να αξιολογούν το καθετί κρίνοντας πρωταρχικά πόσο χρήσιμο είναι. Είναι ανελευθερία αυτό.

Ανέφερα περί υποτιθέμενης ευκολίας, διότι, παρά τα όσα ψευδώς διατείνεται η Κυβέρνηση, ο προσωπικός αριθμός δεν ήρθε να καταργήσει τους υπόλοιπους αριθμούς, όπως ο ΑΜΚΑ και ο ΑΦΜ, παρά ήρθε για να προστεθεί ως ένας ακόμη αριθμός που θα πρέπει να χρησιμοποιούν οι πολίτες. Και, μάλιστα, λόγω της ειδικής σχέσης του αριθμού αυτού με τις διάφορες βάσεις δεδομένων του κράτους, απαιτούνται πολλές δικλείδες ασφαλείας για να μην καταστεί η εφαρμογή του φακέλωμα και στυγνή παρακολούθηση. Για τον λόγο αυτό, η Αρχή Προστασίας Προσωπικών Δεδομένων απαίτησε μελέτη αντίκτυπου από την Κυβέρνηση και πολλές πρόσθετες δικλείδες ασφαλείας.

Και η Κυβέρνηση τι έκανε για όλα αυτά; Απολύτως τίποτε! Σαν τον κλέφτη έφερε νύχτα προς ψήφιση την υποχρεωτικότητα του προσωπικού αριθμού, χωρίς διαβούλευση, χωρίς συζητήσεις.

Αυτές τις κοινοβουλευτικές εκτροπές και ντροπές έρχεται η ΝΙΚΗ να τις αντιμετωπίσει με τη συγκεκριμένη πρόταση νόμου. Δεν είμαστε οπισθοδρομικοί, όπως κάποιοι ίσως σκεφτούν. Είμαστε υπεύθυνοι. Καμία σοβαρή κυβέρνηση στον δυτικό κόσμο δεν έχει υποχρεωτικό προσωπικό αριθμό. Οι πιο πολλές ούτε καν ηλεκτρονική ταυτότητα δεν έχουν.

Στις Ηνωμένες Πολιτείες, για παράδειγμα, οι πολίτες μπορούν να εξυπηρετούνται στις σχέσεις τους με το κράτος με το δίπλωμα οδήγησης και τον αριθμό κοινωνικής ασφάλισης. Στη Μεγάλη Βρετανία δεν υπάρχουν καν ταυτότητες. Είναι οπισθοδρομικοί αυτοί οι λαοί;

Και το κυριότερο, ποτέ σε μια σοβαρή δημοκρατία δεν μπορεί να εξαρτάται η λειτουργία της και τα δικαιώματα των πολιτών της από την παροχή ηλεκτρικού ρεύματος. Και αναφέρομαι στο προχθεσινό παράδειγμα με νεκρούς. Διαβάσαμε για πέντε νεκρούς της Ισπανίας και της Πορτογαλίας λόγω της ολικής διακοπής του ηλεκτρικού ρεύματος. Και εξηγεί εύγλωττα το γιατί.

Καλούμε τα κόμματα, λοιπόν, και όσους ευσυνείδητους Βουλευτές να στηρίξουν την πρόταση νόμου που καταθέσαμε. Αν κάποιο κόμμα κρίνει υποτιμητικό να ψηφίσει τη δική μας πρόταση, ας συντάξει ισοδύναμη δική του και θα ακολουθήσουμε βεβαίως και εμείς. Οι καιροί ου μενετοί! Είναι ζήτημα δημοκρατίας, αλλά και ζήτημα πνευματικότητας -έχει και πνευματική διάσταση το θέμα-, για να μην ζήσουμε σαν δούλοι του «Μεγάλου Αδελφού».

Θα κάνω και μία μικρή νύξη για τα εθνικά θέματα. Διαβάσαμε σήμερα στον Τύπο ότι η Τουρκία μπαίνει δυναμικά στο παιχνίδι των 150 δισεκατομμυρίων της Κομισιόν για την ενιαία ευρωπαϊκή άμυνα και αυτό μέσω της Ιταλίας, την οποία επισκέφθηκε ο Ερντογάν, και με τις εξαγορές από την Baykar της Piaggio, της περίφημης ιταλικής εταιρείας, για την παραγωγή drones.

Η Ελληνική Κυβέρνηση αλλά και η Κύπρος, θα έλεγα, θα πρέπει να ζητήσουν από την Ευρωπαϊκή Ένωση να μην συμμετέχουν στον αμυντικό μηχανισμό -αυτή είναι μια γενναία εθνική στάση-, χώρες που, πρώτον, δεν σέβονται το διεθνές δίκαιο, δεύτερον απειλούν με casus belli κράτη μέλη της Ευρωπαϊκής Ένωσης και, τρίτον, κατέχουν μέρος κράτους της Ευρωπαϊκής Ένωσης. Και αναφέρομαι στην Κύπρο.

Θα ήταν μία σωστή συνετή εθνική στάση, για να μην μπει από την «πόρτα» ή από το «παράθυρο» η Τουρκία και βάλει χέρι στα ευρωπαϊκά προγράμματα. Αλλά, νομίζω ότι δεν θα το κάνει ποτέ η Ελληνική Κυβέρνηση, γιατί είναι απόλυτα υπάκουη. Και ο φιλήκοος των ξένων –το λέμε και το ξαναλέμε το περίφημο ρητό του Καποδίστρια- θεωρείται και είναι προδότης.

Κυρίες και κύριοι συνάδελφοι, ο Απρίλης ο «ψεύτης» τελειώνει, αλλά, απ’ ό,τι φαίνεται, ούτε και ο Μάης θα είναι διαφορετικός. Βουλιάζετε δυστυχώς κάθε μέρα στο ψέμα. Μοιράζετε χρήματα, ψίχουλα δηλαδή, για να αποδράσετε από τις ευθύνες σας και από τα φαντάσματα που σας κυνηγούν για τα Τέμπη. Όμως, ό,τι και να κάνετε, οι αμαρτίες σας σας καταδιώκουν, σας κυνηγούν.

Χθες ο Τριαντόπουλος, σήμερα ο Καραμανλής, αύριο ποιος ξέρει; Αν ο φυσικός δικαστής το θελήσει, μπορεί να κληθεί να δώσει λόγο και μαρτυρία στη Δικαιοσύνη ο ίδιος ο Πρωθυπουργός και οι Υπουργοί του Μαξίμου.

Τα ανομήματά σας θα σας κυνηγούν και με το να μοιράζετε δεξιά και αριστερά χρήματα -τα ψίχουλα που ανέφερα- δεν θα κερδίσετε ούτε πολιτικό χρόνο ούτε ανοχή από τους πολίτες. Μετά από μερικές αναλαμπές και μόνο, η φθορά σας θα είναι ραγδαία.

Οι δημοσκοπήσεις σάς λένε ήδη ότι μοιράζετε χρήματα σε δυόμισι εκατομμύρια κόσμο και κερδίζετε με το ζόρι μιάμιση ποσοστιαία μονάδα. Θα καταντήσετε, όπως σας προειδοποίησε ο Ευάγγελος Βενιζέλος, σαν τον μακαρίτη Πρωθυπουργό, τον Γεώργιο Ράλλη. Θα μοιράζετε επιταγές και θα χάνετε ψήφους. Πρόκειται για την πλέον αποκρουστική μορφή λαϊκισμού, χυδαίου λαϊκισμού.

Θεωρείτε τους Έλληνες πολίτες δεύτερης κατηγορίας πολιτικά εξαγοράσιμους, καθώς, ως γνωστόν, όλο και κάτι ξέρετε εσείς από εξαγορές. Θέλετε εκατομμύρια Έλληνες πολίτες καθηλωμένους στη φτώχεια, εξαρτημένους από εσάς, στο έλεός σας, για να τους κάνετε ό,τι θέλετε.

Πώς, όμως, να τα βγάλουν πέρα χιλιάδες Έλληνες εργαζόμενοι, όταν τους τρελαίνετε στους φόρους; Ούτε για τα «ζήτω» -θα το πω απλά- δεν φτάνει το ένα ενοίκιο που θα τους χαρίσετε. Το ίδιο ισχύει και για τα εκατομμύρια των συνταξιούχων. 250 ευρώ! Τόσο είναι το ρέστα σας στα ακριβά πεντάστερα ξενοδοχεία που μένετε. Δεν έχετε καμία ενσυναίσθηση, για να χρησιμοποιήσω μια λέξη της εποχής. Είστε μάλλον αναίσθητοι.

Οι Έλληνες όμως γνωρίζουν και πόσα λεφτά στην τσέπη τους και πόσο διεφθαρμένοι είστε εσείς. Η διαφθορά και κοστίζει και σκοτώνει. Τη ζούμε καθημερινά στο πετσί μας, από τις χαμηλότερες έως τις υψηλότερες βαθμίδες.

Ποιος μπορούσε να φανταστεί ότι εκπρόσωπος του νόμου και της τάξης, Ελληνίδα αστυνομικός φέρεται να εκδιδόταν στο Ντουμπάι; Δεν ξέρουμε αν εσείς θα συνεχίσετε μέσα στον κυνισμό σας να ζείτε έτσι, αλλά εμείς όχι και ούτε πρόκειται να συμβιβαστούμε με τέτοια νοσηρά φαινόμενα, γιατί ο έρημος ο Έλληνας φορολογούμενος πληρώνει τους αστυνομικούς για να τον προστατεύουν και όχι να επιδίδονται σε παράνομες δραστηριότητες με προστάτες, αλλά αυτά είναι τα υποτιθέμενα συνηθισμένα. Δεν σας αγγίζουν. Εσείς καίγεστε να γλιτώσετε από το σκαμνί των Τεμπών, να γλιτώσετε τους ανθρώπους σας και να κλείσετε την υπόθεση με δύο μόνο παραπομπές των Υπουργών Καραμανλή και Τριαντόπουλου.

**ΠΡΟΕΔΡΕΥΩΝ (Αθανάσιος Μπούρας):** Κύριε Πρόεδρε, κάντε μου τη χάρη να ανακοινώσουμε ένα σχολείο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Δεν θα μπορούσα και αλλιώς ως δάσκαλος!

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεννέα μαθήτριες και μαθητές και τέσσερις συνοδοί εκπαιδευτικοί από το 52ο Δημοτικό Σχολείο Ηρακλείου Κρήτης.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Κύριε Πρόεδρε, συνεχίστε και σας ευχαριστώ για τη διακοπή που μου επιτρέψατε να κάνω.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Παρακαλώ, κύριε Πρόεδρε. Εξάλλου κι εγώ τέσσερις ή πέντε φορές υπήρξα συνοδός μαθητών δημοτικού σχολείου στη θέση που είναι οι συνάδελφοι εκεί πάνω. Ποιος θα το πίστευε ότι θα βρεθώ απέναντι!

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

Χαίρομαι πολύ όταν ακούω για παιδιά του δημοτικού σχολείου τα οποία επί τριάντα πέντε ολόκληρα χρόνια διακονούσα μέσα στις σχολικές αίθουσες με πολλή αγάπη και σεβασμό και ζήλο να διδάξουμε την εθνική παιδεία.

Επανέρχομαι στο θέμα το οποίο από χθες κυριαρχεί στα μέσα μαζικής ενημερώσεως και επαναφέρει στο φως της δημοσιότητας το έγκλημα των Τεμπών, ένα έγκλημα το οποίο καταβάλλετε κάθε δυνατή προσπάθεια να συγκαλύψετε, έγκλημα στο οποίο χάθηκε κάθε ίχνος εμπιστοσύνης και αξιοπιστίας της Κυβέρνησης, αλλά και του ίδιου του Πρωθυπουργού μετά από τις επικοινωνιακές παλινωδίες σε κάθε νέο στοιχείο που έβγαινε στο προσκήνιο, έγκλημα το οποίο οδήγησε και σε θεσμική εκτροπή του ρόλου της προανακριτικής επιτροπής της Βουλής, έγκλημα που αν είναι αληθή αυτά που εκστομίζονται από κυβερνητικές δηλώσεις περί της ίδιας πορείας του πρώην Υπουργού κ. Καραμανλή με αυτήν του Τριαντόπουλου, θα αποτελέσει και δικονομικό πραξικόπημα, παραλείποντας μία συνταγματικά θεσμοθετημένη διαδικασία.

Σε αυτήν τη θεσμική εκτροπή όλα τα κόμματα της αντιπολιτεύσεως παίξατε βοηθητικό ρόλο, ακολουθώντας και ψηφίζοντας την πρόταση προανακριτικής επιτροπής του ΠΑΣΟΚ. Μόνο η Νίκη -θα το ξαναπούμε-, μόνο η Νίκη αντιλήφθηκε την τελευταία πράξη συγκάλυψης της Κυβέρνησης, έτσι ώστε να μην μπει στο κάδρο η ευθύνη και η εμπλοκή του ίδιου του Πρωθυπουργού. Η αποστολή της δικογραφίας από τον αρμόδιο εισαγγελέα δικαιώνει απόλυτα την πρότασή της Νίκης για προανακριτική επιτροπή, τη δική μας πρόταση, αφού τα ονόματα των δύο Υπουργών περιέχονται μαζί με πολλά άλλα για κακουργηματικές πράξεις και όχι απλά πλημμελήματα.

Κύριοι συνάδελφοι του ΠΑΣΟΚ, ακούστηκε ότι θα καταθέσετε εκ νέου πρόταση για τον κ. Καραμανλή. Καλωσορίσατε στην υπευθυνότητα του κινήματός μας, της Νίκης, εκεί που τελικά θα καταλήξουν ένα-ένα όλα τα κόμματα της αντιπολίτευσης μετά το φιάσκο της προηγούμενης. Η Νίκη για μια ακόμη φορά, για ένα ακόμη φλέγον ζήτημα της πατρίδας, θα αφουγκραστεί το παλλαϊκό, πάνδημο αίτημα για απόδοση δικαιοσύνης για όλα τα πρόσωπα, όσο ψηλά κι αν βρίσκονται και θα παραμείνει πάντοτε αφουγκραζόμενη τους συγγενείς, παραμένοντας στο πλευρό των συγγενών των θυμάτων.

Δεν θα σας σώσουν βέβαια οι πολιτικές Ιφιγένειες που ετοιμάζετε. Αργά ή γρήγορα ο πέλεκυς της δικαιοσύνης θα πέσει και επί των κεφαλών σας στο Μαξίμου που έχουν -οι κεφαλές εννοώ- ευθεία εμπλοκή στη διαχείριση της τραγωδίας. Θα απονεμηθεί πλήρης δικαιοσύνη θέλετε-δεν θέλετε και βεβαίως δεν θα γλιτώσετε ούτε από τις αποκαλύψεις για τη διαβόητη Ομάδα Αλήθειας.

Ο τύπος ήδη βοά. Δίνατε επιδοτήσεις σε φιλικές διαφημιστικές σας εταιρείες από το Ταμείο Ανάκαμψης για να προσλαμβάνουν και να πληρώνουν τους υπαλλήλους του κόμματός σας. Την ώρα που χιλιάδες μικρομεσαίες επιχειρήσεις στενάζουν από την έλλειψη ρευστότητας και φυτοζωούν κυριολεκτικά, εσείς «μπουκώνετε» τους δικούς σας για να κάνετε τη δουλειά σας. Για μια ακόμη φορά χυδαίοι, για να χρησιμοποιήσουμε την αγαπημένη σας ορολογία, χυδαίοι, άβουλοι και μοιραίοι αντάμα, που θα έλεγε ο ποιητής.

Ο μόνος δείκτης που αυξάνεται στην πατρίδα είναι αυτός της εγκληματικότητας. Μαφιόζικες δολοφονίες μέρα μεσημέρι, όπως αυτή στο Χαλάνδρι και γύρω-γύρω απλοί πολίτες να κινδυνεύουν άμεσα. Κατά τα άλλα έχετε εξαλείψει το έγκλημα. Απόπειρα βιασμού -το είδαμε και αυτό και έχει εκπλαγεί όλος ο ελληνικός λαός- όπως αυτή στα Εξάρχεια, σε κεντρικό δρόμο των Εξαρχείων μάλιστα από έναν λαθρομετανάστη μωαμεθανό. Δεν φοβούνται πλέον τίποτε, δεν ορρωδούν προ ουδενός. Θα λένε «τι Αθήνα τι Καμπούλ». Συγχαρητήρια για την πολιτική σας!

Τα σύνορα παραμένουν ανοιχτά. Θα θέλαμε να ρωτήσουμε και κάποιος να μας απαντήσει κάποτε και είναι και αίτημα του ελληνικού λαού: Πόσοι λαθρομετανάστες ζουν στην πατρίδα μας; Διότι έχουμε την εντύπωση, την υποψία ότι λίγο έως πολύ -το ξαναπεί σε αυτήν την Αίθουσα- έχει ακυρωθεί η επανάσταση του ‘21. Είπαμε αμάν να τους διώξουμε και τους φέρνουμε δόξη και τιμή και βλέπετε τα αποτελέσματα. Η εγκληματικότητα πήγε στα ύψη. Οι λαθρομετανάστες αυξάνονται και πληθύνονται, ενώ οι Έλληνες εξαφανίζονται.

Απίστευτο και όμως αληθινό. Το διαβάσαμε τις προάλλες. Η Ελλάδα καταλαμβάνει την τρίτη θέση παγκοσμίως ανάμεσα στις χώρες που χάνουν τον πληθυσμό τους με ταχείς ρυθμούς, πίσω μόνο από την εμπόλεμη Ουκρανία και ένα κράτος ονόματι Τουβαλού των μόλις δέκα χιλιάδων κατοίκων. Ειδικότερα, σύμφωνα με έρευνα της γερμανικής διαδικτυακής πλατφόρμας Statista, οι πληθυσμιακές διαρροές της Ουκρανίας οφείλονται στις απώλειες λόγω του πολέμου, καθώς επίσης και στη μετανάστευση πολιτών της σε άλλες χώρες για να αποφύγουν την πολεμική σύρραξη, ενώ όσον αφορά τη μικροσκοπική χώρα κάπου εκεί στον Ειρηνικό και στην Ωκεανία, αυτή απειλείται λόγω εξαφάνισης, λόγω της ανόδου της στάθμης των θαλασσών.

Η Ελλάδα, σύμφωνα με τη συγκεκριμένη έρευνα, βρίσκεται στην τρίτη θέση του καταλόγου των ταχύτερα συρρικνούμενων χωρών στον κόσμο, με την Εθνική Στατιστική Υπηρεσία να προειδοποιεί από τις αρχές του 2024 ότι η χώρα μας θα μπορούσε να υποστεί πληθυσμιακή κατάρρευση. Συνδυάστε το αυτό με τη λαθρομετανάστευση που αυξάνεται και πληθύνεται. Εδώ εμείς τουλάχιστον ούτε πόλεμο έχουμε, δόξα τω Θεώ, ούτε μας απειλούν τα κύματα του Ειρηνικού. Από τα δέκα περίπου εκατομμύρια κατοίκων αναμένεται η πατρίδα να χάσει –το ξέρετε αυτό- μέχρι το 2050 -και πιστεύω ότι θα γίνει πολύ ταχύτερα- ένα εκατομμύριο, γεγονός που θα επηρεάσει -ας το δούμε και από οικονομική άποψη- και τα κρατικά έσοδα και την αγορά εργασίας και τη λειτουργία των υπηρεσιών, τα πάντα. Δεν υπάρχει θέμα εθνικό, δεν υπάρχει πρόβλημα ελληνικό που δεν θα καταλήξει σε μια δημογραφική κατάρρευση.

Στην Ελλάδα στη δεκαετία 2011-2021 το ποσοστό γεννήσεων μειώθηκε κατά 30%, παρακαλώ. Πού οφείλεται αυτό; Μα, στα εγκληματικά μνημόνια. Ξαναλέω τη λέξη: Εγκληματικά. Οφείλεται στη φοροσφαγή, ΕΝΦΙΑ κλπ., στα κόκκινα δάνεια με τις λεηλασίες των περιουσιών από τα λεγόμενα «κοράκια» και όλα τα συναφή που εξανάγκασαν νέους ανθρώπους αντί να καθίσουν στην πατρίδα και να δημιουργήσουν οικογένεια, να τους διώξει το κράτος-μητριά στο εξωτερικό προς αναζήτηση εργασίας. Φεύγουν. Διώχνετε τα νέα παιδιά. Όπως προσφυώς λέχθηκε, όπως διάβασα παλαιότερα, η Ελλάδα τρώει τα καλά της παιδιά και αφήνει να την τρώνε τα κακά της τα παιδιά.

Και τι κάνετε για την εθνική δημογραφική αυτή τραγωδία; Απολύτως τίποτε. Είμαστε προτελευταίοι στην Ευρώπη σε δαπάνες για οικογενειακές παροχές. Μόνο η Βουλγαρία μας ξεπερνά, όπως και σε άλλες περιπτώσεις, στην θλιβερή πρωτιά. Να διαβάσω από μια έρευνα που έχω. Θα την καταθέσω και στα Πρακτικά της Βουλής. Είναι από την εφημερίδα Δημοκρατία με τίτλο «Ο Μητσοτάκης κοροϊδεύει με χάντρες τις οικογένειες». Το θέμα της δημογραφίας είναι πάρα πολύ σημαντικό. Εκεί καταλήγουν όλα τα προβλήματα. Αν δεν λυθεί το δημογραφικό οδηγούμαστε με ακρίβεια σε ιστορική ευθανασία, να το πω έτσι. Τα σχολεία έχουν αδειάσει. Και άδεια σχολεία σημαίνει και άδεια στρατόπεδα. Αυτή είναι η εξίσωση.

Η Ιρλανδία προσφέρει εφάπαξ επίδομα 420 ευρώ για γονείς νεογνών. Αύξηση 60 ευρώ τον μήνα στο επίδομα μητρότητας και πατρότητας. Δύο διπλές πληρωμές επιδόματος παιδιού κάθε Νοέμβριο και Δεκέμβριο. Ήδη ίσχυαν επίδομα τέκνου 160 ευρώ κάθε μήνα αφορολόγητα και μετρητά σε οικογένειες μέχρι τα παιδιά να γίνουν 18 ετών ανεξάρτητα από τα εισοδήματα των γονέων. Μηδενικός ή σχεδόν μηδενικός ΦΠΑ σε παιδικά είδη πρώτης ανάγκης μέχρι την ηλικία των 6 ετών. Καθολικά δωρεάν ιατρικές υπηρεσίες σε όλα τα παιδιά. Ισόβια απαλλαγή καταβολής φόρου για πολύτεκνες οικογένειες.

Η Ουγγαρία του Ορμπάν, ο σκοταδιστής, ο ακροδεξιός, ο φασίστας που τον βγάζει ο λαός του και τον τιμάει εδώ και τρεις τετραετίες: υπό κρατικό έλεγχο όλες οι ιδιωτικές κλινικές γονιμότητας. Πρωτοστατεί, όσον αφορά, στη διάθεση χρήματος σε πολιτικές για τις γεννήσεις δαπανώντας γι’ αυτόν τον σκοπό 5% του εθνικού ΑΕΠ, που έχει ανέβει τώρα. Ισόβια απαλλαγή καταβολής φόρου για πολύτεκνες οικογένειες. Σήμερα διαβάσαμε ότι το κοινοβούλιο της Ουγγαρίας υιοθέτησε πρόταση του Βίκτορ Ορμπάν για φορολογία όλων των μητέρων που έχουν τουλάχιστον δύο παιδιά. Έτσι από την επόμενη χρονιά θα αφορά το μέτρο μάνες που είναι κάτω από τα 40 και σταδιακά θα περιλάβει μέχρι το 2029 τις άνω των 60 σύμφωνα με το πακέτο που υιοθέτησε και ψήφισε η Βουλή της Ουγγαρίας. Συνεχίζω. Όσοι έχουν παιδί λαμβάνουν εξαιρετική υψηλή οικονομική βοήθεια 35.000 ευρώ για να αγοράσουν το πρώτο τους σπίτι. Αυτό κάνουν οι εθνικά υπεύθυνες κυβερνήσεις για το θέμα της δημογραφίας. Και δεν νομίζω να είναι η Ουγγαρία ένα πάμπλουτο κράτος. Προκαταβολικά δάνεια 36.000 ευρώ που διαγράφονται αν τα ζευγάρια αποκτήσουν τουλάχιστον τρία παιδιά. Από το 2016 δίνεται επίδομα στους γονείς 120 ευρώ τον μήνα για κάθε παιδί μετά το πρώτο τους. Από το 2019 τέθηκαν υπό κρατικό έλεγχο όλες οι ιδιωτικές κλινικές γονιμότητας. Ξέρουμε τι γίνεται εκεί. Εδώ είναι παράδεισος με τις παράνομες υιοθεσίες και όλα τα συμπαρομαρτούντα. Από το 2020 προσφέρονται δωρεάν θεραπείες, φάρμακα και εξετάσεις για γονιμότητα.

Αυτά κάνουν τα κράτη που θέλουν να επιβιώσουν. Στηρίζουν δημογραφικά τις κοινωνίες, όπως είμαστε εμείς. Για έναν επιπρόσθετο λόγο η Ελλάδα που συνορεύει με κράτη -και αναφέρομαι κυρίως στην Τουρκία- που νυχθημερόν μας απειλούν. Και βέβαια πάλι θα το ξαναπώ η Τουρκία γαλάζιες πατρίδες και εμείς σεξουαλικές αγωγές. Αυτές είναι οι προκοπές σας.

Να τελειώσω, κύριε Πρόεδρε, με τον αγαπημένο μου τρόπο για να θυμόμαστε και τους ευκλεείς και μεγάλους λογοτέχνες και σπουδαίους του γένους μας. Θα παραπέμψω στον Στρατή Μυριβήλη ο οποίος σε ένα παλιό περιοδικό γνώσης του 1959 σε ένα κείμενό του έγραψε το εξής: «Κάποτε μια μέρα, που συζητούσαν δύο απλοί άνθρωποι, δύο ψαράδες ήταν» λέει ο Μυριβήλης, «για την πίεση που ασκούν τα κόμματα, η κομματοκρατία πάνω στην πολιτική ζωή του τόπου μόνο και μόνο για τα συμφέροντά τους, ο ένας από τους δύο απλούς ανθρώπους ξεστόμισε μια φράση που με ξάφνιασε. Είπε οργισμένος βλέποντας τα δεινά και όσα συμβαίνουν γύρω του: Αν μας πιάσει καμιά μέρα το ελληνικό μας…».

Αυτό θέλουμε κι εμείς. Να πιάσει το ελληνικό του τον λαό μας. Να αφήσει πίσω τον γραικυλισμό που εσείς εκπροσωπείτε και να ξαναγίνει ο Έλληνας, να γίνει ρωμιός, να γίνει ξανά ο αριστοκράτης και άρχοντας της ιστορίας, όπως θα έλεγε και ο Οδυσσέας Ελύτης.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Νατσιό.

Θα δώσω τον λόγο για τρία λεπτά στον Υπουργό Ανάπτυξης τον κ. Θεοδωρικάκο προκειμένου να τοποθετηθεί επί της με γενικό αριθμό 354 και ειδικό αριθμό 36 τροπολογίας στο μέρος που αφορούν το Υπουργείο του.

Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Ανάπτυξης):** Κύριε Πρόεδρε, σας ευχαριστώ πάρα πολύ και εσάς και τον συνάδελφο και τη συνάδελφο Υπουργούς και το Σώμα.

Θα μου επιτρέψετε να καταθέσω μία τροπολογία του Υπουργείου Ανάπτυξης καθώς σήμερα λήγουν μια σειρά μέτρων που έχει πάρει η Κυβέρνησή μας τα προηγούμενα χρόνια και αφορούν στην αγορά. Ορισμένα από αυτά παρατείνονται μέχρι τις 30 Ιουνίου οπότε και ολοκληρώνεται τότε η πορεία τους. Αυτό αφορά το μέτρο του πλαφόν κέρδους σε σύγκριση με το ποσοστό κέρδους που υπήρχε μέχρι 31 Δεκεμβρίου του 2021. Πρόκειται για ένα ιδιαιτέρως αυστηρό μέτρο που έχει υπάρξει και έχει τηρηθεί αυτό το διάστημα και η χρήση του οποίου μέσω των ελέγχων που έγιναν στην αγορά έχει βοηθήσει σημαντικά -όχι μόνο αυτή βεβαίως αλλά και αυτή- στην αποκλιμάκωση του πληθωρισμού των τροφίμων και του πληθωρισμού στα βασικά είδη διαβίωσης καθώς σε αυτόν τον τομέα η Ελλάδα αυτή τη στιγμή έχει τον χαμηλότερο πληθωρισμό μεταξύ των χωρών της Ευρωζώνης τους τελευταίους συγκεκριμένα πέντε μήνες.

Αυτό το μέτρο, λοιπόν, όπως και στα καύσιμα θα παραταθεί μέχρι τις 30 Ιουνίου. Τα υπόλοιπα μέτρα -τα οποία έχουν όλα ληφθεί, θυμάμαι, επί υπουργίας του συναδέλφου Άδωνι Γεωργιάδη- που αφορούν το καλάθι του νοικοκυριού την υποχρέωση ανακοίνωσης των ανατιμήσεων και κυρίως το μέτρο ότι δεν μπορεί κανείς να προβεί σε προσφορές και εκπτώσεις στην πώληση προϊόντος εάν στους προηγούμενους τρεις μήνες έχει υπάρξει ανατίμηση, αυτά όλα τα μέτρα θα είναι σε ισχύ μέχρι 31 Οκτωβρίου.

Θέλω να ενημερώσω, επίσης, το Σώμα ότι το Υπουργείο Ανάπτυξης έχει ετοιμάσει ένα πλαίσιο σημαντικών μεταρρυθμίσεων στην αγορά, στην εποπτεία της αγοράς και στην προστασία του καταναλωτή το οποίο πρόκειται να συζητηθεί στο επόμενο Υπουργικό Συμβούλιο το οποίο πιστεύω ότι θα πάρει τη σκυτάλη από τη σειρά αυτών των έκτακτων μέτρων τα περισσότερα εκ των οποίων, όπως ανακοίνωσα, θα ολοκληρωθούν στις 30 Ιουνίου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Να καλέσω τώρα στο Βήμα τον Βουλευτή του ΣΥΡΙΖΑ-Προοδευτική Συμμαχία τον κ. Παύλο Πολάκη. Και μέχρι να πάρει τον λόγο να ανακοινώσω ότι ο Βουλευτής του ΠΑΣΟΚ-Κινήματος Αλλαγής, ο κ. Σταύρος Μιχαηλίδης ζητεί ολιγοήμερη άδεια για το εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Κύριε Πολάκη, έχετε τον λόγο.

**ΔΙΟΝΥΣΙΟΣ ΧΑΤΖΗΔΑΚΗΣ:** Ήρεμα, ήρεμα.

**ΠΑΥΛΟΣ ΠΟΛΑΚΗΣ:** Κύριε Χατζηδάκη, την ηρεμία να την λέτε εδώ στον κ. Γεωργιάδη, ο οποίος χθες από την υπεραιμία κόντεψε να πάθει εγκεφαλικό. Όχι σε μένα. Εγώ ήρεμος είμαι. Και όπως έχω αποδείξει πολλές φορές στη ζωή μου εγώ δεν μασάω. Και ό,τι κάνω, το κάνω μέχρι τέλους.

Για να ξεκινήσω από αυτό θα πω δύο κουβέντες. Πήγα στο δικαστήριο εγώ, κύριε Γεωργιάδη, σήμερα. Πήγα και είπα να γίνει την επόμενη εβδομάδα γιατί ο κ. Μαντζουράνης μόλις προχθές βγήκε από δεκαήμερη νοσηλεία. Ο κ. Απατσίδης είναι σε λοίμωξη, πήρε άλλη αναβολή για εφετείο που είχε σήμερα.

Εσείς κάτι ξέρατε και φωνάζετε χθες. Κάτι ξέρατε. Διότι η κυρία δικαστής -ήταν μονομελές- ήθελε να μου διορίσει και δικηγόρο. Της είπα: «Δίκασε μόνη σου. Χωρίς τους δικηγόρους του δικούς μου δεν θα δικαστούμε». Εγώ είπα: «Ξεκινήστε, διακόψτε για την επόμενη Τετάρτη-Πέμπτη». Δεν το έκανε. Με καταδίκασαν χωρίς να υπάρξει κανένας άλλος μάρτυρας. Δεν πήγε ούτε ο κ. Γεωργιάδης ούτε ο κ. Πλεύρης που τους είχαν καλέσει. Μόνο με την κατάθεσή του Πουλή. Θα τα πούμε στο εφετείο που θα γίνει -σας το υπόσχομαι αυτό- το δικαστήριο του ΚΕΕΛΠΝΟ που δεν έχει γίνει μέχρι τώρα, με τις υποθέσεις που εκκρεμούν ακόμα.

Πάμε τώρα στο επί της ουσίας. Γιατί εχθές, με αφορμή αυτά, σκεπάσαμε τα άλλα. Τι σκεπάσαμε δηλαδή; Ξέρετε ότι έκλεισε η Πνευμονολογική στο «Βενιζέλειο», κύριε Γεωργιάδη, γιατί παραιτήθηκαν και οι τέσσερις γιατροί; Μην χασμουριέστε. Βέβαια, το ξέρω. Η κατάσταση του συστήματος υγείας το χασμουρητό σας προκαλεί. Αυτό είναι. Σε διατεταγμένη υπηρεσία για να το καταστρέψετε είστε. Γιατί έκλεισε, κύριε Χατζηδάκη, η Πνευμονολογική στο «Βενιζέλειο»; Γιατί τους λέει θα πηγαίνετε να καλύπτετε το Ρέθυμνο με το ΚΤΕΛ και θα σας πληρώνουμε και το μισό εισιτήριο. Οι χουβαρντάδες! Οι λαδέμποροι! Θα πληρώνουν μισό εισιτήριο και θα πηγαίνουν στο Ρέθυμνο να εφημερεύουν.

Δεύτερον. Στα Χανιά το ξέρετε ότι η ιστορική Α΄ Χειρουργική Κλινική των Χανίων έχει ενοποιηθεί με τη Β΄; Παραιτήθηκαν πέντε γιατροί από το 2019 και μετά. Ένας μόνο γιατί πήρε θέση άλλου. Οι άλλοι τέσσερις γιατί δεν άντεχαν. Μειώνονται τα κρεβάτια τα χειρουργικά και λέει κλείνουμε τα κρεβάτια της γενικής χειρουργικής, -που εμείς ανοίξαμε- για να δώσουμε να χειρουργήσουν οι θωρακοχειρουργοί και οι νευροχειρουργοί στο Νοσοκομείο Χανίων που έχουν τεράστια αναμονή. Αυτά είναι δύο παραδείγματα που δείχνουν την κατάσταση.

Εγώ, όμως, κύριε Γεωργιάδη, δεν θα σας αφήσω να γλιτώσετε. Να απαντήσετε συγκεκριμένα για το θέμα, αυτό το έγκλημα που ετοιμάζετε και σας καθιστώ ξανά και από αυτό το Βήμα υπεύθυνο για οποιοδήποτε παιδί πάθει οτιδήποτε. Τι να πάθει δηλαδή. Αν μεταφέρετε τις παιδιατρικές κλινικές και τη γυναικολογική από το «Αττικό» στο Νοσοκομείο Δυτικής Αττικής, αν ένα παιδάκι χρειαστεί αξονική, αν χρειαστεί μαγνητική, αν χρειαστεί γαστροσκόπηση, αν χρειαστεί κολονοσκόπηση, αν χρειαστεί μια άλλη πιο εξειδικευμένη εξέταση που δεν υπάρχει και ούτε προβλέπεται να διαμορφωθεί στο Νοσοκομείο Δυτικής Αττικής τα επόμενα άμεσα χρόνια τέτοια υποδομή, τι θα γίνει αν πάθει κάτι στη διαδρομή;

Γιατί αυτό θα κάνετε. Παίρνετε πέντε κλινικές με πολύ υψηλό επίπεδο λειτουργίας και με πρωτοποριακές θεραπείες και τις πηγαίνετε, και καλά, θα κάνετε πανεπιστήμιο μάνας και παιδιού. Ξέρετε πού πάτε; Έχετε πάει στο Νοσοκομείο Δυτικής Αττικής; Γιατί εγώ πήγα και κάναμε και πολλά πράγματα εκεί. Πρώτον, ανοίξαμε, επεκτείναμε την Παθολογική. Ενισχύσαμε το εργαστήριο. Τρίτον, φτιάξαμε το οδοντιατρικό-οδοντοτεχνικό φυσικοθεραπευτήριο που τα κλείσατε και τα τρία από το 2019-2020 και μετά. Το οδοντοτεχνικό μάλιστα το κλείσατε τον Μάρτη που μας πέρασε. Ήταν μια δημόσια δομή που έφτιαχνε τις γέφυρες και τα υπόλοιπα για ανθρώπους που δεν είχαν χρήματα να πληρώσουν. Και το κλείσατε. Σε αυτό το κτίριο, μάλλον, θα πάτε την Παιδιατρική. Γιατί το άλλο της Αγγελικούση, που έφτιαξε και που πέταξε τα λεφτά της δυστυχώς, εμείς είχαμε ζητήσει σε ένα κτίριο να γίνει παρηγορητική φροντίδα. Τελικά κάνατε παιδοψυχιατρική. Όμως, το θέμα είναι ότι έχει τεράστιο πρόβλημα με την αποχέτευση, μυρίζει όλο το κτίριο και δεύτερον, βάζει νερά. Οπότε δεν πρόκειται ποτέ να ανοίξει αυτό.

Για να καταλάβω. Έχετε πάρει χρήματα από το Ταμείο Ανάκαμψης για να ανακατασκευάσετε το Νοσοκομείο Δυτικής Αττικής και να μεταφέρετε μετά; Αν το έχετε κάνει αυτό, αν έχετε πάρει τα χρήματα, ανοίξτε το Νοσοκομείο Δυτικής Αττικής σαν γενικό νοσοκομείο όπως ήταν παλιά, να γίνει το τρίτο, τέταρτο με το «Θριάσιο», νοσοκομείο της Δυτικής Αθήνας. Μην λέτε ότι θα πάρετε την Παιδιατρική.

Βγήκε κι ένας άλλος συνάδελφος πριν και λέει «αυτή θα είναι η λύση στα ράντζα. Σωπάτε, ρε παιδιά. Σοβαρά; Δηλαδή, θα πάρουμε τον παιδιατρικό και γυναικολογικό τομέα από το «Αττικό» για να δώσουμε χώρο σε κάποιους καθηγητάδες της παθολογίας να αναπτύξουν κρεβάτια μπας και γλιτώσουμε τα ράντζα. Σοβαρά μιλάτε; Και θα πάτε να μαντρώσετε τα παιδάκια στο Νοσοκομείο Δυτικής Αττικής που δεν έχει τις υποδομές. Και για να το κάνετε αυτό, το παίρνετε από τη Νίκαια που το περισσότερο προσωπικό του από τη Νίκαια είναι.

Εγώ σας λέω ότι αυτό πρέπει να μην το κάνετε. Είναι κίνηση πάρα πολύ υψηλού ρίσκου εναντίον της υγείας των παιδιών. Αφήστε να γίνει εκεί. Ενισχύστε το με χρήματα του Ταμείου Ανάκαμψης να ξαναγίνει νοσοκομείο. Είναι ένα από αυτά που κλείσατε την πρώτη θητεία τη δικιά σας το 2013-2014 στο Υπουργείο Υγείας.

Προχωρώ παρακάτω. Θα μου απαντήσετε στα στοιχεία που ζήτησα για την ενεργειακή αναβάθμιση; Και η κ. Αγαπηδάκη πρέπει να απαντήσει γιατί είναι πρωτοβάθμια αυτά. Θέλω τα συγκεκριμένα στοιχεία σε δύο έργα στην Κρήτη τι ακριβώς θα κάνετε. Είναι πέντε κέντρα υγείας στο ένα και τρία στο άλλο. Τι ακριβώς θα κάνετε; Επειδή εγώ ξέρω τι γίνεται. Θέλω το συγκεκριμένο κόστος. Δεν με καλύπτει το «5 εκατομμύρια, τέσσερα κέντρα υγείας». Θέλω τι θα γίνει στην Κίσσαμο, τι θα γίνει στην Αγία Φωτεινή, τι θα γίνει στα Σφακιά, τι θα γίνει στον Αποκόρωνα. Για να δούμε και τις τιμές. Γιατί έχετε γεμίσει Φιλιατρά όλη τη χώρα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, θα σας πω δυο τελευταία και να κλείσω. Κύριε Πρόεδρε, στο νοσοκομείο «Αρεταίειο» λειτουργεί το μοναδικό σύστημα CyberKnife που υπάρχει στον δημόσιο τομέα. Από τον Αύγουστο είναι χαλασμένο. Συνεννοηθείτε με το Παιδείας και φτιάξτε το. Δεύτερον, βάλτε τον κ. Χαρδαλιά, υπάρχει το κονδύλι από τα χρήματα που είχε διαθέσει η Ρένα Δούρου τότε, να αγοράσει το CyberKnife που είχαμε προγραμματίσει στον πρώτο διαγωνισμό και προκηρύξαμε και το δεύτερο και το σταμάτησε ο Πατούλης για να αγοραστεί το δεύτερο CyberKnife στο Κρατικό της Νίκαιας που έχει μια πολύ μεγάλη νευροχειρουργική κλινική και που μπορεί να καλύψει τις ανάγκες της Δυτικής Αθήνας. Πήρατε 1 δισεκατομμύριο ευρώ -3 δισεκατομμύρια έπρεπε να δώσετε στον τομέα της υγείας- κι έχετε βάλει μόνο 60 εκατομμύρια ευρώ για αναβάθμιση εξοπλισμών. Τα υπόλοιπα τα έχετε κάνει κόλλυβα. Κόλλυβα τα έχετε κάνει κυριολεκτικά, είτε με τους προληπτικούς ελέγχους τους ψεύτικους που κάνετε με αυτά τα τεστ τα υπερτιμολογημένα, είτε με την τεράστια υπερτιμολόγηση στα έργα ενεργειακής αναβάθμισης και ειδικά στα κέντρα υγείας. Αυτή είναι η κατάσταση.

Επίσης, να πω κάτι άλλο. Είπε η συνάδελφος του ΠΑΣΟΚ προηγουμένως για το νοσοκομείο της Λακωνίας που είναι το μόνο που γίνεται τώρα σαν έργο στην Πελοπόννησο. Ναι, το νοσοκομείο Λακωνίας ήταν δικιά μου πρόταση. Όταν δεν δέχτηκαν στον «Ευαγγελισμό» να χρησιμοποιηθεί με έναν συγκεκριμένο τρόπο η δωρεά του Ιδρύματος Νιάρχου για το κτίριο των Αδελφών Νοσοκόμων εκεί, είπα παίρνουμε τα χρήματα και πάμε στο δεύτερο παλαιότερο νοσοκομείο που είναι το νοσοκομείο της Λακωνίας. Γι’ αυτό γίνεται τώρα αυτή η κατασκευή στο νοσοκομείο της Σπάρτης, όπως γίνεται και στο νοσοκομείο της Κομοτηνής και όπως δεν έχει ξεκινήσει ακόμα, με δικές σας ευθύνες, το Παιδιατρικό Νοσοκομείο στη Θεσσαλονίκη.

Και μια κουβέντα για να τελειώνουμε. Επειδή προκηρύξαμε κι εμείς πολλές χιλιάδες θέσεις, επί θητείας μας ανέλαβαν υπηρεσία δεκαεννιάμισι χιλιάδες άνθρωποι, εκ των οποίων οι εντεκάμισι χιλιάδες μόνιμοι, έχοντας προκηρύξει είκοσι τεσσεράμισι χιλιάδες. Και σε αυτούς δεν συμπεριλαμβάνω τους ανθρώπους που διώξαμε τα ιδιωτικά συνεργεία και κάναμε ατομικές συμβάσεις. Δεν τους συμπεριλαμβάνω. Αυτοί ήταν άλλες τεσσεράμισι χιλιάδες γιατί υπήρχαν και πριν.

Το θέμα το εξής. Εάν δεν διπλασιαστούν οι αμοιβές των υγειονομικών, ό,τι και να κάνετε αυτό είναι που θα διαλύσει τα πάντα. Η αναστροφή του του brain drain γίνεται μόνο με τεράστια μισθολογική αναβάθμιση των αμοιβών των νοσοκομειακών και όλου του νοσηλευτικού και υγειονομικού προσωπικού. Τα πράγματα είναι απλά. Η μισθολογική δαπάνη είναι 2,2 δισεκατομμύρια τον χρόνο. Κάντε την 4 δισεκατομμύρια. Είχατε 11,5 δισεκατομμύρια πλεόνασμα, εκ των οποίων 6,5 δισεκατομμύρια υπερπλεόνασμα. Κάντε αναδιανομή με αυτό. Να δεις για πότε δεν θα διαβάζετε εδώ: Προκηρύξαμε έξι θέσεις. Πόσοι ήρθαν; Κανένας. Προκηρύξαμε πέντε θέσεις. Πόσοι ήρθαν; Κανένας. Ναι, διότι στη γενιά της κόρης μου, που τελειώνει τώρα, το 67% των φοιτητών στα ελληνικά πανεπιστήμια στο πέμπτο και έκτο έτος αυτή τη στιγμή άμα τους ρωτήσεις -έγινε έρευνα- θέλουν να κάνουν και την ειδικότητα έξω. Αυτό δεν παλεύεται. Αν δεν αναστραφεί αυτό, θα καταστραφεί το υγειονομικό σύστημα της χώρας.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ:** Να πω κάτι όμως;

**ΠΡΟΕΔΡΕΥΩΝ (Αθανάσιος Μπούρας):** Τι να πείτε; Δεν μπορείτε να πείτε τώρα.

**ΠΑΥΛΟΣ ΠΟΛΑΚΗΣ:** Δεν έχει το δικαίωμα να μιλάει μετά από κάθε ομιλητή. Έχει μιλήσει ήδη τρεις φορές, όση ώρα είμαι εδώ. Μιλάει στο τέλος.

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο επί προσωπικού.

**ΠΑΥΛΟΣ ΠΟΛΑΚΗΣ:** Επί προσωπικού;

**ΠΡΟΕΔΡΕΥΩΝ (Αθανάσιος Μπούρας):** Έτσι λέει.

**ΠΑΥΛΟΣ ΠΟΛΑΚΗΣ:** Α, επί προσωπικού. Τώρα το ζήτησε επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ:** Ο Υπουργός επί προσωπικού!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μένω έκπληκτος, κύριε Πρόεδρε, καθόσον ξεκίνησε την ομιλία του ο κ. Πολάκης με μένα. Στοιχειώδης σεβασμός στον Κανονισμό.

**ΠΑΥΛΟΣ ΠΟΛΑΚΗΣ:** Ναι, είπα χθες να μην πάθεις και τίποτα, γι’ αυτό. Είχες γίνει σαν την κόκκινη μελιτζάνα. Λοιπόν, χαιρετώ, γεια σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Προφανώς θα φύγετε, όπως φύγατε και από το δικαστήριο.

**ΠΑΥΛΟΣ ΠΟΛΑΚΗΣ:** Φυσικά και θα φύγω.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αλλά να ξέρετε ότι πια είστε ένοχος, κύριε Πολάκη.

**ΠΑΥΛΟΣ ΠΟΛΑΚΗΣ:** Γεια σου!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ο κ.Πολάκης είναι από σήμερα ένοχος με απόφαση του ελληνικού δικαστηρίου.

**ΠΑΥΛΟΣ ΠΟΛΑΚΗΣ:** Η διαφορά μας Γεωργιάδη ξέρεις ποια είναι;

**ΠΡΟΕΔΡΕΥΩΝ (Αθανάσιος Μπούρας):** Κύριε Πολάκη, σας παρακαλώ. Ή κάθεστε ή απέρχεστε.

Μην καταγράφεται τίποτα από αυτά τα οποία διακόπτει ο κ. Πολάκης. Η Γραμματεία να μην καταγράφει τίποτα από αυτά.

**ΠΑΥΛΟΣ ΠΟΛΑΚΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Κύριε Πολάκη, εγώ σας σεβάστηκα, σας έδωσα άνεση χρόνου. Παράκληση θερμή να σεβαστούμε τη διαδικασία.

Ορίστε, κύριε Υπουργέ, έχετε τον λόγο. Και εσείς όσο γίνεται πιο ήπια.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ήπιος είμαι.

Η διαφορά μας με τον κ. Πολάκη είναι ότι εμένα η ελληνική δικαιοσύνη σε όσα με κατηγόρησε ο κ. Πολάκης με έκρινε αμετάκλητα αθώο, ενώ ο κ. Πολάκης από σήμερα είναι ένοχος. Αυτή είναι η διαφορά μας. Και είναι ένοχος για ένα πολύ ατιμωτικό αδίκημα, για το αδίκημα της συκοφαντικής δυσφήμισης.

Μετά την αμετάκλητη αθώωση των ανθρώπων του ΚΕΕΛΠΝΟ, κύριε Μπάρκα και την καταδίκη την πρωτόδικη του κ. Πολάκη αναμένω από τον ΣΥΡΙΖΑ μια συγνώμη για την απόλυση των ανθρώπων στο ΚΕΕΛΠΝΟ. Εσείς υποτίθεται είστε κόμμα της αριστεράς που είναι υπέρ των εργαζομένων και των δικαιωμάτων τους και ως κυβέρνηση επιτρέψατε στον κ. Πολάκη να απολύσει εργαζόμενους και μάλιστα ένα ζευγάρι ο ένας εκ των δύο πρόεδρος του συλλόγου εργαζομένων τότε, τον απολύσατε τον άνθρωπο και κρίθηκε ομόφωνα αμετάκλητα αθώος. Σήμερα καταδίκασε τον Υπουργό σας για συκοφαντική δυσφήμιση. Ο ΣΥΡΙΖΑ τώρα έχει να πει κάτι σε αυτούς ανθρώπους που τους απέλυσε η κυβέρνησή σας καταχρηστικά και άδικα; Έχετε κάτι να πείτε σε αυτούς που απολύσατε; Αυτό είναι που σας ρωτάω. Είναι τόσο απλό. Τους απολύσατε με μια συγκεκριμένη κατηγορία. Αυτή η κατηγορία στο δικαστήριο έπεσε. Έχετε κάτι να πείτε ως ΣΥΡΙΖΑ; Αφήστε τον κ. Πολάκη. Ο κ. Πολάκης από σήμερα είναι ένοχος.

Σε όσα είπε δε για μένα και αν τα έχω πάρει ή όχι, του έχω και εγώ μήνυση όπως ξέρετε. Έχει αρθεί η ασυλία του, έχει προσδιοριστεί η δίκη και σε λίγους μήνες θα μπούμε στο δικαστήριο, εάν δεν τρέχει πάλι να ζητήσει αναβολή όπως έκανε σήμερα.

Επειδή, όμως, ξεκίνησε, κύριε Πρόεδρε και είπε ότι πήγε στο δικαστήριο για να δείξει ότι ήταν γενναίος και ότι πήγε, οφείλω να ενημερώσω το Σώμα σωστά. Δεν πήγε στο δικαστήριο. Πήγε στο δικαστήριο μόνος του και ζήτησε για έκτη φορά αναβολή, προφασιζόμενος ασθένεια των δικηγόρων του, κάτι που είχε πει και είχε ισχυριστεί άλλες τέσσερις φορές. Το δικαστήριο βλέποντας ότι τέσσερις φορές του είχε δώσει αναβολή για ασθένεια των δικηγόρων του σήμερα δεν του έδωσε αναβολή. Ο δικηγόρος του δήλωσε τελικά ότι θα έρθει στις 12.30’. Δεν πήγε, δεν προσήλθε και καταδικάστηκε ερήμην σε δώδεκα μήνες φυλάκιση. Άρα δεν πήγε στο δικαστήριο. Πήγε για να ζητήσει αναβολή και γι’ αυτό σας είπα πριν για την ομάδα αλήθειας που του έπαιξε το βίντεο που έλεγε ότι αν ποτέ γίνει πρωθυπουργός, θα ψηφίσει νόμο να απαγορεύεται αν υπάρχει αναβολή πάνω από έναν μήνα. Με αυτές τις αναβολές καθυστέρησε τη δίκη πάνω από ενάμιση χρόνο.

Τέλος, η κλινική η πνευμονολογική στο Βενιζέλειο που είπε πάλι ψευδώς ότι δεν λειτουργεί, λειτουργεί. Πράγματι κάποιοι γιατροί δήλωσαν ότι θα δηλώσουν παραίτηση σε δεκαπέντε μέρες. Έχουν γίνει οι σχετικές προκηρύξεις. Σας λέω εδώ -κάνω μια πρόβλεψη- ότι δεν θα υπάρξουν αυτές οι παραιτήσεις. Σε κάθε περίπτωση σήμερα η κλινική λειτουργεί κανονικά και έχουν προκηρυχθεί και οι θέσεις που έχουν ζητηθεί.

Όσον αφορά τα περί ενεργειακής αναβάθμισης του κόστους των κέντρων υγείας και όλα τα άλλα τα οποία είπε, τα έχει πει, κυρίες και κύριοι συνάδελφοι, εκατόν πενήντα φορές. Εσείς δεν βαρεθήκατε να τα ακούτε; Όλα τα έργα του Ταμείου Ανάκαμψης γίνονται μέσω του ΤΑΙΠΕΔ και όχι από το Υπουργείο Υγείας. Το Υπουργείο Υγείας τα παραγγέλνει. Λέει: «Θέλω να μου κάνεις αυτό». Τη διαδικασία, τους διεθνείς διαγωνισμούς, τις συμβάσεις κ.λπ. τις κάνει όλα τα ΤΑΙΠΕΔ, δηλαδή σήμερα το Υπερταμείο και είναι προϊόντα διεθνών μειοδοτικών διαγωνισμών. Σε πολλά από αυτά έχουν υπάρξει ενστάσεις, αποφάσεις δικαστηρίων, αποφάσεις της Ενιαίας Αρχής Συμβάσεων. Στα συγκεκριμένα που ρωτάει, δε, δεν έχουν υπάρξει καν ενστάσεις. Τι άλλο να συζητήσουμε πλέον;

Κλείνω, κύριε Πρόεδρε, λέγοντας ότι ο άνθρωπος αυτός αυτά τα εννιά χρόνια που είναι στη Βουλή έχει κάνει δεκαπέντε, είκοσι, τριάντα διαφορετικές καταγγελίες, οι περισσότερες εναντίον εμού, άλλες κατά άλλων συναδέλφων. Όσες καταγγελίες του έφτασαν στο δικαστήριο, όλες, το 100%, σε όλες έχασε. Δεν έχει καταφέρει να κερδίσει ούτε μια δίκη. Απορώ πώς ακόμα υπάρχει κόσμος που τον πιστεύω όταν μιλάει. Ξαναλέω, όσους έχει κατηγορήσει ο Πολάκης και έφτασαν στο δικαστήριο έχουν όλοι αθωωθεί, το 100%. Ε, κάπου πρέπει να μπει ένα φρένο στη συκοφαντία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τη Βουλευτή του Κομμουνιστικού Κόμματος Ελλάδος, την κ. Παρασκευή Δάγκα και αμέσως μετά τον λόγο θα πάρει ο Βουλευτής της Ελληνικής Λύσης ο κ. Κωνσταντίνος Μπούμπας.

Κυρία Δάγκα, έχετε τον λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Δεν θα σταθώ καν σε αυτήν την αποκρουστική αντιπαράθεση που χάνεται τελικά και το κύριο αυτών που συζητάμε.

Να ξεκινήσω με την τροπολογία της Κυβέρνησης που κατατέθηκε αργά χθες το βράδυ, κυριολεκτικά στο παραπέντε, περιλαμβάνοντας πολύ σοβαρά θέματα ανάμεσα στα οποία και τη δημιουργία της εφαρμογής «kids wallet», παιδικό πορτοφόλι, με το άρθρο 2. Στο όνομα του σοβαρού προβλήματος της προστασίας των παιδιών από τον εθισμό στο διαδίκτυο με όλες τις σάπιες αξίες, τα σάπια ιδανικά, τα πρότυπα που αναπαράγονται, φέρνετε για ψήφιση μια απαράδεκτη διάταξη με την οποία όχι μόνο φορτώνετε για ακόμα μια φορά στην αποκλειστικά ατομική ευθύνη των γονιών την ολόπλευρη προστασία των παιδιών, αλλά με την εφαρμογή που φέρνετε παραχωρούνται ευαίσθητα προσωπικά δεδομένα, όπως τα στοιχεία ταυτότητας των παιδιών χωρίς κάποια προηγούμενη μελέτη για την εκτίμηση κινδύνου. Εξάλλου παρόμοιες εφαρμογές υπάρχουν και λειτουργούν και σε άλλες χώρες και έχει αποδειχθεί ότι δεν μπορούν να λύσουν από μόνες τους το πρόβλημα της εξάρτησης και της έκθεσης των παιδιών στους κινδύνους του διαδικτύου.

Βέβαια υπάρχουν σοβαροί κίνδυνοι για την προστασία των προσωπικών δεδομένων ιδιαίτερα των ανηλίκων. Γιατί; Γιατί ακριβώς γίνονται αντικείμενο ψηφιακής αποθήκευσης και επεξεργασίας με χρήση του διαδικτύου, γιατί διασυνδέονται με άλλες βάσεις δεδομένων και συστήματα, γιατί είναι γνωστό πως το κεφάλαιο και το εχθρικό για τον λαό αστικό κράτος αντιμετωπίζουν αυτά τα δεδομένα ακόμα και των ανήλικων παιδιών ως πηγή κέρδους, αλλά και πολύτιμων πληροφοριών.

Εξάλλου ο έλεγχος που προωθείται από την Κυβέρνηση μέσα από την επαλήθευση της ηλικίας και των στοιχείων των ανηλίκων ανοίγει κατά τη γνώμη μας πολύ επικίνδυνους δρόμους. Σε ποια κατεύθυνση; Στην κατεύθυνση της γενικευμένης και ανοιχτής παρακολούθησης, πρώτα από όλα από το ίδιο το κράτος της καθημερινής δραστηριότητας του καθενός και της καθεμιάς και όχι μόνο μέσα από το διαδίκτυο. Γιατί ο εθισμός στο διαδίκτυο είναι ακριβώς το αποτέλεσμα των αδιεξόδων που βιώνουν τα παιδιά στο έδαφος της εμπορευματοποίησης κάθε πλευράς της κοινωνικής ζωής, όπως της μόρφωσης, του πολιτισμού, του αθλητισμού, του δημιουργικού ελεύθερου χρόνου της ποιοτικής αναψυχής.

Και τα χυδαία και στρεβλά πρότυπα που προβάλλονται μέσω του διαδικτύου και των social media είναι παράγωγα ακριβώς αυτής της κοινωνίας της εκμετάλλευσης που αναπαράγει τον ατομισμό, τον ανταγωνισμό, διαμορφώνει και τις ανάλογες αξίες.

Αυτό το αγκάθι της εκμετάλλευσης πρέπει να ξεριζωθεί για μια κοινωνία που θα έχει προτεραιότητα την ολόπλευρη ικανοποίηση των αναγκών της παιδικής και εφηβικής ηλικίας. Σε αυτό το έδαφος μπορεί να αντιμετωπιστεί ο εθισμός και να ευδοκιμήσουν και οι διάφορες τεχνικές ελέγχου και ρύθμισης της πρόσβασης στα μέσα.

Τώρα σε σχέση με το νομοσχέδιο του Υπουργείου Υγείας, φέρνετε ένα απαράδεκτο άρθρο, το άρθρο 33 που αφορά το Γενικό Νοσοκομείο Δυτικής Αττικής «Αγία Βαρβάρα», το πρώην «Λοιμωδών». Επιμένουμε ότι πρέπει να αποσυρθεί. Πρόκειται για ένα άρθρο που οριστικά καταργεί το συγκεκριμένο Νοσοκομείο, σε αντίθεση με τη δίκαιη διεκδίκηση του λαού της Δυτικής Αττικής για την πλήρη επαναλειτουργία του.

Διότι η αναβάθμιση της υγείας του λαού της περιοχής, που προκλητικά ισχυρίζεται το Υπουργείο ότι προχωρά με τις συγκεκριμένες διατάξεις, σημαίνει ενίσχυση της πρωτοβάθμιας φροντίδας υγείας με την ανάπτυξη όλων των αναγκαίων δημόσιων δομών, με αποκλειστικά κρατική χρηματοδότηση που να καλύπτει τις ανάγκες και βέβαια, προσλήψεις μόνιμου προσωπικού όλων των αναγκαίων ειδικοτήτων και στα κέντρα υγείας και στα νοσοκομεία, με όλο τον αναγκαίο σύγχρονο εξοπλισμό. Αναβάθμιση της υγείας του λαού της περιοχής σημαίνει επαναλειτουργία του «Λοιμωδών» ως σύγχρονου δημόσιου δωρεάν πλήρως ανεπτυγμένου Νοσοκομείου και στελεχωμένου με όλο το αναγκαίο μόνιμο προσωπικό με το δικό του οργανισμό.

Όμως, αντί για όλα αυτά η Κυβέρνηση γράφει την τελευταία πράξη μετά το λουκέτο στο Νοσοκομείο επί κυβέρνησης Νέας Δημοκρατίας-ΠΑΣΟΚ μαζί με άλλα επτά νοσοκομεία.

Είναι ένα Νοσοκομείο που η Κυβέρνησή σας μαζί με τους ΑΝΕΛ κράτησε κλειστό και προσπάθησε να το αξιοποιεί ως δημόσια πρωτοβάθμια φροντίδα υγείας για να μπαλώσει τις τραγικές ελλείψεις σε προσωπικό και εξοπλισμό των κέντρων υγείας.

Τελικά, στερήσατε διαχρονικά από χιλιάδες λαϊκές οικογένειες των δυτικών συνοικιών ένα νοσοκομείο με κλινικές, με μονάδα τεχνητού νεφρού, με μονάδα αυξημένης φροντίδας, με εργαστήρια, με τμήμα φυσικοθεραπείας, με χίλιες πεντακόσιες χειρουργικές επεμβάσεις που γίνονταν κάθε χρόνο.

Άρα, λοιπόν, αν η Κυβέρνηση ήθελε να αποσυμφορήσει το «Αττικό» από τα ράντζα, θα έπρεπε να επαναλειτουργήσει το Νοσοκομείο ως νοσοκομείο αυτόνομο και όχι να μεταφέρει από το «Αττικό» προς το «Λοιμωδών» την Παιδιατρική, τη Γυναικολογική, το Μαιευτήριο, τη Μονάδα Παίδων, Νεογνών, την Παιδοχειρουργική Κλινική και να διατυμπανίζει ότι θα φτιάξει πανεπιστημιακό νοσοκομείο για τη γυναίκα και το παιδί. Δηλαδή τόσο οι ασθενείς όσο και οι εργαζόμενοι θα συνεχίζουν να γίνονται μπαλάκι μεταξύ των Νοσοκομείων Νίκαιας, «Αττικού» και όπως θα λειτουργήσει το «Αγία Βαρβάρα», ανάλογα, φυσικά, με τις διαθέσεις της Κυβέρνησης, του Υπουργείου Υγείας, της Υγειονομικής Περιφέρειας.

Άρα, πραγματικά, τι σόι αναβάθμιση είναι αυτό το νομοσχέδιο-σαλάτα, όπως το χαρακτήρισε και το Σωματείο Εργαζομένων στο Νοσοκομείο «Αττικό», που επί της ουσίας αφορά σε απλή μεταφορά ήδη υπαρχουσών κλινικών και όχι σε δημιουργία νέων δομών; Έτσι πάτε να λύσετε το πρόβλημα με τα ράντζα, ανακατεύοντας την τράπουλα; Αφήστε που σας είπε και ο ειδικός αγορητής και ο Γενικός Γραμματέας της Κεντρικής Επιτροπής ότι η μεταφορά των παραπάνω κλινικών από το «Αττικό» προς το πρώην «Λοιμωδών» συνιστά υποβάθμιση και όχι αναβάθμιση της δημόσιας παιδιατρικής περίθαλψης.

Πραγματικά, πώς ακριβώς θα αντιμετωπίσετε το γεγονός ότι δεν θα μπορεί να λειτουργήσει ένα τέτοιο αυτόνομο κέντρο, χωρίς να υποστηρίζεται από άλλες ειδικότητες; Πώς θα κάνει ένα παιδί βρογχοσκόπηση, γαστροσκόπηση, εργαστηριακό έλεγχο, όταν δεν θα λειτουργούν εργαστήρια, ακτινολογικά τμήματα σε εικοσιτετράωρη βάση; Ή μήπως σκοπεύετε να το αντιμετωπίσετε με αλλεπάλληλες μετακινήσεις γιατρών, άλλων υγειονομικών από τη μία δομή στην άλλη, ή με νέες συνεργασίες με τον ιδιωτικό τομέα;

Και επειδή πραγματικά έχει γίνει κουραστικό και προσβάλλει τη νοημοσύνη του λαού μας και των υγειονομικών αυτή η απαράδεκτη και προκλητική δήλωση της Κυβέρνησης της Νέας Δημοκρατίας ότι όποιος καταγγέλλει την υποστελέχωση, αυτή που έχει οδηγήσει στο «Αττικό» να μιλάμε για χιλιάδες οφειλόμενα ρεπό και άδειες, να μιλάμε για υπερεξόντωση του νοσηλευτικού προσωπικού με κενά εκατόν τριάντα νοσηλευτών -που οι προσλήψεις δεν φτάνουν ούτε για να καλύψουν τις συνταξιοδοτήσεις και τις παραιτήσεις- και λέει ότι η ανάγκη για προσλήψεις μόνιμου προσωπικού όλων των ειδικοτήτων ουσιαστικά υποβαθμίζει το ΕΣΥ -έτσι λέτε- και σπρώχνει στον ιδιωτικό τομέα, εντάξει, ας δούμε μόνο και μόνο πόσο έχει γιγαντωθεί ο ιδιωτικός τομέας της υγείας, όχι μόνο, βέβαια, επί δικής σας Κυβέρνησης, της Νέας Δημοκρατίας, αλλά και με τη σφραγίδα των νόμων των προηγούμενων κυβερνήσεων.

Άρα, για να συνεννοούμαστε, είτε κάποιος θα στηρίζει τη λεγόμενη αναδιάρθρωση του νοσοκομειακού χάρτη στη Δυτική Αθήνα που στηρίζεται στα σαθρά υλικά της εμπορευματοποίησης και ιδιωτικοποίησης της υγείας, ή θα στηρίζει το δίκαιο αίτημα υγειονομικών, εργατικών σωματείων, γυναικείων συλλόγων της ΟΓΕ για επαναλειτουργία του «Λοιμωδών» στο πλαίσιο ενός αποκλειστικά δημόσιου και δωρεάν συστήματος υγείας, χωρίς επιχειρηματική δραστηριότητα. Και τα δύο αυτά δεν συμβιβάζονται, όπως προσπάθησαν να κάνουν ΠΑΣΟΚ και Πλεύση Ελευθερίας.

Εμείς, κυρίες και κύριοι της Κυβέρνησης, δεν θα σας κατηγορήσουμε, όπως η βολική συστημική Αντιπολίτευση, ότι αποκλίνετε από την ευρωπαϊκή κανονικότητα. Εμείς σας κατηγορούμε γιατί είστε οι καλύτεροι μαθητές των αντιδραστικών κατευθύνσεων της Ευρωπαϊκής Ένωσης και στη στρατηγική της υγείας, δηλαδή δημοσιονομικοί περιορισμοί, κόφτες δαπανών για την υγεία, αλλά δημοσιονομική ευελιξία, δισεκατομμύρια ευρώ για πολεμικούς εξοπλισμούς και τη στροφή στην πολεμική οικονομία, όχι για την άμυνα της χώρας, αλλά για τη βαθύτερη εμπλοκή στους επικίνδυνους σχεδιασμούς ΝΑΤΟ και Ευρωπαϊκής Ένωσης.

Να είστε σίγουροι, όμως, ότι το εργατικό λαϊκό κίνημα δεν πρόκειται να σας αφήσει σε χλωρό κλαρί και αύριο στην Πρωτομαγιά θα πάρετε αποφασιστικό μήνυμα: Ο λαός, η νεολαία δεν θα πληρώσει τα κέρδη, την κρίση, την πολεμική οικονομία και τους δασμούς. Θα κρατήσει άσβεστη τη φλόγα που έγραψαν οι εργάτες στο Σικάγο του 1886, τη φλόγα της σύγκρουσης και της ανατροπής του σάπιου συστήματος της εκμετάλλευσης, των πολέμων για την κοινωνία που η υγεία δεν θα είναι εμπόρευμα.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Δάγκα.

Όπως ήδη έχω προαναγγείλει, τον λόγο τώρα θα πάρει ο Βουλευτής της Ελληνικής Λύσης, ο κ. Κωνσταντίνος Μπούμπας και αμέσως μετά τον λόγο θα πάρει η Πρόεδρος της Κοινοβουλευτικής Ομάδος της Πλεύσης Ελευθερίας, η κυρία Ζωή Κωνσταντοπούλου.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, σημαντικό το νομοσχέδιο που έχει να κάνει με την ψυχική και σωματική υγεία. Έχει να κάνει με τη διατροφή. Έχει να κάνει με αυτό το οποίο είναι οι Έλληνες, μεταξύ και των άλλων Ευρωπαίων, γιατί οι περισσότεροι είμαστε υπέρβαροι, να το πούμε, ο ένας στους δύο, όπως λένε τα στοιχεία, αλλά και μια Ελλάδα που κρατά τα σκήπτρα. «Ουκ εν τω πολλώ το ευ, αλλά εν τω ευ το πολύ», διότι ο Έλληνας δεν τρέφεται σωστά, τρώει ποσότητα, όχι ποιότητα, διότι δεν υπάρχει εισόδημα για να πάρει προϊόντα υψηλής θρεπτικής αξίας.

Δείτε τι γίνεται στα παιδιά: Λέει πως η Ελλάδα είναι στην τρίτη θέση στην παχυσαρκία σε μέχρι 5 ετών παιδιά, στη δεύτερη θέση στη Γηραιά Ήπειρο μέχρι περίπου 13 ετών και στην πρώτη θέση στους εφήβους από 10 μέχρι 19 ετών. Άρα, λοιπόν, εδώ μιλάμε για μία διατροφή κακή η οποία προέρχεται μέσω και εξαιτίας της ακρίβειας. Για πάτε στα σούπερ μάρκετ να πάρετε προϊόντα υψηλής διατροφικής αξίας, να δείτε πόσο κοστίζουν.

Εγώ, κύριε Υπουργέ Υγείας, κύριε Γεωργιάδη, θα περίμενα σήμερα να είναι και η Υπουργός Παιδείας εδώ, γιατί το βασικό είναι να μπουν και διατροφολόγοι-διαιτολόγοι, με σωστό μάθημα για τη μεσογειακή διατροφή και στα σχολεία, για να μπορέσει αυτό πραγματικά να γίνει ένα βίωμα για το πώς πρέπει να τρεφόμαστε απέναντι σε fast food τροφές. Ένα είναι αυτό.

Τώρα, για το Νομικό Πρόσωπο Δημοσίου Δικαίου σίγουρα πρέπει να υπάρχει επαγγελματική κατοχύρωση απέναντι στο επάγγελμα των διατροφολόγων-διαιτολόγων. Δεν μπορεί καθένας να δηλώνει διατροφολόγος-διαιτολόγος και να παίζει με την υγεία του κόσμου. Οι επιπτώσεις –λέει- από την κακή διατροφή -που είναι ένα μεγάλο νόσημα- φέρνουν προβλήματα, όπως είναι ο σακχαρώδης διαβήτης τύπου 1 –νεανικός- και ο τύπου 2.

Και για το θέμα των διαβητικών, κύριε Γεωργιάδη, υπάρχουν τεράστια προβλήματα. Το 30% των διαβητικών πληρώνει από την τσέπη του. Έχετε μειώσει τα αναλώσιμα, τις ταινίες μέτρησης σακχάρου, απέναντι και στις αντλίες έγχυσης της ινσουλίνης. Άρα, λοιπόν, δείτε ακριβώς τι κάνατε για τον σακχαρώδη διαβήτη απέναντι στην κακή διατροφή και τόσα άλλα πολλά συσσωρευμένα προβλήματα.

Σε ό,τι αφορά αυτή την επιτροπή που βάζετε μέσα -την επταμελή επιτροπή- απέναντι στη χορηγία από το Ίδρυμα Ωνάση, αυτό το έχουμε συζητήσει με κυρώσεις που ήρθαν στο Κοινοβούλιο. Άρα, λοιπόν, τώρα τι κάνετε; Το ξαναφέρνετε και δημιουργείτε μια επιτροπή όπου ο Πρόεδρος θα αμείβεται με πάνω από 5.000 ευρώ μικτά τον μήνα, συν τα έξοδα μετακίνησης, διατροφής και ούτω κάθε εξής. Άρα, λοιπόν, και τα άλλα έξοδα για τον φορολογούμενο πολίτη.

Επειδή ο κ. Γεωργιάδης μιλάει με τον κ. Πλεύρη, θα τα ακούσουν και οι δύο σε λίγη ώρα. Θα τους θυμίσω κάτι άλλο από τότε που ήταν Βουλευτές του ΛΑΟΣ, για να τα λέμε όλα. Είμαι παλιά καραβάνα και εγώ ως Βουλευτής επαρχίας και σας ξέρω και τα κρατάω. Κρατάω αρχείο καλό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και εμείς σας συμπαθούμε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κι εγώ σας συμπαθώ, αλλά στην πολιτική να θυμίζουμε κάτι.

Λοιπόν, έλεγα για όλα αυτά τα συσσωρευμένα προβλήματα στον χώρο της υγείας. Πάμε στο ΕΚΑΒ. Κύριε Υπουργέ, ξέρετε ότι στο ΕΚΑΒ ο ένας στο ασθενοφόρο από το πλήρωμα είναι ασφαλισμένος μέχρι και 150.000 ευρώ και ο άλλος δεν είναι; Για δείτε το. Ο ένας δικαιούται εξοπλισμό -πέρασα κάτι χρονάκια σε ιδιωτικό ΕΚΑΒ- και ο άλλος δεν είναι. Μου λέγανε τότε από το ΕΚΑΒ ότι είναι μεγάλο πρόβλημα.

Να πάμε στους νοσηλευτές για τα βαρέα και ανθυγιεινά; Διότι, εγώ παρακολουθώ τις δηλώσεις σας. Τι έχει πει ο Υπουργός, ο κ. Γεωργιάδης εκεί; Έχει πει ότι εάν τους εντάξουμε στα βαρέα, θα δημιουργηθεί πρόβλημα και θα φύγουν πάρα πολλοί. Προσέξτε τώρα, σύμφωνα με τα στοιχεία, τα είκοσι πέντε χρόνια που χρειάζονται στα βαρέα συν τα άλλα δεκαπέντε χρόνια σε κανονική εργασία, τα στατιστικά στοιχεία λένε ότι η πρώτη αποχώρηση θα γίνει το 2037 για τις γυναίκες και το 2049 για τους άντρες. Άρα, λοιπόν, κύριε Υπουργέ, δεν ισχύει αυτό. Μην του έχετε ιππείς και μη ιππείς, πληβείους και πατρικίους. Να είναι ενταγμένοι στα βαρέα.

Τώρα, υπάρχει πρεμούρα να τα ιδιωτικοποιήσουμε όλα, δηλαδή καθαριότητα και σίτιση, αλλά η πατάτα που τρώμε στα νοσοκομεία είναι πατάτα Τουρκίας. Γιατί είναι πατάτα Τουρκίας; Σαπίζει η πατάτα των Σερρών, στη δική μου εκλογική περιφέρεια. Διότι, πρέπει να πούμε κατάματα στον κόσμο ότι έχουμε ψηφίσει την εμπορική συνθήκη GANT. Τι είναι αυτή; Να γίνονται αθρόες εισαγωγές από τρίτες χώρες, σύμφωνα με τις ευλογίες της Ευρωπαϊκής Ένωσης.

Έλα τώρα που η Ευρωπαϊκή Ένωση μας δίνει το δικαίωμα να βάλουμε φόρο διοξειδίου του άνθρακα -που έλεγε και ο επικεφαλής μας Κυριάκος Βελόπουλος- στα σύνορα. Δεν το πράττουμε. Είναι το λεγόμενο σύστημα ΕΠΑΡΕΛ. Τι λέει το λεγόμενο σύστημα ΕΠΑΡΕΛ; Το μήλο πριν φτάσει στον καταναλωτή, δέχεται είκοσι επτά ψεκασμούς, το πορτοκάλι τέσσερις λιγότερους. Άρα, λοιπόν, μπορούμε να θεσπίσουμε και τέτοιου είδους φόρους για να περιορίσουμε και τις αθρόες εισαγωγές, αλλά και να διαφυλάξουμε τον κόσμο από τα φυτοφάρμακα.

Εάν πάμε τώρα στις ελλείψεις των νοσοκομείων, θέλω να πάω εγώ στον Νομό Σερρών, που είναι και η Μέκκα του Καραμανλισμού. Έτσι αποκαλούσε τις Σέρρες ο αείμνηστος Μιλτιάδης Έβερτ.

Κύριε Γεωργιάδη, χίλια διακόσια άτομα αυτή τη στιγμή περιμένουν να μπουν στο χειρουργείο των Σερρών. Έχουμε πέντε παθολόγους για εβδομήντα πέντε χιλιάδες ασθενείς που δέχεται το Νοσοκομείο των Σερρών, σε έναν νομό άνω των εκατόν πενήντα χιλιάδων, και δύο αναισθησιολόγους, ενώ χρειάζονται εννέα. Ο κλίβανος είχε πρόβλημα για την αποστείρωση χειρουργικών εργαλείων και είναι χωρίς κυλικείο.

Κύριε Υπουργέ, δεν έχετε δώσει λύση στο κυλικείο των Σερρών. Είναι πάνω από πέντε χρόνια το Νοσοκομείο των Σερρών χωρίς κυλικείο, σε μια δικαστική διαμάχη με τον βετεράνο της Κύπρου, Κώστα Παπαθεοδώρου, ο οποίος το δικαιούται αλλά δεν το παίρνει. Υπάρχουν πάρα πολλά στοιχεία.

Έλεγα προηγουμένως ότι έχουμε ένα θέμα, κύριε Υπουργέ, που το ξέρετε κι εσείς κι εγώ πάρα πολύ καλά. Είναι το εργοστάσιο ζάχαρης των Σερρών και η υπόθεση Καραθανάση που έρχεται και πάλι στο προσκήνιο. Το πόρισμα λέει 35 εκατομμύρια ευρώ. Τι γίνεται με αυτό το πλιάτσικο στη «Sugar Free»; Γιατί ξέρετε, το εργοστάσιο ζάχαρης, κύριε Βιλιάρδο, κυρία Αθανασίου και κυρία Ασημακοπούλου, στο Βελιγράδι παράγει κανονικά ζάχαρη, ενώ εμάς είναι στο ίδιο καθεστώς, με ορκωτούς λογιστές. Την χάσαμε τη ζάχαρη!

Εκείνο που θέλω, βεβαίως, να επισημάνω σε αυτό το κομμάτι, είναι ότι έχει γίνει πλιάτσικο στον αγροτικό τομέα και αυτό που πάει να κάνει τώρα η Κυβέρνηση, δίνοντας σε εισπρακτικές εταιρείες τις οφειλές απέναντι στον ΕΦΚΑ χιλιάδων ελεύθερων επαγγελματιών και αγροτών, είναι εγκληματικό. Είχαμε τα funds, έχουμε τώρα και τις εισπρακτικές.

Και γιατί το λέω αυτό; Κύριε Πλεύρη και κύριε Γεωργιάδη, να σας θυμίσω μία επίκαιρη ερώτηση που κάνατε οι δυο σας όταν ήσασταν Βουλευτές τότε στο ΛΑΟΣ το 2012, στον τότε Υπουργό κ. Κεγκέρογλου, για τις εισπρακτικές εταιρείες, την ασυδοσία στην ψυχοσύνθεση των πολιτών να ενοχλούν οι εισπρακτικές εταιρείες για ψύλλου πήδημα τον κόσμο, για 50 ευρώ χρέος στη ΔΕΗ, που έχουν πραγματικά ρημάξει την ψυχολογία των πολιτών.

Είπατε, κύριε Υπουργέ μου, ότι θα νοικοκυρευτεί το επιτελικό κράτος με τις εισπρακτικές να απειλούν με τρόπο διπλωματικό τους πολίτες για χρωστούμενα. Δείτε το λίγο, γιατί έχει παραγίνει. Για μικρά χρέη, που εσείς τότε λέγατε να τηρούνται οι νόμοι της αγοράς, έχουν ξεφύγει οι εισπρακτικές, περνούν τα εσκαμμένα και παίρνουν συνέχεια και ταλαιπωρούν ψυχολογικά τον κόσμο.

Όλα αυτά έχουν να κάνουν με την υγεία των πολιτών. Το σώμα είναι η κατοικία της ψυχής. Ένας άνθρωπος, λοιπόν, βάλλεται αυτή τη στιγμή με την ακρίβεια, την αβεβαιότητα και με τα τετράωρα που έχει γεμίσει η αγορά. Λέει η Νέα Δημοκρατία ότι έχει ρίξει την ανεργία, με την επιδερμική, όμως, τύπου ανεργία που με το τετράωρο των 300 ευρώ ο άλλος θεωρείται εργαζόμενος. Έτσι τη ρίχνουμε την ανεργία, αλλά το θέμα είναι αν έχουμε ουσιαστική απασχόληση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, για να μην κάνω κατάχρηση του χρόνου.

Λέτε ότι η χώρα αυτή τη στιγμή πρέπει να δώσει στις αμυντικές δαπάνες το 3%, πρέπει να δώσει κονδύλια για την παιδεία και τις μεγαλύτερες αμυντικές δαπάνες στην «Ενωμένη Γηραιά» και θα συμφωνήσουμε. Κόψτε τις ανεξάρτητες αρχές που λυμαίνονται τον χώρο. Περιορίστε το λαθρεμπόριο καυσίμων με το κόκκινο αφορολόγητο. Περιορίστε το λαθρεμπόριο τσιγάρων. Από εκεί μπορεί να εξοικονομηθούν αρκετά χρήματα και να πάνε στον χώρο της υγείας.

Κι επειδή δεν απαντήθηκε κάτι κι επειδή είμαι παλιός κι εγώ, να σας θυμίσω αυτό που λέγατε για τον επικεφαλής μας, τον Κυριάκο Βελόπουλο, για το 2014 ότι ήθελε να πάει στον Αντώνη Σαμαρά τότε.

Να σας θυμίσω, κύριε Γεωργιάδη, ότι υπάρχουν επίσημες δηλώσεις του επικεφαλής της Ελληνικής Λύσης που είπε «Όχι» στον Αντώνη Σαμαρά για συνειδησιακούς λόγους που επικαλέστηκε ο σημερινός Πρόεδρος της Ελληνικής Λύσης. Για να τα λέμε όλα, γιατί τότε δεν ήταν υποψήφιος ο Κυριάκος Βελόπουλος με τον Αντώνη Σαμαρά. Την πόρτα την έκλεισε ο Κυριάκος Βελόπουλος. Δεν ήταν το «Όχι» του Αντώνη Σαμαρά. Του Κυριάκου Βελόπουλου ήταν το «Όχι»! Το λέω έτσι απλά γιατί το έφερε η συζήτηση.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Μπούμπα.

Και τώρα καλείται στο Βήμα η Πρόεδρος της Πλεύσης Ελευθερίας, η κυρία Ζωή Κωνσταντοπούλου.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Είναι η πρώτη συνεδρίαση της Ολομέλειας της Βουλής μετά το μπάζωμα της ποινικής δικογραφίας της συγκάλυψης του εγκλήματος των Τεμπών, της ποινικής δικογραφίας που αφορά τις ποινικές ευθύνες του κ. Τριαντόπουλου και βεβαίως και τις ποινικές ευθύνες του κ. Μητσοτάκη, της δικογραφίας εκείνης που διαβιβάστηκε στη Βουλή και κρύφτηκε-θάφτηκε από τον κ. Τασούλα ο οποίος ημείφθη και είναι σήμερα Αρχηγός του Κράτους για τις υπηρεσίες που προσέφερε στον κ. Μητσοτάκη και στη Νέα Δημοκρατία και στον κ. Καραμανλή και στην Κυβέρνηση αυτή η οποία έχει χαρακτηριστικά μιας καθεστωτικής, αντιδημοκρατικής, βαθύτατα αντιδραστιικής απόπειρας να καταστρατηγηθεί η δημοκρατική βούληση του ελληνικού λαού, να στραγγαλισθεί κάθε έννοια ανεξαρτησίας της δικαιοσύνης και ανεξάρτητης δικαστικής λειτουργίας, αλλά και κάθε έννοια ανεξαρτησίας εν γένει.

Δεν θέλετε ανεξάρτητη χώρα, θέλετε να είστε υποτελείς και γι’ αυτό προσκυνάτε τον κάθε πάτρωνα.

Δεν θέλετε ανεξάρτητη δικαιοσύνη, γι’ αυτό διορίζετε πρόθυμους λειτουργούς που δεν αξίζουν να λέγονται δικαστές και εισαγγελείς και παριστάνουν τα «εξαπτέρυγά» σας.

Δεν θέλετε ανεξάρτητες αρχές, γι’ αυτό πέσατε μονοί διπλοί να αντικαταστήσετε την Αρχή Διασφάλισης του Απορρήτου των Επικοινωνιών και είχατε βοήθειες, αλλά και τον Συνήγορο του Πολίτη και δεν τα καταφέρατε, γιατί ορθώσαμε ανάστημα και κινητοποιήσαμε ολόκληρη την αντιπολίτευση προκειμένου τα σχέδιά σας να μην ευδοκιμήσουν.

Δεν θέλετε ανεξάρτητη ενημέρωση, γι’ αυτό με όλους τους τρόπους χειραγωγείτε και κανοναρχείτε δημοσιογράφους και μέσα ενημέρωσης.

Δεν θέλετε γενικά έναν περήφανο λαό, γι’ αυτό προσπαθείτε να τον τρομοκρατήσετε. Δεν θέλετε η χώρα μας να γίνει μια ανεξάρτητη κυρίαρχη χώρα, με έναν λαό κυρίαρχο που αποφασίζει για το παρόν και το μέλλον του.

Ξέρετε όμως, ό,τι και αν θέλετε εσείς, δεν μπορεί με το έτσι θέλω να επιβάλετε τα θελήματά σας. Η χώρα αυτή έχει ένδοξη ιστορία. Ο λαός αυτός έχει ένδοξη ιστορία. Και σήμερα, πριν προχωρήσω στα ειδικότερα θέματα της ομιλίας μου, θα ήθελα να αφιερώσω -το έχω κάνει και άλλες φορές εκεί που θεωρώ ότι η Βουλή δεν κάνει αυτά που πρέπει- ένα λεπτό από την ομιλία μου, ενός λεπτού σιγή που θα τηρήσω και θα τηρήσουμε οι Βουλευτές της Πλεύσης Ελευθερίας και όποιος το κρίνει, για τους ανθρώπους που αγωνίστηκαν για δημοκρατία στη χώρα αυτή, για τους ανθρώπους που αντιστάθηκαν στον ναζιστικό ζυγό, στην Κατοχή, στον Χίτλερ, στα Ες-Ες, αλλά και για τους ανθρώπους που αντιστάθηκαν στη δικτατορία, επ’ αφορμή της πρόσφατης «μαύρης» επετείου της 21ης Απριλίου του 1967 που μας θυμίζει πώς κάποιοι, τους οποίους εν συνεχεία κάποιοι τους εξωράισαν πολιτικά, έθαλψαν και ενίσχυσαν τις πιο αντιδημοκρατικές δυνάμεις σε αυτή τη χώρα.

Η αφορμή όμως δεν είναι μόνο η «μαύρη» επέτειος της 21ης Απριλίου, αλλά είναι και η σημερινή επέτειος, που θα έπρεπε η Βουλή να τιμά, η 30ή Απριλίου, η μέρα θανάτου του εθνικού μας ήρωα, του Λάκη Σάντα, του ανθρώπου που αμούστακο αγόρι, μαζί με τον Μανώλη Γλέζο, κατέβασε τη σβάστικα από την Ακρόπολη και έδωσε ελπίδα και περηφάνια στην κατεχόμενη Αθήνα και στην κατεχόμενη Ελλάδα στις 30 Μαΐου του 1941. Σαν σήμερα, κύριοι, πέθανε ο Λάκης Σάντας. Έχουμε συνηθίσει να ξεχνάμε, να διαγράφουμε. Δεν είναι αυτό περίεργο όταν μας κυβερνούν νοσταλγοί της χούντας, χουντικοί και αρνητές του Ολοκαυτώματος αναβαπτισμένοι, που παριστάνουν σήμερα τους δημοκράτες.

Το επόμενο λεπτό το αφιερώνω στη μνήμη του Λάκη Σάντα και των ανθρώπων που αγωνίστηκαν στη χώρα μας.

(Στο σημείο αυτό τηρείται από Βουλευτές στην Αίθουσα ενός λεπτού σιγή)

Σας ευχαριστώ που τηρήσαμε μαζί αυτό το λεπτό σιγής και μνήμης. Και σε εκείνους που δίστασαν να πω ότι κάποια πράγματα μπορούν να μας ενώνουν, χωρίς να κινδυνεύει ούτε η κομματική ταυτότητα ούτε οτιδήποτε άλλο.

**ΔΗΜΗΤΡΙΟΣ ΜΠΙΑΓΚΗΣ:** Να μας το επιβάλετε θέλετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Εθνική Αντίσταση όπως και ο αντιδικτατορικός αγώνας ήταν υπόθεση όλων των Ελλήνων.

Και είναι υπόθεση -και μου δίνετε την αφορμή να περάσω στο θέμα αυτό-όλων των Ελλήνων και όχι υπόθεση κάποιου κόμματος το να γίνουν σήμερα αυτά που πρέπει για το έγκλημα των Τεμπών. Κύριοι, έχουμε υποχρέωση να αρθούμε στο ύψος της ευθύνης μας, έχουμε υποχρέωση να υψώσουμε τείχος αντίστασης σε άλλη μία μεθόδευση της Νέας Δημοκρατίας, της Κυβέρνησης που κυβερνά ως παρακράτος μέσα στο κράτος, της Κυβέρνησης που δεν έχει διστάσει να παρακολουθεί τον Αρχηγό σας και τους δικούς της Υπουργούς και τον Αρχηγό του Στρατού και να «μπαζώνει» τη δικογραφία των υποκλοπών, της Κυβέρνησης που αποκαλύπτεται ότι χρησιμοποιεί το κρατικό χρήμα για παρακρατική λειτουργία στο πεδίο της ενημέρωσης, της Κυβέρνησης η οποία σήμερα απειλείται περισσότερο από ποτέ γιατί συνέβη αυτό το οποίο απευχόταν, αυτό το οποίο καταριόταν και ήλπιζε ότι δεν θα συμβεί, αυτό το οποίο ισχυριζόταν ότι δεν θα συμβεί ποτέ. Συνέβη. Διαβιβάστηκε ολόκληρη η ανακριτική ποινική δικογραφία που αφορά το έγκλημα των Τεμπών στη Βουλή για έλεγχο κυβερνητικών προσώπων, κύριοι. Θα πέσετε στην ίδια παγίδα; Θα «τσιμπήσετε» στο μπούλινγκ της Κυβέρνησης που σας λέει «γίνεστε ουρά», «ο ένας γίνεται ουρά, ο άλλος γίνεται ουρά»; Ή θα πράξουμε αυτό το οποίο οφείλουμε και περιμένει όλη η Ελλάδα και όλη η κοινωνία, να συζητήσουμε δηλαδή και να καταλήξουμε στην κατάθεση μιας συνεκτικής, συγκεκριμένης κοινής πρότασης για τη συγκρότηση προανακριτικής επιτροπής, η οποία θα ελέγξει, θα λειτουργήσει, θα καλέσει μάρτυρες και θα ελέγξει τον κ. Μητσοτάκη πρώτα απ’ όλα, τον κ. Καραμανλή εν συνεχεία και όλα τα εμπλεκόμενα κυβερνητικά πρόσωπα που μέχρι στιγμής προστατεύονται; Μην τους κάνετε τη χάρη!

Δεν υπάρχει περιθώριο να κατατεθεί ούτε περιορισμένη πρόταση προανακριτικής επιτροπής, ούτε λειψή, ούτε προβληματική. Η πρόταση για τον Τριαντόπουλο που ήταν μόνο για πλημμέλημα έγινε δεκτή διότι πίστεψαν ότι θα το περιορίσουν στο πλημμέλημα και όταν είδαν ότι κινδυνεύουν να ανοίξει η υπόθεση, να κληθεί ο Μητσοτάκης, να ζητηθεί άρση του απορρήτου των επικοινωνιών του Μητσοτάκη, να κληθούν μάρτυρες και να γίνει πραγματική διερεύνηση, την «μπάζωσαν» άρον άρον και εκμεταλλεύθηκαν ότι ήταν περιορισμένη σε ένα πλημμέλημα, που δεν θα έπρεπε.

Εμείς αντίθετα προσπαθήσαμε, στηρίζοντας την όποια πρόταση υπήρχε. Η Πλεύση Ελευθερίας δεν έχει τριάντα Βουλευτές, έχει έξι. Έχει όμως στέρεη άποψη και γνώση για το ποιες πρέπει να είναι οι κατηγορίες και ποια πρέπει να είναι τα εμπλεκόμενα, ελεγχόμενα, διερευνώμενα πρόσωπα. Έχουμε άποψη και γνώση.

Και απαντώ και σε έναν δημοσιογράφο, τον κ. Φουσκίδη, που τον άκουσα στα «Παραπολιτικά» εξανιστάμενο να λέει: «Η Κωνσταντοπούλου λέει να ελεγχθεί ο Μητσοτάκης. Δεν είναι πυροτέχνημα αυτό;».

Μα καλά, πρώτη φορά το ακούει αυτός ο δημοσιογράφος ότι εμείς λέμε ότι πρέπει να ελεγχθεί ο Μητσοτάκης; Πρώτη φορά το ακούει ο δημοσιογράφος αυτό, ότι αυτό λένε και οι συγγενείς των θυμάτων, ότι πρέπει να ελεγχθεί ο Μητσοτάκης; Είναι πυροτέχνημα το να ελεγχθεί ο Πρωθυπουργός, για τον οποίο υπάρχουν τα στοιχεία, κύριοι, που τα έδωσε ο κ. Καραμανλής, ότι μαζί με τον κ. Καραμανλή σχεδίασε καθετί που αφορά τον σιδηρόδρομο και καθετί που αφορά την υπαγωγή έργων στην Ευρωπαϊκή Ένωση για την έγκριση κονδυλίων;

Τα είπε ο κ. Καραμανλής στην Εξεταστική Επιτροπή σε ερώτηση της Βουλευτίνας μας, της κ. Καραγεωργοπούλου, που τον ρώτησε συγκεκριμένα «με τον κύριο Πρωθυπουργό είχατε συζητήσει τα θέματα αυτά;». Ο ίδιος ο Καραμανλής έδωσε τον Μητσοτάκη. Ήταν ενήμερος για τα πάντα ο Μητσοτάκης. Είναι ο προεξάρχων για τα πάντα ο κ. Μητσοτάκης. Δεν κουνιέται φύλλο χωρίς την έγκριση του κ. Μητσοτάκη. Κατάφερε με εντολή να κρατήσει μέχρι και τον κ. Γεωργιάδη δύο μήνες εκτός τηλεοπτικών σταθμών. Δεν λέγεται και δεν αποσιωπάται τίποτε χωρίς εντολή του κ. Μητσοτάκη. Επί μήνες εδώ στη Βουλή με στρατιωτική πειθαρχία κανένας από τη Νέα Δημοκρατία δεν έλεγε τη λέξη «Τέμπη», για να μην συσχετισθεί με το όνομά του. Πήρε θάρρος ο παριστάμενος κ. Γεωργιάδης, βγήκε σε έναν σταθμό και είπε «είστε γελασμένοι αν νομίζετε ότι ο ελληνικός λαός νοιάζεται για εξεταστική επιτροπή για τα Τέμπη και για προανακριτική επιτροπή για τα Τέμπη», έγινε σάλος και έτσι αναγκαστήκατε να δεχθείτε την πρώτη εξεταστική επιτροπή. Αυτή είναι αλήθεια.

Ο κ. Μητσοτάκης είναι ο πρώτος ενεχόμενος και εμπλεκόμενος μαζί με τον κ. Καραμανλή. Ο κ. Καραμανλής κρατάει τον κ. Μητσοτάκη στην υπόθεση αυτή και γι’ αυτό απολαμβάνει αυτού του προκλητικού ξεπλύματος και της τρομακτικής προστασίας και βεβαίως προκύπτει ότι ο κ. Καραμανλής κρατάει και άλλα πράγματα στα χέρια του. Θα κάνουμε μια συζήτηση για το ποιοι μας κυβερνούν και ποια είναι η οικογενειοκρατία που έχει επιβάλει στη χώρα την ιδιοκτησιακή της αντίληψη για το κράτος, από τον παλαιό Καραμανλή Υπουργό Δημοσίων Έργων, στον οποίο οι εργολάβοι δώρισαν την έκταση όπου σήμερα στεγάζεται το Ίδρυμα «Καραμανλής», τον παλαιό Καραμανλή που αμνήστευσε, σας θυμίζω, τους ναζί και τον Μέρτεν, τον μεγαλοσφαγέα, στον σημερινό Καραμανλή, υιό του Αχιλλέως, που του φιλούν τα χέρια στις Σέρρες, που το δίνει σε παραπολιτικό ότι του φιλούν τα χέρια, που απολαμβάνει της προστασίας και της Ομάδας Αλήθειας που -ω, του θαύματος!- χρησιμοποιεί το κρατικό χρήμα με τριγωνικές μεθόδους και συναλλαγές.

Υπάρχει ένα νήμα που τα συνδέει όλα και αυτό το νήμα έχει να κάνει με την παντελή, μα παντελή αδιαφορία σας διαχρονικά για τους ανθρώπους και την ανθρώπινη ζωή, με την παντελή έλλειψη αισθήματος ευθύνης, αλλά και βεβαίως με αυτήν την αχόρταγη, λαίμαργη, άπληστη πραγματικά σχέση σας με το χρήμα και την εξουσία, που σας οδηγεί ακόμα και σήμερα από τη μία μεριά να προσπαθείτε να γλιτώσετε από τις ποινικές ευθύνες για ποινικά εγκλήματα και κακουργήματα και για τον θάνατο πενήντα επτά ανθρώπων και από την άλλη πλευρά να προσπαθείτε πάνω σε αυτήν την υπόθεση να βγάλετε και λεφτά και να εγκρίνετε και να ξεπλύνετε κονδύλια που έχουν εκταμιευθεί.

Κύριοι, μπλοκάρατε την έρευνα της Ευρωπαίας Εισαγγελέως για τη σύμβαση 717 και έρχεται να σας εκδικηθεί η πραγματικότητα, γιατί ξαναδιαβιβάζεται η υπόθεση με νέα στοιχεία και δεν υπάρχει κανένα κώλυμα στη διερεύνησή της. Και έχουν ευθύνη τα κόμματα που έχουν μεγαλύτερο αριθμό Βουλευτών για το τι θα κάνουν. Δεν επιτρέπεται να μην ξανακατατεθεί το αίτημα αυτό.

Μπλοκάρατε τη διερεύνηση του εγκλήματος της συγκάλυψης από Τριαντόπουλο για λογαριασμό Μητσοτάκη και έρχεται να σας εκδικηθεί η πραγματικότητα, γιατί διαβιβάζεται νέα δικογραφία με όλα τα στοιχεία, με νέες αποκαλύψεις και έγγραφα που υποχρεώνουν σε πραγματική έρευνα και δεν νομιμοποιεί ούτε δικαιώνει τη μεθόδευσή σας να αποτρέψετε και να παρεμποδίσετε την έρευνα από την προανακριτική επιτροπή της Βουλής.

Μπλοκάρατε κάθε απόπειρα λειτουργίας της Επιτροπής Θεσμών και Διαφάνειας της Βουλής.

Μπλοκάρατε τη διαβίβαση των δικογραφιών που βρίσκονται στη Βουλή στην Επιτροπή Θεσμών και Διαφάνειας όπως έχουμε ζητήσει.

Προσπαθείτε με νύχια και με δόντια να τα τελειώσετε όλα τώρα πριν τη λήξη των θητειών της κ. Κλάπα και της κ. Αδειλίνη στις 30 Ιουνίου, για να είστε βέβαιοι ότι τα ελεγχόμενα από εσάς δικαστικά πρόσωπα θα επιμεληθούν για να έχει την επιθυμητή για εσάς κατάληξη αυτή η διερεύνηση.

Η Πλεύση Ελευθερίας είναι σαφής, δεν πρόκειται να σιωπήσει, όσες μεθοδεύσεις και αν επιστρατεύσετε. Το πρωί έγινε κάτι πάρα πολύ αποκαλυπτικό. Προσπάθησε ο μεν Πρόεδρος της Βουλής να μην μου δώσει τον λόγο δίνοντας τον λόγο στον Αντιπρόεδρο και αποχωρώντας και ο δε Αντιπρόεδρος της Βουλής και Βουλευτής Κιλκίς Γεωργαντάς προσπάθησε επίμονα να με αποτρέψει να μιλήσω για το έγκλημα των Τεμπών και για τη διαβίβαση της ποινικής δικογραφίας με χίλιες δικαιολογίες, με διαστρέβλωση του Κανονισμού της Βουλής, χωρίς να μπορεί όμως να αποκρύψει τι; Τον πανικό σας, κύριοι, τον πανικό σας κάθε φορά που βρισκόμαστε εδώ, τον πανικό σας γιατί κάθε φορά ξέρετε ότι θα μιλάμε για το έγκλημα των Τεμπών, τον πανικό σας να επινοήσετε κανόνες του Κανονισμού της Βουλής που δεν υπάρχουν. Έχω ακούσει μέχρι και ότι μπορώ να μιλάω ως αρχηγός κόμματος μέχρι τρεις φορές. Πού το βρήκατε αυτό;

Ξέρετε, κύριε Γεωργιάδη, πόσες παρεμβάσεις έχετε κάνει εσείς σήμερα ως Υπουργός; Πέντε. Δέκα λεπτά η πρώτη, τέσσερα λεπτά και οκτώ δευτερόλεπτα η δεύτερη, δύο λεπτά η τρίτη, ένα λεπτό η τέταρτη, πέντε λεπτά η πέμπτη.

Και υποθέτω ότι θα κάνετε πολλές πολλές ακόμα γιατί στις μεθόδους της λογοκρισίας και του φασισμού δεν υπάρχει ισότητα. Μιλάει αυτός που συκοφαντεί και διαστρεβλώνει και παρεμποδίζεται να μιλήσει εκείνος ο οποίος αντιλέγει και αποκαλύπτει.

Εμείς καλούμε και καλώ όλους και αναφέρομαι και στους παριστάμενους Βουλευτές των κομμάτων της Αντιπολίτευσης που βρίσκονται εδώ και στους παριστάμενους Βουλευτές των κομμάτων της Αντιπολίτευσης που δεν βρίσκονται εδώ. Εξαιρείται το μόρφωμα των Σπαρτιατών αυτονοήτως που έχει δώσει δείγματα περί του ότι πρόκειται περί εγκληματικής λειτουργίας και όχι περί κοινοβουλευτικού κόμματος. Δεν είναι άλλωστε τυχαίο ότι είναι και το μόνο που σας στηρίζει, στηρίζει την Κυβέρνηση αυτή τόσο ασμένως και μιλάτε άλλωστε την ίδια γλώσσα, γιατί σε αυτά τα αντανακλαστικά και σε αυτές τις αναφορές είστε προσανατολισμένοι. Έφυγε ο κ. Πλεύρης.

Καλώ τους αρχηγούς των κομμάτων της Αντιπολίτευσης σε συμβούλιο αντιπολίτευσης τη Δευτέρα 5 Μαΐου. Θα επιδιώξω επικοινωνία με όλους για την εξεύρεση κοινού χρόνου. Είναι υποχρέωσή μας να αναλάβουμε πρωτοβουλία και να ανακόψουμε αυτό το οποίο επιχειρεί η Νέα Δημοκρατία, το μπάζωμα δηλαδή της ποινικής διερεύνησης και την επιβολή της ατιμωρησίας για τον εαυτό της, για τον κ. Μητσοτάκη, για τον κ. Καραμανλή και για κάθε εμπλεκόμενο, συμπεριλαμβανομένου του παρισταμένου κ. Γεωργιάδη που ας μην ξεχνάμε ότι ήταν ο Υπουργός Ανάπτυξης επί των ημερών του οποίου ο Υφυπουργός Τσακίρης υπέγραψε για την εκταμίευση 647.000 ευρώ για το μπάζωμα του τόπου του εγκλήματος.

Καθένας που μιλάει δυστυχώς εδώ μέσα έχει και σύγκρουση συμφερόντων και λόγους γι’ αυτά που λέει από πλευράς κυβερνητικής. Και θέλω να εκφράσω την πραγματική μου οργή για το γεγονός ότι πλέον σε αυτήν την επιχείρηση ελέγχου της Δικαιοσύνης, σε αυτήν την επιχείρηση καταστρατήγησης των αρχών του κράτους δικαίου και της διαφάνειας συμμετέχει ανοιχτά και ενεργά σε επίπεδο Ευρωπαϊκής Ένωσης το Ευρωπαϊκό Λαϊκό Κόμμα.

Πρώτα όρισε Πρόεδρο της Επιτροπής του Ευρωκοινοβουλίου για τις μεταφορές στέλεχος της Νέας Δημοκρατίας, την κ. Βόζεμπεργκ, μετά πρότεινε δια της κ. Φον ντερ Λάιεν Επίτροπο Μεταφορών στέλεχος της Νέας Δημοκρατίας, τον κ. Τζιτζικώστα -σε αυτά εμείς αντιλέξαμε και τα αντιπαλέψαμε- και τώρα εκλέγεται Αντιπρόεδρος του Ευρωπαϊκού Λαϊκού Κόμματος ποιος; Ποιος; Ο κ. Χατζηδάκης, ο παρακολουθούμενος Υπουργός, ο Υπουργός που δεν τόλμησε να πει μια λέξη για την παρακολούθησή του, ο Υπουργός ο οποίος δεν παρέστη ως θύμα παρακολούθησης στην ποινική δικογραφία, ο Υπουργός ο οποίος σε επανειλημμένες επίκαιρες ερωτήσεις και διαβήματά μου αρνήθηκε να πει το οτιδήποτε και στη συνέχεια για να βολευτεί η σιωπή του αναβιβάστηκε σε Αντιπρόεδρο της Κυβέρνησης.

Βεβαίως θέλω να πω ότι ο κ. Χατζηδάκης είναι και το καλό παιδί και το πρόθυμο εκτελεστικό όργανο των ιδιωτικοποιήσεων, δηλαδή του ξεπουλήματος. Το πόσο καλά έχουν πάει αυτές οι μπίζνες το ξέρουμε από το ξεπούλημα του ΟΤΕ που δεν θα πέρναγε υποτίθεται σε χέρια άλλα, αλλά πέρασε στο γερμανικό δημόσιο μέσω του Βγενόπουλου της Marfin, από το ξεπούλημα της Ολυμπιακής που δόθηκε δώρο στον Βγενόπουλο, με το κέρδος που έβγαλε πουλώντας τις μετοχές του ΟΤΕ και πια δεν έχουμε εθνικό αερομεταφορέα, από το ξεπούλημα μιας σειράς δημοσίων επιχειρήσεων στρατηγικής σημασίας, ξεπούλημα το οποίο ακολούθησαν και ψήφισαν και υλοποίησαν και άλλοι, για να οδηγηθούμε στο ξεπούλημα των σιδηροδρόμων, στο ξεπούλημα της ΔΕΗ και γενικά στην εκποίηση της δημόσιας περιουσίας και των στρατηγικής σημασίας εργαλείων του ελληνικού λαού. Εμείς ήμασταν, είμαστε και θα είμαστε πάντα απέναντι σε αυτές τις πρακτικές.

Θα ήθελα να απαντήσω στον κ. Μητσοτάκη ότι είναι άκρως προκλητικό να καλεί τον ελληνικό λαό να καταπολεμήσουμε, λέει, μαζί αυτά που μας οδήγησαν στην τραγωδία των Τεμπών -που πάλι δεν τη λέει έγκλημα, τη λέει εθνικό πένθος, συλλογικό πένθος, έγκλημα πάντως ποτέ-, να καταπολεμήσουμε αυτά που μας οδήγησαν εκεί. Μα, πρέπει να καταπολεμήσουμε εσάς. Εσάς πρέπει να καταπολεμήσουμε. Εσείς μας οδηγήσατε εκεί. Να ακολουθήσουμε, λέει, το παράδειγμα της ΔΕΗ. Είναι επιτυχημένο δηλαδή; Η πολιτική εκποίησης της Δημόσιας Επιχείρησης Ηλεκτρισμού είναι επιτυχημένη πρακτική; Η εκτίναξη των τιμών στην ενέργεια είναι κατόρθωμά σας για το οποίο κομπορρημονείτε και επαίρεστε;

Έχω βέβαια να πω και τα εξής. Σίγουρα ο κ. Γεωργιάδης θα πει ότι δεν μίλησα καθόλου για το νομοσχέδιο. Κοιτάξτε, θα κάνετε μια συνεδρίαση για την δημόσια υγεία, γιατί προς το παρόν, ακολουθώντας τις πρακτικές του Γκέμπελς, μας λέτε ότι κάποιοι ισχυρίζονται ότι δήθεν καταρρέει το ΕΣΥ, ενώ καθ’ υμάς, κατά την Κυβέρνηση, το ΕΣΥ μεσουρανεί και απλώς συμβαίνει να καταρρέουν τα κτήρια, να πεθαίνουν εργαζόμενοι, να παθαίνουν ατυχήματα εργαζόμενοι από την υπερεργασία, να παραιτούνται εργαζόμενοι ιατροί, να εγκαταλείπονται ασθενείς. Όλα αυτά είναι δείγμα προφανέστατα ανάπτυξης και επιτυχίας, κατά τη δική σας αντίληψη.

Κατά τη δική μας πάλι είναι το απόσταγμα της ακραίας περιφρόνησης στις αρχές εκείνες που εμείς υπηρετούμε και θα υπερασπιστούμε μέχρι τέλους -είναι άλλωστε και στην ιδρυτική μας διακήρυξη-, τις αρχές του κοινωνικού κράτους δικαίου με ισχυρή δημόσια παιδεία, ισχυρή δημόσια υγεία, ισχυρή ανεξάρτητη Δικαιοσύνη και εγγυημένη κοινωνική ασφάλιση με θωρακισμένη την αξιοπρέπεια όλων των ανθρώπων. Εμείς αυτό πιστεύουμε. Αυτές είναι οι αρχές και οι αξίες μας που κάνετε ότι δεν τις καταλαβαίνετε.

Τώρα θα αφιερώσω λίγο μόνο χρόνο σε δύο θέματα. Το πρώτο είναι θέμα αρχής για μένα να το θίξω. Μου το ζήτησαν άλλωστε και οι εργαζόμενες γυναίκες εδώ στη Βουλή και δεν μπορώ φυσικά να το αφήσω έτσι. Λυπάμαι που για άλλη μια φορά αφέθηκε έτσι θεσμικά. Εάν ήμουν πάντως Πρόεδρος της Βουλής, δεν θα το άφηνα έτσι. Όπως δεν το άφησα έτσι και σε αρχηγούς και σε Βουλευτές της Αντιπολίτευσης, δεν είχα αφήσει κανένα περιθώριο να εκφράζονται εδώ μέσα χρησιμοποιώντας τον σεξισμό και το νταηλίκι σαν τρόπο αμφισβήτησης του κύρους, του περιεχομένου ή των θέσεων του αντιπάλου.

Κύριε Γεωργιάδη, κρίμα πραγματικά, κρίμα που δεν λειτουργεί μέσα σας τίποτε και κυρίως που δεν λειτουργεί το έρκος των οδόντων. Ξέρετε τι είναι το «έρκος των οδόντων», που είστε και αρχαιολάτρης, αλλά δυστυχώς δεν τα πάτε καλά με την ορθογραφία και τη σύνταξη, όπως ανέδειξε το δελτίο τύπου σας για το Πάσχα και μας μιλήσατε μέχρι για τη νίκη του θανάτου.

Φοβηθήκατε να πείτε ότι είναι η νίκη της ζωής; Σας είπανε, από τότε που λέγατε «η κακιά γυναίκα» και «όποιος πάει στα συλλαλητήρια στηρίζει την κ. Κωνσταντοπούλου», σας είπαν από τότε «δεν θα ξαναπείς το όνομά της» και φοβηθήκατε να πείτε «είναι νίκη της ζωής η Ανάσταση» και είπατε «είναι νίκη του θανάτου»;

Είστε λοιπόν αρχαιολάτρης και πιστεύω έστω θα ξέρετε τι είναι το «έρκος των οδόντων». Είναι το φράγμα των δοντιών, που πρέπει να εμποδίζει τη γλώσσα από το να πει αυτά που δεν πρέπει να πει.

Τι δουλειά έχετε ως Υπουργός εν ενεργεία της Κυβέρνησης και ο άλλος εμπλεκόμενος Βουλευτής της Αντιπολίτευσης να απευθύνετε ο ένας στον άλλον προκλήσεις για το ποιος φοράει παντελόνια, για το τι φοράει ο καθένας, για το ποιος είναι παντελονάτος, για το τι είναι οι φούστες και ούτω καθεξής;

Πρώτα απ’ όλα, να σας πω ότι και οι φούστες έχουν τιμή και αξιοπρέπεια και πολλές φορές πολύ μεγαλύτερη από αυτήν που επιδεικνύετε εσείς.

(Χειροκροτήματα από την πτέρυγα της Πλεύσης Ελευθερίας)

Δεύτερον, να σας πω ότι είναι αδιανόητο σε ευρωπαϊκού κράτους Κοινοβούλιο να διαλέγεστε σε αυτό το επίπεδο, υποτίμησης των γυναικών και αλληλοκατηγορίας με έναν Βουλευτή για το ποιος φοράει φούστες και ποιος φοράει φουστάνια και ποιος φοράει κιλότες και ποιος φοράει παντελόνια. Επιτέλους! Δεν σέβεστε τίποτα; Δεν σέβεστε τίποτε; Ο συγκεκριμένος Βουλευτής επιτέθηκε σε συνεργάτιδά σας, κύριε, και ήμουν η πρώτη που την υπερασπίστηκε!

Τι αποδεικνύεται όμως; Αποδεικνύεται ότι αυτές οι πρακτικές, ο μισογυνισμός, τα νταηλίκια, αυτή είναι η άποψή σας, και για την ανθρώπινη αξιοπρέπεια και για τις γυναίκες.

Θα κλείσω την τοποθέτησή μου με ένα θέμα που η Πλεύση Ελευθερίας έχει θέσει στην πρώτη γραμμή προτεραιότητας εδώ και πάρα πολύ καιρό και το έχουμε θέσει μετ’ επιτάσεως και αυτήν την εβδομάδα. Ξέρετε ότι τη Δευτέρα 28 Απριλίου ήταν η Παγκόσμια Ημέρα για την Υγεία και την Ασφάλεια στην Εργασία. Ξέρετε ότι αύριο είναι η εργατική Πρωτομαγιά.

Ξέρετε, γιατί διατελέσατε έστω και δι’ ολίγον Υπουργός Εργασίας -και αυτό το ζήσαμε- ότι έχουν εκτιναχθεί στην Ελλάδα τα εργατικά ατυχήματα και δυστυχήματα. Ξέρετε ότι από την 1-1-2025 έχουμε εξήντα τέσσερις θανάτους εν ώρα εργασίας. Τρομακτικός αριθμός.

Και ξέρετε βεβαίως ότι η Πλεύση Ελευθερίας, η «μονοθεματική», που δεν έχει θέσεις και προτάσεις, έχει καταθέσει κατ’ επανάληψη συγκεκριμένες προτάσεις για την πρόληψη και καταπολέμηση των εργατικών ατυχημάτων και δυστυχημάτων. Κάποιες τις είχαμε καταθέσει και στη δική σας περίοδο. Δέκα προτάσεις, τις αναφέρω κωδικοποιημένα. Θα απαντήσετε επιτέλους;

Πρόταση πρώτη: μηχανισμός έγκυρης και έγκαιρης καταγραφής των εργατικών ατυχημάτων και δυστυχημάτων και παύση της υποκαταγραφής. Οι επίσημες ανακοινώσεις της πολιτείας δημοσιεύονται δύο χρόνια μετά και υποκαταγράφονται τα δυστυχήματα.

Δεύτερη πρόταση: θεσμοθέτηση μέτρων παραδειγματικής τιμωρίας της εργοδοτικής υπαιτιότητας για εργατικά ατυχήματα και δυστυχήματα. Ούτε αυτά τα έχετε λάβει.

Τρίτη πρόταση: ουσιαστική ενίσχυση και κινητροδότηση των επιχειρήσεων εργοδοτριών και του ίδιου του δημοσίου, γιατί και πάρα πολλοί εργαζόμενοι του δημοσίου γίνονται θύματα εργατικών ατυχημάτων και δυστυχημάτων με ευθύνη του δημοσίου, κινητροδότηση λοιπόν για λήψη αποτελεσματικών, μόνιμων μέτρων ασφάλειας των εργαζομένων.

Πρόταση τέταρτη: θεσμοθέτηση της δυνατότητας παράστασης πολιτικής αγωγής των εργατικών σωματείων στις υποθέσεις εργατικών ατυχημάτων και δυστυχημάτων των συλλόγων, των ομοσπονδιών. Σας τα έχουμε προτείνει αυτά ενάμιση χρόνο τώρα.

Πρόταση πέμπτη: θεσμοθέτηση πραγματικών κανόνων για τη λειτουργία -πραγματική και όχι εικονική- του τεχνικού ασφαλείας.

Πρόταση έκτη: ευρεία συζήτηση στην Επιτροπή Κοινωνικών Υποθέσεων με ακρόαση φορέων για τα θέματα της εργασιακής ασφάλειας.

Πρόταση έβδομη: εντατικοποίηση των ελέγχων που γίνονται στους εργασιακούς χώρους και στους χώρους εργασίας του δημοσίου.

Πρόταση όγδοη: επαρκής στελέχωση των εποπτικών φορέων του δημοσίου, που μονίμως κρατάτε υποστελεχωμένους και άρα δεν μπορούν να ελέγξουν αποτελεσματικά.

Πρόταση ένατη: συγκεκριμένα μέτρα προστασίας που έχει προτείνει και η ΓΣΕΕ για την προστασία των εργαζομένων από τις ακραίες καιρικές συνθήκες και ιδίως από τις συνθήκες καύσωνα.

Πρόταση δέκατη: οι εργαζόμενοι θύματα εργατικών ατυχημάτων να τυγχάνουν της οικονομικής αρωγής της πολιτείας και να υπάρχει συγκεκριμένη πρόβλεψη και διάθεση κονδυλίων στον προϋπολογισμό του κράτους για να ενισχυθεί αυτή η πολιτική.

Θα απαντήσετε ποτέ σε όλα αυτά; Κάποια αφορούν και τους εργαζομένους στο Υπουργείο Υγείας. Θα απαντήσει ποτέ η Κυβέρνηση σε αυτά τα οποία θέτουμε;

Κυρίες και κύριοι, θα κλείσω κάνοντας μια παρατήρηση. Σήμερα επρόκειτο να υπάρχει κοινοβουλευτικός έλεγχος. Δεν ήρθε κανένας Υπουργός να απαντήσει. Την Παρασκευή επρόκειτο να υπάρχει κοινοβουλευτικός έλεγχος. Δεν θα έρθει κανένας Υπουργός να απαντήσει.

Από τη Δευτέρα η Πλεύση Ελευθερίας έχει καταθέσει τρεις επίκαιρες ερωτήσεις σε Υπουργούς, μία του κ. Καζαμία στον κ. Μαρινάκη για την ομάδα αλήθειας, μία δική μου στην Υπουργό Εργασίας για την εκτίναξη των εργατικών ατυχημάτων και δυστυχημάτων και μία επίσης δική μου στον Υπουργό Ενέργειας κ. Παπασταύρου για τους ισχυρισμούς του Πρωθυπουργού σε σχέση με τον αγωγό φυσικού αερίου, που δήθεν η ύπαρξή του ήταν αυτή που υπαγόρευσε το μπάζωμα στον χώρο του εγκλήματος των Τεμπών. Ούτε σήμερα ήρθαν οι Υπουργοί ούτε την Παρασκευή οι Υπουργοί.

Έχω καταθέσει επίσης εγώ τρεις επίκαιρες ερωτήσεις στον Πρωθυπουργό, και για τα εργατικά ατυχήματα και δυστυχήματα, και για το μπάζωμα στον τόπο του εγκλήματος των Τεμπών, και για τις γυναικοκτονίες. Ούτε ο Πρωθυπουργός έρχεται να απαντήσει, άκυρη η συνεδρίαση της Παρασκευής, διακοπάρες! Και παριστάνετε τους επιτελικούς.

Καταθέτω στα Πρακτικά και τις επίκαιρες ερωτήσεις μας. Έχετε συνηθίσει να παραλαμβάνετε τις επίκαιρες ερωτήσεις μας για τα Πρακτικά και έχετε συνηθίσει βέβαια να μένουν αναπάντητες.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και μ’ αυτό ολοκληρώστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ναι, κύριε Μπούρα, θα τελειώσω, μην ανησυχείτε.

Αυτό το οποίο σίγουρα θα πρέπει να συνηθίσετε εσείς είναι ότι εμείς δεν πρόκειται ούτε να το βουλώσουμε, όπως θα θέλατε, ούτε να υπαναχωρήσουμε στην άσκηση της αντιπολίτευσης, ούτε να υποστείλουμε τις προσπάθειές μας για δικαιοσύνη, ούτε να αφήσουμε ανυπεράσπιστη την κοινωνία, ούτε να αφήσουμε αναπάντητο οτιδήποτε πείτε.

Κλείνοντας, επειδή θα φύγω αμέσως λόγω προγραμματισμένης συνάντησής μου με το Προεδρείο της Ένωσης Δικαστών και Εισαγγελέων…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ζητήσω τον λόγο να σας απαντήσω, κυρία Κωνσταντοπούλου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας ακούσω από τη διαδρομή, κύριε Γεωργιάδη. Θέλετε να είμαι εδώ;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα ζητήσω τον λόγο επί προσωπικού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλετε να μου απαντήσετε προσωπικά και να είμαι εδώ. Θα δω την ώρα και αν έχω τον χρόνο, θα παραμείνω.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για ένα λεπτό μόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ένα λεπτό θα μου απαντήσετε; Καλώς. Θα ειδοποιήσω το Προεδρείο της Ένωσης Δικαστών και Εισαγγελέων ότι θα καθυστερήσω ένα λεπτό για να σας ακούσω στην έκτη σας παρέμβαση -ξαναλέω, στην έκτη σας παρέμβαση- την ώρα που αμφισβητείτε το δικαίωμα παρέμβασης της Αντιπολίτευσης. Για την Κυβέρνηση άπλετος ο χρόνος. Ελπίζω να απαντήσετε όχι με ύβρεις και συκοφαντίες, αλλά στα συγκεκριμένα που σας έθεσα.

Επίσης, ελπίζω απαντώντας να αντιληφθείτε ότι τα πράγματα δεν είναι ένα παιχνίδι, δεν είναι τα αστεία που κάνατε προηγουμένως. Εδώ, αυτό που διακυβεύεται είναι η απονομή δικαιοσύνης και όσες εξυπνάδες και αν πείτε, ο λαός και η κοινωνία δεν ξεγελιούνται. Ξέρουν πολύ καλά ότι αυτή τη στιγμή η προσπάθειά σας είναι να αποφύγετε τον ποινικό έλεγχο και τη δικαιοσύνη. Επίσης, ξέρουν πολύ καλά ότι η δική μας προσπάθεια είναι προς την εντελώς αντίθετη κατεύθυνση και η δική μας η προσπάθεια είναι επίμονη, είναι καθαρή, είναι αληθινή, είναι χωρίς το «βρώμικο» κρατικό χρήμα που διαθέτετε, είναι χωρίς συναλλαγές κάτω από το τραπέζι, αλλά είναι με τη μεγαλύτερη πραγματικά δύναμη, αυτή τη δύναμη που δίνει το δίκιο, η κοινωνία, οι πολίτες αυτής της χώρας τους οποίους δεν θα προδώσουμε ποτέ.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει -εξάλλου ήδη προαναγγέλθηκε από την κυρία Πρόεδρο- ο Υπουργός Υγείας κ. Γεωργιάδης.

(Θόρυβος στην Αίθουσα)

**ΚΩΝΣΤΑΝΤΙΝΟΣ ΜΠΑΡΚΑΣ:** Τι διαδικασία είναι αυτή, κύριε Πρόεδρε, δεν έχω καταλάβει.

**ΠΡΟΕΔΡΕΥΩΝ (Αθανάσιος Μπούρας):** Κοιτάξτε, όταν είναι παρών ένας Υπουργός και μάλιστα πολλές φορές προσωποποιούνται τα ερωτήματα, καταλαβαίνετε ότι δεν είναι δυνατόν να μην απαντήσει. Εγώ διαπίστωσα πολλές προσωπικές αναφορές. Αλίμονο!

Κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Είναι δυνατόν οι συνάδελφοι να μην με αφήνουν να απαντήσω σε τόσο μεγάλες συκοφαντίες όσο της κ. Κωνσταντοπούλου προηγουμένως, αναφέροντας το όνομά μου επτά φορές συνεχόμενες; Αυτός είναι ο ορισμός του Κανονισμού.

Είπε η κυρία Πρόεδρος ότι εγώ αναφέρθηκα σε «φουστίτσες». Παρακαλώ πάρα πολύ να βρείτε από τα Πρακτικά πού ακριβώς ανέφερα εγώ τέτοια λέξη. Εγώ ανέφερα μόνο τη φράση «αν φοράς παντελόνια». Διαβάζω από το CHAT GPT: Η φράση «φοράς παντελόνια» χρησιμοποιείται μεταφορικά στην ελληνική γλώσσα για να δηλώσει ότι κάποιος είναι γενναίος, αναλαμβάνει ευθύνες, στέκεται με ανδρεία ή τηρεί τον λόγο του. Συχνά υποδηλώνει ηθικό σθένος, ανεξαρτήτως φύλου.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Χρησιμοποιείτε φράσεις του 1950…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Η επιλογή των φράσεων που θα χρησιμοποιήσω, είναι δικός μου λογαριασμός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ...(Δεν ακούστηκε)

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):**  Μην διακόπτετε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κυρία Πρόεδρε, παρακαλώ πολύ! Είπατε ότι εγώ ανέφερα «φουστίτσα, στρινγκ» και οτιδήποτε άλλο!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): «**Φουστίτσες», είπα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και κάτι άλλο είπατε. Δεν θυμάμαι ποια λέξη χρησιμοποιήσατε. Να βρείτε από τα Πρακτικά πού ανέφερα έστω την «φουστίτσα». Εάν δεν την έχω πει, σας παρακαλώ να μου ζητήσετε συγνώμη με θάρρος, όπως πρέπει.

Δεύτερον, εσείς που είστε τόσο μεγάλη υπερασπιστής των εργασιακών δικαιωμάτων…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπερασπίστρια.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Υπερασπιστής θα πω εγώ, υπερασπίστρια πείτε εσείς. Ό,τι θέλετε, πείτε το όπως θέλετε, αλλά την ουσία δεν θα την αποφύγετε. Για το γεγονός ότι ο κ. Πολάκης απέλυσε παράνομα κάποιους ανθρώπους και αυτοί δικαιώθηκαν και μετά κρυβόταν από το δικαστήριο για έξι φορές, η κυρία Πρόεδρος έχει να πει κάποια φράση ή αυτό δεν την αφορά, γιατί αυτοί οι άνθρωποι δεν είναι γνωστοί της.

Εσείς άραγε, στους δικούς σας εργαζόμενους τηρείτε την εργατική νομοθεσία και όσα πρέπει να κάνετε; Θέλω πολύ να σας ακούσω να το λέτε αυτό στη Βουλή, γιατί κάποια πράγματα έχουν φτάσει στα αυτιά μου, για το αν εσείς τηρείτε την εργατική νομοθεσία η ίδια, σε σχέση με τους συνεργάτες σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε τα. Παρακαλώ, πείτε τα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όταν έρθει η ώρα. Όλα στην ώρα τους.

Τρίτον, εσείς κυρία Κωνσταντοπούλου, δεν έχετε ακόμα αναφερθεί –επειδή λέτε ότι είστε υπερασπίστρια των γυναικών και να μην τις υποτιμούμε κ.λπ.- στην κ. Δάλλα. Έχω δει τέσσερις ή πέντε συνεντεύξεις της κ. Δάλλα -της στενής σας συνεργάτιδας- που μας λέει για το πόσο υποτιμάτε τις γυναίκες και ότι βγάλατε τέσσερις εκλεγμένες γυναίκες για να διορίσετε στη θέση τους τέσσερις φίλους σας. Ένας από αυτούς είναι ο κ. Μπιμπίλας που κάθεται παραδίπλα, ο οποίος είχε πάρει δυόμισι χιλιάδες σταυρούς, ενώ η κ. Δάλλα είχε πάρει τεσσεράμισι χιλιάδες σταυρούς. Αν λέει αλήθεια ή ψέματα, μπορούμε να δούμε τους σταυρούς, δεν είναι πρόβλημα.

Εσείς, η τόσο μεγάλη υποστηρίκτρια των γυναικών, βγάλατε πράγματι τέσσερις εκλεγμένες γυναίκες για να βάλετε τέσσερις άντρες και μάλιστα τέσσερις φίλους σας; Να μην χρησιμοποιήσω αυτά που λέει η κ. Δάλλα για προσωπικές σας σχέσεις με κάποιους από αυτούς. Αυτό ας το αφήσουμε να το πει η συνεργάτιδά σας. Ούτε σε αυτό έχετε απαντήσει.

Η κ. Δάλλα είπε σε συνέντευξή της ότι διορίσατε τον σύντροφό σας, τον φίλο σας, τον γυμναστή σας, τον διασκεδαστή σας. Δική σας υποψήφια Βουλευτής ήταν. Δεν ήταν δική μας. Ούτε σε αυτήν απαντήσατε. Άρα, μήπως δεν είστε και τόσο μεγάλη υπερασπίστρια των γυναικών τελικά;

Τέταρτον, κυρία Πρόεδρε, όσο και αν θέλετε να παρουσιάσετε τον εαυτό σας ως η κυρία η οποία υπερασπίζεται τα θύματα των Τεμπών και τις οικογένειές τους άδολα, η ελληνική κοινωνία έχει καταλάβει ότι αυτό δεν ισχύει. Το κάνετε από αμιγώς πολιτικό συμφέρον. Προσπαθείτε να κρατήσετε τη διαδικασία όσο πιο αργά γίνεται και στην επικαιρότητα όσο περισσότερο γίνεται, γιατί θέλετε να κερδίσετε ψήφους και πράγματι, κερδίζετε ψήφους από αυτό. Κανένα αγνό κίνητρο δεν υπάρχει εδώ. Υπάρχει απλό, κλασικό, ιδιοτελές συμφέρον. Άρα, μην έρχεστε εδώ να παρουσιάσετε τον εαυτό σας ως κάτι που δεν είστε. Είστε μια κοινή πολιτική συμφεροντολόγος. Μπράβο σας, το κάνετε καλά.

Άρα, ως προς το ύφος, για να κλείσω, κύριε Πρόεδρε, έχετε έρθει σε αυτήν τη Βουλή, κατηγορείτε σύμπασα την Κοινοβουλευτική Ομάδα της Νέας Δημοκρατίας ως δολοφόνους που έχουν τα χέρια τους βαμμένα με αίμα και διάφορα άλλα και θα μας κάνετε και υποδείξεις ύφους; Το χειρότερο ύφος που έχει περάσει από το Κοινοβούλιο τις τελευταίες δεκαετίες είναι το δικό σας.

Και σας το λέω και για άλλη μια φορά, επειδή εγώ είμαι παλιός εδώ στο Κοινοβούλιο -οι περισσότεροι δεν ήταν εδώ όταν ήσασταν Πρόεδρος- ήσασταν μακράν η πιο τυραννική Πρόεδρος του Κοινοβουλίου και δεν υπάρχει ούτε ένας εργαζόμενος στη Βουλή, που όταν του λες στους διαδρόμους «θα ξαναγίνει Πρόεδρος η Ζωή Κωνσταντοπούλου», να μη φτύνει τον κόρφο του τρεις φορές μην τον βρει τέτοιο κακό.

(Στο σημείο αυτό κτυπάει το κουδούνι λήξεως του χρόνου ομιλίας του Υπουργού Υγείας)

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, κυρία Πρόεδρε, επειδή εδώ τα έχουμε ζήσει στη Βουλή εμείς οι παλαιότεροι, δεν χρειάζεται να μας τα επαναφέρετε στη μνήμη μας. Όταν πήρατε εξουσία, ήσασταν ένας πραγματικός τύραννος και των δικών σας Βουλευτών και των άλλων και των εργαζομένων του Κοινοβουλίου.

Ευχαριστώ πάρα πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Προφανώς θα δώσω τον λόγο στην κ. Κωνσταντοπούλου που τον ζήτησε.

Παράκληση θερμή, όσο το δυνατόν πιο σύντομα, γιατί ειλικρινά έχουν χάσει αεροπλάνα πολλοί συνάδελφοι και ήδη πολλοί έφυγαν, διότι δεν προλαβαίνουν. Παράκληση θερμή!

Ορίστε, έχετε τον λόγο, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κοιτάξτε, δεν έχω καμία πραγματικά αμφιβολία -και με επιβεβαιώνει πραγματικά η αποκαλυπτική έκτη παρέμβαση του κ. Γεωργιάδη- ότι είστε σε πολύ μεγάλο πανικό. Πρέπει, όμως, να το επεξεργαστείτε το θέμα αυτό. Πρέπει να το επεξεργαστείτε, διότι όσο αυτός ο πανικός σάς καταλαμβάνει και υποκύπτετε στις παλιές σας συνήθειες του γκεμπελισμού, της συκοφαντίας, του να λέτε τα πιο τερατώδη ψέματα και να τα επικαλείστε σαν να είναι αλήθεια, τόσο αποκαλύπτεστε.

Κύριε Γεωργιάδη, έχετε υπάρξει αρνητής του Ολοκαυτώματος, αρνητής των νεκρών του Πολυτεχνείου και είστε αρνητής του εγκλήματος των Τεμπών. Είστε εκείνος που αποδεικνύει ότι είστε ικανός για όλα, για τα πιο τερατώδη, για το να αρνείσθε τους φούρνους και την εξόντωση των Εβραίων, των ομοφυλοφίλων, των Ρομά, των μαύρων, αλλά και του λαού μας στα πλείστα ολοκαυτώματα.

Είστε αυτός που δεν δίσταζε να λέει από τηλεοράσεως ότι ήταν κατασκεύασμα οι νεκροί του Πολυτεχνείου.

Και λέγατε ότι κάποιοι πήραν τους νεκρούς στην Αττική και τους κατέγραψαν σαν νεκρούς του Πολυτεχνείου. Αυτά λέτε. Σας ξέρει ο κόσμος, σας έχει καταλάβει.

Και σας σιγοντάρει ο κ. Πλεύρης, που είναι αυτός που προσκαλούσε να έχουμε νεκρούς στα σύνορα. Στο ίδιο κόμμα ήσασταν παρεμπιπτόντως, οι δημοκρατικές δυνάμεις όλες μαζί, με τον «τσεκουροφόρο» Βορίδη, που κάθε φορά που τον λέω χουντικό -γιατί είναι- ο κύριος Προεδρεύων το διαγράφει από τα Πρακτικά και δεν έχει καταλάβει ότι ο Βορίδης το θεωρεί τίτλο τιμής. Ουδέποτε αρνήθηκε τη χουντική του καταβολή και διαδρομή. Αντίθετα, περηφανεύεται ότι ενώ είναι χουντικός, έχει εκλεγεί.

Θα μας κάνετε εσείς, στα αλήθεια, μαθήματα δημοκρατίας; Θα μας κάνετε εσείς στα αλήθεια, εσείς που είστε σήμερα… Πέντε είναι οι Βουλευτές σας οι παρόντες, πέντε είναι και οι της Πλεύσης Ελευθερίας σήμερα. Η Πλεύση Ελευθερίας που έχει έξι συνολικά Βουλευτές είναι εδώ με δύναμη, που θα έπρεπε εσείς να είστε εκατόν τριάντα μέσα εδώ και είστε πέντε. Θα μας κάνετε μαθήματα και θα μας πείτε ότι διορίσαμε Βουλευτές;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Ρωτήστε τους δημοσιογράφους που δεν τους έχετε στην τσέπη σας. Ρωτήστε τον κ. Χατζηνικολάου, ρωτήστε τον κ. Σρόιτερ. Έτυχε να το πουν δημόσια σε συνεντεύξεις που μου πήραν ότι αυτά που λέτε είναι ψέματα. Αυτά που λέτε είναι ψέματα. Οι λίστες στις εκλογές του Ιουνίου του 2023 καταρτίστηκαν από όλα τα κόμματα. Αλλαγές έκαναν όλα τα κόμματα.

Και, βεβαίως, οι άνθρωποι αυτοί -η ομάδα μου, για την οποία είμαι περήφανη- δεν είναι κάποιοι κολλητοί μου, κύριε. Είναι οι άνθρωποι που είναι εδώ από το πρωί μέχρι το βράδυ, την ώρα που εσείς κάνετε διακοπάρες και λείπουν οι Βουλευτές σας, και ασκούν αντιπολίτευση. Άρα, δεν είναι κάποιοι που επιδίωξαν να βρίσκονται εδώ για προνόμια. Είναι κάποιοι που καταθέτουν την ψυχή τους και έχουν αφήσει τη ζωή τους, για να κάνουν αυτό για το οποίο τους εμπιστεύτηκε ο κόσμος.

Τον κ. Καραναστάση, δε, για τον οποίο οι Βουλευτές σας όλοι λένε «Ο καλύτερος Βουλευτής! Ο καλύτερος Βουλευτής!» -μετά θα σας αναφέρω και συγκεκριμένα ποιοι τα λένε, τα λένε όμως και δημόσια και στις επιτροπές- δεν θα τον θίξετε ξανά λέγοντας «Βάλατε τον σύντροφό σας». Υπάρχουμε εδώ κάποιοι άνθρωποι που έχουμε διαδρομή, δημόσια και γνωστή δράση, εγνωσμένη πορεία και φυσικά, δεν υπόκειται αυτή στη δική σας συκοφαντική και καθ’ έξιν ελεεινολογική τοποθέτηση.

**ΠΡΟΕΔΡΕΥΩΝ (Αθανάσιος Μπούρας):** Κλείστε όμως, κυρία Πρόεδρε. Είναι κρίμα, γιατί οι συνάδελφοί σας περιμένουν να μιλήσουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σίγουρα! Βέβαια! Είναι κρίμα να τα ακούει ο κ. Γεωργιάδης. Αλλά θα κλείσω με μία τοποθέτηση, επειδή αμφισβητήθηκε το εάν υπερασπίζομαι τα δικαιώματα των εργαζομένων και το ποιόν υπερασπίζεται ο καθένας.

Κύριε Γεωργιάδη, δεν ξέρω εσείς που ήσασταν χθες. Εγώ ήμουν στα δικαστήρια της Λιβαδειάς. Υπερασπιζόμουν έναν εργαζόμενο, ανειδίκευτο εργάτη, στο Αλουμίνιον, στο εργοστάσιο του Μυτιληναίου δηλαδή -νομίζω τον γνωρίζετε-ο οποίος τον Γενάρη του 2019, εργαζόμενος σαν δανεικός εργάτης, χωρίς στοιχειώδη μέτρα προστασίας, υπέστη ατύχημα. Έπεσε στο κεφάλι του βαρύ αντικείμενο που του είχαν αναθέσει να χειριστεί, έχασε το φως του από το ένα μάτι σχεδόν ολοκληρωτικά και από το άλλο μάτι σε σοβαρό ποσοστό. Η επιχείρηση αυτό που επιχείρησε να κάνει τότε ήταν να τον βγάλει από το εργοστάσιο με ιδιωτικό όχημα και όχι με το ασθενοφόρο του Αλουμίνιον της «Μυτιληναίος», για να μην καταγραφεί ως εργατικό. Επειδή η κατάστασή του ήταν αυτή που ήταν, αναγκάστηκαν να τον μεταφέρουν με ασθενοφόρο της εταιρείας και καταγράφηκε ως εργατικό ατύχημα.

Επί έντεκα μήνες η τοπική αστυνομία κράτησε τη δικογραφία στα συρτάρια. Δεν εξέτασε κανέναν μάρτυρα ούτε τον εργοδότη. Διαβίβασε τη δικογραφία με την κατάθεση μόνο του θύματος και του άλλου εργάτη που είχε παραλάβει το βαρύ αντικείμενο. Η δικαιοσύνη η τοπική δεν έκανε τίποτε και η υπόθεση παραπέμφθηκε σαν μια απλή βλάβη, χωρίς εμπλοκή κανενός εργοδότη, με κατηγορούμενο μόνο έναν άλλον εργάτη, ανειδίκευτο και αυτόν σαν απλή βλάβη στο μονομελές Πλημμελειοδικείο.

Εγώ λοιπόν, κύριε Γεωργιάδη, μιας και με ρωτήσατε πώς υπερασπίζομαι τους ανθρώπους, εχθές ήμουν εκεί και υπερασπιζόμουν αυτόν τον άνθρωπο αφιλοκερδώς και ζήτησα να κληθεί και ο Μυτιληναίος και άλλοι εργοδοτικοί παράγοντες, την ώρα που ο κ. Μυτιληναίος, με τον οποίο συμβάλλεται η δική σας επιχείρηση - είπα «η δική σας επιχείρηση», γλώσσα λανθάνουσα-, συμβάλλεται η δική σας κυβερνητική επιχείρηση, ανακοίνωνε ότι εισάγεται στο Χρηματιστήριο του Λονδίνου. Δηλαδή, οι εργαζόμενοι στα τάρταρα, ας χάσουν και τη ζωή τους, αρκεί να μην φανεί και θα το συγκαλύψουμε και ιστορίες επιτυχίας, success story και χρηματιστήρια για εμάς και τους ημέτερους. Όχι, κύριε, εγώ δεν είμαι σαν και εσάς.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είμαι σαν και εσάς.

**ΠΡΟΕΔΡΕΥΩΝ (Αθανάσιος Μπούρας):** Κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είμαι σαν και εσάς. Τον εργαζόμενο…

**ΠΡΟΕΔΡΕΥΩΝ (Αθανάσιος Μπούρας):** Έγινε αντιληπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι αντιληπτό.

Τον εργαζόμενο αυτόν θα τον υπερασπιστώ, όπως και κάθε εργαζόμενο που βάλλεται.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε…

**ΠΡΟΕΔΡΕΥΩΝ (Αθανάσιος Μπούρας):** Τώρα δεν είναι δυνατόν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και επειδή επαίρεστε για την κατάσταση της ενέργειας και επειδή…

**ΠΡΟΕΔΡΕΥΩΝ (Αθανάσιος Μπούρας):** Κυρία Πρόεδρε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ολοκληρώσω, κύριε Πρόεδρε. Α, εγώ ενοχλώ!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, δεν είναι δυνατόν να προχωρήσει άλλο αυτή η διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ ενοχλώ! Θέλω με μία φράση να τελειώσω, παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Κλείστε με μία φράση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ναι, ναι.

Η φράση μου είναι -και θα αποχωρήσω για τη συνάντηση που έχω, που έχω ήδη καθυστερήσει-: Υπουργό Ενέργειας βάλατε τον κ. Παπασταύρου, τον εμπλεκόμενο στη λίστα Λαγκάρντ. Τα θυμάστε. Ήσασταν και Αντιπρόεδρος της Επιτροπής για τη λίστα Λαγκάρντ, ενώ η σύζυγός σας ήταν μέσα στη λίστα Λαγκάρντ με ράβδους χρυσού. Έτσι δεν είναι;

**ΠΡΟΕΔΡΕΥΩΝ (Αθανάσιος Μπούρας):** Τώρα θα βάλουμε και άλλα θέματα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι δεν είναι;

**ΠΡΟΕΔΡΕΥΩΝ (Αθανάσιος Μπούρας):** Κοίταξε, κυρία Πρόεδρε, κλείστε, κλείστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι δεν είναι;

**ΠΡΟΕΔΡΕΥΩΝ (Αθανάσιος Μπούρας):** Θα μπούμε και σε...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι δεν είναι; Αν θέλετε να μιλάμε συγκεκριμένα και με γεγονότα…

**ΠΡΟΕΔΡΕΥΩΝ (Αθανάσιος Μπούρας):** Ακουστήκατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …θα μιλήσουμε και για τον κ. Παπασταύρου, θα μιλήσουμε και για την V+Ο, θα μιλήσουμε και για τον κ. Θωμά Βαρβιτσιώτη, θα μιλήσουμε και για τον κ. Μιλτιάδη Βαρβιτσιώτη. Θα μιλήσουμε και για όλες τις μπίζνες που κάνετε και θα μιλήσουμε για το αν είστε πράγματι ειλικρινείς όταν σήμερα μας λέτε «μακριά από εμένα σεξισμός, μακριά από εμένα ο μισογυνισμός».

Κύριε Γεωργιάδη, πολύ σύντομα δεν θα είστε εκεί.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σίγουρα θα σας δοθεί ο λόγος και για άλλη παρέμβαση.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ σας χαιρετώ, αλλά από εμένα δεν θα απαλλαγείτε. Να είστε καλά.

**ΠΡΟΕΔΡΕΥΩΝ (Αθανάσιος Μπούρας):** Λοιπόν, δεν μπορεί να συνεχιστεί άλλο αυτή η…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για να καταγραφεί στα Πρακτικά.

**ΠΡΟΕΔΡΕΥΩΝ (Αθανάσιος Μπούρας):** Ένα λεπτό, κύριε Υπουργέ, αλλά πάλι θα ανοίξετε θέματα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ένα λεπτό. Για τα Πρακτικά.

**ΠΡΟΕΔΡΕΥΩΝ (Αθανάσιος Μπούρας):** Είναι και δύο συνάδελφοί σας, Υπουργοί, που πρέπει να τοποθετηθούν.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ένα λεπτό. Μετρήστε.

**ΠΡΟΕΔΡΕΥΩΝ (Αθανάσιος Μπούρας):** Ένα λεπτό. Φροντίστε να μην δώσετε αφορμές για νέα θέματα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ ζήτησα από την κυρία Πρόεδρο να βρει από τα χθεσινά Πρακτικά τη φράση που έβαλε στο στόμα μου. Δεν τη βρήκε. Άρα απλά με συκοφάντησε.

Δεύτερον, είπε ότι εγώ την ελεεινολογώ, ενώ εγώ ανέφερα τις δηλώσεις, τις αναρτήσεις και τις συνεντεύξεις της υποψήφιας Βουλευτού της Πλεύσης Ελευθερίας κ. Δάλλα, η οποία έχει πει ακριβώς αυτά που εγώ μετέφερα εδώ. Αν η κ. Δάλλα είναι ελεεινή και ελεεινολογεί, τότε είχε κάνει κακή επιλογή υποψηφίων η κ. Κωνσταντοπούλου και πρότεινε στο ελληνικό λαό για Βουλευτή κάποια ελεεινή. Άρα μην βάζει στα δικά μου χείλη αυτά που λένε για αυτή οι δικοί της συνεργάτες.

Τρίτον, όλα όσα ανέφερε επί προσωπικού τα αντιπαρέρχομαι. Θα πρέπει να ξοδέψω πολλή ώρα.

Όμως, να ακουστεί για τα Πρακτικά, κύριε Πρόεδρε, ότι ο κ. Σταύρος Παπασταύρου αθωώθηκε αμετάκλητα από την ελληνική δικαιοσύνη από όλες τις σχετικές κατηγορίες περί δήθεν εμπλοκής του στη λίστα Λαγκάρντ. Μάλιστα, το ελληνικό Δημόσιο του αποδέσμευσε και όλα τα περιουσιακά του στοιχεία, που του είχε δεσμεύσει.

Είναι παντελώς απαράδεκτο για μία κυρία που δηλώνει μάλιστα και υπερασπίστρια, μάλιστα και δικηγόρος, επειδή δεν συμπαθεί ένα πρόσωπο, να δείχνει τέτοια αδιαφορία για τις αποφάσεις της ελληνικής δικαιοσύνης.

Ο κ. Παπασταύρου κηρύχθηκε αμετάκλητα αθώος.

Και τέλος, εγώ δεν τη ρώτησα αν, ως δικηγόρος, ανέλαβε κάποια υπόθεση και πήγαινε καρφί στο δικαστήριο είτε επ’ αμοιβή είτε γιατί έχει πολιτικό συμφέρον να δείχνει ότι κάνει κάτι τέτοιο. Εγώ ρώτησα κάτι άλλο: Εάν η ίδια τηρεί προς τους εργαζομένους της αυτά που πρέπει να τηρεί και προβλέπει η εργατική νομοθεσία. Θα επανέλθω σύντομα σε αυτό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ, κύριε Υπουργέ, που ήσασταν συνεπής στον χρόνο.

Να καθορίσουμε ξανά τώρα τη διαδικασία από εδώ και πέρα. Είναι δύο Υπουργοί οι οποίοι περιμένουν εδώ και πολλή ώρα, προγραμματισμένη ώρα.

Θα σας δώσω τον λόγο, κύριοι Υπουργοί, πρώτα στον Υπουργό Μεταφορών και Υποδομών, τον κ. Δήμα -σας επαρκούν τρία λεπτά;- και δεύτερον, στον Υπουργό Ψηφιακής Διακυβέρνησης, τον κ. Παπαστεργίου, για να τοποθετηθούν επί της τροπολογίας στο κομμάτι που τους αφορά. Στη συνέχεια, θα προχωρήσουμε στον κατάλογο των ομιλητών και των Κοινοβουλευτικών Εκπροσώπων, γιατί δεν μίλησε κανένας Κοινοβουλευτικός Εκπρόσωπος μέχρι στιγμής και περιμένουν και πολλοί ελάχιστοι Βουλευτές.

Κύριε Υπουργέ, κύριε Δήμα, έχετε τον λόγο.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Θα κάνω αναφορά στην τροπολογία με γενικό αριθμό 354 και ειδικό 36, ειδικότερα στο άρθρο 6. Οι αεροπορικές μεταφορές αποτελούν κομβικό πυλώνα της αναπτυξιακής δυναμικής της χώρας. Η διασύνδεση, επιβατική και εμπορική, με όλον τον κόσμο, η συρρίκνωση των αποστάσεων, ειδικά για την Ελλάδα, πέρα από την κοινωνική και διεθνή της διάσταση, σημαίνει και απτό οικονομικό όφελος, από τον κλάδο του τουρισμού μέχρι τον παραγωγικό τομέα. Γι’ αυτό και όλοι οι εμπλεκόμενοι, κράτος, αλλά και ιδιωτικοί φορείς, οφείλουμε να συμβάλλουμε σταθερά στην ενίσχυση και τη βελτίωση των αεροπορικών μεταφορών, είτε αυτό αφορά στην ασφάλεια, είτε αυτό αφορά στην ποιοτική αναβάθμιση υποδομών και των εκτελούμενων υπηρεσιών επί εδάφους, αλλά και κατά τη διάρκεια της πτήσης.

Προς αυτή την κατεύθυνση κινούνται και οι δύο προτεινόμενες νομοθετικές ρυθμίσεις του Υπουργείου Υποδομών και Μεταφορών που συζητούμε σήμερα, δύο ρυθμίσεις που σχετίζονται με ζητήματα προσωπικού της αρμόδιας Υπηρεσίας Πολιτικής Αεροπορίας, γιατί δεν πρέπει να παραγνωρίζουμε την προτεραιότητα που περιγράψαμε νωρίτερα και τον ανθρώπινο παράγοντα.

Σήμερα ικανοποιούνται με τρόπο υπεύθυνο και ορθολογικό δύο πάγια αιτήματα των εργαζομένων της Υπηρεσίας, που, αφενός, συνεισφέρουν στην εργασιακή τους κατάσταση, αφετέρου, διευκολύνουν και τον εκπαιδευτικό σχεδιασμό και ρόλο που καλείται να επιτελέσει, ως μια επιμέρους πτυχή της αποστολής της, η Υπηρεσία Πολιτικής Αεροπορίας.

Ειδικότερα, με την πρώτη παράγραφο θεσπίζεται η χορήγηση ωριαίας αποζημίωσης στους εκπαιδευτές που στελεχώνουν τη Σχολή Πολιτικής Αεροπορίας, αντίστοιχης με αυτή που λαμβάνει το διδακτικό προσωπικό του Εθνικού Κέντρου Δημόσιας Διοίκησης. Η διάταξη στοχεύει στην υποστήριξη του διδακτικού έργου των εκπαιδευτών, αλλά και την κινητροδότηση και προώθηση εν γένει αυτής καθαυτής της εκπαιδευτικής αποστολής της Σχολής, η οποία στοχεύει στη συνεχή κατάρτιση και επιμόρφωση των στελεχών της Υπηρεσίας Πολιτικής Αεροπορίας, αλλά και στην ανάπτυξη εκπαιδευτικών προγραμμάτων και συνεργασιών και με άλλους δημόσιους φορείς, επιχειρησιακών κυρίως κλάδων, προκειμένου να εκπαιδευτούν τα στελέχη τους από τη Σχολή ευθύνης της Υπηρεσίας Πολιτικής Αεροπορίας.

Με τη δεύτερη παράγραφο αναπροσαρμόζεται ο τρόπος φορολογικής αντιμετώπισης της προβλεπόμενης εφάπαξ αποζημίωσης των ελεγκτών εναέριας κυκλοφορίας στην περίπτωση οριστικής απώλειας της ειδικότητάς τους, η οποία υπάγεται πλέον στην κλίμακα αυτοτελούς φορολόγησης που προβλέπεται στην παράγραφο 3 του άρθρου 15 του Κώδικα Φορολογίας Εισοδήματος. Μέχρι σήμερα, ελλείψει ξεκάθαρης ρυθμίσεως, η εν λόγω αποζημίωση φορολογούταν με τις γενικές διατάξεις, σε αντίθεση με άλλες εφάπαξ αποζημιώσεις που υπάγονταν στις ευνοϊκότερες ρυθμίσεις της παραγράφου 3 του άρθρου 15 του Κώδικα Φορολογίας Εισοδήματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Σαράντα δευτερόλεπτα θέλω, κύριε Πρόεδρε.

Η ρύθμιση έλαβε υπ’ όψιν και στάθμευσε και τη σχετικώς διαμορφωθείσα νομολογία για το ζήτημα αυτό, καθώς η πλειονότητα των φορολογικών δικαστηρίων έκανε δεκτές τις προσφυγές των ελεγκτών εναέριας κυκλοφορίας.

Οι ανωτέρω δύο ρυθμίσεις έρχονται να προστεθούν σε έναν συνολικό σχεδιασμό ενίσχυσης και υποστήριξης των αερομεταφορών στον θεσμικό, οργανωτικό, επιχειρησιακό άξονα στις υποδομές, αλλά και στα ζητήματα στελέχωσης προσωπικού.

Άρα, με τις σημερινές δύο ρυθμίσεις αναδεικνύεται μια αυτονόητη προτεραιότητα, πως η στελέχωση, οι ενδεδειγμένες συνθήκες εργασίας, η απαραίτητη κατάρτιση, αλλά φυσικά και ο επαγγελματισμός και το αίσθημα καθήκοντος που πρέπει να επιδεικνύουν οι εργαζόμενοι σε έναν τόσο νευραλγικό πυλώνα, όπως αυτός της αεροναυτιλίας, αποτελούν καθοριστική παράμετρο για την ευόδωση και την αποτελεσματική αποτελεσματικότητα του συγκεκριμένου μεταφορικού πυλώνα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Θα δώσω τον λόγο τώρα στον έτερο των Υπουργών, τον Υπουργό Ψηφιακής…

**ΚΩΝΣΤΑΝΤΙΝΟΣ ΧΗΤΑΣ:** Θα μας δώσετε και εμάς τον λόγο μετά, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Αμέσως μετά. Να ολοκληρώσει και ο επόμενος Υπουργός και κάνετε και στους δύο, αν έχετε μια απορία.

**ΚΩΝΣΤΑΝΤΙΝΟΣ ΧΗΤΑΣ:** Τέλος πάντων. Εντάξει.

**ΠΡΟΕΔΡΕΥΩΝ (Αθανάσιος Μπούρας):** Ωραία. Επειδή το προανήγγειλα κατ’ αυτόν τον τρόπο, τον λόγο τώρα θα δώσω στον κ. Παπαστεργίου για τη δική του τοποθέτηση επί της τροπολογίας.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η τροπολογία μας αφορά στην ειδική ηλεκτρονική εφαρμογή «KidsWallet» και στην ουσία, στην προσθήκη στο άρθρο 80 του ν. 4954/2022. Είναι κάτι το οποίο είχαμε προαναγγείλει και έρχεται να συνδεθεί με τη στρατηγική για την προστασία των ανηλίκων στο διαδίκτυο.

Το «KidsWallet» είναι μια εφαρμογή η οποία κάνει τρία πράγματα, στην ουσία. Το πρώτο είναι μια εφαρμογή γονικού ελέγχου. Οι εφαρμογές γονικού ελέγχου είναι εφαρμογές που υπάρχουν και σήμερα εκεί έξω. Άλλες είναι πιο εύκολες, άλλες πιο δύσκολες. Πρόκειται για μια πολύ εύκολη εφαρμογή, η οποία έρχεται να βοηθήσει τους γονείς να ελέγξουν τη χρήση των κινητών, αλλά και της εισόδου στα μέσα κοινωνικής δικτύωσης στα κινητά των παιδιών τους, έτσι ώστε να μπορούν να υπάρχουν φραγμοί, όροι και προϋποθέσεις για τη χρησιμοποίηση των εφαρμογών αυτών.

Το δεύτερο και πολύ πιο σημαντικό πράγμα που έρχεται να κάνει είναι πως πλέον, είναι η επίσημη εφαρμογή του ελληνικού κράτους και η Ελλάδα είναι μια από τις πολύ πρώτες χώρες που το υλοποιούν, προκειμένου οι πλατφόρμες να μην έχουν καμία δικαιολογία να λένε πως δεν γνωρίζουν την ηλικία του παιδιού που μπαίνει σε αυτές.

Πλέον, μέσω της διασύνδεσης με το μητρώο πολιτών, η εφαρμογή μπορεί να δώσει την πραγματική ηλικία του παιδιού και ήδη με τις πλατφόρμες είμαστε σε συνεννόηση και συνεργασία, αλλά και με την Ευρώπη. Και μάλιστα, η Ελλάδα συμμετέχει ως μια από τις πολύ πρώτες χώρες στο πιλοτικό που η Ευρώπη τρέχει, προκειμένου να επιβεβαιώσουμε επίσημα την ηλικία, έτσι ώστε οι πλατφόρμες πλέον να ξέρουν πως το παιδί αυτό είναι δεκαπέντε ετών και άρα, ακόμη και αν έχει κλικάρει ότι είναι πάνω από δεκαοκτώ, να μην του παρέχουν μη συμβατό για την ηλικία του περιεχόμενο.

Το τρίτο πράγμα το οποίο επίσης μπορεί να κάνει η «KidsWallet», όπως και το κανονικό ψηφιακό πορτοφόλι το οποίο έχουμε, είναι το να χρησιμοποιείται ως επιβεβαιωτικό της ηλικίας για αγορές είτε σε φυσικά καταστήματα είτε σε ηλεκτρονικά καταστήματα, για παράδειγμα, το να μη μπορεί ένα παιδί να αγοράζει προϊόντα καπνικά ή αλκοόλ μέσα από ηλεκτρονικές πλατφόρμες.

Αυτά, λοιπόν, μαζί με κάποιες εξουσιοδοτικές υπουργικές και κοινές υπουργικές αποφάσεις, έρχεται να λύσει η τροπολογία που σήμερα καταθέτουμε στο Κοινοβούλιο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ορίστε, κύριε Χήτα, έχετε τον λόγο για την ερώτηση προς τον κ. Δήμα.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Βέβαια, ως προς το τελευταίο μέρος του κ. Παπαστεργίου, έχουμε τις ενστάσεις μας, ως Ελληνική Λύση και τις ανησυχίες μας για όλα αυτά. Δεν θα το συζητήσω, όμως, τώρα. Τα είπαμε και πριν. Ιδίως για τα παιδιά και τα στοιχεία των μικρών παιδιών έχουμε σοβαρές ενστάσεις.

Πάντως, κύριε Δήμα, είμαστε γενικά υπέρ της νέας γενιάς πολιτικών και είστε και εργατικός και πολύ συμπαθής. Όμως, κουραστήκαμε να ακούμε πράγματα από τη δική σας την Κυβέρνηση.

Την ημέρα που έρχεται στη Βουλή μια δικογραφία για τα Τέμπη, μια ογκωδέστατη δικογραφία εξήντα χιλιάδων σελίδων, την ώρα που ο συνεργάτης σας στο Υπουργείο, ο Αναπληρωτής Υπουργός, κάνει βόλτες με τα τρένα και ένα σόου ότι προσπαθεί να λύσει τα χρόνια προβλήματα των σιδηροδρόμων, πριν από λίγο, κύριε Δήμα, ακινητοποιήθηκε τρένο πάλι. Μία γραμμή έχουμε Θεσσαλονίκη-Αθήνα, Αθήνα-Θεσσαλονίκη, μία γραμμή. Δύο χρόνια και παραπάνω μετά τα Τέμπη, εξακολουθούμε ακόμα να έχουμε τέτοιου είδους προβλήματα. Εκατόν ενενήντα επιβάτες της αμαξοστοιχίας Αθήνας-Θεσσαλονίκης έμειναν στον δρόμο. Τους κατέβασαν στο Λιανοκλάδι.

Δηλαδή, είμαστε αμετανόητοι, δεν βάζουμε μυαλό με τίποτα. Τι να βγει να πει κανείς τώρα; Τι να πει η Κυβέρνηση; Τι; Πέρασαν δυόμισι χρόνια σχεδόν από τα Τέμπη μόνο. Μία ρημάδα γραμμή έχουμε! Δεν έχουμε κανένα σύμπλεγμα σιδηροδρομικό εδώ, στην Ελλάδα! Μία γραμμή!

Και διαβάζω πριν από λίγο, λίγο πριν μπείτε μέσα στην Αίθουσα του Κοινοβουλίου, καθώς σας βλέπω να μπαίνετε, ότι ακινητοποιήθηκε τρένο Θεσσαλονίκη-Αθήνα με εκατόν ενενήντα επιβάτες. Εστάλησαν μηχανές για να κατέβουν στο Λιανοκλάδι.

Τι χώρα είναι αυτή; Από τύχη ζούμε. Πραγματικά από τύχη ζούμε. Εσείς προσωπικά μπορεί να έχετε πολύ μικρή ευθύνη ως Δήμας, γιατί έχετε έναν μήνα στο Υπουργείο. Το δικό σας το κόμμα το οποίο εκπροσωπείτε, όμως, έχει μια πολύ μεγάλη ευθύνη, όπως και το ΠΑΣΟΚ και ο ΣΥΡΙΖΑ και όσοι κυβερνήσατε.

Μα, είναι δυνατόν να συζητάμε ακόμα και σήμερα, τώρα εδώ που μιλάμε, μια ρημαδογραμμή και να μένει πάλι στον δρόμο και να ταλαιπωρείτε ο κόσμος και οι εκατόν πενήντα επιβάτες και να στέλνουν μηχανές στο Λειανοκλάδι και να τους κατεβάζουν κάτω και να τους μεταφέρουν με λεωφορεία στην Αθήνα; Τι πρωτόγνωρα πράγματα είναι αυτά; Πραγματικά δεν υπάρχουν λόγια να περιγράψω την κατάσταση. Δυόμισι χρόνια μετά τα Τέμπη.

Δεν ξέρω πραγματικά τι να πω, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Κύριε Δήμα, σας δίνω τον λόγο και σας ζητώ να είστε σύντομος.

**ΧΡΙΣΤΟΣ ΔΗΜΑΣ (Υπουργός Υποδομών και Μεταφορών):** Ευχαριστώ, κύριε Πρόεδρε. Θα είμαι πολύ σύντομος.

Αρχικά, κύριε Χήτα, να σας πω ότι και εσείς μου είστε πάρα πολύ συμπαθής. Και είστε όντως νέας γενιάς πολιτικός. Και θέλω να το πω αυτό το πράγμα και εγώ.

Να σας πω ότι είναι εντελώς διαφορετικό μια βλάβη σε ένα τρένο το οποίο ακινητοποιήθηκε. Πράγματι, οι εκατόν ενενήντα επιβάτες αναγκαστήκανε να περιμένουν μία ώρα. Εγώ θα σας πω ότι από την πλευρά της ηγεσίας του Υπουργείου Υποδομών και Μεταφορών θα ζητήσω συγγνώμη στους εκατόν ενενήντα επιβάτες για την καθυστέρηση της μίας ώρας την οποία υπέστησαν. Αλλά, ναι, μεταφέρθηκαν είτε με τα λεωφορεία της «Hellenic Train», είτε με την επόμενη αμαξοστοιχία. Άρα, νομίζω ότι δεν πρέπει να δώσουμε σε ένα τέτοιο περιστατικό, το οποίο συμβαίνει σε όλες τις χώρες που έχουν πολύ αναπτυγμένα σιδηροδρομικά δίκτυα, μεγαλύτερη σημασία από ό,τι έχει.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ.

Να προσδιορίσουμε από εδώ και πέρα κάποια διαδικασία, τουλάχιστον για να μπει μια καλύτερη σειρά. Δυστυχώς, μίλησαν πάρα πολλοί Αρχηγοί -πέντε Αρχηγοί- και για αυτό συνέβη όλη αυτή η καθυστέρηση.

Από εδώ και πέρα η διαδικασία έχει ως εξής. Τώρα θα πάρουν τον λόγο δύο συνάδελφοι. Πρώτα θα μιλήσει η κυρία Θεανώ Φωτίου. Στη συνέχεια, εάν μπει στην Αίθουσα η κυρία Λινού, θα μιλήσει εκείνη, διαφορετικά θα πάρει τον λόγο η κυρία Σπυριδάκη.

Στη συνέχεια τον λόγο θα παίρνει ένας Κοινοβουλευτικός Εκπρόσωπος ανά δύο Βουλευτές. Και θέλω να κάνω μια θερμή παράκληση. Αν κάποιοι Κοινοβουλευτικοί Εκπρόσωποι έχουν έναν ιδιαίτερο λόγο και επιθυμούν να μιλήσουν συγκεκριμένη ώρα -είτε επειδή έχουν υποχρεώσεις σε ένα κανάλι ή κάπου αλλού ή, εν πάση περιπτώσει, είτε επειδή έχουν οποιαδήποτε δέσμευση- κάνω θερμή παράκληση να μας διευκολύνουν ως προς τη ρύθμιση του χρόνου, αλλιώς θα πάμε με τη διαδικασία από το τέλος προς την αρχή. Εξαίρεση θα αποτελέσουν βέβαια όσες περιπτώσεις επισημανθούν από Κοινοβουλευτικούς Εκπροσώπους ότι έχουν συγκεκριμένο λόγο και ότι θέλουν να μιλήσουν περίπου στις επτά η ώρα ή στις εξίμισι, για παράδειγμα. Δεν σημαίνει ότι αυτό συμπίπτει πάντα, αλλά λέμε στο περίπου. Έγινε κατανοητό; Συμφωνούμε σε αυτό; Επομένως, προχωρούμε τη διαδικασία.

Καλώ στο Βήμα τη Βουλευτή της Νέας Αριστεράς την κυρία Θεανώ Φωτίου.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, το σημερινό νομοσχέδιο έχει πρόσοψη μια θετική ρύθμιση, τη δημιουργία νομικού προσώπου δημοσίου δικαίου των διατροφολόγων-διαιτολόγων. Όμως, πέρα από τις μεγαλόστομες διακηρύξεις και αναλύσεις για τα μεγάλα οικονομικά οφέλη που θα έχει το κράτος με τη δημιουργία νομικού προσώπου δημοσίου δικαίου, στην πραγματικότητα η Κυβέρνηση δεν έχει στόχο να τιμήσει τον τίτλο του νομικού προσώπου δημοσίου δικαίου που σήμερα απονέμει στους διατροφολόγους-διαιτολόγους. Γιατί το λέω αυτό; Το λέω αυτό για τον εξής λόγο.

Τι σημαίνει, κύριε Υπουργέ, νομικό πρόσωπο δημοσίου δικαίου μιας επαγγελματικής κατηγορίας; Σημαίνει ότι το κράτος θέλει να χρησιμοποιήσει αυτήν την κατηγορία ως σύμβουλό του για κάθε νομοθέτημα που θα φέρνει από εδώ και ύστερα με τη μια στη Βουλή. Και δεύτερον, σημαίνει ότι θα ιδρύσει δημόσιες υπηρεσίες, θα αυξήσει τις δημόσιες υπηρεσίες με αυτή την ειδικότητα που έχει ανάγκη το κράτος, που έχει ανάγκη το Δημόσιο.

Κύριε Υπουργέ, τι κάνατε με τον «ΣΚΛΕ», που τον κάναμε εμείς νομικό πρόσωπο δημοσίου δικαίου; Εγώ προσωπικά το έκανα το 2016, αν θυμάμαι καλά. Τι τον κάνατε μόλις ήρθατε στην Κυβέρνηση; Τον κόψατε από όλα τα νομοσχέδια που μπορούσε να πει τη γνώμη του, αμέσως την άλλη μέρα. Πρώτο είναι αυτό. Τι άλλο του κάνατε; Δεύτερον, όλες τις δημόσιες υπηρεσίες που είχαν στελεχωθεί με κοινωνικούς λειτουργούς, τις αφήσατε όπως τους είχαμε εμείς παραδώσει. Και σήμερα η πλειοψηφία των ανθρώπων αυτών έχει καεί, έπαθαν burn out, όπως λένε, γιατί κάνουν τα πάντα, από εισαγγελικές παραγγελίες, μέχρι οτιδήποτε άλλο. Αυτό σημαίνει για εσάς νομικό πρόσωπο δημοσίου δικαίου.

Και πώς φαίνεται αυτό στο παρόν νομοσχέδιο; Δίνετε έστω και 1 ευρώ για να αυξήσετε τους διατροφολόγος-διαιτολόγους στις δημόσιες υπηρεσίες του κράτους, στις πρωτοβάθμιες υπηρεσίες υγείας και τις δευτεροβάθμιες; Ούτε ένα ευρώ. Ούτε έναν! Έχετε έστω και 1 ευρώ βάλει μέσα σε αυτή την ιστορία για να τους αυξήσετε; Ούτε 1 ευρώ.

Επομένως, το νομοσχέδιο δεν θα αλλάξει σε τίποτα την υφιστάμενη κατάσταση. Μου λένε οι κοινωνικοί λειτουργοί -και τους πιστεύω- ότι το κάνετε για να μπορείτε μόνο να ξεμπερδεύετε με όσους δεν υπακούουν σε ορισμένους κανόνες, δηλαδή να βάζει ποινές το νέο νομικό πρόσωπο δημοσίου δικαίου. Και τους πιστεύω ότι για αυτό κάνετε τώρα και τους διατροφολόγους-διαιτολόγους. Είναι η γνωστή συνταγή «ανέξοδα ευχολόγια και επικοινωνιακή πολιτική», αντί για τα χρήματα που απαιτούνται για την υγεία.

Δεύτερον, αφού οι κυβερνήσεις Μητσοτάκη δεν σκοπεύουν να δώσουν χρήματα για προσωπικό για την πρωτοβάθμια και τη δευτεροβάθμια δημόσια υγεία, ανέλαβε ο κ. Γεωργιάδης -κύριε Υπουργέ, για εσάς τα λέω- να μας επιστρέψει στους εθνικούς ευεργέτες που θα καλύπτουν τις ανάγκες του κράτους. Πόσους εθνικούς ευεργέτες μας απαρίθμησε εδώ σε αυτό το νομοσχέδιο; Θυμάστε; Πέντε. Δεν ήταν μόνο ο Νιάρχος εδώ. Για να πιστέψουμε πράγματι ότι γυρίσαμε ενάμιση αιώνα πριν. Αυτό είναι το χάλι της Κυβέρνησης Μητσοτάκη. Για αυτό αφήνετε ακάλυπτες τις υγειονομικές ανάγκες των πολιτών.

Με βάση τα στοιχεία της Eurostat, είμαστε δεύτεροι από το τέλος, στην κάλυψη των ιατρικών αναγκών, είτε διότι είναι πολύ ακριβές είτε επειδή οι υπηρεσίες είναι μακριά από τον τόπο διαμονής των πολιτών είτε λόγω τεράστιων λιστών αναμονής για όλους. Θα καταθέσω τα στοιχεία της Eurostat.

Τρίτον, με επίφαση τη δήθεν συμφόρηση του «Αττικόν» στις εφημερίες -ενώ η πραγματικότητα είναι ότι από τα χίλια άτομα που προσέρχονται στην εφημερία, τελικά εισαγωγή κάνουν μόνο τα διακόσια- δημιουργείται ένα νοσοκομείο το οποίο δεν υπάρχει στη διεθνή πραγματικότητα και βιβλιογραφία, με δύο μόνο κλινικές για τη μητέρα και το παιδί. Αν είναι δυνατόν!

Τέταρτον, για τους ανασφάλιστους νεφροπαθείς διατίθενται μόνο ιδιωτικά νοσοκομεία, ενώ είναι γνωστό ότι τα δημόσια και πιο φτηνά κοστίζουν στο κράτος, αλλά και πιο άμεσα προσβάσιμα είναι σε πολλές περιπτώσεις.

Πέμπτον, έχω εδώ την κοινή ανακοίνωση της Ελληνικής Εταιρείας Ιατρικής Γενετικής και της Ελληνικής Νεογνολογικής Εταιρείας, η οποία λέει ότι το νομοσχέδιο του Υπουργείου Υγείας πρέπει να προχωρήσει σε μαζικό προληπτικό έλεγχο του γονιδιώματος των νεογνών που θα γεννηθούν στη χώρα μας από το 2025 έως το 2029.

Με αυτό το νομοσχέδιο που μας φέρνετε, ο έλεγχος θα διενεργηθεί εξολοκλήρου από δύο ιδιωτικές εταιρείες αμερικανικών συμφερόντων, οι οποίες στη συνέχεια θα διατηρούν τα υγειονομικά δεδομένα των νεογνών σε ανάλογη βιοτράπεζα. Διαφωνούν όλοι με αυτό, όχι μόνο οι δύο επιστημονικές εταιρείες που ανέφερα, αλλά και το Ινστιτούτο Υγείας του Παιδιού που το έχετε για να παραλάβει αυτά τα δεδομένα. Διαφωνούν όλοι και λένε ότι αυτό δίνει ανεπίτρεπτα προσωπικά δεδομένα των νεογνών σε χέρια ιδιωτικών συμφερόντων. Δεν άκουσα λέξη για αυτό από τον Υπουργό.

Έκτον, όλοι οι φορείς συμφώνησαν για τη σχέση παχυσαρκίας και φτώχειας. Βέβαια, ο Υπουργός έκανε ότι δεν το άκουσε, ακόμη και όταν οι πρώτοι κατέθεταν τα συγκλονιστικά στοιχεία που είπε και ο εισηγητής μας: 20% παχυσαρκία στο Κερατσίνι, 2% στο Χαλάνδρι. Και προφανώς δεν το άκουσε, γιατί η Κυβέρνηση της Νέας Δημοκρατίας αύξησε τα ποσοστά της φτώχειας και μείωσε τις κοινωνικές δαπάνες για την υγεία και την πρόνοια. Το διάστημα 2020-2024 σύμφωνα με την ΕΛΣΤΑΤ -και θα καταθέσω τα στοιχεία- αύξησε κατά 200.000 τους φτωχούς. Όσο δε για την παιδική φτώχεια από 0 έως 17 ετών, είναι μεγαλύτερη από τη γενική. Περίπου ένα στα τέσσερα παιδιά είναι σε κατάσταση φτώχειας. Από αυτά το 60% είναι παχύσαρκα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Έβδομον, συγχρόνως, μέσα σε δυόμισι χρόνια και παρά το οξύ δημογραφικό πρόβλημα της Ελλάδας, πετάξατε εκτός επιδόματος παιδιού 300.000 νοικοκυριά, σύμφωνα με τα τελευταία στοιχεία του ΟΠΕΚΑ. Δηλαδή κόπηκαν τα τρία τέταρτα των δικαιούχων και μειώσατε τη μηνιαία δαπάνη για το επίδομα στο 47%. Δηλαδή την πήγατε στο μισό. Ακούτε καθόλου; Δεν πειράζει. Αντίστοιχα, παρά τη δριμύτατη στεγαστική κρίση, μέσα σε δυόμισι χρόνια μειώσατε τους δικαιούχους του επιδόματος στέγης κατά 80.000 νοικοκυριά και την αντίστοιχη μηνιαία δαπάνη κατά 9,5 εκατομμύρια, δηλαδή μείωση 28,5%.

Όγδοον, σχετικά με την πολύ καλή πρακτική για την παιδική διατροφή, τα σχολικά γεύματα, τι είπαν όλοι οι φορείς; Ότι τα σχολικά γεύματα, που είναι μάλιστα μεσογειακής διατροφής, που εμείς θεσμοθετήσαμε, δεν είναι ένα πρόγραμμα δευτερεύον, είναι κρατικό πρόγραμμα και είστε υποχρεωμένοι να το εφαρμόσετε. Τα πήρατε στα 185.000, τα φτάσετε στα 220.000, τα οποία όμως τους αλλάξετε τον αδόξαστο. Δηλαδή βάλατε ζύμες, βάλατε προϊόντα τα οποία αυξάνουν την παχυσαρκία, με αποτέλεσμα σήμερα να φτάσουμε να δηλητηριάζονται τα παιδιά στον Βόλο.

Ακούστε με. Ξέρετε ότι σήμερα 253 εκατομμύρια μόνο αν έβαζαν, θα δίναμε σχολικά γεύματα σε 600.000 παιδιά του Δημοτικού και Νηπιαγωγείου. Και μας δουλεύετε για την παχυσαρκία και οιμωγές για τα παιδιά τα καημένα που είναι παχύσαρκα; Θα έλυνε το πρόβλημα της παιδικής παχυσαρκίας αυτό που λέω; Όχι. Αλλά θα έθιζε τα παιδιά από μικρή ηλικία, από τον βρεφονηπιακό σταθμό, να τρώνε υγιεινά, να μάθουν άλλον τρόπο διατροφής. Δεν το κάνετε, πολύ απλά.

Για όλους τους παραπάνω λόγους προφανώς καταψηφίζουμε επί της αρχής το νομοσχέδιο. Στηρίζουμε τη δημιουργία του νομικού προσώπου δημοσίου δικαίου των διατροφολόγων-διαιτολόγων και καλούμε όλους και όλες στην αυριανή απεργία της Πρωτομαγιάς που στέλνει το μήνυμα να πέσει η Κυβέρνηση του Μητσοτάκη μέσα από ένα πλατύ, ενωτικό, κοινωνικό και πολιτικό μέτωπο.

Σας ευχαριστώ, κύριε Πρόεδρε.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Φωτίου.

Καλείται στο Βήμα η Βουλευτής του ΠΑΣΟΚ-Κινήματος Αλλαγής κ. Κατερίνα Σπυριδάκη. Αμέσως μετά τον λόγο θα πάρει ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής κ. Παύλος Χρηστίδης. Θα ακολουθήσουν δύο συνάδελφοι από τον κατάλογο, όπως προβλέπεται, και αμέσως μετά τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ-Προοδευτική Συμμαχία κ. Μπάρκας.

Κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω από τα θετικά, γιατί κάποια θετικά υπάρχουν. Η σύσταση του Συλλόγου Διαιτολόγων-Διατροφολόγων είναι μια αναγκαία, ορθολογική και επιτέλους θεσμική τομή. Αναγνωρίζουμε έτσι έναν επιστημονικό κλάδο που έχει κρίσιμο ρόλο τόσο στην πρόληψη όσο και στη διαχείριση χρόνιων νοσημάτων. Η διατροφή δεν είναι πολυτέλεια ευεξίας, είναι βασικό εργαλείο δημόσιας υγείας. Η ολιστική αντιμετώπιση της νόσου, η ενεργός γήρανση, η υποστήριξη του ασθενή σε κάθε στάδιο, σε όλα αυτά απαιτείται η ένταξη των διατροφολόγων-διαιτολόγων στις ομάδες υγείας του ΕΣΥ, όχι ως συμπλήρωμα, αλλά ως αναπόσπαστο μέρος της φροντίδας.

Τι γίνεται, όμως, με άλλους κομβικούς κλάδους, όπως οι ψυχολόγοι, που επανειλημμένα ζητούν να ιδρύσουν νομικό πρόσωπο δημοσίου δικαίου; Οι λογοθεραπευτές, οι εργοθεραπευτές. Και παρ’ όλο που ναι, υπάρχουν κάποιες διατάξεις στο παρόν σχέδιο νόμου που κινούνται στη θετική κατεύθυνση, ταυτόχρονα όμως είναι κρίσιμο να πούμε καθαρά ότι η δημόσια υγεία στην Ελλάδα χωλαίνει και το πρόβλημα σίγουρα δεν είναι οι διατροφολόγοι. Είναι η συστηματική υποστελέχωση, η υποχρηματοδότηση, η απουσία στρατηγικού σχεδιασμού. Κανένα άρθρο δεν θα διορθώσει την εικόνα ενός ΕΣΥ το οποίο λειτουργεί στα όριά του. Όταν τα νοσοκομεία μαραζώνουν, οι γιατροί φεύγουν και οι εφημερίες δεν καλύπτονται, τότε κάθε επιμέρους ρύθμιση, όσο σωστή και να είναι, δεν είναι τίποτα άλλο παρά μπάλωμα σε έναν κουρελιασμένο χάρτη.

Κυρίες και κύριοι συνάδελφοι, η ρύθμιση για την πρόσβαση των ανασφάλιστων και ευάλωτων νεφροπαθών σε συμβεβλημένες μονάδες αιμοκάθαρσης είναι αναμφισβήτητα ένα βήμα προς τη σωστή κατεύθυνση. Είναι αυτονόητο -ή τουλάχιστον θα έπρεπε να είναι- ότι οι συμπολίτες μας που δίνουν καθημερινά μάχη για τη ζωή τους πρέπει να έχουν σταθερή, αξιοπρεπή πρόσβαση στις θεραπείες τους, χωρίς αγωνία, χωρίς αναμονές, χωρίς να εξαρτώνται από τη διαθεσιμότητα ενός ραντεβού ή τη διαθεσιμότητα της πολιτείας.

Τι σημαίνει να είσαι νεφροπαθής στην Ιεράπετρα; Σημαίνει ότι ζεις με το ρολόι της αιμοκάθαρσης, χωρίς εγγυήσεις ότι θα γίνει. Σαράντα πέντε συμπολίτες μας έζησαν σχεδόν έναν χρόνο με την ανασφάλεια που άφησε πίσω της η οικονομική κατάρρευση της ιδιωτικής κλινικής, χωρίς καμία πρόβλεψη, χωρίς κανένα δίκτυ προστασίας, την ίδια ώρα που η Μονάδα Τεχνητού Νεφρού του Γενικού Νοσοκομείου Αγίου Νικολάου ικέτευε για προσωπικό, όχι για πολυτέλεια, αλλά για να μπορέσει να λειτουργήσει. Η απάντηση του Υπουργείου; Σιωπή. Οι άνθρωποι αυτοί αναγκάζονταν να μετακινούνται μέχρι το Ηράκλειο για να σωθούν. Αυτό δεν είναι υγειονομικό σύστημα, είναι σύστημα εγκατάλειψης. Τα νοσοκομεία της περιφέρειας, στα νησιά, τα κέντρα υγείας είναι γεμάτα. Δεν έχουμε προσωπικό, δεν έχουμε μηχανήματα, δεν έχουμε θέση.

Κυρίες και κύριοι συνάδελφοι, δεν μιλάμε πια για προβλήματα. Μιλάμε για μία συστηματική κατάρρευση. Τα νοσοκομεία του Λασιθίου λειτουργούν όσες μέρες λειτουργούν από το φιλότιμο λίγων και εξαντλημένων επαγγελματιών υγείας. Το Γενικό Νοσοκομείο Σητείας χωρίς παθολόγο. Το Γενικό Νοσοκομείο Αγίου Νικολάου χωρίς αναισθησιολόγους, με εφημερίες ακάλυπτες επί εβδομάδες. Η Ιεράπετρα εφημερεύει επτά φορές τον μήνα. Αυτό δεν είναι Εθνικό Σύστημα Υγείας, είναι επισφαλές σύστημα υγείας.

Και σαν να μην έφτανε αυτό, η πολιτική ηγεσία έχει το θράσος να μιλάει για αξιολόγηση και παραγωγικότητα. Πώς αξιολογούμε τα νοσοκομεία που έχουμε αφήσει χωρίς γιατρούς; Πώς μετράμε αποδοτικότητα, όταν οι εφημερίες δεν βγαίνουν; Όταν οι τοκετοί μειώνονται, γιατί οι γυναίκες αναγκάζονται να μεταφερθούν από τον Νομό Λασιθίου στον Νομό Ηρακλείου για να γεννήσουν με ασφάλεια.

Τελευταία πράξη του υγειονομικού δράματος στην Κρήτη το Βενιζέλειο. Ένα από τα πιο κρίσιμα νοσοκομεία του νησιού έχει φτάσει σε σημείο να μην μπορεί να διαχειριστεί ούτε τα βασικά. Λίστες αναμονής που εκτροχιάζονται, αίθουσες χειρουργείου που παραμένουν κλειστές, γιατροί που παραιτούνται μαζικά. Και μιλάμε για ένα από τα δύο νοσοκομεία που εξυπηρετούν ολόκληρη την Κρήτη. Και γιατί αυτό; Γιατί αν ο κάθε Λασιθιώτης δεν μπορεί να καλύψει τις ανάγκες της υγείας του στο Λασίθι, αν ο Σητειακός δεν μπορεί να τις καλύψει στη Σητεία, ο Ιεραπετρίτης στην Ιεράπετρα, ο Αγιονικολιώτης στον Άγιο Νικόλαο, τότε ποιο είναι το αποτέλεσμα; Επιβαρύνονται οι δομές υγείας του Ηρακλείου.

Αυτό, όμως, δεν είναι τυχαίο. Είναι αποτέλεσμα επιλογών. Είναι η πολιτική της εγκατάλειψης. Είναι η τιμωρητική εμμονή σε ένα μοντέλο κόστους-οφέλους που υπονομεύει την ισότητα, τη δημοκρατία και την υγειονομική ασφάλεια. Αν δεν υπάρξει ριζική αναστροφή, πολύ σύντομα δεν θα μιλάμε για υποστελέχωση και συγχωνεύσεις, θα μιλάμε για υγειονομικά κενά στον χάρτη υγείας της χώρας και αυτό δεν το δικαιούται και δεν το αξίζει κανένας πολίτης, ούτε στο Λασίθι ούτε πουθενά.

Εδώ έρχεται το άρθρο 33, όχι ως πολιτική τομή, αλλά ως ένα ακόμα κομμάτι του παζλ. Το Υπουργείο δεν έχει παρουσιάσει τον νέο υγειονομικό χάρτη της χώρας, όπως όλοι περιμένουμε. Αντ’ αυτού, βλέπουμε αποσπασματικές παρεμβάσεις, χωρίς ευρεία διαβούλευση, χωρίς σαφές σχέδιο. Όμως, στο Λασίθι, όπως και σε άλλες περιοχές, η αναδιάταξη του χάρτη δεν θα έρθει μέσω ενός νομοσχεδίου, θα έρθει εκ του αποτελέσματος, με άδεια νοσοκομεία, άγονες προκηρύξεις, κλινικές που μαραζώνουν.

Τις προθέσεις σας τις είδαμε, κύριοι της Κυβέρνησης, εμείς τουλάχιστον στο Λασίθι, και με την πρόσφατη επίσκεψη του κ. Ταχιάου. Όπως ειπώθηκε, ένας ΒΟΑΚ που να φτάνει από τα Χανιά μέχρι τη Σητεία είναι «μια παράλογη απαίτηση». Όχι, δεν είναι αυτονόητη ανάγκη, είναι παράλογη απαίτηση! Δεν είναι αναγκαιότητα, είναι παράλογη απαίτηση!

Το ίδιο ακριβώς πλαίσιο κάνετε και στην υγεία. Πρώτα υπονομεύετε τη λειτουργία μιας δομής και μετά τη χαρακτηρίζετε αναποτελεσματική. Και ερωτώ: Πώς γίνεται να αξιολογήσετε ένα νοσοκομείο, όταν δεν του επιτρέπετε να λειτουργήσει σωστά; (AM)

Ή μήπως τελικά αυτό επιδιώκετε; Να απαξιώσετε πρώτα τις δομές και να φαίνεται ως φυσική και αυτονόητη η απόφασή σας να κλείσουν ή να συγχωνευτούν. Να φαίνεται ως μοναδικός και αυτονόητος μονόδρομος. Αν αυτή είναι η πρόθεσή σας, τότε πείτε το ξεκάθαρα.

Και επειδή όλα αυτά μένουν στα χαρτιά, ας δούμε πώς αποτυπώνονται στην πράξη στο ΕΚΑΒ. Στο Λασίθι καταγράφονται οι περισσότερες διακομιδές προς το Ηράκλειο, περισσότερες και από ότι στο Ρέθυμνο και τα Χανιά. Και αυτό γιατί όταν η Σητεία δεν έχει παθολόγο και ο «Άγιος Νικόλαος» δεν εφημερεύει, τα περιστατικά πηγαίνουν στο Ηράκλειο. Τότε η Ιεράπετρα, μέχρι να επιστρέψει το ασθενοφόρο της Σητείας, καλείται να στείλει το ένα από τα δύο ασθενοφόρα της στη Σητεία για να μπορέσει να είναι σε επιφυλακή. Αυτό δεν είναι κάλυψη. Αυτό είναι ένα αυτοσχέδιο πλάνο ανάγκης, είναι έκτακτο σχέδιο επιβίωσης με τη διαφορά ότι γίνεται κάθε μέρα. Ο στόλος απαρτίζεται από δωρεές με μέσο όρο διακόσιες πενήντα χιλιάδες με τριακόσιες χιλιάδες χιλιόμετρα. Οι ανάγκες είναι πάνω από δεκαπέντε διασώστες μόνο για το Λασίθι. Και, όμως, για χρόνια υπήρχαν διασώστες που είχαν τελειώσει τις σπουδές τους ή διέθεταν βεβαίωση επαγγελματικής κατάρτισης και έμεναν εκτός. Είχαν ολοκληρώσει τα εξάμηνα, είχαν πάρει την πιστοποίηση και λόγω COVID δεν μπόρεσαν να κάνουν την πρακτική τους και έτσι αποκλείστηκαν από την ένταξή τους στο ΕΚΑΒ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα κλείσω, κύριε Πρόεδρε –και ζητώ λίγο την ανοχή σας- με κάτι ευρύτερο, αλλά απολύτως σχετικό, γιατί όλα τελικά είναι θέμα πολιτικής βούλησης, το πού θέτεις το βάρος σου, τι προτεραιότητες βάζεις, πιο συμφέρον θέλεις να εξυπηρετήσεις, το δημόσιο ή το ιδιωτικό, το κοινωνικό ή το λογιστικό και πώς ακριβώς εν τέλει ορίζεις το συμφέρον, γιατί όταν μιλάμε για υγεία, για ποιότητα ζωής, για αξιοπρέπεια, για ασφάλεια των πιο ευάλωτων, δεν χωρούν παζάρια, δεν χωρούν τακτικισμοί. Ή θέλεις να λέγεσαι κοινωνικό κράτος ή δεν θέλεις. Τα πράγματα είναι απλά, τόσο απλά.

Σε αυτό το εξουσιομανικό σας αλισβερίσι δεν χρειάζονται ούτε έρευνες ούτε δημοσκοπήσεις για να αντιληφθούμε την αποστροφή της κοινωνίας στο πολιτικό σύστημα. Ο κόσμος δεν απογοητεύεται επειδή καταλαβαίνει, απογοητεύεται ακριβώς επειδή καταλαβαίνει πολύ καλά και όταν βλέπει την κοινωνική ευθύνη να υποχωρεί μπροστά σε μια κακή λογιστική διαχείριση, όταν το κοινωνικό συμβόλαιο γίνεται πληρεξούσιο κοινωνικής αδικίας, τότε σταματάει να πιστεύει και όταν σταματάει να πιστεύει, παύει να ελπίζει και όταν παύει να ελπίζει, παύει να ζει και όταν παύει να ζει, παύει να ονειρεύεται και όταν αυτό βλέπει να μην έχει προοπτική, τον γεμίζει θυμό και οργή και αυτή η οργή γυρίζει τόσο στο πολιτικό σύστημα όσο και στην ίδια την κοινωνία.

Για όλη αυτή την κατάσταση η ευθύνη, κυρίες και κύριοι της Κυβέρνησης, είναι αποκλειστικά δική σας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε την κυρία Σπυριδάκη.

Και τώρα καλείται στο Βήμα ο κοινοβουλευτικός εκπρόσωπος του ΠΑΣΟΚ-Κινήματος Αλλαγής, ο κ. Παύλος Χρηστίδης, και, όπως είπα, μετά θα ακολουθήσουν δύο συνάδελφοι Βουλευτές και μετά ο κ. Μπάρκας και θα πάμε όσο γίνεται πιο συνεκτικά από δω και πέρα.

Ορίστε, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Θα παραθέσω μια σειρά από αριθμούς, οι οποίοι νομίζω ότι έχουν πολύ μεγάλη σημασία για τον τρόπο με τον οποίο σήμερα πρέπει να κάνουμε μια κουβέντα που ξεπερνά τις παραδοσιακές πολιτικές και ιδεολογικές γραμμές.

Η παιδική παχυσαρκία στην Ελλάδα αποτελεί σοβαρό πρόβλημα της δημόσιας υγείας και αυτό ακολουθείται από δεδομένα, τα οποία νομίζω ότι έχει πολύ μεγάλη σημασία να τα λάβουμε όλοι υπ’ όψιν μας.

Στα παιδιά κάτω των πέντε ετών η Ελλάδα βρίσκεται στην τρίτη θέση μεταξύ των ευρωπαϊκών χωρών με περίπου ένα στα οκτώ παιδιά να είναι υπέρβαρα ή παχύσαρκα. Στις ηλικίες πέντε έως εννέα ετών η χώρα κατατάσσεται δεύτερη στην Ευρώπη με ποσοστό 37,5% υπέρβαρων ή παχύσαρκων παιδιών. Στις ηλικίες δέκα έως δεκαεννέα ετών η Ελλάδα κατέχει την πρώτη θέση στην Ευρώπη με το 35% των εφήβων να είναι υπέρβαροι ή παχύσαρκοι. Στις ηλικίες επτά έως εννέα ετών, σύμφωνα με την ευρωπαϊκή πρωτοβουλία επιτήρησης της παιδικής παχυσαρκίας, το 42% των παιδιών αυτής της ηλικιακής ομάδας είναι υπέρβαρα ή παχύσαρκα κατατάσσοντας την Ελλάδα στη δεύτερη θέση ανάμεσα σε τριάντα τρεις χώρες.

Και εδώ πρέπει προφανώς να δούμε και ποιες είναι οι αιτίες, οι παράγοντες που συμβάλλουν σε αυτό το φαινόμενο, στην παιδική παχυσαρκία: Περίπου το 25% των παιδιών δεν καταναλώνουν καθημερινά πρωινό και στερούνται και ποιοτικού πρωινού πολλά από τα παιδιά, υπάρχει έλλειψη σωματικής δραστηριότητας -μόνο το 34% των παιδιών ασκείται καθημερινά τουλάχιστον για μια ώρα, όπως προτείνει ο Παγκόσμιος Οργανισμός Υγείας-, ενώ ένα ακόμα ζήτημα, το οποίο το γνωρίζουμε πολύ καλά και όσοι είμαστε νέοι γονείς, είναι ότι τα παιδιά αφιερώνουν κατά μέσο όρο δυόμιση ώρες την ημέρα σε δραστηριότητες με οθόνες εκτός εκπαίδευσης, κάτι το οποίο στους εφήβους μπορεί και να ξεπερνά τις τρεις ώρες την ημέρα.

Επομένως, από αυτά τα δεδομένα προκύπτουν, κυρίες και κύριοι συνάδελφοι, ότι πρέπει να κάνουμε ό,τι περνάει από το χέρι μας για να αντιμετωπίσουμε την υγεία όχι μόνο ως ένα κόστος, αλλά κυρίως ως ένα αγαθό, πάνω στο οποίο μπορούμε να επενδύσουμε και στο οποίο πρέπει να επενδύσουμε ό,τι χρειάζεται για να αντιμετωπίσουμε και βραχυπρόθεσμα και μακροπρόθεσμα αποτελέσματα και συνέπειες της κακής διατροφής, της κακής ζωής.

Και αυτό είναι κάτι το οποίο αποκτά ακόμα μεγαλύτερη σημασία όταν αντιλαμβανόμαστε ότι σήμερα δεν έχουν τη δυνατότητα όλοι οι Έλληνες πολίτες εξαιτίας των αριθμών που βγάζει η ΕΛΣΤΑΤ, όταν περίπου το 25% των Ελλήνων πολιτών είναι στο όριο της φτώχειας, να έχουν πρόσβαση σε σωστή διατροφή. Αυτό δημιουργεί επιπλέον ζητήματα, ζητήματα που έχουν να κάνουν με χρόνιες παθήσεις, με τον διαβήτη, με τις καρδιοπάθειες, με την παχυσαρκία που ανέφερα προηγουμένως.

Σε αυτή την κατεύθυνση, κύριε Υπουργέ, νομίζω ότι όλοι όσοι βρισκόμαστε σήμερα εδώ χαιρετίζουμε την έστω και καθυστερημένη ίδρυση ενός ενιαίου επίσημου επαγγελματικού φορέα των διαιτολόγων και των διατροφολόγων της πατρίδας μας, που θα διασφαλίσει και ποιοτικές και ασφαλείς και επιστημονικά τεκμηριωμένες υπηρεσίες διατροφής προς τους Έλληνες πολίτες όχι μόνο προς τους ασθενείς Έλληνες πολίτες, αλλά και προς τους υγιείς Έλληνες πολίτες.

Οι διαιτολόγοι και οι διατροφολόγοι είναι επιστήμονες πρώτης γραμμής. Εμείς έτσι τους αντιμετωπίζαμε πάντοτε και έτσι θα τους αντιμετωπίζουμε και σήμερα, γιατί αναγνωρίζουμε ότι δουλεύουν παντού γύρω μας και πρέπει να είναι ακόμα περισσότεροι για να μπουν και σε πολύ ευαίσθητες κατηγορίες της κοινωνικής μας ζωής. Νοσοκομεία, κλινικές, σχολεία, δομές ευάλωτων πληθυσμών έχουν την ανάγκη από όλο και περισσότερους διαιτολόγους και διατροφολόγους και προφανώς αποτελούν και μέλη επιστημονικών ομάδων που συμβάλλουν καθοριστικά στη θεραπεία σοβαρών ασθενειών.

Συνεπώς, προκύπτει ότι είναι ένα επάγγελμα-κλειδί όχι μόνο για την ευημερία των πολιτών, αλλά, όπως ανέφερε πολύ ουσιαστικά και εύστοχα ο Γιάννης ο Τσίμαρης, ο εισηγητής του ΠΑΣΟΚ, αφορά και τη βιωσιμότητα του Εθνικού Συστήματος Υγείας. Η επένδυση στη διατροφή δεν είναι μόνο ένα ζήτημα υγείας, είναι και ένα ζήτημα οικονομίας και έχει αποδειχθεί ότι η σωστή διατροφική παρέμβαση μειώνει τα κόστη περίθαλψης και ελαφρύνει τα δημόσια ταμεία.

Για παράδειγμα, μόνο η παχυσαρκία κοστίζει δισεκατομμύρια ετησίως, ενώ ακούστηκε και προηγουμένως και είναι ακριβές ότι για κάθε 1 ευρώ που επενδύουμε στη διατροφική συμβουλευτική επιστρέφουν έως και 63 ευρώ σε κοινωνικό όφελος.

Επομένως, για μια παράταξη, της οποίας η σχέση με το Εθνικό Σύστημα Υγείας είναι σχέση ιδρυτική, είναι σχέση άρρηκτη, είναι σχέση ουσιαστική, οι πρωτοβουλίες οι οποίες έχουν ως στόχο να βάλουν τον πολίτη και την υγεία του στο επίκεντρο είναι κάτι το οποίο πάντοτε θα το στηρίζουμε ως βασικό πυλώνα της κοινωνικής ειρήνης και ισορροπίας.

Για να συζητήσουμε, όμως, τα θέματα της υγείας, όπως θα αναφερόμαστε στα θετικά, πρέπει να δούμε και μια ολιστική προσέγγιση και αυτό σημαίνει ότι πρέπει να λάβουμε υπ’ όψιν μας δεδομένα τα οποία για πολλούς μπορεί να είναι λαϊκισμός. Δυστυχώς, όμως, αυτά τα στοιχεία δεν τα φέρνει στην επικαιρότητα το ΠΑΣΟΚ ή άλλα κόμματα της Αντιπολίτευσης, αλλά τα φέρνουν οι διεθνείς έρευνες.

Είχαμε προηγουμένως και τον Υπουργό της Ψηφιακής Πολιτικής, έχουμε εδώ παρόντα και τον Υπουργό της Υγείας. Η Ελλάδα δεν έχει πολύ καλές επιδόσεις και στα δύο. Στη μεν ψηφιοποίηση είναι εικοστή πέμπτη χώρα μεταξύ των είκοσι επτά της Ευρωπαϊκής Ένωσης στον δείκτη ψηφιακής οικονομίας και κοινωνίας, ενώ στο κομμάτι της υγείας δαπανά περίπου το 5,6% του ΑΕΠ για την υγεία, περίπου 3% λιγότερο από τον ευρωπαϊκό μέσο όρο.

Και, επομένως, εμείς πρέπει να δούμε μια αλλαγή στους όρους της συζήτησης. Η δημόσια συζήτηση περί αναβάθμισης του ΕΣΥ συχνά επικεντρώνεται μονοδιάστατα στην υποχρηματοδότηση και στην έλλειψη του ανθρώπινου δυναμικού. Τα έχουμε επισημάνει πάρα πολλές φορές και στις επιτροπές.

Ο υπεύθυνος του KTE της Υγείας, ο Γιάννης Τσίμαρης, έχει αναδείξει όλα αυτά τα κρίσιμα ζητήματα, τις περισσότερες φορές δε μακριά από την τοξικότητα που συνοδεύει τις συζητήσεις οι οποίες έχουν να κάνουν με το Εθνικό Σύστημα Υγείας.

Και σε αυτήν την κατεύθυνση νομίζω ότι πρέπει να δούμε και τον τρόπο με τον οποίο διαρθρώνεται η εσωτερική λειτουργία του συστήματος, να δούμε με πολύ συγκεκριμένο τρόπο το πώς μπορούμε να αλλάξουμε εποχή, αξιοποιώντας τα σύγχρονα εργαλεία και φυσικά, βάζοντας σε πραγματική αξιοποίηση και το Ταμείο Ανάκαμψης, φτιάχνοντας δομές και υποδομές οι οποίες για πολλές δεκαετίες ακόμα μπροστά μας θα μπορούν να κάνουν το Εθνικό Σύστημα Υγείας και την πρωτοβάθμια υγεία ακόμα περισσότερο προσιτή στους Έλληνες πολίτες, πράγμα το οποίο σήμερα μοιάζει αρκετά μακρινό.

Και θέλω με την ευκαιρία της συζήτησης που κάνουμε σήμερα, κύριε Υπουργέ, να αναφερθώ και σε ένα ζήτημα το οποίο είναι πιο ειδικό. Αφορά το κομμάτι της ψυχικής υγείας στο σύνολό του, αφορά το ζήτημα το οποίο έχει να κάνει με τις δομές απεξάρτησης, οι οποίες αντιμετωπίζουν τεράστιο πρόβλημα. Έχετε προχωρήσει σε βεβιασμένες συγχωνεύσεις και το μόνο που κρατά σήμερα ζωντανές αυτές τις δομές, οι οποίες έχουν μια πολύ μεγάλη ιστορία στην πατρίδα μας και ακολουθούνται από καλές πρακτικές, οι οποίες μάλιστα για πολλά χρόνια από τα αντίστοιχα ευρωπαϊκά παρατηρητήρια έπαιρναν και συγχαρητήρια για τον τρόπο με τον οποίο δούλευαν -και το ΚΕΘΕΑ και ο ΟΚΑΝΑ και το «18 ΆΝΩ»- ο μοναδικός λόγος για τον οποίο αυτές οι δομές μένουν ζωντανές σήμερα είναι η αυταπάρνηση, η εμπειρία, η ψυχή που κουβαλάνε οι εργαζόμενοι.

Και πρέπει να δείτε τον σχεδιασμό σας, διότι ο τρόπος με τον οποίο μειώνετε τις υπηρεσίες επί της ουσίας καταστρέφει το θεραπευτικό συνεχές, τη δυνατότητα δηλαδή ο πολίτης ο οποίος έχει πρόβλημα εξάρτησης να έχει πρόσβαση σε ενιαίες, ολοκληρωμένες και επιστημονικά τεκμηριωμένες υπηρεσίες, προσαρμοσμένες στην ανάγκη του.

Στην πράξη αυτό το οποίο συμβαίνει αυτή τη στιγμή είναι να δημιουργείται ξανά ένας κύκλος αποτυχίας στα προγράμματα απεξάρτησης και ο χρήστης, αυτός ο οποίος έχει πραγματική ανάγκη, να περιφέρεται χαμένος από δομή σε δομή, μέσα μέσα σε ένα σύστημα το οποίο ούτε το ίδιο ξέρει πώς και αν θα λειτουργεί αύριο. Έχετε καταργήσει επί της ουσίας εμβληματικά προγράμματα που αποτελούσαν διαχρονικά φάρους για τη δημόσια υγεία και την κοινωνική επανένταξη. Και μιλάω για προγράμματα τα οποία υπηρετήθηκαν συνολικά τα τελευταία σαράντα χρόνια, από το 1983 και μετά, από όλες τις κυβερνητικές πολιτικές, όπως είναι η ΙΘΑΚΗ, όπως είναι ο ΝΟΣΤΟΣ. Υποτίθεται ότι τα εντάσσετε σε νέο φορέα, αλλά στην πραγματικότητα τους αφαιρείτε την αυτονομία, αλλοιώνετε τα θεραπευτικά τους μοντέλα, ακυρώνετε δεκαετίες πολύτιμης εμπειρίας και αποτελεσματικότητας.

Και θέλω να το πω αυτό γιατί ειδικά το ΚΕΘΕΑ είναι ένας θεσμός που έσωσε ζωές, όπως και οι υπόλοιποι οργανισμοί και είναι ένας θεσμός με αναγνωρισμένο έργο και στην Ελλάδα, αλλά και διεθνώς. Αναφέρθηκα προηγουμένως στο τι λένε τα παρατηρητήρια.

Επομένως, ο τρόπος με τον οποίο σήμερα η Κυβέρνηση επιλέγει να ανατρέψει τις καλές πρακτικές με συνοπτικές διαδικασίες -μιλάμε για την απεξάρτηση, επαναλαμβάνω- αδιαφορώντας για τα επίσημα στοιχεία και δεδομένα που δείχνουν ότι η χώρα μας σημειώνει από τα υψηλότερα ποσοστά επιτυχούς απεξάρτησης στην Ευρώπη, δημιουργεί έναν τεράστιο προβληματισμό στους ανθρώπους και τις οικογένειές τους. Ποιος θα πληρώσει αυτό το κόστος; Όλοι μας, πρώτα αυτοί και οι οικογένειές τους, αλλά όλοι μας.

Και πρέπει εδώ να πούμε ότι όταν το κράτος αποσύρεται, στη θέση του μπαίνει το περιθώριο, μπαίνει η παραβατικότητα, μπαίνει η εξάρτηση, μπαίνει ο θάνατος. Το λέμε αυτό διότι η άποψή μας είναι ότι η προσπάθεια που έκαναν αυτοί οι άνθρωποι για πολλές δεκαετίες αποτελούσε ένα λειτούργημα με χειροπιαστά αποτελέσματα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Και εδώ θέλω να σας πω με πολύ καθαρό τρόπο ότι εμείς -τα έχουμε πει και κατά τη συζήτηση νομοσχεδίων, τα λέμε και τώρα, όμως, με την ευκαιρία την οποία έχουμε- έχουμε πει ότι είναι υποχρέωσή μας να υπερασπιζόμαστε το δικαίωμα στη θεραπεία, στην κοινωνική επανένταξη. Και νομίζω ότι όλοι μας πρέπει να συμφωνήσουμε ότι χρειάζονται αυτοί οι άνθρωποι ένα ουσιαστικό δεύτερο ξεκίνημα στη ζωή. Άρα, τις καλές πρακτικές του παρελθόντος πρέπει να τις κρατάμε και να βλέπουμε τον τρόπο με τον οποίο πορευόμαστε από εδώ και μπρος.

Σας ζητώ, λοιπόν, κύριε Υπουργέ, να αλλάξετε τον τρόπο με τον οποίο πορεύεστε μέχρι τώρα στο κομμάτι της απεξάρτησης με τους νέους φορείς και να δώσετε τη δυνατότητα στους εργαζόμενους να αξιοποιήσουν την τεράστια γνώση την οποία έχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, αναφερόμενος σε ένα ζήτημα το οποίο δεν αφορά το Υπουργείο Υγείας, αλλά το οποίο βασανίζει εδώ και μια εβδομάδα με μια επιλογή της Κυβέρνησης να φέρει ένα Προεδρικό Διάταγμα, εκατομμύρια συμπολίτες μας σε όλη την Ελλάδα, οι οποίοι βλέπουν τις περιουσίες τους να απαξιώνονται. Αυτό το Προεδρικό Διάταγμα πρέπει να το πάρετε πίσω, γιατί είναι κάτι το οποίο δημιουργεί αδικίες, δημιουργεί αδιαφορία για τη χωροταξική ισορροπία, επιβαρύνει το περιβάλλον και εν τέλει διαμορφώνει συνθήκες για μια Ελλάδα η οποία δεν σέβεται τους Έλληνες πολίτες οι οποίοι έχουν πάρει μια σειρά αποφάσεων το τελευταίο χρονικό διάστημα.

Ο τρόπος με τον οποίο επιλέγετε να απαξιώσετε μέσα σε ένα βράδυ τις περιουσίες των Ελλήνων πολιτών δείχνει ότι αυτά τα οποία κατά καιρούς έχουμε συζητήσει για τον αφελληνισμό της ελληνικής οικονομίας, για τον τρόπο με τον οποίο οδηγείτε βήμα το βήμα στην ερημοποίηση, η οποία σε συνδυασμό με τα δημογραφικά μας θέματα δημιουργεί μια Ελλάδα όλο και λιγότερων Ελλήνων, είναι κάτι το οποίο πρέπει να το αναλογιστείτε πάρα πολύ καλά. Και σας ζητώ από αυτό εδώ το Βήμα σε αυτή εδώ τη συζήτηση ως μέλος του Υπουργικού Συμβουλίου, όπως και από τα μέλη της κυβερνητικής Πλειοψηφίας που βρίσκονται σήμερα εδώ, να κάνουν ό,τι περνάει από το χέρι τους για να πάρετε πίσω αυτό το Προεδρικό Διάταγμα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χρηστίδη.

Επόμενος ομιλητής είναι ο κ. Φίλιππος Φόρτωμας, Βουλευτής της Νέας Δημοκρατίας.

**ΦΙΛΙΠΠΠΟΣ ΦΟΡΤΩΜΑΣ:** Να είστε καλά, κύριε Πρόεδρε, ευχαριστώ πολύ.

Κύριε Υπουργέ, κυρίες και κύριοι συνάδελφοι, συζητάμε σήμερα ένα νομοσχέδιο το οποίο θα πω πως έρχεται να βάλει τάξη σε ένα πεδίο σχετικά αρρύθμιστο, το οποίο, όμως, συνδέεται άρρηκτα με την υγεία των πολιτών. Η δε σύσταση του παρόντος Νομικού Προσώπου με την επωνυμία «Σύλλογος Διαιτολόγων-Διατροφολόγων Ελλάδος», αλλά και η υποχρεωτική αυτή εγγραφή στον παρόντα Σύλλογο όσων επιθυμούν προς το επάγγελμα αυτό την εν λόγω άσκησή τους, υπό την προϋπόθεση δε ότι θα αποδεικνύουν ότι έχουν τα τυπικά προσόντα, θέτει τέλος σε ένα επικίνδυνο φαινόμενο το οποίο έχει διογκωθεί τελευταία και μέσα από τα μέσα κοινωνικής δικτύωσης. Προφανώς, άνθρωποι άσχετοι με τις σχετικές σπουδές εμφανίζονταν να παρέχουν υπηρεσίες διαιτολογίας και να συμβουλεύουν κόσμο, απλά επειδή παρακολουθούσαν ένα σεμινάριο κάποιων μηνών.

Τώρα, προφανώς και η Κυβέρνηση έρχεται με έναν τρόπο αυτονόητο, αλλά και με ένα τεράστιο βήμα να στηρίξει τον εν λόγω κλάδο.

Όμως, θα ήθελα κυρίως να σταθώ σε μια ρύθμιση με την υπουργική τροπολογία 354/2025 και στο άρθρο 1. Με τη ρύθμιση αυτή η παρούσα Κυβέρνηση έρχεται για μια ακόμη φορά να άρει κάποια αχρείαστα εμπόδια. Και επειδή ακούσαμε για τη ρύθμιση από την Αντιπολίτευση μια -θα πω- απαξίωση, εμείς αίρουμε ένα γραφειοκρατικό και ένα νομικό πλαίσιο που δεν αναγνώριζε τα πιστοποιητικά ιατρικών ειδικοτήτων, αλλά και διάφορων εξειδικεύσεων των Ελλήνων ιατρών στις Ηνωμένες Πολιτείες. Ήταν ένα εμπόδιο που δεν επέτρεπε στη χώρα μας να αξιοποιήσει λαμπρούς επιστήμονες από τις Ηνωμένες Πολιτείες που είχαν λάβει την εν λόγω ειδικότητα.

Προφανώς, για την εξέλιξη αυτή είμαι ιδιαίτερα χαρούμενος και ως Έλληνας και ως Βουλευτής της παρούσας Πλειοψηφίας, αλλά και ως Πρόεδρος της Επιτροπής Ελληνισμού της Διασποράς της Ελληνικής Βουλής. Και τούτο διότι πριν από λίγους μήνες, τον Φεβρουάριο του 2025, είχαμε φιλοξενήσει στη δική μας Επιτροπή το Ινστιτούτο Πολιτικής «Δέον», ένα σημαντικό «Think Tank» της ελληνικής Διασποράς. Εκεί, λοιπόν, είχαμε συζητήσει μέσα στα υπόλοιπα θέματα και το γεγονός ότι εκατοντάδες κυρίως άρτια καταρτισμένοι Έλληνες ιατροί, οι οποίοι δούλευαν στις Ηνωμένες Πολιτείες, εκφράζουν έντονη επιθυμία να επιστρέψουν αλλά και να συμβάλλουν στο δικό μας ελληνικό υγειονομικό σύστημα.

Συγκεκριμένα, υπήρχε μια πρόταση από τον εν λόγω Ινστιτούτο, η οποία έδειχνε ότι το 78% των ιατρών σε διάφορες ακαδημαϊκές θέσεις ενδιαφέρεται να επιστρέψει στη χώρα μας εντός πενταετίας. Εδώ θα σταθώ και θα καταθέσω την πρόταση αυτή, η οποία διαμορφώθηκε σε μια συνεργασία με τριακόσιους τριάντα ιατρούς και η οποία είναι καταρτισμένη στα αγγλικά.

(Στο σημείο αυτό ο Βουλευτής κ. Φίλιππος Φόρτωμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή, λοιπόν, η εν λόγω πρόταση λέει πως η επιστροφή τους παρεμποδίζεται από τη μη αναγνώριση των πιστοποιητικών ιατρικών ειδικοτήτων, αλλά και εξειδικεύσεων των Ελλήνων ιατρών στις Ηνωμένες Πολιτείες.

Αυτό το οποίο συμβαίνει μέχρι τώρα, κυρίες και κύριοι συνάδελφοι, είναι ότι αν κάποιος γιατρός εκπαιδευμένος στις Ηνωμένες Πολιτείες επιθυμούσε να επαναπατριστεί και να προσφέρει τις πολύτιμες υπηρεσίες του στη χώρα μας, η χώρα μας τον τιμωρούσε. Δεν του αναγνώριζε την ειδικότητα, με αποτέλεσμα ο εν λόγω γιατρός να καλείται να επαναλάβει χρόνια εκπαίδευσης, αλλά να δώσει και επαναληπτικές εξετάσεις και να ολοκληρώσει το δικό του αγροτικό, παρόλο που είχε ήδη διανύσει χρόνια κλινικής, αλλά και ακαδημαϊκής αριστείας στο σύστημα υγείας των Ηνωμένων Πολιτειών, το οποίο θεωρείται ένα από τα καλύτερα παγκοσμίως. Είναι προφανές ότι αυτό το καθεστώς δεν ευνοούσε κανέναν να επαναπατριστεί και με τον τρόπο αυτό η χώρα μας στερείται σημαντικών επιστημόνων.

Είμαι πολύ χαρούμενος μιας και η Ηγεσία του Υπουργείου Υγείας, αλλά και η Κυβέρνηση της Νέας Δημοκρατίας κάνουν πράξη ένα πραγματικά μεταρρυθμιστικό σχέδιο για τη χώρα μας. Από αυτό προκύπτουν προφανώς και πολύ σημαντικά βραχυπρόθεσμα, αλλά και μακροπρόθεσμα οφέλη στον τομέα της υγείας. Βραχυπρόθεσμα είναι πρώτον, η μείωση καθυστερήσεων για τους επαναπατριζόμενους γιατρούς. Δεύτερον, είναι η άμεση ενίσχυση με έμπειρους γιατρούς, εξειδικευμένη τεχνογνωσία και καινοτόμες προσεγγίσεις στην κλινική φροντίδα.

Τα μακροπρόθεσμα οφέλη είναι η μεταφορά προηγμένων κλινικών τεχνικών και τεχνολογιών, η ανάπτυξη διατλαντικών ακαδημαϊκών συνεργασιών και υποτροφιών, η ενίσχυση της ανταγωνιστικότητας σε επίπεδο ευρωπαϊκό, αλλά και διεθνώς. Επίσης, απορρέουν κυρίως ερευνητικά αλλά και χρηματοδοτικά οφέλη. Επιπλέον, θα προκύψουν υψηλά πρότυπα στην εκπαίδευση της επόμενης γενιάς Ελλήνων ιατρών, αναβάθμιση της φήμης της χώρας μας σε επιστημονικά καινοτόμα, αλλά και προοδευτικά συστήματα υγείας και τέλος, μετατροπή της χώρας μας σε κόμβο ιατρικού τουρισμού.

Είμαι, λοιπόν, περήφανος μιας και όλα αυτά τα έχουμε καταφέρει και είναι μικρές νίκες, αλλά κυρίως θεμελιώδεις παρεμβάσεις που τις αποδεικνύουμε καθημερινά και με την παρούσα ρύθμιση. Είμαι, όμως, περήφανος μιας και είναι ζητήματα τα οποία αναδεικνύονται διαρκώς από την Επιτροπή Ελληνισμού της Διασποράς της Ελληνικής Βουλής, θέτοντας στον δημόσιο διάλογο σημαντικά προβλήματα που απασχολούν τους απόδημους Έλληνες και συμβάλλοντας στην επίλυσή τους.

Θα ήθελα να σταθώ σε μια ακόμα διάταξη του παρόντος νομοσχεδίου, στο άρθρο 40, το οποίο πετυχαίνει τι; Λύνει οικονομικά -και όχι μόνο- το πρόβλημα της μετακίνησης ιατρικού προσωπικού από το ΕΣΥ προς το Γενικό Νοσοκομείο Σαντορίνης. Είναι ένα πολύπαθο νοσοκομείο για το οποίο πολλά έχουν ειπωθεί σε αυτή την Αίθουσα, όμως γίνεται ένα ακόμα βήμα προς την εύρυθμη λειτουργία του.

Τέλος, θα αναφερθώ στη διάταξη με την οποία οι ανασφάλιστοι, αλλά και ευάλωτοι νεφροπαθείς –έχει σχέση και με το Νοσοκομείο Σαντορίνης- υπό αιμοκάθαρση μπορούν να ενταχθούν πλέον σε συμβεβλημένες με τον ΕΟΠΥΥ ιδιωτικές μονάδες αιμοκάθαρσης. Είμαστε, λοιπόν, εδώ ως η μόνη δύναμη η οποία μπορεί, κυρίες και κύριοι συνάδελφοι, να εγγυηθεί την εξέλιξη και την πρόοδο της χώρας μας.

Σας καλώ να υπερψηφίσετε το παρόν νομοσχέδιο.

Ευχαριστώ πολύ, κύριε Πρόεδρε και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Φόρτωμα.

Καλείται στο Βήμα η κυρία Ελένη Καραγεωργοπούλου, Βουλευτής της Πλεύσης Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Συζητάμε σήμερα ένα νομοσχέδιο που πραγματεύεται μεταξύ άλλων την ανάγκη των ανθρώπων σε ποιοτική και αξιοπρεπή διαβίωση τη στιγμή που τελεί υπό αμφισβήτηση η ίδια η επιβίωση. Απευθυνόμενοι σε έναν πληθυσμό που γερνάει, που θα δει, σύμφωνα με τα δεδομένα των εγγραφών στα σχολεία, την τραγική μείωση του πληθυσμού σε αριθμούς παιδιών της πρώτης δημοτικού τον ερχόμενο Σεπτέμβρη -κατά 40.000 περίπου υπολογίζεται-, αυτό που αναρωτιόμαστε είναι αν η μέθοδος του στρουθοκαμηλισμού που σας χαρακτηρίζει, υπερισχύει της επικίνδυνης και νοσηρής πολιτικής που ασκείτε.

Στη σκιά του δημογραφικού προβλήματος που επιτείνεται από τους μισθούς πείνας και τις πενιχρές συντάξεις, δεν καταλαβαίνει κανείς τις απειροελάχιστες αυξήσεις στο εισόδημα είτε από τον κατώτατο μισθό των 740 ευρώ, είτε από τα λίγα κέρματα που ενισχύουν την τρίτη ηλικία, στην οποία επιτρέπεται να εργάζεται μέχρι το θάνατο που μπορεί να προκύπτει όχι από φυσικά αίτια, αλλά ως φυσικό επακόλουθο της εργασίας εβδομηντάχρονου σε σκαλωσιά, στην σκιά της παρακμής και της πλήρους αποδιοργάνωση του κράτους.

Συζητούμε με τον πληθωρισμό, την ακρίβεια της αρρύθμιστης αγοράς των καρτέλ και τις ανεξέλεγκτες τιμές ενοικίων και ακινήτων, να οδηγούν την κοινωνία σε απόγνωση, χωρίς κοινωνική στεγαστική πολιτική, με τη φοροεπιδρομή στους ελεύθερους επαγγελματίες, το χάος στο Κτηματολόγιο να απειλεί τις ατομικές ιδιοκτησίες, το έρεβος στην ασφάλεια των μεταφορών, που δήθεν θα εξυγιάνει ο απόλυτος μυθοπλάστης πρώην Υφυπουργός του Υπουργείου Ψηφιακής Διακυβέρνησης, που ισοπέδωσε την Κτηματογράφηση στον βωμό της ταχύτητας, με σκοπό την εκπλήρωση όρων του Ταμείου Ανάκαμψης, αλλά αμετροεπής ων, νομίζει ότι δικαιούται να παραλείπει από το δομημένο βιογραφικό του ο κ. Κυρανάκης την εργασία του σε ιδιωτική εταιρεία, την Blue Skies, ύποπτης δράσης και τριγωνικών συναλλαγών, σε όφελος του κόμματος της παράταξή σας, της Νέας Δημοκρατίας και της «Ομάδας Αήθειας».

Σε αυτό το ζοφερό περιβάλλον, η Ελλάδα βρίσκεται τρίτη χώρα στον κόσμο με τη μεγαλύτερη απώλεια πληθυσμού. Πρώτη είναι η Ουκρανία που βομβαρδίζεται εδώ και τρία χρόνια. Δεύτερη είναι η χώρα του Τουβαλού, ένα μικρό νησί του ειρηνικού που βυθίζεται λόγω της κλιματικής αλλαγής. Κι εμείς που βυθιζόμαστε στη μανία της εγκατάλειψης, της διαφθοράς των πολιτικών προσώπων, του οικονομικού πολέμου, πρέπει να πιστέψουμε πως μεριμνάτε για την υγεία.

Εντυπωσιακό αυτό που είπατε, κύριε Φόρτωμα, και επικυρώνει πρακτικά τη βούληση της Κυβέρνησής σας για το ζήτημα στελέχωσης του Γενικού Νοσοκομείου της Θήρας. Θεσπίζεται στο άρθρο 340 του παρόντος νομοσχεδίου η διάταξη με την οποία ζητείται από το επιστημονικό προσωπικό των γιατρών να μετακινούνται με αίτησή τους όχι για περισσότερο από ένα μήνα, εν είδει διακοπών, κατόπιν πρόσκλησης του Γενικού Νοσοκομείου Θήρας για συγκεκριμένες ειδικότητες που καθορίζονται με υπουργική απόφαση.

Ποιον κοροϊδεύετε; Ο κυνισμός σας και ο εμπαιγμός των πολιτών έχει ξεπεράσει κάθε ανεκτό όριο. Ποιες είναι οι εγγυήσεις που παρέχει το κράτος πρόνοιας στους πολλαπλάσιους κατά τους θερινούς μήνες προσωρινούς και μόνιμους κατοίκους των νησιών μας;

Δεν έχει περάσει πολύς καιρός από τότε που ο κύριος Υπουργός –που απουσιάζει αυτή την ώρα- απειλούσε τους κατοίκους της Σαντορίνης ότι θα στείλει φορτηγά να παραλάβουν τα μηχανήματα του Νοσοκομείου της Θήρας πριν αυτό ακόμα ανοίξει, αντιδρώντας στις διαμαρτυρίες τους. Να σημειωθεί ότι στο Νοσοκομείο Θήρας δεν καλύπτονται πάγιες ανάγκες παθολόγου και καρδιολόγου.

Επίσης, δεν βλέπουμε καμία διάταξη για το πολύπαθο Νοσοκομείο της Σάμου, ούτε καν απευθυνόμενοι σε νομάδες γιατρούς, με το δικαίωμα μετακίνησης για εργασία ενός μήνα όχι παραπάνω. Για μήνες βρίσκεται η Σάμος χωρίς παιδίατρο. Εφημερίες στη ΜΕΘ γίνονται από τον Στρατό. Υπάρχει πρωτοφανής υποστελέχωση. Είναι εγκληματική παράλειψη που διαιωνίζεται. Χαρακτηριστικό παράδειγμα φυσικά αποτελεί και η κατάρρευση της μοναδικής παιδιάτρου του Νοσοκομείου τον περασμένο Αύγουστο του έτους 2024, που κατέληξε να νοσηλεύεται έπειτα από συνεχείς και πολυήμερες εφημερίες.

Τα προβλήματα υποστελέχωσης και ανεπάρκειας μέσων και υποδομών στις δημόσιες δομές υγείας δεν αποτελούν συνθήκη που συναντά κανείς βεβαίως μόνο στη Σάμο, αφού, λίγο ως πολύ, αντίστοιχες καταστάσεις καταγράφονται και σε άλλες περιοχές της Ελλάδας, στα περισσότερα νοσοκομεία της χώρας.

Εντούτοις η γεωγραφική θέση και έκταση του νησιού της Σάμου, οι αυξημένες ανάγκες όπως αυτές προκύπτουν τόσο από τον τουρισμό όσο και από το μεταναστευτικό, σε συνδυασμό με το γεγονός πως το Γενικό Νοσοκομείο Σάμου καλείται να εξυπηρετήσει πέρα από τον γηγενή πληθυσμό και άλλα νησιά, όπως είναι η Ικαρία, η Λέρος, η Πάτμος, οι Φούρνοι, το Αγαθονήσι, καθιστούν την τραγική αδιαφορία σας για τον πληθυσμό και την περιφρούρηση του δικαιώματός του στην υγεία, εγκληματική.

Σύμφωνα μάλιστα με αναφορές της Διεθνούς Αμνηστίας για την Ελλάδα και συγκεκριμένα στην ετήσια έκθεση της οργάνωσης για την κατάσταση των ανθρωπίνων δικαιωμάτων στον κόσμο στηλιτεύεται η διάλυση του Εθνικού Συστήματος Υγείας, η καταπάτηση των δικαιωμάτων των προσφύγων.

Και επειδή κόπτεσθε για την ποιότητα στην υγεία, διαφημίζοντας μέσω διαδικτύου προκλητικά και αναίσχυντα την προτίμηση του κ. Θεμιστοκλέους στα φρούτα με την αποφυγή της ζάχαρης, κύριοι της Κυβέρνησης, να σας πω ότι η κλειστή ελεγχόμενη δομή υποδοχής προσφύγων αιτούντων άσυλο στη Σάμο έχει καταγγελθεί για παραβίαση ανθρωπίνων δικαιωμάτων ασυνόδευτων ανήλικων προσφυγόπουλων, που δεν έχουν πρόσβαση στο νερό, δεν έχουν ιατροφαρμακευτική περίθαλψη και δεν έχουν ούτε τροφή. Η εξευτελιστική και απάνθρωπη μεταχείρισή τους στην Ελλάδα προσβάλλει τη χώρα της δημοκρατίας, τους θεσμούς, τον καθέναν από εμάς.

Επιπλέον, εμφανίζετε εν είδει επιτυχίας την κατασκευή εργοστασίου τεχνητής νοημοσύνης δίπλα στην εγκατάσταση του υπερυπολογιστή «Δαίδαλος», στη γη της Λαυρεωτικής, τη γη που έθρεψε κάποτε την Αθηναϊκή Πολιτεία, λίγα μέτρα μόλις, σε απόσταση αναπνοής από τον τόπο του Τεχνολογικού και Πολιτιστικού Πάρκου Λαυρίου, όπου αναδίδεται η οσμή της παρακμής και της διαφθοράς από μία από τις παράνομες χωματερές που συντηρούνται και λειτουργούν στη μικρή πόλη της Λαυρεωτικής.

Η προηγούμενη τυμπανοκρουστική εμφάνιση του Πρωθυπουργού και αργότερα του Υπουργού Ψηφιακής Διακυβέρνησης αγνόησε, παρέκαμψε ότι χάσκει σε απόσταση αναπνοής λίγων μέτρων από τον «Δαίδαλο» και τον «Φάρο» του σκότους, μια χωματερή τριάντα στρεμμάτων, μια παράνομη χωματερή, που μολύνει τον αέρα, το νερό, το περιβάλλον και έχει ξυπνήσει στην επιβαρημένη γη των μεταλλωρύχων τον μόλυβδο, όπως καταγγέλλεται από κατοίκους, από αιρετούς της δημοτικής αρχής, από περιβαλλοντικές οργανώσεις, απειλώντας τις ζωές των κατοίκων και των εργαζομένων φυσικά. Να σημειωθεί ότι ο ηγεμόνας, ανώτατος άρχοντας της πόλης της Λαυρεωτικής τυγχάνει της θερμής υποδοχής και της αγαστής συνεργασίας Βουλευτών της Κυβέρνησής σας, αλλά και από τον Υπουργό Περιβάλλοντος και Ενέργειας.

Η ύπαρξη μιας τέτοιας τοξικής βόμβας σε απόσταση αναπνοής από τα επιτεύγματά σας αποδεικνύει ότι η πολιτεία περιθάλπει τη διαφθορά, φορώντας τη μάσκα που καλύπτει το πραγματικό πρόσωπο της επικίνδυνης και ανάλγητης Κυβέρνησης που υπηρετείτε.

Κατ’ αυτήν την έννοια, κύριε Θεμιστοκλέους, που διακινείτε βίντεο του εαυτού σας να ανεβαίνει πεζός τις σκάλες του Υπουργείου, γιατί «η κίνηση δίνει ζωή» και αποτρέπετε τους πολίτες από την κατανάλωση ζάχαρης -πράγματι είναι καλό να αποφεύγετε τη ζάχαρη-, θα ήταν καλύτερο να διατυπώσετε τις προτάσεις που η κοινωνία έχει ανάγκη για την επιβίωσή της, για τα βασικά αγαθά, με υπεράσπιση των ανθρωπίνων δικαιωμάτων ως οφείλετε, αλλά παραλείπετε με εκκωφαντικό θόρυβο να υπερασπιστείτε.

Καμία ευρωπαϊκή χώρα δεν διαθέτει το 5,5% του Ακαθάριστου Εθνικού Προϊόντος για δημόσιες δαπάνες. Είμαστε η μόνη χώρα. Όμως την πρωτιά έχουμε και στους περισσότερους θανάτους από ενδονοσοκομειακές λοιμώξεις. Είμαστε η πρώτη χώρα της Ευρώπης σε θανάτους από ενδονοσοκομειακές λοιμώξεις. Η τραγική υποστελέχωση σε νοσηλευτικό προσωπικό, σε γιατρούς, σε τραυματιοφορείς, σε μια χώρα που δεν σέβεται ούτε τον εργαζόμενο ούτε τον ασθενή, παραπέμπει κάθε άλλο μέτρο που δήθεν λαμβάνετε σε ένα κάδρο όπου κυριαρχεί το μαύρο της απελπισίας, με τον δημόσιο τομέα να βρίσκεται σε θέση συμπληρωματική του ιδιωτικού τομέα.

Οι καθυστερήσεις στα χειρουργεία, με λίστες αναμονής από το 2022, οι παραιτήσεις γιατρών, με το χθεσινό μόλις συμβάν της ομαδικής παραίτησής τους από το Βενιζέλειο Νοσοκομείο, η μη μονιμοποίηση των συμβασιούχων, η άρνησή σας για ικανό αριθμό προσλήψεων δείχνει την ανάγκη σας να χαμογελάτε ηλιθιωδώς σε μια πλαστή πραγματικότητα, όπου η αξία της ζωής και η αξιοπρεπής διαβίωση σε αυτό το κράτος είναι ξένες λέξεις για σας.

Πιστεύετε, κύριε Θεμιστοκλέους, ότι θα μπορούσατε να ανεβαίνετε τις σκάλες το ίδιο άνετα και χαμογελαστός στο γυαλισμένο κουστούμι σας μετά από τριάντα έξι ώρες εφημερίας ή θα ρίχνατε το αυτοκίνητό σας στις ράγες του τρένου της τυφλής δικαιοσύνης;

Άλλο ένα ράπισμα στην ψεύτικη εικόνα που εμφανίζετε, αποτελεί και η δικαίωση καρκινοπαθούς κρατουμένου που διαμαρτυρήθηκε για τις εξευτελιστικές συνθήκες νοσηλείας, υγιεινής και διατροφής στο κατ’ επίφασιν θεραπευτήριο του Κορυδαλλού. Ο κρατούμενος απεβίωσε έναν χρόνο μετά την αποφυλάκισή του. Η προσφυγή του στο Ευρωπαϊκό Δικαστήριο Δικαιωμάτων του Ανθρώπου προκάλεσε μία ακόμα καταδίκη της χώρας μας για παραβίαση ανθρωπίνων δικαιωμάτων από το Δικαστήριο του Στρασβούργου και η λίστα των αποφάσεων της ντροπής έγινε ακόμα μεγαλύτερη.

Η Πλεύση Ελευθερίας εκφράζει την έντονη διαμαρτυρία της, μαζί με τους γιατρούς, το επιστημονικό προσωπικό, τους νοσηλευτές, τους τραυματιοφορείς, όσους διακονούν το διαλυμένο Εθνικό Σύστημα Υγείας, που καταρρέει καθημερινά στο κράτος της διαφθοράς, καλώντας σας σε λήψη μέτρων ουσίας με την αξιοποίηση ενός άλλου διευρυμένου δημοσιονομικού χώρου στις δαπάνες για την υγεία.

Εύχομαι καλή Εργατική Πρωτομαγιά.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Ο Βουλευτής κ. Αλέξανδρος Μαρκογιαννάκης, Βουλευτής Χανίων, ζητεί άδεια ολιγοήμερης απουσίας στο εξωτερικό για προσωπικούς λόγους από 30 Απριλίου έως 4 Μαΐου 2025

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Τον λόγο έχει ο κ. Κωνσταντίνος Μπάρκας, Κοινοβουλευτικός Εκπρόσωπος του ΣΥΡΙΖΑ.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, μπορείτε να μας πείτε μετά τον κ. Μπάρκα τη σειρά;

**ΠΡΟΕΔΡΕΥΩΝ (Βασίλειος Βιλιάρδος):** Μετά τον κ. Μπάρκα είναι η κ. Λινού, ο κ. Καλογερόπουλος, ο κ. Ηλιόπουλος που είναι Κοινοβουλευτικός Εκπρόσωπος, και μετά εσείς, κυρία Αραμπατζή.

**ΓΕΩΡΓΙΟΣ ΝΙΚΗΤΙΑΔΗΣ:** Μας δώσατε άλλη κατάσταση. Μας έχετε μπερδέψει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, απλώς αργούν να έρθουν, αλλά προηγούνται. Να είστε σίγουρος.

Κύριε Μπάρκα, έχετε τον λόγο.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κυρία Υπουργέ, υπάρχουν δύσκολες στιγμές στις ζωές όλων μας και κυρίως των πολιτικών, που από την κριτική μπαίνουμε στη διαδικασία να δούμε τα πράγματα τα οποία κριτικάρουμε από την πλευρά των ασθενών. Αναφέρομαι κυρίως στο κομμάτι της υγείας.

Κάτι συνέβη και σε μένα και είχα τη δυνατότητα να παρακολουθήσω τη δουλειά που κάνουν οι Έλληνες και οι Ελληνίδες γιατροί, νοσηλευτές, τραυματιοφορείς σε δημόσια νοσοκομεία κυρίως της επαρχίας. Και λέω «κυρίως της επαρχίας» γιατί σε συνδυασμό με αυτό που όλοι αντιλαμβανόμαστε, ότι η επαρχία της χώρας μας μειώνεται πάρα πολύ πληθυσμιακά, φεύγει κόσμος από την επαρχία και το δημογραφικό είναι πολύ μεγάλο ζήτημα το οποίο επιτείνει τη ραγδαία μείωση του πληθυσμού στην επαρχία, βλέπεις και τον τρόπο με τον οποίο καταρρέει το δημόσιο σύστημα υγείας.

Λέω ότι καταρρέει όχι για να κάνω κριτική στην Κυβέρνηση. Δεν είναι αυτός ο λόγος που χρησιμοποιώ αυτήν τη λέξη. Είναι η αγωνία των εργαζομένων στο δημόσιο σύστημα υγείας οι οποίοι πραγματικά δίνουν τη ζωή τους και λένε ότι «εμείς θέλουμε να στηρίξουμε το δημόσιο σύστημα υγείας, το Εθνικό Σύστημα Υγείας». Γιατί; Διότι οι άνθρωποι στην επαρχία δεν έχουν τη δυνατότητα να πηγαίνουν σε ιδιωτικά κέντρα, δεν έχουν τη δυνατότητα πρόσβασης στην ιδιωτική υγεία -αν είχαν την οικονομική δυνατότητα να το κάνουν αυτό- γιατί δεν λειτουργούν εκεί τέτοια κέντρα. Άρα θέλουν ένα σύστημα υγείας, ένα Εθνικό Σύστημα Υγείας το οποίο να στέκεται δίπλα τους σε ό,τι τους απασχολεί, σε ό,τι έχουν ως ανάγκη.

Επειδή, λοιπόν, μου δίνεται αυτή η δυνατότητα σήμερα, θέλω από μέσα την καρδιά μου να ευχαριστήσω τους γιατρούς του Πανεπιστημιακού Νοσοκομείου Ιωαννίνων και κυρίως της Νευρολογικής Κλινικής, αλλά και της Β΄ Καρδιολογικής Κλινικής του νοσοκομείου, τους γιατρούς, τους νοσηλευτές και τους τραυματιοφορείς, τους γιατρούς, τους νοσηλευτές και τους τραυματιοφορείς του Πανεπιστημιακού Νοσοκομείου Πρέβεζας και του Νοσοκομείου Άρτας, όπως επίσης και τους εργαζόμενους στο ΕΚΑΒ.

Στο νοσοκομείο της Άρτας, για παράδειγμα, υπάρχει ένα πλήρωμα του ΕΚΑΒ, το οποίο πρέπει να διαχειριστεί μια μεγάλη ακτίνα περιστατικών, καθώς η Άρτα είναι και μεγάλος ορεινός νομός. Υπάρχει ένα πλήρωμα, μία βάρδια και άνθρωποι αυτοί είναι αναγκασμένοι να πηγαίνουν χιλιόμετρα μακριά, να παραλαμβάνουν ασθενείς, να τους φέρνουν στο νοσοκομείο γιατί το έχουν ανάγκη ή ακόμα ακόμα και να μεταφέρει ασθενείς οι οποίοι δεν έχουν τη δυνατότητα λόγω της πάθησής τους να μεταφερθούν με ιδιωτικά οχήματα και πρέπει να τους μεταφέρουν πίσω στα σπίτια τους.

Κυρία Υπουργέ, με την ευκαιρία που είστε εδώ, θα ήθελα να κάνω μια αναφορά σε κάτι το οποίο εγώ πρώτη φορά το είδα ως ασθένεια, αλλά θα επανέλθω στο αμέσως επόμενο χρονικό διάστημα και ενδεχομένως με μια τροπολογία. Θα ήθελα να το κουβεντιάσουμε και στο Υπουργείο. Είναι η προϊούσα υπερπυρηνική παράλυση, PSP ή Parkinson plus. Eίναι μια ασθένεια πολύ σπάνια νευρολογική ασθένεια -είναι πέντε ασθενείς στους εκατό χιλιάδες- και επειδή είναι καινούρια και ο κύκλος των ασθενών δεν είναι ευρύς, η νομοθεσία -όχι το Υπουργείο- δεν τους καλύπτει με βάση τις ανάγκες τους.

Να σας πω ότι η συγκεκριμένη πάθηση προφανώς και δεν έχει ίαση και οι γιατροί δεν ασχολούνται τόσο με τον ασθενή. Κάνουν τη διάγνωση, αλλά ασχολούνται με το περιβάλλον του ασθενούς, γιατί είναι μια πολύ δύσκολη πάθηση και οι άνθρωποι οι οποίοι είναι δίπλα στους ασθενείς αυτούς θα πρέπει να είναι πάρα πολύ ισχυροί ψυχολογικά. Είναι πολύ δύσκολη πάθηση, δεν μπορεί να σηκωθεί ο ασθενής, δεν μπορεί να φάει. Είναι πολύ δύσκολα τα πράγματα αυτά. Και το λέω αυτό γιατί αυτοί οι ασθενείς πρέπει να περάσουν από τα ΚΕΠΑ για να πάρουν το ποσοστό αναπηρίας που τους αναλογεί. Οι γιατροί εκεί δεν είναι ότι δεν κατέχουν το γνωστικό αντικείμενο, αλλά αυτή είναι η νομοθεσία, αυτή είναι η δουλειά τους. Δεν κάνω κριτική σε αυτούς, όμως το ποσοστό αναπηρίας που τους δίνεται δεν φτάνει στο να μπορούν να καλύψουν τις βασικές ανάγκες, κυρία Υπουργέ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εγώ γιατί έχω έξι λεπτά, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Γιατί μίλησε ο Πρόεδρός σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Άρα, κυρία Υπουργέ, πρέπει να δούμε όχι μόνο τη συγκεκριμένη ασθένεια, τη συγκεκριμένη πάθηση, αλλά και νέες παθήσεις οι οποίες εμφανίζονται και νομίζω ότι σε αυτό θα συμφωνήσουμε.

Το Νοσοκομείο της Πρέβεζας είναι το αρχαιότερο κτιριακά νοσοκομείο της χώρας. Την πρωτιά την είχε η Σπάρτη, την οποία την έχασε λόγω της δωρεάς Νιάρχου. Άρα η Πρέβεζα έχει το αρχαιότερο νοσοκομείο και αυτή τη στιγμή δεν λειτουργεί. Το δημόσιο, νομαρχιακό νοσοκομείο της Πρέβεζας δεν λειτουργεί. Πλέον η Παθολογική Κλινική λειτουργεί μόνο με έναν γιατρό και με έναν με «μπλοκάκι». Επί της ουσίας δεν λειτουργεί. Έγιναν οι επίσημες ανακοινώσεις και από το σωματείο εργαζομένων του Νοσοκομείου.

Νομίζω, λοιπόν, ότι τα δημόσια νοσοκομεία βρίσκονται υπό πλήρη κατάρρευση. Και μη σπεύσετε, κυρία Υπουργέ, να μου αναγνώσετε την ανακοίνωση του Υπουργείου σας ή του κυβερνητικού Βουλευτή του Νομού, γιατί μπορεί εσείς να βγάζετε θέσεις, να ανακοινώνετε θέσεις γιατρών, όμως ξέρετε ότι το μεγαλύτερο ποσοστό αυτών γίνονται άγονες, γιατί δεν υπάρχει ενδιαφέρον από τους γιατρούς. Για ποιο λόγο; Προφανώς το βασικό κομμάτι είναι το γεγονός ότι δεν πληρώνονται καλά. Εμείς έχουμε κάνει μια πρόταση για εισαγωγικό μισθό των γιατρών στο ΕΣΥ στα 2.000 ευρώ, αλλά όταν δεν υπάρχουν άλλες ειδικότητες που να βοηθάει η μία την άλλη –διότι είναι κρίκος στην αλυσίδα, όποιος ασχολείται με την Ιατρική το γνωρίζει πάρα πολύ καλά-, αν δεν υπάρχουν άλλες ειδικότητες που να μπορούν να βοηθάνε τον γιατρό, τον παθολόγο, τον χειρουργό κλπ, τότε και αυτός δεν μπορεί να κάνει καλά τη δουλειά του, άρα αναγκάζεται να φύγει.

Επίσης, κυρία Υπουργέ, έκανα πριν από περίπου τρεις μήνες μία επίκαιρη ερώτηση στον Υπουργό κ. Γεωργιάδη, ο οποίος δυστυχώς έφυγε από την Αίθουσα. Το 2018 η «επάρατος» κυβέρνηση του Αλέξη Τσίπρα άνοιξε μετά από πολλά χρόνια διεκδικήσεων τη βάση αεροδιακομιδών του ΕΚΑΒ στο Άκτιο. Είναι το σημείο μηδέν μιας ευρύτερης περιοχής της Δυτικής Ελλάδος, των Ιόνιων Νησιών και της Δυτικής Μακεδονίας, κυρία Υπουργέ. Δούλευε μέχρι τον Οκτώβρη, διεκόπη όμως η λειτουργία, γιατί το ελικόπτερο το οποίο υπήρχε εκεί πέρα για κάποιο λόγο απεσύρθη. Δεν γνωρίζουμε γιατί. Το αναγνώρισε αυτό και ο κ. Γεωργιάδης -μπορώ να σας φέρω και τα Πρακτικά-, την αναγκαιότητα να λειτουργεί και τη στήριξη της βάσης αυτής. Ο κ. Γεωργιάδης μάλιστα, κυρία Υπουργέ, είχε πει ότι ένα από τα έξι, αν δεν κάνω λάθος, ελικόπτερα του ΕΚΑΒ τα οποία είναι προς αγορά μέσω του Ταμείου Ανάκαμψης θα πάει εκεί. Βέβαια ο διαγωνισμός «τρέχει» ακόμα, δεν ξέρουμε πότε θα γίνει αυτό το πράγμα. Τότε, με παρέμβαση του κ. Δένδια, του Υπουργού Άμυνας ο οποίος κατάγεται από την ευρύτερη περιοχή, από τους Παξούς, -ήταν και Βουλευτής εκεί πέρα- πήγε ένα ελικόπτερο του Στρατού. Όμως τώρα, κυρία Υπουργέ, δεν λειτουργεί, σταμάτησε η λειτουργία της βάσης αεροδιακομιδών του ΕΚΑΒ και νομίζω ότι είναι πάρα πολύ σημαντικό αυτό να το δείτε.

Σύμφωνα, λοιπόν, με τα στοιχεία που έχουν δει το φως της δημοσιότητας, κυρία Υπουργέ, οι οφειλές για την Υγεία είναι πάνω από 1,5 δισεκατομμύριο ευρώ τον Φλεβάρη του 2025, όταν τον Ιούλιο του 2019, μέχρι που ανέλαβε τη διακυβέρνηση της χώρας η Νέα Δημοκρατία, οι οφειλές για την Υγεία ήταν στα 344 εκατομμύρια. Άρα εδώ μιλάμε για μία εκτόξευση των οφειλών στην Υγεία. Φαίνεται ότι το Ελληνικό Δημόσιο είναι κακοπληρωτής; Δεν ξέρω τι ακριβώς συμβαίνει, όμως τα δημόσια νοσοκομεία, η δημόσια υγεία είναι υπερχρεωμένη. Δεν κάνετε τίποτα για αυτό. Ανακοινώσεις κάνετε, θεωρείτε ότι η δημόσια υγεία πηγαίνει καλά, τη στηρίζετε, αυτή είναι η δική σας αναφορά. Θεωρώ ότι αν μιλήσουμε λιγάκι με τους ανθρώπους οι οποίοι απευθύνονται στο ΕΣΥ, στο Εθνικό Σύστημα Υγείας, η εικόνα η οποία δίνεται είναι τελείως διαφορετική.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΜΠΑΡΚΑΣ:** Ένα σχόλιο θα κάνω για την παιδική παχυσαρκία, κύριε Πρόεδρε, και ολοκληρώνω. Η Ελλάδα κατ’ αναλογία είχε για πολλά χρόνια την πρώτη θέση στον κόσμο στην παιδική παχυσαρκία. Η Ελλάδα, το ξαναλέω, κατ’ αναλογία για πολλά χρόνια ήταν πρώτη στην παιδική παχυσαρκία. Τώρα είναι δεύτερη στην παιδική παχυσαρκία, τρίτη στην Ευρωπαϊκή Ένωση. Αυτό, κυρία Υπουργέ, σημαίνει ότι δεν υπάρχουν δημόσιες πολιτικές ενημέρωσης αλλά και εκμάθησης των παιδιών και των οικογενειών αυτών στο να αποφεύγουν προϊόντα τα οποία οδηγούν στην παιδική παχυσαρκία. Η παιδική παχυσαρκία είναι ο λόγος για την αύξηση, εκτόξευση ασθενειών οι οποίες ήταν πολύ μειωμένες ή θα μπορούσαν να είναι πολύ μειωμένες ποσοστιαία στα παιδιά.

Και βεβαίως, κυρία Υπουργέ, ένας από τους λόγους για τους οποίους έχουμε αυτές τις πρωτιές στην παιδική παχυσαρκία είναι το γεγονός ότι, σύμφωνα με την ΕΛΣΤΑΤ, το 25% περίπου των Ελλήνων και των Ελληνίδων βρίσκονται στα όρια της φτώχειας. Άρα αυτοί οι άνθρωποι είναι δεδομένο ότι δεν θα κοιτάξουν να προμηθευτούνε καλής ποιότητας προϊόντα για αυτούς και τα παιδιά τους, αλλά θα κοιτάξουνε να τα βγάλουνε πέρα, κυρία Υπουργέ. Άρα νομίζω ότι είναι ένα ευρύτερο φάσμα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ. Διπλασιάσατε τον χρόνο σας.

**ΚΩΝΣΤΑΝΤΙΝΟΣ ΜΠΑΡΚΑΣ:** Τελειώνω, κύριε Πρόεδρε.

Εμείς χαιρετίζουμε τη δημιουργία αυτού του καταλόγου των ανθρώπων που ασχολούνται με το βάρος και την παχυσαρκία στον ευρύτερο πληθυσμό. Όμως πρέπει, κυρία Υπουργέ, να δούμε ουσιαστικές λύσεις για να μπορέσουμε να βγάλουμε αυτό τον βραχνά από τα παιδιά της χώρας μας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπάρκα.

Καλείται στο Βήμα η Ανεξάρτητη Βουλευτής κυρία Αθηνά Λινού. Θα ακολουθήσουν ο κ. Καλογερόπουλος, μετά ο κ. Ηλιόπουλος, η κυρία Αραμπατζή και ο κ. Νικητιάδης.

Ορίστε, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι συνάδελφοι, κυρία Υπουργέ, συζητάμε σήμερα ένα νομοσχέδιο που κυρίως αφορά τους διαιτολόγους και τη διασφάλισή τους την επαγγελματική και που σε γενικές γραμμές είναι σωστό και εν μέρει βοηθάει και τη βελτίωση της κατάστασης της υγείας του πληθυσμού, με έμφαση στην παχυσαρκία και τις επιπλέον νόσους που οφείλονται στην παχυσαρκία.

Σε αυτό το νομοσχέδιο υπάρχουν τα άρθρα 32 και 45 που αφορούν τη συνένωση δύο νοσοκομείων. Έχω εκφραστεί επανειλημμένα στην επιτροπή για αυτά και εμμένω ότι πρέπει να αποσυρθούν, γιατί η συνένωση, όπως περιγράφεται, κυρίως με τη μετάθεση δύο συγκεκριμένων κλινικών, της Παιδιατρικής και της Γυναικολογικής, αποτελεί κίνδυνο κατ’ αρχήν οικονομικό, πολλαπλασιασμό του κόστους δηλαδή των υπηρεσιών και επιπλέον μπορεί να αποβεί επιβλαβής και σε επίπεδο ποιότητος και αποτελεσματικότητος και κινδύνων για την υγεία των πολιτών.

Περισσότερο όμως με αυτή την ευκαιρία θέλω να επικεντρωθώ στο πρώτο άρθρο της τροπολογίας που κατατέθηκε χθες το βράδυ και αφορά κυρίως ένα τμήμα πάλι, της αναγνώρισης των ιατρικών σπουδών στην Αμερική. Το πρόβλημα αυτό είναι υπαρκτό και έχει συζητηθεί για περισσότερο από τριάντα χρόνια.

Εγώ η ίδια χρειάστηκε να δώσω εξετάσεις για την αναγνώριση της ειδικότητάς μου στην Αμερική πριν από 36 χρόνια. Και βεβαίως αυτό δημιουργεί προβλήματα, γιατί δεν καλύπτει, παρότι είναι πολύ χρήσιμη και απαραίτητη και αναγκαία η τροπολογία, το σύνολο των σπουδών στην Αμερική που αφορούν την υγεία και που αφορούν τις ιατρικές σπουδές.

Αν ένας Έλληνας ή μη Έλληνας πολίτης της Ευρωπαϊκής Ένωσης ολοκληρώσει όλες τις σπουδές στην Αμερική, δηλαδή πάρει πτυχίο ιατρικής στην Αμερική, κάνει την κύρια ειδικότητά του στην Αμερική και κάνει και την υποειδικότητά του, που εδώ τη λέμε εξειδίκευση, στην Αμερική, τι θα χρειαστεί να κάνει για να ασκήσει επάγγελμα στην Ελλάδα; Θα πρέπει να αναγνωρίσει πρώτα την ακαδημαϊκή του υπόσταση.

Σε αυτό υπήρξε βελτίωση πρόσφατα στη νομοθεσία, αλλά είναι αρκετά ασαφής. Δηλαδή προβλέπεται ότι ενώ όλοι οι απόφοιτοι των ξένων ιατρικών σχολών, εκτός από τους πολίτες της Ευρωπαϊκής Ένωσης, χρειάζεται να δώσουν εξετάσεις για εγνωσμένου κύρους ιατρικές σχολές, μπορούν να εξαιρεθούν από τις εξετάσεις. Τι συμβαίνει για την Αμερική; Και πώς μπορούν να εξαιρεθούν; Με απόφαση της διοίκησης του ΔΟΑΤΑΠ. Δηλαδή πρέπει να υπάρξει συνεδρίαση του διοικητικού συμβουλίου του ΔΟΑΤΑΠ που να αποφασίσει ότι η συγκεκριμένη σχολή είναι εγνωσμένου κύρους για να μην χρειαστεί αυτός ο άνθρωπος να δώσει εξετάσεις και μετά μπορεί να πάει στον οικείο ιατρικό σύλλογο να πάρει άδεια ασκήσεως επαγγέλματος γιατρού. Τι σημαίνει αυτό;

Σημαίνει ότι πρακτικά από εθιμικό δίκαιο ουσιαστικά οι περισσότερες ή σχεδόν όλες οι ιατρικές σχολές της Αμερικής, μερικές του Καναδά και ελάχιστες της Αυστραλίας αναγνωρίζονται ως εγνωσμένου κύρους με βάση το ranking στις διάφορες δημοσιεύσεις για το ranking των πανεπιστημίων. Μπορεί να μην είναι πρόβλημα και να είναι απλό, αλλά ένα με δύο μήνες θα καθυστερήσει αυτός ο άνθρωπος για να πάρει άδεια ασκήσεως επαγγέλματος.

Η βασική ειδικότητα αναγνωρίζεται αυτήν τη στιγμή μόνο με εξετάσεις και υπάρχει η κατατεθείσα υπουργική απόφαση, απ’ ό,τι καταλαβαίνω, που αναγνωρίζει την ειδικότητα. Οι υποειδικότητες αναγνωρίζονται πλέον μόνο με το παρόν νομοσχέδιο με την τροπολογία.

Τι συμβαίνει πραγματικά στην εκπαίδευση στην Αμερική; Καταρχήν είναι δύο πτυχία, είναι δεύτερο πτυχίο η ιατρική. Καταφέρνει να μπει και να ολοκληρώσει επιτυχώς την ιατρική σχολή, επιλέγεται για να αρχίσει ειδικότητα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα μου δώσετε λίγο χρόνο, κύριε Πρόεδρε.

Κάθε χρόνο που συμπληρώνει στο τέλος της ειδικότητας δίνει εξετάσεις και εκτιμάται και η ικανότητα του νοσοκομείου να δίνει ειδικότητα επανειλημμένα κάθε 1-2 χρόνια. Στο τέλος στο 5ου έτους ή του 4ου ανάλογα με τη διάρκεια της ειδικότητας δίνει εξετάσεις, παίρνει τα boards και αυτά τα boards ισχύουν για περιορισμένο χρόνο. Σε όλη τη διάρκεια της θητείας του πρέπει να έχει επικυρωμένη, αναγνωρισμένη, συνεχιζόμενη εκπαίδευση και σε 10 με 15 χρόνια ξαναδίνει εξετάσεις και μετά σε ένα 1-2 χρόνια ξαναπαρακολουθεί σε συγκεκριμένα κέντρα για την εξειδίκευση και παίρνει την ειδικότητα της εξειδίκευσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όλο αυτό στη χώρα μας καλύπτεται με διαφορετικούς τρόπους. Γι’ αυτό νομίζω ότι -έχω ετοιμάσει μια προτεινόμενη επαναδιατύπωση- παντού πρέπει να λέμε ότι αναγνωρίζονται τίτλοι ιατρικών ειδικοτήτων και υποειδικοτήτων και όχι εξειδικεύσεις, που έχουν επικυρωθεί και συνεχίζουν να ισχύουν από τα αμερικανικά boards.

Το δεύτερο κομμάτι που θα έβλεπα ότι χρειάζεται να διορθωθεί είναι το ότι λέμε ότι αυτό το δικαίωμα, αυτήν την ευκαιρία την έχουν μόνο Έλληνες πολίτες και πολίτες χωρών μελών της Ευρωπαϊκής Ένωσης. Τι θα γίνει με τον Έλληνα ομογενή που είναι πολίτης του Ηνωμένου Βασιλείου, της Αυστραλίας, της Αμερικής, γιατί είναι ομογενής, και πληροί όλα αυτά τα προσόντα; Δεν θα μπορεί να αναγνωρισθεί η εξειδίκευσή του;

Τι θα συμβεί για τον ομογενή που ήρθε και έχει πτυχίο της αγγλόφωνης ιατρικής σχολής της Αθήνας ή της Θεσσαλονίκης, φεύγει όταν πάρει το πτυχίο του, πάει στην Αμερική, κάνει ειδίκευση και εξειδίκευση και παραμένει Αμερικανός πολίτης, Αυστραλός πολίτης, Άγγλος πολίτης; Θα πρέπει να ξαναρθεί, αν είναι το πτυχίο του από την Ελλάδα είναι αναγνωρισμένο, να πάρει άδεια ασκήσεως επαγγέλματος και μετά να αναγνωριστούν όλα τα άλλα. Και αν είναι ένα παιδί που γεννήθηκε στην Ελλάδα από Ασιάτες γονείς, από Αλβανούς γονείς, δεν έχει ακόμα την υπηκοότητα, πώς θα λυθεί το πρόβλημα;

Γι’ αυτό καταθέτω μια προτεινόμενη επαναδιατύπωση που θα καλύψει αυτά τα προβλήματα και θα είναι, νομίζω, δίκαιο και καταθέτω επίσης και αυτό που θα έλεγε κάνεις με ποιο σκεπτικό πρέπει να επαναδιατυπωθεί η συγκεκριμένη τροπολογία.

(Στο σημείο αυτό η Βουλευτής κ. Αθηνά Λίνου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Καλείται στο Βήμα ο κ. Δημήτρης Καλογερόπουλος, Βουλευτής της Νέας Δημοκρατίας.

Και θα ακολουθήσει ο κ. Ηλιόπουλος.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Ευχαριστώ, κύριε Πρόεδρε.

Κύριοι συνάδελφοι, χαίρομαι που μιλάμε για το νομοσχέδιο. Ειλικρινά δηλαδή έχουμε χάσει την μπάλα.

Καταρχήν, αυτός ο νόμος ο οποίος έχει έρθει θεσμοθέτησε για πρώτη φορά τον Σύλλογο Διαιτολόγων Διατροφολόγων της Ελλάδος καλύπτοντας το θεσμικό κενό το οποίο είχε δημιουργηθεί, δίνοντας το δικαίωμα σε έναν επιστημονικό κλάδο χρήσιμο για τη δημόσια υγεία να λειτουργήσει μέσα από αυτό το χάος που υπήρχε έως σήμερα. Άρα σημαίνει ότι είναι πολύ σημαντικό και δημιουργείται και το νομικό πρόσωπο το οποίο οι ίδιοι ζητούσαν και ικανοποιούνται γι’ αυτό.

Ειδικότερα, για τη θεραπεία αυτή θα υπάρχει και μια μείωση δημοσιονομικού κόστους, διότι, όπως αναφέρθηκε κιόλας, για 1 ευρώ που καταναλώνεται 63 ευρώ επιστρέφονται στην πολιτεία, για τους ασθενείς βέβαια.

Στην Ελλάδα σήμερα υπάρχουν 6 χιλιάδες πολίτες οι οποίοι είναι διατροφολόγοι-διαιτολόγοι εκ των οποίων οι 3,5 χιλιάδες ασκούν το επάγγελμα και οι 2,5 χιλιάδες είναι γραμμένοι στον σύλλογό τους. Άρα λοιπόν εξορθολογίζεται αυτή η διαδικασία με το νομοσχέδιο αυτό και το επάγγελμα αυτό λειτουργεί πλέον με πολύ καλύτερο τρόπο.

Θα ήθελα λοιπόν να πω ότι, επειδή στο άρθρο 33 υπάρχει και το Νοσοκομείο Δυτικής Αθήνας, στο οποίο είχαν αναφέρθηκε και στις επιτροπές που είχαν γίνει και η κ. Λινού και σήμερα ακούσαμε διάφορους συναδέλφους από διάφορα κόμματα να αναφέρονται, θα θέλαμε να πούμε το εξής γιατί πολλοί δεν έχουν πάει ποτέ σε αυτό και δεν το γνωρίζουν πώς είναι. Αυτό είναι στα σύνορα Αγίας Βαρβάρας-Αιγάλεω και είναι 50 στρέμματα μέσα στο πράσινο.

Αυτό ήταν το παλιό νοσοκομείο για τις λοιμώδεις ασθένειες και κατ’ αρχήν ξεκίνησε για τους Χάνσεν, για να καταλάβετε.

Άρα λοιπόν στην πορεία αυτό έγινε νοσοκομείο λοιμωδών, με διάσπαρτα κτίρια μέσα στο πράσινο, κι εκεί ο συγχωρεμένος ο Γεννηματάς στην πορεία το έκανε γενικό νοσοκομείο, το οποίο εξυπηρετούσε με τριακόσιους πενήντα εργαζομένους μόνο πενήντα κλίνες.

Εκείνη την εποχή, επειδή είχε τύχει να διατελέσω στη διοίκηση του νοσοκομείου, τότε είχαμε Νομάρχη τον Θανάση Μπούρα και η νομαρχία έκανε πάρα πολλά έργα εκείνη την εποχή, ήταν τελείως διαφορετικό το σύστημα. Καταφέραμε, η αλήθεια είναι, με ένα χαρτί που μας έδωσε ο Γιώργος Σούρλας και η Μαριέττα Γιαννάκου ότι μας χρηματοδοτούν με 100 εκατομμύρια και πήγαμε στην Ευρώπη ότι έχουμε ιδιοκτησία -γιατί ο χώρος ανήκει στην ΚΕΔ, στα δημόσια κτήματα- και καταφέραμε να πάρουμε 700 εκατομμύρια δάνειο για να αναβαθμιστεί αυτό το νοσοκομείο και να εξυπηρετήσει την περιοχή.

Βέβαια εγώ μετά έφυγα από εκεί, παραιτήθηκα στην πορεία όταν έγιναν οι διαγωνισμοί, που τους έκανε η νομαρχία τότε, γιατί αρκετά. Αυτή ήταν και η προσπάθεια την οποία κάναμε τότε και μπήκε στη μέση η δαπανών και προχώρησε το νοσοκομείο το οποίο έγινε 175 κλινών. Η ουσία του νοσοκομείου αυτού ήταν να εξυπηρετήσει τις λαϊκές περιοχές αυτές και παράλληλα να αποσυμφορήσει τα μεγάλα νοσοκομεία του κέντρου και εκείνο βέβαια της Νίκαιας, διότι ήταν και μεγάλη η απόσταση για να μεταφερθεί κάποιος ασθενής εκεί, ήταν πολύ πιο δύσκολο διότι πέθαινε στον δρόμο.

Στην προσπάθεια αυτή λοιπόν, γιατί αυτό το νοσοκομείο είχε ξεκίνησε από το 1903 για να καταλάβετε, υπάρχουν κτίρια τα οποία είναι παλαιότερα και κτίρια τα οποία είναι νεότερα. Το 1992 καταφέραμε να κάνουμε αφενός την πρώτη κλινική για αιμοκάθαρση, προκατασκευασμένη, η οποία υπάρχει μέχρι σήμερα, 45 κλίνες, και παράλληλα να ενώσουμε δύο κτιριακά συγκροτήματα, το ένα ήταν για εξωτερικά ιατρεία και το άλλο ήταν για να κοιμούνται, κοιτώνες νοσηλευτριών, το οποίο το αλλάξαμε και το κάναμε καρδιολογική κλινική και εξωτερικά ιατρεία για να μπορούν να βοηθήσουν την περιοχή, με αποτέλεσμα να τα συνδέσουμε μεταξύ τους με εναέρια γέφυρα -όλα αυτά προβλέπονται μέσα- δηλαδή καθίσαμε και κάναμε έναν σχεδιασμό.

Εν πάση περιπτώσει για να μην περιαυτολογώ, πολλά κτίρια, τα τελευταία είναι του 1986. Πολλές πιλοτές τις κλείσαμε και τις κάναμε παθολογικές κλινικές. Όταν τελείωσε η ιστορία, τους χαιρετίσαμε, τους ευχαριστήσαμε, γιατί μένουμε στην περιοχή εκείνη. Έγινε μια προσπάθεια βέβαια να το κάνουνε κέντρο, να το ασυλοποιήσουνε για να φέρουν μετανάστες, η αυτοδιοίκηση μπροστά το διέκοψε το έργο αυτό και για καλή του ώρα ο κ. Μπεγλίτης τότε μας ειδοποίησε, γιατί ήταν υφυπουργός υγείας αν ενθυμείστε τότε, και μας ειδοποίησε και προλάβαμε την ιστορία, γιατί παιζόταν ένα παιχνίδι πού θα τους πάμε, όλες οι ιστορίες, ψυχιατρικά, νοσοκομεία, προβλήματα, όλα στη Δυτική Αθήνα, εκεί που είναι η φτωχολογιά.

Θέλω να πω λοιπόν ότι αυτό μας έχει πονέσει πάρα πολύ στην περιοχή. Από το 2013 και εντεύθεν το νοσοκομείο τελείωσε, το εντάξανε στη Νίκαια. Η Νίκαια τι έκανε; Έπαιρνε γιατρούς, έπαιρνε προσωπικό, εξυπηρετείτο και το νοσοκομείο δεν υπήρχε, ένα νοσοκομείο το οποίο πραγματικά εξυπηρετούσε πάρα πολύ κόσμο, γιατί είναι άμεσα προσβάσιμο. Σήμερα να μην ξεχνάμε ότι υπάρχει και το μετρό εκεί.

Και γι’ αυτό λοιπόν η μελέτη που είχε γίνει από το 2019 και μετά ήταν η αναβάθμιση αυτού του νοσοκομείου, για να μπορεί να αποσυμφορηθεί το Αττικό, να μπορεί να αλλάξει διαδικασία και με τον COVID μπήκε σε λειτουργία, δούλεψαν οι παθολογικές κλινικές. Το θέμα είναι ότι κάπου άλλαξαν οι ανάγκες που υπάρχουν.

Είναι γεγονός ότι το Αττικό Νοσοκομείο είναι ένα καλό νοσοκομείο. Όποτε εφημερεύει έρχεται όλη η Πελοπόννησος, όλη η Στερεά Ελλάδα, όλη η Εύβοια και η Αττική βέβαια. Γι’ αυτό υπάρχουν και τα ράντζα.

Τι πιστεύετε; Εγώ θέλω να πιστεύω ότι κάναμε μια μεγάλη προσπάθεια τότε, κυρία Λινού, και δεν έγινε και όλο πανεπιστημιακό γιατί είναι κι ένα άλλο παιχνίδι εκεί. Ζητάμε κρεβάτια να παίξουμε μπάλα, για να πούμε και την πραγματικότητα. Και ευτυχώς έγινε μισό-μισό. Γιατί θέλουν να γίνει αποκλειστικά πανεπιστημιακό, ενώ δεν πρόκειται γι’ αυτό.

Θέλω να πω λοιπόν ότι στην προσπάθεια αυτή ο Υπουργός μάς ανακοίνωσε, γιατί είχε δεσμευτεί ότι θα γίνει αυτή η αναβάθμιση, ότι το νοσοκομείο αυτό είναι αυτό που θα γίνει για το παιδί και τη μητέρα. Εγώ ρωτώ λοιπόν -δεν είμαι γιατρός, αρχιτέκτων μηχανικός- υπάρχει περίπτωση ποτέ να μεταφερθούν κλινικές και να μην υπάρχει αξονικός τομογράφος, να μην υπάρχει μαγνητικός, να μην υπάρχει χειρουργείο για να βοηθήσει τη μητέρα, αν έχει ειλεό ή οτιδήποτε άλλο; Γιατί χειρουργεία έχει μέσα ο χώρος αυτός. Είναι δυνατόν να μεταφερθούν οι κλινικές αυτές; Δεν νομίζω.

Άρα λοιπόν εδώ πρέπει να έχει γίνει λάθος στην ενημέρωση. Πρέπει να μας πουν λοιπόν, μεταφέρονται αυτά και τι άλλο γίνεται; Ποιος είναι ο σχεδιασμός; Για να μπορέσουμε όλοι μαζί να συνεννοηθούμε, και οι κάτοικοι της περιοχής, γιατί οι κάτοικοι της περιοχής σού λένε να λειτουργήσει η νεφρολογική κλινική γιατί εξυπηρετεί άμεσα την περιοχή μας και μακάρι να επεκταθεί, να λειτουργήσει το δερματολογικό, που είναι το καλύτερο μετά του Συγγρού, γιατί εκεί υπήρχε η νόσος των Χάνσεν και έχουν τεράστια εμπειρία, να λειτουργήσουν τα παθολογικά και εξωτερικά ιατρεία για να αποσυμφορηθεί το Αττικό. Χιλιάδες πολίτες μπορούν άνετα να παρκάρουν και να εξυπηρετηθούν για την υγεία τους.

Άρα λοιπόν είναι μια σύνθετη διαδικασία, χωρίς να μας επηρεάζει ούτε η μαιευτική κλινική ούτε το παιδιατρικό, γιατί υπάρχει χώρος τεράστιος και ξεχωριστός, έχει ξεχωριστά παιδιατρικά εξωτερικά ιατρεία. Αυτό μπορεί να γίνει με έναν σχεδιασμό.

Και θέλω να σας πω ότι εκεί πρέπει να υπάρξουν και ειδικοί όροι δόμησης, γιατί αυτό ανήκει στην ΚΕΔ. Άρα λοιπόν πρέπει να γίνει και διάταγμα. Ακούω ότι το ΕΚΠΑ θα μεσολαβήσει και καθηγητές, εν πάση περιπτώσει, εμένα με ενδιαφέρουν οι γιατροί που έχουν κλινική εμπειρία. Γι’ αυτό προτιμούν τα νοσοκομεία τα δημόσια, είναι τεράστια κλινική εμπειρία. Άκουσα προηγουμένως και τον φίλο μου εδώ από τον ΣΥΡΙΖΑ που έλεγε ότι στην επαρχία υπάρχουν μόνο τα νοσοκομεία τα κρατικά, δεν υπάρχουν ιδιωτικές κλινικές, μόνο στα μεγάλα αστικά κέντρα. Άρα οι πολίτες εκεί απευθύνονται.

Και επειδή είναι ακριβώς εδώ και η Υπουργός μαζί μας, θέλουμε και ενίσχυση, κυρία Υπουργέ, γιατί το είπατε ότι θα γίνει, για τα κέντρα υγείας, τον ΕΦΚΑ κ.λπ., τα λεγόμενα ΙΚΑ τα παλαιά. Δεν γίνεται σε μια περιοχή όπου εμείς έχουμε τριακόσιους χιλιάδες ψηφοφόρους, αλλά ζει ένα εκατομμύριο πληθυσμός από την επαρχία -όλοι εκεί μένουν, πανεπιστήμια, το ένα, το άλλο- δεν γίνεται να δυσλειτουργούν τα περισσότερα και να λειτουργεί. Σας το είπα και το ξέρετε κι εσείς από ό,τι μου είπατε. Δηλαδή πρέπει να τα δυναμώσουμε αν θέλουμε να βοηθήσουμε και την πρωτοβάθμια φροντίδα.

Αυτή η πρόταση υπάρχει. Γι’ αυτό και ο Πρωθυπουργός είχε εξαγγείλει ότι θα γίνει ένα έργο σε αυτό το νοσοκομείο, προκειμένου να εξυπηρετηθούν αυτές οι λαϊκές τάξεις, δηλαδή οι πολίτες της περιοχής μας.

Θέλω να πω λοιπόν ότι θα πρέπει το Υπουργείο στην πορεία να μας ενημερώσει πώς μπορεί να ενισχυθεί αυτό το νοσοκομείο, να γίνει αυτό που θέλουν να γίνει. Δεν έχουμε πρόβλημα. Μακάρι, γιατί παλιά υπήρχε παιδιατρική κλινική και ερχόντουσαν μόνο οι Ρομά, γιατί όλοι έφευγαν και πήγαιναν στο Παίδων. Σου λέει, εκεί είναι το πιο εξειδικευμένο, γιατί να το πάω αλλού το παιδί μου. Και σήμερα το ίδιο ισχύει. Θα γίνει το άλλο στη Θεσσαλονίκη, που επιτέλους κάτι πρέπει να γίνει στη Βόρειο Ελλάδα, και παράλληλα μακάρι και αυτό να λειτουργήσει με αυτόν τον τρόπο.

Επειδή ακριβώς θα συμφωνήσουμε στο αν πραγματικά υπάρχει αυτή η διαδικασία, ήθελα να πω ότι στο νομοσχέδιο από κει και πέρα μιλήσαμε για τους ανασφάλιστους νεφροπαθείς.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Τελειώνω, δώστε μου ένα λεπτό μόνο.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε ένα λεπτό, δεν το βλέπετε; Κοιτάξτε το ρολόι.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Κύριε Πρόεδρε, δεν βλέπω και καλά μακριά, ένα λεπτό και τελειώνω.

Για τους ανασφάλιστους νεφροπαθείς θέλω να πω λοιπόν το εξής ότι είπε ο Υπουργός πως για λόγους καθαρά λογιστικούς έχει δοθεί παράταση δύο χρόνια. Πιστεύω ότι θα μπορέσουμε να δώσουμε εσαεί τη διαδικασία, εκείνοι που είναι ανασφάλιστοι, είπε ότι θα κάνει μια προσπάθεια και ευελπιστώ να προχωρήσει και σε αυτό.

Κατά τα υπόλοιπα είναι ένα εξαιρετικό νομοσχέδιο, το οποίο πραγματικά δίνει λύσεις. Από εκεί και πέρα, η υγεία έχει τεράστια προβλήματα και πρέπει να εγκύψουμε όλοι μαζί. Οι κοκορομαχίες δεν βοηθούν σε τίποτα. Όλοι μαζί πρέπει να βοηθήσουμε γιατί η υγεία μάς αφορά όλους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καλογερόπουλο. Η παρατήρησή του προηγουμένως μπορεί να ακούστηκε περίεργη, αλλά έχει απόλυτο δίκιο, σύμφωνα με τον Κανονισμό οι Βουλευτές είναι υποχρεωμένοι να μιλάνε για το νομοσχέδιο. Οι Κοινοβουλευτικοί μπορούν να λένε για ό,τι θέμα θέλουν, αλλά οι Βουλευτές πρέπει να μιλάνε για το νομοσχέδιο. Βέβαια πρέπει επίσης να τηρείται και ο χρόνος, όχι να λέμε «ένα λεπτό» κι «ένα λεπτό».

Καλείται στο Βήμα ο κ. Αθανάσιος Ηλιόπουλος, Κοινοβουλευτικός Εκπρόσωπος της Νέας Αριστεράς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι Βουλευτές, δυστυχώς δεν μπορώ να ξεκινήσω διαφορετικά. Πριν λίγο ενημερώθηκα για την απόλυση του Κώστα Γενιδούνια από τη Hellenic Train. Αν δεν θυμάστε ποιος είναι ο Κώστας Γενιδούνιας, είναι ο άνθρωπος ο οποίος ήταν πρόεδρος του σωματείου των μηχανοδηγών, ο οποίος με εξώδικα προειδοποιούσε για το έγκλημα των Τεμπών και μάλιστα μια απόλυση που έρχεται τη στιγμή που στο σωματείο των οδηγών έχουν εκλογές για τη συνδικαλιστική τους εκπροσώπηση και ο κ. Γενιδούνιας είναι ξανά υποψήφιος.

Είναι ο άνθρωπος που εκείνο το πρωί όλοι ακούσαμε από τη συχνότητα της ΕΡΤ, που ήταν στον τόπο του εγκλήματος, που έχασε εννιά συναδέλφους να λέει στο τηλέφωνο ότι δεν λειτουργούσε τίποτα. Όλα ήταν στο manual. Είναι ο άνθρωπος στον οποίο δεν καλέσατε στην Εξεταστική. Και αυτόν τον άνθρωπο τώρα η Hellenic Train, εντελώς τυχαία τώρα, τον απολύει.

Αυτό ξέρετε πώς λέγεται; Λέγεται μαφία με κυβερνητικές πλάτες, έτσι λέγεται, μαφία με κυβερνητικές πλάτες. Γιατί αυτήν τη στιγμή που θα ξανασυζητήσουμε για το αν ήξερε ή δεν ήξερε ο κ. Καραμανλής, θα ξανασυζητήσουμε για το υπηρεσιακό έγγραφο που είχε από το 2021, ενάμιση χρόνο πριν, με ειδική διαβάθμιση ως επείγον για τις ελλείψεις, θα ξανασυζητήσουμε για την παραίτηση Τσαλίκη, που είχε προειδοποιήσει για τα ζητήματα ασφάλειας που υπάρχουν στο τρένο, η Hellenic Train, προφανώς με κυβερνητικές πλάτες, προχωράει σε αυτήν την εκδικητική απόλυση.

Να είστε σίγουροι ότι δεν θα περάσει. Να είστε σίγουροι ότι δεν θα περάσει! Με αυτά που κάνετε απλά εξοργίζετε περισσότερο τον κόσμο και δείχνετε ότι προσπαθείτε να ελέγξετε όχι μόνο τη δικαιοσύνη με τον τρόπο που την ελέγχετε, αλλά ότι προσπαθείτε να καταργήσετε ακόμα και τις ελάχιστες συνδικαλιστικές ελευθερίες που έχουν μείνει σε αυτή τη χώρα. Η πρώτη απάντηση που θα πάρετε θα είναι στην αυριανή πρωτομαγιάτικη απεργία, αλλά δεν θα τελειώσουμε αύριο και αυτή η απόλυση θα παρθεί πίσω και θα είναι μέρα μεσημέρι.

Έχοντας πει αυτά, ας προσπαθήσω να έρθω λίγο στα ζητήματα που συζητάμε τώρα για το νομοσχέδιο. Έχει γίνει μια μεγάλη συζήτηση, ήδη και από τις Επιτροπές, για τη σχέση παιδικής παχυσαρκίας και φτώχειας. Είναι κάτι το οποίο αφορά τη συζήτηση που κάνουμε σήμερα. Δεν ξέρω αν είδατε τα τελευταία στοιχεία της EUROSTAT. Τα τελευταία στοιχεία της EUROSTAT για τον κίνδυνο φτώχειας και κοινωνικού αποκλεισμού δείχνουν ότι η Ελλάδα είναι η τρίτη χειρότερη χώρα στην Ευρώπη. Πρώτη είναι η Βουλγαρία, δεύτερη η Ρουμανία και τρίτη είναι η Ελλάδα. Νομίζω ότι είναι κάτι το οποίο αφορά τη συζήτηση που κάνουμε, για το πώς η φτώχεια και ειδικά η παιδική φτώχεια σχετίζεται με τη διατροφή.

Καλυτερεύουν ή χειροτερεύουν τα πράγματα; Διότι κάποιος θα μπορούσε να πει ότι ούτως η άλλως τα προηγούμενα χρόνια δεν ήμασταν καλά. Η κατάσταση είναι ότι χειροτερεύουν τα πράγματα. Τα τελευταία χρόνια τριακόσιες χιλιάδες νοικοκυριά πετάχτηκαν εκτός επιδόματος παιδιού και ογδόντα χιλιάδες νοικοκυριά πετάχτηκαν εκτός επιδόματος στέγης.

Να σας δώσω ένα απλό παράδειγμα για να καταλάβουμε για τι πράγμα μιλάμε: Δύο γονείς που σήμερα αμείβονται με τον κατώτατο μισθό και έχουν δύο παιδιά, χάνουν το επίδομα στέγης. Για ποιον λόγο το χάνουν; Διότι από το 2019 μέχρι σήμερα δεν έχει γίνει καμία προσαρμογή στις φορολογικές κλίμακες και στα επιδόματα. Θεωρείτε ότι είναι φυσιολογικό με αυτόν τον πληθωρισμό μια ονομαστική αύξηση του κατώτατου μισθού να σε πετάει έξω από το επίδομα στέγης ή το επίδομα παιδιού; Θεωρείτε ότι δύο γονείς που ζουν με τον κατώτατο μισθό είναι προνομιούχοι; Διότι αυτό δείχνει η πολιτική σας.

Μέρος του κατώτατου μισθού σήμερα φορολογείται με 22% -μικρό μέρος, αλλά μέρος του κατώτατου μισθού φορολογείται με 22%- τη στιγμή που η φορολογία στα μερίσματα είναι στο 5%.

Στην Ευρώπη για κάθε ένα ευρώ άμεσου φόρου αντιστοιχεί ένα ευρώ έμμεσου φόρου. Στην Ελλάδα για κάθε ένα ευρώ άμεσου φόρου αντιστοιχούν 1,8 ευρώ έμμεσου φόρου. Αυτό είναι πραγματικά κοινωνική και ταξική αδικία. Πάνω σε αυτή την πολιτική έχει φτιαχτεί και το υπερπλεόνασμα, το οποίο είναι υπερπλεόνασμα λεηλασίας και όχι οικονομικής προκοπής.

Έχετε δίκιο όταν λέτε ότι η οικονομία πάει καλά. Όμως, σε ποιο σκέλος; Στα κέρδη ως ποσοστό του ΑΕΠ είμαστε στις τρεις καλύτερες χώρες της Ευρωζώνης. Στους μισθούς ως ποσοστό του ΑΕΠ είμαστε η δεύτερη χειρότερη χώρα στην Ευρωζώνη. Αυτό δεν αποτυπώνει γενικά και αόριστα φτωχοποίηση ή κρίση. Αυτό αποτυπώνει λεηλασία, βίαιη αναδιανομή.

Άκουσα πριν τον Υπουργό Υγείας που σε μια αντιπαράθεση έλεγε ότι όλοι οι δείκτες δείχνουν ότι στην υγεία τα πηγαίνουμε καλύτερα. Όλοι οι δείκτες! Θα εξηγήσω σε λίγο γιατί είπε ψέματα και θεωρώ συνειδητά.

Να ξεκινήσω με ένα μικρό παράδειγμα των ημερών. Στο «Βενιζέλειο» Νοσοκομείο Ηρακλείου έχουν δηλώσει ήδη παραίτηση οι τέσσερις πνευμονολόγοι. Έχουν δηλώσει παραίτηση γιατί οι άνθρωποι δουλεύουν χωρίς άδειες και ρεπό με δέκα ή δώδεκα εφημερίες τον μήνα. Είχαν ζητήσει ενίσχυση και αυτή η ενίσχυση δεν έρχεται. Είναι το μοναδικό πρόβλημα στο Νοσοκομείο; Στα χειρουργεία τρεις αίθουσες κλειστές λόγω απουσίας προσωπικού. Στη ΜΕΘ τρεις κλίνες κλειστές. Ακούστε και αυτό: Στη νοσηλευτική υπηρεσία -σε ένα μόνο νοσοκομείο στη νοσηλευτική υπηρεσία- έχουμε είκοσι χιλιάδες χρωστούμενες άδειες και ρεπό. Θεωρείτε ότι είναι φυσιολογικό στους ανθρώπους που παλεύουν να υπερασπιστούν το δικαίωμα στη ζωή και στην υγεία, να χρωστάμε είκοσι χιλιάδες άδειες και ρεπό; Καταλαβαίνετε με τι όρους burn out αυτοί εργάζονται;

Και θα πει το Υπουργείο, θα πει η ηγεσία του Υπουργείου -συνέχεια το λέει- ένα παράδειγμα είναι, την ίδια στιγμή όπου σε αυτήν την Αίθουσα περίπου κάθε Βουλευτής που ανεβαίνει χρησιμοποιεί άλλο ένα παράδειγμα από τον τόπο του. Άρα έχουν μαζευτεί πολλά τα παραδείγματα.

Όμως, για να μην μιλάμε με παραδείγματα, ας διαλέξουμε κάποια δεδομένα: Ακάλυπτες οι υγειονομικές ανάγκες. Δεν θεωρώ ότι υπάρχει αν θέλετε πιο κρίσιμο δεδομένο που να αποτυπώνει αν τα πράγματα πάνε καλά. Με βάση τα τελευταία διαθέσιμα στοιχεία της Ευρωπαϊκής Ένωσης για τις ακάλυπτες υγειονομικές ανάγκες, η Ελλάδα είναι στη δεύτερη χειρότερη θέση της Ευρωπαϊκής Ένωσης με 13,1%. Μας ξεπερνά μόνο η Εσθονία.

Το καταθέτω στα Πρακτικά.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και για να είναι καθαρό, το 2019 οι ακάλυπτες υγειονομικές ανάγκες ήταν στο 8%. Το γεγονός ότι καταφέρατε -ενώ περάσαμε πανδημία, ενώ είχατε δημοσιονομικά τη μεγαλύτερη ελευθερία που έχει γνωρίσει οποιαδήποτε Κυβέρνηση της χώρας απ’ όταν μπήκαμε στο ευρώ- να πέσουμε τόσα δισεκατομμύρια -με τον τρόπο που τα στείλατε- και έχουν αυξηθεί οι ακάλυπτες υγειονομικές ανάγκες, δεν μπορώ να φανταστώ άλλο δείκτη αποτυχίας. Δεν μπορώ να φανταστώ άλλο δείκτη αποτυχίας! Καλό θα είναι κάποια στιγμή να μας εξηγήσετε αυτό το μαγικό, πώς αυξάνονται οι ακάλυπτες υγειονομικές ανάγκες, γιατί δεν νομίζω ότι είναι κάποια συνωμοσία της ΕUROSTAT ας πούμε, να δείχνει ότι η Ελλάδα είναι στον πάτο. Υπάρχει στον πυρήνα ένα πρόβλημα.

Δεν πιστεύετε στον ρόλο του κράτους. Ποτέ δεν πιστέψατε στο ρόλο του κράτους. Δεν πιστεύετε και δεν θέλετε να ενισχύσετε τις δημόσιες υπηρεσίες.

Να σας δώσω πάλι ένα πολύ συγκεκριμένο παράδειγμα, γιατί τα παραδείγματα είναι που έχουν αξία. Στην τροπολογία που φέρατε έχει μέσα ένα άρθρο -νομίζω είναι το άρθρο 5- το οποίο αφορά τον νέο γραπτό διαγωνισμό του ΑΣΕΠ.

Έχουν περάσει πάνω από δύο χρόνια από τον προηγούμενο γραπτό διαγωνισμό του ΑΣΕΠ, στον οποίο πέτυχαν -δεν χρωστάνε χάρη σε κανέναν, πέτυχαν με την αξία τους και τη δουλειά τους- δεκατεσσεράμισι χιλιάδες συμπολίτες μας. Αυτή τη στιγμή οι διορισμοί δεν ξεπερνούν τους πέντε με έξι χιλιάδες. Ακόμα κι αν δεχτώ το καλύτερο, το πιο αισιόδοξο από τα πλάνα που μας έχει δώσει το Υπουργείο Εσωτερικών, περίπου έξι χιλιάδες θα μείνουν αδιόριστοι. Μας περισσεύουν έξι χιλιάδες πτυχιούχοι, οι οποίοι δώσανε ΑΣΕΠ, πέτυχαν και δεν έχουμε κενά και κενές θέσεις να τους βάλουμε; Μπορείτε να το υποστηρίξετε αυτό το επιχείρημα;

Και τη στιγμή που έχουμε έξι χιλιάδες αδιόριστους -ξαναλέω, είναι περισσότεροι αυτή τη στιγμή, αλλά παίρνω το καλό σενάριο- θα κάνετε καινούργιο διαγωνισμό; Και αυτοί οι άνθρωποι γιατί δίνανε; Για τη χαρά των εξετάσεων ή για να βγάζουν χρήματα τα φροντιστήρια; Αυτή τη διαδικασία θα κάνουμε;

Μία τροπολογία θα έπρεπε να φέρετε σε σχέση με τον ΑΣΕΠ, που να λέει ότι όποιος πέτυχε, θα έχει δικαίωμα διορισμού. Θέλετε να φτιάξετε επετηρίδα γι’ αυτούς τους έξι χιλιάδες που πέτυχαν; Φτιάξτε την. Αυτοί οι έξι χιλιάδες άνθρωποι και όχι μόνο αυτοί, το σύνολο των επιτυχόντων, πρέπει να έχουν το δικαίωμα να μπούνε σε μία θέση εργασίας, την οποία την κέρδισαν, έδωσαν γραπτές εξετάσεις. Εσείς φτιάξατε τον γραπτό διαγωνισμό. Δύο χρόνια μετά ούτε καν αυτό δεν έχετε καταφέρει να ολοκληρώσετε και λέτε τώρα ότι θα σχεδιάσουμε και καινούργιο γραπτό διαγωνισμό. Προφανώς, νομίζετε μάλλον ότι οι άνθρωποι πηγαίνουν στους διαγωνισμούς για χόμπι, ότι δεν έχουν άλλες ασχολίες.

Επιτρέψτε μου μία φράση για το ζήτημα του εγκλήματος των Τεμπών, γιατί οι τελευταίες εξελίξεις μας αναγκάζουν όλους να είμαστε πολύ συγκεκριμένοι. Θα ξεκινήσω από τα καθαρά πολιτικά ερωτήματα. Πρώτο πολιτικό ερώτημα: Ο κ. Καραμανλής γνώριζε ή όχι ποια είναι η κατάσταση στον σιδηρόδρομο; Τότε που ήταν εδώ σε αυτή την Αίθουσα και κουνούσε δάχτυλα και έλεγε ότι είναι ντροπή και ντρέπεται, γνώριζε ή όχι; Γιατί υπάρχουν πλέον -όπως ξέρουμε- και υπηρεσιακά έγγραφα που είχαν ειδική διαβάθμιση ως επείγοντα, που έλεγαν για όλα αυτά τα προβλήματα, γιατί υπήρχαν τα εξώδικα, γιατί υπήρχαν οι παραιτήσεις.

Δεύτερο ερώτημα: Έλεγε ή όχι ψέματα ο πρώτος άνθρωπος στη χώρα που έβγαλε πόρισμα; Διότι με χαρά η Κυβέρνηση κατηγορεί την αντιπολίτευση ότι βιάζεται, ότι βγάζει πορίσματα, μας κατηγορείτε, μας έχετε δικάσει κλπ. Ποιος ήταν ο πρώτος άνθρωπος που έβγαλε πόρισμα σε αυτή τη χώρα; Ο Κυριάκος Μητσοτάκης, ότι όλα ήταν ανθρώπινο λάθος. Αν όλα ήταν ανθρώπινο λάθος, η απομάκρυνση του ανθρώπου που έκανε το λάθος σημαίνει ότι το σύστημα θα έχει μια ισορροπία. Σημαίνει ότι στο σύστημα θα υπάρχει μια ασφάλεια. Το γεγονός ότι κάθε έξι με οκτώ μήνες φέρνετε ένα καινούργιο νομοσχέδιο για την ασφάλεια στα τρένα, ε, μάλλον δείχνει ότι από την πρώτη μέρα λέγατε ψέματα. Λέγατε ψέματα!

Και η μοναδική λέξη που μου έρχεται στο μυαλό για κάποιον ο όποιος λέει ψέματα πάνω σε ένα έγκλημα το οποίο κόστισε τη ζωή, στοίχισε τη ζωή σε πενήντα επτά ανθρώπους, είναι τυμβωρυχία.

Είναι τυμβωρυχία. Δεν μπορώ να φανταστώ άλλη λέξη που μπορεί να περιγράψει την πολιτική αλητεία του να λες ψέματα για αυτό το πράγμα, από την πρώτη ημέρα, ότι όλα ήταν ανθρώπινο λάθος.

Είναι ή δεν είναι αυτή η Κυβέρνηση η οποία τώρα μιλάει για επενδύσεις, η οποία όταν αναθεώρησε τη σύμβαση με την Hellenic Train το 2021 της χάρισε 500 εκατομμύρια από τις υποχρεώσεις που είχε για να κάνει επενδύσεις; Και σε αυτή την αναθεώρηση υπήρξε win-win σενάριο. Για την Hellenic Train μειώθηκαν κατά 500 εκατομμύρια οι επενδύσεις που έπρεπε να κάνει και με κάποιον τρόπο απαλείφθηκε και η υποχρέωση του κράτους να ολοκληρώσει τη σύμβαση 717 και τα υπόλοιπα ζητήματα ασφαλείας.

Είναι επικίνδυνο να ακούμε σήμερα για μοντέλο ΔΕΗ. Το μοντέλο ΔΕΗ για τον κόσμο σημαίνει καρτέλ, φτωχοποίηση, το ρεύμα 50% επάνω και μια σειρά από κλειστές βιομηχανίες. Σας υπενθυμίζω ότι η Γιούλα, η τελευταία υαλουργία της χώρας, έκλεισε λόγω ενεργειακού κόστους, γιατί είμαστε σε μια στιγμή παραφροσύνης που είναι πιο εύκολο να βάλεις φωτοβολταϊκά σε καλλιεργήσιμη αγροτική γη, παρά σε βιομηχανικές περιοχές. Είναι πιο εύκολο. Έτσι έχει γίνει αυτή τη στιγμή η διαδικασία με τη σύνδεση.

Δεν γίνεται να συζητάμε χωρίς να βλέπουμε το μεγάλο πρόβλημα και το μεγάλο πρόβλημα είναι ότι η Ελλάδα αυτή τη στιγμή είναι η μοναδική χώρα στην Ευρώπη που δεν έχει δημόσιο μεταφορικό έργο. Η χώρα δεν έχει κανέναν λόγο να παραμένει δεσμευμένη σε αποφάσεις που ήταν προϊόν εκβιασμού και χρεοκοπίας. Η Ελλάδα πρέπει να έχει δημόσιο μεταφορικό έργο, κανονικό δημόσιο μεταφορικό έργο.

Επιτρέψτε μου μία τελευταία φράση για το συγκεκριμένο, ότι προφανώς ο Κυριάκος Μητσοτάκης δεν θα βγάλει αυτή την υπόθεση με «αυτοφοράκια» ούτε τον Τριαντόπουλο ούτε τον Καραμανλή. Σε οποιαδήποτε στοιχειωδώς δημοκρατική χώρα και ο Κυριάκος Μητσοτάκης θα πρέπει να λογοδοτήσει στη δικαιοσύνη. Δεν θα βγάλω εγώ ούτε την απόφαση, ούτε το πόρισμα, αλλά προφανώς και πρέπει να λογοδοτήσει.

Τελευταία φράση και συγχωρέστε με, κύριε Πρόεδρε. Αύριο έχουμε την Πρωτομαγιά. Να πω μόνο ένα στοιχείο: Το 2023 εκατόν εβδομήντα εννέα νεκροί σε εργασιακούς χώρους. Το 2024 εκατόν σαράντα πέντε νεκροί. Το 2025 μετράμε ήδη περισσότερους από πενήντα. Σε μία χώρα που έχουμε έναν νεκρό σε εργατικό δυστύχημα κάθε τρεις μέρες το να διαλύεις όλο και περισσότερο τις εργασιακές σχέσεις, τις συλλογικές συμβάσεις, τα ωράρια, να φέρνεις διαρκώς διατάξεις που ελαστικοποιούν το ωράριο, δεν μιλάμε απλά για εργατικά δυστυχήματα. Μιλάμε για ένα ακήρυχτο ταξικό έγκλημα, το οποίο γίνεται με συνειδητούς όρους από την πολιτική ηγεσία.

Γι’ αυτόν, λοιπόν, τον λόγο και για όλους τους λόγους του κόσμου, πρέπει να υπάρχει μαζική συμμετοχή στην αυριανή απεργιακή συγκέντρωση των συνδικάτων, για να μπορέσουμε όντως να ζήσουμε σε μια χώρα και μια κοινωνία που οι ζωές των ανθρώπων θα είναι πάνω από τα κέρδη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Έχει ζητήσει μία μικρή παρέμβαση η κυρία Αναπληρωτής Υπουργός.

Ορίστε, κυρία Αγαπηδάκη, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ πολύ, κύριε Πρόεδρε.

Κύριε Ηλιόπουλε, χαίρομαι που μετά από την πολύ μεγάλη προσπάθεια που έχω κάνει εδώ και δύο χρόνια να καταδείξω τη σχέση των κοινωνικών ανισοτήτων στην υγεία με την παχυσαρκία, ακούω σήμερα Βουλευτές να το αναδεικνύουν αυτό. Για μένα είναι σημαντικό, άσχετα εάν εργαλειοποιείται για να ασκηθεί κριτική στην Κυβέρνηση. Το λέω για τον εξής λόγο: Εάν συνειδητοποιήσουμε λίγο καλύτερα τι σημαίνουν οι κοινωνικές ανισότητες στην υγεία, οπωσδήποτε αυτό είναι κέρδος για κάθε μέλος του Κοινοβουλίου, μιας και εκπροσωπεί την περιφέρειά του ο καθένας, άρα πολίτες, και θεωρώ ότι νοιάζεται.

Μιας, λοιπόν και μας αναφέρατε το ποσοστό των νοικοκυριών που είναι σε φτώχεια, θυμάστε μήπως πόσο ήταν το 2018; Να σας θυμίσω εγώ. Ήταν 36%. Το 2015 ήταν σε πραγματικά πολύ άσχημη κατάσταση η χώρα. Σχεδόν ένα στα δύο παιδιά ζούσαν σε συνθήκες υλικής αποστέρησης.

Ρίξαμε, λοιπόν, το ποσοστό των νοικοκυριών που κινδυνεύουν με φτώχεια και κοινωνικό αποκλεισμό κατά 10 μονάδες. Θα μου πείτε αυτό είναι καλό; Είμαστε ικανοποιημένοι; Δεν είμαστε ικανοποιημένοι, αλλά πρέπει και εσείς να αναγνωρίσετε ότι είναι πρόοδος, γιατί αν σας προκαλεί τόσο μεγάλη αναστάτωση, ενδιαφέρον και έγνοια, πράγματι, τα νοικοκυριά που ζουν σε κοινωνικό αποκλεισμό, φαντάζομαι το ίδιο ενδιαφέρον θα είχατε και λίγα χρόνια πριν, όταν ανήκατε στο ΣΥΡΙΖΑ.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Καλείται στο Βήμα η κ. Φωτεινή Αραμπατζή, Βουλευτής της Νέας Δημοκρατίας.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρία και κύριε Υπουργέ, κύριοι συνάδελφοι, «η Ελλάδα διώχνει τα παιδιά της», «η Ελλάδα χάνει τα παιδιά της», «τα καλύτερα μυαλά ξενιτεύονται και προσφεύγουν μακριά από την πατρίδα», αυτές είναι κάποιες από τις φράσεις που ακούμε, που συνειδητοποιούμε και αισθανόμαστε κάθε φορά που μαζί με το δημογραφικό διαπιστώνουμε τη φυγή των ταλέντων, των επιστημόνων, των νέων μας στο εξωτερικό.

Επειδή, κύριες και κύριοι συνάδελφοι, ο βασικός λόγος που βρισκόμαστε στην πολιτική είναι για να λύνουμε προβλήματα, για να αντιμετωπίζουμε αδικίες και στρεβλώσεις που ταλαιπωρούν τους πολίτες και κρατούν πίσω τη χώρα, θέλω να συγχαρώ την Κυβέρνηση, τον Πρωθυπουργό και βεβαίως τον Υπουργό Υγείας, τον κ. Άδωνι Γεωργιάδη, που σήμερα με την τροπολογία που κατατέθηκε διορθώνεται μία τέτοια στρέβλωση. Γιατί, επιτέλους, θα αναγνωρίζονται αυτόματα η ειδικότητα και η εξειδίκευση που έχουν λάβει Έλληνες γιατροί στην Αμερική με μία απλή αίτηση, προκειμένου να ανοίξει ο δρόμος ώστε αυτοί οι άνθρωποι να επιστρέψουν στην πατρίδα και απρόσκοπτα να προσφέρουν τις υπηρεσίες τους.

Μία γενναία, μία ρεαλιστική ρύθμιση, που λύνει ένα γραφειοκρατικό πρόβλημα, μια ταλαιπωρία επιστημόνων. «Επιστρέψαμε, αλλά η Ελλάδα μάς τιμωρεί» έλεγε σε πρόσφατο πρωτοσέλιδό της η «Καθημερινή», απηχώντας τα λόγια κάποιων από τους συγκεκριμένους γιατρούς. Μια ταλαιπωρία, λοιπόν, εκατοντάδων επιστημόνων, που ξόδεψαν χρόνο, κόπο και χρήματα στις Ηνωμένες Πολιτείες, για να εξειδικευτούν σε ιατρικές ειδικότητες που μέχρι σήμερα δεν είχαν τη δυνατότητα να επιστρέψουν στην πατρίδα και να τις ασκήσουν. Είναι προφανές πως όποιος έχει εκπαιδευτεί και εργαστεί στις Ηνωμένες Πολιτείες αναγνωρίζεται από όλους και για την εκπαίδευση και για την επαγγελματική του κατάρτιση και για την ποιότητα αυτής.

Είναι, λοιπόν, πολύ σημαντικό ότι η χώρα μας είναι από τις πρώτες ή η πρώτη χώρα που θα προχωρήσει στην αυτόματη αναγνώριση αυτών των επαγγελματικών δεξιοτήτων. Η χώρα μας, που τα χρόνια της κρίσης υπέφερε τα μάλα από το brain drain, χάνοντας πολύτιμο ανθρώπινο δυναμικό.

Η σημερινή νομοθετική ρύθμιση, λοιπόν, αποδεικνύει περίτρανα ότι η πολιτική του επαναπατρισμού «εγκεφάλων», που εγκαινίασε από το 2019 και εντεύθεν η Κυβέρνηση της Νέας Δημοκρατίας, έχει και συνέπεια, έχει και συνέχεια και απτά αποτελέσματα.

Η Κυβέρνηση, όμως, κυρίες και κύριοι, επιχειρεί σήμερα να αντιμετωπίσει -θα χρειαστούν, βεβαίως, βήματα πολλά, συνολικά- και ένα άλλο μεγάλο, ένα ασύμμετρο κοινωνικό πρόβλημα, μία παγκόσμια κοινωνική απειλή, που δεν είναι άλλη από την έκθεση των ανήλικων παιδιών μας στους κινδύνους του διαδικτύου, στον εθισμό στα social media, στην ανεξέλεγκτη πρόσβαση σε ακατάλληλο περιεχόμενο στο διαδίκτυο.

Νομοθετούμε σήμερα, λοιπόν, την ανάπτυξη της εφαρμογής «kids wallet», που δεν είναι άλλο από ένα ψηφιακό εργαλείο, που στόχο έχει να αποτελέσει μια γραμμή άμυνας, μια γραμμή προστασίας των ανήλικων παιδιών από τους βεβαιωμένους κινδύνους του διαδικτύου. Ένα εργαλείο που απευθύνεται στους γονείς και σε όσους ασκούν τη γονική μέριμνα και θα λειτουργεί ως επίσημο ψηφιακό αποδεικτικό της ταυτότητας και άρα της ηλικίας των παιδιών και σε συνδυασμό και σε συνεργασία με τις πλατφόρμες να μπορεί αυτό το παιδί και να γνωρίζουν, βεβαίως, και οι γονείς του ότι χρησιμοποιεί τα social media, τα μέσα κοινωνικής δικτύωσης, πλην όμως με ασφάλεια. Ένα εργαλείο γονικού ελέγχου που χρειάζεται τη συμμαχία και τη συνεργασία όλων των εμπλεκομένων, των γονιών, της οικογένειας που ασκεί τη γονική μέριμνα αλλά και την παραίνεση και την παρότρυνση όλων όσοι έρχονται σε επικοινωνία και επαφή με τα παιδιά, που είναι οι δάσκαλοι, που είναι οι προπονητές τους, που είναι οι παιδαγωγοί τους.

Να δείξουμε, λοιπόν, την προσοχή που επιβάλλεται, να ενεργοποιηθούμε, να ξεβολευτούμε, να αφήσουμε καμιά φορά τους εγωισμούς και να συμβάλουμε στην αντιμετώπιση της μάστιγας του διαδικτυακού εθισμού που ταλαιπωρεί σχεδόν όλο τον πλανήτη. Θα πρέπει να μας ταρακουνήσει όλους αυτό που είπε χθες ο Διοικητής της Εθνικής Αρχής Κυβερνοασφάλειας και ερευνητής στο περίφημο MIT των Ηνωμένων Πολιτειών Μιχάλης Μπλέτσας, ότι τα social media είναι το χειρότερο ναρκωτικό που έχει βγει ποτέ στον πλανήτη.

Μιλώντας για τα παιδιά, για την ανηλικότητα και για τις αρνητικές επενέργειες του διαδικτύου, βρίσκω ίσως την καλύτερη διασύνδεση για το σημερινό σχέδιο νόμου περί σύστασης και οργάνωσης νομικού προσώπου δημοσίου δικαίου με την επωνυμία «Σύλλογος Διαιτολόγων – Διατροφολόγων Ελλάδος». (DE)

Διότι δεν μπορεί, κυρίες και κύριοι συνάδελφοι, να κλείνουμε τα μάτια και τα αυτιά μας στο γεγονός ότι η Ελλάδα, μια χώρα προικισμένη, με τα πιο φημισμένα, τα καλύτερα προϊόντα διατροφής, τη χώρα της μεσογειακής διατροφής, να είμαστε οι πρώτοι σε σειρά σε παιδική παχυσαρκία και στην πρώτη τριάδα σε παχυσαρκία στην Ευρωπαϊκή Ένωση και από τις πιο υψηλά χώρες σε προβλήματα υπέρτασης.

Το νομοσχέδιο επιχειρεί να βάλει τάξη, λοιπόν, σε ένα επάγγελμα συνδεδεμένο όχι μόνο με την αισθητική, αλλά κυρίως την υγεία, να θωρακίσει τους επαγγελματίες του κλάδου, αλλά κυρίως τους πολίτες, τους καταναλωτές από φαινόμενα βεβαίως αντιποίησης επαγγέλματος, από την τάση που κατακλύζει δυστυχώς και πάλι τα μέσα κοινωνικής δικτύωσης, όπου ο καθένας παρουσιάζεται ως ειδικός, δίνοντας γνώμη, δίνοντας συμβουλές, χωρίς κανένα επιστημονικό υπόβαθρο, χωρίς καμία επιστημονική γνώση, με ό,τι επικίνδυνο αυτό μπορεί να συνεπάγεται όχι μόνο για την αισθητική, αλλά και τη δημόσια υγεία και την υγεία αυτού που λαμβάνει τις συγκεκριμένες συμβουλές.

Πρόσωπα πολύ επιδραστικά, influencers, δημιουργοί περιεχομένου μπορούν, μπαίνοντας, χωρίς να έχουν καμία απολύτως σχέση, σε ιατρικά χωράφια, να κάνουν μεγαλύτερη ζημιά από ό,τι θεωρούμε.

Κλείνοντας, κυρίες και κύριοι συνάδελφοι, θέλω να κάνω μια αναφορά που δεν αφορά μόνο στον Άδωνι Γεωργιάδη, δεν αφορά μόνο όσους υποστήκαμε τις ύβρεις, τις χυδαιολογίες, την κατασυκοφάντησή του. Αφορά στην ποιότητα της δημοκρατίας, αφορά στην πίστη στους θεσμούς, αφορά στον πολιτικό μας πολιτισμό.

Θέλω, λοιπόν, να δώσω συγχαρητήρια και από αυτό το Βήμα δημόσια στον Άδωνι Γεωργιάδη, που ηγήθηκε και δικαιώνεται φορά τη φορά, γιατί έδωσε με συνέπεια, με ήθος και με γενναιότητα για πολλά χρόνια τη μάχη απέναντι στο φαινόμενο του «πολακισμού», τη μάχη ενάντια στο ψέμα δίχως τέλος, στο άσπρο-μαύρο δίχως τέλος, τη σπίλωση χωρίς έλεος και χωρίς τέλος, την κατασυκοφάντηση χωρίς φραγμό και χωρίς τέλος, στην καθ’ έξιν και κατ’ επάγγελμα χυδαιολογία, με έπαρση και με μαγκιά, που βέβαια, όταν έρχεται η ώρα της κρίσης στο δικαστήριο, γίνεται φευγάλα και τρεχάλα και καταλήγει φτηνή ψευτομαγκιά.

Θέλω να δώσω συγχαρητήρια, γιατί πολλοί στο παρελθόν φοβήθηκαν τη σύγκρουση μαζί του και άλλοι δεν κατανόησαν την επικινδυνότητα του φαινομένου «πολακισμός». Ο Άδωνις Γεωργιάδης στάθηκε απέναντί του από την πρώτη στιγμή, πληρώνοντας πολλές φορές προσωπικό και πολιτικό κόστος.

Όμως, οι εξελίξεις, κύριε Υπουργέ, σας δικαίωσαν, καθώς ο κ. Πολάκης σήμερα όχι μόνο κατακεραυνώνεται από την ελληνική δικαιοσύνη, αλλά γιατί κυρίως φαντάζει σαν μια γραφική και μοναχική πολιτική καρικατούρα, που ωρύεται, ξεπερασμένος από τα γεγονότα και την εποχή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αραμπατζή.

Επόμενος ομιλητής είναι ο κ. Γεώργιος Νικητιάδης, Βουλευτής του ΠΑΣΟΚ-Κινήματος Αλλαγής και θα ακολουθήσει ο κ. Πλεύρης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, πριν μπω επί της ουσίας στην τοποθέτησή μου -δεν ήσασταν εδώ- η κ. Λινού, που είναι παρούσα, τοποθετούμενη, κατέθεσε ένα έγγραφο όπου μετά λόγου γνώσεως δείχνει κάποιες νομοτεχνικές, κατά την άποψή μου, βελτιώσεις. Χαίρομαι που το είδατε. Ελπίζω να προβείτε όπου απαιτείται σε νομοτεχνικές βελτιώσεις, διότι είναι κρίμα, όταν έχουμε έναν άνθρωπο που έχει ζήσει από μέσα το σύστημα, να μην ακούσουμε αυτά που λέει.

Εμείς επί της αρχής ψηφίζουμε το νομοσχέδιο. Τοποθετήθηκε με εξαιρετικό τρόπο ο εισηγητής μας, ο κ. Τσίμαρης και οι υπόλοιποι ομιλητές μας. Έχουμε τις επιφυλάξεις μας σε ορισμένα άρθρα. Είναι λογικό.

Από τη μεριά μου, ως υπεύθυνος ανάπτυξης στο ΠΑΣΟΚ, πρέπει να τοποθετηθώ σε σχέση με την τροπολογία -ήρθε εδώ και ο κ. Θεοδωρικάκος να την υποστηρίξει- όπου για άλλη μια φορά, για όγδοη, οκτώ φορές συμβαίνει το εξής. Το είχε ξεκινήσει ο κ. Γεωργιάδης, που είναι ο τροπαιοφόρος των καλαθιών, των πλαφόν.

Φανταζόσασταν, κύριε Υπουργέ, όταν ξεκινούσατε τα καλάθια, ότι θα τα επαναλαμβάνατε για όγδοη χρονιά; Υποθέτω ότι δεν μπορεί να το φανταζόσασταν. Είχατε ελπίσει ότι μετά από ένα-δύο χρόνια θα καταπολεμήσετε αυτή την ακρίβεια. Όγδοη φορά και έρχεται ξανά ο Υπουργός και ζητάει παράταση. Ας ελπίσουμε ότι είναι η τελευταία φορά, παρά το γεγονός ότι δεν διατηρώ καμία αμφιβολία περί του κατά πόσον θα καταφέρετε να πολεμηθεί η ακρίβεια.

Βέβαια, καταλαβαίνετε -το υποψιάζεστε, φαντάζομαι- ότι τοποθετούμαι σήμερα, ως προερχόμενος από τη Δωδεκάνησο. Την κατάσταση της υγείας στα νησιά μας τη γνωρίζετε. Δεν θα χρησιμοποιήσω λέξεις. Είναι, όμως, γνωστό ποια είναι η κατάσταση.

Θα ξεκινήσω -γιατί πραγματικά δεν ξέρω από πού να ξεκινήσω και πού να τελειώσω- από ένα θέμα που γνωρίζετε καλά. Από τον Νοέμβριο, οι μικροβιολόγοι στο Νοσοκομείο της Κω έχουν διακόψει κάθε συνεργασία με τον ΕΟΠΥΥ, αφού για αυτούς είναι δυσβάσταχτη η συνεργασία αυτή. Δεν μπορούν οι άνθρωποι. Αισθάνονται ότι οικονομικά είναι στραγγαλισμένοι. Δεν μπορούν να συνεχίσουν. Φέρονται να πρέπει να επιστρέψουν εκατοντάδες χιλιάδες στον ΕΟΠΥΥ. Διέκοψαν τη συνεργασία και προσπαθούν με κάποιον τρόπο να επιστρέψουν αυτά τα χρήματα.

Είναι, όμως, σε μια τραγική κατάσταση και είναι σε τραγικότερη κατάσταση οι άνθρωποι στην Κω που χρειάζονται μικροβιολογικές εξετάσεις. Δεν μπορούν. Το Νοσοκομείο της Κω καλύπτει μόλις και μετά βίας το 5% των πραγματικών αναγκών.

Σήμερα, στην Κω έχουμε σαράντα χιλιάδες. Σε ενάμιση με δύο μήνες θα έχουμε εκατόν εξήντα χιλιάδες μαζί με τους τουρίστες και αυτοί οι άνθρωποι δεν μπορούν να κάνουν μικροβιολογικές εξετάσεις. Πρέπει να πληρώσουν το σύνολο των χρημάτων και δεν υπάρχουν ιδιώτες να το κάνουν και είναι αναγκασμένοι να πάνε σε άλλα νησιά για να κάνουν μια εξέταση αίματος, απλές εξετάσεις.

Δεν θέλω να πιστέψω ότι έχετε παραδοθεί, ότι έχετε σηκώσει τα χέρια. Σας ξέρω. Θεωρώ ότι πρέπει να εξαντλήσετε κάθε περιθώριο να βρεθεί ένας τρόπος να ξεκινήσει εκ νέου η συνεργασία των μικροβιολόγων στην Κω με τον ΕΟΠΥΥ προς όφελος και αυτών των ανθρώπων, αλλά κυρίως των χιλιάδων άλλων κατοίκων του νησιού που είναι αναγκασμένοι -το ξαναλέω, αν είναι δυνατόν!- να ταξιδέψουν σε άλλο νησί. Παρά το ότι οι μικροβιολόγοι δίνουν εξαιρετικές τιμές, ταξιδεύουν σε άλλα νησιά να πάνε να κάνουν εξετάσεις.

Κύριε Υπουργέ, τα προβλήματα τα γνωρίζετε. Δεν είστε από αυτούς που αποφεύγουν. Σας ξέρουμε. Μπαίνετε στη φωτιά, δεν φοβάστε. Δυστυχώς, όμως, όσο και να μπαίνετε εσείς στις φωτιές και όσο και αν οι προθέσεις σας είναι διαφορετικές, το αποτέλεσμα μετράει. Και τι είναι το αποτέλεσμα όσο και αν εσείς πασχίσετε, όταν οι προτεραιότητες της Κυβέρνησης είναι διαφορετικές;

Να σας θυμίσω πόσες φορές κάνατε διαγωνισμούς για παθολόγο στην Κω; Οκτώ, εννέα, δέκα, δεκαπέντε; Ούτε εσείς θυμάστε σήμερα πόσους διαγωνισμούς έχετε κάνει για να πάρετε έναν παθολόγο στην Κω! Είναι προφανές ότι απαιτούνται άλλα κίνητρα και είναι προφανές ότι το ξέρετε ότι απαιτούνται άλλα κίνητρα, αλλά είναι προφανέστερο, όπως είπα πριν, ότι η Κυβέρνηση έχει άλλες προτεραιότητες και δεν προτίθεται να δώσει αυτά τα κίνητρα που απαιτούνται για τις νησιωτικές περιοχές.

Να σας πω άλλο παράδειγμα; Έχω καταθέσει στο Υπουργείο σας δύο ερωτήσεις σχετικά με την αναγκαιότητα να στελεχωθεί το ιατρείο του αεροδρομίου «Διαγόρας» στη Ρόδο. Μιλάμε για έξι εκατομμύρια αφίξεις, δεν μιλάμε για δέκα, είκοσι, τριάντα, εκατό, διακόσιες χιλιάδες. Μιλάμε για έξι εκατομμύρια αφίξεις! Μιλάμε για περιστατικά διαρκώς. Είναι δυνατόν να μην έχουμε έναν γιατρό στο ιατρείο του αεροδρομίου «Διαγόρας»; Είναι δυνατόν να έχω κάνει δύο ερωτήσεις και δεν ξέρω για ποιον λόγο οι υπηρεσίες απαξίωσαν τελείως; Δεν το είδατε καθόλου και δεν έχω μία απάντηση για αυτό το τόσο σημαντικό θέμα!

Κύριε Υπουργέ, ξέρετε τα προβλήματα που έχουν τα νησιά της Δωδεκανήσου. Εγώ θα επανέλθω άλλη στιγμή και δεν θα αναφερθώ λεπτομερέστερα τώρα. Θα επανέλθω με συγκεκριμένη επίκαιρη ερώτηση για τα νησιά της Δωδεκανήσου, όχι μόνο για τη Ρόδο και την Κω που αναφέρθηκα τώρα, αλλά και για την Κάλυμνο και για τη Λέρο και για την Κάρπαθο και για την Πάτμο. Τα γνωρίζετε όλα αυτά τα προβλήματα τα οποία υπάρχουν παντού.

Είδα πρόσφατα ανάρτηση διοικητή νοσοκομείου που φωτογραφιζόταν με παθολόγο με τον οποίο συνήψε σύμβαση το νοσοκομείο. Και ήταν κάτι πανηγυρικό το ότι μετά από κάποια χρόνια βρήκε το νοσοκομείο παθολόγο και ο διοικητής έβγαζε και φωτογραφίες να τις αναρτήσει. Τι είναι αυτό; Είναι η γραμμή που δίνετε στους διοικητές για την επικοινωνιακή σας πολιτική, να βγάζουν φωτογραφίες με όποιον γιατρό καινούριο έρθει να υπηρετήσει;

Να σας πω και κάτι; Μακάρι να στελεχώνατε τα νοσοκομεία, μακάρι να είχαμε γιατρούς, μακάρι να μην υπέφερε ο κόσμος και ας βγάζατε εκατοντάδες φωτογραφίες. Το πρόβλημα είναι ότι μένουν τα νοσοκομεία χωρίς γιατρούς, χωρίς νοσηλευτικό προσωπικό και πληρώνει ο κόσμος ένα κάρο χρήματα για τα πιο απίθανα μικρά ασήμαντα περιστατικά, και αυτή η κατάσταση συνεχίζεται.

Θα είδατε προφανώς και προχθεσινό δημοσίευμα-πρωτοσέλιδο από την Εφημερίδα «Η Ροδιακή» και την Εφημερίδα «Δημοκρατική της Ρόδου», όπου αναφέρουν ότι το Νοσοκομείο της Ρόδου τελικώς είναι ένα κέντρο υγείας. Είναι έτσι τα πράγματα; Μήπως πρέπει να το δείτε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Της Ρόδου;

**ΓΕΩΡΓΙΟΣ ΝΙΚΗΤΙΑΔΗΣ:** Ναι, της Ρόδου.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ε, όχι και της Ρόδου!

**ΑΘΑΝΑΣΙΟΣ ΠΛΕΥΡΗΣ:** Το Νοσοκομείο της Ρόδου κέντρο υγείας;

**ΓΕΩΡΓΙΟΣ ΝΙΚΗΤΙΑΔΗΣ:** Το γράφει η «Η Ροδιακή» και η «Δημοκρατική της Ρόδου».

Κύριε Υπουργέ, εγώ σας λέω τι λέει το δημοσίευμα. Δεν σας λέω ότι είναι η δική μου άποψη.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πείτε μας τη δική σας άποψη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ να μην διακόπτετε.

**ΓΕΩΡΓΙΟΣ ΝΙΚΗΤΙΑΔΗΣ:** Η Εφημερίδα «Η Ροδιακή» δεν είναι μια εφημερίδα που δεν ανήκει…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πείτε μου τη δική σας άποψη.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, μπορείτε να μιλήσετε μετά. Τώρα σας παρακαλώ να μην διακόπτετε.

**ΓΕΩΡΓΙΟΣ ΝΙΚΗΤΙΑΔΗΣ:** Τη δική μου άποψη θα την ακούσετε στην επίκαιρη ερώτηση που σας είπα ότι θα καταθέσω. Εκεί θα την ακούσετε.

Εγώ σας λέω ξανά, κύριε Υπουργέ, ότι παλεύετε και το βλέπω. Δεν έχετε πίσω σας μια Κυβέρνηση που δίνει προτεραιότητα στο δημόσιο σύστημα υγείας, προτεραιότητα είναι η ιδιωτική ιατρική. Μακάρι να μην ήταν έτσι. Μακάρι να αλλάξουν τα πράγματα, αλλά ξέρετε, στα νησιά μας ο κόσμος δεν αντέχει. Δηλαδή είναι τραγικό το τι χρήματα πληρώνουν για απλά περιστατικά. Τις προάλλες έφυγε ο άλλος από το Αγαθονήσι. Στη Σάμο δεν υπήρχαν υλικά στο νοσοκομείο. Και έπρεπε να πάει από το Αγαθονήσι στην Αθήνα. Και πλήρωσε 6.000 ευρώ. Μιλάμε για τρομερά ποσά.

Εύχομαι να αλλάξουν τα πράγματα. Δεν το ελπίζω. Εμείς θα είμαστε εδώ να ασκήσουμε κριτική. Και όπως σας είπα, θα επανέλθω με την επίκαιρη ερώτηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Επόμενος ομιλητής είναι ο κ. Αθανάσιος Πλεύρης, Κοινοβουλευτικός Εκπρόσωπος της Νέας Δημοκρατίας. Θα ακολουθήσουν ο κ. Στύλιος και η κ. Κεφαλά.

Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι συνάδελφοι, μπορούμε να μπούμε στο κομμάτι της υγείας οπωσδήποτε σε πολλές συζητήσεις, και σε συζητήσεις διαχειριστικού επιπέδου και σε συζητήσεις ιδεολογικού επιπέδου, αλλά θα πρέπει να έχουμε κάποιες σταθερές.

Και κύριε συνάδελφε, πραγματικά πιστεύω ότι αδικεί τελείως το επιχείρημά σας να έρχεστε εδώ πέρα και να μιλάτε, μεταφέροντας δημοσίευμα -Βουλευτής της συγκεκριμένης περιφέρειας είστε- ότι το Νοσοκομείο της Ρόδου είναι κέντρο υγείας. Μακάρι τα νησιά μας -φαντάζομαι η κατάσταση πάνω κάτω θα είναι ίδια και σίγουρα καλύτερη από αυτή που ήταν από τότε που ήμουν εγώ Υπουργός Υγείας- να είχαν νοσοκομεία σαν το Νοσοκομείο της Ρόδου, γιατί το Νοσοκομείο της Ρόδου καλύπτει και μεγάλο εύρος σε όλη την περιοχή και έχει και τις ειδικότητες. Μπορεί να είχε κάποια προβλήματα σε συγκεκριμένες ειδικότητες που μπορεί να υπήρχαν και λόγω έλλειψης, αλλά σε καμία περίπτωση δεν μπορεί να υπάρχει το χαρακτηριστικό ότι είναι σαν κέντρο υγείας.

Και για να ξεκινήσουμε, επειδή είναι ωραία η ιδεολογική κουβέντα η οποία γίνεται, προσέξτε το εξής. Η ιδεολογική κουβέντα είναι και πρακτική κουβέντα πολλές φορές. Εμείς είμαστε οι πρώτοι που λέμε και ξέρουμε –και αντιδρά έντιμα εδώ το Κομμουνιστικό Κόμμα Ελλάδος, οι άλλοι δεν καταλαβαίνω γιατί αντιδράτε- ότι όταν λέμε Εθνικό Σύστημα Υγείας τι σημαίνει; Σημαίνει ότι προφανώς όλες οι δομές οι οποίες υπάρχουν, προφανώς και οι ιδιωτικές δομές, μπορούν να παράγουν δημόσιο έργο.

Εσείς, κύριε Νικητιάδη, ήσασταν που λέτε ότι δίνουμε ενδιαφέρον για τους ιδιώτες και όχι για το δημόσιο σύστημα. Παράλληλα, αναφερθήκατε στους διαγνωστικούς της Κω. Και εκεί πέρα οι διαγνωστικοί της Κω όταν συμβάλλονται με τον ΕΟΠΥΥ -που λέτε τώρα ότι δεν συμβάλλονται- δεν κάνουν ένα δημόσιο έργο; Ιδιώτες δεν κάνουν το δημόσιο έργο; Γιατί πρέπει όλα να τα βλέπουμε με παρωπίδες; Δηλαδή δεν υπάρχει κομμάτι του ιδιωτικού τομέα που συνεπικουρεί πάρα πολύ έντιμα το Δημόσιο; Και εν τέλει ο πολίτης ο οποίος θα πάει αύριο το πρωί σε μια δομή, αυτό που τον ενδιαφέρει δεν είναι αν μπορείς να του καλύψεις το κόστος στο σύνολό του και να πει ότι έλαβα την περίθαλψη την οποία θέλω ή θα πρέπει να πει: «Α, όχι! Αυτό είναι δημόσιο. Αυτό είναι ιδιωτικό.»;

Αυτό συνδέεται και με ένα κομμάτι που καταψηφίζεται κάποια κόμματα, τις αλλαγές που κάνει στο νομικό πρόσωπο ιδιωτικού δικαίου το νοσοκομείο του Νιάρχος. Πραγματικά αυτή η Κυβέρνηση επέλεξε –και ορθώς το επέλεξε- ότι από εδώ και πέρα τα νοσοκομεία τα οποία δημιουργούνται, και ήταν δημιουργία από το Ίδρυμα Νιάρχος, αλλά και οποιοδήποτε δημιουργεί, θα έχει τα χαρακτηριστικά του νομικού προσώπου ιδιωτικού δικαίου, γιατί έχει αποδειχτεί στην πράξη ότι τα νοσοκομεία που αυτή τη στιγμή έχουν ενταχθεί στο Εθνικό Σύστημα Υγείας και είναι και πάρα πολύ καλά και πηγαίνουν οι πολίτες και λύνουν τα προβλήματά τους –υπάρχει το παράδειγμα του «Παπαγεωργίου» στη Θεσσαλονίκη- ως νομικά πρόσωπα ιδιωτικού δικαίου έχουν μια πολύ μεγαλύτερη ευελιξία για να μπορούν να έχουν και πόρους, να κάνουν και τις συνεργασίες τις οποίες πρέπει να μπορούν αντίστοιχα, να έχουν και προσλήψεις με μεγαλύτερη ευελιξία. Και εν τέλει αυτό επιστρέφει πίσω στους πολίτες.

Αναφερόμαστε σε μια Κυβέρνηση που στο κομμάτι της υγείας από το 2019 μέχρι σήμερα, και έχοντας περάσει και μια τεράστια κρίση, την κρίση της πανδημίας, έχουμε προϋπολογισμούς που δεν υπήρχαν ποτέ στο Εθνικό Σύστημα Υγείας. Και αυτή τη στιγμή επί Υπουργίας του Άδωνι Γεωργιάδη υπηρετεί το περισσότερο προσωπικό που υπηρετούσε ποτέ στο Εθνικό Σύστημα Υγείας. Και η κριτική η οποία κάνατε -γιατί σας ακούω- είναι αν οι θέσεις είναι μόνιμου προσωπικού ή επικουρικού προσωπικού.

Σας ρωτώ, λοιπόν, και πάλι. Ο άνθρωπος ο οποίος πηγαίνει μέσα στο νοσοκομείο, ο ασθενής, και εκείνη τη στιγμή θέλει να βρει γιατρό για να τον περιθάλψει, ρωτάει αν εσύ ο γιατρός που έρχεσαι βρίσκεσαι σε μόνιμη σχέση εργασίας ή αν εσύ είσαι σε επικουρική θέση εργασίας; Αλλά και η αναλογία αυτή των μόνιμων με τις προκηρύξεις οι οποίες έχουν γίνει και με την ολοκλήρωσή τους θα έχει ένα Εθνικό Σύστημα Υγείας αρκετά καλά στελεχωμένο, με τα προβλήματα τα οποία έχει η χώρα μας για δύο λόγους.

Αναφέρομαι σε προβλήματα που αντιμετωπίζει όλη η Ευρώπη για έλλειψη ιατρικού προσωπικού σε συγκεκριμένες ειδικότητες. Και έχουμε και ένα επιπλέον πρόβλημα που δεν μπορούμε να αγνοούμε που είναι η γεωγραφία η οποία έχει η χώρα μας, που προφανέστατα πρέπει να έχουμε δομές σε σημεία που είναι αρκετά πιο δύσκολο να στελεχωθούν από ό,τι συμβαίνει σε άλλες χώρες οι οποίες έχουν μια γεωγραφική δομή πολύ πιο ευέλικτη ως προς τη μετακίνηση.

Άρα, δεν πρέπει να μηδενίζουμε την προσπάθεια που έχει γίνει συνολικά από την Κυβέρνηση στο Εθνικό Σύστημα Υγείας. Αυτή η προσπάθεια γίνεται αντιληπτή όχι μόνο σε θεωρητικό επίπεδο. Σε κομμάτι εγκαταστάσεων και υποδομών γίνεται το μεγαλύτερο πρόγραμμα, το οποίο έχει γίνει ποτέ, από το Ταμείο Ανάκαμψης, όπου έχουν ενταχθεί το σύνολο των νοσοκομείων και τα περισσότερα κέντρα υγείας. Και αυτή τη στιγμή καθημερινά γίνεται ανακαίνιση σε αυτά τα νοσοκομεία και βελτιώνονται οι συνθήκες, αλλά υπάρχει και αναβάθμιση του τεχνολογικού τους εξοπλισμού. Παράλληλα, περισσότερα χρήματα σε επίπεδο προϋπολογισμών που έχουν δοθεί ποτέ, δίνονται αυτή τη στιγμή στο Εθνικό Σύστημα Υγείας και έχουμε και το περισσότερο ανθρώπινο δυναμικό.

Προφανέστατα το σύστημά μας έχει πολλά προβλήματα. Προφανέστατα αυτά τα προβλήματα ήταν πιο έντονα όταν η χώρα βγήκε από την πανδημία, όπως και στο σύνολο των χωρών που είχαν πρόβλημα με την πανδημία, γιατί προφανώς βγήκε ένα σύστημα υγείας μετά από έναν πόλεμο. Και σιγά σιγά αυτή τη στιγμή επέρχεται ένας εξορθολογισμός και στο κομμάτι των αναμονών και με τις παρεμβάσεις που γίνονται σε αυτό το νομοσχέδιο, σε ένα σκέλος που είναι ιδιαιτέρως προβληματικό και έχουν γίνει σοβαρές διορθωτικές κινήσεις τα τελευταία πέντε χρόνια, και έχουν να κάνουν με τα ράντζα, με τις επικουρικές κλίνες, με το σχέδιο το οποίο έρχεται σήμερα και παρουσιάζει ο Υπουργός εδώ πέρα για το «Αττικόν», γιατί η πραγματικότητα είναι ότι -όπως και τα ράντζα αφορούν κυρίως το Λεκανοπέδιο- αφορούν συγκεκριμένα νοσοκομεία, και ένα από αυτά είναι το «Αττικόν».

Κατά βάση, σε μεγάλο βαθμό εξορθολογίζονται οι εφημερίες, ενισχύουμε αποδεδειγμένα την πρωτοβάθμια φροντίδα υγείας, για την οποία θα σας παραπέμψω, γιατί σας αρέσουν οι δημοσκοπήσεις, ότι και στις δημοσκοπήσεις τις οποίες έκανε και παρουσίασε και ο Πανελλήνιος Ιατρικός Σύλλογος στο κομμάτι που έχει να κάνει με τον προσωπικό γιατρό αναφέρεται ότι η προσπάθεια η οποία έχει γίνει το τελευταίο διάστημα είναι από αυτές που έχουν τις θετικές απηχήσεις του κόσμου. Πραγματικά η χώρα από το 2022 και μετά κατάφερε να εγγράψει το μεγαλύτερο μέρος του πληθυσμού σε προσωπικό γιατρό. Σήμερα με τις παρεμβάσεις που έχουν γίνει και με το ολοκληρωμένο σχέδιο και των προληπτικών εξετάσεων και της πρωτοβάθμιας υγείας ενισχύουμε τη δευτεροβάθμια φροντίδα υγείας. Επίσης, στη δευτεροβάθμια υγείας έχουμε την ανάπτυξη και στο κομμάτι της υλικοτεχνικής υποδομής και στο κομμάτι του προσωπικού και στο κομμάτι των προϋπολογισμών.

Παράλληλα, πολύ σημαντικό στο συγκεκριμένο νομοσχέδιο είναι ότι ιδρύεται ένα νομικό πρόσωπο δημοσίου δικαίου για τους διαιτολόγους-διατροφολόγους. Η Κυβέρνησή μας αποδεδειγμένα έδειξε ότι σέβεται τις κατηγορίες των επαγγελματιών του σκέλους της υγείας και έχουμε αρχίσει να κάνουμε σειρά νομικών προσώπων δημοσίου δικαίου. Είναι σημαντικό και για την ασφάλεια της δημόσιας υγείας για την παρακολούθηση του επαγγέλματος και για το σκέλος των επαγγελματικών δικαιωμάτων αυτών των ανθρώπων, αλλά και για την καλύτερη λειτουργία για τους ίδιους τους λήπτες αυτών των υπηρεσιών.

Επίσης, πολύ σημαντικό είναι, κύριε Υπουργέ, το ότι έρχεται εδώ πέρα κάτι το οποίο εφαρμοζόταν μόνο στην πανδημία. Δίνεται μία μόνιμη πλέον πτυχή που έχει να κάνει με το εξής. Οι ανασφάλιστοι συμπολίτες μας, στους οποίους κατά τη διάρκεια της πανδημίας τους δώσαμε τη δυνατότητα όσοι είναι νεφροπαθείς να πηγαίνουν και να μπορούν να εξυπηρετούνται από ιδιωτικές δομές -πάλι εδώ πέρα βλέπετε μια ωραία συνεργασία του δημόσιου με τον ιδιωτικό τομέα- για να μην ταλαιπωρούνται, ενώ ο αρχικός σχεδιασμός ήταν να είναι για την περίοδο της πανδημίας, έρχεστε τώρα εσείς και δίνετε ένα ευρύτερο πλαίσιο πέρα από την πανδημία, που δείχνει ακριβώς ότι έχουμε και μια μεγάλη ευαισθησία σε αυτές τις ευαίσθητες ομάδες και μάλιστα χωρίς clawback και χωρίς rebate.

Έρχομαι τώρα και σε δύο πράγματα τα οποία, κυρίες και κύριοι συνάδελφοι, αναπτύχθηκαν εδώ πέρα και από τους Πολιτικούς Αρχηγούς και από τους Κοινοβουλευτικούς Εκπροσώπους και πρέπει να απαντήσω. Το πρώτο σκέλος είναι ότι πάλι άνοιξε η κουβέντα της συκοφάντησης της Ομάδας Αλήθειας. Θα το πω άλλη μία φορά από αυτό εδώ το Βήμα: Στην Ομάδα Αλήθειας δεν έχετε να προσάψετε τίποτα, παρά μόνο να γυαλιστείτε στον καθρέφτη. Αυτό το οποίο κάνει η Ομάδα Αλήθειας είναι να παίρνει τις δηλώσεις σας και να σας εκθέτει κάθε φορά που αυτές οι δηλώσεις σας είναι αντίθετες με αυτό που έχετε πει. Άρα, κοιταχτείτε στον καθρέφτη, να μην λέτε αντίθετα πράγματα, για να μην δίνετε το δικαίωμα στην Ομάδα Αλήθειας απλώς να εμφανίζει την υποκρισία την οποία έχετε.

Το δεύτερο και σημαντικό σκέλος που μονοπώλησε εδώ πέρα την κουβέντα είναι το θέμα της αποστολής της δικογραφίας της τραγωδίας των Τεμπών με την αναζήτηση των εγκληματιών ευθυνών που υπάρχουν σχετικά με αυτήν την τραγωδία.

Κυρίες και κύριοι συνάδελφοι, άκουσα την Πρόεδρο της Πλεύσης Ελευθερίας, ήρθε εδώ πέρα, είπε για πρόταση, το ένα, το άλλο. Ελπίζω, δεν ξέρω αν πήγε εκπρόσωπός σας να δει τη δικογραφία. Η δικογραφία αυτήν τη στιγμή που έχουμε στο κομπιούτερ -εγώ ήμουν από τους πρώτους ο οποίος πήγα- υπολογίζω ότι πρέπει να είναι γύρω στα 50.000 αρχεία και γύρω στις 90.000 σελίδες. Τώρα, αν έχει την ικανότητα η Πρόεδρος της Πλεύσης Ελευθερίας να πει για κάτι που ήρθε σήμερα «είμαστε έτοιμοι για πρόταση να την κατεβάσουμε» και μάλιστα συμπεριλαμβάνει τους πάντες, είναι δύο πράγματα. Ή υπάρχουν υπερφυσικές ιδιότητες, πράγμα για το οποίο δεν έχω πεισθεί, ή δεύτερον, υπάρχει μια μέγιστη πολιτική υποκρισία. Διότι αν κάποιος θέλει να πάει να κάνει σοβαρή δουλειά, πρέπει να μπει μέσα και να δει και για ποιους διαβιβάζεται ο φάκελος. Γιατί αν σέβεσαι τη δικαιοσύνη, ο φάκελος διαβιβάζεται για Υπουργούς που διετέλεσαν από το 2016 μέχρι το 2023, δεν διαβιβάζεται για Πρωθυπουργό, στον οποίο αναφέρεται.

Και ενώ περίμενα ότι το ΠΑΣΟΚ και ο ΣΥΡΙΖΑ προς αυτήν την κατεύθυνση θα είχαν μία προσοχή, το ΠΑΣΟΚ δεν τοποθετήθηκε σήμερα, άκουσα και τον κ. Φάμελλο να λέει: «Ήρθε, να είμαστε έτοιμοι, δεν θα ανεχθούμε τα ίδια». Έχετε κάποια έτοιμη πρόταση; Φέρατε εσείς καμία πρόταση όλο αυτό το διάστημα που να σχετίζεται με την τραγωδία; Δεν φέρατε. Η προκαταρκτική η πρώτη που ζητήσατε ήταν για την 717 για το οικονομικό σκέλος και η δεύτερη ήταν για τον κ. Τριαντόπουλο, όπου η κυβερνητική Πλειοψηφία ήρθε και αποδέχθηκε την πρόταση και αυτήν τη στιγμή έχει ασκηθεί ποινική δίωξη.

Άρα, αν θέλουμε να έχουμε σοβαρότητα, αυτό που γίνεται είναι η μελέτη του φακέλου και από τη μελέτη του φακέλου θα δούμε αν υπάρχουν ποινικά αδικήματα που πρέπει να διερευνηθούν, ποια είναι αυτά τα ποινικά αδικήματα και εναντίον ποιων είναι τα ποινικά αδικήματα. Γιατί ο κ. Φάμελλος μίλησε εδώ πέρα από την πλευρά του ΣΥΡΙΖΑ και δεν αναφέρθηκε καθόλου στο σκέλος που έχει να κάνει για τον κ. Σπίρτζη. Ο φάκελος της δικογραφίας όπως έρχεται και διαβιβάζεται, αν κάποιος διαβάσει το διαβιβαστικό, για τα ίδια θέματα που αναφέρεται στον κ. Καραμανλή αναφέρεται στον κ. Σπίρτζη. Άρα, αν αποδέχεται τη διαβίβαση ο ΣΥΡΙΖΑ όπως την αποδέχεται και θεωρεί ότι υπάρχουν οι όποιες ευθύνες από την Κυβέρνηση της Νέας Δημοκρατίας, θα πρέπει να είναι έτοιμος να αποδεχθεί και τις ευθύνες οι οποίες καταλογίζονται με τη διαβίβαση του φακέλου.

Άρα, με μια προσοχή να διαβάσουμε τη δικογραφία και διαβάζοντας τη δικογραφία, προφανώς θα τοποθετηθούμε. Αυτό το οποίο έχει πει η Νέα Δημοκρατία είναι -επειδή και η βούλησή της η ίδια είναι να υπάρξει και αναθεώρηση στο άρθρο 86 ώστε να μπορούν να οδηγούνται πιο εύκολα τα πολιτικά πρόσωπα στον φυσικό τους δικαστή- ότι δεν πρόκειται να σταθεί εμπόδιο προκειμένου να διαλευκανθεί η αλήθεια και να βοηθηθεί η δικαιοσύνη. Το «δεν πρόκειται να σταθεί εμπόδιο», όμως, είναι προφανέστατα ότι γίνεται αξιολόγηση του φακέλου όπως έρχεται. Αποδείξαμε και στην περίπτωση του κ. Τριαντόπουλου, όπου εκεί, επειδή υπήρχε μία εισαγγελική διάταξη, μπορούσαμε να πάμε περαιτέρω. Με τη μελέτη και αυτού του φακέλου προφανώς θα είμαστε έτοιμοι να τοποθετηθούμε.

Θέλω να ξέρουν οι συμπολίτες μας ότι η Νέα Δημοκρατία, όσο και αν αυτήν τη στιγμή προσπαθεί η Αντιπολίτευση να έχει μικροκομματικό όφελος από μία τεράστια τραγωδία, είναι η παράταξη η οποία θα αποδείξει ότι πραγματικά εκεί που θεωρεί ότι υπάρχουν τα στοιχεία για να γίνει η διαλεύκανση, το «δεν θα σταθεί εμπόδιο» σημαίνει ακριβώς ότι δεν θα εργαλειοποιήσει καμία υπόθεση και θα δώσει τη δυνατότητα στη δικαιοσύνη να πράξει την έρευνα η οποία η ίδια επιθυμεί, στον βαθμό όμως που αυτά τα στοιχεία προκύπτουν και από τα ίδια τα στοιχεία του φακέλου.

Συνεπώς, ας μελετήσουμε τις δικογραφίες. Ήδη διαβάζω σε δημοσιεύματα που είναι τραγικά λυπηρό -και τελειώνω σε ένα λεπτό, κύριε Πρόεδρε- ότι υπήρξαν συνάδελφοι που τους έγινε παρατήρηση από τους υπαλλήλους ότι βγάζαν τα κινητά να φωτογραφίσουν. Γιατί πρέπει να δούμε κάποια στιγμή πώς αντιλαμβάνεται κάποιος τον θεσμικό του ρόλο εδώ πέρα. Από τη στιγμή που μας ζητάει το Σύνταγμα, το οποίο επικαλείστε, να έχουμε τον ρόλο του ανακριτή, σημαίνει ότι τον σεβόμαστε. Αν υπάρχουν συνάδελφοι, που μάλιστα είναι εκπρόσωποι των κομμάτων, που τον ρόλο τους τον αντιλαμβάνονται να μπουν μέσα, να πάρουν τέσσερις-πέντε φωτογραφίες για να τις διοχετεύσουν σε φιλικά Μέσα και να προσπαθήσουν να δημιουργήσουν μια εικόνα, αυτό λέγεται εργαλειοποίηση της τραγωδίας.

Περιμένουμε να δούμε πραγματικά τώρα που υπάρχει το σύνολο του φακέλου της δικογραφίας και βλέπουμε και τι δουλειά έχει κάνει ένας ανακριτής που πολλές φορές έχει στοχοποιηθεί. Και επειδή ακούω και τον κ. Φάμελλο που είπε πριν «δύο χρόνια», ας πάει κάποιος να συγκεντρώσει ενενήντα χιλιάδες σελίδες και να τις αξιολογήσει. Γιατί η γρήγορη απονομή της δικαιοσύνης πρέπει να είναι και σωστή απονομή της δικαιοσύνης. Όταν, λοιπόν, έχεις σαράντα τρεις κατηγορούμενους και σειρά δικηγόρων και υπομνημάτων και πρέπει να απαντήσεις σε όλα αυτά, χρειάζεται και χρόνος.

Εδώ πέρα, λοιπόν, πρέπει να δείξουμε τη σοβαρότητα του διαχωρισμού της πολιτικής από την ποινική ευθύνη, της μη ποινικοποίησης της πολιτικής ζωής του τόπου, της μη εκμετάλλευσης των τραγωδιών και της διευκόλυνσης της δικαιοσύνης εκεί πέρα που μας το ζητάει και υπάρχουν τα στοιχεία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Τον λόγο έχει ο κύριος Υπουργός για την κατάθεση νομοτεχνικών.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ευχαριστώ πολύ, κύριε Πρόεδρε.

Καταθέτω τις νομοτεχνικές βελτιώσεις. Είναι όλες τελείως τυπικές. Το μόνο που έχει σημασία πολιτική είναι αυτό που θα διαβάσετε στο νούμερο 9: «Στο άρθρο 31 καταργείται η παρ. 2». Αυτό αφορά στο ότι κάναμε δεκτό το αίτημα των νεφροπαθών, όπως ακούστηκε στην επιτροπή από τον κ. Λεοντόπουλο, και αφαιρέσαμε το χρονικό όριο των δύο ετών.

(Χειροκροτήματα από την πτέρυγα της Νέας Δημοκρατίας)

Έτσι, η πρόσβαση των ανασφαλίστων νεφροπαθών στις ιδιωτικές μονάδες υγείας γίνεται διαρκής, χωρίς χρονικό όριο. Όποτε έχουμε ανασφάλιστο νεφροπαθή που δεν μπορούμε να τον πάμε αμέσως στη δημόσια δομή, θα πηγαίνει με έξοδα του ΕΟΠΥΥ εννοείται, μηδενική συμμετοχή, στις ιδιωτικές μονάδες.

Τις καταθέτω για τα Πρακτικά.

(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό. Παρακαλώ πολύ να κατατεθούν στα Πρακτικά και να μοιραστούν στους εισηγητές.

Επόμενος ομιλητής ο κ. Γεώργιος Στύλιος, Βουλευτής της Νέας Δημοκρατίας. Θα ακολουθήσουν η κυρία Κεφαλά και ο κ. Καζαμίας.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα κάνουμε μερικά βήματα μπροστά. Θωρακίζουμε τη δημόσια υγεία, επενδύομε στη διατροφική πρόληψη και αναβαθμίζουμε στην πράξη τις υπηρεσίες φροντίδας για κάθε πολίτη στη χώρα μας.

Με το παρόν σχέδιο νόμου οργανώνουμε για πρώτη φορά τη θεσμική εκπροσώπηση του επαγγελματικού κλάδου της διαιτολογίας και της διατροφολογίας. Ταυτόχρονα, θεσπίζονται κρίσιμες παρεμβάσεις για την υποστήριξη των πιο ευάλωτων συμπολιτών μας, των ανασφάλιστων νεφροπαθών και την ουσιαστική ενίσχυση του ΕΚΑΒ.

Επτά στους δέκα Έλληνες ζουν με μη υγιές σωματικό βάρος. Αυτό δεν αποτελεί μόνο απειλή για την προσωπική υγεία των συμπολιτών, αλλά είναι μια απειλή και για το Εθνικό Σύστημα Υγείας. Οι παρεμβάσεις είναι αναγκαίες και τώρα είναι η ώρα για να γίνουν πράξη.

Το ενδιαφέρον της κοινωνίας για τη διατροφή, την ευεξία και τον υγιεινό τρόπο ζωής είναι πιο έντονο από ποτέ. Γίνονται διαρκώς νέες έρευνες και συστήνονται παροχές συμβουλευτικής από ιδιώτες και από δημόσιους φορείς. Πίσω από κάθε στατιστική διαφαίνεται η ανάγκη για ποιότητα ζωής και αξιοπρέπεια. Ως πολιτεία ερχόμαστε να ανταποκριθούμε σε ένα αίτημα, που είναι έρμαιο για νομοθετική ρύθμιση.

Κυρίες και κύριοι συνάδελφοι, με τον νέο νόμο συστήνεται νομικό πρόσωπο δημοσίου δικαίου με την επωνυμία «Σύλλογος Διαιτολόγων-Διατροφολόγων Ελλάδος», όπου οι περίπου τρεισήμισι χιλιάδες επαγγελματίες του κλάδου αποκτούν πλέον έναν ενιαίο και επίσημο φορέα που: πρώτον, θα εγγυάται την ποιότητα των παρεχόμενων υπηρεσιών, δεύτερον, θα προασπίζει το κύρος του επαγγέλματος, τρίτον, θα συμβάλλει καθοριστικά στην προστασία της δημόσιας υγείας.

Η ίδρυση θεσμικού φορέα με τη μορφή νομικού προσώπου δημοσίου δικαίου του προσδίδει δημόσια εξουσία, διασφαλίζει τη νόμιμη και απρόσκοπτη άσκηση του επαγγέλματος. Την ίδια στιγμή ενισχύει τη θεσμική του παρουσία, τη συμμετοχή του στον δημόσιο διάλογο και την προνομιακή δυνατότητα δικαστικής προστασίας των μελών του.

Η εγγραφή είναι υποχρεωτική για όλους τους πτυχιούχους διαιτολογίας και διατροφολογίας που ασκούν το επάγγελμα στην Ελλάδα τόσο στον δημόσιο όσο και στον ιδιωτικό τομέα. Κατοχυρώνονται επαγγελματικά δικαιώματα και θεσπίζεται κώδικας δεοντολογίας με σαφείς κυρώσεις για την παράνομη άσκηση. Επιδιώκεται, δηλαδή, να μπει ένα τέλος σε φαινόμενα αντιποίησης επαγγέλματος. Με άλλα λόγια, στόχος είναι η διατροφική συμβουλευτική να παρέχεται με επιστημονική εγκυρότητα και δεοντολογία και αυτό είναι το ουσιώδες, διότι, όπως ήδη ειπώθηκε κατά την ακρόαση των εξωκοινοβουλευτικών προσώπων, κάθε ευρώ που επενδύεται σήμερα στη διατροφική συμβουλευτική επιστρέφει έως και 63 ευρώ στην κοινωνία, σε καλύτερη υγεία, δηλαδή, λιγότερη νοσηρότητα, περισσότερη ποιότητα ζωή.

Επιπλέον, κυρίες και κύριοι, λαμβάνονται μέτρα για τη διευκόλυνση της πρόσβασης σε υπηρεσίες αιμοκάθαρσης για τους ανασφάλιστους και ευάλωτους συμπολίτες μας. Ασθενείς με τελικού σταδίου χρόνια νεφρική ανεπάρκεια μπορούν πλέον να εξυπηρετούνται δωρεάν τόσο στον δημόσιο όσο και στον ιδιωτικό τομέα και, όπως είπε πριν από λίγο ο Υπουργός -και αξίζουν συγχαρητήρια για αυτή την πρωτοβουλία στον Υπουργό και στην Κυβέρνηση-, αυτό το μέτρο είναι ένα μόνιμο μέτρο, ένα διαρκές μέτρο. Κάνουμε, λοιπόν, τη υγεία πιο προσιτή, πιο δίκαιη στους ευάλωτους, εκεί όπου η ανάγκη είναι και πιο πιεστική.

Θέλω να επισημάνω ότι η αρχική πρόβλεψη για τη διετή εφαρμογή άλλαξε και αυτό αποτελεί, επίσης, ένα στοιχείο όπου δείχνει την κοινοβουλευτική διαδικασία, την επεξεργασία, αλλά επιπλέον αποδεικνύει στην πράξη ότι η Νέα Δημοκρατία ακούει την κοινωνία και πράττει ανάλογα.

Τέλος, ενισχύεται η επιχειρησιακή ετοιμότητα κρίσιμων υπηρεσιών του ΕΚΑΒ. Συγκεκριμένα, δίνεται η δυνατότητα πρόσληψης ως επικουρικό προσωπικό σε όσους διαθέτουν ειδικότητα διασώστη, πλήρωμα ασθενοφόρου, οι οποίοι είναι πτυχιούχοι από ΙΕΚ και ΣΑΕΚ είτε του ΕΚΑΒ είτε της ΔΥΠΑ είτε του Υπουργείου Παιδείας είτε ιδιωτικών φορέων.

Ταυτόχρονα, με αυτή τη ρύθμιση αντιμετωπίζονται με ρεαλισμό οι επιχειρησιακές ανάγκες του ΕΚΑΒ. Ως πολιτεία διαθέτουμε ασθενοφόρα, αλλά υπάρχει έλλειψη επαρκούς, εξειδικευμένου και εκπαιδευμένου προσωπικού. Οι απόφοιτοι των ΙΕΚ αποτελούν μια έτοιμη δεξαμενή στελέχωσης. Μέσω αυτής μπορούμε να καλύψουμε τα κενά άμεσα, ευέλικτα και υπεύθυνα. Η πολιτική, άλλωστε, έχει ειπωθεί, είναι η τέχνη του εφικτού.

Κύριε Υπουργέ, σας καλώ από κοινού με το Υπουργείο Παιδείας να οργανώσετε άμεσα εξετάσεις για την προσωπική πιστοποίηση των επαγγελματιών αυτών, δίνοντας έτσι και την προοπτική της μόνιμης απορρόφησής τους από το ΕΚΑΒ.

Κυρίες και κύριοι, ως Πρόεδρος της Επιτροπής Κοινωνικών Υποθέσεων της Βουλής θέλω να σας ενημερώσω ότι πρόκειται για το δεύτερο νομοσχέδιο του Υπουργείου Υγείας που περνάει με ευρεία συναίνεση μετά το νομοσχέδιο για την αναμόρφωση το Εθνικού Συστήματος Τραύματος. Αποτελεί μια ξεκάθαρη ένδειξη κοινοβουλευτικού πολιτισμού, που τιμά το Σώμα και την πολιτική ηγεσία του Υπουργείου Υγείας.

Η υγεία τέθηκε ως κορυφαία προτεραιότητα της κυβερνητικής πολιτικής για την τετραετία 2023-2027. Με συνέπεια, λοιπόν, μετατρέπουμε τις δεσμεύσεις μας σε πράξεις, γιατί στη υγεία δεν χωρούν υποσχέσεις, μόνο έργα. Βήμα-βήμα, με λογική και σχέδιο χτίζουμε ένα δημόσιο σύστημα υγείας πιο δίκαιο, πιο ισχυρό, πιο κοντά στον πολίτη και στην πραγματικότητα. Βήμα-βήμα η υγεία αλλάζει. Σας καλώ να υπερψηφίσετε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Στύλιο.

Καλείται στο Βήμα η κυρία Γεωργία Κεφαλά, Βουλευτής της Πλεύσης Ελευθερίας, και θα ακολουθήσει ο κ. Καζαμίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Να πω στον κ. Μπάρκα, μιας και είναι σχετικό με το νομοσχέδιο που μιλάμε για το Εθνικό Σύστημα Υγείας, για την απορία που είχε για τον εθνικό μηχανισμό «Θεοφάνης Ερμής Θεοχαρόπουλος» και γιατί δεν υπάρχει ελικόπτερο στη βάση του Άκτιου και πότε θα δημιουργηθεί ο οργανισμός.

Θα σας πω ένα μικρό ιστορικό για να ξέρετε τι ακριβώς συμβαίνει. Ο Πρωθυπουργός είχε δεσμευτεί όταν έγινε το ατύχημα του «Ερμή» το 2022 ότι το καλοκαίρι θα ξεκινήσουν οι εργασίες για τις έξι βάσεις πανελλήνιας κάλυψης αεροδιακομιδών και έχουμε 2025 και αυτό που γίνεται είναι να μεταφέρονται οι βάσεις στη συζήτηση δηλαδή μεταξύ ημών και του ΕΚΑΒ. Λέμε γιατί να είναι στα Ιωάννινα, ας πάει στο Άκτιο. Μετά από έξι μήνες λέμε γιατί να είναι στην Καβάλα, ας πάει στη Σάμο. Μετά από άλλους έξι μήνες λέμε γιατί να είναι στη Σάμο, ας πάει στη Λήμνο και, όπως καταλαβαίνετε, έτσι θα συνεχιστεί η ιστορία. Αυτό είναι το μικρό ιστορικό, η μικρή παρένθεση που έκανα για αυτό το θέμα.

Θα περάσω σε δύο θέματα. Δεν θα σχολιάσω πολλά. Στο νομοσχέδιο επάνω θα μιλήσω. Όμως, επειδή ήταν πιο αναλυτικός και κατατοπιστικός ο κ. Μπιμπίλας, εγώ θέλω να θέσω δύο θέματα και το ένα από αυτά νομίζω ότι δεν έχει ακουστεί καθόλου. Νομίζω ότι υπάρχει μια περίεργη σιωπή γύρω από αυτό το θέμα.

Κύριε Υπουργέ, πραγματικά δεν καταλαβαίνω γιατί όταν παίρνετε μέτρα, που πολύ σωστά κάνετε όταν χρειάζεται, χτίζετε αυτό που θέλετε να προστατέψετε μέσα σε μια φυλακή, θα την έλεγα, προστασίας, στεγανοποιώντας τον κλάδο που θέλετε να προστατέψετε χωρίς να επιτρέπετε τίποτα να μπει μέσα σε αυτόν και τίποτα να βγει μέσα από αυτόν. Όπως καταλαβαίνετε, αυτό το περιβάλλον είναι στείρο.

Πολύ σωστά θεσμοθετείτε τον Σύλλογο Διατροφολόγων-Διαιτολόγων, κάνοντάς τον νομικό πρόσωπο δημοσίου δικαίου. Όλοι καταλαβαίνουμε τη σημαντικότητα της σωστής διατροφής, της καλής υγείας και των επιστημονικά εμπεριστατωμένων συμβουλών και θεραπειών.

Όμως, για ακόμα μια φορά η διεπιστημονικότητα δεν θεωρείται σημαντική. Η ανταλλαγή εμπειριών από διάφορους κλάδους ιατρικής ή άλλων έμπειρων επαγγελματιών δεν θεωρείται σημαντική. Η συμβολή τους στη διατήρηση της καλής υγείας του πληθυσμού δεν θεωρείται απαραίτητη.

Στη Γερμανία και στην Αυστρία –που πολλές φορές σας αρέσει και εσάς να αναφέρεστε σε αυτά τα κράτη, γιατί σε κάποια θέματα έχουν καλά συστήματα, καλές πρακτικές- υπάρχει ειδικός όρος περιγραφής επαγγέλματος που μεταφράζεται ως «σύμβουλος διατροφής». Αυτός παρέχει συμβουλές για τη διατροφή και τον υγιεινό τρόπο ζωής, αλλά δεν είναι απαραίτητα κλινικός διαιτολόγος. Μπορεί να έχει ολοκληρώσει σπουδές ή πιστοποιημένη εκπαίδευση σε θέματα διατροφής, αλλά όχι πάντα με πανεπιστημιακό πτυχίο υγείας. Λειτουργούν χρόνια με αυτόν τον τρόπο, έχουν καταφέρει να οριοθετήσουν και αυτόν τον κλάδο, ώστε να μην γίνονται παρατυπίες και να υπάρχει, βέβαια και ένας δεοντολογικός κώδικας, προστατεύοντας τους πολίτες τους.

Αυτοί, λοιπόν, δεν έχουν ιατρικό ρόλο, δεν κάνουν διατροφικές θεραπείες για ασθένειες, όπως διαβήτη ή καρκίνο, φυσικά, εστιάζουν στον υγιή πληθυσμό και στη βελτίωση του τρόπου ζωής, κάτι που έχει ανάγκη η κοινωνία, όπως λέμε όλοι μας. Δεν καλύπτονται από τα ασφαλιστικά ταμεία για κλινικές περιπτώσεις, όπως οι διαιτολόγοι, παρά μόνο σε προγράμματα προαγωγής της υγείας, παραδείγματος χάριν, μαθήματα πρόληψης, που επίσης έχουμε πολλή ανάγκη. Υπάρχει δηλαδή και λειτουργεί άψογα διακριτός χώρος για συμβούλους διατροφής.

Στην Ελλάδα με αυτό το νομοσχέδιο θα κυνηγηθούν περίπου οκτώ χιλιάδες επαγγελματίες –είναι πολύ μεγάλος αριθμός για να τον αγνοήσουμε- που δραστηριοποιούνται στο ευρύτερο πεδίο της ευεξίας. Δεν μιλάμε τώρα για influencers και τοποθετητές περιεχομένου, όπως λέτε. Είναι άνθρωποι διαπιστευμένοι, επένδυσαν σε χρόνο και χρήμα για να δραστηριοποιηθούν νόμιμα και εφόσον τους έχουμε υποσχεθεί εμείς ότι υπάρχει ένας συγκεκριμένος κλάδος όπου μπορούν να δραστηριοποιηθούν, ξαφνικά χωρίς καμία προειδοποίηση τούς πετάμε απέξω και τους κάνουμε παράνομους εν μία ημέρα.

Δεν μπορούν να μελετηθούν, λοιπόν, αυτοί και να γίνει διακριτός ο χώρος όπου μπορούν να λειτουργούν, έστω περιορισμένα και ελεγμένα προς όφελος όλων;

Η εξειδίκευση του ορισμού της διατροφολογικής πράξης του άρθρου 26 του νομοσχεδίου και η διατύπωσή της, κυρίως στα σημεία της παραγράφου 1α, β και γ, είναι εξαιρετικά ευρεία και γενική και δεν αφήνει κανένα περιθώριο άσκησης δραστηριοτήτων στο πεδίο της γενικότερης διατροφής. Η εξειδίκευση του τι συνιστά διατροφολογικό πλάνο κρίνεται απαραίτητη, καθώς διαφέρει από την παροχή γενικών διατροφικών οδηγιών ευεξίας, η οποία δεν περιλαμβάνει καθημερινό διαιτολόγιο γευμάτων καθορισμένης θερμιδικής ποσότητας και λοιπά.

Έχουμε, λοιπόν, τους νομίμως ασκούντες τα επαγγέλματα, όπως απόφοιτους ΙΕΚ Διατροφής, αναγνωρισμένων σχολών, Κέντρων Διά Βίου Μάθησης από το Υπουργείο Παιδείας, φυσικοπαθητικούς, ολιστικούς, βοτανολόγους, ανθρώπους που έχουν προσφέρει τις υπηρεσίες τους στο 1/5 των Ελλήνων –πιστεύω- και κανένας δεν μιλάει για αυτό, λες και υπάρχει κάποιο ταμπού πάνω σε αυτό το θέμα.

Και θέλω να περάσω και σε μία άλλη περίπτωση για το ΕΚΑΒ. Θέλω να θέσω υπ’ όψιν σας την εξής παραδοξότητα για το ΕΚΑΒ και τα κέντρα υγείας: Για τους υποψηφίους οδηγούς δεν υπάρχει όριο ηλικίας ούτε πολύ συγκεκριμένα προσόντα υγείας, κατάρτισης, αλλά για τα λεωφορεία του ΟΑΣΑ, για παράδειγμα, υπάρχει το όριο των τριάντα πέντε ετών. Δηλαδή, τι μας λέει ο νομοθέτης; Ότι ο οδηγός του λεωφορείου είναι πολύ σημαντικό να είναι σε καλή κατάσταση, σε άψογη φυσική κατάσταση και να είναι μέχρι τριάντα πέντε χρονών, για να μπορεί να αντεπεξέλθει σε συγκεκριμένα καθήκοντα, ενώ για να είσαι οδηγός ασθενοφόρου δεν χρειάζονται όλα αυτά. Μπορεί πολύ άνετα και ένας διασώστης, ο οποίος οδηγεί σε τεράστιες συνθήκες πίεσης, να είναι ένας εξηντάχρονος χωρίς πιστοποίηση, αλλά ο οδηγός λεωφορείου πρέπει να είναι σε εξαιρετική φόρμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αλλάξτε αυτό το ρεζιλίκι επιτέλους με την ειδίκευση που απαιτείται και δεν απαιτείται στην Ελλάδα και τελειώνω, κύριε Πρόεδρε. Όλες οι ανεπτυγμένες χώρες έχουν εξειδικευμένο προσωπικό στα ασθενοφόρα. Οι αναπτυσσόμενες μόνο έχουν συχνά ανειδίκευτους ή ελάχιστα εκπαιδευμένους. Εμείς πού ανήκουμε, επιτέλους;

Μιας και ακούτε τους ειδικούς, οι εργαζόμενοι στο ΕΚΑΒ μιλάνε για άμεση απόσυρση της εγκυκλίου για τη χρήση ένστολων και πάσης φύσεως υγειονομικού προσωπικού στις διακομιδές ασθενών. Μιλάνε για την ανάγκη πρόσληψης χιλίων ατόμων πανελλαδικά, να τρέξουν άμεσα οι διαδικασίες του ΑΣΕΠ για τη σύντομη, επείγουσα πρόσληψη οκτακοσίων ατόμων που είναι στον αέρα, προσλήψεις που θα καλυφθούν με τους υπάρχοντες επικουρικούς, που σημαίνει πως δεν θα υπάρχει αύξηση του αριθμού των διασωστών στην ουσία.

Αυτά ήθελα να σας πω. Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Κεφαλά.

Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας. Θα ακολουθήσουν ο κ. Μπιάγκης –που δεν τον βλέπω εδώ και μπορεί να μην έρθει- η κυρία Γιαννακοπούλου, ο κ. Κόντης και δεν έχει δηλωθεί κανένας άλλος Κοινοβουλευτικός Εκπρόσωπος, οπότε πιθανότατα θα ξεκινήσουμε μετά με τις δευτερολογίες.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Προχθές ο Πρωθυπουργός αφιέρωσε το μεγαλύτερο μέρος της ομιλίας του στη συνεδρίαση του Υπουργικού Συμβουλίου στο θέμα της ασφάλειας των σιδηροδρόμων. Είπε ότι το θέμα αυτό αποτελεί μία από τις πιο κρίσιμες κυβερνητικές προτεραιότητες. Είπε επίσης ότι είναι μια διαδικασία που επιταχύνεται, δεν ξεκινάει τώρα. Και είπε ακόμα ότι πρόκειται για ένα εγχείρημα που απαιτεί κάποιον χρόνο, διότι θα χρειαστεί να αλλάξουν πολλά, όσα δεν άλλαξαν εδώ και δεκαετίες.

Επειδή η Πλεύση Ελευθερίας έχει κάνει αρκετές επίκαιρες ερωτήσεις το τελευταίο δίμηνο για το θέμα της ασφάλειας των τρένων -η Ζωή Κωνσταντοπούλου και εγώ, για παράδειγμα, ήμασταν οι πρώτοι που ρωτήσαμε τον κ. Κυρανάκη με επίκαιρες ερωτήσεις πάνω στο θέμα αυτό αμέσως μετά που ανέλαβε τα καθήκοντά του, ενώ εγώ έκανα επίκαιρες ερωτήσεις και στον κ. Σταϊκούρα και κατέθεσα επίκαιρη ερώτηση για το ίδιο θέμα πάλι στον κ. Μαρινάκη- θα θέλαμε να επισημάνουμε τα εξής αναφορικά με τις δηλώσεις του κυρίου Πρωθυπουργού.

Είπε «όσα δεν έγιναν εδώ και δεκαετίες», λες και δεν είναι ο κ. Μητσοτάκης Αρχηγός της παράταξης που κυβέρνησε την χώρα είκοσι έξι από τα πενήντα ένα χρόνια από τη Μεταπολίτευση. Επίσης, λέει ότι θέλει να επιταχύνει τις διαδικασίες αυτές, σαν να μην είναι ο Πρωθυπουργός μιας Κυβέρνησης που κυβερνάει τη χώρα εδώ και έξι χρόνια και σαν να μην είναι ο ίδιος ο οποίος έχει πει -παρά τους ισχυρισμούς του περί επιτάχυνσης- ότι τα τρένα θα είναι ασφαλή το 2027. Αυτή ήταν η κυνική του δήλωση.

Βεβαίως, ο κ. Κυρανάκης όταν ανέλαβε τα καθήκοντά του ως Αναπληρωτής Υπουργός Υποδομών και Μεταφορών, ήταν εκείνος που είπε μετά από έξι χρόνια διακυβέρνησης της χώρας από τη Νέα Δημοκρατία και δύο και πλέον χρόνια από το έγκλημα των Τεμπών πως το σιδηροδρομικό δίκτυο της χώρας νοσεί βαθιά.

Πού ήσασταν, δηλαδή, όταν αυτά τα πράγματα συνέβαιναν, κύριε εκπρόσωπε της Κυβέρνησης, κύριε Υπουργέ;

Ο κ. Κυρανάκης που είναι ο Αναπληρωτής Υπουργός, ο οποίος, βεβαίως, είναι και το ίδιο πρόσωπο το οποίο εν μέσω των πρόσφατων αποκαλύψεων για τις σκοτεινές διασυνδέσεις της Ομάδας Αλήθειας με διάφορα επιχειρηματικά συμφέροντα, αποκάλυψε ότι και ο ίδιος έχει εργαστεί σε αυτόν τον χυδαίο μηχανισμό γκρίζας προπαγάνδας και ότι υπήρξε στο μισθολόγιο της εταιρίας «Blue Skies» που τον χρηματοδοτούσε.

Επειδή έχουν ακουστεί κάποια γελοία σχόλια στον Τύπο τις τελευταίες μέρες ότι δήθεν η Πλεύση Ελευθερίας διατηρεί μία ήπια θέση στην υπόθεση της Ομάδας Αλήθειας, θα ήθελα να ενημερώσω ότι κατέθεσα την περασμένη Δευτέρα επίκαιρη ερώτηση στον κ. Μαρινάκη ακριβώς πάνω στο θέμα αυτό.

Τον ρωτώ για τις περίεργες διασυνδέσεις της Ομάδας Αλήθειας με οικονομικά συμφέροντα, καθώς και με την τραγελαφική προσπάθεια του Πρωθυπουργού να παρουσιάσει την Ομάδα Αλήθειας ως δήθεν ανεξάρτητη οντότητα από τη Νέα Δημοκρατία.

Αυτά, βεβαίως, συμβαίνουν στον απόηχο μιας νέας και σημαντικής τροπής στην υπόθεση του εγκλήματος των Τεμπών, με μία δικογραφία δεκάδων χιλιάδων σελίδων η οποία έφτασε τη Δευτέρα στη Βουλή, αναφορικά με τις ευθύνες πρώην Υπουργών Μεταφορών από την 1η Ιανουαρίου 2016 μέχρι τις 28 Φεβρουαρίου 2023.

Προχθές, ο Κυβερνητικός Εκπρόσωπος κ. Μαρινάκης είπε σε συνέντευξή του ότι: «Δεν πρόκειται να σταθούμε εμπόδιο στην δικαιοσύνη». Ακούσαμε και τον κ. Πλεύρη να λέει λίγο πριν: «Δεν πρόκειται να σταθούμε εμπόδιο στη Δικαιοσύνη». Πρόσθεσε ότι «αυτό που συνέβη με τον κ. Τριαντόπουλο -αυτό είπε ο κ. Μαρινάκης- είναι οδηγός συνολικά για όποια δικογραφία έρθει στη Βουλή».

Η Πλεύση Ελευθερίας έχει υπάρξει σαφής τόσο στη συζήτηση της Ολομέλειας για το πόρισμα-φάντασμα σχετικά με την παραπομπή του κ. Τριαντόπουλου στις 11 Απριλίου, όσο και με τις σημερινές παρεμβάσεις της Ζωής Κωνσταντοπούλου.

Η διαδικασία που ακολουθήθηκε στην περίπτωση της Προανακριτικής για τον κ. Τριαντόπουλο δεν ήταν ούτε οδηγός, ούτε μοντέλο. Αντιθέτως, ήταν μία διαδικασία παρωδία. Επρόκειτο για μία ωμή παραβίαση του Συντάγματος και του Κανονισμού της Βουλής. Ήταν μία διαδικασία στην οποία ο κατηγορούμενος επέλεξε τον τρόπο με τον οποίο ο ίδιος θα δικαζόταν από τη δικαιοσύνη. Στη βάση αυτής της διαδικασίας, παρακάμφθηκε εντελώς η λειτουργία της Προανακριτικής Επιτροπής, ενώ ο κ. Τριαντόπουλος, παρότι Βουλευτής, επικοινωνούσε με τη Βουλή μέσω επιστολών.

Και βεβαίως, το πόρισμα της Προανακριτικής ήταν ένα κέλυφος κενό. Βασιζόταν στην αντιγραφή -τουλάχιστον από την πλευρά της Νέας Δημοκρατίας- της εισαγγελικής πράξης με την οποία παραπέμφθηκε αρχικά η δικογραφία για να οδηγήσει κατόπιν στην Προανακριτική.

Γιατί έγιναν όλα αυτά; Αυτά έγιναν για να μην ακουστούν οι μάρτυρες και να μην μάθει η κοινωνία την αλήθεια. Έγιναν, επίσης, για να μην κληθεί ο κ. Μητσοτάκης, όπως ζητά η Πλεύση Ελευθερίας, στην Προανακριτική Επιτροπή. Επρόκειτο στην ουσία για ένα μπάζωμα της αλήθειας. Ήταν το κακό προηγούμενο της Προανακριτικής για τον Τριαντόπουλο. Ενώ, βεβαίως, με τον τρόπο αυτό είχαμε άλλη μία πράξη στην μακρά αλυσίδα των επεισοδίων της κυβερνητικής συγκάλυψης για το έγκλημα των Τεμπών.

Η Πλεύσης Ελευθερίας θα πιέζει με όλες τις δυνάμεις της ούτως ώστε να αποκαλυφθεί η αλήθεια γύρω από αυτό το έγκλημα. Νωρίτερα σήμερα, η Ζωή Κωνσταντοπούλου κάλεσε τα κόμματα της Αντιπολίτευσης να συμμετέχουν την επόμενη Δευτέρα σε ένα συμβούλιο αντιπολίτευσης για να αποφασίσουν από κοινού την υποβολή πρότασης για τη σύσταση προανακριτικής για τους Υπουργούς που παρέπεμψε ο Εισαγγελέας στη Βουλή βάσει του νόμου περί ευθύνης υπουργών.

Η Πλεύση Ελευθερίας θα συνεχίσει να ζητά να ακολουθηθεί η προβλεπόμενη διαδικασία από το Σύνταγμα και τον Κανονισμό της Βουλής που προβλέπει να συσταθεί και να λειτουργήσει σωστά μια προανακριτική επιτροπή με κλήση μαρτύρων και με καταθέσεις μαρτύρων, περιλαμβανομένου βεβαίως και του κυρίου Πρωθυπουργού.

Πριν από ενάμιση χρόνο η Νέα Δημοκρατία προστάτεψε τον κ. Καραμανλή ψηφίζοντας κατά της παραπομπής του σε προανακριτική και τον καταχειροκρότησε όταν μίλησε στην τότε συνεδρίαση της Βουλής για την παραπομπή του στην προανακριτική επιτροπή. Σήμερα ο κ. Μαρινάκης λέει: «Δεν θα σταθούμε εμπόδιο στη δικαιοσύνη». Αυτό, κατά την άποψή μας, αποτελεί πρώτον, σαφή ομολογία ότι τον Νοέμβριο του 2023, όταν χειροκροτήσατε τον κ. Καραμανλή για την υπόθεση 717, την ίδια υπόθεση για την οποία ήρθε η δικογραφία τώρα στη Βουλή, είχατε σταθεί εμπόδιο στην απονομή δικαιοσύνης.

Επίσης, το γεγονός ότι σήμερα υπό την πίεση των συγγενών των θυμάτων, όλης της κοινωνίας και της Αντιπολίτευσης και ιδίως της Πλεύσης Ελευθερίας, η Κυβέρνηση δηλώνει έτοιμη πλέον να παραπέμψει τον Καραμανλή και αυτό είναι, κατά την άποψη μας, άλλο ένα βήμα προς την κατεύθυνση της αποκάλυψης της αλήθειας. Αυτό είχαμε πει και πριν από τρεις εβδομάδες για την παραπομπή του Τριαντόπουλου, τον οποίο η Νέα Δημοκρατία δεν ήθελε να καλέσει ούτε καν ως μάρτυρα, αν θυμάστε, στην Εξεταστική Επιτροπή πριν από ενάμιση χρόνο.

Αυτά τα μικρά βήματα, βεβαίως, δεν μας φέρνουν κοντά στην πλήρη διαλεύκανσή της υπόθεσης ακόμη, αλλά είναι σημαντικά βήματα προς την κατεύθυνση αυτή και αποτελούν αλλεπάλληλες μικρές υποχωρήσεις εκ μέρους της Κυβέρνησης και αυτό έχει για μας πολύ μεγάλη σημασία.

Η Πλεύση Ελευθερίας θα συνεχίσει να αγωνίζεται δυναμικά μέχρι να πέσει όλο το πέπλο της συγκάλυψης και να αποδοθεί η δικαιοσύνη όσο ψηλά κι αν χρειαστεί.

Κλείνοντας, κύριε Πρόεδρε, επειδή αύριο είναι η Εργατική Πρωτομαγιά, θα ήθελα να πω ότι καλούμε τους πολίτες και όλους τους εργαζόμενους να προσέλθουν στις 11.30΄ στην Πλατεία Συντάγματος για να γιορτάσουμε όπως αρμόζει όλοι μαζί την 139η Εργατική Πρωτομαγιά. Και εμείς, οι Βουλευτές της Πλεύσης Ελευθερίας θα είμαστε, βεβαίως, μαζί τους εκεί.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα η κυρία Κωνσταντίνα Γιαννακοπούλου, Βουλευτής του ΠΑΣΟΚ-Κινήματος Αλλαγής. Θα ακολουθήσει ο κ. Κόντης.

Ορίστε, κυρία συνάδελφε.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρίσκομαι σήμερα στο Βήμα της Ολομέλειας με αίσθημα καθήκοντος απέναντι στους συμπολίτες μου στην Δυτική Αθήνα, απέναντι στο συμπολίτες μου που εξαρτούν τη ζωή τους, την υγεία τους, τις παροχές υγείας και περίθαλψης που αξίζουν και δικαιούνται από ένα Εθνικό Σύστημα Υγείας που θα έπρεπε και πρέπει να τους έχει στο επίκεντρο.

Μιλάω ειδικά γι’ αυτόν τον κόσμο στις καθαρά λαϊκές και πυκνοκατοικιμένες γειτονιές της Αθήνας, που και στο κομμάτι της δημόσιας υγείας έχουν κάθε λόγο να αισθάνονται και αδικημένοι και στο περιθώριο και αυτή είναι η αλήθεια. Και σε κάθε περίπτωση, γι’ αυτόν τον κόσμο, για τα πλατιά λαϊκά στρώματα, δημιούργησε το ΠΑΣΟΚ το Εθνικό Σύστημα Υγείας. Σε αυτούς, κατά κύριο λόγο, απευθύνεται.

Να δούμε, όμως, τι πραγματικά συμβαίνει σήμερα και τι σχεδιάζετε να κάνετε, όπως μας λέτε, κύριε Υπουργέ. Προφανώς, δεν θα απαριθμήσω ένα-ένα τα τεράστια προβλήματα και τις παθογένειες του Εθνικού Συστήματος Υγείας. Σίγουρα πιστεύω πως τα γνωρίζετε. Και για να είμαι δίκαιη, όπως λέτε κι εσείς, τίποτε δεν λύνεται διά μαγείας. Ενδεικτικά μόνο θα σχολιάσω ως Βουλευτής Δυτικού Τομέα Αθηνών το τι συμβαίνει στα δυτικά προάστια της Αθήνας.

Το πιο χαρακτηριστικό παράδειγμα, κύριε Υπουργέ -και σας καλώ να πάμε και να δούμε μαζί το τι γίνεται εκεί πέρα-, είναι η απόλυτη διάλυση η οποία υπάρχει στο ΙΚΑ Πετρούπολης. Είναι τελείως διαλυμένα. Δείτε, λοιπόν, τι θα κάνετε και κάντε κάτι, γιατί είναι αδιανόητο να έχουμε ολόκληρες συνοικίες εκατοντάδων χιλιάδων ανθρώπων που δεν έχουν πρόσβαση σε βασικές πρωτοβάθμιες υπηρεσίας υγείας λίγα χιλιόμετρα από το κέντρο της Αθήνας. Είναι αδιανόητο αυτό το πράγμα! Οι πολίτες της περιοχής μας, εργαζόμενοι, χαμηλοσυνταξιούχοι, νέα ζευγάρια, νέοι γονείς, βιώνουν στην πράξη και την ανισότητα και τον αποκλεισμό από το βασικό αγαθό της περίθαλψης.

Είναι, λοιπόν, αυτό το επιτελικό κράτος το οποίο μας υποσχεθήκατε; Είναι αυτή η κατάσταση την οποία υποσχέθηκε ο ίδιος ο Πρωθυπουργός ο οποίος την προηγούμενη τετραετία εκλεγόταν στη Δυτική Αθήνα;

Πριν από δύο μήνες, κύριε Υπουργέ, είχα καταθέσει και πάλι ερώτηση σχετικά με την αδιανόητη, την απαράδεκτη κατάσταση στο Αττικόν και τα ράντζα και προς τιμήν σας παραδέχεστε αυτή την κατάσταση.

Μόνο μέσα στον Φεβρουάριο σε μία εφημερία, από τις 220 εισαγωγές, οι 140 νοσηλεύτηκαν στον διάδρομο. Αυτή είναι μία τυπική ημέρα εφημερίας στο «Αττικόν». Και βέβαια διανύοντας πάρα πολλά χιλιόμετρα στη Δυτική Αθήνα, η διαπίστωση είναι ότι μία από τις βασικές ανησυχίες των κατοίκων, μεταξύ άλλων, ήταν αυτό που μου έλεγαν: «Νάντια, κάντε κάτι για τα νοσοκομεία μας». Γι’ αυτό ακριβώς μία από τις πρώτες ερωτήσεις που έκανα το 2019 όταν είχα την τιμή να με εκλέξουν είχε να κάνει με την αυτόνομη επαναλειτουργία του νοσοκομείου της Αγίας Βαρβάρας και βεβαίως με την ανάγκη δημιουργίας παιδιατρικού νοσοκομείου στη Δυτική Αττική, προκειμένου να μην υπάρχει αυτή η ανάγκη να διανύουν ολόκληρο το Λεκανοπέδιο οι γονείς προκειμένου να περιθάλψουν τα παιδιά τους.

Από τότε έχω επανέλθει αρκετές φορές με τα ίδια ερωτήματα, βεβαίως χωρίς να παίρνω απάντηση. Οπότε θα τα επαναλάβω για μία ακόμη φορά για να ακουστεί στην Ολομέλεια ξανά: Το Γενικό Νοσοκομείο Δυτικής Αττικής «Αγία Βαρβάρα» εξυπηρετεί τις ανάγκες των κατοίκων της πολυπληθούς Δυτικής Αθήνας. Παρέχει όμως -και αυτή είναι η αλήθεια- πολύ λιγότερες -και ποσοτικά και με κάθε τρόπο- υγειονομικές υπηρεσίες σε σχέση με τις δυνατότητές του και σε σχέση με αυτές τις οποίες παρείχε στο παρελθόν. Και επειδή δεν μου αρέσει ούτε να κινδυνολογώ ούτε να ισοπεδώνω και επειδή αυτό δεν είναι η πολιτική που κάνει η παράταξή μου, αλλά μία υπεύθυνη, σοβαρή και δημιουργική αντιπολίτευση, βεβαίως σας λέμε ότι το «Αττικόν» αντιμετωπίζει πρόβλημα και πρέπει να λυθεί.

Όμως δεν πρέπει να συγχέετε αυτά τα δύο ζητήματα με τις απαντήσεις σας. Λέτε πως όλα τα κάνετε για να εξομαλυνθεί η κατάσταση στο «Αττικόν» και για να δημιουργήσετε την παιδιατρική και γυναικολογική κλινική και ότι δεν θα θιγεί η θέση του ιατρικού και νοσηλευτικού προσωπικού. Πάρα πολύ ωραία ακούγονται. Ακούγονται πραγματικά πάρα πολύ ωραία. Όμως η ερώτηση είναι πάρα πολύ απλή: Γιατί να σας εμπιστευθούμε, όταν το ίδιο το προσωπικό, οι εργαζόμενοι θέτουν ένα πολύ απλό -εγώ δεν είμαι γιατρός, αλλά το θεωρώ πάρα πολύ λογικό- ερώτημα: Πώς θα νοσηλεύεται ένα παιδί, ένα νεογνό στο νοσοκομείο της Αγίας Βαρβάρας, αλλά οι διαγνωστικές του εξετάσεις και τα εργαστήρια θα είναι στο «Αττικόν»; Τι θα κάνουν; Θα πηγαίνουν πέρα - δώθε με το ΕΚΑΒ; Πώς ακριβώς θα λειτουργήσει; Πείτε μας το σχέδιο. Επίσης όλα αυτά που μας λέτε, δεν εμπεριέχονται στο νομοσχέδιο, ούτε καν η πρόταση από τη διοίκηση και το ιατρικό προσωπικό. Πού είναι το συγκεκριμένο επιστημονικό σχέδιο, κύριε Υπουργέ;

Και θέλετε να σας πω και κάτι άλλο που ακουγόταν εξίσου πολύ ωραίο; Ο Κυριάκος Μητσοτάκης τον Απρίλιο του 2023 στο Αιγάλεω στην πρώτη προεκλογική του συγκέντρωση και ομιλία βγαίνει και λέει ευθαρσώς ότι είναι προσωπικό του στοίχημα η αυτόνομη επαναλειτουργία του νοσοκομείου της Αγίας Βαρβάρας. Καταθέτω στα Πρακτικά την ομιλία του Πρωθυπουργού στο Αιγάλεω τότε.

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αν αυτό σάς φαίνεται πολύ μακρινό, κύριε Υπουργέ, πάμε πριν από λίγες ημέρες, τη Μεγάλη Δευτέρα, να δούμε τι βγήκε και είπε ο κ. Μητσοτάκης στην Αγία Βαρβάρα στον εμβληματικό δήμαρχο της Αγίας Βαρβάρας, στον κ. Μίχο: «Περιμένουμε να ανακοινώσουμε θετικά νέα για την Αγία Βαρβάρα πάρα πολύ σύντομα». Το καταθέτω και αυτό στα Πρακτικά.

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ιδού τα αποτελέσματα. Τι συνέβη; Είναι και ο Κυριάκος Μητσοτάκης, κύριε Γεωργιάδη, μέλος της «συμμορίας της μιζέριας»; Είναι και ο Πρωθυπουργός της χώρας λαϊκιστής και δεν θέλει τη βελτίωση των συνθηκών στο «Αττικόν», όπως μας λέτε;

Εγώ, κύριε Υπουργέ, επαναλαμβάνω πως η δημόσια υγεία δεν είναι ζήτημα μόνο λειτουργικό. Είναι βαθιά κοινωνικό και πολιτικό ζήτημα. Γι’ αυτό σήμερα τοποθετούμαι, όπως κάνουμε στο ΠΑΣΟΚ, όχι στεγνά αντιπολιτευτικά, αντιπολίτευση για την αντιπολίτευση, αλλά με τη σκέψη μου στραμμένη στο παρόν και στο μέλλον των πολιτών της Δυτικής Αθήνας και όχι μόνο. Η δημόσια υγεία είναι θέμα άρρηκτα συνδεδεμένο με το DNA και την ταυτότητα του ΠΑΣΟΚ και εμείς δεν παίζουμε αυτά. Δόξα τω Θεώ κάθε μέρα μάς προσφέρετε πάρα πολλές ευκαιρίες για να κάνουμε αντιπολίτευση! Το ΕΣΥ δεν ανήκει σε καμία κυβέρνηση. Το έκανε το ΠΑΣΟΚ, αλλά ανήκει στον ελληνικό λαό. Γι’ αυτό εμείς θα παλέψουμε με όλες μας τις δυνάμεις για να το υπερασπιστούμε και σας λέμε ότι θέλουμε και λέμε «ναι» στην ουσιαστική αναβάθμιση και ποιοτική στήριξη του νοσοκομείου της Αγίας Βαρβάρας, λέμε «ναι» και στηρίζουμε την πρόταση που φέρνετε, παρουσιάζοντας βέβαια όλες τις ενστάσεις, όλα τα ερωτήματα, όλες τις ανησυχίες μας, τις οποίες ο κ. Τσίμαρης, ο εισηγητής μας, με πολύ αναλυτικό τρόπο επισήμανε όλο το προηγούμενο διάστημα στις επιτροπές.

Θα είμαστε εδώ, λοιπόν, για να στηρίξουμε την αναβάθμιση του νοσοκομείου, αλλά θα είμαστε και οι πρώτοι που θα σας ελέγχουμε πολύ αυστηρά και θα σας πολεμήσουμε, αν αυτά αποδειχθούν λόγια του αέρα, αν δεν μπορέσετε να υλοποιήσετε ή υλοποιήσετε λειψά όλα αυτά που μας παρουσιάζετε. Θα είμαστε εδώ για να κάνουμε αυτήν τη δημιουργική αντιπολίτευση για τον κόσμο της Δυτικής Αθήνας, για τον ελληνικό λαό.

Προφανώς είναι θετικό να λειτουργήσει Κέντρο Παιδιού και Γυναίκας με όλες τις προϋποθέσεις που ζητούν οι ειδικοί και οι εργαζόμενοι. Προφανώς και είναι θετικό να επαναλειτουργήσει το κουφάρι που αυτήν τη στιγμή είναι η Ψυχιατρική Εφήβων. Προφανώς πρέπει να στηριχθούν οι υπάρχουσες κλινικές και τα εργαστήρια. Προφανώς πρέπει να στηριχθούν οι εργαζόμενοι, να αναβαθμιστούν τα εξωτερικά ιατρεία, να παραμείνει ο τεχνητός νεφρός, να στελεχωθούν, σας λέμε εμείς, αξιοπρεπή ΤΕΠ, κάτι που πρέπει να δείτε πάρα πολύ σοβαρά.

Ο δικός μας στόχος, ο στόχος της κριτικής του ΠΑΣΟΚ είναι μόνο το συμφέρον του Έλληνα πολίτη. Τι καλύτερο μπορούμε να κάνουμε για την Ελλάδα, για τις Ελληνίδες και τους Έλληνες; Το συμφέρον των πολιτών και μόνο είναι ο στόχος μας που θέλουμε να τους κοιτάζουμε στα μάτια και γι’ αυτό αγωνιζόμαστε γι’ αυτούς διακαώς.

Σας ευχαριστώ θερμά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γιαννακοπούλου.

Τον λόγο έχει ο κ. Ιωάννης Κόντης, Κοινοβουλευτικός Εκπρόσωπος των Σπαρτιατών. Θα ακολουθήσουν οι δευτερολογίες αντίστροφα, ξεκινώντας από τους Σπαρτιάτες.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μιας και αύριο είναι η μέρα των εργαζομένων, η Πρωτομαγιά, θα ήθελα να αναφερθώ σε μια ακόμα εργαζόμενη, σε μια κοπέλα η οποία είχε μπαρκάρει σε ένα πλοίο και σκοτώθηκε την περασμένη εβδομάδα -άλλη μία νεκρή στον σωρό των νεκρών εργατών ή ναυτεργατών ή εργαζομένων γενικά στον βωμό της εργασίας, υποτίθεται, για να θρέψει την οικογένειά της- και στο παλικάρι, τον ανθυπολοχαγό μας που εκπαιδευόμενος στα ΟΥΚ σκοτώθηκε και αυτός προχθές. Τουλάχιστον τιμούμε τη μνήμη τους, τους αναφέρουμε. Δυστυχώς κάθε τόσο έχουμε και κάποια τέτοια θέματα που μας κάνουν να αισθανόμαστε βαθιά θλίψη για παιδιά που χάνουμε, νέα παιδιά, τα οποία το μόνο που κάνουν να υπηρετούν είτε την πατρίδα είτε, όπως η κοπέλα αυτή, την παράκτια ναυτιλία μας.

Να πω τώρα, κύριε Υπουργέ, για το σημερινό νομοσχέδιο. Εμείς έχουμε ως πάγια αρχή να μην είμαστε απλά καταγγελτικοί, γιατί δεν είμαστε η αντιπολίτευση που σκοπεύει αυτή τη στιγμή να θέσει θέματα διακυβέρνησης. Εμείς καταλαβαίνουμε πού βρισκόμαστε και βλέπουμε τη διαμάχη των τριών κομμάτων πάντα, το ποιος έκανε καλύτερα τα θέματα, ποιος είχε καλύτερο σύστημα υγείας. Δυστυχώς όλοι συμφωνούν στο τέλος ημέρας ότι το σύστημα υγείας μας δεν είναι καλό.

Για εμάς, λοιπόν, που τα βλέπουμε ως ουδέτεροι, η απάντηση είναι ότι όλοι έχουν τις δικές τους ευθύνες και όλοι όταν ανεβαίνουν στην κυβέρνηση προσπαθούν να τα διορθώσουν με κάποιο τρόπο. Εγώ δεν μπορώ να πιστέψω ότι μια κυβέρνηση, όσο κακή και να είναι, όσα λάθη και να κάνει, όσο και να μην θέλει να είναι στις επάλξεις για να βοηθάει καθημερινά τον λαό, θέλει να είναι αποτυχημένη ειδικά στα θέματα αυτά.

Πιστεύω ότι κάπου βρίσκεται το λάθος που κάνετε όλοι και πρέπει να το διορθώσετε. Δεν νομίζω να θέλετε να φύγετε από ένα Υπουργείο και να μείνετε χαρακτηρισμένος -ο κάθε Υπουργός- ως ο Υπουργός που απέτυχε, που δεν έκανε τίποτα, που δεν βελτίωσε τίποτα. Και μιλάω - το ξαναλέω- για όλους τους Υπουργούς. Κάπου πρέπει να βρείτε τι πρέπει να κάνετε.

Είπαμε ότι αντί να τσακώνεστε –το είδαμε και στην Προανακριτική, το είδαμε και στην πρόταση μομφής για τα Τέμπη- εμείς θα χειροκροτήσουμε αν όλοι μαζί κάνετε κάτι για την πατρίδα, άσχετα αν είμαστε τελείως αντίθετοι πολιτικά. Το ότι είσαι αντίθετος πολιτικά δεν σημαίνει ότι είσαι αγνώμων σε κάτι καλό που θα γίνει για τον ελληνικό λαό. Και το είδατε, κύριε Υπουργέ, και στις εκλογές που έγιναν στην ΕΙΝΑΠ, όπου εκτός από το ΚΚΕ που έχει μια σταθερή παρουσία και έχει πολιτική ιδεολογία ταυτισμένη με αυτό που λέει και ζητάει χρόνια, εμφανίστηκαν δυνάμεις οι οποίες είναι τελείως αντιδραστικές κι έφθασαν να περάσουν αυτούς που στήριζε το κόμμα της Νέας Δημοκρατίας, ακριβώς γιατί πήραν ψήφο αντίδρασης. Γιατί δεν ήταν ιδεολογική η ψήφος που πήρε αυτό το τρίτο κόμμα, η τρίτη παράταξη. Ήταν μια ψήφος αντίδρασης. Δεν πιστεύω ότι ο ΑΝΤΑΡΣΥΑ –να το πω ξεκάθαρα- έχει τόσο μεγάλη παρουσία στους γιατρούς. Πιστεύω ότι είναι μια ψήφος αντίδρασης κι επειδή δεν ήθελαν να ταυτιστούν με ιδεολογική ψήφο, που είναι το ΚΚΕ, ψήφισαν με μία ψήφο η οποία θεωρούν ότι είναι κάτι κενό.

Μήπως θα πρέπει να καταλάβουμε γιατί γίνονται αυτά και γιατί πλέον οι γιατροί μας εκφράζουν με τρόπους τέτοιους αντίδρασης την άποψή τους την οποία δεν μπορούν να εκφράσουν αλλιώς για το σύστημα που υπηρετούν σήμερα και γιατί πολλοί από αυτούς φεύγουν; Πρέπει να δούμε πού μπορούμε να βοηθήσουμε.

Κάνετε τώρα αυτόν τον σχεδιασμό για τους διαιτολόγους και τους διατροφολόγους. Εάν δεν υπάρχει ένας κεντρικός έλεγχος στην ποιότητα των διαιτολόγων, των διατροφολόγων, δεν θα μπορέσει να την κάνει ένας οργανισμός στον οποίο απλά θα υπάγονται, ένας σύλλογος ο οποίος έστω θα έχει εξάρτηση από το Δημόσιο. Να σας πω ένα απλό παράδειγμα. Εγώ όταν ήμουν στο ποδόσφαιρο, στον «Άρη», είχα διαιτολόγους και διατροφολόγους ειδικούς για το ποδόσφαιρο. Ο κάθε ένας μου έδινε διαφορετική γνώμη για τους παίκτες. Ο ένας μου έλεγε ότι αυτός που έχει οκτώ χιλιοστά λίπους δεν μπορεί να παίξει ποδόσφαιρο. Ο άλλος μού έλεγε ότι μπορεί να έχει δεκαπέντε χιλιοστά λίπους, αλλά μπορεί να παίζει ποδόσφαιρο. Πρέπει να εναρμονιστούν οι απόψεις και να βλέπουμε πράγματα τα οποία όντως θα βοηθάνε.

Με τη woke ατζέντα φθάσαμε στο σημείο να μην τολμάμε να πούμε στα παιδιά μας ή σε μεγαλύτερες ηλικίες ότι «δεν είναι σωστό να είσαι παχύς» και να το ονομάζουμε body shaming. Αντί να λέμε στα παιδιά ή στους μεγαλύτερους ανθρώπους ότι μπορεί να προέλθουν πολλές αρρώστιες από αυτό, εμείς δεν τολμούσαμε και δεν τολμάμε να το αγγίξουμε, μη χαρακτηριστούμε ρατσιστές. Δεν μαθαίνουμε στα παιδιά μας να τρώνε σωστά, τα αφήνουμε ελεύθερα και λέμε «άσε αγόρι μου, είναι μια χαρά το πάχος σου» κλπ. Δεν πρέπει να αρχίσουμε από κάπου να τα μαθαίνουμε, να τα βάζουμε στη σωστή διατροφή, να δούμε τι μπορεί να προκληθεί από την αλόγιστη κατανάλωση προϊόντων τα οποία είναι ανθυγιεινά; Βλέπουμε τα παιδάκια τώρα να τρέφονται όλα με χάμπουργκερ. Δεν υπάρχει μια ενσυνείδητη διαπαιδαγώγηση και από τους γονείς πλέον, αλλά κυρίως στα σχολεία. Τα σχολεία αντί να ασχολούνται με τη woke ατζέντα, που ασχολούνται σε πάρα πολλά σχολεία και τους λένε ποια και πόσα είναι τα φύλα, θα έπρεπε να ασχολούνται με τη διατροφή των παιδιών, να τα μαθαίνουν από μικρά, όχι να πηγαίνουν να τρώνε συνέχεια ό,τι βρουν στο δρόμο και μετά να λέμε ότι θα φτιάξουμε Έλληνες με σωστή ανάπτυξη και διατροφή κλπ. Ήμασταν το νούμερο ένα στην Ευρώπη σε υπέρβαρους νέους. Τώρα μπορεί να είμαστε δεύτεροι. Δεν πρέπει όμως να αποκτήσουμε μια συνείδηση σε αυτό; Αυτό είναι το θέμα.

Επίσης δημιουργούμε αυτό το database για τα παιδιά, με ψηφιακή ένταξη όλων των δεδομένων τους σε διάφορους ψηφιακούς τόπους μέσω των κινητών των γονέων κλπ. Είναι δυνατόν όλα πλέον να τα φυλακίζουμε ψηφιακά; Για ποιο λόγο; Τι εξυπηρετεί αυτό; Ποια ευκολία είναι αυτή η οποία έχει τα δεδομένα μας κάπου, τα οποία βλέπουμε καθημερινά να υποκλέπτονται κατά εκατοντάδες χιλιάδες; Προχθές υποκλάπηκαν δεδομένα DNA, υποκλάπηκαν δεδομένα ανθρώπων προσωπικά. Αύριο και με την ενιαία ταυτότητα που κάνετε, με τον ενιαίο αριθμό πολίτη, μπορεί να έχει όλα τα στοιχεία κάποιος, όπως τραπεζικούς λογαριασμούς, σύνδεση με τραπεζικούς λογαριασμούς. Κάθε μέρα βλέπουμε ότι τους κλέβουν. Μπαίνουν με διάφορα προγράμματα, «επικαιροποιήστε από την τράπεζά σας», «κάντε έτσι, κατεβάστε αυτό το email», «όχι, μην το κατεβάζετε». Παλιά δεν είχαμε όλες αυτές τις ψηφιακές δυνατότητες και ευκολίες και πήγαινε μια γιαγιά στην τράπεζα με ένα βιβλιάριο και δεν μπορούσε να της κλέψει κανείς τίποτα, υπέγραφε και έπαιρνε τα χρήματά της. Τώρα μπαίνει στον λογαριασμό και υποχρεώνουμε τη γιαγιά να έχει e-banking -αυτό είναι φοβερό!-, να έχει e-banking η γιαγιά ή όποιος είναι κοντά της και να πρέπει να τα κάνει όλα μέσω ψηφιακών ευκολιών.

Είμαστε κατά όλης αυτής της τρέλας που δεν εξυπηρετεί απολύτως τίποτα ούτε πιάνει τους φοροφυγάδες. Τους μεγάλους φοροφυγάδες δεν τους πιάνει, πιάνει τους φουκαράδες που πουλάνε τώρα 1 ευρώ, με κάρτα και ψηφιακά. Πάει ο άλλος για το ρολόι του και πληρώνει μισό ευρώ. Είναι ντροπή, δεν υπάρχει πουθενά σε όλο τον κόσμο αυτό να έχουμε όλη αυτή την ψηφιοποίηση.

Είδατε τι συνέβη στην Ισπανία, στη Γαλλία και την Πορτογαλία. Ένα μπλακάουτ έγινε και πήγε να γίνει εμφύλιος πόλεμος. Τρέχανε στα ανταλλακτήρια συναλλάγματος να πάρουν χρήματα, γιατί δεν υπήρχε τρόπος να βγάλουν χρήματα. Εμείς τώρα εδώ θα το κάνουμε και πλαστικό όλο το χρήμα, θα υπάρχει απόλυτη εξάρτηση από πλαστικό χρήμα.

Μακάρι να βγούμε ψεύτες. Δυστυχώς το μέλλον είναι ζοφερό, σε όλη αυτή την ψηφιοποίηση, πόσο μάλλον όταν συζητάμε για τα προσωπικά μας δεδομένα. Και νομίζουμε ότι εάν όλα αυτά κάποιοι τα προσβάλλουν, δεν ξέρω σε ποια δικαστήρια -τώρα θα μου πείτε ότι η Ευρωπαϊκή Ένωση είναι αυτή που δίνει εντολή για όλα αυτά- θα καταλάβουν και οι δικαστές οι οποίοι δικάζουν ότι είναι άκρως επικίνδυνο για τον κάθε άνθρωπο το να μπορεί κάποιος χάκερ -οι οποίοι χάκερς προηγούνται των συστημάτων anti-hacking- να του κλέψει όλα τα ιδιωτικά δεδομένα. Γιατί λοιπόν να μπω εγώ στη διαδικασία να έχω τα δεδομένα μου ψηφιακά κάπου, συγκεντρωμένα μάλιστα σε έναν φορέα, σε μια ταυτότητα ή οτιδήποτε άλλο είναι; Κοιτάξτε καθημερινά τι γίνεται.

Να πω και κάτι άλλο, που είναι πολύ σημαντικό. Προχθές ένας «λαθραίος», ο οποίος τελικά είναι κάτω από άσυλο, μετανάστης, απόγευμα μέσα στον κόσμο πήγε να βιάσει μια κοπέλα στη Σόλωνος. Εμείς αυτούς τους αποκαλούμε πλέον «ασυλομετανάστες». Ξέρετε, κύριε Υπουργέ, γιατί είναι «ασυλομετανάστες»; Είναι μετανάστες στους οποίους έχετε δώσει άσυλο επίσημα. Διάβασα σήμερα ότι δεν μπορεί να απελαθεί ο τύπος αυτός γιατί είναι κάτω από καθεστώς ασύλου, δεν μπορεί να απελαθεί ποτέ. Είναι ένας διεστραμμένος, ο οποίος πήγε να βιάσει την κοπέλα μέσα στον δρόμο. Βλέπουμε ότι όλες αυτές οι ψευτοδημοκρατικές γυναικών οργανώσεις οι οποίες φωνάζουν για γυναικοκτονίες, για όλα αυτά, σε τέτοιες περιπτώσεις σιωπούν, δεν μιλάνε καθόλου, δεν υπάρχει γι’ αυτούς γυναικοκτονία, βιασμός δεν υπάρχει. Όταν πρόκειται για «ασυλομετανάστες» υπάρχει η «ιερή αγελάδα», «δεν αγγίζουμε τον λαθρομετανάστη που έγινε ασυλομετανάστης». Μήπως πρέπει να προβλεφθεί να παρακάμπτουμε τα άσυλα, να τους χώνουμε φυλακή, αλλά να τους στέλνουμε και στο εξωτερικό και να μην ξαναβλέπουμε τα μούτρα τους εδώ; Είναι δυνατόν να θέλει να βγει η κόρη μας το βράδυ να κυκλοφορήσει και να φοβόμαστε ότι μπορεί ένας τέτοιος να βρεθεί μπροστά της;

Προσέξτε τώρα, τη συγκεκριμένη κοπέλα δεν τη γλίτωσε ο κόσμος ο περαστικός, οι οποίοι κάθονται και φωτογραφίζουν. Το είδα και σε βίντεο, τη βγάζανε βίντεο την ιστορία. Η αδερφή της και μια άλλη κοπέλα είχαν το θάρρος να ορμήξουν εκεί και πήγαν και οι περαστικοί. Γιατί έχουμε γίνει και δειλοί σε αυτό το θέμα, επειδή φοβόμαστε μην αγγίξουμε τον «ασυλομετανάστη», μην πέσουν πάνω μας και πουν ότι πήγαμε να τον «φάμε». Και είναι πάρα πολλά αυτά τα παραδείγματα με τέτοιους, ειδικά στην ευρύτερη περιοχή εκείνη των Εξαρχείων. Στην Ομόνοια δεν ήταν πρόσφατα ένας που κάθε βράδυ έβγαινε και πήγαινε να βιάσει μια κοπέλα; Και δεν έχει συλληφθεί ακόμα αυτός. Κάθε βράδυ πήγαινε να βιάσει. Της έβγαλε τα ρούχα της άλλης στην Πειραιώς την άλλη φορά. Κάθε μέρα υπάρχει κάτι τέτοιο. Πρέπει να το ζούμε αυτό, να το ζουν τα κορίτσια μας; Έξω από την Ελλάδα! Δεν τους χρειαζόμαστε αυτούς!

Το άσυλο λοιπόν δεν είναι δεσμευτικό για έναν παράνομο. Πήρε άσυλο; Από τη στιγμή που προβαίνεις σε μια παρανομία -όλες οι χώρες του κόσμου το κάνουν αυτό- παραβιάζεις το άσυλο που σου έχει δοθεί. Το άσυλο έχει κάποιους κανόνες: Σου δίνω μεν άσυλο, αλλά σέβεσαι τους νόμους της χώρας. Θα πρέπει λοιπόν να μείνεις εδώ, να σε φορτωθούμε εφ’ όρου ζωής όταν παραβείς τους νόμους και να σε έχουμε να σε βλέπουμε; Εδώ ο άλλος συνελήφθη για παρόμοια δράση μια φορά στη Φωκίωνος και διάβασα ότι είχε συλληφθεί άλλες τριάντα φορές. Τριάντα φορές κάποιοι δικαστές τον άφησαν ελεύθερο. Δεν εξηγείται αλλιώς.

Και τέλος, μήπως πρέπει να βγάλουμε ένα σχέδιο νόμου, το οποίο κάποιοι θα πουν απάνθρωπο, που να ευνουχίζει τους βιαστές με χημικό ευνουχισμό, όπως κάνει η Αμερική ή όπως άλλες χώρες το σκέφτονται; Θα αποτρέψουμε αυτό το άθλιο γεγονός να ορμάνε στις γυναίκες μέρα μεσημέρι και να τους δίνουμε εμείς συγχωροχάρτι. Ο διεστραμμένος δεν θα αλλάξει ποτέ. Είτε είναι άρρωστος που λένε ή οτιδήποτε άλλο, πρέπει να γλιτώσει η κοινωνία από αυτούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εγώ τα βλέπω γιατί είμαι και πατέρας κοριτσιών, αλλά νομίζω ότι όλοι οι Έλληνες συμφωνούν, και για τα αγόρια τους και για τα παιδιά τους δεν μπορεί να υπάρχει αυτή η κατάσταση. Δεν αρκεί να φωνάζουμε και να υπερασπιζόμαστε τις γυναίκες εδώ ψηφοθηρικά και να λέμε κάθε μέρα το ένα ή το άλλο ή να λέμε για γυναικοκτονίες. Εδώ, βιασμός. Το ίδιο είναι και ο βιασμός και μπορεί να καταλήξει και σε γυναικοκτονία στο τέλος. Πολλοί τις πνίγουν κιόλας μετά. Γι’ αυτό στέκομαι τόση ώρα σε αυτό. Είναι κρίμα να μην παίρνουμε κανένα μέτρο ειδικά σε αυτό το θέμα.

Δεν θα πω τίποτε άλλο τώρα, γιατί πέρασα και τον χρόνο.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Κόντη.

Ολοκληρώθηκε ο κατάλογος των ομιλητών και των κοινοβουλευτικών εκπροσώπων.

Κύριε Οικονομόπουλε, θα μιλήσετε; Όχι.

Άρα, θα ξεκινήσουμε με τις δευτερολογίες αντίστροφα.

Τον λόγο έχει ο ειδικός αγορητής των Σπαρτιατών, ο κ. Δημητριάδης, για πέντε λεπτά.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω λέγοντας το εξής, με αφορμή τη διαβίβαση της δικογραφίας για τα Τέμπη για τον κ. Καραμανλή και τον κ. Σπίρτζη. Πάγια θέση των Σπαρτιατών ήταν να διεξαχθεί μια προκαταρκτική εξέταση, μια προανακριτική επιτροπή για περισσότερα του ενός πολιτικά πρόσωπα ακόμα και για κακουργήματα.

Αυτό το λέω διότι υπήρξε μια παρεξήγηση. Άκουσα την κ. Κωνσταντοπούλου να λέει στην Επιτροπή Θεσμών και Διαφάνειας ότι εμείς οι Σπαρτιάτες μαζί με τη Νέα Δημοκρατία δεν επιθυμούμε τη διαλεύκανση των Τεμπών. Λάθος. Όχι μόνο το επιθυμούμε, αλλά επιθυμούμε να πάει και το μαχαίρι στο κόκκαλο, για να τελειώνουν οι παρεξηγήσεις.

Και μάλιστα να πω ότι το έχω πάρει και προσωπικά το ζήτημα, διότι όχι μόνο γνωρίζω συγγενείς θυμάτων των Τεμπών –προσωπικά τους γνωρίζω-, αλλά έναν μήνα πριν συμβεί το έγκλημα, πριν συμβεί η σύγκρουση, ήμουν στο ίδιο τρένο, στην ίδια διαδρομή. Θεωρώ απαράδεκτο να ακούγονται αυτά τα πράγματα και λυπάμαι πάρα πολύ, αλλά κάπου αυτό πρέπει να τελειώσει. Άλλο η πολιτική αντιπαλότητα, άλλο η προσβολή. Γιατί το θεωρώ προσβολή αυτό που ακούστηκε.

Αναφορικά με το νομοσχέδιο, σήμερα το πρωί επιχειρηματολόγησα γιατί ψηφίζουμε «Παρών». Το νομοσχέδιο ναι μεν έχει κάποιες θετικές διατάξεις αναφορικά με την αναγνώριση του Συλλόγου Διαιτολόγων-Διατροφολόγων και πράγματι κατοχυρώνει τα επαγγελματικά δικαιώματα, όμως είχαμε πάρα πολλούς προβληματισμούς για κάποιες διατάξεις που αφορούσαν το σύστημα υγείας, ειδικά στο τρίτο μέρος. Δεν θα επιχειρηματολογήσω παραπάνω.

Θα πάω λίγο στην τροπολογία. Με προβλημάτισε ιδιαίτερα η ειδική ηλεκτρονική εφαρμογή Kids Wallet. Πρόκειται, όπως λέει μέσα το άρθρο 2, για μια εφαρμογή η οποία αποθηκεύει τα στοιχεία της ταυτότητας των ανηλίκων σε μια ειδική εφαρμογή που μπαίνει σε κάποιες κινητές συσκευές και πρόσβαση σε αυτό έχει ο ασκών τη γονική μέριμνα ή ο γονέας.

Το πρόβλημα ξέρετε ποιο είναι; Θα είναι ασφαλή αυτά τα δεδομένα εκεί που θα είναι αποθηκευμένα ή θα μπορεί οποιοσδήποτε χάκερ να τα συλλέξει; Το λέω γιατί πρόσφατα είχαμε μια κυβερνοεπίθεση, είχαμε συλλογή προσωπικά δεδομένων, κάποιοι υφάρπαξαν βάσεις δεδομένων. Θα γίνει και εδώ το ίδιο; Το λέω γιατί τα κινητά μας πολλές φορές είναι και ευάλωτα.

Είναι ωραία, ξέρετε, η ψηφιοποίηση –το έχω πει και σε άλλο νομοσχέδιο του Υπουργείου Ψηφιακής Διακυβέρνησης- όμως καλό θα είναι να βλέπουμε και λίγο και τους κινδύνους που υπάρχουν, που υφίστανται. Ωραία είναι, αλλά υπάρχουν και κάποιοι κίνδυνοι μην τυχόν βρεθούν τα δεδομένα των ανηλίκων σε επικίνδυνα χέρια. Αυτό είναι πάρα πολύ σημαντικό για εμάς. Πρέπει να υπάρχει η απαραίτητη ασφάλεια.

Δεύτερον, στο άρθρο 3 υπάρχει η δυνατότητα ανανέωσης συμβάσεων εργασίας προσωπικού ιδιωτικού δικαίου ορισμένου χρόνου σε προνοιακούς φορείς. Ναι, να υπάρξει μια παράταση πράγματι για να καλυφθούν τα κενά, όμως κάποια στιγμή θα πρέπει να μεριμνήσουν και τα υπουργεία να γίνονται προσλήψεις μόνιμου προσωπικού και όχι συνεχώς να βασιζόμαστε σε ΙΔΟΧ που οι άνθρωποι πράγματι έχουν τη θέληση και προσφέρουν υπηρεσίες και να μην θέλουμε να τους μονιμοποιήσουμε. Δεν μπορούμε συνεχώς να βασιζόμαστε σε παρατάσεις συμβάσεων ΙΔΟΧ. Πρέπει κάποια στιγμή να υπάρξει μια στρατηγική για μόνιμο προσωπικό.

Τέλος, για την παράταση ισχύος μέτρων για την ομαλή λειτουργία της αγοράς να πω ότι το πρόβλημα για μένα προσωπικά στην αγορά δεν είναι μόνο η παράταση κάποιων μέτρων ενίσχυσης, το μεγάλο πρόβλημα είναι το ενεργειακό κόστος, είναι η μεγάλη ακρίβεια, η γενικότερα υψηλή φορολογία η οποία δυστυχώς τσακίζει την αγορά. Μάλιστα δε να πω, επειδή είμαι και από τη Θεσσαλονίκη, ότι πάρα πολλά καταστήματα του λιανεμπορίου στη Θεσσαλονίκη έχουν μεγάλο πρόβλημα. Έχουν κλείσει πάρα πολλά. Αν πάτε σε δρόμους στη Θεσσαλονίκη πλέον, στην Εγνατία σε ορισμένα σημεία υπάρχει σειρά καταστημάτων που είναι κλειστά, σειρά ολόκληρη.

Αυτά θα πρέπει να καταπολεμήσουμε. Θα πρέπει να μειώσουμε το ενεργειακό κόστος, να βοηθήσουμε τους επιχειρηματίες να σταθούν στα πόδια τους, κυρίως τις μικρομεσαίες επιχειρήσεις, διότι οι μικρομεσαίες επιχειρήσεις είναι η ραχοκοκαλιά της ελληνικής οικονομίας.

Και τελειώνοντας θα ήθελα να πω το εξής, με αφορμή την αυριανή Εργατική Πρωτομαγιά. Αύριο λοιπόν θα ακούσουμε πολλά, θα ακούσουμε τους εργαζόμενους, θα ακούσουμε για τα δικαιώματά τους. Ένα πράγμα όμως θα ήθελα να επισημάνω. Το ελληνικό κράτος δυστυχώς και η σημερινή Κυβέρνηση διώχνει με τις πολιτικές της τους νέους εργαζόμενους στο εξωτερικό και την ίδια στιγμή βλέπουμε κάποιους ολιγάρχες να ζητάνε εισαγωγή μεταναστών από το εξωτερικό για κάποιους κλάδους, όπως του τουρισμού.

Θα ήθελα λοιπόν να ξεκινήσουμε ως εξής. Αντί να βολευόμαστε με εισαγωγή μεταναστών, να φροντίσουμε να μένουν οι Έλληνες και οι Ελληνίδες, οι νέοι και οι νέες στην Ελλάδα και όχι να φεύγουν στο εξωτερικό για μια καλύτερη ζωή, να βοηθήσουμε τους νεαρούς Έλληνες εργαζόμενους. Αυτοί είναι το μέλλον της Ελλάδας. Όσο εμείς τους διώχνουμε στο εξωτερικό, δυστυχώς η Ελλάδα μας δεν θα έχει μέλλον. Καλό θα είναι λοιπόν να μην βασιζόμαστε μόνο στην εισαγωγή ξένων εργατών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μάλιστα εδώ θέλω να τονίσω πως για ακόμη μια φορά έχουμε πει –και είναι και μια θέση την οποία την έχουμε υποστηρίξει πάρα πολλές φορές- ότι η ντόπια ολιγαρχία θέλει φθηνό εργατικό δυναμικό από το εξωτερικό, θέλει μετανάστες, δεν θέλει να μένουν εδώ οι Έλληνες, θέλει να έχει ένα φθηνό εργατικό δυναμικό να τους κάνει ό,τι θέλει για να μην έχουν και διεκδικήσεις. Αυτά τα λέω για να γνωρίζουμε.

Διότι πολλές φορές είναι ωραία να λέμε, ξέρετε, για ρατσισμούς, για φασισμούς, όμως πρέπει να δούμε και την πραγματικότητα. Η μετανάστευση και η παράνομη μετανάστευση εξυπηρετεί τη ντόπια ολιγαρχία.

Γι’ αυτό λοιπόν εμείς ψηφίζουμε «Παρών» στη συγκεκριμένη τροπολογία.

Ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητριάδη.

Τον λόγο έχει ο κ. Σπυρίδων Μπιμπίλας, ειδικός αγορητής της Πλεύσης Ελευθερίας.

**ΣΠΥΡΙΔΩΝ ΜΠΙΜΠΙΛΑΣ:** Ξανά εδώ. Για λίγο θα μιλήσω.

Μιας και αύριο είναι ημέρα μνήμης των εργατών που χάθηκαν για να μπορούμε σήμερα να απολαμβάνουμε δικαιώματα, αλλά και να διεκδικούμε πιο ανθρώπινη ζωή, θα πρέπει να αποτίσουμε φόρο τιμής σε όλους αυτούς τους ανθρώπους και να βρεθούμε αύριο στις εκδηλώσεις.

Εγώ προσωπικά θα βρίσκομαι σε μια άλλη εκδήλωση για μια άλλη επέτειο που πολλοί την ξεχνάμε γιατί δεν είναι τόσο γνωστή. Όλοι θυμόμαστε το Δίστομο και το Καλάβρυτα. Υπάρχουν και άλλα τέτοια φοβερά γεγονότα στην ελληνική ιστορία. Θα βρίσκομαι στην Έδεσσα και στα χωριά που υπέστησαν ολοκαύτωμα και σκότωσαν όλους τους κατοίκους. Θα είμαι στις γιορτές μνήμης εκεί.

Για το παρόν νομοσχέδιο που αφορά στον κλάδο των διατροφολόγων-διαιτολόγων, διαπιστώνουμε πως αφορά μεν τους πάντες, καθώς έχει να κάνει με ένα βασικότατο ζήτημα της ίδιας μας της ύπαρξης, τη διατροφή μας. Φάρμακο ας γίνει η τροφή και η τροφή σας ας γίνει φάρμακό σας, έλεγε ο Ιπποκράτης και υποστήριζε ότι η διατροφή παίζει τεράστιο ρόλο στη σωματική και ψυχική υγεία.

Αλήθεια όμως, πόσο απέχουμε απ’ αυτήν τη στάση των αρχαίων μας προγόνων όταν φοβόμαστε να φάμε κάτι, όταν δεν ξέρουμε πόσες τοξίνες κρύβουν τα κρέατα, όταν συμπολίτες μας ψάχνουν προσφορές στα σουπερμάρκετ, φθηνά προϊόντα για να αγοράσουν κρέατα εισαγόμενα γιατί δεν έχουν χρήματα, γιατί ζουν με πάρα πολύ μικρούς μισθούς, όταν φέρνουν ντομάτες από την Τουρκία με απαγορευμένα φυτοφάρμακα; Πώς να φάει το ψάρι ο Έλληνας μία και δύο φορές τη βδομάδα, όταν αυτό είναι πάρα πολύ ακριβό; Όταν τελικά μετά βίας καταφέρνει να φάει ψάρι μόνο δύο φορές τον χρόνο; Όταν αφήνει το ψωμί ζέας στην άκρη γιατί είναι ακριβό για να πάρει φθηνότερο ψωμί, ένα δημητριακό υψηλής διατροφικής αξίας με μεγάλη περιεκτικότητα θρεπτικών συστατικών και με μικρότερη ποσότητα γλουτένης από αυτή που έχει το στάρι που δυστυχώς την κατήργησαν κυβερνήσεις άλλων εποχών;

Είναι καλό ο Έλληνας να γνωρίζει, να μαθαίνει την ιστορία ακόμη και των τροφίμων, κάτι που ελπίζουμε να γίνει τώρα με τη δημιουργία αυτού του δημόσιου συλλόγου διατροφολόγων-διαιτολόγων, για να προσφέρουν στον κόσμο κάτι που δεν γνωρίζει. Είναι μια επιστήμη που μας αφορά όλους μας, γιατί δεν υπάρχει άνθρωπος που να μην τρέφεται.

Δυστυχώς οι πολλοί πολίτες δεν έχουν και χρήματα για να πληρώσουν γυμναστήρια.

Λέτε πως θέλετε να κάνετε πρόληψη της υγείας των Ελλήνων μέσω της διατροφής και πάρα πολύ σωστά το λέτε. Η αρχή αυτή της πρόληψης ας γίνει και με τη μείωση όμως των τιμών, όπως είπα και στην προηγούμενή μου ομιλία, με τον καλύτερο και ποιοτικότερο έλεγχο των τροφίμων, με τον έλεγχο των φυτοφαρμάκων, με την επιδότηση των βιολογικών προϊόντων, ώστε να μην είναι τόσο ακριβά και δυσπρόσιτα για τον απλό πολίτη και το πορτοφόλι του. Έτσι ξεκινάει η πρόληψη, από τις τιμές και από τον έλεγχο των τροφίμων.

Μιλήσαμε όλοι για τη μεσογειακή διατροφή. Το λάδι και η φέτα είναι δυο από τα πιο βασικά στοιχεία αυτής της παγκόσμια γνωστής διατροφής. Φροντίστε λοιπόν να επανέλθουν αυτά τα τρόφιμα ξανά στο τραπέζι του Έλληνα πολίτη, μειώνοντας τις τιμές, ώστε να αυξηθεί η υγεία του.

Το Υπουργείο Υγείας της Ελλάδας σε αυτήν την πραγματικότητα της παχυσαρκίας δεν μπορεί να μένει απαθές και κάνει πράγματα για να την αλλάξει, και λέμε μπράβο σε αυτό. Οπωσδήποτε όμως να συμπεριλάβετε τη ραγδαία πτώση των τιμών των τροφίμων.

Η διατροφή είναι η αρχή των πάντων. Γι’ αυτό είναι καίριας σημασίας και η ενίσχυση του κλάδου των διατροφολόγων και των διαιτολόγων σε μια εποχή που όπως φανερώνουν οι στατιστικές ένας στους τρεις Έλληνες είναι υπέρβαρος ή παχύσαρκος. Πάμε λοιπόν να κάνουμε όλοι μαζί, πολιτικοί και πολίτες κάθε επαγγέλματος, ανάλογα με το πού μένουμε -γιατί έχουμε δει ότι η παχυσαρκία έχει να κάνει και με το πού μένει ο κάθε άνθρωπος, δηλαδή σε ποια φτωχική γειτονιά ή ποια πλούσια γειτονιά μένει- έχει να κάνει με την καλή του διατροφή, με το θρεπτικό και υγιεινό φαγητό, πράγμα που πρέπει να γίνει το πρώτο ζητούμενο στη ζωή μας. Είναι πολύ σωστή κίνηση η ενίσχυση του σχετικού κλάδου.

Κι εδώ θέλω να τονίσω πως είχε απόλυτο δίκιο ο πρόεδρος της ένωσης των διαιτολόγων κ. Τσιρώνης όταν έκανε λόγο για το 24% ΦΠΑ ως καθεστώς στις υπηρεσίες διατροφής και διαιτολογίας.

Όσο για τα νοσοκομεία μας είναι σωστό να μην υπάρχει για κάθε υπό ίδρυση νοσοκομείο υποστελέχωση προσωπικού και να μην κάνουν απάνθρωπες βάρδιες, όπως συχνά έχει καταγγελθεί, και είναι σωστό να δίνουμε σημασία στις καταγγελίες για τα απαρχαιωμένα μηχανήματα, για ελλείψεις υλικών, για νοσοκομεία που δεν έχουν στοιχειώδη διαγνωστικά μέσα, για ουρές στα φαρμακεία του ΕΟΠΥΥ, για τα συνταγογραφούμενα φάρμακα. Το γεγονός της φωτιάς των εγκαυμάτων σε ώρα εγχείρησης σε ασθενή στο νοσοκομείο Αλεξάνδρα λέει πολλά.

Και ως προς αυτά τα κακώς κείμενα που προανέφερα το παρόν νομοσχέδιο σε αρκετά άρθρα του στοχεύει προς τη σωστή κατεύθυνση. Αλλά δεν μπορούμε να μην ασκούμε καλοπροαίρετη κριτική και να στηλιτεύουμε όσα νομίζουμε ότι αντί να βοηθήσουν θα επιδεινώσουν την κατάσταση.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Επόμενος ο κ. Νικόλαος Παπαδόπουλος, ειδικός αγορητής της Νίκης.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

Πραγματικά μια ακόμα απογοήτευση αυτό το νομοσχέδιο, αγαπητοί συνάδελφοι, σαν όλα αυτά που μας συνήθισαν να μας φέρνουν, τίποτα ουσιαστικό, τίποτα. Με το πρόσχημα της διατροφής, σού λέει το τυράκι ήταν η διατροφή, θα πούμε για διατροφή, θα βάλουμε και τους διαιτολόγους και τους διατροφολόγους, ποιος δεν θέλει καλή διατροφή. Αλλά η ουσία μηδέν εις το πηλίκο.

Ακούσαμε τίποτε για προσλήψεις; Ακούσαμε τίποτα για πόρους στην υγεία; Αντίθετα βομβαρδιζόμαστε, τώρα ήμουν στο διαδίκτυο και βλέπω τον κακό χαμό που γίνεται και λέτε ότι καταστοφολογούμε. Εμείς καταστροφολογούμε ή ότι το ΕΣΥ διαλύεται; Για δέστε, τι γίνεται στο Βενιζέλειο Νοσοκομείο; Γιατί δεν είπατε ότι έφυγαν χθες μαζικά οι πνευμονολόγοι; Δεν είναι ενάμιση χρόνος που δεν λειτουργεί ο στεφανιογράφος; Ξέρετε τι σημαίνει στεφανιογράφος που δεν λειτουργεί ή όλοι νομίζετε ότι έχουν φουσκωμένο πορτοφόλι και μπορούν να τρέχουν στα ιδιωτικά ιδρύματα για να ξεβουλώσουν τα στεφανιαία τους;

Ο φτωχός εκεί στην Κρήτη άμα κλείσει αγγείο του, αν υποστεί έμφραγμα, να πεθάνει δηλαδή. Αυτό σημαίνει όταν κρατάτε έναν στεφανιογράφο κλειστό επειδή δεν προσλαμβάνετε τρεις νοσηλεύτριες. Αναλγησία στο έπακρο. Δεν ξέρω για ποιους δουλεύετε, αν δουλεύετε για τον Έλληνα πολίτη ή για ποιους άλλους δουλεύετε.

Και επίσης θέλω να θίξω σε αυτά τα δυο-τα τρία λεπτά που έχω και τη μανία σας για την ψηφιοποίηση των πάντων. Τα τρένα συγκρούονται το ένα με το άλλο γιατί δεν έχουν τηλεδιοίκηση και άκουσα ότι θέλετε να βάλετε βραχιολάκια. Δεν ξέρω, πήρατε θέση σε αυτά; Υπάρχουν δημοσιεύματα που λένε ότι για να μην ταλαιπωρείται ο ασθενής, παιδιά, θα βάλουν βραχιολάκια, θα πάρει ο κ. Γεωργιάδης τους ασθενείς μόλις μπαίνουν και θα παρακολουθεί τι γίνεται. Αντί να πάρετε νοσοκόμες, να πάρετε γιατρούς, να έρχεται ο ασθενής και μέσα σε πέντε-δέκα λεπτά, μια ώρα να εξυπηρετείται, θα τον έχετε με τα βραχιολάκια για να ξέρετε πού πηγαίνει και πού κάθεται!

Και πού το είδατε; Λέει, το είδαμε από τον φίλο μας τον Μπουρλά αυτό, Ισραήλ. Συγκρίνεται το Ισραήλ με την Ελλάδα; Αλλά και αυτοί στα χρόνια της πανδημίας γίνανε χειρότερα πειραματόζωα από εμάς.

Κι άλλο ένα δημοσίευμα, μιας και είστε εδώ και θα ήθελα να μας δώσετε μια απάντηση, είναι με το DNA των νεογνών. Τι σας έπιασε με αυτά τα πράγματα; Ψηφιακά πορτοφόλια και πληροφορίες μέσα στο διαδίκτυο, όταν η ίδια η Αρχή Προστασίας των Δεδομένων έβαλε στο Υπουργείο Προστασίας του Πολίτη πριν δύο μήνες 150.000 πρόστιμο όταν διαπίστωσε την παντελή έλλειψη νομικού πλαισίου για την προστασία των ελάχιστων δεδομένων, όχι τέτοια σοβαρά δεδομένα. Και εμείς θα δώσουμε και θα εμπιστευτούμε σε εσάς δεδομένα παιδιών; Αν είναι δυνατόν!

Ή προχτές, αρχές Μάρτη, από 1 έως 5 του Μάρτη, νομίζω η δική σας Κοινοβουλευτική Ομάδα εδώ του ΣΥΡΙΖΑ έλαβε την απάντηση και έμειναν όλοι με ανοιχτό το στόμα ότι σε πέντε μέρες από την ελληνική εταιρεία των δήμων αυτών ανάπτυξης της τοπικής αυτοδιοίκησης κλάπηκαν, δεσμεύτηκαν στοιχεία από 2,5 εκατομμύρια Έλληνες πολίτες οι οποίοι είχαν ένα ΑμεΑ παιδί. Πήραν στοιχεία σχετικά με το ιατρικό τους ιστορικό, με το φορολογικό τους ιστορικό, με το τι χρωστούν και τι κάνουν την οικογενειακή τους κατάσταση! Και δεν συγκινείται κανένας σε αυτή τη χώρα και θέλετε να δώσουμε DNA;

Άλλο πάλι, ακούσαμε και ότι θα δώσετε και DNA από 100.000 νεογνά. Είναι αλήθεια αυτό; Ξέρετε τι μπορεί να γίνει με το DNA, κύριε Άδωνι; Έχετε υπόψη σας τι είναι το DNA; Ξέρετε πώς πιστοποιούνται τα εγκλήματα; Και λέει βρέθηκε του τάδε το DNA εκεί και άρα είναι εγκληματίας. Ξέρετε ότι παίζετε με τη φωτιά; Αναλογίζεστε τι κάνετε; Πρέπει να εκπαιδεύεστε πριν μπείτε σε τέτοιες θέσεις και όχι να κάνετε ό,τι σας αρέσει και ό,τι σας λένε τα αφεντικά σας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Παπαδόπουλο.

Καλείται στο Βήμα ο κ. Οζγκιούρ Φερχάτ, ειδικός αγορητής της Νέας Αριστεράς.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, καταθέσαμε τις επιφυλάξεις και τις αντιρρήσεις μας για τις διατάξεις που συμπεριλαμβάνονται στο παρόν νομοσχέδιο, που καμία σχέση δεν έχουν με τη θεσμοθέτηση νομικού προσώπου δημοσίου δικαίου συλλόγου διαιτολόγων-διατροφολόγων, την οποία όπως είπαμε θεωρούμε ότι κινείται προς τη σωστή κατεύθυνση και προς τη σωστή βάση.

Κατά την προσφιλή σας τακτική, κύριε Υπουργέ, κατεβάσατε ένα νομοσχέδιο στο οποίο συμπεριλαμβάνονται διατάξεις που εξυπηρετούν το στρατηγικό σχέδιο για ιδιωτικοποίηση της υγείας, αυτό το σχέδιο που έχει τεθεί σε εφαρμογή από την ανάληψη της διακυβέρνησής σας και που ακόμη και στη περίοδο της πανδημίας όπου η χώρα μας κατέγραψε αρνητικές πρωτιές σε θανάτους, όχι μόνο δεν σας δίδαξε τίποτα, όχι μόνο δεν ακούσατε τον Παγκόσμιο Οργανισμό Υγείας που ενημερώνει για νέες πανδημίες και για την ανάγκη ισχυρών δημόσιων συστημάτων υγείας, αλλά συνεχίζετε απτόητοι τη διάλυση του δημόσιου συστήματος υγείας και το επιτυγχάνετε μέσω της πρωτοφανούς απαξίωσης του συστήματος αυτού.

Έχετε καταφέρει να μετατρέψετε τα δημόσια νοσοκομεία σε κέντρα εφημερίας, που απλώς διεκπεραιώνουν τα επείγοντα περιστατικά. Είστε υπεύθυνοι για μια πρωτοφανή στα χρονικά του ΕΣΥ κρίση στελέχωσης και λειτουργίας σε τμήματα αιχμής, που έχει οδηγήσει με τη σειρά της σε εξάντληση των ψυχοσωματικών αντοχών των ανθρώπων και σε κύμα παραιτήσεων έμπειρου ιατρικού δυναμικού.

Είστε υπεύθυνοι για την επικίνδυνη υποχώρηση των στάνταρ ασφαλείας και ποιότητας των παρεχόμενων υπηρεσιών υγείας. Εξαιτίας της υποχρηματοδότησης δεν πραγματοποιούνται οι απαραίτητες παρεμβάσεις και συντηρήσεις σε ιατροτεχνολογικό, τεχνολογικό εξοπλισμό και κτιριακές δομές.

Τι να πρωτοπούμε για μηχανήματα που μένουν εκτός λειτουργίας λόγω ελλιπούς συντήρησης ή υποστελέχωσης, για σοβάδες που πέφτουν στα κεφάλια ασθενών και γιατρών, για ασανσέρ που δεν συντηρούνται, με αποτέλεσμα να εγκλωβίζονται ασθενείς και εργαζόμενοι ή να κινδυνεύει ακόμα και η ζωή τους, για ασθενείς που καίγονται εξαιτίας μη σωστής συντήρησης των μηχανημάτων; Και πόσα ακόμα να πούμε; Να πούμε για ασθενοφόρα, τα οποία δεν διαθέτουν ούτε καν κολάρα κατά τη διακομιδή των ασθενών;

Τι να πούμε για την ψυχική και σωματική εξουθένωση του υγειονομικού προσωπικού που καλείται σε υπερεφημέρευση και σε υπερεργασία, κατά παράβαση της ευρωπαϊκής νομοθεσίας και που γίνεται επικίνδυνο τόσο για τους ίδιους όσο και για τους ασθενείς;

Έχετε πετύχει την έμμεση ιδιωτικοποίηση του συστήματος με μετακύλιση του κόστους στους πολίτες, καθώς η χώρα μας είναι πρωταθλήτρια στις ιδιωτικές δαπάνες.

Όπως ακούσατε, κύριε Υπουργέ -αλλά δεν ξέρουμε αν καταλάβατε- στην ημερίδα που διοργάνωσε ο Σύνδεσμος Φαρμακευτικών Επιχειρήσεων Ελλάδος, τα αποτελέσματα μεγάλης έρευνας του 2024 για την πρόσβαση των ατόμων με αναπηρία, με χρόνιες και σπάνιες παθήσεις δεν σας τιμούν. Μόνο ένας στους δέκα πολίτες απάντησε πως δεν δυσκολεύτηκε καθόλου στην ικανοποίηση υπηρεσιών υγείας. Το 39,5% στερήθηκε αναγκαία θεραπεία, τουλάχιστον μια φορά. Το 40% χρειάστηκε διαγνωστικές εξετάσεις που δεν κατάφερε να πραγματοποιήσει και το 34% στερήθηκε μία φορά φάρμακα που είχαν συσταθεί από το γιατρό του.

Το μεγαλύτερο πρόβλημα που αντιμετωπίζουν τα άτομα με αναπηρία, χρόνιες και σπάνιες παθήσεις είναι η υψηλή οικονομική επιβάρυνση, η μεγάλη αναμονή για εξετάσεις, αλλά και η έλλειψη διαθεσιμότητας σε φάρμακα. Επίσης, είναι χαρακτηριστικό πως τα τελευταία δύο χρόνια το 80% των ερωτηθέντων έχει μειώσει δαπάνες για βασικές ανάγκες, όπως τρόφιμα και ρούχα για να ανταπεξέλθουν σε έξοδα υγείας.

Επιπλέον, στη χώρα μας δεν φτάνουν ούτε οι μισές καινοτόμες θεραπείες, ακόμα και αυτές για να φτάσουν στους ασθενείς χρειάζεται να περάσουν περίπου δύο χρόνια από την άδεια κυκλοφορίας τους. Αυτή είναι η βάρβαρη όψη του νεοφιλελευθερισμού που υπηρετείτε πιστά. Αν δεν προσφέρεις στο σύστημα, το σύστημα θα σε απομονώσει και θα σου συμπεριφερθεί σαν σκουπίδι. Αν δεν έχεις χρήματα, θα πεθάνεις στο παγκάκι.

Σε μια διαφορετική προσέγγιση, θέλουμε δημόσιο σύστημα υγείας που θα υπηρετεί τη στρατηγική της καθολικής κάλυψης του πληθυσμού, της εξάλειψης των ανισοτήτων και της παροχής ποιοτικών υπηρεσιών υγείας. Απαιτείται ουσιαστική παρέμβαση με επενδύσεις σε ανθρώπινο δυναμικό, προκηρύξεις και προσλήψεις μόνιμου προσωπικού, γενναία χρηματοδότηση. Τα παραπάνω βέβαια θα αποτυπώνονται στον προϋπολογισμό που θα έχει ως στόχο τη σταδιακή σύγκλιση με το μέσο όρο των χωρών της Ευρωπαϊκής Ένωσης, δηλαδή περίπου 7,5% του ΑΕΠ και όχι τη συνεχιζόμενη απόκλιση.

Κλείνοντας, να προσθέσω μια παρατήρηση για την κοινοβουλευτική λειτουργία. Σε κάθε νομοσχέδιο που φέρνετε, ακολουθείτε συγκεκριμένο χρονοδιάγραμμα. Όλα γίνονται γρήγορα, τελευταία στιγμή ενημερωνόμαστε για τις Επιτροπές, σε τρεις μέρες η συζήτηση και η Ολομέλεια προς ψήφιση. Το συγκεκριμένο νομοσχέδιο μπήκε στις Επιτροπές την εβδομάδα που η Βουλή λειτουργεί με κλιμάκια. Μόλις χτες στη Διάσκεψη των Προέδρων, αποφασίστηκε η συζήτηση στην Ολομέλεια σήμερα. Επίσης, στη συζήτηση του συγκεκριμένου νομοσχεδίου δεν ήταν παρόντες όλοι οι αρμόδιοι φορείς. Όταν όμως παίρνουν πρόσκληση την τελευταία μέρα πριν τη συνεδρίαση, είναι απολύτως λογικό να απουσιάζουν. Γι’ αυτό καλό είναι η πρόσκληση να αποστέλλεται κάποιες μέρες πριν, ώστε να υπάρχει χρόνος προετοιμασίας και τακτοποίησης των επαγγελματικών τους υποχρεώσεων.

Και επιτρέψτε μας να θεωρούμε ότι η συγκεκριμένη πρακτική γίνεται εσκεμμένα και αποτελεί επιλογή σας, γιατί δεν σας ενδιαφέρει ο γόνιμος και εποικοδομητικός διάλογος. Αν σας ενδιαφέρει η δημοκρατική κοινοβουλευτική διαδικασία, πιστεύω σύντομα θα αλλάξετε αυτά τα χαρακτηριστικά της λειτουργίας μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Φερχάτ.

Καλείται στο Βήμα η κ. Μαρία Αθανασίου, Ειδική Αγορήτρια της Ελληνικής Λύσης.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε συνάδελφε, ως προς την εισαχθείσα τροπολογία, θα επικεντρωθούμε στο άρθρο 2, το οποίο προβλέπει καθαρό φακέλωμα των ανηλίκων με ανάρτηση των προσωπικών τους στοιχείων σε κεντρική ηλεκτρονική πλατφόρμα. Ειδικότερα η παράγραφος 3 του άρθρου ορίζει ότι στην ειδική ηλεκτρονική εφαρμογή του kids wallet δύναται να αποθηκεύονται σε ψηφιακή μορφή τα στοιχεία των δελτίων αστυνομικής ταυτότητας των ανηλίκων. Επίσης o ανήλικος δύναται να επιδεικνύει τα ανωτέρω για τον σκοπό της ταυτοποίησής του σε φορείς του δημόσιου τομέα, σε δικαστικές αρχές και σε φυσικά και νομικά πρόσωπα του ιδιωτικού τομέα που νομιμοποιούνται για τον έλεγχο ταυτότητας ή την ταυτοποίηση, στο πλαίσιο της άσκησης των κατά νόμο αρμοδιοτήτων τους ή της εκπλήρωσης των κατά νόμον υποχρεώσεών τους.

Είναι πολύ πρόσφατο το γεγονός της μαζικής παραβίασης προσωπικών δεδομένων δεκάδων χιλιάδων πολιτών, των οποίων τα προσωπικά στοιχεία, καθώς και η φύλαξή τους παραβιάστηκαν και έγιναν προσιτά σε κάθε επίδοξο κακόβουλο πρόσωπο.

Το πρόβλημα είναι ότι αφενός η ανάρτησή τους ήταν υποχρεωτική, ακόμα και αν δεν την ενέκρινε στην ουσία ο ενδιαφερόμενος, απλώς και μόνο αν υποχρεώθηκε να ακολουθήσει τις επιταγές της κυβερνητικής πολιτικής, εμπιστευόμενος ή μάλλον ευχόμενος να μην υποπέσουν σε κλοπή, κάτι το οποίο δυστυχώς, δεν αποφεύχθηκε. Οι χάκερς προηγούνται των εφαρμοζόμενων τεχνολογιών, οι οποίες βρίσκονται ένα βήμα πίσω, καθώς επίσης και τα συστήματα ασφαλείας και προστασίας των προσωπικών δεδομένων έπονται των τεχνικών γνώσεων των χάκερς.

Αυτό είναι κάτι το οποίο η Κυβέρνηση πλέον οφείλει να λάβει πολύ σοβαρά υπ’ όψιν της και να μην αφήνει εκτεθειμένους τους πολίτες στις υποθέσεις κακόβουλων παραβιαστών.

Επιπροσθέτως, η Κυβέρνηση ακολουθεί την προσφιλή της τακτική να ρυθμίζει μείζοντα ζητήματα, χωρίς να ακολουθεί την κοινοβουλευτική οδό, παρά με Υπουργικές Αποφάσεις. Έτσι και σε αυτή την περίπτωση, παρότι πρόκειται περί του μείζονος ζητήματος της προάσπισης των προσωπικών δεδομένων των ανηλίκων, με απλή απόφαση του Υπουργού Ψηφιακής Διακυβέρνησης, καθορίζονται ο τρόπος χρήσης, οι παρεχόμενες λειτουργίες και κάθε αναγκαία λεπτομέρεια σχετικά με τη λειτουργικότητα γονικού ελέγχου της ειδικής ηλεκτρονικής εφαρμογής kids wallet.

Επίσης, με κοινή απόφαση του Υπουργού Ψηφιακής Διακυβέρνησης και του κατά περίπτωση αρμόδιου υπουργού, ρυθμίζονται η διαδικασία, η νομική ισχύς και το πεδίο εφαρμογής της επαλήθευσης ηλικίας του ανηλίκου.

Πιο κάτω, με κοινή απόφαση των Υπουργών Ψηφιακής Διακυβέρνησης, Κοινωνικής Συνοχής και Οικογένειας και του κατά περίπτωση αρμόδιου υπουργού ρυθμίζονται η διαδικασία, οι όροι και κάθε άλλη τεχνική λεπτομέρεια, σχετικά με την είσοδο στην ηλεκτρονική εφαρμογή kids wallet των ασκούντων την επιμέλεια και την πραγματική φροντίδα ανηλίκων, όταν αυτά τα πρόσωπα δεν ασκούν τη γονική μέριμνα. Παρατηρούμε, λοιπόν, παντού να ρυθμίζονται ζωτικής σημασίας ευαίσθητα ζητήματα, εν προκειμένω η προστασία των προσωπικών δεδομένων των ανηλίκων με απλές Υπουργικές Αποφάσεις, σαν να επρόκειτο για απλά ακίνδυνα διαδικαστικά ζητήματα.

Και όμως, όπως προανέφερα, είναι πολύ νωπό το περιστατικό ανεξέλεγκτης διαρροής προσωπικών δεδομένων χιλιάδων συμπολιτών μας από αδίστακτους χάκερς, οι οποίοι μπόρεσαν και παραβίασαν απόρρητα ευαίσθητα προσωπικά στοιχεία, τα οποία φυλάσσονταν δήθεν, με επιμέλεια και με εφαρμογή των πλέον σύγχρονων ηλεκτρονικών συστημάτων ασφαλείας, τα οποία αποδείχθηκαν κατώτερα των περιστάσεων, ανασφαλή και αναποτελεσματικά.

Δεν θέλουμε να υπόκεινται τα παιδιά μας και τα ευαίσθητα προσωπικά τους στοιχεία σε τέτοιου είδους κινδύνους, ούτε σε κάθε επιτήδειο, ο οποίος επιβουλεύεται την ασφάλειά τους. Έτσι, λοιπόν και γι’ αυτό το άρθρο, αν και έχει πολλά θετικά, κύριε Υπουργέ, σε αυτή την τροπολογία είμαστε αρνητικοί.

Τώρα θα ήθελα να κλείσω και με το νομοσχέδιο -που μας είπατε πολλές φορές ότι πρέπει να το ψηφίσουμε- για τους διατροφολόγους και πολύ καλά τα βρήκαν μεταξύ τους. Ενώ ήρθε με βιτρίνα τους διατροφολόγους -έτσι ήρθε- στην ουσία το νομοσχέδιο είναι η μεταφορά του Παιδιατρικού και του Γυναικολογικού-Μαιευτικού στο Λοιμωδών. Και δεν θα σταθώ στο κτιριακό κομμάτι, που φεύγουν αυτά τα τμήματα από ένα καινούργιο σύγχρονο νοσοκομείο και πάνε σε ένα παλιό, αλλά και στις ιατρικές παροχές, που δεν μπορώ να πω ότι δίνουν την ασφάλεια που θα έπρεπε να έχουν τα νεογνά, οι λεχώνες και τα παιδιά.

Αυτή είναι και η αιτία που δεν μας επιτρέπει να είμαστε θετικοί σε αυτό το νομοσχέδιο. Θα ήθελα, λοιπόν, να το ξέρετε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αθανασίου.

Καλείται στο Βήμα ο κ. Γεώργιος Λαμπρούλης ειδικός αγορητής του Κομμουνιστικού Κόμματος Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Ολοκληρώνεται η διαδικασία συζήτησης του νομοσχεδίου. Σε ό,τι αφορά το νομοσχέδιο και στις Επιτροπές, αλλά και εδώ σήμερα στην Ολομέλεια, τοποθετηθήκαμε για όλα τα θέματα και ο Γενικός μας Γραμματέας, αλλά και όσοι εκ των Βουλευτών μιλήσαμε εκ μέρους της Κοινοβουλευτικής Ομάδας του κόμματός μας.

Όπως είπα και στην πρωτολογία μου το πρωί, θα αξιοποιήσω τον χρόνο της δευτερολογίας μου για την υπουργική τροπολογία. Όμως, πριν μπω στην τροπολογία, κύριε Υπουργέ θέλω να αναφέρω ότι δεν είδα στις νομοτεχνικές βελτιώσεις την απάλειψη ή την απόσυρση του άρθρου 33. Δεν μας ικανοποιεί. Δεν είναι δικό μας αίτημα, είναι αίτημα της κοινωνίας, των πολιτών, φορέων, σωματείων εργαζομένων στα νοσοκομεία της περιοχής της νότιας και δυτικής Αττικής. Αυτό το είχαμε ζητήσει, δεν το κάνατε.

Σε ό,τι αφορά την τροπολογία που φέρατε -και με συγχωρείτε για την έκφραση, ποτέ δεν χρησιμοποιώ τέτοιες εκφράσεις- αλλά το έχετε παρακάνει. Εδώ είναι μια τροπολογία «σαλάτα». Έξι άρθρα, καμία σχέση το ένα με το άλλο και βέβαια, μας εκβιάζετε, ενδεχομένως για κάποια από αυτά, γιατί αυτό θα ακούσουμε και από την τοποθέτηση του Υπουργού, ότι δεν ψηφίσαμε αυτό το άρθρο της τροπολογίας κ.λπ. Όμως, η ψήφος που δίνουμε είναι μία, ενώ τα άρθρα είναι έξι. Εάν συμφωνούμε στα μισά ή στο ένα και διαφωνούμε σε κάποια ή σε κάποιο λέμε «παρών», αυτό δεν είναι εκβιασμός στην ψηφοφορία; Το λέμε για πολλοστή φορά, έχει «μαλλιάσει» η γλώσσα μας, αλλά υποτίθεται λύση δεν υπάρχει. Πάμε, λοιπόν, ένα, ένα.

Άρθρο 1, λοιπόν της τροπολογίας, για την αναγνώριση των τίτλων ιατρικών εξειδικεύσεων στις Ηνωμένες Πολιτείες Αμερικής. Η ρύθμιση αυτή τι φέρνει στην επιφάνεια; Την αντιφατικότητα και τις αντιθέσεις της πολιτικής στην υγεία, που στηρίζεται στην ένταση της επιχειρηματικότητας στον δημόσιο και ιδιωτικό τομέα και στην εμπορευματοποίηση των εργασιών τους. Δηλαδή, ελλείψεις γιατρών στις δημόσιες μονάδες υγείας, απαράδεκτες συνθήκες δουλειάς, αποδοχών, επιστημονικών αναγκών και άλλα. Πού οδηγεί αυτό; Στο φαινόμενο της μετανάστευσης, πολλαπλάσιο από αυτό του επαναπατρισμού.

Έτσι, ενώ αυτές οι συνθήκες παραμένουν και επιδεινώνονται, αποτελεί απορίας άξιο με τι κριτήριο θα επιλέξουν να έρθουν όλοι αυτοί που κατέχουν τίτλους εξειδικεύσεων που απέκτησαν στις Ηνωμένες Πολιτείες της Αμερικής, που βεβαίως, σε καμία περίπτωση, δεν αμφισβητούμε την επιστημονική τους επάρκεια. Προφανώς, δεν θα έρθουν με αυτές τις συνθήκες, τις οικονομικές, τις επιστημονικές, τις κοινωνικές, του τεχνολογικού εξοπλισμού, στα ζητήματα της έρευνας, και πάει λέγοντας, να συνδράμουν στα δημόσια νοσοκομεία, στα κέντρα υγείας, στις εφημερίες και άλλα. Πρόκειται για καραμπινάτη ρύθμιση απλοποίησης των διαδικασιών αναγνώρισης των εξειδικεύσεων, προκειμένου να αξιοποιηθούν, κατά κύριο λόγο, ως ακριβοπληρωμένα στελέχη των μεγάλων ομίλων στην υγεία, άμεσα και έμμεσα, από την τυχόν επιλογή τους στην ακαδημαϊκή καριέρα, στην οποία θα επιδράσουν, βέβαια, με την επιχειρηματική κατεύθυνση, που άλλωστε εκπαιδεύτηκαν επαρκέστατα στις Ηνωμένες Πολιτείες.

Ρωτούμε, λοιπόν, αυτή η αναγνώριση σε τι πρόκειται να ωφελήσει τον λαό και τις ανάγκες του; Σε τίποτα, απαντάμε, αφού ο λαός θα πρέπει να πληρώνει ακόμα πιο πολλά για τις υπηρεσίες, για τις εργασίες υγείας. Είναι στην ουσία ρύθμιση υπέρ των επιχειρηματικών ομίλων στην υγεία, που προωθείτε χωρίς πολλά-πολλά, ενώ οι προσλήψεις γιατρών, η αποκατάσταση μισθών, η μονιμοποίηση χιλιάδων εργαζομένων υγειονομικών με ελαστικές μορφές εργασίας, όλα αυτά είναι φορτωμένα ή τα φορτώνετε στον αραμπά της αντιλαϊκής πολιτικής.

Επιβεβαίωση, μάλιστα, αυτής της πολιτικής αποτελεί και το άρθρο 3 της τροπολογίας που συζητούμε, που αντί να μονιμοποιήσετε τους εργαζόμενους στην πρόνοια, τους δίνετε τη δυνατότητα για μερικούς μήνες δουλειάς το επόμενο διάστημα.

Επομένως, είναι διαφορετικό ζήτημα η αναγνώριση των εξειδικεύσεων, από την αναγνώριση των λαϊκών αναγκών, που με αυτή τη ρύθμιση και στο εύρος αυτής της πολιτικής αυτά τα δύο δεν συναντιούνται ποτέ. Γι’ αυτό, λοιπόν, εάν αυτό το άρθρο ήταν ξέχωρο, θα το καταψηφίζαμε.

Στο δεύτερο άρθρο, που επίσης θα καταψηφίσουμε, που αφορά τη ρύθμιση για την ειδική ηλεκτρονική εφαρμογή, το λεγόμενο «παιδικό πορτοφόλι» τι κάνετε; Το είπε και η Βιβή Δάγκα. Στο όνομα ενός σοβαρού προβλήματος, αυτό της προστασίας των παιδιών από τον εθισμό και τη σαβούρα του διαδικτύου, εσείς φέρνετε για ψήφιση μία εφαρμογή -αυτό το περίφημο «παιδικό πορτοφόλι»- με την οποία αφενός, επιρρίπτεται η ατομική ευθύνη και πάλι στους γονείς και αφετέρου, παραχωρούνται ευαίσθητα προσωπικά δεδομένα, όπως τα στοιχεία ταυτότητας παιδιών κ.λπ., χωρίς βέβαια για αυτό να έχει προηγηθεί μία μελέτη κ.λπ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, λίγο χρόνο ακόμα.

Εδώ τώρα έχουμε και μια εμπειρία. Μικρή, μεγάλη; Ο καθένας ας το κρίνει. Όμως, παρόμοιες εφαρμογές υπάρχουν και λειτουργούν και σε άλλες χώρες και έχουν αποδειχθεί αναποτελεσματικές ως προς την αιτία που οδηγείται η Κυβέρνηση για να φέρει αυτή τη ρύθμιση.

Εδώ υπάρχουν, κατά τη γνώμη μας, πολύ σοβαροί κίνδυνοι για την προστασία των προσωπικών δεδομένων, ιδιαίτερα των ανηλίκων και όταν γίνονται αντικείμενο ψηφιακής αποθήκευσης και επεξεργασίας. Και τελευταίο, ανοίγει επικίνδυνος δρόμος στην κατεύθυνση γενικευμένης και ανοιχτής παρακολούθησης, πρώτα απ’ όλα από το κράτος, της καθημερινής δραστηριότητας του καθένα στο διαδίκτυο αλλά και έξω από αυτό.

Φυσικά, ο εθισμός στο διαδίκτυο είναι αποτέλεσμα ποιων; Των αδιεξόδων που βιώνουν τα παιδιά μας, της εμπορευματοποίησης των όρων της κοινωνικής τους ζωής στη μόρφωση, στον πολιτισμό, στον αθλητισμό, στην ποιοτική αναψυχή. Εκεί είναι οι αιτίες. Άρα λοιπόν και αυτό το άρθρο θα το καταψηφίζαμε αν ήταν μόνο του. Αυτά τα δύο άρθρα, το πρώτο και το δεύτερο, έχουν βαρύνουσα σημασία, κατά τη γνώμη μας, στην τελική διαμόρφωση ψήφου στη συγκεκριμένη τροπολογία.

Για το άρθρο 3 της τροπολογίας αν ήταν ξέχωρα, θα ψηφίζαμε «παρών». Ναι μεν δίνει τη δυνατότητα ανανέωσης, δύναται κιόλας να ανανεωθούν οι συμβάσεις εργαζομένων και άρα να συνεχίσουν να έχουν δουλειά -έστω για αυτό το πράγμα-, ωστόσο επιμένουμε και το ξαναλέμε ότι οι ανάγκες που καλύπτουν οι εργαζόμενοι στις συγκεκριμένες δομές, προνοιακές κυρίως δομές, δεν είναι ορισμένου χρόνου αλλά μόνιμες είναι οι ανάγκες για προσωπικό. Γι’ αυτό οριστική λύση για εμάς είναι η στελέχωση αυτών των δομών με μαζικές μόνιμες προσλήψεις όλου του αναγκαίου προσωπικού. Άρα, λοιπόν, σε αυτό το άρθρο της τροπολογίας θα ήμασταν «παρών» αν ήταν ξέχωρα.

Επίσης, στο άρθρο 4 που πλέον -εντάξει τώρα- η ακρίβεια χτυπάει, έχει φτάσει στον Θεό και εσείς παρατείνετε για δύο μήνες -για πόσους μήνες- τι; Ποια μέτρα; Να ανακουφίσουν ποιον; Τον εργαζόμενο, που οι μισθοί του είναι στα τάρταρα και μαστίζεται από την ακρίβεια σε όλα τα είδη, από την ενέργεια και πάει λέγοντας, χώρια τη φοροληστεία και τη φορολεηλασία με άμεσους και ιδίως έμμεσους φόρους που υπόκειται η πλειοψηφία του λαού μας.

Στο άρθρο 5 θα ήμασταν «κατά» αν ήταν μόνο του.

Στο άρθρο 6 «ναι», θα ήμασταν θετικοί στην αποφορολόγηση δηλαδή της αποζημίωσης ασφάλειας πτυχίου, στις αποζημιώσεις των εκπαιδευτών. Απλώς βάζουμε μία ένσταση στο -ας πούμε- τρίτο κομμάτι του συγκεκριμένου άρθρου που αφορά τις αποζημιώσεις των επιτροπών που συστήνονται για την επιτάχυνση της ροής της εναέριας κυκλοφορίας και για την αύξηση του ορίου εργασίας σε βάρος της ασφάλειας των πτήσεων. Σε αυτό το άρθρο θα ήμασταν, όπως σας είπα, θετικοί.

Συνολικά καταψηφίζουμε την τροπολογία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Επόμενος ομιλητής ο κ. Ανδρέας Παναγιωτόπουλος, Ειδικός Αγορητής του ΣΥΡΙΖΑ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κλείνοντας τη συζήτηση επί του νομοσχεδίου αυτού, θέλω να πω ότι εισερχόμεθα ουσιαστικά στη μεγάλη αγωνιστική μέρα της Πρωτομαγιάς, όπου προσφάτως είχαμε και θύματα και συνεχώς έχουμε θύματα εργαζόμενους -και στην Πάτρα είχαμε στο λιμάνι. Βεβαίως όχι μόνο αυτό, αλλά είχαμε σήμερα και απολύσεις. Είχαμε την απόλυση του κ. Γενιδούνια από τη Hellenic Train, ενός άξιου υπαλλήλου. Δεν απολύθηκε βέβαια για υπαλληλικούς λόγους, αλλά ως Πρόεδρος του Σωματείου, ο οποίος προειδοποίησε εγκαίρως τον τότε Υπουργό για το τι μέλλει γενέσθαι στους σιδηροδρόμους και τελικά, δεν έγινε τίποτα και πλήρωσε ο λαός και η χώρα το μεγάλο έγκλημα των Τεμπών. Γιατί; Γιατί δεν εισακούστηκαν όλοι αυτοί.

Αντί, λοιπόν, αυτός ο άνθρωπος να κληθεί ως μάρτυρας να πει τα τεκταινόμενα, αντί να του αναγνωρίσουμε ότι ανησυχούσε για την ασφάλεια του κόσμου, των εργαζομένων, των σιδηροδρομικών, διότι πλήρωσαν και οι σιδηροδρομικοί σε αυτό το έγκλημα, ήρθε η απόλυση. Ενδεχομένως, είναι μία ακόμα σταυροβελονιά της Κυβέρνησης στο μεγάλο πέπλο της συγκάλυψης που ρίχνει επάνω σε όλο αυτό το έγκλημα των Τεμπών και στις ευνοϊκές ρυθμίσεις που κάνατε στη Hellenic Train και πιθανόν βοηθάει και αυτή σήμερα σε αυτή την κατεύθυνση. Μπορείτε να παρέμβετε, όμως, κύριε Υπουργέ, έστω και τώρα να αποκαταστήσετε τη μεγάλη αδικία που γίνεται και μάλιστα, ανήμερα της Πρωτομαγιάς.

Φαίνεται, όμως, ότι όσο ο κόσμος ξεσηκώνεται και πιέζει κάπως ενδίδετε ή, ενδεχομένως, από τη δημοσκοπική σας πτώση ή, ενδεχομένως και από τις παρατηρήσεις που γίνονται από τους Βουλευτές σας. Διότι βλέπω εδώ και χαίρομαι, βέβαια, ότι ως προς τη ρύθμιση για τους νεφροπαθείς, μέσα σε λίγη ώρα βρέθηκε ο δημοσιονομικός χώρος, βρέθηκαν όλα και το τακτοποιήσετε. Αν το λέγαμε εμείς, δεν επρόκειτο να τακτοποιηθεί τίποτα, γιατί δεν θα υπήρχε δημοσιονομικός χώρος. Ευτυχώς, όμως, υπό την πίεση αυτή κάνετε διορθωτικές κινήσεις.

Να πω τώρα επί του νομοσχεδίου. Φέρατε ένα νομοσχέδιο το οποίο πιάνει ένα πολύ μεγάλο και βασικό ζήτημα αυτού του λαού και αυτής της χώρας, ένα πρόβλημα της παχυσαρκίας, το οποίο είναι δυνάστης ουσιαστικά για το σύστημα υγείας, για τον ίδιο τον λαό, την υγεία του και την ακεραιότητά του. Και αντί να το προσεγγίσετε ολοκληρωμένα, το απομονώνετε. Παίρνετε αποσπασματικά ένα μέτρο, το νομικό πρόσωπο τον διαιτολόγων, που είναι σωστό και πρέπει να γίνει και καλά κάνετε και το φέρνετε, έστω και με αυτή την καθυστέρηση.

Όμως, θα έπρεπε, διότι έχετε και το δημοσιονομικό περιθώριο με τα 11,5 δισεκατομμύρια του πλεονάσματος, να οργανώσετε ένα σύστημα τέτοιο, ούτως ώστε να μπορείτε να παρέμβετε. Διότι εμείς μαθαίναμε στην Ιατρική «το παχύσαρκο παιδί παχύσαρκος ενήλικας».

Θα μπορούσατε, λοιπόν, μέσα από την πρωτοβάθμια φροντίδα υγείας να παρέμβετε με διεπιστημονικές ομάδες, από τις ΤΟΜΥ, από τα κέντρα υγείας και από τον ιδιωτικό τομέα ακόμα κατά τέτοιον τρόπο, ούτως ώστε να αντιμετωπιστεί η παχυσαρκία στο σύνολό της. Αντί αυτού, το αφήνετε με ένα νομικό πρόσωπο. Λέτε γενικότητες εδώ για το τι θα ωφεληθούμε και το τι θα κερδίσουμε, καταπολεμώντας την παχυσαρκία. Και από εκεί και πέρα, φέρνετε ένα νομοσχέδιο το οποίο έχει ένα σωρό άλλα εκτός από το να λύνει ολιστικά το πρόβλημα αυτό.

Νομίζω ότι θα πρέπει να μπει στην ατζέντα της πολιτικής υγείας του Υπουργείου Υγείας, συνολικά του κράτους μας, συνολικά της κοινωνίας μας και να το αντιμετωπίσουμε, διότι αποτελεί πραγματικά λαίλαπα. Κοστίζει πάρα πολύ και θα βουλιάξει ακριβώς το ίδιο το σύστημα υγείας. Διότι η παχυσαρκία είναι πίσω από πού; Από τα καρδιαγγειακά νοσήματα, που υποτίθεται κάνουμε πρόληψη σήμερα, είναι πίσω από τον καρκίνο, είναι πίσω από ένα σωρό αρρώστιες, που δεν έχω χρόνο τώρα να πω.

Όσον αφορά δε στο άρθρο 33, να το αποσύρετε, κύριε Υπουργέ. Είναι η καλύτερη λύση. Και βεβαίως, να συνδέσετε και το όνομά σας με την ίδρυση και τη δημιουργία ενός νέου ολοκληρωμένου νοσοκομείου στην εκεί περιοχή, η οποία είναι πολυπληθής περιοχή, η οποία έχει ασθενή οικονομικά κοινωνικά στρώματα, την οποία θα βοηθήσετε πάρα πολύ και έχετε υποχρέωση να το κάνετε. Μην αφήσετε το όνομα σας μόνο με κλειστά νοσοκομεία του 2014. Κάντε και κάτι για αυτά εδώ.

Όσον αφορά στην τροπολογία, τα είπε και ο κ. Λαμπρούλης νωρίτερα. Σε άλλα λέμε «ναι», σε άλλα «όχι», αλλά έτσι όπως κατεβαίνουν οι τροπολογίες, μας αναγκάζετε να πούμε «κατά», απλώς γιατί δεν μπορεί να γίνει αλλιώς.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παναγιωτόπουλο.

Τον λόγο έχει τώρα ο κ. Τσίμαρης.

**ΙΩΑΝΝΗΣ ΤΣΙΜΑΡΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θέλω να καταγγείλω από το Βήμα της Βουλής την απόλυση του κ. Γενηδούνιας, η οποία δημιουργεί πάρα πολλά ερωτήματα. Είναι κάτι του οποίου, ως ΠΑΣΟΚ, θα παρακολουθούμε από κοντά την εξέλιξη και θα τοποθετηθούμε μόλις υπάρξουν νεότερα. Θεωρούμε ότι θα πρέπει να αποσυρθεί για ευνόητους λόγους.

Όσον αφορά στην τροπολογία, στην τροπολογία επί της αρχής εμείς θα ψηφίσουμε «παρών». Γιατί; Διότι, αν και έχει δεσμευτεί ο Πρόεδρος της Βουλής στο αίτημα της Κοινοβουλευτικής μας Ομάδας να έρχονται οι τροπολογίες κατ’ άρθρο, υπάρχουν και πάλι στην ίδια τροπολογία άσχετες διατάξεις μεταξύ τους, διαφορετικών Υπουργείων, οπότε εμείς επί της αρχής θα ψηφίσουμε «παρών».

Ωστόσο, αρχικά, θα ψηφίζαμε ως εξής. Για το άρθρο 1, αναγνώριση των ειδικοτήτων των γιατρών που έρχονται από την Αμερική, έχω θέσει κάποια ερωτήματα, κύριε Υπουργέ, στην πρώτη τοποθέτησή μου και δημιουργούνται πάρα-πάρα πολλά ερωτήματα: Γιατί μόνο γιατροί από την Αμερική; Γιατί μόνο ειδικότητες; Πώς θα γίνεται αυτό; Ποιος θα καθορίζει αν υπάρχουν οι αντίστοιχες ειδικότητες-υποειδικότητες και γιατί οι διατάξεις οι οποίες υπήρχαν εδώ και πάρα-πάρα πολλά χρόνια θεωρούνται προβληματικές; Διότι, όπως ακούσατε και από την τοποθέτηση της κ. Λινού, ήταν μια τυπική διαδικασία στις περισσότερες σχολές ιατρικής και στις φοιτήσεις, όταν κάποιος λάμβανε την ειδικότητα.

Το ζήτημα εδώ είναι πώς θα αποφασίζει το Υπουργείο και γιατί δεν υπάρχει και διαβούλευση και γιατί μόνο στην Αμερική και πώς θα υπάρξει αυτός ο διαχωρισμός. Άρα, εφόσον δεν υπάρξουν αλλαγές, εμείς θα ψηφίσουμε «όχι».

Όσον αφορά στο άρθρο 2, λέμε «όχι», γιατί η ρύθμιση της ηλεκτρονικής εφαρμογής του «KidsWallet», αν και κινείται στη σωστή κατεύθυνση ως προς τον σκοπό, παρουσιάζει ουσιώδεις αδυναμίες σχεδιασμού και θεσμικής συγκρότησης, καθώς και θεσμικών εγγυήσεων.

Στο άρθρο 3 λέμε «ναι» για την ανανέωση των συμβάσεων σε προνοιακούς φορείς.

Στο άρθρο 4 λέμε «ναι», παρότι το θεωρούμε ημίμετρο και αμφισβητούμε την αποτελεσματικότητά του και το έχει αμφισβητήσει ήδη και η αγορά.

Στο άρθρο 5 λέμε «ναι», όμως πρέπει να επισημάνουμε ότι κρατάτε ομήρους δέκα χιλιάδες επιτυχόντες από τον πρώτο Πανελλήνιο Διαγωνισμό 2Γ/2022 και θα πρέπει σε αυτή την προκήρυξη να μην προκηρυχθούν οι ίδιες θέσεις μέχρι να απορροφηθούν αυτοί οι επιτυχόντες. Αυτό είναι μια βασική προϋπόθεση.

Φυσικά, στο άρθρο 6 λέμε «ναι».

Όσον αφορά στο νομοσχέδιο, χαιρετίζουμε την κατάργηση στο άρθρο 31 του χρονικού περιορισμού και μπράβο που προσαρμοστήκατε -αυτό είναι το σωστό- μετά, βέβαια, από πίεση.

Όσον αφορά στο άρθρο 33 για τη συγχώνευση του Νοσοκομείου «Η Αγία Βαρβάρα» με το «Πανεπιστημιακό «Αττικόν»», θεωρούμε εμείς, ως ΠΑΣΟΚ, ότι θα πρέπει να αξιοποιηθεί το υπάρχον κτίριο.

Εμείς θέλαμε να είναι αυτό αυτόνομο, αυτοδύναμο και να έχει άλλη χρήση. Όμως, όταν προσθέτει κάποιος κλίνες σε αυτή την περιοχή, εμείς το βλέπουμε θετικά, δεχόμενοι ότι θα τηρήσετε τη δέσμευσή σας, που αναφέρατε στις Επιτροπές, ότι θα υπάρχει η πρόνοια για τους εργαζόμενους που θα επιλέξουν στη υπάρχουσα συγχώνευση αν θα παραμείνουν στο «Νίκαια» ή στο «Η Αγία Βαρβάρα», και θα υπάρχει η δέσμευση -το λέω αυτολεξεί- ότι θα προσφέρετε ένα ολοκληρωμένο νοσοκομείο για τη γυναίκα και το παιδί.

Και επειδή είστε Υπουργός Υγείας ξέρετε ακριβώς τι σημαίνει η λέξη ολοκληρωμένο. Ολοκληρωμένο δεν σημαίνει απλή μεταφορά κλινικών. Ολοκληρωμένο σημαίνει υποστήριξη, σημαίνει αυτοδυναμία, σημαίνει εφημεριακή ασφάλεια με όλους τους τρόπους, σημαίνει ανάπτυξη και σημαίνει κάλυψη όλου του χώρου του νοσοκομείου. Και φυσικά να λειτουργήσει η δωρεά του Ιδρύματος «Αγγελικούσης».

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)

Τελειώνοντας, κύριε Υπουργέ, με αφορμή την ψήφιση του παρόντος νομοσχεδίου, που φαίνεται ότι θα υπερψηφιστεί επί της αρχής, να θυμίσουμε ότι θα εφαρμοστούν διατάξεις για την άδεια ασκήσεως επαγγέλματος όλων αυτών που πληρούν τα κριτήρια διατροφολόγων-διαιτολόγων. Άρα, θα ξεχωρίσει η ήρα από το στάρι, και όσοι δηλώνουν, όπως λέγατε και εσείς, κατά τον Τσαρούχη, ότι ό,τι δηλώσεις είσαι και θα φανεί ποιος πραγματικά δικαιούται να αποκαλείται και να λειτουργεί επαγγελματικά με αυτό τον τίτλο ή όχι.

Πείτε μας, κύριε Υπουργέ, εάν το μέλος της Εθνικής Επιτροπής Διατροφικής Πολιτικής που διορίστηκε λίγους μήνες πριν από εσάς και δηλώνει διατροφολόγος διαιτολόγος με πτυχίο ΙΕΚ, θα συνεχίσει να συμμετάσχει σε αυτό το ανώτερο όργανο γνωμοδότησης διατροφικής πολιτικής και να συνεχίζει να γνωμοδοτηθεί άμα τη ψήφιση αυτού του νομοσχεδίου; Περιμένω την απάντησή σας.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσίμαρη.

Ολοκληρώνουμε τις δευτερολογίες των εισηγητών και των ειδικών αγορητών με την κυρία Ασημίνα Σκόνδρα.

Κυρία Σκόνδρα, έχετε τον λόγο.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Κύριε Υπουργέ και αγαπητοί συνάδελφοι, φτάνουμε αισίως στο τέλος της συζήτησης σήμερα για ένα νομοσχέδιο που αφορά αφενός μεν τη δημιουργία του Συλλόγου Διαιτολόγων-Διατροφολόγων και άλλες διατάξεις, όπως γράφει ο τίτλος του νομοσχεδίου. Εγώ, εκτός από το ότι παρουσίασα το νομοσχέδιο ως εισηγήτρια, το υπερασπίστηκα πραγματικά γιατί πιστεύω πως ό,τι γίνεται για το καλό των συμπολιτών μας που έχει σχέση με την υγεία, εκεί δεν χωράει αντιπαράθεση και δεν χωράει άρνηση. Για αυτό σας κάλεσα από την αρχή να το ψηφίσουμε και για αυτό θα σας καλέσω και τώρα στο τέλος.

Όσον αφορά την τροπολογία με τα έξι άρθρα τα οποία ήρθαν, πραγματικά μπορεί να αντιληφθώ τις ιδεολογικές αναστολές, ας πούμε, που μπορεί να έχει το ΚΚΕ, πιστεύω όμως ότι για τους υπόλοιπους δεν θα έπρεπε να υπάρχουν. Το να αναγνωριστούν, ας πούμε, οι τίτλοι των ιατρικών εξειδικεύσεων και να είναι ένα κίνητρο, αλλά και μια εξάλειψη των εμποδίων για να μπορέσουν να έρθουν Έλληνες γιατροί στον τόπο τους, θεωρώ ότι είναι προς τη σωστή κατεύθυνση και ότι μόνο να προσφέρουν θα έχουν και όχι το αντίθετο. Γιατί, λοιπόν, να μην εξαλείψουμε αυτά τα εμπόδια, τα οποία υπάρχουν για τους ανθρώπους αυτούς, για τους συμπολίτες μας αυτούς;

Όσο για την ηλεκτρονική εφαρμογή η οποία πραγματικά θα προφυλάσσει τα παιδιά από το διαδίκτυο, όλοι γνωρίζουμε και όλοι ανησυχούμε για αυτό, όχι μόνο για τον εθισμό στο διαδίκτυο, αλλά για όλα αυτά τα οποία προκύπτουν μέσα από εκεί. Έχουμε ζήσει, ζούμε συνεχώς διάφορα, μαθαίνουμε διάφορα και πληροφορούμαστε, και, ναι, είναι και ευθύνη της πολιτείας να μπορέσει να προφυλάξει, ειδικά τα ανήλικα παιδιά, όπως είναι όμως και ευθύνη των γονέων. Δεν μπορούμε να αφήσουμε την οικογένεια έξω από αυτό, για να μην πω ότι κατά ένα μέρος, δεν μπορούμε να αφήνουμε έξω και τη σχολική κοινότητα. Για αυτό, λοιπόν, θεωρώ πως ό,τι αναφέρεται είναι προς τη σωστή κατεύθυνση. Είναι πρώτα βήματα και θα ακολουθήσουν και άλλα.

Βεβαίως και θεωρώ θετικό το γεγονός ότι δίνεται η δυνατότητα ανανέωσης των συμβάσεων εργασίας στο προσωπικό ιδιωτικού δικαίου ορισμένου χρόνου σε προνοιακούς φορείς, όχι μόνο για την εύρυθμη λειτουργία των φορέων αυτών, αλλά και για αυτούς καθαυτούς τους συμβασιούχους εργαζόμενους. Και γενικά δεν θα αναφερθώ ιδιαίτερα στα μέτρα που παίρνονται και που αναφέρονται στην τροπολογία για την ομαλή λειτουργία της αγοράς. Έχουν να κάνουν με την ακρίβεια. Και έχουν να κάνουν με την προφύλαξη, ας πούμε, των συμπολιτών μας, αλλά και με τη μείωση των αγαθών σε αυτά τα οποία ήδη έχουν εξαγγελθεί.

Τέλος, για την αποζημίωση του διδακτικού προσωπικού, του μητρώου εκπαιδευτών υπηρεσίας πολιτικής αεροπορίας, να πω ότι φυσικά και πρέπει να πληρώνονται, όπως φυσικά και για τις αποζημιώσεις οι οποίες προβλέπονται. Νομίζω ότι επιβάλλεται, και είναι και αυτό σωστό.

Πάμε τώρα στις άλλες διατάξεις που περιέχονται μέσα στο νομοσχέδιο. Σε εκείνο που στάθηκε η κουβέντα πάρα πολύ και για το οποίο ειπώθηκαν πάρα πολλά, είναι όσον αφορά την ενοποίηση σε νομικό πρόσωπο δημοσίου δικαίου του Νοσοκομείου «Αττικόν» και του Νοσοκομείου «Η Αγία Βαρβάρα». Και νομίζω ότι είναι λογικό, γιατί η πολιτική είναι και η τέχνη του εφικτού, αλλά είναι και ρεαλισμός. Δηλαδή, είναι δυνατόν να έχουμε αυτή την εποχή νοσοκομεία τα οποία καλύπτουν ένα 20% από τη δυναμικότητα την οποία έχουν, ενώ μπορούν να αξιοποιηθούν προς το καλύτερο και προς όφελος των κατοίκων αυτών των περιοχών; Εκεί πράγματι είναι άνθρωποι του μεροκάματου, είναι άνθρωποι οι οποίοι έχουν ανάγκη τη δημόσια υγεία. Και τι καλύτερο από το να τους την παρέχουμε. Τώρα το πώς θα γίνει, θεωρώ ότι το Υπουργείο φυσικά θα ακολουθήσει έναν σχεδιασμό, τον καλύτερο δυνατό.

Τέλος, θέλω να πω για την εξάλειψη της διετίας όσον αφορά τους νεφροπαθείς, και συγχαρητήρια, κύριε Υπουργέ για αυτό. Διότι μιλάμε για ανθρώπους ταλαιπωρημένους. Μιλάμε για ανθρώπους οι οποίοι πραγματικά είναι βαριά ασθενείς και τους δίνεται η δυνατότητα αυτή ακριβώς την ταλαιπωρία να την αποφύγουν, τόσο αυτοί, όσο και οι οικογένειές τους, και να έχουν τις ιατρικές υπηρεσίες και τη φροντίδα που χρειάζονται και από τον ιδιωτικό τομέα φυσικά δωρεάν.

Για αυτό, λοιπόν, σας καλώ να υπερψηφίσουμε το νομοσχέδιο όλοι μαζί σήμερα και να δείξουμε για μία φορά τουλάχιστον ότι πραγματικά η υγεία, αυτό το σημαντικό και μεγάλο αγαθό, τουλάχιστον αυτό, μπορεί να μας ενώσει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Σκόνδρα. Ολοκληρώνουμε τη συζήτηση του νομοσχεδίου με την ομιλία του Υπουργού Υγείας κ. Άδωνι Γεωργιάδη.

Παρακαλώ, κύριε Υπουργέ, έχετε τον λόγο.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κύριε Πρόεδρε.

Για άλλη μία φορά να πω Χριστός Ανέστη. Θα μου επιτρέψετε να δώσω στην ομιλία μου πρώτα από όλα συγκεκριμένες απαντήσεις σε ερωτήματα που ακούστηκαν, να μιλήσω για το νομοσχέδιο και τα άρθρα του και να κάνω και μια αναφορά γενικά για το ΕΣΥ και για αυτά που ακούστηκαν για το ΕΣΥ. Μπαίνω γρήγορα στα ερωτήματα.

Πρώτα από όλα δεν κατάλαβα, κύριε Τσίμαρη. Καταψηφίζετε το άρθρο για τους τίτλους από την Αμερική. Δεν κατάλαβα καλά. Είπατε ότι καταψηφίζετε;

**ΙΩΑΝΝΗΣ ΤΣΙΜΑΡΗΣ:** Θέλουμε τις διευκρινήσεις. Πάει «παρών» όλο όπως είναι. Και ζητήσαμε κάποιες διευκρινήσεις στην πρωτολογία.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μπράβο. Και εγώ θα το εξηγήσω πάρα πολύ απλά. Κάνουμε δύο βήματα. Δεν είναι εδώ η κυρία Λινού γιατί απαντώ και στις νομοτεχνικές που κατέθεσα. Μέχρι την Παρασκευή -άντε μέχρι τη Δευτέρα γιατί έχει γραφτεί στην ουσία, έχει πάρει πάρα πολύ χρόνο να γραφτεί, και θα πω για ποιον λόγο- Εκδίδεται η Υπουργική μου Απόφαση. Και θα πω για ποιον λόγο. Εκδίδεται η Υπουργική μου Απόφαση και του κ. Θεμιστοκλέους για την αναγνώριση της ιατρικής ιδιότητας και των ειδικοτήτων. Αυτά δεν είναι εδώ στο άρθρο του νόμου, είναι στην Υπουργική Απόφαση. Έχουμε νομοθετική εξουσιοδότηση για αυτό.

Για ποιον λόγο έχει καθυστερήσει; Γιατί μέσω του Υπουργείου Εξωτερικών εδώ και πολλούς μήνες κάναμε ερωτήματα στις αρμόδιες αρχές των Ηνωμένων Πολιτειών της Αμερικής και συνέχεια στο ΚΕΣΥ για να αντιστοιχίσουμε ακριβώς τι είναι αυτό το οποίο αναγνωρίζουμε, γιατί εμείς αναγνωρίζουμε μόνο πράγματα που υπάρχουν στην Ελλάδα, όχι πράγματα που δεν υπάρχουν.

Άρα, το ένα βήμα είναι η υπουργική απόφαση. Έχεις πτυχίο Ιατρικής και άδεια ασκήσεως επαγγέλματος ιατρού στην Αμερική και είσαι, ας πούμε, παθολόγος; Λέω μία ιατρική ειδικότητα. Αυτό αυτόματα με την υπουργική απόφαση αναγνωρίζεται στην Ελλάδα. Πας σε έναν ιατρικό σύλλογο, τα καταθέτεις, παίρνεις άδεια ασκήσεως επαγγέλματος και δουλεύεις ως γιατρός. Αυτόματα κάνεις εγγραφή στον οικείο σύλλογο, σας να είχες αντίστοιχα πτυχίο από την Ελλάδα και ειδικότητα από την Ελλάδα. Ένα βήμα.

Για τις εξειδικεύσεις δεν είχαμε νομοθετική εξουσιοδότηση και εδώ το άρθρο του νόμου αφορά στις εξειδικεύσεις, γι’ αυτό δηλαδή που δεν μπορούσαμε να καλύψουμε στην υπουργική απόφαση. Προσθέτουμε και τις εξειδικεύσεις πάλι με τον ίδιο τρόπο, δηλαδή όποια εξειδίκευση υπάρχει και αναγνωρίζεται στην Ελλάδα και την έχεις πάρει στην Αμερική και έχεις ενεργό πάντα τίτλο στην Αμερική, αυτομάτως αναγνωρίζεται και στην Ελλάδα η αντίστοιχη εξειδίκευση. Αν έχεις κάποια εξειδίκευση στην Αμερική που δεν αναγνωρίζεται στην Ελλάδα, δεν υπάρχει, αυτή δεν μπορείς να την αναγνωρίσεις. Αυτή είναι η βασική ιδέα. Δεν φέρνουμε δηλαδή κάτι που δεν έχουμε. Αντιστοιχούμε αυτά που έχουμε.

Γιατί το κάνουμε τώρα; Για το brain gain, να δείτε το brain gain στη μεγάλη εικόνα. Πράγματι έγινε πέρυσι μια μεγάλη ημερίδα από ένα μεγάλο ινστιτούτο στην Αμερική και ένας μεγάλος αριθμός γιατρών που εργάζονται στις Ηνωμένες Πολιτείες ελληνικής καταγωγής είπαν ότι αν δεν είχαν τη μεγάλη γραφειοκρατία αναγνώρισης των σπουδών τους, πιθανότατα θα επέλεγαν κάποια στιγμή να γυρίσουν στην Ελλάδα. Αυτό το απάντησαν σε ποσοστό οκτώ στους δέκα. Εγώ δεν λέω ότι το 80% θέλουν να έρθουν στην Ελλάδα, αλλά και το 10% και το 15% να έρθουν, πάλι κέρδος θα είναι για το ελληνικό σύστημα. Θα προσφέρει και θέσεις εργασίας που χρειαζόμαστε γιατρών, αλλά και θα δημιουργήσει μια όσμωση μεταξύ των δύο ιατρικών κοινοτήτων της Ελλάδας και της Αμερικής. Δεχόμαστε όλοι ότι το επίπεδο της Ιατρικής στις Ηνωμένες Πολιτείες είναι υψηλό, υψηλότερο της Ελλάδας. Είναι μια χώρα που έχει μια πολύ μεγάλη παράδοση και άρα μπορούμε να προσδοκούμε ότι θα έχουμε και μια μεταφορά τεχνογνωσίας και γνώσης από τις Ηνωμένες Πολιτείες προς την Ελλάδα. Και αντίστροφα. Δεν υποτιμώ τους Έλληνες γιατρούς, το αντίθετο. Έχουν τεράστια καριέρα στην Αμερική και οι περισσότεροι με ελληνικά πτυχία έχουν πάει εκεί και θριαμβεύουν. Έχουμε πραγματικά πάρα πολύ καλούς γιατρούς.

Άρα, λοιπόν, ένα στη μεγάλη εικόνα του brain gain. Υπάρχει και η πιο μικρή εικόνα. Κάθε χρόνο -μας έχουν θέσει αυτό το θέμα στο Υπουργείο Υγείας- αρκετοί ομογενείς που έρχονται για διακοπές στην Ελλάδα τα καλοκαίρια και είναι γιατροί και πηγαίνουν στα νησιά μάς έχουν πει ότι «αν μπορούσα να δουλέψω στην Ελλάδα, θα έκανα πέντε εφημερίες, θα πήγαινα να προσφέρω υπηρεσίες, θα με ενδιέφερε να το κάνω στην πατρίδα μου αυτό το πράγμα, να δω και πώς είναι, για να αποφασίσω μετά αν θέλω να έρθω και κανονικά ή όχι στην Ελλάδα». Άρα, τους δίνουμε τη δυνατότητα να κάνουν και αυτό.

Δεν καταλαβαίνω τώρα γιατί το ΠΑΣΟΚ μπορεί πραγματικά να πει «όχι» σε κάτι τέτοιο.

**ΙΩΑΝΝΗΣ ΤΣΙΜΑΡΗΣ:** Διευκρινιστικά ζητήσαμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα σας έλεγα ότι η διάταξή μας είναι λίγο πιλοτική. Κανονικά θα έπρεπε να βάλουμε και τον Καναδά ενδεχομένως. Θα μπορούσαμε να βάλουμε ενδεχομένως και την Αυστραλία. Δεν σας κρύβω ότι αυτά υπάρχουν στο μυαλό μας να γίνουν. Θέλουν, όμως, την αντίστοιχη δουλειά που δεν έχει γίνει. Αν δούμε ότι αυτό δουλεύει και έχει αποτέλεσμα, σας το λέω από τώρα ότι θα προχωρήσω και σε κάτι τέτοιο, διότι ο σκοπός μου είναι για χώρες που διαπιστωμένα λέμε ότι έχουν υψηλό επίπεδο Ιατρικής. Δεν θα το ρίσκαρα με χώρες… Προσέξτε, δεν θα υποτιμήσω κανέναν και μπορεί όλες οι χώρες να έχουν εξαιρετικούς γιατρούς, αλλά για να μη δημιουργήσω ανασφάλεια στον γενικό πληθυσμό λέω. Πιστεύω ότι θα πει κάποιος «άμα έχεις σπουδάσει στην Αμερική γιατρός, δεν κάνεις για γιατρός»; Ε, δεν πιστεύω ότι θα το πει κάποιος αυτό στα σοβαρά, για να μιλάμε τώρα με ειλικρίνεια. Αυτό το νόημα έχει αυτή η διάταξη.

Τώρα να απαντήσω λίγο στον φίλο μου τον κ. Παπαδόπουλο από τη Νίκη. Πρώτα απ’ όλα, ο κ. Παπαδόπουλος ως γνώστης των πάντων -να χρησιμοποιήσω και μια ρήση του Βελόπουλου- μας είπε ότι δεν λειτουργεί ο στεφανιογράφος στο Βενιζέλειο. Μάλιστα, γύρισε και μου είπε: «Ξέρετε τι είναι, κύριε Υπουργέ, να μη λειτουργεί ο στεφανιογράφος;».

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ο υπεύθυνος το λέει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ δεν ξέρω ποιος το λέει. Εσείς είστε Βουλευτής, δεν είστε δημοσιογράφος. Έρχεστε στη Βουλή και λέτε κάτι. Εγώ ρώτησα αμέσως τον αρμόδιο. Τον ρώτησα: «Δεν λειτουργεί ο στεφανιογράφος στο Βενιζέλειο;». Σας διαβάζω την απάντηση, μου ήρθε τώρα, διότι εξαιτίας σας ρώτησα: «Ο στεφανιογράφος και ο αγγειογράφος του Βενιζέλειου βρίσκεται σε λειτουργία εδώ και έναν χρόνο. Πήρε άδεια λειτουργίας τον Μάρτιο του 2024. Υπεύθυνος γι’ αυτόν είναι ο Μανόλης Φουκαράκης, Διευθυντής της Ιατρικής Υπηρεσίας, πάρα πολύ καλός, σε συνεργασία με τον Καθηγητή Γιώργο Κοχιαδάκη από το ΠΑΓΝΗ. Έχουμε πάρει και δύο κυρίες τεχνολόγους που εκπαιδεύονται στο ΠΑΓΝΗ. Λειτουργεί και ο στεφανιογράφος και ο αγγειογράφος κανονικά. Από τον Ιούνιο του 2024 έχουμε κάνει 210 εμφυτεύσεις βηματοδοτών μέχρι το τέλος του έτους, δεξιούς καθετηριασμούς. Από τις αρχές του 2025 ηλεκτροφυσιολογικές μελέτες. Έχουμε στείλει άλλες δύο νοσηλεύτριες για εκπαίδευση στο ΠΑΓΝΗ για να ενισχυθεί η υπηρεσία» κ.λπ. κ.λπ.. Λειτουργεί. Λάθος είπατε. Όλη σας η ομιλία, ο στόμφος και το ερώτημα προς τον Υπουργό ήταν λάθος.

Δεύτερον. Πάμε στον φίλο μου, τον κ. Νικητιάδη. Δεν τον βλέπω εδώ, του έχω μεγάλη αδυναμία. Ακόμα κι αυτός την ώρα που το είπε, αν δείτε το βίντεο, μόλις πετάχτηκα από εκεί γιατί δεν άντεξα, άρχισε να γελάει. Κατάλαβε και ο ίδιος ο Βουλευτής Δωδεκανήσων του ΠΑΣΟΚ πόσο γελοίο είναι αυτό που είπε ότι το Νοσοκομείο Ρόδου έχει μεταβληθεί σε Κέντρο Υγείας. Αν είναι δυνατόν! Και τον έχω και για σοβαρό άνθρωπο τον Νικητιάδη, ειλικρινά. Δηλαδή κρίμα που δεν είναι εδώ να του τα πω να με ακούει. Μα είναι δυνατόν να είσαι ο Νικητιάδης, να έχεις κάνει καλός Υπουργός και να λες στη Βουλή τέτοια πράγματα;

Πάμε λοιπόν. Τους τελευταίους μήνες στο Γενικό Νοσοκομείο Ρόδου έχουν προσληφθεί 20 γιατροί. Υπάρχει τώρα προκήρυξη για πρόσληψη ενός επικουρικού γιατρού ακόμα και το επόμενο δίμηνο θα προκηρυχθούν θέσεις για άλλους οκτώ γιατρούς. Αναλυτικά σήμερα υπηρετούν στο ΕΣΥ 151 γιατροί, 86 ειδικευμένοι, 11 επικουρικοί και 54 ειδικευόμενοι. Το 2019 από τη μέρα που παραλάβαμε στο Νοσοκομείο Ρόδου υπηρετούσαν 64 ειδικευμένοι και 36 ειδικευόμενοι, δηλαδή είχε 100 γιατρούς. Σήμερα έχει 151. Δηλαδή έχει 51% περισσότερους γιατρούς από όσους είχε πριν γίνει κυβέρνηση η Νέα Δημοκρατία. Και εκτός αυτού, έχουμε και επτά θέσεις τώρα σε προκήρυξη που κάναμε τώρα που θα ισχύσει μέχρι 15 Μαΐου που μπορεί και να πάνε. Δεν ξέρω αν θα πάνε ή όχι. Πιστεύω, όμως, ότι θα πάνε, γιατί η Ρόδος γενικά είναι επίζηλη περιοχή.

Συνεπώς, έχουμε 50% και περισσότερο ιατρικό προσωπικό. Αν θυμάμαι καλά, έχουμε 40% περισσότερο νοσηλευτικό προσωπικό. Έχουμε διπλάσιο προϋπολογισμό και με τον Περιφερειάρχη, τον κ. Χατζημάρκο, έχουμε βάλει μπρος και ήδη τώρα κτίζεται το Ακτινολογικό Κέντρο για τον καρκίνο, που ήταν το μεγάλο αίτημα του νησιού, το οποίο κτίζεται, δεν «θα» κτιστεί. Έχουν βγει οι άδειες οικοδομής, έχουν δεσμευτεί τα ποσά και κτίζεται. Και αυτό τώρα ο κ. Νικητιάδης το λέει «Κέντρο Υγείας». Για τον Θεό, ρε παιδιά! Μετά μου λέτε ότι σας λέω ντίλερ των ιδιωτικών συμφερόντων στην υγεία. Μα, τι είστε; Με συγχωρείτε. Τι είστε άμα λέτε τέτοια;

Πάμε στην Κω τώρα. Η Κως είχε να προσλάβει παθολόγο έξι χρόνια. Πράγματι καταφέραμε και πήραμε παθολόγο. Θα μου πεις «είναι μεγάλη επιτυχία ότι βρήκατε μία παθολόγο στην Κω;». Ξέρετε, όταν εδώ και περίπου έξι χρόνια δεν έχουμε κανέναν παθολόγο στην Κω και κάνουμε διαρκώς προσκλήσεις και βγαίνουν άγονες, και θυμάστε τη φασαρία που κάνανε πέρυσι το καλοκαίρι με τη διάταξη που έφερα, και επιτέλους κάναμε προχθές σύμβαση με την πρώτη παθολόγο, ε, ο διοικητής το ανέβασε στο Facebook και το πανηγύρισε. Και εμένα μου το έστειλαν είναι αλήθεια, αλλά εγώ δεν το ανέβασα. Είπα να περιμένω και την πρόσκληση που έχουμε βγάλει για την οποία θα σας πω τώρα για να το πανηγυρίσω, να είναι όλο μαζί.

Σε κάθε περίπτωση, όμως, το ότι έχουμε αυτήν τη μία παθολόγο που υπέγραψε τη σύμβαση και έπιασε δουλειά είναι καλό. Και πιθανόν το ότι έπιασε δουλειά να βοηθήσει να πετύχει και η πρόσκληση, γιατί ένας από τους λόγους που δεν πετυχαίναν οι προσκλήσεις μάς λέγανε ήταν ότι φοβόντουσαν ότι επειδή δεν έχει κανέναν, αν πάει έστω ένας, θα εγκλωβιστεί και θα κάνει κάθε μέρα εφημερία και δεν θα μπορεί να φεύγει. Άρα, λοιπόν, έχουμε μία πρόοδο. Πρόοδο άξια πανηγυρισμών; Όχι. Αλλά πρόοδο άξια να την απαξιώνεις; Όχι.

Πάμε, όμως, να δούμε τι κάνουμε για την Κω. Σας καταθέτω από τον πίνακα από την πρόσκληση που είναι τώρα στον αέρα μέχρι 15 Μαΐου με τα κίνητρα για τις άγονες περιοχές και τα λεφτά που τους δίνουμε. Κάνουμε συνολικά επτά θέσεις γιατρών, Εσωτερικής Παθολογίας τρεις, Καρδιολογίας έναν, Παιδιατρικής έναν κ.λπ.. Το καταθέτω στα Πρακτικά.

(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι η μεγαλύτερη πρόσκληση πρόσληψης μονίμου ιατρικού προσωπικού για τη Νήσο Κω στην ιστορία. Για να καταλάβετε, το αίτημα του δημάρχου όταν έγινε η απεργία με τους γιατρούς στη Νήσο Κω ήταν να κάνουμε ταυτόχρονα τέσσερις, που δεν είχαν γίνει ποτέ. Και αντί για τέσσερις, κάνουμε επτά, δηλαδή σχεδόν το διπλάσιο από αυτό που μας ζητήσανε. Θα μου πείτε «θα πάνε;». Δεν το ξέρω, δεν είμαι προφήτης. Κίνητρα τους βάλαμε. Επτά ταυτόχρονα βάλαμε. Μία καταφέραμε και κάναμε σύμβαση. Έχουμε κάποιες καλές πιθανότητες να πιστεύω ότι θα πάνε. Θα το ξέρουμε στις 15 Μαΐου.

Πάμε τώρα με ένα παράδειγμα που το έζησα τώρα που καθόμουν στη Βουλή και ασχολούμουν και με το τουίτερ μου, στο οποίο ξέρετε ότι είμαι πολύ δραστήριος, για να καταλάβετε τώρα γιατί σας λέω ότι το να απαξιώνετε διαρκώς το ΕΣΥ, να λέτε συνέχεια αυτήν την κολοσσιαία, ουρανομήκη ανοησία ότι το ΕΣΥ καταρρέει μόνο και μόνο για να κάνετε αντιπολίτευση στον Γεωργιάδη, εκτός από επιζήμιο για το ΕΣΥ, είναι και εντελώς ψευδές.

Δείτε, λοιπόν, τι έγινε και θα έρθω μετά στο νοσοκομείο της Αγίας Βαρβάρας, κυρία Γιαννακοπούλου, για να απαντήσω και σε εσάς.

Έχω ανεβάσει εγώ το twit για τη δίκη Πολάκη, με την οποία θα κλείσω την ομιλία μου, και μπαίνει ένας πολίτης και γράφει για να με ψέξει: «Θα προτιμούσα να με ενημέρωνες γιατί το επόμενο ραντεβού με γιατρό για το επόμενο δίμηνο είναι διαθέσιμο 400 χιλιόμετρα μακριά μου και όχι να με ενημερώνεις για τα προσωπικά σου ξεκατινιάσματα. Έχεις ασχοληθεί με υπόθεση του Υπουργείου σου χθες και σήμερα;» Και με βρίζει. Το βλέπω εγώ και του γράφω: «Στείλτε μου εδώ που ψάχνετε γαστρεντερολόγο και σας βγάζει 400 χιλιόμετρα και ζωντανά εδώ θα ανοίξουμε την πλατφόρμα των ηλεκτρονικών ραντεβού να το τσεκάρουμε αν θα βρούμε ραντεβού». Μου απαντάει: «Ευχαριστώ που μου απαντήσατε. Είμαι από τη Θεσσαλονίκη». Του στέλνω, αφού μπήκα στην πλατφόρμα από το κινητό μου: «Ξέρετε πόσους γαστρεντερολόγους βρήκα στη Θεσσαλονίκη για σήμερα με διαθέσιμα ραντεβού; Σαράντα.» Προσέξτε. Στο twitter αν βλέπει κάποιος και αυτά που λένε στα καφενεία θα πούνε: Ω, έψαξα γαστρεντερολόγο και είμαι στη Θεσσαλονίκη και μου βγάζει 400 χιλιόμετρα και έχει σαράντα δίπλα στο σπίτι του. Πάρτε τους.

(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάρτε τον διάλογο όλο για να καταλάβετε σε πόσο βαθμό υπάρχει αυτή η λάσπη για το ΕΣΥ και αυτή η παραμόρφωση της πραγματικότητας. Ο ένας λέει ότι δεν δουλεύει ο στεφανιογράφος που λειτουργεί και ζει και βασιλεύει, ο άλλος λέει ότι δεν βρίσκει γαστρεντερολόγο στα 400 χιλιόμετρα και έχει σαράντα έξω από το σπίτι του. Αν ανοίξει το κινητό του, αντί να είναι στο twitter, και βάλει μέσα τον ΑΜΚΑ του ή τους κωδικούς TAXISNET, κλείνει ραντεβού με δωρεάν γιατρό επιτόπου και αντί να τσακώνεται στο twitter και να βρίζει τον Γεωργιάδη, πάει και τον εξετάζει ο γιατρός.

Δεν μπορείτε να φανταστείτε πόση δουλειά έχουμε κάνει. Το λέω για αυτούς που περιμένουν στις σειρές του ΕΟΠΥΥ, όπου 15 Μαΐου θα ξεκινήσουμε και την κατ’ οίκον παράδοση. Θα πω δυο λόγια και γι’ αυτό, που είναι οι ουρές της ντροπής, εκείνες που είχα πάει με τους καφέδες κ.λπ..

Φτιάξαμε ηλεκτρονική πλατφόρμα. Πρέπει να το ακούσει ο κόσμος. Όποιος θέλει να πάρει φάρμακο από τον ΕΟΠΥΥ δεν χρειάζεται να πάει το πρωί και να περιμένει πια στην ουρά, μπαίνει στο κινητό του και κλείνει ραντεβού και του λέει ακριβώς τη μέρα με λεπτό, που έχει συν ή πλην είκοσι λεπτά διαφορά, για να πάει να πάρει το φάρμακό του. Δεν χρειάζεται να περιμένει στην ουρά.

Όμως, ήδη από σήμερα σε όλα τα φαρμακεία του ΕΟΠΥΥ καλούμε τους ασθενείς να δηλώσουν εάν επιθυμούν αντί να πηγαίνουν να παραλάβουν το φάρμακό τους από το φαρμακείο του ΕΟΠΥΥ, να τους το στέλνουν από 15 Μαΐου και μετά στο σπίτι τους με δικά μας έξοδα, χωρίς κανένα έξοδο δικό τους. Και ήδη έχουν αρχίσει από σήμερα οι πρώτοι ασθενείς και δηλώνουν εάν επιθυμούν να πάνε στο φαρμακείο του ΕΟΠΥΥ ή να περιμένουν να το πάρουν σπίτι τους.

Άρα, τελειώνουν αυτές οι ουρές της ντροπής που παραλάβαμε. Φτιάξαμε ειδική πλατφόρμα στο κινητό να μην περιμένει ο κόσμος στην ουρά. Απλά πρέπει να μπεις στο κινητό σου. Δεν μπορεί να έρθει ο Υπουργός να σου κλείσει το ραντεβού. Πρέπει κάτι να κάνεις και εσύ εκείνη την ώρα. Τι να γίνει; Έχει μια μικρή προσπάθεια. Δεν είναι δύσκολο, είναι πολύ εύκολο. Αν δεν θέλεις να κάνεις και αυτό, δηλώνεις από σήμερα ότι θέλω να μου το στέλνεις σπίτι μου και θα στο στέλνω από 15 Μάιου σπίτι σου. Έκλεισε ο διαγωνισμός, υπεγράφη η σύμβαση, τώρα εκπαιδεύεται προσωπικό και προχωράμε. Θα το παρουσιάσω σε επίσημη συνέντευξη Τύπου σε λίγες ημέρες.

Ήταν κάποιοι, επίσης, που ανέβασαν: «Ανεβαίνει η λίστα χειρουργείων η αναμονή». Μα, πέφτει η λίστα. Θα έχω συνέντευξη Τύπου στα μέσα Μαΐου.

Η λίστα -σας λέω χονδρικά τα νούμερα- όταν έγινε πριν από ενάμιση χρόνο είχαμε εκατόν είκοσι χιλιάδες αναμονές και τώρα θα σας στεναχωρήσω, κύριοι της Αντιπολιτεύσεως, η λίστα πάει περίπου στο μισό τώρα. Είμαστε στο μισό από αυτό που ήμασταν πριν ένα χρόνο χάρη στα απογευματινά χειρουργεία και στην προσπάθεια που κάνουμε.

Αυτό είναι το ΕΣΥ που καταρρέει. Το ΕΣΥ καταρρέει, το ΕΣΥ καταρρέει, αλλά είναι στο μισό η λίστα αναμονής για χειρουργείο. Το ΕΣΥ καταρρέει, το ΕΣΥ καταρρέει, αλλά βλέπουμε καινούρια μηχανήματα στα νοσοκομεία. Το ΕΣΥ καταρρέει, το ΕΣΥ καταρρέει, αλλά βλέπουμε καινούριες κλινικές στα νοσοκομεία. Το ΕΣΥ καταρρέει, το ΕΣΥ καταρρέει, αλλά έχουμε τη μεγαλύτερη πρόσκληση με τα μεγαλύτερα κίνητρα εδώ και τριάντα χρόνια για τα νοσοκομεία. Που να κατέρρεε, δηλαδή.

Επαναλαμβάνω για να μην παρεξηγηθώ. Όλα αυτά σημαίνουν ότι το ΕΣΥ δεν έχει προβλήματα; Προφανώς και έχει. Θα υπάρξει ποτέ περίοδος που δεν θα έχει; Ποτέ. Αν συνειδητοποιήσεις το μέγεθος της πολυπλοκότητας, που είναι ο οργανισμός που λέγεται Εθνικό Σύστημα Υγείας στην ολότητά του, η περίπτωση να πεις ότι αν δεν είναι Υπουργός ο Γεωργιάδης και είναι ο Παναγιωτόπουλος ή ο Τζίμας ή ο Λαμπρούλης και δεν θα έχει προβλήματα, είναι παραμύθια της Χαλιμάς.

Διαχειρίζεται 85 εκατομμύρια περιστατικά τον χρόνο το ΕΣΥ. Ε, δεν θα έχει ένα ποσοστό αστοχίας; Δεν θα βρει να γράψει κάτι ένα site, να γίνει ένα ατύχημα; Έγινε το απαράδεκτο περιστατικό στο «Αλεξάνδρα». Ξέρετε γιατί έγινε; Έχω διατάξει ΕΔΕ. Πού ξέρετε ότι δεν ήταν ανθρώπινο λάθος;

Δεν μπορεί να γίνει ανθρώπινο λάθος πιστεύετε σε ένα χειρουργείο, γιατρέ; Δεν μπορεί να γίνει;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μπορεί.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μπορεί. Ο Υπουργός, όμως, φταίει για το λάθος. Προφανώς. Δεν μπορεί να φταίει κανένας άλλος. Ο Υπουργός φταίει, ο Γεωργιάδης πήγε στο χειρουργείο να χειρουργήσει.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και στην Πάτρα έπιασε φωτιά το ακτινοθεραπευτικό.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το ακτινοθεραπευτικό στην Πάτρα αγαπητέ –καλά που μου το λέτε- έπιασε φωτιά, πράγματι, ευτυχώς όχι σε ώρα λειτουργίας. Όλοι λέγατε στην Πάτρα ότι θα είναι έτοιμο να μπει το μηχάνημα σε δύο χρόνια και το μηχάνημα θα λειτουργεί 1η Σεπτεμβρίου το καινούργιο, γιατί το εντάξαμε στο ΕΣΠΑ σε χρόνο ρεκόρ. Όλοι μας έλεγαν ότι θα θέλαμε πέντε μήνες να το εντάξουμε και το εντάξαμε σε δεκαπέντε μέρες και τώρα που μιλάμε το μηχάνημα έχει αγοραστεί και 1η Σεπτεμβρίου θα λειτουργεί το καινούριο στη Πάτρα.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μακάρι.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι μακάρι, θα λειτουργεί. Μαζί θα πάμε να το εγκαινιάσουμε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Θα το δούμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, και πάλι για αυτό που έγινε στην Πάτρα δεν ευθύνεται το κράτος ή ο Υπουργός. Ένα μηχάνημα το βράδυ που ήταν σε safe mode πήρε φωτιά ο μετασχηματιστής του. Τι να κάνουμε τώρα;

Στο θέμα του νοσοκομείου της Αγίας Βαρβάρας, για να απαντήσω προσωπικά στην κ. Γιαννακοπούλου, θα σας συγχαρώ και θα πω γιατί θα σας συγχαρώ. Πρώτα απ’ όλα γιατί ψηφίσατε «ναι». Είναι γενναία πράξη στο πολιτικό κλίμα που είμαστε. Δεύτερον, γιατί δεν δίνετε λευκή επιταγή. Είναι σωστό για ένα κόμμα της Αντιπολιτεύσεως, αλλά και της Συμπολίτευσης. Και ο κ. Καλογερόπουλος μίλησε, αλλά δεν έδωσε λευκή επιταγή. Κανείς δεν δίνει λευκή επιταγή ούτε εγώ ζητάω λευκή επιταγή.

Μου δίνετε, όμως, την ευκαιρία να το πω σε εσάς για να το ακούσει και η τοπική κοινωνία ότι έχω σκοπό να κάνουμε τα εξής: Πρώτα απ’ όλα, εδώ ψηφίζουμε μια εξουσιοδοτική διάταξη που επιτρέπει στον Υπουργό να εκδώσει μια υπουργική απόφαση προς την κατεύθυνση που είπαμε. Δεν έχει μέσα όσα σας έχω πει. Εξουσιοδοτική διάταξη ψηφίζουμε εδώ. Όλες οι λεπτομέρειες του έργου θα μπουν στην υπουργική απόφαση που θα εκδοθεί. Πότε θα εκδοθεί; Όταν θα έχει ολοκληρωθεί η μελέτη και θα έχουμε συμφωνήσει τι ακριβώς μπορούμε να κάνουμε.

Όμως, για να δώσω και επί της ουσίας, άλλα και για λόγους επικοινωνίας τη διαφάνεια και την εμπιστοσύνη στην τοπική κοινωνία που θέλω, δεσμεύομαι να κάνω τα εξής: Πρώτον, -και την άλλη εβδομάδα, αν θέλετε- μπορούμε να συνεννοηθούμε με τους συναδέλφους Βουλευτές που επιθυμούν από τη Δυτική Αττική ή τη Δυτική Αθήνα ή όποιος άλλος επιθυμεί από την Επιτροπή Κοινωνικών Υποθέσεων –δεν θυμάμαι τώρα- να πάμε in situ στο νοσοκομείο, να έχουμε μαζί μαζί μας τη διοίκηση του νοσοκομείου «Αττικόν» να μας εξηγήσουν το σχέδιο που έχουν προτείνει στο Υπουργείο Υγείας. Μαζί θέλω να καλέσω και το ΕΚΠΑ, διότι το «Αττικόν» είναι πανεπιστημιακό νοσοκομείο και στον διάλογο για το τι θα κάνουμε θα είναι παρών και το πανεπιστήμιο και το ΕΚΠΑ. Θα είμαστε, λοιπόν: Υπουργείο Υγείας, πανεπιστήμιο, νοσοκομείο «Αττικόν» και η τοπική κοινωνία με τον Δήμαρχο, τον οποίον και εκτιμώ πάρα πολύ οφείλω να σας πω. Είχαμε και προσωπικές σχέσεις. Έχουμε συνυπάρξει μαζί συνάδελφοι Βουλευτές και σε εποχές δύσκολες.

Άρα, να πάμε με μια διαφάνεια με την τοπική κοινωνία, να δει ο κόσμος τι πάμε να κάνουμε. Ακούω διάφορα ερωτήματα: Μα, θα έχει αξονικό; Πώς θα κάνουμε τη μαγνητική; Πώς θα κάνουμε τα εξωτερικά ιατρεία; Αυτά θα πει το σχέδιο. Αυτά θα συμφωνήσουμε. Δεν πρόκειται να κάνουμε κάτι για να βάλουμε σε κίνδυνο τις ζωές των ασθενών. Θέλουμε να κάνουμε κάτι και να δαπανήσουμε ένα σοβαρό ποσό όχι από το Ταμείο Ανάκαμψης. Το Ταμείο Ανάκαμψης τελείωσε. Αυτά τα χρήματα θα πάνε από το πρόγραμμα δημοσίων επενδύσεων του Υπουργείου Υγείας και δεν έχω άπειρους πόρους εκεί, έχω περιορισμένους πόρους. Όμως, πιστεύω ότι είναι καθήκον μου από τους περιορισμένους πόρους που έχω να δώσω ένα μεγάλο ποσό, το μεγαλύτερο για τη ακρίβεια από το Υπουργείο Υγείας επί της θητείας μου, από τους δικούς μας πόρους, για τη Δυτική Αθήνα, γιατί, κυρία Γιαννακοπούλου, δέχομαι απολύτως και αγαπητέ Δημήτρη Καλογερόπουλε,–αναφέρομαι στους παριστάμενους Βουλευτές της Δυτικής Αθήνας- ότι για αυτόν τον κόσμο ότι, ναι, είναι χρέος και της Κυβέρνησης και του παρόντος Υπουργού να δώσουμε μεγαλύτερη βάση στη δυτική Αθήνα.

Και τι λέω; Δυο δρόμους έχει εδώ πέρα η ζωή. Ο ένας δρόμος είναι να πάρω τα λεφτά, που δεν τα έχω τόσα πολλά, και να πάω σε ένα σχέδιο πιο μεγαλεπήβολο δεκαετίας, που θα έλεγε χτίζουμε καινούργια πτέρυγα στο Αττικό νοσοκομείο. Τόσο θα έπαιρνε η χωροθέτηση, η αδειοδότηση, η εξεύρεση των πόρων, η μελέτη, τα κατασκευαστικά έργα, ο εξοπλισμός. Τόσο θα έπαιρνε περίπου. Νομίζω ότι τα δέκα χρόνια είναι ένας ρεαλιστικός χρόνος. Αυτός είναι ο ένας δρόμος που θα είχαμε. Άρα, θα σήμαινε ότι επί δέκα χρόνια οι άνθρωποι θα έμεναν στα ράντζα.

Έχω τη μεγάλη αγωνία λόγω των πολλών καλών έργων που κάνουμε στο «Αττικόν» και θα ήταν καλή μέρα η μέρα που θα πάμε στην «Αγία Βαρβάρα» να πάμε και στο «Αττικόν» που είναι δίπλα και για να δούμε την απόσταση και να τη χρονομετρήσουμε και να καταλάβουμε και πρακτικά τι θα πει αυτό για τους ασθενείς και για τους γιατρούς, αλλά για να δούμε τα έργα ανακατασκευής των περιστατικών, που είναι τα μεγαλύτερα έργα από το Ταμείο Ανάκαμψης που έχουν επιστρέψει στην Ελλάδα.

Αυτό σας είπα ότι είναι πάρα πολύ καλό ότι γίνεται, από τα πεντακόσια τετραγωνικά μέτρα ΤΕΠ πάμε στα χίλια πεντακόσια, τριπλασιάζουμε τα ΤΕΠ. Βάζουμε στην αγορά του τεχνολογικού εξοπλισμού ειδικά μηχανήματα για να επιταχύνουμε τη διαδικασία του «triage» μέσα στα ΤΕΠ, οπότε γίνεται πολύ πιο γρήγορα να μειωθεί πολύ ο χρόνος αναμονής στα ΤΕΠ, αλλά το ότι μεγαλώνουν τα ΤΕΠ και ότι μειώνεται ο χρόνος αναμονής σημαίνει ότι θα προσελκύσουμε περισσότερο κόσμο. Το ότι θα προσελκύσουμε περισσότερο κόσμο σημαίνει ότι θα έχουμε περισσότερες εισαγωγές. Το ότι θα έχουμε περισσότερες εισαγωγές σημαίνει ότι μετά θα έχουμε περισσότερα ράντζα από ό,τι έχουμε σήμερα, όχι λιγότερα, γιατί άλλο πράγμα είναι η ταλαιπωρία στην αναμονή από κάτω, άλλο πράγμα είναι η ταλαιπωρία αφού κάνεις εισαγωγή.

Άρα, δεν έχουμε αυτή τη δεκαετία που έλεγα πριν με τόσο πλέρια διάθεση, έχουμε πιο επείγοντα και ζέοντα ζητήματα εκεί. Και τι λέμε στο Υπουργείο Υγείας; Ωραία, αντί να πάμε τώρα να κάνουμε αυτό το πράγμα που θα μας κοστίσει πάρα πολλά χρήματα και κυρίως θα μας κοστίσει πολύ σε χρόνο, αφού έχουμε τόσο κοντά μία μεγάλη δομή, που κατά κοινή ομολογία υπολειτουργεί, γιατί δεν αξιοποιούμε αυτήν τη δομή, να την ενώσουμε με το Αττικό Νοσοκομείο και να την αξιοποιήσουμε προς όφελος των ασθενών;

Είναι ένα έργο που μπορεί να είναι έτοιμο, κυρία Γιαννακόπουλου, σε ενάμιση χρόνο από τώρα, αυτή είναι η διαφορά. Δεν θα γίνει αύριο. Πρέπει να γίνει πρώτα η μελέτη, να γίνει ο διαγωνισμός, να μπει ο εργολάβος και μετά θα γίνει το έργο. Δεν λέω ότι θα γίνει από τώρα για το καλοκαίρι. Είναι, όμως, ένας ρεαλιστικός χρόνος να πούμε ότι τέλος του 2026, αρχές του 2027 θα μπορούσε να εγκαινιαστεί και να έχουμε πράγματι ένα νοσοκομείο που θα λειτουργεί και άρα, να απορροφήσουμε σε ευσύνοπτο χρονικό διάστημα την πίεση που δέχεται αυτό το εξαιρετικό νοσοκομείο που λέγεται «Αττικόν», γιατί η Δυτική Αθήνα -να ξέρετε- έχει και το καλύτερο νοσοκομείο της χώρας, ή ένα από τα καλύτερα, για να μην αδικήσω άλλα. Το «Αττικόν» είναι ένα κόσμημα-νοσοκομείο.

Υπό την έννοια, λοιπόν, αυτή δεσμεύομαι και να πάμε και να συμφωνήσουμε το σχέδιο να το παρουσιάσουμε στην Επιτροπή Κοινωνικών Υποθέσεων της Βουλής, για να υπάρχει και consensus και να ξέρουν όλα τα μέλη της Επιτροπής τι είναι αυτό που πάμε να κάνουμε και αν θέλετε και να καλέσουμε και φορείς να πουν τη γνώμη τους, να καλέσουμε και φορείς να πουν τη γνώμη τους -δεν έχω καμία αντίρρηση- και μετά να εκδώσω την υπουργική απόφαση και να μην μείνει καμία ανησυχία ούτε στους εργαζόμενους ότι θα φύγουν από τη Νίκαια ούτε σε κάποιον που θέλει να μην είναι στο «Αττικόν» και θέλει να πάει στη Νίκαια ότι δεν μπορεί να πάει. Δεν θέλουμε να κάνουμε τίποτα από όλα αυτά. Θέλουμε να προσφέρουμε στη Δυτική Αθήνα ένα μεγάλο ποσό από το Πρόγραμμα Δημοσίων Επενδύσεων, να τιμήσουμε την υπόσχεση του Πρωθυπουργού με τον καλύτερο τρόπο σε χρόνο και χρήμα που βρίσκουμε βέλτιστο αυτή τη στιγμή. Αυτό θέλουμε να κάνουμε.

Το να είναι μαζί μας και άλλες πολιτικές δυνάμεις με τον κριτικό τους λόγο και την πίεσή τους δεν θα είναι επί ζημία του σχεδίου, το εκλαμβάνω ως θετικό. Θα είναι επ’ ωφελεία του σχεδίου.

Και αν θέλετε να μοιραστείτε και εσείς την επιτυχία που πιστεύω ότι θα υπάρξει, να τη μοιραστείτε, εφόσον θα έχετε συμβάλει, καμία αντίρρηση. Εγώ δεν έχω σκοπό να το κάνω για να πείτε «μπράβο» στον Γεωργιάδη. Εγώ θέλω να συνδέσω τη θητεία μου με κάτι σημαντικό στη Δυτική Αθήνα. Αυτή είναι η φιλοδοξία μου.

Τώρα, πάμε στο κύριο σώμα του νομοσχεδίου. Δεν υπήρξε μεγάλη διαφωνία για να χάσω πολύ χρόνο και χαίρομαι για αυτό. Στην πραγματικότητα, ως προς την ανάγκη να γίνει το Νομικό Πρόσωπο Δημοσίου Δικαίου του Συλλόγου Διαιτολόγων-Διατροφολόγων Ελλάδος, υπάρχει από ό,τι καταλαβαίνω ένα consensus. Εντάξει, κάποια κόμματα λένε «επιφυλάσσομαι και τα λοιπά», αλλά περισσότερο προσχηματικά από ό,τι βλέπω είναι. Δεν λέω για το ΚΚΕ, το ΚΚΕ έχει τις δικές του ιδεολογικές διαφωνίες, το αφήνω, το εξαιρώ από αυτά, για να μην παρεξηγηθώ.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Με συγχωρείτε, πρακτικά θέσαμε ένα σωρό ζητήματα και προτάσεις κάναμε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εντάξει. Ως προς το μείζον του νομικού…

Καλά, το ΚΚΕ δεν μπορεί να διαφωνεί επί της ουσίας για ένα νομικό πρόσωπο δημοσίου δικαίου. Δηλαδή, θα προτιμούσατε να είναι ένα νομικό πρόσωπο ιδιωτικού δικαίου; Ε, δεν φαντάζομαι!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Καταλάβατε τι είπαμε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι, δεν είπα αυτό!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δέκα φορές το έχετε πει! Αν δεν το καταλάβατε, τι να σας πω;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ξαναλέω, ως προς το μείζον για τον κορμό του νομοσχεδίου για το νομικό πρόσωπο δημοσίου δικαίου, μεγάλη φασαρία δεν έγινε. Άλλωστε, ήταν ένα διαχρονικό τους αίτημα. Στην Επιτροπή της Βουλής ήταν και οι δύο παρόντες υπαρκτοί σημερινοί σύλλογοι. Είναι εντυπωσιακό ότι και οι δύο συμφώνησαν στο νομοσχέδιο που τους καταργεί στην πραγματικότητα, τους κάνει έναν, αλλά δέχονται ότι αυτό είναι ένα βήμα που πρέπει να γίνει. Και πιστεύω ότι στην παρούσα φάση στην Ελλάδα που έχουμε και τα προβλήματα παχυσαρκίας και τα γενικά διατροφικά που έχουμε είναι ένα σημαντικό βήμα.

Τώρα, στις ανησυχίες που ακούσαμε ότι κάποιοι χάνουν τα επαγγελματικά τους δικαιώματα, αυτό δεν είναι αληθές. Από το Προεδρικό Διάταγμα που έχει εκδοθεί από το 2014 επαγγελματικά δικαιώματα για παροχή διατροφικών συμβουλών έχουν μόνο οι διατροφολόγοι-διαιτολόγοι, κανένας άλλος. Αυτοί το έχουν ούτως η άλλως, δεν συνδέεται με τα επαγγελματικά δικαιώματα. Μπορεί να το κάνουν διάφοροι, αλλά το κάνουν χωρίς να έχουν την κάλυψη του νόμου, το κάνουν από μόνοι τους. Άδεια ασκήσεως επαγγέλματος έχουν αυτοί που το έχουν σπουδάσει. Και ξέρετε κάτι; Το θεωρώ και δίκαιο αυτό. Πάει κάποιος και σπουδάζει τρία και τέσσερα χρόνια -τέσσερα χρόνια!- για να γίνει διαιτολόγος-διατροφολόγος και παίρνει έναν τίτλο σπουδών από ένα πανεπιστήμιο. Δηλαδή είναι μηδέν αυτό που σπούδασε; Μπορεί κάποιος να έχει κάνει ένα σεμινάριο και να λέει ότι ξέρει τα ίδια πράγματα και ότι κάνει την ίδια δουλειά; Δεν μπορούμε να το πούμε αυτό πραγματικά στα σοβαρά, αν πιστεύουμε ότι το να έχουμε τέτοιου τύπου συμβουλές έχει κάποια αξία. Εμείς το πιστεύουμε, τους το αναγνωρίζουμε, τους το δίνουμε και τους ευχαριστούμε για την καλή συνεργασία.

Τώρα θα πω μερικά πράγματα για τις υπόλοιπες διατάξεις.

Όσον αφορά το θέμα των νεφροπαθών, πιστεύω ότι το λήξαμε το θέμα. Χαίρομαι που χάρη στην καλή μας συνεργασία με το Υπουργείο Οικονομικών οι ενστάσεις του Γενικού Λογιστηρίου του Κράτους εκάμφθησαν. Άλλωστε, σας είχα πει από την Επιτροπή ότι η θέση του Υπουργείου Υγείας ήταν να μην υπάρχει χρονικός περιορισμός. Το αίτημά μας έγινε δεκτό. Δεν θα υπάρχει χρονικός περιορισμός. Λύνουμε ένα πολύ μεγάλο θέμα το οποίο υπήρχε για πάρα πολλά χρόνια. Μέχρι το 2020 –επαναλαμβάνω- οι ανασφάλιστοι νεφροπαθείς δεν μπορούσαν να πάνε στις ιδιωτικές μονάδες, πήγαιναν υποχρεωτικά μόνο στο Δημόσιο, με την ταλαιπωρία που ακούσατε στην Επιτροπή που μας περιέγραφαν. Εν μέσω covid αυτό άλλαξε, αλλά πήγαινες διαρκώς με τρίμηνες παρατάσεις. Δεν θα έχουν πια την ανησυχία και την αγωνία των τρίμηνων παρατάσεων, γίνεται αυτό διαρκές και είναι –πιστεύω- καλό.

Για την «Αγία Βαρβάρα» τα είπα.

Για το ΕΚΑΒ, το οποίο θεωρώ ότι είναι πάρα πολύ σημαντικό, άκουσα τη διαφωνία κυρίως από την Πλεύση Ελευθερίας –αν άκουσα καλά- ως προς το αν τα προσόντα τους είναι επαρκή ή όχι, αλλά εδώ νομίζω ότι πραγματικά διαφωνούμε περί όνου σκιάς. Εάν είχαμε τόσους πολλούς διαθέσιμους με το μάξιμουμ των προσόντων, δεν θα υπήρχε η χρεία να νομοθετήσουμε. Το πρόβλημα στην Ελλάδα είναι ότι δεν έχουμε τόσους με το μάξιμουμ των προσόντων.

Και τι πρόβλημα αντιμετωπίζουμε τώρα; Μέσα στο 2025 παραλαμβάνουμε διακόσια πενήντα νέα ασθενοφόρα μέσω του Προγράμματος «Αιγίς». Αν προσθέσεις σε αυτά τα διακόσια πενήντα και μία σειρά αρκετών δεκάδων ασθενοφόρων που προστίθενται στα διάφορα ΠΕΠ από τα διάφορα προγράμματα των περιφερειών, πάμε για πάνω από τριακόσια νέα ασθενοφόρα μέσα στο 2025. Θα έχουμε ασθενοφόρα και δεν θα έχουμε πληρώματα. Ε, δεν μπορεί αυτό να το αφήσουμε, ρε παιδιά, να το βλέπουμε να έρχεται και να λέμε «δεν πειράζει, ας μην έχουμε πληρώματα και να βλέπουμε τα καινούργια ασθενοφόρα να κάθονται στο γκαράζ» και ο άλλος να χρειάζεται ασθενοφόρο και να μην έρχεται. Γι’ αυτό ψηφίζουμε αυτή τη διάταξη. Ε, δεν υπάρχει τώρα σοβαρός αντίλογος ούτε έχει πει κανείς πώς μπορούμε να βρούμε περισσότερα πληρώματα, αφού δεν υπάρχουν διαθέσιμα. Δεν μπορεί να βρει ο ιδιωτικός τομέας πληρώματα, όχι ο δημόσιος, κανείς δεν μπορεί να βρει. Άρα, οι ανάγκες έχουν αυξηθεί ταχύτερα από το προσφερόμενο στην αγορά εργασίας. Πάει και αυτό.

Και πάμε για να κλείσω με το θέμα Πολάκη, όχι τον ίδιο, την ανακοίνωση του ΣΥΡΙΖΑ, για την οποία θέλω, κύριε Παναγιωτόπουλε, πραγματικά να μιλήσω, αν μπορώ ήρεμα, δεν ξέρω αν μπορώ να μιλήσω πάντα ήρεμα για αυτή την υπόθεση. Ακούω πολλές συζητήσεις για το ύφος μου και δέχτηκα και κάποιες παρατηρήσεις από ορισμένους φίλους μου για αυτό. Ζητώ συγγνώμη από εκείνους τους οποίους ενοχλεί το ύφος μου. Και μάλιστα, θα τους το πω και στα αρχαία ελληνικά, «αιτούμαι συγγνώμονα είναι», δηλαδή τι θα πει «συγγνώμονα»; Να έρθει στη δικιά μου θέση.

Για ελάτε, κύριε -όποιος το είπε- στη δικιά μου θέση, όπου εννιά χρόνια με λασπώνανε, όπου απολύσαν κόσμο γιατί ήθελαν να βλάψουν εμένα οι κύριοι του ΣΥΡΙΖΑ οι φιλεργατικοί.

Τους στερήσαν τους μισθούς εννέα ετών, κύριε Λαμπρούλη, διότι απλώς έτυχε να μην είναι ΣΥΡΙΖΑ και φίλοι του Πολάκη. Και δεν άκουσα ούτε μία λέξη από το ΚΚΕ, που είναι φιλεργατικό κόμμα –υποτίθεται- ούτε από την κυρία Κωνσταντοπούλου, που μας έκανε εδώ μαθήματα πώς υπερασπίζεται τους εργαζομένους, ποια είναι η γνώμη τους για το ότι απολύθηκαν τέσσερις δημόσιοι υπάλληλοι, «με απόφαση Διοικητικού Συμβουλίου τους απολύουμε, διότι τους έχει ασκηθεί δίωξη για κακούργημα». Μετά τις καταγγελίες του κ. Πολάκη είναι αυτή η δίωξη. Και απολύθηκαν. Μάλιστα. Και πήγαν στα εργατικά δικαστήρια. Και είπαν τα εργατικά δικαστήρια: «Αναμένουμε να εκδώσουμε απόφαση, αφού λήξει το ποινικό σκέλος».

Και το ποινικό σκέλος έληξε, κύριε Παναγιωτόπουλε. Προσέξτε: Το ποινικό σκέλος της υποθέσεως δεν έχει σχέση με τη σημερινή δίκη που θα κλείσω με αυτή. Το ποινικό σκέλος έληξε, γιατί οι άνθρωποι αυτοί αθωώθηκαν και με την εισαγγελική απόφαση της Εισαγγελέως του Αρείου Πάγου να απορρίψει την αναίρεση του κ. Πολάκη και με την παρέλευση της 23ης Απριλίου -που ήταν ο ένας μήνας προθεσμία από τη δημοσίευση της αποφάσεως- η απόφαση είχε καταστεί –προσέξτε τη λέξη, κύριε Παναγιωτόπουλε- αμετάκλητη. Δηλαδή οι άνθρωποι αυτοί αθωώθηκαν, τελεία και παύλα. Άρα, οι άνθρωποι αυτοί σήμερα ξέρουμε, κύριε Παναγιωτόπουλε, ότι απολύθηκαν αδίκως.

Τέσσερις δημόσιοι υπάλληλοι απολύθηκαν αδίκως και ο ένας από τέσσερις ήταν Πρόεδρος του Σωματείου των Εργαζομένων εκείνη την εποχή.

Ο ΣΥΡΙΖΑ σήμερα έβγαλε μια ανακοίνωση κατάπτυστη, γελοία, φρικιαστικά εξωφρενική που λέει ότι «ανησυχούν οι δημοκράτες πολίτες για την καταδίκη για συκοφαντική δυσφήμιση του κ. Πολάκη».

Γιατί, κύριε Παναγιωτόπουλε, υπήρχε πιθανότητα και να μην καταδικαστεί; Δηλαδή, τους έχει κατηγορήσει, έχουν αθωωθεί, αντί να τους ζητήσει συγγνώμη τους λέει ότι τα φτιάξανε και τα στήσανε με τους εισαγγελείς και τους δικαστές και ότι η απόφαση είναι στημένη, αντί να τους ζητήσει συγγνώμη, εξακολουθεί να τους βρίζει στο Τουίτερ και στη Βουλή, όπως έβριζε χθες ενώπιον όλων αυτούς τους ανθρώπους και πάει σε ένα δικαστήριο να πει ότι «η αμετάκλητη απόφαση της ελληνικής δικαιοσύνης σε όλους τους βαθμούς είναι προϊόν διαφθοράς και εγώ εξακολουθώ να τους βρίζω». Υπάρχει δικαστήριο, πιστεύετε, που θα μπορούσε να τον αθωώσει;

Καταλάβατε τι λέει η ανακοίνωση του ΣΥΡΙΖΑ;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** (Δεν ακούστηκε)

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εκεί δεν ήταν, γιατί δεν πήγε ο ίδιος.

Πάμε να δούμε τι έγινε σήμερα, για να καταλάβει ο κόσμος. Ο κ. Πολάκης είχε πάρει για την υπόθεση αυτή πέντε φορές αναβολή. Γι’ αυτό και χθες φώναξα, γιατί κατάλαβα τι πήγαινε να κάνει και σήμερα. Πέντε φορές αναβολή! Το συνηθίζει. Και με την δίκη της Φωτεινής Αραμπατζή αυτό έκανε. Πάντοτε οι δικηγόροι του όταν φτάνει η ώρα να δικαστεί είναι άρρωστοι. Πρέπει να είναι οι πιο άρρωστοι και φιλάσθενοι δικηγόροι της υφηλίου. Πρέπει να τους ελέγξει το ΕΣΥ γιατί αρρωσταίνουν τόσο συχνά!

Εν πάση περιπτώσει, πήγε σήμερα, όπως το είχα προβλέψει, και ζήτησε αναβολή. Ξέρετε τι είπε το δικαστήριο;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μία βδομάδα ζήτησε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όχι, δεν μπορείς να κάνεις δικαστήριο με ραντεβού. Έχετε ακούσει κανέναν να πηγαίνει στο δικαστήριο και λέει: «Συγγνώμη, κύριε Πρόεδρε, το πρόγραμμά μου δεν εξυπηρετεί σήμερα. Την άλλη Τετάρτη μπορώ να έρθω» και να του πει το δικαστήριο: «Συγγνώμη, κύριε Πολάκη, την άλλη Τετάρτη μπορείτε; Γιατί δεν μας το λέγατε και σας φέραμε εδώ και σας κουράσαμε»; Το έχετε ακούσει ποτέ αυτό, κύριε Παναγιωτόπουλε, σοβαρά στη ζωή σας από οποιονδήποτε άνθρωπο;

Άρα, πήγε στο δικαστήριο και τους είπε: «Διακόψτε για την άλλη εβδομάδα που μπορούν οι δικηγόροι μου». Και τι του είπε το δικαστήριο, επειδή δεν πάνε με ραντεβού; Του είπε: «Αν θέλετε να σας διορίσουμε δικηγόρο, ευχαρίστως. Αν θέλετε να διακόψουμε για τρεις ώρες για να φέρετε δικηγόρο, ευχαρίστως». Είπε: «Δεν θέλω να μου φέρετε δικηγόρο. Θέλω τους δικούς μου» και διέκοψαν για τρεις ώρες για να φέρει δικηγόρο. Είπε: «Θα έρθει ο δικηγόρος μου 12.30΄». Στις 12.29΄ μπήκε ένας βοηθός δικηγόρου και είπε: «Τελικά, δεν μπορεί να έρθει ο δικηγόρος».

Τι είπε το δικαστήριο; «Έχεις πάρει, κύριε, πέντε αναβολές γιατί δεν μπόρεσες να βρεις τους δικηγόρους σου. Ήρθες αυτοπροσώπως. Δεν σου δίνουμε αναβολή. Σου προτείναμε να σου διορίσουμε δικηγόρο, μας είπες ότι θα έρθει ο δικηγόρος σου 12.30΄ και στις 12.29΄ δεν ήρθε. Ε, θα σε δικάσω ερήμην».

«Φοβερή ανησυχία για τους δημοκράτες πολίτες! Πρέπει να ανησυχούν!». Αυτές τις … -πήγα να πω βαριά λέξη τώρα- βγάζει ο ΣΥΡΙΖΑ και αναρωτιέται γιατί είναι στο 5%.

Ακούστε, κύριε Παναγιωτόπουλε, και μην γελάτε καθόλου. Θα απαντήσει ο ΣΥΡΙΖΑ και τον καλώ να απαντήσει τον κ. Φάμελλο για το μείζον. Το μείζον δεν είναι η καταδίκη σε συκοφαντική δυσφήμιση. Θα έρθουν κι άλλες καταδίκες. Άλλες δέκα δικές έχουμε με τον Πολάκη. Θα καταδικάζεται ανά τρίμηνο τώρα. Δεν υπάρχει περίπτωση να γλιτώσει, γιατί έχει πει τόσα ψεύδη. Για εμένα και αυτά που έχει πει για τη Novartis και το «λαδέμπορας» και το «αδιευκρίνιστος», δεν υπάρχει περίπτωση να μην τον καταδικάσουν, ούτε μία στο δισεκατομμύριο. Δεν γίνεται νομικά να μην καταδικαστεί. Δεν υπάρχει δικαστής που να μην τον καταδικάσει. Από την ώρα που έχει βγει αθωωτική η απόφαση του δικαστηρίου και δεν τη σέβεται, θα καταδικαστεί, γιατί έτσι δουλεύουν οι δημοκρατίες.

Προσέξτε, όμως. Ο ΣΥΡΙΖΑ δεν απαντά στο μείζον, για τους εργαζόμενους που απολύθηκαν αδίκως και που τώρα πρέπει ο ΕΟΔΥ να τους δώσει αποζημίωση τους μισθούς εννέα ετών 500 εντόκως και την ηθική βλάβη που θα διεκδικήσουν από πάνω. Μιλάμε για εκατοντάδες χιλιάδες ευρώ. Θα τα πληρώσει ο ΣΥΡΙΖΑ αυτά; Γιατί δεν τα πληρώνει ο ΣΥΡΙΖΑ; Αφού τα χρέωσε ο κ. Πολάκης και ο ΣΥΡΙΖΑ στο ελληνικό δημόσιο, γιατί δεν τα πληρώνετε αφού είστε τόσο γενναίοι και ανησυχείτε;

Ξέρετε γιατί σας τα λέω όλα αυτά; Για να αποδείξω την υποκρισία της Αριστεράς. Πού είναι οι μεγάλοι αυτοί αριστεροί εδώ πέρα μέσα που φωνάζουν αν παραβιαστούν τα δικαιώματα των εργαζομένων; Δεν είδα έναν Βουλευτή της Αριστεράς για τα μάτια του κόσμου να πει ότι είναι ντροπή που απολύθηκαν αυτοί οι άνθρωποι και ζητάμε συγγνώμη. Δεν είδα έναν από εσάς να το λέει.

Και ξέρετε γιατί; Γιατί δεν είναι πολιτικοί σας φίλοι. Γιατί οι ευαισθησίες σας για τα εργασιακά δικαιώματα και τα εργατικά δικαιώματα, τελειώνουν στο πολιτικό σας συμφέρον. Γι’ αυτό και είστε υποκριτές. Γιατί αν πράγματι σας ένοιαζαν τα εργατικά δικαιώματα, θα πηγαίνατε για όλους εργαζόμενους, ακόμα και για αυτούς που δεν συμπαθείτε, ακόμη και για αυτούς που δεν ψηφίζουν ΚΚΕ, ακόμη και για αυτούς που δεν ψηφίζουν ΣΥΡΙΖΑ.

Και θα λέγατε πρώτοι εσείς του ΚΚΕ: «Ντροπή στον ΣΥΡΙΖΑ που τους απέλυσε!». Αλλά δεν ήρθατε να το πείτε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Και πού ξέρετε εσείς τι κάναμε και τι είπαμε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ εδώ δεν το άκουσα πάντως και είμαι εδώ από το πρωί.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Πού να το ακούσετε; Ήσασταν Υπουργός Υγείας τότε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για σήμερα μιλάω, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** (Δεν ακούστηκε)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ!

Ολοκληρώστε, κύριε Υπουργέ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, κύριε Παναγιωτόπουλε, εσείς που είστε το κόμμα που τους απέλυσε και που οι άνθρωποι ήταν αθώοι, έχετε να πείτε κάτι σε αυτούς τους ανθρώπους; Έχετε;

Και σε αυτούς που μιλάνε για το ύφος, θα το ξαναπώ. Ακούστε, κύριοι ευαίσθητοι περί του ήθους. Έχει και η δικιά μας παράταξη πολλούς τέτοιους ευαίσθητους σε διάφορες φάσεις της ιστορίας της.

Αν εσάς το έκαναν στα παιδιά σας, θα ήσασταν το ίδιο ευαίσθητοι για το ύφος; Αν το κάνανε στον εαυτό σας ή στους συνεργάτες σας, θα ήσασταν το ίδιο ευαίσθητοι για το ύφος;

Γιατί η συζήτηση περί ύφους αφαιρεί την κεντρική συζήτηση από την ουσία κι εγώ αυτό δεν θα το επιτρέψω. Εδώ έχουμε την περίπτωση αδικίας κατά αθώων ανθρώπων που προσπάθησαν να τους διαλύσουν, προσπάθησαν να διαλύσουν τις οικογένειες τους, τις ζωές τους, να τους κλείσουν φυλακή, να τους καταστρέψουν, μόνο και μόνο για να χτυπήσουν εμένα.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Για ποιον λόγο;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Για να χτυπήσουν εμένα, κύριε!

Αυτοί οι άνθρωποι απολύθηκαν γιατί όταν τους κάλεσε ο κ. Πολάκης και τους είπε: «Ή θα καταθέσετε αυτά που θέλω για τον Γεωργιάδη ή θα απολυθείτε», του είπαν: «Εμείς δεν καταθέτουμε ψέματα». Και γι’ αυτό απολύθηκαν! Και δεν έχει ολόκληρη η Αριστερά στο Κοινοβούλιο την τσίπα -γιατί τσίπα χρειάζεται, δεν χρειάζεται πολύ μεγάλη ευαισθησία- για να πουν: «Συγγνώμη, κύριοι. Δεν έπρεπε να απολυθούν αυτοί οι άνθρωποι. Κάναμε λάθος».

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Έχουμε καθαρά χέρια!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είναι καθόλου καθαρά τα χέρια σας. Εσείς τους απολύσατε, άρα δεν έχετε καθαρά χέρια. Παμβρώμικα είναι τα χέρια σας. Μέσα στη λάσπη και στον βούρκο είναι τα χέρια σας. Όχι καθαρά δεν είναι, αλλά μολυσμένα είναι και πρέπει να πάνε στο νοσοκομείο να πλυθούν.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Πεντακάθαρα είναι! Δεν έχουμε ακουμπήσει τίποτα!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα, λοιπόν, κύριε Παναγιωτόπουλε, εσείς που τους διώξαμε, ένα συγνώμη δεν είχατε να πείτε. Άρα μην μου κάνετε εμένα ούτε μαθήματα αύριο περί εργατικών δικαιωμάτων, περί απεργιών, περί συνδικαλιστικών δικαιωμάτων, περί εντιμότητας, περί ευθύτητας.

Ούτε εσείς, κύριε Φερχάτ, δεν είπατε μια λέξη. Κι εσείς αριστερός είστε και ό,τι είναι εργατικό βγαίνετε και το λέτε. Γι’ αυτούς τους ανθρώπους που δεν είναι ψηφοφόροι σας, είπατε κάτι; Τίποτα! Δεν σας ένοιαζε. Δεν σας ένοιαζε ότι πήγαν να τους καταστρέψουν, γιατί είχατε πολιτικό συμφέρον και μπροστά στο πολιτικό σας συμφέρον, οι οικογένειες και οι ζωές αυτών των αθώων ανθρώπων, κύριε Φερχάτ, σας ήταν αδιάφορες!

Αυτό είναι που με έκανε έξαλλο. Και λυπάμαι που έπρεπε να κάνω αυτή τη φασαρία χθες, αλλά θα σας πω και γιατί την έκανα. Όταν άρχισε ο κ. Πολάκης να κάνει τις συκοφαντίες του, τότε ήταν Υπουργός κι έκανε Εξεταστική Επιτροπή και πήγαινε στους Εισαγγελείς, αυτά ήταν πρωτοσέλιδα. Ήταν πρωτοσέλιδα στην ΑΥΓΗ, πρωτοσέλιδα στην ΕΦΣΥΝ, πρωτοσέλιδα στο DOCYMENTO, πρωτοσέλιδα στην ΚΟΝΤΡΑ. Πρωτοσέλιδα: «Οι κλέφτες, οι απατεώνες του ΚΕΕΛΠΝΟ». Όταν αθωώθηκαν, ούτε μονόστηλο!

Αν δεν έκανα εγώ τη φασαρία χθες να παίξει στα κανάλια και να πάνε σήμερα τα κανάλια να το έχουν στα δελτία ειδήσεων, ούτε θα ήξεραν οι περισσότεροι συμπολίτες μου ότι έχουν αθωωθεί αυτοί οι άνθρωποι από το ΚΕΕΛΠΝΟ, ούτε θα ήξεραν ότι καταδικάστηκε σήμερα ο Πολάκης.

Από εκεί, κύριοι, αντιλαμβάνεστε γιατί καμιά φορά και η φασαρία είναι χρήσιμη!

Άρα, λοιπόν, ζητώ συγνώμη αν σας ενόχλησε το ύφος μου, αλλά θα το πω και στους συναδέλφους μου αυτό. Εγώ είχα πάντα μια τάση, μιας και μου αρέσει γενικά ο κοινοβουλευτισμός και τον υπηρετώ με την ψήφο των συμπολιτών μου ανελλιπώς εδώ και 18 χρόνια πια. Έχω περάσει πολλές ώρες διαβάζοντας και βλέποντας συνεδριάσεις στο Βρετανικό Κοινοβούλιο. Εκεί να δείτε τι γίνεται στο ύφος! Η ιδέα της Βουλής που είναι «εκκλησία» και θίγονται κάποιοι από το ύφος, είναι πατέντα των υποβαθμισμένων Κοινοβουλίων. Στα σοβαρά Κοινοβούλια, αυτά που γέννησαν τον κοινοβουλευτισμό, όπως το Ηνωμένο Βασίλειο, τέτοιες συζητήσεις δεν χωράνε.

Το Κοινοβούλιο είναι χώρος πολιτικής σύνθεσης, άρα και χώρος βαθιάς πολιτικής σύγκρουσης. Και μεταφέρει και την αντιπαράθεση και τη σύγκρουση και καμιά φορά και τις υπερβολές.

To Κοινοβούλιο δεν είναι τίποτα άλλο, παρά ο καθρέφτης μιας κοινωνίας που πάλλεται με τον ρυθμό της κοινωνίας. Οτιδήποτε άλλο είναι εκκλησία. Αλλιώς πάμε στην εκκλησία, αλλιώς πάμε στο Κοινοβούλιο.

Ευχαριστώ πάρα πολύ. Να είστε καλά.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Υγείας «Σύσταση και οργάνωση νομικού προσώπου δημοσίου δικαίου με την επωνυμία “Σύλλογος Διαιτολόγων - Διατροφολόγων Ελλάδος” και άλλες διατάξεις».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, σαράντα επτά άρθρα, μία τροπολογία, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Ιωάννης Πλακιωτάκης):** Μετά την ολοκλήρωση της ψηφοφορίας, το σχέδιο νόμου του Υπουργείου Υγείας «Σύσταση και οργάνωση Νομικού Προσώπου Δημοσίου Δικαίου με την επωνυμία “Σύλλογος Διαιτολόγων - Διατροφολόγων Ελλάδος” και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 22.21΄ λύεται η συνεδρίαση για τη Δευτέρα 5 Μαΐου 2025 και ώρα 14.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**